
„Părintele tehno-thrillerului”, Michael Crichton, s-a 
născut în 1942 la Chicago. Studiază literatura engleză şi 
antropologia la Harvard, apoi își ia licenţa la prestigioasă 
Harvard School of Medicine. Pentru a-și susţine financiar 
cercetările în domeniul medicinei, scrie romane de spionaj 
sub pseudonim. Succesul primului roman semnat cu numele 
său real, Germenul Andromeda (1969, ecranizat ulterior), îl 
determină să devină scriitor profesionist. Printre cele mai 
cunoscute cărți ale sale se numără romane science-fiction 
(Sfera, 1987; Prizonierii timpului, 1999), de aventuri (Marele 
jaf al trenului, 1975) şi tehno-thrillere ca Terminalul uman 
(1972), Congo (1980), Jurassic Park (1990, uriaş succes de 
public, datorat şi ecranizării semnate de Steven Spielberg), 
Lumea pierdută (1995) şi Prada (2002). Romanul Hărţuire 
sexuală (1994) a stat la baza unui film celebru, cu Michael 
Douglas şi Demi Moore. A semnat scenariile filmelor făcute 
după romanele sale (Westworld, Coma, Marele jaf al trenului, 
Fugarul, Jurassic Park, Hărţuire sexuală, Congo, Lumea 
dispărută, Sfera etc). A regizat şapte filme (printre care şi 
primele patru menţionate mai sus), folosind în premieră 
efecte speciale generate pe calculator în SP-ul Westworld 


(1973). Creează serialul EI (Spitalul de urgenţă), câştigând 


opt Premii Emmy. Romanele sale s-au vândut în peste 
150.000.000 de exemplare și au fost traduse în treizeci și 
şase de limbi. Este singurul autor american care a reuşit să 
se plaseze simultan pe locul întâi în topuri cu un roman, un 
film și un serial TV. Michael Crichton își construiește 
romanele pe un fundament ştiinţific şi tehnologic solid, 
luând în discuţie probleme de inginerie genetică (donarea, 
riscurile manipulărilor genetice), paleontologie, informatică 
sau medicină. 

Publicat în America spre sfârşitul anului 2004, Frica a 
devenit imediat bestseller, cu atât mai mult cu cât conţine o 
uluitoare și sumbră premoniţie: imensa tragedie provocată 
în Asia de Sud-Est de valurile tsunami. Romanul lui Crichton 
atinge un subiect „fierbinte” în ultimele decenii: încălzirea 
globală. Purtându-și cititorul de pe străzile Parisului pe 
ghețarii Antarcticii şi în exoticele şi periculoasele Insule ale 
lui Solomon, Frica te ţine cu sufletul la gură de la prima la 
ultima pagină, constituindu-se într-un comentariu incisiv 


asupra manipulării informaţiei astăzi. 


Această carte este o operă de ficțiune. Personajele, 


corporațţiile, instituţiile și organizaţiile din acest roman sunt 


creații ale imaginației autorului său, dacă sunt reale, sunt folosite 
fictiv, fără intenţia de a descrie conduita lor. Totuși, referinţele la 
persoanele, instituţiile şi organizaţiile reale prezentate în notele 


de subsol sunt exacte. Notele de subsol sunt reale.1 


1. Notele autorului sunt marcate cu asterisc în text. 


„Ştiinţa are ceva fascinant. Obţii atât de mult în materie de 
speculaţii fanteziste, investind atât de puţin în materie de fapte 
concrete”. 

Mark Twain 

„Orice subiect important conţine aspecte pe care nimeni nu 
vrea să le discute”. 


George Orwell 


Introducere 


La sfârşitul anului 2003, la Conferinţa pentru Dezvoltare 
Durabilă a Pământului din Johannesburg, republica insulară 
Vanutu a anunțat că pregăteşte un proces împotriva Agenţiei 
pentru Protecţia Mediului din Statele Unite, din cauza încălzirii 
globale. Vanutu se afla la doar câțiva centimetri deasupra 
nivelului mării și cei opt mii de locuitori erau în pericol de a fi 
evacuați de pe insulă din cauza creşterii nivelului mării, care se 
datora încălzirii globale. Statele Unite, cea mai puternică 
economie din lume, este numărul unu și în ceea ce privește 
emisiile de dioxid de carbon și deci are cea mai importantă 
contribuţie la încălzirea globală. 

Fondul Naţional de Resurse pentru Mediu, o grupare 
ecologistă americană, a anunţat că va lupta alături de Vanutu în 
procesul a cărui deschidere era așteptată pentru vara anului 
2004. Se zvonea că George Morton, filantropul bogat care 
sprijinea adesea cauzele ecologiste, va finanța personal procesul, 
ale cărui costuri fuseseră estimate la peste opt milioane de dolari. 
Din moment ce procesul avea să se desfășoare în cele din urmă la 


Curtea de Apel din San Francisco, unde se bucura de simpatie, era 


așteptat cu destulă nerăbdare. 

Dar procesul nu a fost deschis niciodată. 

Nici Vanutu, nici FNRM nu au dat vreo explicaţie pentru 
renunțarea la proces. Chiar și după dispariția neașteptată a lui 
George Morton, o lipsă de interes inexplicabilă din partea media 
a făcut ca împrejurările acestui proces să rămână necercetate. 
De-abia la sfârşitul anului 2004, câțiva membri din consiliul de 
administrație al FNRM au început să vorbească în public despre 
ce s-a întâmplat în interiorul administraţiei. Ulterior, dezvăluirile 
unora dintre angajaţii lui Morton și ale foștilor membri ai firmei 
de avocatură din Los Angeles Hassle and Black au întregit 
povestea. 

Astfel, în acest moment este foarte limpede cum a evoluat 
procesul Vanutu în intervalul mai-octombrie 2004 și de ce au 
murit atâția oameni, în diverse colţuri ale lumii. 

MC 

Los Angeles, 2004 

I. AKAMAI 


Din Raportul Intern al Consiliului Național de Securitate 
(CNS), de la AASBC (Strict secret). Părți redactate din AASBC. 
Obţinute FOIA 03/04/04. 


LA NORD DE PARIS DUMINICĂ, 2 MAI, 2004 12.00 P.M. 

Îi atinse braţul în întuneric şi-i spuse: 

— Rămâi aici. 

Ea nu se mișcă. Aștepta. Mirosul de apă sărată era puternic. 
Auzea clipocitul slab al apei. 

Apoi se aprinse lumina, reflectându-se pe suprafața unui 
bazin imens, lung de cincizeci de metri şi lat de douăzeci. Ar fi 
putut fi o piscină închisă, dacă n-ar fi existat tot echipamentul 
acela electronic în jur. 

Și maşinăria foarte ciudată de la capătul bazinului. 

Jonathan Marshall se întoarse spre ea, rânjind ca un idiot. 

B est-ce que tu penses? o întrebă, deși știa că pronunță 
groaznic. Ce crezi? 

— E magnific, spuse fata. 

Când vorbea englezește, accentul ei părea exotic. De fapt, 
totul la ea părea exotic, se gândi Jonathan. Cu pielea ei închisă la 
culoare, cu pomeţii înalți şi părul ei negru, ar fi putut fi manechin. 
Se fâțâia ca un manechin, cu fusta ei scurtă și tocurile ascuţite. 
Era pe jumătate vietnameză și se numea Marisa. 

— Dar nu mai e nimeni aici? întrebă ea, privind în jur. 

— Nu, nu, e duminică. Nu vine nimeni. 


Jonathan Marshall avea douăzeci și patru de ani, absolvise 


fizica la Londra și lucra pe timpul verii la ultramodernul 
Laboratoire Ondulatoire, laboratorul de mecanică a valurilor, de 
la Institutul Marinei Franceze din Vissy, aflat la nord de Paris. Dar 
în suburbie locuiau mai mult tinere familii, aşa că fusese o vară 
singuratică pentru Marshall. Tocmai de aceea nu-i venea să 
creadă ce noroc dăduse peste el că o întâlnise pe fata asta. Pe fata 
asta extraordinar de frumoasă şi de sexy. 

— Arată-mi ce face mașinăria asta, spuse Marisa. Ochii îi 
străluceau. Arată-mi ce faci tu. 

— Cu plăcere, spuse Marshall. 

Se îndreptă spre marele tablou de comandă și începu să 
activeze pompele și senzorii. Cele treizeci de tablouri de 
comandă ale mașinăriei de produs valuri de la capătul bazinului 
se aprinseră, unul după altul. 

O privi din nou, iar ea îi zâmbi. 

— E atât de complicat, spuse ea. Veni lângă el, lângă tabloul 
de comandă. Cercetările voastre sunt înregistrate? 

— Da, avem camere video pe tavan și pe laturile bazinului, 
înregistrează valurile generate. Avem şi senzori de presiune în 
bazine, care înregistrează parametrii valului creat. 

— Camerele sunt în funcțiune? 


— Nu, nu, răspunse el, n-avem nevoie de ele. Nu facem 


niciun experiment. 

— Poate că facem, spuse ea, lăsându-și mâna pe umărul lui. 

Degetele îi erau lungi şi delicate. Avea degete frumoase. 
Privi timp de un minut, apoi spuse: 

— Totul pare foarte costisitor în camera asta. Trebuie să fie 
bine păzită, nu? 

— Nu chiar, răspunse el. Doar cârduri de acces. Și o singură 
cameră de supraveghere. Arătă în spate, peste umăr. Aia din colţ. 

Ea se întoarse să vadă. 

— Şi aia merge? întrebă ea. 

— Da, tot timpul. 

Mâna ei alunecă și-i mângâie uşor gâtul. 

— Deci acum cineva ne urmăreşte? 

— Mă tem că da. 

— Atunci trebuie să fim cuminţi. 

— Probabil. Oricum, cum rămâne cu prietenul tău? 

— EL... Pufăi dispreţuitor. M-am săturat de el. 

În aceeași zi, mai devreme, Marshall ieșise din micul său 
apartament şi intrase în cafeneaua de pe rue Montaigne, unde 
mergea în fiecare dimineaţă și, ca de obicei, își luase cu el un 
articol de ziar. Apoi la masa vecină se așezase această fată, 


împreună cu prietenul ei. Cuplul începuse imediat să se certe. 


De fapt, Marshall simţise că Marisa și prietenul ei nu 
păreau făcuți unul pentru celălalt. El era american, un tip 
musculos, roșu la față, cu statură de fotbalist, cu părul destul de 
lung și ochelari cu rame de sârmă, care nu se potriveau cu 
trăsăturile lui grosolane. Părea un porc care încearcă să treacă 
drept intelectual. 

Se numea Jim şi era furios pe Marisa, pentru că aceasta, se 
pare, nu petrecuse noaptea alături de el. 

— Nu ştiu de ce nu vrei să-mi spui unde ai fost, repeta 
întruna. 

— Nu e treaba ta, de-aia nu-ţi spun. 

— Dar credeam că trebuia să cinăm împreună. 

— Jimmy, ţi-am spus că nu. 

— Ba mi-ai spus că da. lar eu te-am așteptat la hotel. Toată 
noaptea. 

— Şi ce? Nimeni nu te-a obligat. Puteai să ieși, să te distrezi. 

— Dar te-am aşteptat pe tine. 

— Jimmy, nu sunt proprietatea ta. Era exasperată, ofta, 
gesticula sau se bătea cu palmele peste genunchii goi. Stătea 
picior peste picior, iar fusta ei scurtă i se ridicase mult. Fac ce 
vreau. 


— Asta e evident. 


— Da, spusese ea, și în clipa aceea se întorsese spre 
Marshall și îl întrebase: Ce anume citeşti? Pare foarte complicat. 

La început Marshall se speriase. În mod evident, vorbea cu 
el ca să-i facă în ciudă prietenului ei. Nu voia să fie implicat într-o 
ceartă de cuplu. 

— E fizică, spusese el sec și se întorsese încet cu spatele, 
încercase să-i ignore frumuseţea. 

— Ce fel de fizică? insistase ea. 

— Mecanica valurilor. Valurile oceanului. 

— Deci eşti student? 

— Am terminat studiile. 

— Aha, şi eşti în mod evident inteligent. Eşti englez? De ce 
eşti în Franța? 

Şi, înainte să-şi dea seama, vorbea deja cu ea, iar ea i-l 
prezentase pe prietenul ei, care îi zâmbise superior şi îi strânsese 
mâna fără convingere. Era o situație jenantă, dar fata se 
comporta de parcă n-ar fi fost. 

— Deci lucrezi prin apropiere? Ce anume faci? Un bazin şi o 
mașinărie? Chiar nu-mi pot imagina ce spui tu acolo. Vrei să-mi 
arăţi? 

Și acum erau aici, la laboratorul de mecanică a valurilor. lar 


Jimmy, iubitul, stătea îmbufnat în parcarea de afară, fumând o 


țigară. 

— Ce să facem cu Jimmy? întrebă ea, care rămăsese lângă 
Marshall, în timp ce el lucra la tabloul de comandă. 

— Nu poate fuma aici. 

— O să am eu grijă să nu fumeze. Dar nu vreau să-l înfurii 
şi mai rău. Crezi că pot să-l las să vină? 

Marshall se simţi străbătut de o undă de dezamăgire. 

— Sigur, cred că da. 

Apoi ea îl strânse de umăr. 

— Nu-ţi face griji, mai târziu are alte treburi. 

Se duse să deschidă ușa din spate a laboratorului, iar 
Jimmy intră. Marshall privi în spate şi-l văzu că rămăsese acolo, 
cu mâinile în buzunare. Marisa veni din nou lângă Marshall, la 
tabloul de comandă. 

— E în regulă, spuse. Acum arată-mi. 

Motoarele electrice de la capătul bazinului începură să 
toarcă, iar roţile creară primul val. Era un val mic, care se undui 
uşor pe toată lungimea bazinului și se sparse pe panoul înclinat 
de la capăt. 

— Deci e un val mareic? 

— Da, e un tsunami simulat, răspunse Marshall, bătând cu 


degetele în tastatură. 


Tabloul de comandă indica temperatura şi presiunea, 
genera imagini fals-colorate ale valului. 

— O simulare, spuse ea. Cum adică? 

— În bazinul ăsta putem crea valuri înalte de până la un 
metru, răspunse Marshall. Dar adevăratele tsunami au patru, opt, 
zece metri înălțime. Uneori chiar şi mai mult. 

— Un val de zece metri în ocean? Ochii i se măriră. Serios? 
Se uita spre tavan, încercând să și-l imagineze. Marshall aprobă 
din cap. Asta ar însemna o înălțime de peste 30 de picioare, cât o 
clădire cu trei etaje. Și ar avansa cu o viteză de până la opt sute de 
kilometri pe oră, repezindu-se spre mal. 

— Şi când ajunge la mal? întrebă ea. Asta reprezintă panta 
aia de la capăt? Parcă ar fi făcut din pietriș. Ăla e malul? 

— Exact, spuse Marshall. Cât de mult pătrunde valul pe 
uscat depinde de unghiul pantei. Putem modifica înclinația pantei 
cum vrem. 

Prietenul fetei înainta, apropiindu-se mai mult de bazin, 
dar rămase retras. Nu scosese niciun cuvânt până atunci. Marisa 
era surescitată. 

— Poţi s-o modifici? Cum? 

— E acționată de un motor. 


— La orice fel de unghi? chicoti. Arată-mi vingt-sept grade. 


Douăzeci și şapte. 

— Imediat. Marshall tastă o comandă. 

Cu un scrâșnet ușor, panta de la mal se ridică. 

Iubitul american se apropie și mai mult de bazin, ca să 
privească, incitat de ce se întâmplase. Era fascinant, gândi 
Marshall. Oricine ar fi interesat. Dar tipul nu scotea o vorbă. 
Stătea doar și privea cum se înclină suprafața acoperită cu 
pietriș. În curând se opri. 

— Deci asta e înclinația? 

— Da, răspunse Marshall. Deși de fapt douăzeci şi șapte de 
grade înseamnă o pantă foarte abruptă, mai abruptă decât 
țărmurile obișnuite din lume. Poate că ar trebui s-o reglez la... 

Mâna ei întunecată o acoperi pe a lui. 

— Nu, nu, spuse. Pielea îi era mătăsoasă. Las-o așa. 
Arată-mi un val. Vreau să văd un val. 

La fiecare treizeci de secunde erau generate valuri mici. Se 
unduiau de-a lungul bazinului, clipocind ușor. 

— Păi mai întâi trebuie să știu ce formă are țărmul. 
Deocamdată e o plajă plată, dar dacă ar fi un golf... 

— Se poate face un golf? 

— Da. 


— Serios? Arată-mi. 


— Ce fel de golf vrei? Un liman, un golf fluvial, maritim... 

— O, spuse ea, ridicând din umeri, fă un golf de mare. El 
zâmbi. 

— Bine. Cât de mare să fie? 

Motoarele electrice începură să toarcă, iar ţărmul începu să 
se curbeze şi panta se încreţi, formând o scobitură. 

— Fantastic, spuse ea. Hai, Jonathan, arată-mi valul! 

— Încă nu. Cât de mare e golful? 

— 0... Gesticula cu mâinile în aer. O milă. Un golf de o milă. 
Acum îmi arăţi? Se aplecă spre el. Nu-mi place să aştept. Ar trebui 
să ştii asta. 

Îi simţi parfumul. Tastă rapid. 

— lată-l, spuse el. Un val mare, îndreptându-se spre un golf 
de o milă, înclinația țărmului fiind de douăzeci şi şapte de grade. 

Cel de-al doilea val creat la capătul bazinului făcu un 
zgomot mult mai puternic, apoi se undui încet spre ei, o creastă 
de apă înaltă de 15 cm. 

— 0! se îmbufna Marisa. Mi-ai promis că o să fie mare. 

— Ai răbdare, spuse el. 

— O să crească? întrebă ea, chicotind. 

Îşi puse din nou mâna pe umărul lui. Atunci americanul se 


uită în spate, aruncându-i o privire urâtă. Ea își împinse bărbia 


înainte, sfidătoare. Dar când el se întoarse să se uite la bazin, 
ea-și retrase mâna. 

Marshall se simți din nou descurajat. Ea se folosea de el, 
era doar un pion în jocul lor. 

— Ai spus că o să crească, spuse ea. 

— Da, răspunse Marshall. Valul va creşte pe măsură ce se 
apropie de mal. În larg, tsunamiul e mic, dar creşte în ape mai 
puțin adânci. lar în golf forța lui se concentrează, așa că devine şi 
mai înalt. 

Valul se înălță, apoi se sparse pe linia curbă a țărmului de 
la capătul bazinului. Formă o spumă albă și se lovi de părțile 
laterale ale malului. Ajunsese la o înălțime de cinci picioare, se 
gândi el. 

— Deci se înalţă, spuse ea. Dar în realitate? 

— Ajunge la patruzeci-cincizeci de picioare, răspunse el. 
Cincisprezece metri. 

— O-la-la! spuse ea, țuguindu-și buzele. Deci un om nu 
poate scăpa de aşa ceva. 

— O, nu, spuse Marshall. Nu poţi fugi de un val mareic. În 
1957, în Hilo, Hawaii, un val înalt cât casa a ajuns chiar pe străzile 
oraşului. Oamenii au fugit, dar... 


— Deci asta e? întrebă americanul. Asta e tot ce face? Vocea 


lui suna hârâit, de parcă ar fi avut nevoie să-şi curețe gâtul. 

— Nu-l lua în seamă, spuse ea. 

— Da, asta facem noi aici, spuse Marshall. Generăm valuri... 

— Mare căcat, spuse americanul. Asta puteam şi eu să fac 
în cadă, când aveam şase luni. 

— Păi, spuse Marshall, arătând spre tabloul de comandă, la 
monitoarele pe care erau afişate date, generăm baze de date 
pentru cercetătorii din toată lumea, care... 

— Bine, bine. Gata. Plictisitor ca un căcat. Eu plec. Marisa, 
tu vii sau nu? 

Stătea și o privea fix. 

Marshall o auzi cum trage aer în piept. 

— Nu, spuse ea, nu vin. 

Americanul se întoarse și se îndepărtă, trântind cu putere 
ușa în urma lui. 

Apartamentul ei era chiar vizavi de Notre Dame, pe celălalt 
mal al fluviului, iar de pe balconul din dormitor avea o privelişte 
frumoasă asupra catedralei, care era iluminată noaptea. Era ora 
zece, dar cerul era încă de un albastru intens. El privi strada de 
dedesubt, luminile cafenelelor și mulțimea care se plimba pe 
străzi. Era o imagine plină de mişcare şi strălucire. 


— Nu te teme, spuse ea, din spate. Dacă te uiţi după Jimmy, 


să ştii că el nu vine aici. 

De fapt, lui nici nu-i trecuse prin cap așa ceva, până când ea 
nu pomenise despre asta. 

— Nu? 

— Nu, răspunse ea. Se va duce în altă parte. Jimmy are 
multe femei. 

Ea luă o gură de vin roşu, apoi puse paharul pe noptieră. 
Fără nicio jenă, îşi scoase bluza și îşi lăsă fusta să cadă. Nu avea 
nimic pe dedesubt. 

Purtând încă pantofii cu tocuri înalte, se îndreptă spre el. 
Probabil că părea surprins, pentru că îi zise: „Ți-am mai spus, 
nu-mi place să aştept”, apoi îl cuprinse cu braţele și îl sărută 
apăsat, agresiv, aproape furios. Urmă un moment jenant, 
încercau să se sărute în timp ce ea îi smulgea hainele. Ea respira 
greu, aproape gâfâia. Nu vorbea. Era atât de pasională încât părea 
furioasă, iar frumuseţea ei, perfecțiunea fizică a corpului ei 
întunecat, îl intimida, dar nu pentru mult timp. 

La sfârşit ea rămase întinsă lângă el, cu pielea mătăsoasă, 
dar corpul ferm sub această suprafață. Tavanul dormitorului era 
luminat de fațada catedralei de vizavi. El se relaxase, dar ea părea 
plină de energie, fără astâmpăr după ce făcuse dragoste. Se 


întreba dacă ea terminase cu adevărat, în ciuda gemetelor şi 


strigătelor din final. Apoi ea se ridică brusc. 

— S-a întâmplat ceva? Ea luă o gură de vin. 

— La toaletă, răspunse ea şi se întoarse, ieşind pe uşă. Îşi 
lăsase paharul de vin. El se ridică şi luă o înghiţitură, uitându-se 
la conturul delicat al rujului ei rămas pe pahar. 

El privi patul și văzu urmele întunecate lăsate de tocurile ei 
pe cearșafuri. Nu-şi scosese pantofii decât pe la jumătatea 
partidei de amor. Acum pantofii zăceau aruncaţi sub fereastră, 
semne ale pasiunii lor. Încă se simţea de parcă ar fi visat. Nu mai 
fusese niciodată cu o astfel de femeie. Atât de frumoasă și locuind 
într-un astfel de loc. Se întrebă cât costă apartamentul, cu 
finisările de lemn, aflat într-o zonă perfectă... 

Mai luă o gură de vin. S-ar fi putut obișnui cu asta. 

Auzi zgomotul apei curgând în baie, o voce fredonând un 
cântec fără melodie. 

Cu un bum! ușa de la intrare se trânti și trei bărbaţi se 
repeziră în dormitor. Purtau impermeabile închise la culoare și 
pălării. Îngrozit, Marshall puse paharul pe masă - dar paharul 
căzu - și se repezi către hainele lui de lângă pat, ca să se acopere, 
dar într-o clipă bărbaţii erau deasupra lui, apucându-l cu mâinile 
lor înmănușate. Strigă de groază şi panică în timp ce era întors cu 


fața spre pat. Incă ţipa când îl împinseră cu fața în pernă. Crezu că 


vor să-l sufoce, dar n-o făcură. Unul dintre bărbaţi șuieră: 

— Taci. Nu ţi se va întâmpla nimic dacă taci. 

Nu-l crezu, aşa că se zbătu, strigând din nou. Unde era 
Marisa? Ce făcea? Totul se întâmpla foarte repede. Unul dintre 
bărbaţi i se așezase pe spate, cu genunchii împungându-i şira 
spinării, cu pantofii săi reci pe fesele goale ale lui Marshall. Simțţi 
mâna omului pe ceafă, împingându-l în pat. 

— Taci! şuieră din nou omul. 

Ceilalţi doi îl prinseseră de încheieturi și îi îndepărtau 
brațele, răstignindu-l pe pat. Se pregăteau să-i facă ceva. Se 
simţea îngrozit şi vulnerabil. Gemu și cineva îl lovi peste cap. 

— Gura! 

Totul se întâmpla foarte repede, era derutat. Unde era 
Marisa? Probabil că se ascundea în baie și nu i-o putea lua în 
nume de rău. Auzi un fâsâit şi văzu un sac de plastic, cu ceva alb 
înăuntru, ca o minge de golf. Îi puneau sacul la subraţ, pe partea 
cărnoasă a brațului. 

Ce dracului făceau? Simţi răceala apei pe braț, se zbătu, dar 
îl ţineau foarte strâns, și apoi, prin apă, simţi că ceva moale îl 
apasă, era ceva lipicios, ca o gumă de mestecat lipicioasă, ceva 
lipicios pe carnea brațului său, apoi simţi o ciupitură scurtă. 


Nimic, ceva aproape insesizabil, o înțepătură scurtă. 


Bărbaţii lucrau rapid, îi scoaseră sacul și în acel moment 
auzi surprinzător de tare două focuri de armă, pe Marisa strigând 
într-o franceză rapidă: „Salaud! Salopard! Bouge-toi le cui!”. Cel 
de-al treilea bărbat se rostogoli din spinarea lui Marshall și căzu 
la pământ, apoi se îndepărtă rapid, iar Marisa continuă să ţipe, se 
auziră mai multe focuri de armă și simți în aer mirosul de praf de 
puşcă, iar bărbații fugiră. Uşa se trânti, iar ea se întoarse, goală, 
bolborosind într-o franceză pe care el n-o înțelegea, ceva despre 
vacherie, ceea ce el crezu că înseamnă vacă, dar nu gândea clar. 
Începuse să tremure pe pat. 

Ea se apropie și îl îmbrăţişa. Ţeava pistolului era fierbinte, 
el strigă, iar ea îl lăsă deoparte. 

— O, Jonathan, îmi pare rău, îmi pare atât de rău... Îi puse 
capul pe umărul ei și începu să-l mângâie. 

— Te rog, trebuie să mă ierţi, acum totul e bine, îți promit, 
încet-încet, se opri din tremurat, iar ea îl privi. 

— Te-au rănit? 

El clătină din cap. 

— Bine. Ştiam eu. Idioţii! Sunt prietenii lui Jimmy, au vrut 
să facă o glumă, să te sperie. Şi pe mine, sunt convinsă. Dar n-ai 
păţit nimic? 


El clătină din nou din cap. Tuși. 


— Poate, spuse, când putu în sfârșit să vorbească, poate că 
ar trebui să plec. 

— O nu, spuse ea, nu-mi poţi face aşa ceva. 

— Nu mă simt... 

— Categoric nu, spuse ea. Se apropie și mai mult de el, 
până când corpul ei îl atinse. Trebuie să mai rămâi puţin. 

— Ar trebui să anunţăm poliția? 

— Mais non. Poliţia nu va face nimic. O ceartă de 
îndrăgostiţi, în Franţa nu chemăm poliția. 

— Dar au intrat în casă... 

— Acum au plecat, îi şopti ea la ureche. Îi simţea răsuflarea. 
Am rămas numai noi. Numai noi, Jonathan. Corpul ei întuncat 
alunecă pe pieptul lui. 

Trecuse de miezul nopţii când el se îmbrăcă în sfârşit şi se 
aşeză la fereastră, uitându-se la Notre Dame. Străzile erau încă 
aglomerate. 

— De ce nu rămâi? întrebă ea, bosumflându-se cochet. 
Vreau să rămâi. Nu vrei să-mi faci pe plac? 

— Îmi pare rău. Trebuie să plec. Nu mă simt prea bine. 

— O să te fac să te simţi bine. 

Clătină din cap. De fapt, chiar nu se simţea bine. Simţea 


valuri de ameţeală, iar picioarele îi erau ciudat de slăbite. Mâinile 


îi tremurau când se prinse de marginea balconului. 

— Îmi pare rău, spuse el din nou. Trebuie să plec. 

— Bine atunci, te duc eu cu mașina. 

Ştia că mașina ei era parcată pe celălalt mal al Senei. I se 
părea prea mult de mers până acolo. Dar se mulțumi să accepte 
fără vlagă: 

— Bine. 

Ea nu se grăbea. Mergeau agale, braţ la braţ, ca doi 
îndrăgostiți, de-a lungul digului. Trecură de restaurantele 
plutitoare de pe unul din maluri, puternic luminate și încă pline 
de clienţi. Deasupra lor, pe celălalt mal al fluviului, se înălța Notre 
Dame, cu luminile ei strălucitoare. Pe moment, plimbarea 
domoală, cu capul ei pe umărul său, și cuvintele blânde pe care i 
le spunea îl făcură să se simtă mai bine. 

Dar curând se împiedică, simțind că în tot corpul i se 
instalează o slăbiciune care-l făcea nesigur. Gura îi era foarte 
uscată. Îşi simțea maxilarul rigid. Îi era greu să vorbească. 

Ea nu părea să fi băgat de seamă. Trecuseră de luminile 
strălucitoare şi se aflau sub unul dintre poduri când el se 
împiedică din nou. De data aceasta căzu pe digul de piatră. 

— Dragul meu, spuse ea, pe un ton îngrijorat şi atent, şi îl 


ajută să se ridice. 


— Cred... cred, spuse el. 

— Dragul meu, te simți bine? îl ajută să se aşeze pe o bancă, 
departe de fluviu. Uite, stai aici puţin. O să te simţi imediat mai 
bine. 

Dar el nu se simţea mai bine. Încercă să protesteze, dar nu 
putea vorbi. Își dădu seama cu oroare că nu putea nici măcar 
să-şi miște capul. Se întâmplase ceva rău. Tot corpul îi era cuprins 
de slăbiciune, o slăbiciune ce se instala rapid şi surprinzător, şi 
încercă să se ridice de pe bancă, dar nu reuși să-și miște 
membrele și nici capul. Se uită la ea, care stătea alături. 

— Jonathan, ce s-a întâmplat? Ai nevoie de un doctor? Da, 
am nevoie de un doctor, gândi el. 

— Jonathan, nu e bine ce se întâmplă... 

Simţea o greutate pe piept. Respira cu dificultate. Privi în 
altă direcție, fixând un punct din faţa lui. Înspăimântat, gândi: 
Sunt paralizat. 

— Jonathan? 

Încercă s-o privească, dar nu-și putea mişca nici măcar 
ochii. Nu putea privi decât în față. Respirația îi era îngreunată. 

— Jonathan? 

Am nevoie de un doctor. 


— Jonathan, poți să te uiţi la mine? Poţi? Nu poţi? Nu 


reușeşti să mişti capul? 

Tonul ei nu era tocmai îngrijorat. Părea detaşată, clinică. 
Poate că auzul îi fusese afectat. Auzea în urechi un zgomot 
puternic. Respira din ce în ce mai greu. 

— Bine, Jonathan, hai să plecăm de-aici. 

Îşi strecură capul pe sub braţul lui şi cu o forță 
surprinzătoare îl ridică în picioare. Corpul îi era moale şi fără 
vlagă şi se sprijinea de ea. Nu-și putea controla direcţia privirii. 
Auzi zgomotul unor pași care se apropiau și gândi: Slavă 
Domnului. Auzi o voce de bărbat, care întrebă în franceză: 
„Mademoiselle, aveţi nevoie de ajutor?” 

— Nu, mulţumesc, răspunse ea. A băut cam mult, atâta tot. 

— Sunteţi sigură? 

— Aşa face tot timpul. 

— Chiar aşa? 

— Mă descurc. 

— O, atunci vă urez bonne nuit. 

— Bonne nuit, răspunse ea. 

Îşi continuă drumul, trăgându-l după ea. Zgomotul paşilor 
slăbi. Apoi ea se opri şi se întoarse să privească în jur. Și acum... Îl 


ducea spre fluviu. 


— Eşti mai greu decât credeam, spuse ea, pe un ton de 


conversaţie. 

Se simţi cuprins de o teroare adâncă. Era complet paralizat. 
Nu putea face nimic. Picioarele i se împleticeau pe piatră. 

Spre fluviu. 

— Îmi pare rău, spuse ea şi-l aruncă în apă. 

Urmă o cădere scurtă și o senzaţie acută de rece. Plonja în 
adânc, înconjurat de bule de aer și verde, apoi negru. Nu se putea 
mișca, nici măcar în apă. Nu-i venea să creadă că i se întâmplase 
așa ceva, nu-i venea să creadă că murea astfel. 

Apoi simți cum corpul i se ridică încet. Din nou apă verde, 
apoi ieşi la suprafaţă, pe spate, întorcându-se ușor. 

Vedea podul, cerul întunecat și pe Marisa, care stătea pe 
dig. Ea îşi aprinse o ţigară și îl privi. Stătea cu o mână în șold şi cu 
un picior ieşit în față, într-o postură de manechin. Expiră, iar 
fumul se ridică în noapte. 

Apoi se scufundă din nou și simţi cum răceala și întunericul 
se închid în jurul său. 

La ora trei dimineaţa luminile se aprinseră în Laboratoire 
Ondulatoire al Institutului Marinei Franceze de la Vissy. Tabloul 
de comandă prinse viață. Maşinăria începu să creeze valuri ce se 
unduiau în bazin, unul după altul, și se spărgeau pe ţărmul 


artificial. Pe monitoarele de control apăreau imagini 


tridimensionale, tabele de date. Datele erau transmise către o 
locație necunoscută, aflată undeva în Franţa. 

La ora patru tabloul de comandă se întunecă, luminile se 
stinseră, iar hardurile șterseră orice urmă a celor întâmplate. 

PAHANG MARȚI, 11 MAI 11.55 A.M. 

Şoseaua șerpuită din junglă se afla la umbră, sub desișurile 
pădurii tropicale malaeziene. Drumul pavat era foarte îngust, 
Land Cruiserul se balansa în toate părțile, iar cauciucurile îi 
scrâşneau. Pe locul din dreapta, un bărbat cu barbă, de vreo 
patruzeci de ani, se uită la ceas. 

— Cât mai avem de mers? 

— Doar câteva minute, răspunse şoferul, fără să 
încetinească. Aproape am ajuns. 

Şoferul era chinez, dar vorbea cu accent englezesc. Se 
numea Charles Ling şi zburase din Hong Kong la Kuala Lumpur în 
noaptea precedentă. Îl întâlnise pe însoțitorul său la aeroport în 
acea dimineață şi de atunci mergeau încontinuu, cu viteză 
maximă. 

Pasagerul îi înmânase lui Ling o carte de vizită pe care scria 
„Allan Peterson, Servicii Seismice, Calgary”. Ling nu-l crezuse. 
Ştia foarte bine că exista o companie în Alberta, ELS Engineering, 


care vindea acest tip de echipamente. Nu era nevoie să baţi 


drumul până în Malaezia ca să le vezi. 

În plus, Ling verificase lista pasagerilor zborului care 
aterizase şi nu exista niciun Allan Peterson. Deci tipxil ăsta 
călătorise sub alt nume. 

Mai mult decât atât, îi spusese lui Ling că era geolog și 
oferea consultanță unor companii energetice din Canada, iar 
munca sa consta mai ales în evaluarea posibilelor câmpuri 
petroliere. Dar Ling nu credea nici asta. Inginerii petroliști se 
vedeau de la o poștă. Tipul ăsta nu era unul dintre ei. 

Deci Ling nu ştia cine era bărbatul. Asta nu-l deranja. 
Domnul Peterson dispunea de bani; restul nu-l privea pe Ling. În 
acea zi avea un singur interes: să vândă generatoare de cavitaţie. 
Părea o tranzacţie importantă: Peterson vorbea despre trei 
aparate, care făceau în total peste un milion de dolari. 

Coti brusc şi ieşi de pe șosea, intrând pe un teren mocirlos. 
Merseră în salturi prin junglă, pe sub copacii imenși și 
dintr-odată ieşiră la lumina zilei, într-o poiană întinsă. În pământ 
se afla o deschizătură imensă în semicerc, care scotea la iveală un 
maldăr de pământ cenușiu. Dedesubt se afla un lac verde. 

— Ce e asta? întrebă Peterson, cu o tresărire. 

— A fost o mină deschisă, dar acum e abandonată. Caolin. 


— Care ce e? 


Asta nu e geolog, gândi Ling. Caolinul, explică el, era un 
mineral din argilă. 

— Este folosit pentru hârtie și ceramică. Acum se face 
multă ceramică industrială. Fac lame din ceramică, incredibil de 
ascuţite. În curând o să facă motoare auto din ceramică. Dar aici 
calitatea nu era bună. A fost abandonată acum patru ani. 

Peterson dădu din cap. 

— Şi unde e generatorul de cavitație? 

Ling arătă spre un camion masiv, parcat la marginea 
stâncii. 

— Acolo. 

Se apropie cu mașina. 

— Ruşii le fabrică? 

— Vehiculul și matricea de carbon sunt de fabricaţie 
rusească. Partea electronică vine din Taiwan. Noi le asamblăm la 
Kuala Lumpur. 

— Şi ăsta e cel mai mare model? 

— Nu, e cel mediu. Pe cel mai mare nu îl am aici, să vi-l pot 
prezenta. 

Parcară lângă utilaj. Avea dimensiunile unui excavator. 
Capota Land Cruiserului era doar puțin maj înaltă decât 


cauciucurile sale imense. In centru atârna un generator de 


cavitație rectangular, care semăna cu un generator diesel 
supradimensionat, o masă densă de ţevi și fire. Placa de cavitaţie 
se afla dedesubt, la câţiva metri deasupra pământului. 

Coborâră din maşină în căldura moleșitoare. Ochelarii lui 
Ling se aburiră. Îi şterse pe cămașă. Peterson dădu ocol utilajului. 

— Pot să iau doar aparatul, fără mașină? 

— Da, facem și aparate ce pot fi transportate. Le punem în 
containere. Dar de obicei clienţii le vor montate pe vehicule. 

— Eu vreau doar aparatele, spuse Peterson. Îmi faceţi o 
demonstraţie? 

— Imediat, răspunse Ling. Îi făcu semn operatorului aflat 
sus, în cabină. Cred că ar trebui să ne dăm la o parte. 

— Staţi puţin, spuse Peterson, brusc îngrijorat. Am crezut 
că vom fi singuri. El cine e? 

— E fratele meu, răspunse Ling pe un ton liniștitor. E foarte 
de încredere. 

— Păi... 

— Să ne dăm la o parte. Vedem mai bine de la distanţă. 
Generatorul de cavitație se puse în mișcare, cu un pufăit puternic. 
În curând zgomotul se confundă cu altul, un murmur profund pe 
care Ling avea întotdeauna impresia că îl simte în piept, în oase. 


Probabil că și Peterson îl simţise, căci se retrase rapid. 


— Aceste generatoare de cavitație sunt hipersonice, 
explică Ling. Produc un câmp radial simetric de cavitaţie, al cărui 
punct de focalizare poate fi ajustat, la fel ca în cazul lentilelor 
optice, doar că în acest caz folosim sunetul. Cu alte cuvinte, cu 
ajutorul sunetului controlăm profunzimea cavitaţiei. 

Îi făcu semn operatorului, care dădu din cap. Placa de 
cavitație coborî până aproape de pământ. Sunetul deveni mai 
profund şi mai slab. Pământul vibra ușor în locul unde se aflau. 

— Doamne, spuse Peterson, făcând un pas înapoi. 

— Nu vă faceţi griji, spuse Ling. Unghiul de reflecţie e mic. 
Principalul vector de energie este ortogonal, merge direct în jos. 

La aproximativ doisprezece metri de utilaj, pereţii 
canionului păreau să fi devenit dintr-odată vagi, lipsiţi de formă. 

Mici nori de fum cenușiu ascunseră pentru o clipă 
suprafața, apoi o bucată de stâncă se desprinse și se rostogoli 
spre lacul de dedesubt, ca o avalanșă cenuşie. Întreaga zonă se 
umplu de fum și praf. 

Când începu să se lumineze, Ling spuse: 

— Vă vom arăta cum este focalizat fasciculul. Zgomotul 
începu din nou, iar de data aceasta conturul stâncii se estompă 
mai jos cu şaizeci de metri sau chiar mai mult. Din nou nisipul 


cenușiu cedă, de data aceasta alunecând în liniște în lac. 


— Poate fi focalizat și lateral? întrebă Peterson. 

Ling răspunse afirmativ. La nouăzeci de metri nord de 
utilaj, stânca se desprinse şi se rostogoli din nou. 

— Putem să îl folosim în orice direcţie și la orice adâncime. 

— La orice adâncime? 

— Cel mai mare aparat al nostru ajunge la o mie de metri. 
Deşi niciun client nu are nevoie de o asemenea adâncime. 

— Nu, nu, spuse Peterson. N-avem nevoie de așa ceva. Dar 
vrem ca fasciculul să fie puternic. Îşi şterse mâinile de pantaloni. 
Am văzut destul. 

— Chiar aşa? Mai avem câteva tehnici de demon... 

— Vreau să mă întorc acum. 

În spatele ochelarilor de soare, ochii săi erau de 
nedescifrat. 

— Foarte bine, spuse Ling. Dacă sunteţi convins... 

— Sunt convins. 

Pe drumul de întoarcere, Peterson întrebă: 

— Livraţi marfa de la KL sau Hong Kong? 

— De la KL. 

— Ce restricții aveţi? 

— Cum adică? întrebă Ling. 


— În SUA, tehnologia hipersonică de cavitaţie e interzisă. 


Nu poate fi exportată fără licenţă. 

— După cum spuneam, folosim electronice din Taiwan. 

— Sunt la fel de bune ca acelea americane? 

— Practic, nu e nicio diferenţă. 

Dacă Peterson ar fi avut cunoștințe în domeniu, ar fi știut 
că Statele Unite nu mai aveau de mult capacitatea să producă 
astfel de aparatură sofisticată. Generatoarele de  cavitaţie 
americane erau fabricate în Taiwan. 

— De ce mă întrebaţi? Vreţi să le exportaţi în SUA? 

— Nu. 

— Atunci n-aveţi nicio problemă. 

— Care e termenul de livrare? întrebă Peterson. 

— Avem nevoie de șapte luni. 

— Eu mă gândeam la cinci luni. 

— E fezabil. Dar vă costă în plus. Câte aparate vreţi? 

— Trei. 

Ling se întreba de ce ar avea nevoie cineva de trei 
generatoare de cavitație. Nicio companie de studii geologice din 
lume n-avea mai mult de unul. 

— Dau drumul la comandă când primesc ordinul 
dumneavoastră de plată, spuse Ling. 


— O să vi-l trimit mâine. 


— Unde facem livrarea? În Canada? 

— Veţi primi instrucţiuni în privinţa livrării peste cinci 
luni, spuse Peterson. 

Chiar în faţă, liniile arcuite ale aeroportului ultramodern 
conceput de Kurokawa se înălțau spre cer. Peterson tăcuse, în 
timp ce urca pe rampă, Ling spuse: 

— Sper că am ajuns la timp ca să prindeţi avionul. 

— Ce? A, da. E bine. 

— Vă întoarceţi în Canada? 

— Da. 

Ling opri mașina în dreptul terminalului internaţional, ieși 
şi-i strânse mâna lui Peterson. Peterson îşi aruncă geanta pe 
umăr. Era unicul său bagaj. 

— Ei bine, spuse Peterson, trebuie să plec. 

— Drum bun! 

— Mulţumesc, și dumneavoastră. Vă întoarceţi la Hong 
Kong? 

— Nu, răspunse Ling. Trebuie să mă duc la fabrică, să-i pun 
la treabă. 

— E aproape? 

— Da, în Pudu Raya, la câțiva kilometri de aici. 


— Bine atunci. 


Peterson dispăru înăuntrul terminalului, după un ultim 
gest de adio. 

Ling se întoarse în maşină şi plecă. Dar pe când cobora de 
pe rampă, observă că Peterson îşi uitase telefonul celular pe 
scaun. Opri mașina şi privi în urmă. Dar Peterson dispăruse. 
Telefonul era ușor, fabricat din plastic ieftin. Era un model de 
duzină, cu cartelă preplătită. Nu putea fi principalul său telefon. 

Ling îşi aminti că avea un prieten care putea analiza 
telefonul și cartela, ca să afle mai multe despre clientul său. Și 
chiar dorea să afle mai multe, așa că îşi băgă telefonul în buzunar 
şi o luă spre nord, spre fabrică. 

CHEIUL TAMISEI VINERI, 21 MAI 2005 11.04 A.M. 

De la biroul său, Richard Mallory își ridică privirea şi spuse, 
pe un ton întrebător: 

— Da? 

Bărbatul care stătea în cadrul ușii era palid, slab, cu aer de 
american şi părul blond tuns scurt. Avea o atitudine relaxată și 
era îmbrăcat fără un stil anume: pantofi sport Adidas murdari şi 
trening uzat bleumarin. Arăta de parcă ar fi ieșit să facă jogging şi 
s-ar fi oprit o clipă la birou. 

Pentru că era vorba de Design/Quest, un atelier de grafică 


de succes situat în Butler's Wharf, un cartier renovat mai jos de 


Tower's Bridge, majoritatea angajaţilor erau îmbrăcaţi obişnuit. 
Mallory era singura excepţie. Pentru că era șeful, purta pantaloni 
largi, o cămașă albă și pantofi cu botul rotund, care-i chinuiau 
picioarele. Dar erau la modă. 

— Vă pot ajuta cu ceva? întrebă Mallory. 

— Am venit să iau pachetul, spuse americanul. 

— Scuzaţi-mă, ce pachet? Dacă e livrat prin DHL, atunci e în 
față, la secretară. 

Americanul părea nervos. 

— Nu ţi se pare că exagerezi? întrebă el. Dă-mi dracului 
pachetul ăla! 

— Bine, spuse Mallory, ridicându-se de la birou. Probabil 
că americanul simţi că fusese prea brutal, pentru că spuse pe un 
ton mai calm: 

— Drăguţe afișe! Arătă spre peretele din spatele lui 
Mallory. Tu le faci? 

— Noi. Firma noastră. 

Pe perete erau două afişe, unul lângă altul, ambele pe un 
fond negru-tăciune, cu un glob pământesc în centru, singura 
diferență fiind sloganul. Pe una scria „Salvați Pământul” și 
dedesubt „E singura noastră casă”, iar pe celălalt - „Salvaţi 


Pământul” şi „De-aici n-avem unde să plecăm”. 


Pe una dintre laturi se afla fotografia înrămată a unui 
manechin blond, care purta un tricou cu sloganul: „Salvați 
pământul” „Și în timpul ăsta menţineţi-vă în formă”. 

— Asta a fost campania noastră cu „Salvaţi pământul”, 
spuse Mallory. Dar n-au cumpărat-o. 

— Cine? 

— Fondul Internaţional pentru Conservarea Mediului. 
Trecu pe lângă american și cobori pe scara de serviciu spre garaj. 
Americanul îl urmă. 

— De ce? Nu le-a plăcut? 

— Ba le-a plăcut, răspunse Mallory. Dar îl aveau pe Leo ca 
purtător de cuvânt și l-au folosit pe el. Campania s-a bazat pe 
spoturi video. 

La capătul scării îşi folosi cârdul, iar uşa se deschise cu un 
clic. Intrară într-un mic garaj aflat sub clădire. Era întuneric, cu 
excepția unei gene de lumină care se zărea dinspre rampa ce 
ducea în stradă. Mallory observă iritat că o camionetă bloca 
rampa. Mereu aveau probleme cu mașinile firmelor de livrare 
care parcau aici. 

Se întoarse spre american. 

— Ai maşină? 


— Da, o camionetă. Arătă spre mașină. 


— A, bine, deci a ta e. Ai pe cineva care să te ajute? 

— Nu, sunt singur. De ce? 

— Sunt foarte grele, răspunse Mallory. Or fi doar cabluri, 
dar sunt o sută cincizeci de kilometri de cablu. Cântăresc peste 
trei sute de kilograme, frate. 

— Mă descurc. 

Mallory se îndreptă spre Roverul său şi deschise 
portbagajul. Americanul fluieră, iar camioneta cobori rampa. 

Era condusă de o femeie cu aer dur, cu părul țepos și 
machiaj întunecat. 

— Credeam că eşti singur, spuse Mallory. 

— Ea nu ştie nimic. N-o lua în seamă. A adus mașina. E un 
simplu șofer. 

Mallory se întoarse spre portbagajul deschis, în care se 
aflau niște cutii albe cu inscripția „Cablu Ethernet (Neizolat)” şi 
instrucțiuni de folosire. 

— Să deschidem una, spuse americanul. 

Mallory deschise o cutie. Înăuntru se afla o încrengătură de 
cabluri foarte subțiri, învelite în plastic. 

— După cum vezi, este un cablu de ghidare. Pentru 
rachetele antitanc. 


— Serios? 


— Aşa mi-au spus. De-aia sunt împachetate așa. O legătură 
de cabluri pentru fiecare rachetă. 

— Eu n-am de unde să ştiu, spuse americanul. Eu doar 
transport marfa. 

Deschise portbagajul camionetei. Apoi începu să încarce 
cutiile, una câte una. Mallory îl ajuta. 

— Ţi-a mai spus şi altceva tipul ăsta? 

— Sincer, da. Mi-a spus că cineva a cumpărat cinci sute de 
rachete care au rămas după Tratatul de la Varșovia. Se numesc 
Hotfire sau Hotwire sau ceva de genul ăsta. Fără capete, doar 
corpul rachetelor. Chestia e că au fost vândute cu cablul de 
ghidare în stare proastă. 

— N-am auzit de așa ceva. 

— Asta a spus. Rachetele au fost cumpărate în Suedia. Cred 
că la Gothenburg. De acolo au fost transportate în altă parte. 

— Pari îngrijorat. 

— Nu sunt, spuse Mallory. 

— De parcă te-ai teme că ești implicat în ceva. 

— A, nu. 

— Eşti sigur? întrebă americanul. 

— Da, normal că sunt sigur. 


Aproape toate cutiile fuseseră încărcate în camionetă. 


Mallory începu să transpire. Americanul părea să-l scruteze cu 
coada ochiului. Nu-și ascundea scepticismul. Spuse: 

— Şi zi-mi, cum arată tipul ăsta? 

Mallory știa că nu trebuie să răspundă la o asemenea 
întrebare. Ridică din umeri. 

— E un tip oarecare. 

— American? 

— Nu ştiu. 

— Nu ştii dacă e sau nu american? 

— Nu știu exact ce accent avea. 

— De ce? întrebă americanul. 

— Putea să fie canadian. 

— Era singur? 

— Da. 

— Pentru că am auzit ceva despre o femeie superbă. O 
femeie sexy, cu fustă mulată şi tocuri înalte. 

— Aş fi remarcat o astfel de femeie, spuse Mallory. 

— N-ai fi... Omis s-o pomenești? încă o privire sceptică. Ca 
s-o păstrezi doar pentru tine? 

Mallory observă o umflătură pe şoldul americanului. Era 
oare un pistol? Posibil. 


— Nu. Era singur. 


— Oricine-ar fi tipul ăsta. 

— Da. 

— Dacă vrei părerea mea, spuse americanul, eu m-aș fi 
întrebat de la început de ce are nevoie cineva de o sută cincizeci 
de kilometri de cablu pentru rachete antitanc. Adică pentru ce? 

— Nu a spus. 

— Şi atunci tu i-ai zis: „Bine, frate, o sută cincizeci de 
kilometri de cablu, las pe mine”, fără să-l iei la întrebări? 

— Mi se pare că pui tu toate întrebările, răspunse Mallory. 
Transpira încontinuu. 

— Am şi un motiv, spuse americanul. Tonul său devenise 
amenințător. Trebuie să-ţi zic, amice. Nu-mi place ce aud. 

Ultimele cutii fură încărcate în camionetă. Mallory făcu un 
pas în spate. Americanul trânti întâi prima ușă, apoi pe a doua. 
După ce ultima ușă fu închisă, Mallory văzu șoferul mașinii. 
Femeia. Stătuse în picioare, în spatele ușii. 

— Nici mie nu-mi place, spuse ea. Purta un costum de 
camuflaj, militar. Pantaloni largi și bocanci înalți cu şiret. O 
jachetă verde grosolană. Mănuși solide. Ochelari cu lentile negre. 

— la stai puţin, spuse americanul. 

— Dă-mi mobilul tău, spuse femeia. 


Işi întinse o mână să-l ia, iar cealaltă mână îi rămase la 


spate, de parcă ar fi ținut o armă. 

— De ce? 

— Dă-mi-l. 

— De ce? 

— Vreau să mă uit la el, de-aia. 

— Dar n-are nimic neobișnuit... 

— Dă-mi-l. 

Americanul își scoase mobilul din buzunar și i-l întinse, în 
loc să-l ia, femeia îl prinse de încheietură și-l trase spre ea. 
Telefonul căzu. Ea își mișcă mâna pe care o ţinuse la spate și-l 
prinse de gât cu mâna înmănușată. Îl ţinea de gât cu ambele 
mâini, ca şi cum l-ar fi sugrumat. 

O clipă rămase paralizat, după care începu să se zbată. 

— Ce dracu' faci? Ce faci... hei! îi îndepărtă mâinile și sări 
înapoi ca ars. Ce-a fost asta? Ce-ai făcuţi îşi duse mâna la gât. Îi 
curgea puțin sânge, doar câteva picături. Vârfurile degetelor îi 
erau roşii. Aproape insesizabil. 

— Ce-ai făcut? 

— Nimic. 

Îşi scotea mănușile. Mallory observă că umbla cu grijă, de 
parcă în mănuşă se ascundea ceva. Ceva ce nu voia să atingă. 


— Nimic? întrebă americanul. Nimic? 


Ce căcat! Brusc, se întoarse şi începu să urce în fugă rampa 
ca să ajungă afară, în stradă. 

Ea îl privi calm cum pleacă. Se aplecă, ridică telefonul mobil 
şi îl puse în buzunar. Apoi se întoarse spre Mallory. 

— Du-te înapoi la treabă. El ezita. 

— Ai făcut treabă bună. Nu te-am văzut niciodată. Nu m-ai 
văzut niciodată. Acum du-te. 

Mallory se întoarse şi se apropie de ușa care dădea spre 
scări. O auzi pe femeie cum închidea ușa camionetei și, când privi 
înapoi, văzu mașina urcând în viteză rampa spre lumina străzii. 
Camioneta o luă la dreapta și apoi dispăru. 

Când se întoarse la birou, asistenta sa, Elizabeth, intră cu 
ultimele schițe ale afișelor publicitare pentru computerele 
Toshiba. Şedinţa foto urma să aibă loc a doua zi. Trebuia să se 
uite pe schiţele finale. Răsfoi rapid planșele; lui Mallory îi era 
greu să se concentreze. 

— Nu-ţi plac? întrebă Elizabeth. 

— Ba da, sunt bune. 

— Arăţi cam palid. 

— Păi eu... stomacul. 

— Ceai de ghimbir, spuse ea. E cel mai bun. Vrei să-ți aduc? 


Aprobă, doar ca s-o facă să iasă din birou. Privi pe 


fereastră. Biroul lui Mallory avea o vedere spectaculoasă asupra 
Tamisei și Tower Bridge, aflat pe stânga. Podul fusese vopsit în 
albastru deschis şi alb (ţinea de tradiţie sau era pur și simplu o 
idee proastă?), dar întotdeauna îi făcea bine să-l privească. Se 
simțea cumva în siguranţă. 

Se apropie de fereastră şi rămase acolo, privind podul. Se 
gândea că, atunci când prietenul său cel mai bun îi ceruse 
ajutorul într-o problemă de ecologism radical, i se păruse 
distractiv. Puțin mister, câteva acte de bravadă. Îi promisese că 
nu va fi vorba de violență. Mallory nu se gândise niciodată că va 
ajunge să se simtă înspăimântat. 

Dar acum era înspăimântat. Mâinile îi tremurau. Și le 
înfundă în buzunare în timp ce privea pe fereastră. Cinci sute de 
rachete? gândi. Cinci sute de rachete. În ce se băgase? Treptat, 
înțelese că auzea sirene și că pe pod străluceau lumini roşii. 

Pe pod avusese loc un accident. Și, judecând după numărul 
mașinilor de poliţie şi de salvare, era un accident grav. 

Unul în care murise cineva. 

Nu se putu controla. Cuprins de panică, ieși din birou, 
ajunse pe chei şi, cu inima cât un purice, se repezi spre pod. 

De la nivelul superior al autobuzului roşu cu etaj, turiștii 


priveau în jos, cu mâinile la gură într-un gest de oroare. Mallory 


îşi făcu loc prin mulţimea adunată în faţa autobuzului. Se apropie 
suficient pentru a vedea șase paramedici și polițiști aplecați 
asupra unui trup ce zăcea în stradă. Deasupra lor stătea șoferul 
autobuzului, masiv și cu ochii în lacrimi. Spunea că n-a avut ce 
face, omul ieşise în fața mașinii în ultima clipă. Probabil că era 
beat, spunea șoferul, pentru că se clătina. Părea că a căzut de pe 
trotuar. 

Mallory nu putea vedea cadavrul, poliţiştii îi blocau câmpul 
vizual. Mulțimea stătea într-o tăcere aproape deplină, privind pur 
şi simplu. Apoi unul dintre polițiști se ridică, ținând în mână un 
pașaport roșu un paşaport german. Slavă Domnului, gândi 
Mallory, cu un sentiment de uşurare ce dură doar o clipă, până 
când unul dintre paramedici se îndepărtă și el putu să vadă 
piciorul victimei - un trening negru uzat şi un pantof Adidas 
murdar, îmbibat de sânge. 

Simţi un val de greață şi se întoarse, făcându-și din nou loc 
prin mulțime. Feţele priveau dincolo de el, impasibile sau 
speriate. Dar nimeni nu-i acordă atenţie. Se uitau cu toţii la 
cadavru. 

Cu excepţia unui bărbat, îmbrăcat ca un director, în costum 
închis la culoare şi cravată. Îl privea fix pe Mallory. Mallory îi 


întâlni privirea. Bărbatul dădu ușor din cap. Mallory nu răspunse. 


Continuă să împingă mulțimea adunată și fugi, repezindu-se pe 
scări înapoi în biroul său şi își dădu seama că, într-un mod pe 
care nu-l înţelegea, viața i se schimbase pentru totdeauna. 

TOKYO 

MARȚI, 1 IUNIE 10.01 A.M. 

Consorţiul Internaţional de Date asupra Mediului, CITIM, 
era situat, într-o clădire mică de cărămidă, lângă campusul 
universității Keio Mita. Pentru un eventual observator, CITIM 
părea să facă parte din universitate. Arbora și blazonul instituţiei 
(Calamus Gladio Fortior1), dar de fapt era independent. Centrul 
clădirii consta într-o mică sală de conferințe, cu un podium și 
două rânduri de câte cinci scaune, orientate spre ecranul din faţă. 

La ora zece dimineaţa, directorul CITIM, Akira Hitomi, 
stătea pe podium și privea cum americanul intră şi se aşază pe un 
scaun. Americanul era masiv, nu neapărat înalt, ci mai degrabă lat 
în umeri şi piept, ca un atlet. Se mişca uşor, fără zgomot, pentru 
un bărbat atât de masiv. Ofiţerul nepalez intră imediat după el, 
un om cu tenul întunecat şi cu un aer vigilent. Se aşeză în spatele 
americanului, lateral. De pe podium, Hitomi îi salută din cap și nu 


spuse nimic. 


l Pana este mai ascuțită decât sabia (lat.) (n. tr.). 


Încăperea cu panouri de lemn se întunecă treptat, pentru a 
permite ochilor să se adapteze. Pe toate laturile, panourile de 
lemn se dădură la o parte în tăcere, lăsând să se vadă niște ecrane 
plate uriașe. Câteva ecrane apărură încet din spatele pereţilor. 

În sfârşit, uşa de la intrare se închise şi se încuie cu un clic. 
Doar atunci vorbi Hitomi: 

— Bună dimineaţa, Kenner-san. 

Pe ecranul principal scria „Hitomi Akira”, în engleză și 
japoneză. 

— Şi bună dimineaţa, Thapa-san. 

Hitomi deschise un laptop argintiu foarte mic și îngust. 

— Astăzi vă voi prezenta datele din ultimele douăzeci și 
una de zile, verificate până acum douăzeci de minute. Vor fi 
importante pentru proiectul nostru comun, Akamai Tree. 

Cei doi vizitatori aprobară. Kenner zâmbea, anticipând ce 
va vedea. Are şi motive, gândi Hitomi. Nicăieri altundeva n-ar fi 
avut parte de o asemenea prezentare, căci agenţia lui Hitomi era 
lider mondial în culegerea şi prelucrarea datelor electronice. Pe 
ecrane apărură imagini, una după alta. Păreau să arate sigla 
corporației: un copac verde pe un fond alb și înscrisul: AKAMAI 
TREE SOLUȚII DIGITALE DE REȚEA. 


Numele şi imaginea fuseseră alese pentru că semănau cu 


anumite companii reale de internet şi cu siglele lor. În ultimii doi 
ani, rețeaua de servere Akamai Tree funcționa ca un lanţ de 
capcane foarte atent concepute. Atât în domeniile de afaceri, cât 
şi în cele academice, concepuseră honeynets. Asta le permitea să 
facă traseul invers de la server la utilizator cu optzeci și şapte la 
sută şanse de succes. Cu un an în urmă începuseră să plaseze 
momele în reţea, mai întâi unele obișnuite, apoi din ce în ce mai 
tentante. 

— Site-urile noastre sunt replici ale unor site-uri de 
geologie, fizică aplicată, ecologie, inginerie civilă şi biogeografie, 
spuse Hitomi. Pentru a atrage hackeri, am inclus informaţii 
despre utilizarea explozibilelor în cele cu date seismice, teste ale 
rezistenţei structurilor la vibrații şi cutremure şi, în site-urile de 
oceanografie, date despre uragane, valuri sălbatice, tsunamiuri și 
aşa mai departe. Toate astea îţi sunt cunoscute. 

Kenner încuviinţă din cap. 

— Ştiam că duşmanul nostru e peste tot şi în plus mai e și 
deştept. Utilizatorii operează deseori în spatele unor firewalls sau 
folosesc conturi AOL pentru adolescenţi, ca să pretindă că sunt 
nişte puşti farsori sau copii care se țin de glume. Dar nu sunt 
deloc aşa ceva. Sunt bine organizaţi, răbdători şi tenace. În 


ultimele săptămâni am început să înțelegem mai multe. 


Pe ecran imaginea se schimbă, arătând o listă. 

— Programatorii noştri au găsit intruși de pe mai multe 
site-uri şi grupuri de discuţii, grupate pe următoarele categorii 
de subiecte: 

Aarhus, Danemarca 

Amestecuri de combustibili solizi pentru rachete Cavitaţie 
(solidă) 

Centrul naţional de informare asupra cutremurelor (CNIC) 

Demolare controlată  Diguri de beton Diminuarea 
inundaţiilor Emisii de argon /oxigen Encriptarea datelor din rețea 
Encriptare celulară Explozibile cu detonator 

Fundaţia Naţională de Resurse pentru Mediu (FNRM) 
Fundaţia pentru Prevenirea Bolilor Tropicale (FPBT) Hidroxid de 
potasiu Hilo, Hawaii 

Istoria militară a Australiei 

Izolatori pentru curent de înaltă tensiune 

Jurnalele misionarilor din Insulele Pacificului 

Mid-Ocean Relay Network (MORN) 

Parametri seismici, geologie 

Prescott, Arizona 

Proiectile teleghidate 


Toxine şi neurotoxine 


— O listă impresionantă și misterioasă, spuse Hitomi. 
Totuşi, avem filtre care pot identifica hackerii performanți. 
Aceştia sunt indivizii care atacă firewalls, instalează cai troieni, 
spiders şi alte tipuri de viruși. Mulţi dintre ei caută liste cu cărți 
de credit. Dar nu toţi. Tastă ceva la micul său computer și 
imaginea se schimbă. 

— Am inclus fiecare dintre aceste subiecte în honeynet, am 
folosit momeală din ce în ce mai puternică, ajungând până la a 
sugera că suntem în posesia unor date de cercetare, pe care le-am 
prezentat ca pe un schimb de mailuri între oameni de știință din 
Australia, Germania, Canada și Rusia. Am atras multă lume și am 
urmărit traficul. Până la urmă am descoperit o rețea complexă 
America de Nord - Toronto, Chicago, Ann Arbor, Montreal - cu 
rădăcini pe ambele coaste americane, dar şi în Anglia, Franţa și 
Germania. E o grupare teroristă Alfa periculoasă. S-ar putea să fi 
ucis deja un cercetător la Paris. Aşteptăm informaţiile. Dar 
autorităţile franceze pot fi... lente. 

Kenner vorbi pentru prima oară. 

— Şi ce arată datele despre comunicațiile pe celular? 


— Comunicaţiile pe celular se intensifică. E-mailurile sunt 


bine encriptate. A crescut ritmul STF2. E clar că se pregăteşte un 
proiect - de anvergură globală, incredibil de complicat, extrem de 
costisitor. 

— Dar nu ştim exact ce e. 

— Deocamdată nu. 

— Atunci cel mai bine e să urmăriţi traiectoria banilor. 

— Asta facem. Peste tot. Hitomi zâmbi crud. E doar o 
chestiune de timp până când unul dintre peştişorii ăştia ajunge în 


cârlig. 


VANCOUVER MARȚI, 8 IUNIE 4.55 P.M. 

Nat Damon termină de semnat actul cu o înfloritură. 

— Până acum nu mi s-a mai cerut să semnez un acord de 
confidențţialitate. 

— Mă mir, spuse bărbatul în costum lucios, în timp ce lua 
înapoi documentul. Credeam că e o procedură standard. Nu vrem 
ca informaţiile asupra proprietăţii noastre să fie dezvăluite. 

Era avocat și își însoțea clientul, un om cu barbă şi ochelari, 
îmbrăcat în jeanși şi o cămașă de lucru. Bărbatul cu barbă 


spusese că e geolog expert în petrol, iar Damon îl crezuse. 


2 STF - Space Time Frecquency, strategie de codare a informației 


Semăna cu ceilalți geologi petrolişti pe care îi cunoscuse. 

Compania lui Damon se numea Canada Marine RS 
Technologies. Dintr-un birou minuscul și ticsit de lângă 
Vancouver, Damon închiria submarine și submersibile clienţilor 
din întreaga lume. Submarinele nu erau proprietatea lui Damon, 
el doar le închiria. Erau răspândite în lumea-ntreagă - în 
Yokohama, Dubai, Melbourne, San Diego. Existau modele de la 
cele perfect operaționale, de cincisprezece metri lungime, în care 
intrau echipaje de șase oameni şi care puteau face înconjurul 
lumii, la mașinării de scufundare minuscule, de o persoană și 
chiar până la vehicule-robot telecomandate, controlate de pe b 
navă de la suprafaţă. 

Clienţii lui Damon erau companii energetice și miniere care 
foloseau submarinele pentru prospectări subacvatice sau pentru 
a evalua starea echipamentelor şi platformelor din largul 
coastelor. Avea o afacere specializată, iar în biroul său aflat în 
spatele unui atelier de reparat nave nu primea mulţi vizitatori. 

Și totuși acești bărbaţi îi intraseră pe ușă chiar înainte de 
ora închiderii. Avocatul fusese cel care vorbise. Clientul îi 


înmânase doar o carte de vizită, pe care scria „Servicii Seismice”, 


(n. tr.). 


cu o adresă din Calgary. Era logic - Calgary era un oraș important 
pentru companiile de hidrocarburi. Petrolanada, Shell, Suncor şi 
multe alte firme îşi aveau sediile acolo. În zonă apăruseră zeci de 
companii private de consultanţă, care se ocupau cu prospectări şi 
cercetare. 

Damon luă o machetă de pe sertarul din spatele său. Era un 
submarin micuţ, cu partea din față ridicată şi cu o carcasă 
transparentă. Îl aşeză pe masă în faţa bărbaţilor. 

— Acesta e vehiculul pe care l-aș recomanda pentru 
nevoile dumneavoastră. Este RS Scorpion, construit în Anglia 
recent, acum patru ani. Are un echipaj de două persoane, 
motoare diesel şi electrice şi funcționează pe bază de argon. Când 
se scufundă, foloseşte 20% oxigen şi 80% argon. E o tehnologie 
solidă, care şi-a demonstrat calităţile: scruber cu hidroxid de 
potasiu, electricitate de două sute de volţi, se scufundă până la 
şase sute de metri și poate rămâne sub apă 3, 8 ore. Este 
echivalentul aparatului japonez Shinkai 2000, dacă aţi auzit de el, 
sau al lui Downătar 80, din care nu există decât patru exemplare 
în toată lumea, dar sunt închiriate pe termen lung. Scorpion e un 
submarin excelent. 

Bărbaţii aprobară din cap, apoi se uitară unul la altul. 


— Şi ce fel de manipulatoare externe are? întrebă bărbatul 


cu barbă. 

— Depinde de adâncime, răspunse Damon. La adâncimi 
mai mici... 

— Hai să zicem la șase sute de metri. Ce fel de 
manipulatoare externe are? 

— Vreţi să colectaţi mostre la șase sute de metri adâncime? 

— De fapt, montăm echipament de monitorizare pe fundul 
apei. 

— Înţeleg... Cum ar fi dispozitive radio, care trimit date la 
suprafaţă? 

— Ceva de felul ăsta. 

— Cât de mari sunt aceste dispozitive? 

Bărbatul cu barbă îşi depărta mâinile la o distanță de 
şaizeci de centimetri. 

— Cam atât de mari. 

— Şi ce greutate au? 

— A, nu ştiu exact. Cred că în jur de nouăzeci de kilograme. 

Damon îşi mască surprinderea. De obicei geologii petroliști 
ştiau exact ce voiau să monteze. Dimensiunile exacte, masa 
exactă, gravitația specifică exactă şi toate aceste detalii. Tipul 
ăsta avea informații vagi. Dar poate că Damon devenise paranoic. 


Continuă: 


— Senzorii ăștia vă trebuie pentru cercetări geologice? 

— Până la urmă da. Mai întâi avem nevoie de informații 
despre curenţii din ocean, ritmul fluxului, temperaturile de pe 
fundul apei, chestii din astea. 

Pentru ce? gândi Damon. De ce aveau nevoie să afle date 
despre curenţi? Sigur, ar fi putut scufunda un turn, dar nimeni 
n-ar face asta la o adâncime de şase sute de metri. 

Ce voiau oamenii ăştia să facă? 

— Păi, spuse el, dacă vreţi să plasați dispozitive exterioare, 
trebuie să le fixați în afara carenei înainte de scufundare. Pe 
fiecare parte există spaţii speciale în acest scop. Când sunteţi sub 
apă, aveţi două braţe acționate prin telecomandă pentru a plasa 
dispozitivele. De câte dispozitive va fi vorba? 

— Destul de multe. 

— Mai mult de opt? 

— Probabil că da. 

— Păi atunci va trebui să faceţi scufundări repetate. La 
fiecare scufundare puteţi lua doar opt, maximum zece dispozitive 
exterioare. 

Continuă să vorbească un timp, scrutându-le chipurile, 
încercând să înțeleagă ce se ascundea în spatele acelor poze 


inexpresive. Voiau să închirieze submarinul pe patru luni, 


începând cu luna august a acelui an. Voiau ca submarinul și nava 
de comandă să fie transportate la Port Moresby, Noua Guinee. De 
acolo urmau să le preia. 

— Există licenţe de navigaţie obligatorii, în funcţie de locul 
unde mergeţi... 

— O să ne ocupăm de asta mai târziu, spuse avocatul. 

— Acum echipajul... 

— Şi de asta o să ne ocupăm mai târziu. 

— Face parte din contract. 

— Atunci scrie acolo cum vrei tu. 

— La sfârşitul perioadei de folosință o să aduceţi nava 
înapoi la Moresby? 

— Da. 

Damon se aşeză în fața computerului de pe birou și începu 
să completeze formularele de calcul al prețului. În total trebuiau 
completate patruzeci şi trei de categorii, în afară de asigurare. 
Într-un final obţinu cifra totală. 

— Cinci sute optzeci şi trei de mii de dolari, spuse el. 
Bărbaţii nici nu clipiră. Dădură doar din cap. 

— Jumătate în avans. Aprobară din nou. 

— Cea de-a doua jumătate se virează în cont înainte de a 


intra în posesia aparatelor la Port Moresby. 


Niciodată nu cerea așa ceva clienţilor săi obișnuiți. Dar 
dintr-un motiv sau altul, cei doi îl făceau să se simtă nesigur. 

— E în regulă, spuse avocatul. 

— Plus 20% fond de risc, plătibil în avans. 

Nu era nevoie de așa ceva. Dar încerca să-i facă pe tipii 
ăştia să renunţe. Nu reuși. 

— E în regulă. 

— Bine, spuse Damon. Acum, dacă vreți să vorbiţi cu firma 
dumneavoastră înainte de a semna... 

— Nu, suntem pregătiți să acționăm acum. 

Apoi unul din ei scoase un plic și i-l înmâna lui Damon. 

— Spune-mi dacă ţi se pare satisfăcător. 

Era un cec în valoare de două sute cincizeci de mii de 
dolari, din partea Serviciilor Seismice către Canada Marine. 
Damon dădu din cap și răspunse afirmativ. Puse cecul și plicul pe 
birou, lângă macheta submarinului. 

Apoi unul din bărbaţi spuse: 

— Te superi dacă iau niște notițe? 

Apoi luă plicul şi mâzgăli ceva pe el. De-abia după ce 
plecară, Damon își dădu seama că îi lăsaseră cecul, dar luaseră 
înapoi plicul. Ca să nu rămână amprente. 


Sau devenise paranoic? A doua zi dimineaţă, înclina să 


creadă că da. În drum spre Scoţiabank, unde voia să depună 
cecul, se opri la John Kim, managerul băncii, și-l rugă să afle dacă 
Servicii Seismice avea destule fonduri ca să acopere cecul. 

John Kim îi spuse că va verifica imediat. 

STANGFEDLIS LUNI, 23 AUGUST 3.02 A.M. 

Doamne, ce frig era, gândi George Morton, în timp ce ieşea 
din Land Cruiser. Filantropul milionar bătu din picioare și își 
puse mănușile, încercând să se încălzească. Era trei dimineaţa, iar 
cerul era de un roșu strălucitor, cu nuanţe de galben de la soarele 
încă vizibil. Un vânt tăios bătea peste Sprengisandur, câmpia 
aspră şi întunecată din inima Islandei. Nori plaţi și cenușii erau 
suspendați deasupra lavei care se întindea pe kilometri întregi. 
Islandezii iubeau acest loc. Morton nu înțelegea de ce. 

În orice caz, ajunseseră la destinaţie: în fața lor se înălța un 
zid uriaş, înclinat, de zăpadă murdară şi stâncă, care ajungea 
până la munții din spatele său. Era Snorrajokul, un braț al 
uriașului ghețar Vatnajokull, cel mai mare din Europa. 

Şoferul, un absolvent de universitate, ieși din mașină și 
bătu încântat din palme. 

— Nu e rău deloc! E destul de cald. Ai noroc, e o noapte de 
august plăcută. 


Purta un tricou, pantaloni scurţi de munte și o vestă 


subțire. Morton era îmbrăcat cu o vestă groasă, o jachetă 
matlasată de vânt şi pantaloni groşi. Şi tot îi era frig. 

Privi în urmă, la ceilalți care coborau de pe bancheta din 
spate. Nicholas Drake, slab şi încruntat, care purta cămașă, 
cravată și o haină sport din tweed sub jacheta de vânt, tresări 
când luă contact cu aerul rece. Cu părul său rar, ochelarii cu rame 
de sârmă și aerul său iritat şi dezaprobator, Drake avea o 
atitudine profesorală, pe care de altfel și-o cultiva. Nu voia să fie 
luat drept ceea ce era de fapt, un avocat de litigii de succes, care 
se retrăsese din activitate şi devenise directorul Fondului 
Naţional de Resurse pentru Mediu, o grupare militantă 
americană foarte importantă. În ultimii zece ani deținuse această 
funcţie la FNRM. 

Fu rândul tânărului Peter Evans să sară din mașină. Evans 
era cel mai tânăr dintre avocaţii lui Morton și preferatul său. 
Avea douăzeci și opt de ani şi era asociat junior la firma Hassle 
and Black din Los Angeles. Chiar și la această oră târzie din 
noapte, rămăsese vesel şi entuziast. Îşi trase jacheta şi-şi vâri 
mâinile în buzunare, dar în afară de asta nu dădu niciun semn că 
vremea îl deranja. 

Morton îi adusese pe toţi din Los Angeles cu jetul său 


Gulfstream G5, care aterizase pe aeroportul din Keflavâk ieri la 


nouă dimineaţa. Niciunul dintre ei nu dormise, dar nu erau 
obosiţi. Nici măcar Morton, iar el avea şaizeci și cinci de ani. Nu 
simţea nici măcar o umbră de oboseală. 

Doar frigul. 

Morton își trase fermoarul jachetei și îl urmă pe absolvent 
pe panta stâncoasă de lângă mașină. 

— Lumina nopții îţi dă energie, spuse puştiul. Dr. Einarsson 
nu doarme niciodată mai mult de patru ore pe noapte vara. 
Niciunul dintre noi nu doarme mai mult. 

— Şi unde este doctorul Einarsson? întrebă Morton. 

— Acolo jos. 

Puştiul arătă spre stânga. 

La început, Morton nu văzu nimic. În sfârşit remarcă un 
punct roșu și realiză că era un vehicul. Atunci își dădu seama de 
dimensiunile enorme ale ghețarului. 

Drake îşi potrivi pasul cu cel al lui Morton în timp ce 
coborau panta. 

— George, spuse el, tu și Evans puteţi merge liniștiți să 
faceți un tur al împrejurimilor, lasă-mă să vorbesc singur cu Per 
Einarsson. 

— De ce? 


— Cred că Einarsson se va simţi mai în largul lui dacă nu 


sunt atâția oameni de faţă. 

— Dar nu sunt eueejcareri finanţează cercetarea? 

— Bineînţeles, spuse Drake, dar nu vreau să insist prea 
mult pe chestia asta. Nu vreau ca Per să simtă că s-a compromis. 

— Nu ştiu cum poți să eviţi asta. 

— O să-i scot în evidență miza, spuse Drake. O să-l ajut să 
vadă întregul tablou. 

— Să-ţi spun sincer, de-abia aşteptam să aud discuţia asta, 
spuse Morton. 

— Ştiu, dar e delicată. 

Pe măsură ce se apropiau de ghețar, Morton simţea că 
vântul devenise mai rece. Temperatura scăzuse cu câteva grade. 
Acum puteau vedea un şir de patru corturi mari, ridicate lângă 
Land Cruiserul roșu. De la distanţă, corturile se contopiseră cu 
peisajul. 

Dintr-un cort apăru un bărbat blond foarte înalt. Per 
Einarsson îşi agită brațele și strigă: 

— Nicholas! 

— Per! 

Drake se repezi înainte. 

Morton continuă să coboare panta, indispus pentru că 


Drake îl dăduse la o parte. Evans i se alătură. 


— Nu vreau să fac niciun afurisit de tur, spuse Morton. 

— Nu ştiu, spuse Evans, privind înainte. Ar putea fi mai 
interesant decât credeam. 

Din unul dintre corturi ieșiră trei femei tinere în pantaloni 
kaki, toate blonde şi frumoase. Le făcură cu mâna nou-veniţilor. 

— Poate că ai dreptate, spuse Morton. 

Peter Evans ştia că George Morton, clientul său, deși era 
foarte interesat de tot ce ţinea de mediu, era şi mai interesat de 
femeile drăguţe. Și într-adevăr, după ce îi fu prezentat rapid lui 
Einarsson, Morton acceptă bucuros să fie condus de Eva 
Jonsdottir, înaltă şi atletică, cu păr blond, aproape alb, tuns scurt, 
şi cu un zâmbet radios. Era genul lui Morton, gândi Evans. 
Semăna cu frumoasa asistentă a lui Morton, Sarah Jones. Îl auzise 
pe Morton spunând: „Nu știam că atâtea femei sunt interesate de 
geologie”, apoi dispăruse împreună cu Eva, îndreptându-se spre 
ghețar. 

Evans ştia că ar fi trebuit să-l însoțească pe Morton. Dar 
probabil că Morton voia să facă singur turul. Mai important era 
faptul că firma lui Evans îl reprezenta și pe Nicholas Drake, iar 
Evans era foarte preocupat de ce punea Drake la cale. Nu pentru 
că ar fi fost ilegal sau lipsit de etică. Dar Drake putea fi impulsiv și 


acțiunile sale ar fi putut avea consecințe jenante. Deci Evans 


rămase o clipă acolo, întrebându-se încotro să o ia, pe cine să 
urmeze. 

Drake luă decizia în locul său, concediindu-l cu un gest, în 
timp ce dispărea în cortul cel mare alături de Einarsson. Evans 
înțelese aluzia și o luă spre Morton și spre fată. Eva trăncănea 
întruna despre cum 12% din Islanda e acoperită cu ghețari şi 
despre cum unii ghețari aveau vulcani activi care străpungeau 
gheaţa. 

Acest ghețar, spunea ea, arătând în sus, este instabil, căci 
era cunoscut pentru că avansa şi se retrăgea rapid. Deocamdată 
ghețarul se mişca înainte într-un ritm de o sută de metri pe zi - 
adică lungimea unui teren de fotbal, la fiecare douăzeci şi patru 
de ore. Uneori, când vântul se domolea, îl puteai auzi cum 
scrâşneşte. Ghețarul avansase peste zece kilometri în ultimii 
câțiva ani. 

În curând li se alătură Asdis Sveinsdottir, care ar fi putut fi 
sora mai mică a Evei. Îl înconjură pe Evans cu o atenţie 
măgulitoare, îl întrebă cum a fost călătoria, dacă îi plăcea Islanda, 
cât timp avea să rămână în ţară. În cele din urmă, îi spuse că lucra 
de obicei într-un birou din Reykjavâk şi că se afla acolo doar 
pentru acea zi. Evans înţelese atunci că ea îşi făcea doar meseria. 


Sponsorii îl vizitau pe Einarsson, iar acesta le pregătise o vizită 


memorabilă. 

Eva spunea că, deși şuvoaiele de gheaţă erau foarte 
răspândite - în Alaska existau câteva sute - mecanismul mișcării 
lor nu era cunoscut. Nu se știa nici mecanismul care le făcea să 
avanseze şi să se retragă periodic, diferit pentru fiecare în parte. 

— Mai sunt multe de studiat, de învăţat, spuse ea, 
privindu-l pe Morton. 

În acel moment auziră strigăte dinspre cortul cel mare şi o 
mulțime de înjurături. Evans se scuză și se îndreptă spre cort. 
Fără prea multă convingere, Morton îl urmă. 

Per Einarsson tremura de furie. Îşi agită pumnii. 

— Ți-am spus că nu! urlă el şi lovi masa. 

În faţa lui, Drake era roşu la față şi strângea din dinţi. 

— Per, spuse el, îţi cer să ţii cont de realităţi. 

— Ba nu! spuse Einarsson, bătând din nou în masă. 
Realitatea e că nu vrei ca eu să public! 

— Hai, Per... 

— Realitatea este că în Islanda prima jumătate a secolului 
XX a fost mai călduroasă decât a doua jumătate, ca și în 


Groenlanda3. Realitatea este că în Islanda mulţi ghețari şi-au 


3 P, Chylek, et al. 2004, „încălzirea globală şi stratul de gheață din 


redus masa după 1930 pentru că verile au devenit mai calde cu 0, 
6 grade Celsius, dar de atunci clima a devenit mai rece. Realitatea 
este că din 1970 încoace ghețarii au avansat constant. Au 
recâștigat jumătate din terenul pe care-l pierduseră, în acest 
moment, unsprezece sunt în mișcare. Asta e realitatea, Nicholas! 
Şi n-am de gând să mint. 

— Nimeni n-a insinuat asta, spuse Drake, coborând tonul și 
privind spre publicul de-abia sosit. Eu discutam doar cum îţi 
formulezi lucrarea, Per. 

Einarsson ridică o foaie de hârtie. 

— Da, şi mi-ai sugerat nişte formulări... 

— Era doar o sugestie... 

— Care denaturează adevărul! 

— Per, cu tot respectul, cred că exagerezi... 

— Chiar așa să fie? Einarsson se întoarse spre ceilalți și 
începu să citească. Asta vrea el să spun: „Amenințarea încălzirii 
globale a topit ghețarii din întreaga lume, inclusiv din Islanda. 
Mulţi ghețari s-au micșorat dramatic, deşi în mod paradoxal alții 


au crescut. Totuşi, în toate aceste cazuri, extremele înregistrate 


Groenlanda”, Climatic Change 63, 201-21. „Din 1940 [...] datele au 
arătat o tendinţă de răcire [...] Stratul de gheaţă din Groenlanda şi 
din regiunile de coastă nu urmează tendința de încălzire globală.” 


recent în variațiile climei par să fie cauza... bla-bla-bla... Og svo 
framvegis”. Aruncă hârtia. Pur şi simplu nu e adevărat. 

— E doar paragraful introductiv. În restul lucrării vei 
detalia. 

— Paragraful introductiv nu e adevărat. 

— Ba sigur că este. Se referă la „extremele înregistrate în 
variațiile climei”. Nimeni nu poate obiecta la o asemenea 
formulare vagă. 

— Înregistrate recent. Dar în Islanda aceste efecte nu sunt 
recente. 

— Atunci scoate „recent”. 

— Nu este adecvat, spuse Einarsson, pentru că acest 
paragraf sugerează că observăm consecințele încălzirii globale 
din cauza efectului de seră. Dar de fapt observăm tipuri de climă 
specifice Islandei și care nu pot fi legate de niciun efect global. 

— Poţi să spui asta în concluzie. 

— Dar acest paragraf introductiv va deveni motiv de glumă 
printre cercetătorii din zona arctică. Crezi că Motoyama sau 
Sigurosson nu vor vedea dincolo de acest paragraf? Sau Hicks? 
Watanabe? Isaksson? Or să râdă şi or să spună că m-am 
compromis. Or să spună că am făcut-o pentru fonduri. 


— Dar mai sunt şi alte elemente, spuse Drake împăciuitor. 


Trebuie să fim cu toții conștienți că există grupuri de 
dezinformare sponsorizate de o anumită industrie - a petrolului, 
a automobilelor - care vor specula informaţia că unii ghețari 
cresc şi o vor folosi pentru a argumenta împotriva încălzirii 
globale. Asta fac întotdeauna. Se agaţă de orice ca să prezinte un 
tablou fals. 

— Cum sunt folosite informaţiile nu mă priveşte. Pe mine 
mă priveşte să spun adevărul în raport cât pot de bine. 

— Foarte nobil, spuse Drake. Dar poate că nu foarte 
practic. 

— Înţeleg. Și mi-ai adus aici sursa finanţării, în persoana 
domnului Morton, ca nu cumva să înţeleg greşit? 

— Nu, nu, Per, se grăbi să spună Drake. Te rog, nu înţelege 
greşit... 

— Înţeleg mult prea bine. Ce caută el aici? Einarsson era 
furios. Domnule Morton, sunteţi de acord cu ce îmi cere domnul 
Drake? 

În acel moment, lui Morton îi sună telefonul mobil Şi, cu o 
ușurare pe care nu știu să şi-o ascundă, răspunse. 

— Morton. Alo? Da, John. Unde ești? Vancouver? Ce oră e 
acolo? Acoperi cu mâna microfonul. E John Kim, din Vancouver. 


Scoţiabank. 


Evans dădu din cap, deși habar n-avea despre cine vorbea. 
Operațiunile financiare ale lui Morton erau complexe; cunoștea 
bancheri din toată lumea. Morton se întoarse și se îndreptă spre 
capătul cortului. 

O tăcere jenată îi cuprinse pe ceilalți, în timp ce aşteptau. 
Einarsson privea fix podeaua, inspirând adânc, încă furios. 
Femeile blonde se prefăceau că lucrează, concentrându-se asupra 
hârtiilor pe care le răsfoiau. Drake își înfundă mâinile în 
buzunare și privi spre acoperișul cortului. 

Între timp Morton râdea. 

— Serios? Pe-asta n-am mai auzit-o, spuse el, chicotind. Se 
uită spre ceilalți, apoi se întoarse din nou. 

— Ascultă, Per, am senzația că am început cu stângul, 
spuse Drake. 

— Nicidecum, răspunse Einarsson cu răceală. Ne înțelegem 
foarte bine. Dacă îţi retragi sprijinul, atunci ţi-l retragi. 

— Nimeni n-a spus că retrage sprijinul... 

— Timpul ne va demonstra. Apoi Morton spuse: 

— Ce? Ce au făcut? Către cine? câţi bani trebuie să...? 
Doamne, John, e incredibili Vorbind în continuare, se întoarse și 
ieşi din cort. 


Evans se grăbi să-l ajungă din urmă. 


Era mai multă lumină, soarele urcase mai mult pe cer, 
încercând să străbată printre norii joși. Morton urca panta, 
vorbind în continuare la telefon. Țipa, dar vorbele i se pierdeau în 
vânt, iar Evans îl urma. 

Ajunseră la Land Cruiser. Morton se aplecă, folosind 
maşina ca pe un scut împotriva vântului. 

— Doamne, John, am vreo obligaţie legală? Adică... nu, nu 
ştiam nimic despre asta. Cum se numea organizația? Fundaţia 
Prietenii Planetei? 

Morton îl privi întrebător pe Evans. Acesta clătină din cap. 
N-auzise niciodată de Prietenii Planetei. Și cunoştea majoritatea 
organizaţiilor ecologiste. 

— Unde are sediul? întrebă Morton. În San José? 
California? Doamne! Cine naiba are sediul în Costa Rica? Acoperi 
telefonul cu mâna. Fundaţia Prietenii Planetei, San José, Costa 
Rica. 

Evans clătină din cap. 

— N-am auzit de ei până acum, spuse Morton, și nici 
avocatul meu. Și nu-mi amintesc... nu, Ed, dacă era vorba de un 
sfert de milion de dolari, n-aş fi uitat. Unde a fost emis cecul? Am 
înţeles. Şi unde era numele meu? înţeleg. Bine, mulțumesc. Da, 


aşa o să fac. Pa. 


Închise telefonul. Se întoarse spre Evans. 

— Peter, ia un carneţel și notează. 

Morton vorbea repede. Evans scria, încercând să țină pasul 
cu el. Era o poveste complicată, pe care o nota cât putea de bine. 

John Kim, managerul de la Scoţiabank, din Vancouver, 
fusese sunat de un client, Nat Damon, de la o companie locală de 
echipamente de marină. Damon adusese un cec din partea unei 
companii din Calgary, Servicii Seismice, fără acoperire. Era un cec 
de 300.000 de dolari. Damon era neliniștit în privinţa celor care 
au emis cecul, aşa că-l rugase pe Kim să verifice. 

John Kim nu putea face în mod legal o anchetă în Statele 
Unite, dar banca emitentă era în Calgary, unde avea un prieten. 
Aflase că Servicii Seismice avea un cont şi o cutie poştală drept 
adresă. Contul era modest, dar activ, căci primea depozite o dată 
la câteva săptămâni dintr-o singură sursă: Fundaţia Prietenii 
Planetei, cu sediul în San José, Costa Rica. 

Kim sunase acolo. Tot atunci pe monitor îi apăruse 
informația că cecul căpătase acoperire. Kim luase legătura cu 
Damon și îl întrebase dacă voia să lase baltă ancheta. Damon 
răspunsese că vrea să continue. 

Kim avusese o scurtă discuţie cu Miguel Chavez, de la 


Banco Credito Agricola, din San José. Chavez îi spusese că primise 


pe cale electronică un depozit din partea Monah Wind Power 
Associates via Ansbach (Cayman) Ltd., o bancă privată de pe 
insula Grand Cayman. Asta era tot ce ştia. 

Chavez îl sunase pe Kim peste zece minute, ca să-i spună că 
se informase la Ansbach și obținuse confirmarea unui transfer 
electronic către contul Monah din partea Societăţii Internaţionale 
pentru Protejarea Mediului, care avusese loc cu trei zile în urmă. 
Transferul conţinea, la secțiunea de „comentarii”, o notă: 
„Fundaţia de Cercetare G. Morton”. 

John și-a sunat clientul din Vancouver, Nat Damon, să-l 
întrebe pentru ce anume era cecul. Damon îi răspunsese că era 
vorba de închirierea a doua submarine de cercetare mici, de două 
persoane. 

Kim considerase că era o poveste interesantă, așa că își 
sunase prietenul, pe George Morton, să râdă puțin pe seama lui şi 
să-l întrebe de ce închiria un submarin. Și, spre marea lui 
surpriză, Morton nu ştia nimic despre asta. 

Evans termină de notat în carneţel. 

— Asta ţi-a spus un manager de bancă din Vancouver? 
întrebă el. 

— Da, mi-e prieten bun. De ce te uiţi așa la mine? 


— Pentru că sunt multe informații. 


Nu știa care erau regulile bancare în Canada, şi cu atât mai 
puţin în Costa Rica, dar era improbabil ca băncile să facă schimb 
de informaţii cu atâta ușurință, aşa cum îi relatase Morton. Dacă 
povestea managerului din Vancouver era adevărată, atunci 
însemna că nu spusese chiar totul. Evans își notă undeva că 
trebuie să verifice informațiile. 

— Dar cunoşti Societatea Internaţională pentru Protejarea 
Mediului, care avea cecul tău de un sfert de milion de dolari? 

Morton clătină din cap. 

— N-am auzit în viața mea de ei. 

— Deci nu le-ai dat niciodată două sute cincizeci de mii de 
dolari? 

Morton făcu semn că nu. 

— Îţi spun eu ce-am făcut săptămâna trecută. I-am dat 
două sute cincizeci de mii lui Nicholas Drake, ca să acopere un 
deficit operaţional lunar. Mi-a spus că are nişte probleme cu o 
contribuție importantă din Seattle care e blocată timp de o 
săptămână. Drake m-a mai rugat să-l ajut așa o dată de două ori. 

— Crezi că banii ăia au ajuns la Vancouver? Morton aprobă 
din cap. 

— Mai bine-l întrebi pe Drake, spuse Evans. 


— N-am nicio idee, spuse Drake, părând nedumerit. Costa 


Rica? Protejarea Mediului? Doamne, habar n-am! 

— Cunoșşti Societatea Internaţională pentru Protejarea 
Mediului? întrebă Evans. 

— Foarte bine, răspunse Drake. Fac treabă foarte bună. Am 
colaborat cu ei la câteva proiecte din toată lumea: Everglades, 
Tiger Tops din Nepal, rezervația de pe Lacul Toba din Sumatra. 
Singura explicaţie la care mă gândesc e că din greşeală cecul lui 
George a ajuns într-un alt cont. Sau... nu ştiu. Trebuie să sun la 
birou. Dar în California e târziu. Trebuie să aştept până 
dimineaţă. 

Morton îl privea fix pe Drake, fără să vorbească. 

— George, spuse Drake, întorcându-se spre el. Sunt sigur că 
asta te-a făcut să te simți ciudat. Chiar dacă e o greșeală 
neintenţionată - şi sunt aproape convins că așa este - sunt cam 
mulți bani ca să fie mânuiţi greşit. Mă simt groaznic. Dar se pot 
întâmpla greşeli, mai ales dacă foloseşti voluntari, pe care nu-i 
plătești, aşa cum facem noi. Dar tu și cu mine suntem prieteni de 
multă vreme. Vreau să te asigur că îi voi da de capăt. Și 
bineînţeles că mă voi ocupa ca banii să fie recuperaţi imediat. Ai 
cuvântul meu, George. 

— Îţi mulțumesc, spuse Morton. Se urcară cu toţii în Land 


Cruiser. 


Mașina se poticnea pe câmpia stearpă. 

— Fir-ar să fie, ce încăpățânaţi sunt islandezii ăștia! spuse 
Drake, privind pe fereastră. Cred că sunt cei mai încăpățânațţi 
cercetători din lume. 

— N-a înţeles deloc ce-i spuneai? 

— Nu, spuse Drake. N-am reușit să-l fac să priceapă. 
Oamenii de știință nu mai pot adopta atitudinea asta superioară. 
Nu mai pot spune: „Eu fac cercetarea, dar nu-mi pasă cum va fi 
folosită”. E ceva perimat. E iresponsabil. Chiar și într-un domeniu 
în aparență obscur, cum e geologia ghețarilor. Pentru că, le place 
sau nu, ne aflăm în plin război - un război mondial al informării 
contra dezinformării. Lupta se poartă pe mai multe fronturi. 
Editoriale în ziare. Relatări la televiziune. Reviste științifice. 
Site-uri, conferinţe, săli de curs - chiar și în tribunale, dacă se 
ajunge până acolo. Drake clătină din cap. Adevărul e de partea 
noastră, dar suntem copleşiţi numeric şi ca fonduri. În ziua de azi, 
mişcarea ecologistă e ca David în luptă cu Goliat. lar Goliat 
înseamnă Avetis şi Alcatel, Humana şi GE, BP şi Bayer, Shell şi 
Glaxo-Welcome - corporaţii uriașe, globale. Aceştia sunt 
dușmanii necruţători ai planetei, iar Per Einarsson, de acolo de 
pe ghețarul lui, e iresponsabil dacă pretinde că asta nu se 


întâmplă. 


De lângă Drake, Peter Evans dădu din cap aprobator, deși 
punea la îndoială tot ce spunea Drake. Directorul de la FNRM era 
faimos pentru tonul său melodramatic. lar Drake trecea grosolan 
cu vederea faptul că multe dintre corporaţiile pe care le 
pomenise aduceau contribuţii anuale substanţiale la FNRM, iar 
trei dintre directorii acestor companii îi erau consilieri. Asta se 
întâmpla în cazul multor organizații ecologiste din ziua de azi, 
deşi motivele implicării corporațiilor erau controversate. 

— Ei bine, spuse Morton, poate că Per se va răzgândi mai 
târziu. 

— Mă îndoiesc, răspunse Drake, mohorât. Era furios. Îmi 
pare rău s-o spun, dar am pierdut bătălia asta. Dar vom face ceea 
ce facem întotdeauna. Luptăm în continuare. De partea celor 
buni. 

În maşină se lăsă pentru un timp tăcerea. 

— Fetele arătau extraordinar de bine, spuse Morton. Nu-i 
aşa, Peter? 

— Da, spuse Evans. Aşa e. 

Evans înțelegea că Morton încerca să însenineze atmosfera 
din mașină. Dar Drake nici nu voia să audă. Șeful FNRM privea 
îmbufnat peisajul arid şi clătina din cap a tristețe către munții 


acoperiți cu zăpadă din depărtare. 


Evans călătorise deseori în ultimii ani alături de Drake și 
Morton. De obicei, Morton îi înveselea pe toţi cei din jur, chiar și 
pe Drake, deși acesta era posomorât şi nemulțumit. 

Dar în ultima vreme Drake devenise și mai pesimist decât 
de obicei. Evans observase asta pentru prima oară acum câteva 
săptămâni, și se întrebase atunci dacă nu cumva avea pe cineva 
bolnav în familie sau un alt motiv de îngrijorare. Dar aparent nu 
se întâmplase nimic rău. Cel puţin, nimic care se putea spune. 
FNRM fremăta de activitate; se mutaseră într-o clădire nouă 
superbă în Beverly Hills; strângerea de fonduri mergea ca pe 
roate; plănuiau evenimente și conferințe spectaculoase, inclusiv 
conferința despre schimbările climatice abrupte, care urma să 
înceapă peste două luni. Și totuşi, în ciuda acestor succese - sau 
poate din cauza lor? 

— Drake părea mai nefericit ca oricând. 

Și Morton observase asta, dar nu-i dăduse atenţie. E avocat, 
spusese el, la ce te-ai putea aştepta? Las-o baltă. 

Când ajunseră la Reykjavâk, ziua însorită devenise deja 
umedă şi rece. La aeroportul Keflavik era lapoviţă, aşa că fură 
nevoiți să aştepte până când se curăță gheaţa de pe aripile 
jet-ului Gulfstream. Evans se retrase într-un colț al hangarului şi, 


pentru că în America era miezul nopţii, îl sună pe un prieten 


a 


bancher din Hong Kong. Il întrebă despre povestea din 
Vancouver. 

— Categoric imposibil, veni imediat răspunsul. Nicio bancă 
n-ar divulga astfel de informații, nici măcar altei bănci. Pe undeva 
există un STR. 

— STR? 

— Suspicious transfer report, un raport de transfer dubios. 
Dacă banii par să provină din trafic de droguri sau terorism, 
contul e pus sub urmărire. Din acel moment va fi depistat. Există 
metode de a depista un transfer electronic, chiar dacă e foarte 
bine codificat. Dar informaţiile astea nu ajung pe biroul unui 
manager de bancă. 

— Nu? 

— În niciun caz. Ai nevoie de acreditarea autorităţilor 
internaţionale ca să vezi un raport de urmărire. 

— Deci managerul băncii n-a făcut singur toate astea? 

— Mă îndoiesc. În poveste mai e implicată o persoană. 
Poate un poliţist sau așa ceva. Cineva despre care nu ţi s-a spus. 

— Cum ar fi un agent vamal sau de la Interpol? 

— Sau ceva de genul ăsta. 

— De ce l-ar mai fi contactat pe clientul meu? 


— Nu ştiu, dar nu e o întâmplare. Clientul tău are porniri 


radicale? 

Evans se gândi la Morton şi-l apucă râsul. 

— Nu, absolut deloc. 

— Eşti sigur, Peter? 

— Păi da... 

— Pentru că uneori filantropii ăștia bogaţi se distrează sau 
se justifică sprijinind grupări teroriste. Aşa s-a întâmplat cu IRA. 
Americanii bogaţi din Boston o susțin de zeci de ani. Dar 
vremurile s-au schimbat. Nimeni nu se mai amuză. Clientul tău ar 
trebui să fie atent. Şi, dacă eşti avocatul lui, ar trebui să fii şi tu 
atent. Ar fi groaznic să te vizitez la închisoare, Peter. 

Și închise telefonul. 

Stewardesa îi turnă lui Morton votcă într-un pahar de 
cristal. 

— Nu-mi mai pune gheaţă, scumpo, spuse Morton, ridicând 
mâna. 

Zburau spre vest, deasupra Groenlandei, o vastă întindere 
de gheață și nori, luminată de un soare palid. 

Morton stătea lângă Drake, iar acesta vorbea despre cum 
se topea calota de gheaţă a Groenlandei. Şi despre ritmul în care 


se topea gheaţa din zona arctică. Și despre cum ghețarii din 


Canada se micșorează. Morton îşi sorbi votca şi dădu din cap. 

— Deci Islanda e o anomalie? 

— Da, răspunse Drake. O anomalie. În alte părți, ghețarii se 
topesc într-un ritm fără precedent. 

— Bine că te avem pe tine, Nick, spuse Morton și-și puse 
mâna pe umărul lui Drake. 

Drake zâmbi. 

— Şi bine că te avem pe tine, George. N-am fi putut realiza 
nimic fără sprijinul tău generos. Datorită ţie există procesul 
Vanutu - și e foarte important pentru publicitate. lar în ceea ce 
priveşte celelalte finanţări, ei bine... n-am cuvinte. 

— Tu întotdeauna ai cuvinte, spuse Morton, bătându-l pe 
spate. 

Evans stătea vizavi de ei şi se gândea că sunt un cuplu 
ciudat. Morton, mare şi viguros, îmbrăcat comod, în jeanși și 
cămaşă de lucru, cu hainele parcă întotdeauna gata să plesnească 
pe el. Și Nicholas Drake, înalt și îngrozitor de slab, cu haină şi 
cravată, cu gâtul deşirat ițindu-se din gulerul unei cămăși care 
niciodată nu părea pe măsura lui. 

Și ca atitudine erau total opuși. Lui Morton îi plăcea să aibă 
în jur cât mai mulți oameni, să mănânce și să râdă. Avea o 


slăbiciune pentru fete drăguțe, mașini sport, artă asiatică şi farse. 


Petrecerile sale atrăgeau întregul Hollywood la conacul din 
Holmby Hills; seratele sale caritabile erau întotdeauna speciale și 
lăudate a doua zi. 

Bineînţeles că Drake participa la aceste ceremonii, dar 
întotdeauna pleca devreme, uneori chiar înainte de cină. Adesea 
pretindea că e bolnav - el sau vreun prieten. De fapt, Drake era o 
persoană solitară, ascetică şi detesta petrecerile și zgomotul. 
Chiar și când stătea pe podium și ţinea un discurs, transmitea o 
senzație de izolare, de parcă ar fi fost singur în încăpere. Reuşea 
să sugereze că era un mesager singuratic în sălbăticie, care 
spunea adevărul de care publicul are nevoie. 

În ciuda diferenţelor de temperament, cei doi legaseră o 
prietenie solidă, care dura de aproape zece ani. Morton, 
moştenitorul unei averi uriaşe, avea nesiguranța nativă tipică 
celor proveniţi din familii bogate. Drake ştia să folosească aceşti 
bani și în schimb îi oferea lui Morton o pasiune și o cauză care 
să-i călăuzească viața. Numele lui Morton apărea în consiliile de 
conducere ale Societății Audubon, Societăţii Natura, Fundaţiei 
Internaţionale pentru Faună și Clubului Sierra. Era un sponsor 
important al Greenpeace și Ligii de Acțiune pentru Mediu. 

Toate astea culminau cu donațiile uriașe ale lui Morton 


către FNRM. Prima era în valoare de un milion de dolari, folosiţi 


în procesul Vanutu. Cea de-a doua era în valoare de nouă 
milioane de dolari, bani destinați FNRM pentru finanțarea 
viitoarelor cercetări şi procese legate de problema mediului. 
Deloc surprinzător, consiliul de administraţie al FNRM îl votase 
pe Morton „Cetăţeanul implicat al anului”. În acea toamnă, la San 
Francisco, trebuia să aibă loc un banchet în cinstea sa. 

Evans stătea vizavi de cei doi, răsfoind absent o revistă. Dar 
telefonul la Hong Kong îl neliniştise şi acum îl privea pe Morton 
cu îngrijorare. 

Morton încă-și mai ținea mâna pe umărul lui Drake și îi 
spunea o glumă - ca de obicei, încerca să-l facă să râdă -, dar lui 
Evans i se părea că vede o anumită rezervă în atitudinea lui 
Morton. Era mai reticent, dar nu voia ca Drake să-și dea seama de 
asta. 

Bănuiala sa fu confirmată atunci când Morton se ridică 
brusc şi se îndreptă spre carlingă. 

— Vreau să ştiu mai multe despre porcăria aia electronică, 
spuse el. 

Încă de la decolare resimțeau efectele unei explozii solare 
majore, din cauza căreia telefoanele prin satelit funcționau prost 
sau deloc. Piloții spuneau că efectul era mai pronunţat în 


apropierea polilor, dar avea să se estompeze în curând, pe 


măsură ce avansau spre sud. 

Morton părea nerăbdător să dea câteva telefoane. Evans se 
întreba cu cine voia să vorbească. Era patru dimineaţa la New 
York, unu noaptea la Los Angeles. Pe cine suna Morton? Desigur 
că putea fi vorba despre oricare dintre proiectele sale ecologiste 
- purificarea apei în Cambodgia, reîmpăduririle din Guineea, 
protejarea habitatului din Madagascar, plantele medicinale din 
Perú, ca să nu mai vorbim de expediţia germană de măsurare a 
grosimii stratului de gheață din Antarctica. Morton era implicat 
personal în aceste proiecte. Le cunoștea în detaliu, îi știa pe 
oamenii de ştiinţă care lucrau la ele, vizitase toate aceste locaţii. 

Deci putea fi vorba despre orice. 

Cu toate astea, Evans simţea că nu era chiar orice. 

Morton se întoarse. 

— Piloții spun că acum e în regulă. 

Se aşeză singur în partea din față a avionului, îşi luă căştile 
şi trase uşa glisantă, pentru a avea intimitate. 

Evans se întoarse la revista sa. 

— Crezi că bea mai mult decât de obicei? întrebă Drake. 

— Nu chiar, răspunse Evans. 

— Eu îmi fac griji. 


— N-ar trebui. 


— Îţi dai seama, spuse Drake, mai sunt doar cinci 
săptămâni până la banchetul în onoarea lui din San Francisco. E 
cea mai mare ocazie de colectare de fonduri din acest an. Va 
atrage multă publicitate şi ne va ajuta să lansăm conferința 
despre schimbările climatice abrupte. 

— Mda, spuse Evans. 

— Aş vrea să mă asigur că publicitatea se va concentra pe 
problemele mediului și nu pe altceva. De natură personală, dacă 
înţelegi la ce mă refer... 

— N-ar trebui să ai această discuţie cu George? 

— Ba da. Îţi spun ţie doar pentru că petreci mult timp cu el. 

— Nu e chiar așa. 

— Ştii că te place, Peter, spuse Drake. Eşti fiul pe care nu l-a 
avut niciodată sau... pe dracu', habar n-am. Dar chiar te place. Eu 
doar te rog să ne ajuţi, dacă poți. 

— Nu cred că te va face de râs, Nick. 

— Doar... fii cu ochii pe el. 

— Bine, sigur. 

În partea din față a avionului, uşa culisantă se deschise. 

— Domnule Evans? Vino, te rog, spuse Morton. 

Peter se ridică şi se îndreptă spre el. Închise uşa în urma 


lui. 


— Am vorbit cu Sarah la telefon, spuse Morton. Sarah Jones 
era asistenta lui din LA. 

— Nu e târziu? 

— E slujba ei. E bine plătită. la loc. Evans se așeză pe locul 
de vizavi. Ai auzit vreodată de NSIA? 

— Nu. 


— National Security Intelligence Agency. Evans clătină din 


cap. 
— Nu, dar există douăzeci de servicii de informații. 
— Ai auzit de John Kenner? 
— Nu. 
— Se pare că e profesor la MIT. 
— Nu, răspunse Evans. Îmi pare rău. Are vreo legătură cu 
mediul? 


— E posibil. Vezi ce poți afla. 

Evans se întoarse spre laptopul de lângă scaunul său și îl 
deschise. Era conectat la internet prin satelit. Începu să tasteze. 

În câteva secunde avea în față fotografia unui bărbat bine 
făcut, cu părul grizonant înainte de vreme şi cu ochelari cu rame 
groase. Biografia care însoțea poza era scurtă. Evans citi cu voce 
tare textul: 


— Richard John Kenner, profesor William T. Harding de 


ingineria şi geologia mediului. 

— Cine ştie ce mai înseamnă și asta. 

— Are treizeci şi nouă de ani. La douăzeci de ani îşi ia 
doctoratul în inginerie civilă la Caltech. Își face lucrarea despre 
eroziunea solului în Nepal. Ratează la mustață calificarea în 
echipa olimpică de schi. Doctorat în ştiinţe juridice la Harvard. 
Următorii patru ani lucrează în guvern. Ministerul de Interne, 
Departamentul de Analiză Politică. Consilier ştiinţific pentru 
Comitetul Interguvernamental de Negociere. E pasionat de 
alpinism; a fost declarat mort pe vârful Naya Khanga din Nepal, 
dar nu era. Încearcă să urce pe K2, dar vremea îl opreşte. 

— K2? întrebă Morton. Nu e cel mai periculos vârf? 

— Cred că da. Se pare că e un alpinist pasionat. Oricum, 
după aceea a ajuns la MIT, unde se spune că are o ascensiune 
spectaculoasă. Profesor asociat din 1993. Director al Centrului 
MIT pentru analiză de risc din 1995. Profesor William T. Harding 
din 1996. Consultant pentru EPA, Ministerul de Interne, 
Ministerul Apărării, guvernul Nepalului și Dumnezeu ştie pentru 
câți alții. Multe corporaţii, se pare. Și din 2002 se află într-un 
concediu. 

— Adică? 


— Doar atâta spune. 


— În ultimii doi ani? Morton se întoarse şi privi peste 
umărul lui Evans. Nu-mi place. Tipul face vâlvă la MIT, apoi 
pleacă în concediu și nu se mai întoarce. Crezi că are necazuri? 

— Nu ştiu, dar... Evans făcea calcule. Profesorul Kenner şi-a 
luat doctoratul la Caltech la douăzeci de ani. A obţinut diploma de 
la Harvard în doi ani în loc de trei. La douăzeci şi opt de ani era 
profesor la MIT... 

— Da, bine, e foarte deştept, spuse Morton. Dar tot vreau să 
ştiu de ce e în concediu. Și de ce se află la Vancouver. 

— E în Vancouver? întrebă Evans. 

— A sunat-o pe Sarah din Vancouver. 

— De ce? 

— Vrea să ne întâlnim. 


— Păi atunci cel mai bine e să te întâlnești cu el, spuse 


Evans. 

— Da, dar ce crezi că vrea? 

— Habar n-am. Fonduri? Un proiect? 

— Sarah spune că vrea o întâlnire confidențială. Nu vrea să 
afle nimeni. 


— Asta nu e prea greu. Eşti în avion. 
— Nu, spuse Morton, agitându-şi degetul mare. Nu vrea ca 


Drake să afle. 


— Poate că ar trebui să particip şi eu la întâlnire, spuse 
Evans. 

— Da, răspunse Morton. Poate că ar trebui. 

Porţile de fier se deschiseră, iar mașina o luă pe aleea 
umbrită spre casa care devenea treptat vizibilă. Se aflau la 
Holmby Hills, cea mai bogată zonă din Beverly Hills. Aici trăiau 
miliardarii, în case care nu se vedeau din stradă din cauza 
porţilor înalte şi a tufişurilor dese. În această parte a oraşului, 
camerele de supraveghere erau vopsite în verde și greu de 
observat. 

Se putea deja zări casa. Era o vilă în stil mediteraneean, de 
culoarea untului, în care putea încăpea o familie de zece 
persoane. Evans, care vorbise la biroul său, închise telefonul 
celular și ieşi din maşina care se oprise. 

În arborii de ficus ciripeau păsările. Se simțea mireasma 
gardeniilor şi iasomiei care împrejmuiau aleea. O pasăre colibri 
stătea în tufele purpurii de bougainvillea de lângă garaj. Era un 
peisaj tipic californian, gândi Evans. Crescuse în Connecticut și 
făcuse şcoala la Boston; chiar și după cinci ani petrecuţi în 
California, încă i se părea un loc exotic. 


Văzu că în faţa casei mai era parcată o mașină: o limuzină 


de culoare gri închis. Plăcuța de înmatriculare indica un număr al 
guvernului. 

Pe ușa din față ieși asistenta lui Morton, Sarah Jones, o 
femeie înaltă, de treizeci de ani, strălucitoare ca o vedetă de 
cinema. Sarah purta o fustă de tenis albă şi un maiou roz, iar 
părul îi era prins într-o coadă de cal. Morton o sărută ușor pe 
obraz. 

— Joci astăzi? 

— Aşa intenţionam. Şeful meu s-a întors devreme. Îi 
strânse mâna lui Evans și se întoarse din nou spre Morton. Ai 
călătorit bine? 

— Da. Drake e abătut. Nu vrea să bea. Devine obositor, în 
timp ce Morton se îndrepta spre ușă, Sarah spuse: 

— Cred că ar trebui să-ți spun, se află aici. 

— Cine? 

— Profesorul Kenner. Mai e un tip cu el, un străin. 

— Zău? Dar nu le-ai spus că trebuie să... 

— Stabilească o întâlnire? Ba da. Dar par să creadă că în 
cazul lor nu e necesar. S-au așezat şi au spus că or să aştepte. 

— Ar fi trebuit să mă suni... 

— Au venit acum cinci minute. 


— A, bine. Se întoarse spre Evans. Să mergem, Peter. 


Intrară în casă. Salonul lui Morton dădea spre grădina din spate. 
Încăperea era decorată cu antichităţi asiatice, inclusiv un cap 
mare din piatră din Cambodgia. Pe canapea stăteau ţepeni doi 
bărbaţi. Primul era un american de înălțime medie, cu păr scurt și 
grizonant și ochelari. Celălalt avea pielea foarte închisă la 
culoare, era solid și foarte atrăgător, în ciuda cicatricei care-i 
marca partea stângă a feței, lângă ureche. Purtau pantaloni largi 
de bumbac şi jachete sport subţiri. Amândoi stăteau pe marginea 
canapelei, încordaţi, şi păreau gata să țâşnească în orice moment. 

— Par militari, nu? murmură Morton în timp ce intrau în 
cameră. 

Cei doi bărbaţi se ridicară. 

— Domnule Morton, sunt John Kenner de la MIT şi el e 
colegul meu, Sanjong Thapa. A absolvit Mustang. În Nepal. 

— Şi acesta e colegul meu, Peter Evans, spuse Morton. Îşi 
dădură cu toţii mâinile. Kenner avea o strânsoare fermă. Sanjong 
Thapa se înclină uşor când le strânse mâinile. Vorbea pe un ton 
moale, cu accent englezesc. 

— Îmi pare bine. 

— Nu vă aşteptam atât de curând, spuse Morton. 

— Lucrăm rapid. 


— Am observat. Despre ce e vorba? 


— Mă tem că avem nevoie de ajutorul dumneavoastră, 
domnule Morton. Kenner zâmbi afabil către Evans și Sarah. Şi, 
din păcate, discuţia noastră e confidențială. 

— Domnul Evans e avocatul meu. Și nu am secrete față de 
asistenta mea... 

— Sunt convins, răspunse Kenner. Puteţi să le împărtășiți 
totul când doriţi. Dar trebuie să vă vorbim între patru ochi. 

— Dacă nu vă supăraţi, aş vrea să vă legitimaţi, spuse 
Evans. 

— Desigur, spuse Kenner. Amândoi își scoaseră portofelele, 
îi arătară lui Evans carnetele de conducere din Massachusetts, 
legitimaţiile de la MIT şi paşapoartele. Apoi îi înmânară cărţile de 
vizită. 

John Kenner, dr. În filosofie Centrul pentru Analize de Risc 
Massachusetts Institute of Technology 454 Massachusetts 
Avenue Cambridge, MA 02138 

Sanjong Thapa, dr. În filosofie Cercetător asociat 
Departamentul de Ingineria şi Geologia Mediului Corpul 4-C 323 
Massachusetts Institute of Technology Cambridge, MA 02138 

Erau trecute numere de telefon, fax, adrese de e-mail. 
Evans întoarse cărțile de vizită pe toate părțile. Totul părea în 


regulă. 


— Acum, dacă dumneavoastră și domnișoara Jones ne veţi 
scuza... spuse Kenner. 

Stăteau afară, pe hol, privind în salon prin ușile mari de 
sticlă. Morton stătea pe una din canapele, iar Kenner şi Sanjong 
pe cealaltă. Discuţia era liniștită. Pentru Evans, părea doar una 
dintre acele interminabile întruniri în care i se cereau fonduri pe 
care le îndura Morton. 

Evans ridică receptorul telefonului din hol și formă un 
număr. 

— Centrul pentru Analize de Risc, răspunse o femeie. 

— Biroul profesorului Kenner, vă rog. 

— Un moment. 

Se auzi un clic, apoi o altă voce. 

— Centrul pentru Analize de Risc. Biroul profesorului 
Kenner. 

— Bună ziua, spuse Evans. Mă numesc Peter Evans și îl 
caut pe profesorul Kenner. 

— Îmi pare rău, dar nu e la birou. 

— Ştiţi cumva unde este? 

— Profesorul Kenner e în concediu prelungit. 

— E foarte important să-l găsesc. Ştiţi cumva cum aş putea 


să dau de el? 


— Nu cred că e atât de greu, din moment ce vă aflaţi în Los 
Angeles, ca şi el. 

Deci văzuse de unde se sună, gândi Evans. Crezuse că 
telefonul lui Morton nu putea fi identificat. Dar în mod evident nu 
era așa. Sau poate că secretara din Massachusetts avea o metodă 
de a-l identifica. 

— Îmi puteţi spune... 

— Îmi pare rău, domnule Evans, dar nu vă mai pot ajuta cu 
nimic, spuse femeia. Clic. 

— Ce-a fost asta? întrebă Sarah. 

Înainte ca Evans să răspundă, în salon sună un telefon 
celular. Îl văzu pe Kenner cum caută în buzunar și răspunde 
scurt. Apoi se întoarse, îl privi pe Evans şi-i făcu semn cu mâna. 

— L-au sunat cei de la birou? întrebă Sarah. 

— Aşa se pare. 

— Deci probabil că el e profesorul Kenner. 

— Cred că da, răspunse Evans. lar noi am fost daţi la o 
parte. 

— Vino, spuse Sarah. Te conduc acasă. 

Intrară în garajul deschis, unde mașinile Ferrari străluceau 
în soare. Morton avea nouă Ferrari de colecție, pe care le păstra 


în garaje diferite. Printre acestea se număra un Spyder Corsa din 


1947, un Testa Rossa din 1956 și un California Spyder din 1959, 
fiecare valorând peste un milion de dolari. Evans știa asta pentru 
că verifica asigurările de fiecare dată când Morton mai cumpăra o 
mașină. La capătul şirului se afla Porsche-ul negru decapotabil al 
lui Sarah. Ea scoase maşina, iar el se urcă lângă ea. 

Sarah Jones era o femeie foarte frumoasă, chiar şi pentru 
standardele din Los Angeles. Era înaltă, cu un bronz de culoarea 
mierii, păr blond lung până la umeri, ochi albaștri, trăsături 
perfecte, dinţi foarte albi. Era atletică în stilul obișnuit al 
californienilor şi venea la slujbă îmbrăcată în trening pentru 
jogging sau fustă de tenis. Juca golf și tenis, făcea scufundări, 
ciclism montan, schi, snowboarding şi Dumnezeu știe câte altele. 
Evans simţea că oboseşte doar când se gândea la asta. 

Dar ştia că are şi „probleme'”, pentru a folosi termenul 
californian. Sarah era mezina unei familii bogate din San 
Francisco; tatăl ei era un avocat influent cu o funcţie în 
administrația publică; mama sa fusese manechin de succes. Fraţii 
şi surorile mai mari aveau căsnicii reuşite și succes şi aşteptau ca 
ea să le calce pe urme. Succesul familiei ei i se părea o povară. 

Evans se întrebase mereu de ce alesese să muncească 
pentru Morton, care era la rândul său puternic și bogat. Sau de ce 


venise la Los Angeles, din moment ce familia sa considera că tot 


ce se afla la sud de Bay Bridge era cât se poate de vulgar. Dar își 
făcea bine treaba și îi era loială lui Morton. Şi, după cum spunea 
George adesea, era o prezență plăcută din punct de vedere 
estetic. Actorii și celebrităţile care veneau la petrecerile lui 
Morton erau de aceeași părere; avusese relaţii cu unii dintre ei, 
ceea ce îi nemulțumise și mai mult pe membrii familiei sale. 

Uneori Evans se întreba dacă făcea totul ca un act de 
răzvrătire. De pildă modul în care conducea - rapid, aproape 
nesăbuit, zburând prin Benedict Canyon spre Beverly Hills. 

— Mergi la birou sau acasă? 

— Acasă, trebuie să-mi iau maşina. 

Ea încuviință din cap, ocoli un Mercedes care mergea încet, 
apoi făcu stânga pe o stradă laterală. Evans respiră adânc. 

— Auzi, ştii ce înseamnă război de reţea? 

— Ce? Nu era sigur că auzise bine, din cauza vântului. 

— Război de reţea. 

— Nu, de ce? 

— l-am auzit vorbind despre așa ceva înainte să apăreţi 
voi. Pe Kenner și pe tipul ăla, Sanjong. 

Evans clătină din cap. 

— Nu-mi spune nimic. Poate e vorba de reţea de internet. 


— Posibil. Străbătu în viteză Sunset, trecu pe galben, apoi 


încetini în timp ce intra în Beverly. Tot pe Roxbury stai? 

Îi răspunse că da. Se uită la picioarele ei lungi, care se 
vedeau din fusta albă scurtă. 

— Cu cine voiai să joci tenis? 

— Nu cred că-l cunoști. 

— Nue... 

— Nu. Cu el s-a terminat. 

— Înţeleg. 

— Vorbesc serios, s-a terminat. 

— Bine, Sarah. Am auzit. 

— Voi avocaţii sunteţi atât de suspicioși... 

— Deci cu un avocat voiai să joci? 

— Nu, nu e avocat. Nu joc cu avocaţii. 

— Dar ce faci cu ei? 

— Cât mai puţine, ca toată lumea. 

— Îmi pare rău să aud asta. 

— În afară de tine, bineînţeles, spuse ea, cu un zâmbet 
strălucitor. 

Acceleră zdravăn, făcând să scrâșnească motorul. 

Peter Evans locuia într-una dintre clădirile mai vechi de pe 
Roxbury Drive, din Beverly Hills. În clădirea de vizavi de Roxbury 


Park erau patru apartamente. Era un parc drăguţ, o întindere 


verde mereu foarte aglomerată. Văzu un grup de bone hispanice 
care sporovăiau între ele în timp ce supravegheau copiii celor 
bogați şi câțiva bătrâni care stăteau la soare. Într-un colţ, o mamă 
îmbrăcată în ținută de birou venise să-și vadă copiii în pauza de 
prânz. Maşina se opri cu un scrâșnet. 

— Ai ajuns. 

— Mulţumesc, spuse el, coborând. 

— Nu e timpul să te muţi? Stai aici de cinci ani. 

— Am prea multe treburi. 

— Ai cheile la tine? 

— Da, dar oricum am mereu o cheie sub preş. Îşi băgă 
mâna în buzunar şi se auzi un clinchet metalic. Sunt în regulă. 

— Ne mai vedem. 

Porni în viteză, luă curba în trombă şi dispăru. 

Evans străbătu curtea mică și luminată de soare” și intră în 
apartamentul său de la etajul al doilea. Ca de obicei, Sarah îl 
tulburase puţin. Era atât de frumoasă și îi plăcea să flirteze. 
Întotdeauna avusese impresia că ţinea bărbaţii la distanță 
făcându-i să se simtă nesiguri. Cel puţin el era nesigur. Nu știa 
niciodată dacă ea își dorea ca el să-i facă sau nu o invitaţie. Dar 
ținând cont de relaţia sa cu Morton, era o idee proastă. Nu va face 


niciodată asta. 


Chiar când intră pe ușă, telefonul începu să sune. Era 
asistenta lui, Heather. Pleca mai devreme acasă, pentru că îi era 
rău. Lui Heather i se făcea adesea rău după-amiaza, tocmai la 
timp pentru a evita traficul din orele de vârf. Lunea și vinerea 
avea obiceiul să lipsească pentru că era bolnavă. Totuși, în mod 
surprinzător, firma nu se grăbea s-o concedieze; lucra acolo de 
ani întregi. 

Unii spuneau că avusese o relație cu Bruce Black, unul 
dintre partenerii fondatori, și că de atunci Bruce trăia cu spaima 
constantă că soţia lui va afla, iar averea era a ei. Alţii susțineau că 
Heather era cuplată cu alt partener din firmă, dar niciodată nu se 
ştia exact cu cine. O altă ipoteză era că asistase la mutarea 
birourilor firmei dintr-un zgârie-nori din Century City în altul şi 
că atunci dăduse peste niște documente compromițătoare, pe 
care le copiase. 

Evans bănuia că adevărul era mult mai simplu: era o 
femeie deşteaptă care lucrase la firmă suficient de mult timp 
pentru a cunoaște totul despre procesele dubioase și acum își 
negocia abaterile repetate contra consecințelor concedierii ei. 
Astfel muncea aproximativ treizeci de săptămâni pe an. 

Heather era întotdeauna repartizată celui mai bun asociat 


junior al firmei, căci se considera că un avocat într-adevăr bun nu 


putea fi stânjenit de lipsa ei de seriozitate. Evans încerca de ani 
întregi să scape de ea. I se promisese că la anul va avea o nouă 
asistentă. Vedea în asta o promovare. 

— Îmi pare rău că nu te simţi bine, îi spuse politicos lui 
Heather. 

Prefăcătoria ei trebuia acceptată. 

— E doar ceva la stomac, răspunse ea. Trebuie să mă duc la 
doctor. 

— Te duci azi? 

— Păi încerc să-mi fac programare... 

— Bine atunci. 

— Dar voiam să-ți spun că s-a stabilit o întâlnire 
importantă poimâine. La ora nouă în sala de conferinţe. 

— Da? 

— La cererea domnului Morton. Se pare că au fost chemate 
zece sau douăsprezece persoane. 

— Ştii cumva cine? 

— Nu. Nu mi-au spus. N-are sens, gândi Morton. 

— Bine, spuse el. 

— Şi nu uita că ai procesul cu fiica lui Morton săptămâna 
viitoare. De data asta e în Pasadena, nu în centru. Și Margo Lane 


sună în legătură cu procesul cu Mercedes. lar dealerul Mercedes 


vrea să continue. 

— Tot mai vrea să dea în judecată biserica? 

— Sună aproape zilnic. 

— Bine. Asta-i tot? 

— Nu, mai sunt încă vreo zece. O să încerc să-ţi las o listă 
pe birou dacă mă simt în stare... 

Asta însemna că n-o s-o lase. 

— Bine, spuse el. 

— Vii la birou? 

— Nu, e prea târziu. Trebuie să dorm puţin. 

— Atunci ne vedem mâine. 

Îşi dădu seama că îi era foarte foame. Nu avea nimic de 
mâncare în frigider, în afară de o cutie cu iaurt rămasă de nu se 
ştie când, niște ţelină veştedă și o jumătate de sticlă de vin uitată 
acolo de la ultima sa întâlnire amoroasă, de acum vreo două 
săptămâni. Se întâlnea cu o fată pe nume Carol, care se ocupa de 
răspunderea juridică pentru produse la o altă firmă. Se agățaseră 
reciproc la sala de sport şi începuseră o aventură haotică, 
intermitentă. Amândoi erau ocupați și, de fapt, nu foarte 
interesați unul de celălalt. Se întâlneau o dată sau de două ori pe 
săptămână, făceau sex pasional, apoi unul din ei pretindea că are 


o întâlnire a doua zi la micul dejun și pleca acasă devreme. 


Uneori luau şi cina împreună, dar nu era un obicei. Niciunul nu 
voia să-și facă timp pentru asta. 

Intră în salon, să verifice robotul telefonului. Nu avea 
niciun mesaj de la Carol, dar găsi unul de la Janis, o altă fată cu 
care se întâlnea din când în când. 

Janis era antrenoare la sala de sport şi posesoarea unuia 
dintre acele trupuri de LA, perfecte şi tari ca piatra. Pentru Janis, 
sexul era o probă atletică și presupunea mai multe camere, 
canapele și scaune şi întotdeauna Evans avea un sentiment de 
inadecvare, ca și cum corpul său avea prea multe grăsimi pentru 
ea. Dar continua să o vadă, cu un sentiment vag de mândrie că 
avea acces la o fată care arăta atât de extraordinar, deşi sexul nu 
era grozav. În plus, era disponibilă imediat. Janis avea un iubit 
mai în vârstă, producător la un post de știri. Era mult timp plecat, 
iar ea n-avea astâmpăr. 

Janis îi lăsase un mesaj noaptea trecută. Evans nu se obosi 
să o sune. Cu Janis trebuia să fii pe fază chiar atunci sau mai bine 
o lăsai baltă. 

Înainte de Janis și Carol existaseră și alte femei, mai mult 
sau mai puțin la fel. Evans îşi spunea că ar trebui să-şi găsească o 
relație mai satisfăcătoare. Ceva mai serios, mai matur. Mai 


potrivit vârstei şi statutului său social. Dar era ocupat și lua 


lucrurile aşa cum erau. Dar îi era foame. 

Cobori la mașină şi conduse spre cel mai apropiat drive-in, 
un local cu hamburgeri de pe Pico. Era cunoscut acolo. Îşi 
comandă un cheesburger dublu și un shake de căpşuni. 

Se întoarse acasă, cu intenţia să se culce. Apoi își aminti că 
trebuia să-l sune pe Morton. 

— Mă bucur că m-ai sunat, spuse Morton. Tocmai 
revizuiam niște chestii cu... revizuiam niște chestii. Cum stăm în 
acest moment cu donațiile către FNRM? Procesul Vanutu și toate 
astea? 

— Nu ştiu, răspunse Evans. Hârtiile sunt gata, au fost 
semnate, dar nu cred că s-a plătit ceva până acum. 

— Bine. Vreau să amâni plăţile. 

— Sigur, nicio problemă. 

— Doar un timp. 

— Bine. 

— Nu-i nevoie să le spui celor de la FNRM. 

— Nu, nu. Fireşte că nu. 

— Bine. 

Evans închise telefonul. Se duse în dormitor să se dezbrace. 
Telefonul sună din nou. 


Era Janis. Instructoarea de gimnastică. 


— Hei, spuse ea, mă gândeam la tine şi mă întrebam ce faci. 

— Să-ţi spun sincer, mă pregăteam să mă culc. 

— Aha. Cam devreme. 

— Tocmai m-am întors din Islanda. 

— Deci probabil eşti obosit. 

— Păi, spuse el, nu chiar atât de obosit. 

— Ai nevoie de companie? 

— Sigur. 

Ea chicoti și închise. 

BEVERLY HILLS MARȚI, 24 AUGUST 6.04 A.M. 

Evans se trezi în sunetul unei respirații ritmice. Pipăi patul 
cu mâna, dar Janis nu era acolo. Partea unde dormise era caldă 
încă. Își ridică încet capul, cu un căscat. În lumina caldă a 
dimineţii văzu un picior subţire, cu o formă perfectă, care se 
ridica deasupra patului, urmat de celălalt picior. Apoi ambele 
picioare coborâră ușor. Respirație. Apoi din nou picioarele sus. 

— Janis, ce faci? întrebă el. 

— Trebuie să-mi fac încălzirea. Stătea în picioare zâmbind, 
goală şi dezinhibată, încrezătoare în felul în care arăta. Am oră la 
şapte. 

— Cât e ceasul? 


— Şase. 


Mormăi și-și îngropa capul în pernă. 

— Ar trebui să te scoli acum, spuse ea. Dormitul în exces îţi 
scurtează viaţa. 

Mormăi din nou. Janis ştia multe despre cum să trăiești 
sănătos; era meseria ei. 

— Cum să-ţi scurteze somnul viaţa? 

— S-au făcut studii pe șobolani. Nu i-au lăsat să doarmă și 
ştii ce s-a întâmplat? Au trăit mai mult. 

— Mda... Eşti drăguță să dai drumul la filtrul de cafea? 

— Bine, răspunse ea, dar chiar ar trebui să renunțţi la cafea. 

leşi din cameră. 

Îşi lăsă picioarele să cadă pe podea şi spuse: 

— N-ai auzit până acum? Cafeaua previne atacurile 
cerebrale. 

— Ba nu, spuse ea din bucătărie. Cafeaua are nouă sute 
douăzeci și trei de chimicale diverse înăuntru și nu îţi face bine. 

— Un studiu nou, răspunse el. Și pe deasupra era adevărat. 

— În plus, cauzează cancer. 

— Asta nu s-a demonstrat. 

— Şi avorturi. 

— Asta nu-i o problemă pentru mine. 


— Şi tensiune nervoasă. 


— Janis, te rog... 

Ea se întoarse şi îşi încrucişa braţele peste sânii perfecţi în 
timp ce se sprijinea de tocul ușii. Vedea venele din partea 
inferioară a abdomenului ei, care coborau spre pubis. 

— Chiar ești nervos, Peter. Trebuie să recunoști. 

— Doar când îţi privesc trupul. Ea se strâmbă. 

— Nu mă iei în serios. Se întoarse în bucătărie, arătându-i 
fesele perfecte. Nu e lapte. 

— Merge şi neagră. 

El se ridică şi se îndreptă spre duș. 

— Ai avut ceva pagube? 

— De ce? 

— Din cauza cutremurului. Am avut unul mic când tu erai 
plecat. Aproximativ 4, 3. 

— Din câte ştiu eu, nu. 

— Dar televizorul tot ţi l-a deplasat. Se opri din drum. 

— Ce? 

— Ţi-a deplasat televizorul. Uită-te şi tu. 

Lumina dimineţii care intra pieziș pe fereastră arăta clar 
conturul vag, acolo unde televizorul stătuse pe carpetă. 
Televizorul fusese deplasat în jur de şapte centimetri din poziția 


sa inițială. Era un monitor vechi, de optzeci și unu de centimetri 


şi extrem de greu. Nu putea fi mutat uşor. Privindu-l, Evans simți 
fiori reci. 

— Ai noroc, spuse ea. Ai toate chestiile alea de sticlă pe 
polița căminului. Se sparg tot timpul, chiar şi la cutremure mici. 
Ai asigurare? 

Nu răspunse. Se aplecase și se uita în spatele televizorului, 
la cabluri. Totul părea normal. Dar nu se mai uitase în spatele 
televizorului său de vreun an. Nu și-ar fi dat seama. 

— Apropo, spuse ea, asta nu e cafea naturală. Măcar bea 
naturală. Mă asculţi? 

— Stai puţin. 

Se ghemuise în fața televizorului și căuta orice detaliu 
neobișnuit sub aparat. Nu vedea nimic deosebit. 

— Şi asta ce e? 

O privi. Avea în mână o gogoaşă. 

— Peter, spuse Janis pe un ton sever, ştii câte grăsimi 
conţin chestiile astea? E ca şi cum ai mânca o cutie de unt. 

— Ştiu... ar trebui să renunţ la ele. 

— Păi aşa ar trebui. Asta dacă nu vrei să faci diabet mai 
târziu. De ce stai pe podea? 

— Verificam televizorul. 


— De ce? S-a stricat? 


— Nu cred. 

Se ridică în picioare. 

— Îţi curge apa la duș, spuse ea. Asta nu e foarte ecologic. 
Turnă cafea şi îi dădu cana. Du-te şi fă-ți dușul. Eu trebuie să mă 
duc la ore. 

Când ieşi de la duș, ea nu mai era. Trase cuvertura pe pat 
(asta era maximum pentru el în materie de făcut patul) şi se 
îndreptă spre dulap să se îmbrace. 

CENTURY CITY MARȚI, 24 AUGUST 8.45 A.M. 

Firma de avocatură Hassle and Black ocupa cinci etaje ale 
unei clădiri de birouri din Century City. Era o companie orientată 
spre viitor și cu o bună cunoaștere socială. Reprezenta multe 
celebrități de la Hollywood şi activişti bogați dedicați cauzelor 
ecologiste. Faptul că-i reprezentau şi pe trei dintre cei mai mari 
afaceriști cu proprietăți din Orange County nu era prea des 
pomenit. Dar, cum spuneau partenerii, menținea echilibrul 
firmei. 

Evans se alăturase companiei datorită numeroșşilor săi 
clienți ecologişti, în special George Morton. Era unul dintre cei 
patru avocaţi care lucrau aproape cu normă întreagă pentru 
Morton şi pentru organizația sa caritabilă preferată, Fondul 


Naţional de Resurse pentru Mediu, FNRM. 


Totuși, era încă asociat junior, iar biroul său era mic, cu o 
fereastră cu vedere directă la pereţii din sticlă netedă ai 
zgârie-noriului de vizavi. 

Evans se uită peste hârtiile de pe biroul său. Erau chestiile 
obișnuite care ajungeau la avocaţii juniori. O subînchiriere de 
locuință, un acord de angajare, interogatorii scrise pentru un caz 
de faliment, un formular pentru taxa de franciză și două ciorne 
ale unor scrisori în care amenința cu un proces în numele 
clienţilor săi - unul pentru un artist împotriva galeriei care 
refuza să-i înapoieze tablourile nevândute și celălalt pentru 
amanta lui George Morton, care susținea că un angajat al parcării 
din Sushi Roku îi zgâriase Mercedesul decapotabil când i-l 
parcase. 

Amanta, Margaret Lane, era o fostă actriță cu un 
temperament neplăcut și o înclinaţie spre litigii. Ori de câte ori 
George o neglija - ceea ce în ultimele luni se întâmpla din ce în ce 
mai des -, găsea câte un motiv să dea pe cineva în judecată. lar 
cazul ajungea inevitabil pe biroul lui Evans. Îşi notă s-o sune pe 
Margo; nu credea că trebuie să meargă înainte cu acest proces, 
dar va fi nevoie de muncă de lămurire. 

Următorul document era o plângere de la un dealer BMW 


din Beverly Hills, care pretindea că o campanie publicitară, „Ce 


mașină ar conduce lisus?”, îi afectase afacerea, pentru că denigra 
mașinile de lux. Aparent, magazinul său se afla aproape de o 
biserică, iar câţiva enoriași veniseră după slujbă și îi hărțuiseră 
personalul de la vânzări. Dealerul era nemulțumit, dar lui Evans i 
se păru că cifra sa de vânzări era mai mare decât anul trecut. 
Evans își notă să-i dea și lui un telefon. 

Apoi își verifică e-mailul, alegându-și mesajele printre 
douăzeci de oferte de a-și mări penisul, zece pentru 
tranchilizante şi încă zece pentru o nouă ipotecă înainte ca ratele 
să înceapă să crească. Erau doar şase e-mailuri importante, 
primul de la Herb Löwenstein, în care-i cerea o întrevedere. 
Löwenstein era partenerul senior care se ocupa de Morton; se 
ocupa mai mult de managementul proprietăţilor imobiliare, dar 
şi de alte tipuri de investiţii. Dacă lucrai pentru Morton, 
managementul proprietăților era o slujbă cu normă întreagă. 

Evans străbătu holul spre biroul lui Herb. 

Lisa, asistenta lui Herb Löwenstein, asculta la telefon. Când 
intră Evans, puse receptorul jos cu un aer vinovat. 

— Vorbeşte cu Jack Nicholson. 

— Ce mai face Jack? 

— Bine. Termină un film cu Meryl. Au avut nişte probleme. 


Lisa Ray avea ochii strălucitori, douăzeci şi şapte de ani şi o mare 


plăcere de a bârfi. Evans învățase de mult să se bazeze pe ea 
pentru a obţine informaţii de serviciu de toate felurile. 

— De ce vrea Herb să mă vadă? 

— Ceva în legătură cu Nick Drake. 

— Ce e cu şedinţa aia de mâine la nouă? 

— Nu știu, spuse ea, pe un ton uimit. Nu pot afla nimic. 

— Cine a convocat-o? 

— Contabilii lui Morton. Privi spre telefonul de pe birou. A, 
a închis. Poţi să intri. 

Herb Löwenstein se ridică în picioare și îi strânse mașinal 
mâna lui Evans. Era un bărbat cu o față plăcută, început de chelie, 
aer blajin şi puțin stângaci. Biroul era decorat cu zeci de fotografii 
cu familia sa, îngrămădite câte trei-patru pe masa de lucru. Se 
înțelegea bine cu Evans, fie şi numai pentru că, în ultima vreme, 
când fiica de treizeci de ani a lui Morton era arestată pentru 
posesie de cocaină, Evans era cel care mergea la poliție în miez 
de noapte ca să depună cauţiunea. Löwenstein făcuse asta timp 
de mulți ani şi acum era încântat că poate dormi toată noaptea. 

— Deci, spuse el, cum a fost în Islanda? 

— Bine. Frig. 

— Totul e în regulă? 


— Da. 


— Vreau să spun, între George și Nick. Totul e bine cu ei? 

— Cred că da. De ce? 

— De ce-am oprit donația lui George către FNRM? 

— Nick te-a întrebat? 

— E vreo problemă cu ea? 

— George vrea s-o amâne puțin. 

— De ce? 

— N-a spus. 

— Are legătură cu tipul ăla, Kenner? 

— George n-a spus. A spus doar s-o amânăm. 

Evans se întreba de unde a aflat Löwenstein de Kenner. 

— Ce-i spun lui Nick? 

— Spune-i că se lucrează şi că; încă nu avem o dată precisă 
pentru el. 

— Dar e o problemă acolo, nu? 

— Mie, unul, nu mi s-a spus. 

— Bine, spuse Löwenstein. În această cameră. Spune-mi, e 
vreo problemă? 

— Ar putea fi. 

Evans se gândea că George amâna foarte rar donații 
caritabile. Şi existase o anumită tensiune în scurta conversaţie pe 


care o avusese cu el noaptea trecută. 


— Ce-i cu întrunirea asta de mâine dimineaţă? întrebă 
Löwenstein. În sala mare de conferinţe. 

— Mă depăşeşte. 

— Nu ţi-a spus George? 

— Nu. 

— Nick e foarte supărat. 

— Ei, asta nu e o raritate în cazul lui Nick. 

— Nick a auzit de tipul ăsta, Kenner. Crede că e o belea. Un 
fel de antiecologist. 

— Mă îndoiesc. E profesor la MIT. Într-o ştiinţă a mediului. 

— Nick crede că e o belea. 

— Nu mă pot pronunţa. 

— Te-a auzit pe tine și pe Morton când vorbeaţi despre 
Kenner în avion. 

— Nick ar trebui să nu mai asculte pe la uși. 

— E îngrijorat de poziția sa față de George. 

— Nu mă miră, spuse Evans. Nick a dat-o-n bară cu un cec 
mare. A ajuns într-un cont greşit. 

— Am auzit. A fost greşeala unui voluntar. Nu poți da vina 
pe Nick pentru asta. 

— Dar nici nu întărește încrederea. 


— A fost depus în contul Societăţii Internaţionale pentru 


Protejarea Mediului. O organizaţie excelentă. lar banii sunt 
transferați înapoi chiar în momentul ăsta. 

— Asta e bine. 

— De ce parte te situezi în chestia asta? 

— De niciuna. Fac doar ce spune clientul. 

— Dar îl sfătuieşti. 

— Dacă mă întreabă. Nu m-a întrebat. 

— Vorbeşti de parcă ţi-ai fi pierdut încrederea în tine. 
Evans clătină din cap. 

— Herb, nu am cunoștință de nicio problemă. Știu că există 
o amânare. Atâta tot. 

— Bine, spuse Löwenstein, întinzând mâna spre telefon. O 
să-l calmez pe Nick. 

Evans se întoarse în biroul său. Telefonul îi suna. Răspunse. 

— Ce faci azi? întrebă Morton. 

— Nu mare lucru. Hârţogăraie. 

— Atunci poate să aștepte. Vreau să te duci să vezi ce se 
întâmplă cu procesul Vanutu. 

— Doamne, George, e puţin cam devreme. Cred că mai sunt 
câteva luni până la audieri. 

— Fă-le o vizită, spuse Morton. 


— Bine, sunt în Culver City. O să sun acolo și... 


— Nu. Nu suna. Du-te. 

— Dar dacă nu se aşteaptă... 

— Tocmai. Asta şi vreau. Să mă anunțţi ce-ai aflat, Peter. Și 
închise. 

CULVER CITY MARȚI, 24 AUGUST 10.30 A.M. 

Echipa care lucra la procesul Vanutu ocupase un vechi 
depozit în partea de sud a Culver City. Era o zonă industrială, cu 
străzile pline de gropi. Nu se vedea nimic de pe trotuar: doar un 
zid obișnuit din cărămidă și o uşă cu numărul străzii scris cu cifre 
metalice. Evans sună la interfon şi fu primit într-o cameră de 
recepție mică, cu pereţi de jur-împrejur. Auzea murmurul slab al 
vocilor din cealaltă parte a zidului, dar nu vedea nimic. 

Doi paznici înarmaţi încadrau ușa care dădea chiar spre 
depozit. O secretară stătea la un birou mic. Îi aruncă o privire 
ostilă. 

— Cine sunteţi? 

— Peter Evans, de la Hassle and Black. 

— Pe cine căutaţi? 

— Pe domnul Balder. 

— Aveţi programare? 

— Nu. 


Secretara părea suspicioasă. 


— O sun pe asistenta lui. 

— Mulţumesc. 

Secretara vorbea la telefon cu voce joasă. O auzi pomenind 
numele firmei de avocatură. Evans se uită la cei doi paznici. 
Lucrau la o firmă privată de pază. Îl priviră şi ei, inexpresivi, fără 
să zâmbească. 

Secretara închise telefonul și spuse: 

— Domnișoara Haynes vine într-o clipă. 

Le făcu semn paznicilor. 

Unul dintre ei se îndreptă spre Evans și îi spuse: 

— O simplă formalitate, domnule. Îmi arătaţi un act de 
identitate? 

Evans îi dădu permisul de conducere. 

— Aveţi asupra dumneavoastră vreun aparat de fotografiat 
sau echipament de înregistrare? 

— Nu, răspunse Evans. 

— Dischete, drive-uri, flash cards sau alte echipamente de 
computer? 

— Nu. 

— Sunteţi înarmat, domnule? 

— Nu. 


— Ridicaţi, vă rog, braţele o clipă. 


Când Evans se uită la el mirat, paznicul spuse: 

— Gândiţi-vă că e ca la aeroport, şi începu să-l controleze. 
Căuta în mod evident microfoane. Îşi plimbă degetele peste 
gulerul cămășii lui Evans, îi pipăi cusăturile hainei, îi controla 
talia pantalonilor, apoi îl rugă să-și scoată pantofii, într-un final îl 
scana cu un dispozitiv electronic. 

— Voi chiar sunteţi serioși, spuse Evans. 

— Da, aşa e. Mulţumim, domnule. 

Paznicul se retrase, reluându-și locul de lângă perete. 
Evans nu avea unde să se așeze, așa că rămase acolo în așteptare. 
Trecură probabil două minute până când ușa se deschise. O 
femeie atrăgătoare dar dură, care avea spre treizeci de ani, cu păr 
negru tuns scurt şi. ochi albaștri, îmbrăcată în jeanşi şi cămașă 
albă, spuse: 

— Domnul Evans? Sunt Jennifer Haynes. Avea un mod 
hotărât de a strânge mâna. Lucrez cu John Balder. Veniţi cu mine. 

Intrară. 

Se aflau pe un coridor îngust, la capătul căruia se vedea o 
ușă închisă. Evans înţelese că era închisă ca măsură de siguranță 
- două uși ca să ajungi înăuntru. 

— Ce-a fost asta? întrebă el, arătând spre paznici. 


— Am avut niște probleme. 


— Ce fel de probleme? 

— Oamenii vor să afle ce se întâmplă aici. 

— Aha. 

— Am învăţat să fim precauți. 

Îşi apropie cârdul de uşă, care se deschise cu un bâzâ:it. 

Intrară într-un vechi depozit - un spaţiu vast, cu tavane 
înalte, divizat în două încăperi mari prin pereţi de sticlă. Chiar în 
stânga sa, în spatele pereţilor, Evans văzu o cameră plină de 
terminale de computer, iar la fiecare lucra câte un tânăr cu un 
teanc de documente lângă tastatură. Pe sticlă scria cu litere mari 
ÎNREGISTRĂRI DATE. 

La dreapta sa se afla o sală de conferințe asemănătoare, cu 
înscrisul SATELIŢI/RADIOSONDĂ. Evans văzu patru oameni în 
cameră, care discutau aprins pe marginea imaginilor mărite ale 
unor grafice de pe pereţi, ce arătau linii în zigzag într-o diagramă. 

Puțin mai departe se afla o altă cameră, pe care scria 
MODELE DE CIRCULAȚIE GENERALĂ (GCM). Acolo, pereţii erau 
tapetaţi cu hărți mari ale lumii, reprezentări grafice multicolore. 

— Mamă, spuse Evans, e o operaţiune importantă! 

— E un proces important, îi răspunse Jennifer Haynes. 
Acestea sunt echipele noastre specializate. Majoritatea sunt 


absolvenţi de meteorologie, nu avocaţi. Fiecare cercetează un 


anumit subiect. Arătă în jur. Primul grup se ocupă de înregistrări 
de date, adică de datele procesate furnizate de Institutul Goddard 
de Științe Spațiale de la Columbia University, New York, de 
USHCN din Oak Ridge, Tennessee şi de la Hadley Center din East 
Anglia, Marea Britanie. Acestea sunt cele mai importante surse de 
date asupra temperaturii din toată lumea. 

— Înţeleg, spuse Evans. 

— Grupul de acolo lucrează cu date de la sateliți. Sateliții 
orbitali înregistrează temperatura din straturile superioare ale 
atmosferei din 1979, aşa că există date de mai bine de douăzeci 
de ani. Încercăm să vedem ce se poate face cu asta. 

— Ce se poate face cu ce? 

— Problema datelor de la sateliți. 

— De ce? 

Ca şi cum nu l-ar fi auzit, arătă spre următoarea cameră. 

— Echipa de aici face analize comparative ale GCM - adică 
modelele de climă generate de computer - din anii '70 până 
acum. După cum ştiţi, aceste modele sunt extrem de complexe, 
căci manipulează un milion de variabile sau chiar mai mult 
simultan. Sunt de departe cele mai complexe modele generate pe 
computer de către om. Lucrăm mai ales cu modele americane, 


britanice și germane. 


— Înţeleg... Evans începea să se simtă depăşit. 

— lar echipa de aici se ocupă de probleme legate de nivelul 
mării. Aici sunt cei cu paleoclimatul. Sunt studii de teren, 
bineînţeles. lar ultima echipă de ocupă de iradiaţii solare și 
aerosoli. Mai avem şi o echipă la UCLA care lucrează cu 
mecanisme atmosferice de feedback, se concentrează mai ales pe 
stratul de nori care variază în funcție de schimbarea 
temperaturii. Şi cam asta e tot. Se opri puţin, văzând confuzia de 
pe chipul lui Evans. Îmi pare rău. Din moment ce lucraţi pentru 
George Morton, mi-am închipuit că sunteţi familiarizat cu toate 
chestiunile astea. 

— Cine a spus că lucrez cu George Morton? Ea zâmbi. 

— Ne facem bine treaba, domnule Evans. 

Trecură de o ultimă încăpere cu pereţi de sticlă, pe care nu 
scria nimic. Era plină de diagrame, fotografii imense şi machete 
tridimensionale ale Pământului închise în cuburi de plastic. 

— Ce e asta? întrebă el. 

— Echipa noastră AV. Pregătesc probele vizuale pentru 
juraţi. Unele date sunt extrem de complexe și încercăm să găsim 
cea mai simplă şi mai eficientă metodă de a le prezenta. 

Merseră mai departe. 


— E chiar atât de complicat? întrebă Evans. 


— Corect, răspunse ea. Insula Vanutu înseamnă de fapt 
patru atoli de coral în sudul Pacificului, iar altitudinea maximă e 
de șase metri deasupra nivelului mării. Cei opt mii de locuitori ai 
acelor insule sunt în pericol de a fi inundaţi din cauza creşterii 
nivelului mării, ca urmare a încălzirii globale. 

— Da, spuse Evans, înțeleg. Dar de ce lucrează atâţia 
oameni pentru cercetări? 

Îi aruncă o privire ciudată. 

— Pentru că încercăm să câştigăm procesul. 

— Da... 

— Şi nu e uşor de câştigat. 

— Ce vreţi să spuneţi? întrebă Evans. E vorba de încălzirea 
globală. Toată lumea ştie ce înseamnă încălzirea globală... 

De la celălalt capăt al depozitului o voce tună. 

— Ce înseamnă? 

Un bărbat chel, cu ochelari veni spre ei. Avea un mers greoi 
şi arăta aşa cum suna și porecla lui: Vulturul pleșuv. Ca de obicei, 
John Balder era îmbrăcat în albastru din cap până-n picioare: 
costum albastru, cămașă albastră și cravată albastră. Avea o 
prezenţă intensă, iar ochii i se îngustară când îl privi pe Evans. 
Evans nu se putu stăpâni să nu se simtă intimidat că îl cunoaște 


pe faimosul avocat specialist în litigii. 


Evans întinse mâna. 

— Peter Evans, Hassle and Black. 

— Lucraţi cu George Morton? 

— Da, domnule. 

— Suntem îndatoraţi generozității domnului Morton. Ne 
străduim să merităm sprijinul său. 

— O să-i spun asta, domnule. 

— Sunt convins. Vorbeaţi despre încălzirea globală, 
domnule Evans. Vă interesează acest subiect? 

— Da, domnule. Ca pe oricare cetăţean îngrijorat de pe 
planetă. 

— Sunt de acord. Dar spuneţi-mi, ce este încălzirea globală, 
aşa cum o înţelegeți dumneavoastră? 

Evans încercă să-și mascheze uimirea. Nu se așteptase să 
fie testat. 

— De ce mă întrebaţi? 

— Întrebăm pe toată lumea care vine aici. Încercăm să ne 
facem o idee despre nivelul general al cunoștințelor. Ce este 
încălzirea globală? 

— Încălzirea globală este încălzirea Pământului din cauza 
arderii resurselor energetice fosile. 


— De fapt, nu e aşa. 


— Nu? 

— Nici pe departe. Poate mai încercați o dată. 

Evans tăcu. În mod evident era interogat de o minte precisă 
şi pedantă de jurist. Cunoștea bine genul din facultate. Se gândi o 
clipă, pentru a-și alege cu grijă cuvintele. 

— Încălzirea globală este... ăă... Încălzirea suprafeţei 
terestre din cauza excesului de dioxid de carbon din atmosferă, 
care se produce în urma arderilor resurselor energetice fosile. 

— Nici acum nu e corect. 

— De ce? 

— Din mai multe motive. Pot număra minimum patru erori 
în afirmaţia pe care ați făcut-o. 

— Nu înţeleg, spuse Evans. Afirmația mea... asta înseamnă 
încălzire globală. 

— De fapt, nu e așa. Tonul lui Balder era hotărât, autoritar, 
încălzirea globală e teoria... 

— Nu prea mai e teorie... 

— Ba da, este o teorie. Credeţi-mă, mi-aş dori să fie altfel. 
Dar de fapt încălzirea globală e teoria conform căreia creşterea 
nivelului de dioxid de carbon şi de alte gaze este cauza unei 
creşteri a temperaturii medii a atmosferei terestre, din cauza 


aşa-numitului „efect de seră”. 


— Bine, spuse Evans. E o definiție mai exactă, dar... 

— Domnule Evans, să înţeleg că dumneavoastră, personal, 
credeți în încălzirea globală? 

— Bineînţeles. 

— Credeţi cu tărie? 

— Sigur. Toată lumea crede. 

— Când aveţi o convingere puternică, nu credeţi că e 
important s-o exprimaţi corect? 

Evans începuse să transpire. Se simţea ca şi cum s-ar fi 
întors în facultatea de drept. 

— Păi, domnule, cred că... În cazul ăsta nu chiar. Pentru că 
atunci când te referi la încălzirea globală, toată lumea știe despre 
ce vorbeşti. 

— Chiar aşa? Bănuiesc că nici măcar dumneavoastră nu 
ştiţi despre ce vorbiţi. 

Evans simţi un val de mânie. Înainte să se poată controla, 
izbucni: 

— Ascultaţi-mă, doar pentru că nu știu să exprim toate 
detaliile științifice... 

— Pe mine nu mă preocupă detaliile, domnule Evans. Mă 
preocupă miezul convingerilor dumneavoastră puternice. 


Bănuiesc că nu aveți o bază pentru aceste convingeri. 


— Cu tot respectul, mi se pare ridicol. Trase aer în piept. 
Domnule. 

— Adică aveţi o astfel de bază? 

— Bineînţeles că da. 

Balder îl privi meditativ. Părea mulțumit de el însuși. 

— În acest caz, ne-aţi putea fi de folos la proces. Sunteţi 
amabil să ne dăruiţi o oră din timpul dumneavoastră? 

— Păi... cred că da. 

— Vă deranjează dacă vă filmăm? 

— Nu, dar... de ce? 

Balder se întoarse spre Jennifer Haynes, care spuse: 

— Încercăm să avem un reper în legătură cu ce ştie o 
persoană bine informată, aşa ca dumneavoastră, despre 
încălzirea globală. Pentru a nuanţa prezentarea în fața juriului. 

— Deci faceți un pseudojuriu dintr-o singură persoană? 

— Exact. Am mai intervievat deja şi alte persoane. 

— Bine, spuse Evans. Cred că o să-mi fac timp la un 
moment dat. 

— Acum e momentul potrivit, spuse Balder. Se întoarse 
spre Jennifer. Adună-ţi echipa în camera patru. 

— Sigur că aş vrea să vă ajut, dar am venit aici ca să-mi fac 


o imagine generală... 


— Pentru că aţi auzit că sunt probleme cu procesul? Nu 
sunt. Dar avem câteva provocări majore, spuse Balder. Se uită la 
ceas. Trebuie să ajung la o ședință. Dumneavoastră mai staţi 
puțin de vorbă cu domnișoara Haynes și, când terminațţi, vorbim 
despre proces așa cum îl văd eu. Sunteţi de acord? 

Lui Evans nu-i mai rămânea decât să aprobe. 

Îl aşezară la o masă lungă dintr-o sală de conferinţe şi 
îndreptară spre el camera de filmat din capăt. Parcă ar fi o 
audiere, gândi el. 

Cinci tineri intrară în cameră şi se așezară la masă. Toţi 
erau îmbrăcați comod, în jeanși și tricouri. Jennifer Haynes îi 
prezentă atât de rapid încât Evans nu reuşi să le rețină numele. Îi 
spuse că sunt cu toţii absolvenţi de universitate, în diverse 
domenii științifice. 

În timp ce se pregăteau, Jennifer se strecură pe scaunul de 
lângă el şi îi spuse: 

— Îmi pare rău că John a fost așa de dur cu dumneavoastră. 
E frustrat şi face față unei presiuni imense. 

— Din cauza acestui caz? 

— Da. 


— Ce fel de presiuni? 


— Poate că interviul ăsta vă va ajuta să înţelegeţi cu ce ne 
confruntăm noi. Se întoarse spre ceilalți. Suntem gata? 

Capetele se mișcară în semn de aprobare, carnetele de 
notițe fură deschise. Se aprinse lumina camerei de filmat. 

— Interviu cu Peter Evans, de la Hassle and Black, marți, 
24 august, spuse Jennifer. Domnule Evans, am vrea să vă aflăm 
opiniile despre dovezile în favoarea încălzirii globale. Nu este un 
test, vrem pur şi simplu să clarificăm ce părere aveţi despre 
această problemă. 

— Bine, spuse Evans. 

— Să începem fără prea multe formalităţi. Spuneţi-ne ce 
ştiţi despre dovezile ce susțin încălzirea globală. 

— Ei bine, răspunse Evans, ştiu că pe tot globul 
temperaturile au crescut dramatic în ultimii douăzeci sau treizeci 
de ani ca rezultat al creșterii dioxidului de carbon produs de 
industrie prin arderea resurselor energetice fosile. 

— Bine. Şi când spuneţi „creştere dramatică a 
temperaturilor”, la ce creştere exactă vă referiți? 

— Cred că un grad. 

— Fahrenheit sau Celsius? 

— Fahrenheit. 


— Şi această creştere s-a produs în ultimii douăzeci de ani? 


— Da, douăzeci sau treizeci. 

— Şi înainte de asta, în secolul XX? 

— Şi atunci creșteau temperaturile, dar nu la fel de repede. 

— Bine, spuse ea. Acum o să vă arăt un grafic... Scoase un 
grafic4 desenat pe un panou din spumă poliuretanică. 

Temperatura globală 1880 - 2003 

— Vi se pare cunoscut? întrebă ea. 

— L-am mai văzut, răspunse Evans. 

— E luat de la NASA - setul de date Goddard folosit de ONU 
şi de alte organizaţii. Consideraţi că ONU e o sursă de încredere? 

— Da. 

— Deci putem spune că acest grafic e exact? Corect? Fără 
făcături? 

— Da. 

— Bine. Ştiţi ce reprezintă acest grafic? Măcar atât 
înțelegea şi Evans. 

— Este temperatura globală medie măsurată la toate 
stațiile meteorologice din lume în ultimii aproximativ o sută de 


ani. 


4 Toate graficele folosesc date din următoarele seturi standard: 
GISS (Columbia); CRU (East Anglia); GHCN şi USHCN (Oak Ridge). 
Vezi Anexa II pentru detalii. 


— Aşa e, spuse ea. Şi cum interpretaţi graficul? 

— Păi indică exact ce spuneam. Arătă spre linia roşie. 
Temperaturile din lume au crescut din 1890 încoace, dar 
creşterea începe să fie mai abruptă în jurul anului 1970, când 
industrializarea devine mai intensă, ceea ce e adevărata dovadă a 
încălzirii globale. 

— Bine, spuse ea. Ce a cauzat creșterea rapidă a 
temperaturilor din 1970 încoace? 

— Mărirea nivelului dioxidului de carbon din cauza 
industrializării. 

— Bine. Cu alte cuvinte, pe măsură ce creşte nivelul 
dioxidului de carbon, creşte şi temperatura. 

— Da. 

— În regulă. Aţi menționat că temperatura a început să 
crească din 1890 până în 1940. Aici vedem că așa a fost. Care a 
fost cauza? Dioxidul de carbon? 

— Păi... nu ştiu sigur. 

— Pentru că în 1890 industrializarea nu era aşa puternică 
şi totuşi, uitaţi-vă cum cresc temperaturile. În 1890 creştea şi 
nivelul dioxidului de carbon? 

— Nu ştiu exact. 


— Ei bine, creştea. Aici avem un grafic care arată nivelul 


dioxidului de carbon și temperatura. 

— Bine, spuse Evans. E exact ce credeam. Crește dioxidul 


de carbon și din cauza asta creşte temperatura. 

— Bine. Acum aș vrea să vă îndreptați atenția asupra 
perioadei dintre 1940 şi 1970. După cum vedeți, în acea perioadă 
temperaturile au scăzut. Vedeţi? 

— Da... 

— Dați-mi voie să vă arăt în detaliu această perioadă. 


Scoase un alt grafic. 

— E o perioadă de treizeci de ani. O treime dintr-un secol, 
timp în care temperaturile au scăzut. Vara, recoltele au fost 
compromise din cauza frigului, ghețarii din Europa au avansat. 
Care a fost cauza scăderii? 

— Nu ştiu. 

— Creștea nivelul dioxidului de carbon în acea perioadă? 

— Da. 


— Deci dacă nivelul crescut de dioxid de carbon cauzează 


creşterea temperaturilor, atunci de ce n-au crescut temperaturile 
între anii 1940 şi 1970? 

— Nu ştiu, răspunse Evans. Trebuie să fi existat un alt 
factor. Sau ar putea fi o anomalie. În interiorul anumitor tendinţe 
pe perioade îndelungate există anomalii. Uitaţi-vă la bursă. 

— La bursă există anomalii care durează treizeci de ani? 
Evans ridică din umeri. 

— Poate a fost vorba de funingine. Sau de alte materii din 
aer. În vremea aceea existau o grămadă de particule în aer, 
înainte să intre în vigoare legile de protecție a mediului. Sau 
poate a fost un alt factor. 

— Graficele arată că nivelul dioxidului de carbon a crescut 
constant, dar nu și temperatura. A crescut, apoi a scăzut, apoi a 
crescut din nou. Chiar dacă e așa, presupun că tot mai sunteți 
convins că dioxidul de carbon este cauza creşterilor recente ale 
temperaturii. 

— Da. Toată lumea știe că asta e cauza. 

— Graficul ăsta nu vă tulbură? 

— Nu, răspunse Evans. Recunosc că ridică niște întrebări, 
dar nu se știe chiar totul despre climă. Deci nu. Graficul nu mă 
tulbură. 


— Bine atunci. Mă bucur să aud asta. Să continuăm. Aţi 


spus că graficul reprezintă media tuturor staţiilor meteo din 
lume. Cât de exacte credeţi că sunt aceste date? 

— N-am idee. 

— De pildă, la sfârşitul secolului al XIX-lea datele erau 
obținute cu ajutorul unei cutiuţe, iar oamenii își notau 
temperatura de două ori pe zi. Poate că au sărit peste câteva zile. 
Poate că aveau pe cineva bolnav în familie. Şi au fost nevoiţi să 
completeze datele mai târziu. 

— Asta se întâmpla atunci. 

— Da, dar cât de exacte credeţi că sunt înregistrările meteo 
din Polonia anilor 1930? Sau din provinciile rusești din 1990 
încoace? 

— Cred că nu prea exacte. 

— Sunt de acord. Deci în ultimii o sută de ani un număr 
destul de mare de staţii meteo din lume ar fi putut furniza date 
nu foarte exacte. 

— Posibil, spuse Evans. 

— De-a lungul anilor, care ţară credeți că a deținut cea mai 
bine pusă la punct reţea de staţii meteo pe o arie întinsă? 

— Statele Unite? 

— Corect. Cred că nu sunt dubii în privinţa asta. lată un alt 


grafic. 

— Acest grafic seamănă cu primul pe care l-am văzut, care 
arăta temperatura globală? 

— Nu prea. 

— Care e schimbarea de temperatură din anul 1880 până 
acum? 

— Se pare că o treime dintr-un grad. 

— Deci o treime dintr-un grad Celsius în o sută douăzeci de 
ani. Nu e foarte dramatic. Arătă spre grafic. Şi care a fost cea mai 
caldă perioadă din ultimul secol? 


— Se pare că 1934. 


— Graficul vă indică faptul că are loc o încălzire globală? 

— Păi... temperatura crește. 

— În ultimii treizeci de ani da. Dar a scăzut în cei treizeci 
de ani de dinainte. Temperaturile actuale din SUA sunt cam 
aceleași cu cele din anii 1930. Deci: graficul acesta susține ideea 
încălzirii globale? 

— Da, spuse Evans. În SUA nu e atât de pronunţată ca în 
restul lumii, dar există. 

— Vă tulbură faptul că cele mai exacte înregistrări ale 
temperaturii arată cea mai moderată încălzire? 

— Nu. Pentru că încălzirea globală este un fenomen global. 
Nu apare doar în SUA. 

— Dacă ar trebui să apărațţi aceste grafice într-un tribunal, 
credeți că ați reuși să convingeţi juraţții să adopte poziţia 
dumneavoastră? Sau jurațţii ar privi graficele şi ar spune: chestia 
asta cu încălzirea globală nu e prea gravă? 

— Influenţaţi martorul, spuse Evans, râzând. 

De fapt, Evans se simțea puţin stânjenit. Doar puţin. Mai 
auzise astfel de afirmaţii la conferințele despre mediu. 
Reprezentanţii industriaşilor adunau date aranjate şi deformate 
şi ţineau discursuri convingătoare, bine pregătite şi, înainte să-şi 


dea seama ce i se întâmplă, Evans se trezea că se îndoiește de 


ceea ce ştie. 

Ca şi cum i-ar fi citit gândurile, Jennifer spuse: 

— Graficele arată date reale, Peter. Înregistrări ale 
temperaturii de la Institutul Goddard de Științe Spațiale de la 
Columbia University. Nivelurile de dioxid de carbon de la Mauna 
Loa şi de la Law Dôme, din Antarctica5. Toate sunt furnizate de 


cercetători care cred cu tărie în încălzirea globală. 


— Da, pentru că oamenii de ştiinţă din toată lumea sunt de 
acord în mod categoric că încălzirea globală are loc şi că este o 
amenințare mondială gravă. 

— Bine atunci, spuse ea blând. Mă bucur că nimic din toate 
astea nu-ți schimbă opiniile. Hai să ne ocupăm de alte probleme 
de interes. David? 

Unul dintre tineri se aplecă în faţă. 

— Domnule Evans, aş vrea să vorbim despre utilizarea 
terenurilor, efectul de insulă și datele de la sateliți despre 
temperatura din troposferă. 


Doamne, gândi Evans. Dar aprobă din cap. 


5 DM. Etheridge, et al., 1996, „Schimbări naturale şi antropogene 
în dioxidul ce carbon din atmosferă în ultimii 1000 de ani, de la 
aer la gheața din Antarctica" Journal of Geophysical Research 101 


— Bine... 

— Una dintre probleme asupra căreia încercăm să atragem 
atenţia este cum se schimbă temperatura la suprafață odată cu 
utilizarea terenurilor. Această problemă vă e cunoscută? 

— Nu prea. Se uită la ceas. Sincer, voi lucraţi la un nivel al 
detaliilor care mă depășește. Eu doar ascult ce spun oamenii de 
ştiinţă... 

— lar noi pregătim un proces, spuse Jennifer, bazat pe ce 
spun oamenii de ştiinţă. Procesul se va disputa tocmai la acest 
nivel al detaliilor. 

— Se va disputa? Evans ridică din umeri. Cine-l va disputa? 
Nimeni care să aibă vreun prestigiu. Nu există niciun savant 
respectat din lumea asta care să nu creadă în încălzirea globală. 

— Aici vă înşelaţi, spuse ea. Apărarea va chema profesori 
de la MIT, Harvard, Columbia, Duke, Virginia, Colorado, UC 
Berkeley şi alte școli prestigioase. Îl vor chema pe fostul 
președinte al Academiei Naţionale de Științe. S-ar putea să fie 
solicitați şi câţiva câștigători ai premiului Nobel. Vor aduce 
profesori din Anglia, de la Institutul Max Planck din Germania, de 


la Universitatea Stockholm din Suedia. Ei vor susţine că 


(1996): 4115-28. 


încălzirea globală e în cel mai bun caz lipsită de probe și în cel 
mai rău caz pură fantezie. 

— Cercetările lor sunt plătite de industriași, firește. 

— Câteva. Nu toate. 

— Ultraconservatorii. Neoconservatorii. 

— În timpul procesului, spuse ea, accentul se va pune pe 
date. 

Evans îi privi şi văzu pe chipurile lor îngrijorare. Chiar cred 
că s-ar putea să piardă, gândi el. 

— Dar e ridicol, spuse Evans. Nu trebuie decât să citiți 
ziarele sau să vă uitaţi la televizor... 

— Ziarele şi televizorul sunt sub influenţa unor campanii 
media foarte atent orchestrate. Nu însă şi procesele. 

— Atunci lăsaţi baltă mass media și citiți doar publicaţiile 
ştiinţifice... 

— Asta și facem. Dar nu ne sunt întotdeauna de folos. 
Domnule Evans, avem multe de discutat. Dacă renunţaţi la 
proteste, am putea trece mai departe la alte subiecte. 

În acel moment sună telefonul, iar Balder îl salvă din 
încurcătură. 

— Trimite-l pe tipul ăla de la Hassle and Black în biroul 


meu, spuse el. Am zece minute pentru el. 

Balder era instalat comod într-un birou cu pereţi de sticlă, 
cu picioarele pe un birou de sticlă și încerca să se descurce 
într-un maldăr de informări și rapoarte de cercetare. Nu-șşi dădu 
jos picioarele când intră Evans. 

— Ţi se pare interesant? întrebă el. Se referea la interviu. 

— Oarecum, răspunse Evans. Dar, dacă nu vă supăraţi, am 
senzaţia că se tem de un eventual eşec. 

— N-am nicio îndoială că vor câștiga procesul, spuse 
Balder. Nicio urmă de îndoială. Dar nu vreau ca oamenii mei să 
gândească aşa! Vreau să fie morți de îngrijorare. Vreau ca echipa 
mea să fie speriată înainte de un proces. Dar mai ales în acest caz. 
Procesul e împotriva Agenţiei pentru Protecţia Mediului şi, 
anticipând asta, agenţia a angajat un consilier din afară, în 
persoana lui Barry Beckman. 

— Aha, artileria grea. 

Barry Beckman era cel mai celebru avocat de litigii din 
generaţia sa. La douăzeci şi opt de ani fusese profesor la 
Facultatea de Drept de la Stanford, iar la treizeci şi ceva 


abandonase universitatea pentru a practica avocatura pe cont 


propriu. Lucrase deja pentru Microsoft, Toyota, Phillips și o 
grămadă de alte multinaționale. Beckman avea o minte incredibil 
de ascuţită, farmec, umor spontan și memorie fotografică. Toată 
lumea știa că atunci când pleda în faţa Curţii Supreme (așa cum 
făcuse de trei ori până acum), cita numărul paginii documentelor 
în timp ce răspundea întrebărilor judecătorilor. „Onorată 
instanţă, cred că veţi găsi asta la nota de subsol numărul 17 de la 
pagina 237”. Ceva de felul ăsta. 

— Barry are şi puncte slabe, spuse Balder. Dispune de 
atâtea informaţii încât poate aluneca ușor spre detalii 
nerelevante, îi place să se audă vorbind. ÎI ia valul când 
argumentează. L-am învins o dată. Am și pierdut în fața lui o dată. 
Dar de un lucru sunt sigur: trebuie să ne așteptăm la o opoziţie 
extrem de bine pregătită. 

— Nu e cam neobişnuit să angajezi un avocat înainte de a 
deschide procesul? 

— E o tactică, răspunse Balder. Administraţia de acum nu 
vrea să apere procesul. Sunt convinși că vor câştiga, dar nu vor să 
aibă parte de publicitatea negativă stârnită de argumentațţia lor 
împotriva încălzirii globale. Așa că speră să ne intimideze, ca să 
abandonăm. Bineînţeles că n-am face așa ceva. Mai ales acum că 


avem fonduri din plin, datorită domnului Morton. 


— Asta e bine, spuse Evans. 

— În același timp, vom face față unei provocări majore. 
Barry va susține că nu există suficiente dovezi pentru încălzirea 
globală. Va spune că probele științifice sunt slabe. Va susține că 
predicțiile de acum zece - cincisprezece ani s-au dovedit deja 
greşite. Şi va susține că şi cei mai proeminenţi partizani ai 
încălzirii globale şi-au exprimat public îndoiala asupra 
posibilității predicţiilor, s-au întrebat dacă e într-adevăr o 
problemă gra. vă și, într-adevăr, dacă de fapt există. 

— Au spus aşa ceva partizanii încălzirii globale? Balder 
oftă. 

— Da. În reviste. 

— Eu n-am citit niciodată așa ceva. 

— Aceste afirmaţii există. Barry le va descoperi. Clătină din 
cap. Unii experți au avut opinii diferite de-a lungul timpului. Unii 
au spus că nivelul crescut al dioxidului de carbon nu e o 
problemă; acum spun că e. Până acum, nu avem niciun martor 
cate să nu poată fi atacat. Sau care să nu poată fi făcut de râs în 
faţa instanţei. 

Evans dădu din cap în semn de înțelegere. Circumstanţele îi 
erau cunoscute. Unul dintre primele lucruri pe care le învăţai la 


facultatea de drept era că legea n-are legătură cu adevărul, ci cu 


rezolvarea disputelor. În procesul rezolvării unui conflict, 
adevărul poate ieşi sau nu la iveală. De multe ori nu ieşea. 
Procurorii puteau să ştie că un infractor e vinovat, și tot nu-l 
puteau condamna. Asta se întâmpla tot timpul. 

— lată de ce, spuse Balder, procesul va depinde de 
măsurătorile nivelului Oceanului Pacific. Strângem toate datele 
disponibile. 

— De ce să depindă de asta? 

— Pentru că eu cred că în procesul ăsta trebuie să aplici 
metoda „momeala şi manevra'6. La mijloc e încălzirea globală, 
dar nu asta va produce un impact emoţional asupra jurațţilor. 
Juraţii nu se simt în largul lor când interpretează grafice. Toată 
discuția asta despre zecimi de grade Celsius le va trece pe lângă 
urechi. E un detaliu tehnic; ţine de limbajul experţilor; e foarte 
plictisitor pentru oamenii normali. Juraţii vor vedea că procesul 
are în centru oameni neajutoraţi, victimizaţi, sărăciţi, care sunt 
inundați şi siliți să plece de pe pământurile strămoșilor. E un caz 
ce are în centru teroarea apelor care cresc brusc - și inexplicabil 
- fără nicio cauză posibilă dacă nu acceptăm ideea că ceva 


extraordinar și fără precedent a afectat întreaga lume în ultimii 


6 Metodă de escrocherie ce constă în „momirea” clienţilor cu 


ani. Ceva care a făcut ca nivelul mării să crească și să amenințe 
viaţa unor inocenți - bărbaţi, femei, copii. 

— Şi acel ceva e încălzirea globală. Balder aprobă. 

— Juraţii vor trage propriile concluzii. Dacă le vom putea 
arăta rapoarte convingătoare ale creșterii nivelului mării, atunci 
vom avea un mare avantaj. Când juraţii văd că au avut loc 
distrugeri, au tendinţa de a învinovăţi pe cineva. 

— Bine. Evans înțelegea unde voia să ajungă Balder. Deci 
datele despre nivelul mării sunt importante. 

— Da, dar trebuie să fie solide, irefutabile. 

— Şi asta e aşa de greu de obținut? Balder ridică dintr-o 
sprânceană. 

— Domnule Evans, știți ceva despre studiul nivelului 
mării? 

— Nu. Știu doar că nivelul crește în toată lumea. 

— Din păcate, această afirmaţie este foarte controversată. 

— Glumiţi. 

— Toată lumea ştie, spuse Balder, că n-am simţul umorului. 

— Dar nivelul mării nu poate fi contestat. E prea simplu. 


Faci un semn pe dig în timpul fluxului, masori în fiecare an, vezi 


produse inexistente (n. tr.). 


cum creşte... Vreau să spun... cât de greu poate fi? 

Balder oftă. 

— Credeţi că nivelul mării e o chestiune simplă? 
Credeţi-mă, nu e așa. Aţi auzit vreodată de geoid? Nu? Geoidul 
este suprafața echipotenţială a câmpului gravitațional al 
Pământului, redusă la suprafața medie a oceanului. Asta vă ajută? 

Evans clătină din cap. 

— Ei bine, e un concept-cheie în măsurarea nivelului mării. 
Balder răsfoi teancul de hârtii din faţa sa. Dar ce ziceţi de modele 
glacio-hidro-izostatice? Dar de efectele tectonice şi eustatice 
asupra dinamicii țărmurilor? Succesiunea sedimentelor din 
holocen? Distribuţia foraminiferelor în funcție de flux? Analiza 
carbonică a paleoclimatului de coastă? Aminostratigrafia? Nu? 
Nu vă spun nimic? Vă asigur că nivelul oceanului e o specialitate 
foarte controversată. Puse deoparte ultimul document. La asta 
lucrez acum. Dar disputele din interiorul acestei discipline au 
făcut ca găsirea unor date infailibile să fie foarte importantă. 

— Şi obţineţi aceste date? 

— Le aşteptăm, da. Australienii au mai multe seturi. 
Francezii au cel puţin unul în Moorea şi poate încă unul în 
Papeete. Mai există un set colectat de Fundaţia V. Allen Willy, dar 


cred că acoperă o perioadă mult prea scurtă. Mai sunt şi altele. 


Trebuie să vedem. 

Sună intercomul. Asistenta spuse: 

— Domnule Balder, la telefon e domnul Drake de la FNRM. 

— Bine. Balder se întoarse spre Evans și-i întinse mâna. 
Mi-a făcut plăcere să stăm de vorbă, domnule Evans. Încă o dată 
mulțumirile noastre lui George. Spuneţi-i că, ori de câte ori vrea 
să vină să arunce o privire pe aici, e binevenit. Noi suntem mereu 
aici şi muncim din greu. Mult noroc. Închideți uşa când ieşiţi. 

Balder se întoarse şi ridică receptorul. Evans îl auzi 
spunând „Zi, Nick, ce dracu’ se întâmplă la FNRM? Ai de gând să 
rezolvi chestia asta pentru mine sau nu?” 

Evans închise ușa. 

leşi din biroul lui Balder cu o senzaţie persistentă de 
stânjeneală. Balder era unul dintre cei mai convingători oameni 
din lume. Ştiuse că Evans se afla acolo ca trimis al lui George 
Morton. Ştia că Morton era pe punctul de a face o donaţie imensă 
pentru proces. Balder ar fi trebuit să fie foarte optimist, să 
radieze de încredere. Și într-adevăr la început așa fusese. 

N-am. nicio îndoială că vom. câștiga procesul. 

Dar după aceea, Evans îl auzise spunând: 

Vom face față unor provocări majore. 


Nu am niciun martor care să nu poată fi atacat. 


În procesul ăsta trebuie să aplici metoda „momeala si 
manevra”. 

Cazul depinde de rapoartele asupra nivelului mării. Nivelul 
mării e o specialitate foarte controversată. Trebuie să vedem. 

În mod categoric nu era o conversație ce urmărea să-i 
sporească încrederea lui Evans. Şi nici interviul filmat cu Jennifer 
Haynes, în care s-au discutat problemele cu care se vor confrunta 
la proces, nu urmărea asta. 

Dar gândindu-se mai bine, ajunse la concluzia că 
exprimarea acestor îndoieli era un semn al încrederii echipei de 
jurişti. Evans era el însuşi avocat; ajunsese să cunoască 
problemele legate de proces, aşa că fuseseră sinceri cu el. Vor 
câştiga procesul, deşi nu va fi uşor, din cauza complexității 
datelor și limitelor atenției juraților. 

Deci: Îi va recomanda lui Morton să continue? 

Fireşte că da. 

Jennifer îl aştepta în fața biroului lui Balder. Îi spuse: 

— Te aşteaptă în sala de conferințe. 

— Îmi pare rău, dar nu pot. Programul... 

— Înţeleg, spuse ea. Rămâne pe altă dată. Mă întrebam 
dacă agenda ta e într-adevăr foarte încărcată sau ai cumva timp 


să iei prânzul cu mine. 


— A, spuse Evans, fără nicio ezitare, nu e chiar atât de 
încărcată. 


— Bine. 


CULVER CITY MARȚI, 24 AUGUST 12.15 P.M. 


Aleseră pentru prânz un restaurant mexican din Culver 
City. Era liniştit. Într-un colț se aflau câţiva editori de film, de la 
studiourile Sony din apropiere. Nişte puşti de liceu care se 
sărutau. Un grup de femei în vârstă cu pălării de soare. Se aşezară 
într-un separeu şi comandară specialitatea casei. 

— Balder pare să creadă că datele despre nivelul mării 
sunt cheia afacerii, spuse Evans. 

— Asta crede Balder. Să-ţi spun sincer, eu nu sunt 
convinsă. 

— De ce? 

— Nimeni n-a văzut toate datele. Dar chiar dacă sunt 
excelente, ar trebui să arate o creștere substanţială a nivelului 
mării ca să-i impresioneze pe juraţi. S-ar putea să nu fie aşa. 

— Cum de nu? întrebă Evans. Gheţarii se topesc, Antarctica 
se descompune... 


— Chiar și aşa, s-ar putea să nu-i impresioneze. Ştii Insulele 


Maldive din Oceanul Indian? Exista riscul unor inundații, aşa că 
un grup de cercetători scandinavi a venit să studieze nivelul 
oceanului. Au aflat că timp de mai multe secole n-a crescut deloc, 
iar în ultimii douăzeci de ani a scăzut. 

— A scăzut? S-a publicat chestia asta? 

— Anul trecut, răspunse ea. 

Li se aduse mâncarea. Jennifer făcu un semn cu mâna care 
voia să spună „gata cu discuţiile de serviciu”. Îşi mânca burrito-ul 
cu poftă și își şterse bărbia cu dosul mâinii. Evans văzu că avea o 
cicatrice care se întindea din palmă pe toată lungimea 
antebraţului. 

— Doamne, ador mâncarea asta! în DC nu găseşti mâncare 
mexicană ca lumea, spuse ea. 

— Acolo stai? 

Ea aprobă din cap. 

— Am venit aici să-l ajut pe John. 

— El te-a rugat? 

— Nu l-am putut refuza. Ridică din umeri. Deci îl văd pe 
prietenul meu în weekenduri. Vine el aici sau mă duc eu acolo. 
Dar dacă procesul se declanșează, o să dureze un an sau poate 
doi. Nu cred că relaţia noastră va rezista. 


— El cu ce se ocupă? Prietenul tău. 


— Avocat. Evans zâmbi. 

— Uneori am senzaţia că toată lumea e avocat. 

— Aşa şi este. Se ocupă de securitate. Nu e domeniul meu. 

— Dar care e domeniul tău? 

— Pregătirea martorilor și selecția juraţilor. Analiza 
psihologică a datelor. De aceea mă ocup de focus groups. 

— Înţeleg. 

— Ştim că majoritatea celor pe care o să-i alegem în juriu 
au auzit de încălzirea globală și că cei mai mulți înclină să creadă 
că e ceva real. 

— Doamne, așa sper, spuse Evans. Adică în ultimii 
cincisprezece ani a devenit un fapt cunoscut. 

— Dar trebuie să aflăm ce vor crede oamenii când li se vor 
prezenta dovezi contrare. 

— Cum ar fi? 

— Cum ar fi graficele pe care ţi le-am arătat azi. Sau datele 
de la sateliți. Știi ceva despre aceste date? 

Evans clătină din cap. 

— Teoria încălzirii globale susține că stratul superior al 
atmosferei se va încălzi ca urmare a căldurii acumulate, exact ca 
într-o seră. Suprafața Pământului se încălzeşte mai târziu. Dar 


din 1979 avem sateliți orbitali care pot măsura continuu 


atmosfera la opt kilometri înălțime. Datele arată că straturile 
superioare ale atmosferei se încălzesc mai puţin decât pământul. 

— Poate că e o problemă cu datele... 

— Crede-mă, datele de la sateliți au fost reanalizate de zeci 
de ori, spuse ea. Cred că sunt cele mai bine verificate date din 
lume. Dar datele colectate de baloanele meteorologice le 
confirmă pe cele ale sateliților. Arată o încălzire mai slabă decât 
enunţă teoria. Ridică din umeri. E o problemă în plus pentru noi. 
Lucrăm la ea. 

— Cum? 

— Credem că se va dovedi prea complexă pentru jurați. 
Detalii despre UMR - unități cu microunde radio, scanere cu 
analiza nivelului de radiaţii pe patru canale - toate întrebările 
alea, dacă al doilea canal a fost reglat pentru măsurători diurne şi 
intersateliți, răspunsuri nonliniare în funcţie de timp... Sperăm 
să-i apuce disperarea. În orice caz, gata cu chestiile astea. Se 
şterse cu șerveţelul, iar Evans îi văzu din nou cicatricea albă pe 
interiorul braţului. 

— Cum te-ai ales cu asta? Ea ridică din umeri. 

— Din facultate. 

— Şi eu care credeam că facultatea mea a fost dură... 


— Am urmat un curs de karate, spuse ea. Uneori ţinea până 


târziu. Mai vrei cartofi din ăştia? 

— Nu. 

— Cerem nota? 

— Spune-mi. 

— Nu e mare lucru de spus. Într-o noapte m-am urcat în 
mașină să merg acasă şi pe scaunul din dreapta s-a suit un puşti 
cu un pistol. Mi-a spus să pornesc mașina. 

— Era elevul tău? 

— Nu, era mai mare. Spre treizeci de ani. 

— Şi ce-ai făcut? 

— l-am spus să iasă. El mi-a zis să-i dau drumul. Așa că am 
pornit mașina, am băgat în viteză şi l-am întrebat unde vrea să 
merg. A fost îndeajuns de prost încât să-mi arate cu mâna, aşa că 
l-am lovit în trahee. Nu l-am lovit suficient de tare, pentru că a 
tras şi a pulverizat parbrizul. Apoi l-am lovit din nou cu cotul. De 
două-trei ori. 

— Ce-a păţit? 

— A murit. 

— Doamne! spuse Evans. 

— Unii oameni iau decizii proaste. De ce te holbezi așa la 
mine? Avea un metru optzeci și cinci, nouăzeci şi cinci de 


kilograme şi un cazier de-aici până-n Nebraska. Jaf armat, atac cu 


armă mortală, tentativă de viol... tot ce vrei tu. Crezi că ar trebui 
să-mi pară rău de el? 

— Nu, răspunse repede Evans. 

— Ba da, văd în ochii tăi. Multora le pare rău. Îmi spun: era 
doar un copil, cum ai putut să faci așa ceva? Să-ţi spun ceva: 
oamenii habar n-au despre ce vorbesc. Unul dintre noi trebuia să 
moară în acea noapte. Mă bucur că n-am fost eu. Dar bineînţeles 
că încă mă tulbură. 

— Sunt convins. 

— Uneori mă trezesc cuprinsă de o transpiraţie rece. Văd 
cum glonţul face praf parbrizul. Îmi dau seama cât de aproape am 
fost de moarte. Am fost proastă. Trebuia să-l ucid de la început. 

Evans tăcu. Nu știa ce să spună. 

— Ți s-a pus vreodată un pistol la cap? întrebă ea. 

— Nu... 

— Atunci nu știi ce înseamnă asta, nu-i aşa? 

— Ai avut probleme din cauza asta? 

— Normal că da. Un timp am crezut că nu voi putea 
practica avocatura. Au afirmat că eu l-am ademenit. Îţi vine să 
crezi o asemenea porcărie? Nu-l văzusem în viața mea. Dar un 
avocat foarte bun mi-a sărit în ajutor. 


— Balder? Aprobă. 


— De aceea mă aflu aici. 

— Şi la braţ ce-ai păţit? 

— Ei, am lovit maşina şi m-am tăiat în geamul spart. Îi făcu 
semn chelneriței. Ce zici, cerem nota? 

— Mă ocup eu. 

După câteva minute erau din nou afară. Evans clipi în 
lumina lăptoasă a zilei. O luară în jos pe stradă. 

— Deci, spuse Evans, cred că te pricepi la karate. 

— Destul de bine. 

Ajunseră la sediu. Îi strânse mâna. 

— Mi-ar plăcea să mai luăm prânzul împreună, spuse ea. 
Era atât de directă, încât Evans se întrebă dacă voia ceva 
personal sau doar să-l țină la curent cu mersul procesului. Pentru 
că, la fel ca în cazul lui Balder, mult din ce-i spusese ea nu era 
încurajator. 

— Sună bine. 

— Curând? 

— S-a făcut. 

— Mă suni tu? 


— Asta e sigur, răspunse el. 


BEVERLY HILLS MARȚI, 24 AUGUST 5.04 P.M. 


Aproape se întunecase când se întoarse acasă și parcă în 
garajul ce dădea spre alee. Tocmai urca scările, când proprietara 
clădirii îşi scoase capul pe fereastră. 

— Tocmai au plecat, spuse ea. 

— Cine? 

— Tipii de la reparaţii de cabluri. Acum au plecat. 

— N-am chemat pe nimeni pentru cablu. l-aţi lăsat să 
intre? 

— Bineînţeles că nu. Au spus că te așteaptă. Dar au plecat. 

Evans nu mai auzise ca oamenii de la cablu să aștepte pe 
cineva. 

— Cât au aşteptat? 

— Nu prea mult. Vreo zece minute. 

— Bine. 

Urcă la etajul doi. Pe ușă era atârnată o plăcuţă: „Ne pare 
rău că nu v-am găsit”. Era şi o notiță cu „Sunaţi-ne să vă 
reprogramați”. 

Apoi văzu care era problema. La adresă scria 2119 
Roxbury. El locuia la 2129 Roxbury. Fusese o simplă greşeală. 
Ridică preşul de la ușă să vadă dacă mai era cheia. Se afla exact 


unde o lăsase. Nu fusese atinsă. Se vedea chiar praf în jurul ei. 


Deschise ușa şi intră. Se duse la frigider şi văzu cutia veche 
de iaurt. Trebuia să se ducă la supermarket, dar era prea obosit. 
Verifică mesajele, să vadă dacă Janis sau Carol îl sunaseră. N-o 
făcuseră. Bineînţeles că exista perspectiva cu Jennifer Haynes, 
dar avea un iubit, locuia la DC și... ştia că n-avea cum să iasă. 

Vru s-o sune pe Janis, dar se răzgândi. Făcu un duș şi se 
hotărî să-şi comande o pizza. Se întinse pe pat să se relaxeze 


puţin înainte să sune. Și adormi imediat. 


CENTURY CITY MIERCURI, 25 AUGUST 8.59 A.M. 


Întrunirea avea loc în sala mare de conferinţe de la etajul 
paisprezece. Erau prezenţi cei patru contabili ai lui Morton, Sarah 
Jones, asistenta lui, Herb Löwenstein, care se ocupa de 
proprietăți, un tip pe nume Marty Bren, responsabil cu 
impozitele la FNRM şi Evans. Morton, care detesta întâlnirile în 
care se discutau probleme financiare, se învârtea prin cameră 
fără astâmpăr. 

— Hai să începem, spuse el. Trebuia să dau zece milioane la 
FNRM şi am semnat hârtiile, nu-i aşa? 

— Da, spuse Löwenstein. 


— Şi acum vor să adauge o clauză suplimentară acordului? 


— Exact, spuse Marty Bren. Pentru ei e o procedură 
standard. Răsfoi prin hârtiile sale. Orice organizaţie caritabilă 
vrea să aibă dreptul de a folosi banii pe care-i primește, chiar 
dacă au fost donați într-un anume scop. Poate că acel scop costă 
mai mult sau mai puţin decât se prevăzuse, sau este amânat, sau 
provoacă un litigiu, sau e lăsat deoparte dintr-un alt motiv. În 
acest caz, banii erau destinaţi procesului Vanutu, iar FNRM vrea 
să introducă următoarea frază relevantă: „Banii vor fi folosiţi 
pentru a acoperi costul procesului Vanutu, inclusiv taxele, 
formularele și copiile... bla-bla-bla... sau în alte scopuri juridice 
sau pentru orice alte scopuri pe care FNRM le va considera 
adecvate rolului său de organizaţie ecologistă”. 

— Asta e fraza pe care vor ei s-o introducă? întrebă 
Morton. 

— E standard, cum spuneam, răspunse Bren. 

— Apare şi pe acordurile de donaţie anterioare? 

— Nu-mi aduc aminte acum. 

— Pentru că, spuse Morton, mi se pare că vor să aibă 
dreptul să tragă clapa la proces şi să cheltuiască banii pe altceva. 

— Mă îndoiesc, spuse Herb. 

— De ce? Altfel de ce ar avea nevoie de clauză? Ascultă, 


avem un acord semnat. Acum vor să-l modifice. De ce? 


— Nu e chiar o modificare, spuse Bren. 

— Ba sunt foarte sigur că asta e, Marty. 

— Dacă ne uităm la acordul iniţial, spuse Bren calm, acolo 
se spune că banii care nu sunt cheltuiţi pe proces revin FNRM 
pentru alte scopuri. 

— Dar ăia sunt banii care rămân după încheierea 
procesului, spuse Morton. Nu pot să-i cheltuiască pe altceva până 
când nu se dă verdictul. 

— Cred că se gândesc că ar putea exista multe amânări. 

— De ce-ar exista amânări? Morton se întoarse spre Evans. 
Peter, ce se întâmplă în Culver City? 

— Se pare că procesul merge înainte, spuse Evans. Au pus 
la punct o operațiune de amploare. Cred că lucrează vreo 
patruzeci de oameni la cazul ăsta. Și nu cred că au de gând să se 
dea bătuți. 

— Au probleme cu procesul? 

— Există cu siguranță anumite provocări, spuse Evans. E 
un litigiu complicat. Au de înfruntat o opoziție puternică. 
Lucrează din greu. 

— De ce nu sunt convins? întrebă Morton. Acum șase luni 
Nick Drake mi-a spus că procesul ăsta nenorocit e un „slam 


dunk”, o şansă excelentă de a ne face publicitate și acum vor o 


clauză de siguranţă. 

— Poate ar trebui să-l întrebăm pe Nick. 

— Am o idee mai bună. Hai să facem un audit la FNRM. În 
încăpere se auzi un murmur. 

— Nu cred că ai dreptul, George. 

— Să includem asta în acord. 

— Nu ştiu dacă poţi să faci asta. 

— Ei vor o clauză în plus, și eu la fel. Care-i diferenţa? 

— Nu ştiu dacă poţi cere un audit al întregii operațiuni... 

— George, spuse Herb Löwenstein, tu şi Nick sunteţi 
prieteni vechi. Eşti „Cetăţeanul îngrijorat al anului”. Să ceri audit 
pentru ei ar fi atipic pentru relaţia voastră. 

— Vrei să spui că ar părea că n-am încredere în ei? 

— Dacă e să vorbim pe șleau, da. 

— N-am. Morton se sprijini de masă și îi privi pe toţi cei 
aşezaţi în jurul ei. Ştii ce cred? Vor să ignore procesul şi să 
cheltuiască toţii banii pe conferința aia despre fenomenele 
climatice abrupte, de care Nick e așa încântat. 

— N-au nevoie de zece milioane pentru o conferinţă. 

— Nu ştiu de ce au ei nevoie. Deja a folosit aiurea două sute 
cincizeci de mii din banii mei. Au ajuns la dracu”, în Vancouver. 


Nu mai ştiu ce face în ultima vreme. 


— Păi atunci ar trebui să-ţi retragi donația. 

— Ei, spuse Marty Bren. Nu vă grăbiţi așa. Cred că au făcut 
deja aranjamente financiare pe baza aşteptării legitime că banii 
or să vină. 

— Atunci dă-le o sumă și păstrează restul. 

— Nu, spuse Morton. N-o să retrag donația. Peter Evans 
spune că procesul merge înainte și îl cred. Nick spune că a greşit 
cu cei două sute cincizeci de mii şi îl cred. Vreau să ceri audit şi 
vreau să ştiu ce se întâmplă. Voi fi plecat din oraș în următoarele 
trei săptămâni. 

— Da? Unde? 

— Fac o excursie. 

— Dar va trebui să dăm de tine, George. 

— S-ar putea să nu fiu de găsit. Sunaţi-o pe Sarah. Sau 
spuneţi-i lui Peter să ia legătura cu mine. 

— Dar George... 

— Asta e tot, băieţi. Vorbiţi cu Nick, vedeţi ce spune. O să 
vorbim curând. 

Şi ieşi din sală, iar Sarah se grăbi să-l ajungă din urmă. 
Löwenstein se întoarse spre ceilalți. 

— Ce dracu” a fost asta? 


VANCOUVER JOI, 26 AUGUST 12.44 P.M. 


Tunetele bubuiau amenințător. Nat Damon privi afară, pe 
fereastra biroului său şi oftă. Știuse dintotdeauna că închirierile 
de submarine or să-i aducă necazuri. După ce văzuse că cecul 
n-avea acoperire, anulase comanda şi sperase că aşa se va 
termina totul. Dar nu se terminase. 

Săptămâni de-a rândul nu mai auzise nimic, dar apoi unul 
din cei doi bărbaţi, avocatul în costum lucios, se întorsese pe 
neașteptate ca să-i vâre un deget ameninţător sub nas și să-i 
spună că a semnat un acord de confidențţialitate și că nu putea 
discuta niciun aspect al închirierii submarinului cu nimeni, altfel 
risca un proces. „Poate vom câştiga, poate nu”, spusese avocatul. 
„Dar oricum, eşti falit, prietene. Ai casa ipotecată. Vei fi dator 
toată viața. Deci gândeşte-te bine. Şi ține-ți gura”. 

În acele momente, inima lui Damon o luase razna. Pentru 
că Damon fusese deja contactat de un tip care părea de la fisc. Se 
numea Kenner și urma să vină la biroul său chiar în după-amiaza 
aceea. Pentru a-i pune câteva întrebări, după cum spusese. 

Damon se temuse că tipul ăsta, Kenner, ar fi putut veni 
când avocatul încă se mai afla la el, dar acesta tocmai pleca. 
Mașina lui, un Buick banal cu număr de Ontario, o luă printre 
nave și dispăru. 


Damon începu să facă ordine în birou, pregătindu-se să 


plece acasă. Cocheta cu ideea de a pleca înainte de sosirea lui 
Kenner. Kenner era un fel de agent de la fisc. Damon nu făcuse 
nimic rău. Nu era obligat să primească agenţi de la fisc. Şi dacă îl 
primea, ce putea face, să-i spună că nu-i putea răspunde la 
întrebări? S-ar fi trezit apoi cu o citație sau ceva de felul ăsta. Ar fi 
fost târât prin tribunale. 

Damon se hotărî să plece. Se auziră din nou tunete și în 
depărtare se zări lumina unui fulger. Se apropia o furtună mare. 

Când se pregătea să încuie biroul, observă că avocatul își 
lăsase acolo telefonul mobil. Privi afară, să vadă dacă se întoarce 
după el. Încă nu, dar îşi va da seama cu siguranţă că l-a uitat şi se 
va întoarce. Damon hotărî să plece înainte ca avocatul să apară. 

Îşi puse repede telefonul în buzunar, stinse luminile și își 
încuie biroul. Primele picături de ploaie cădeau pe asfalt când se 
îndreptă spre mașina parcată în față. Deschise ușa și tocmai urca 
în mașină când telefonul începu să sune. Ezită, căci nu ştia ce să 
facă. Telefonul suna insistent. 

Un fulger zimțat străbătu cerul, lovind catargul uneia 
dintre bărci. În clipa următoare lângă maşină apăru o explozie de 
lumină, atât de violentă încât îl dobori la pământ. Ameţit, încercă 
să se ridice. 


Se gândea că maşina lui explodase, dar nu era aşa; mașina 


era intactă, iar uşa se înnegrise. Apoi văzu că pantalonii îi luaseră 
foc. Se holbă în mod stupid la propriile lui picioare, dar nu se 
mişcă. Auzi bubuitul tunetelor și înțelese că fusese lovit de trăsnet. 

Doamne, gândi, am fost lovit de trăsnet. Se ridică şi se lovi 
cu palmele peste pantaloni, încercând să stingă focul. Nu reușea, 
iar picioarele începeau să-l doară. Avea un extinctor în birou. 

Clătinându-se pe picioare, ajunse cu greu la birou. Tocmai 
descuia uşa, cu degete tremurătoare, când avu loc o nouă 
explozie. Simţi o durere ascuţită în urechi, le pipăi și simţi cum 
curge sânge. Îşi privi degetele pline de sânge, căzu şi muri. 

CENTURY CITY JOI, 2 SEPTEMBRIE 12.34 P.M. 

În mod normal, Peter Evans vorbea cu George Morton 
zilnic. Uneori de două ori pe zi. După o săptămână în care 
n-avusese veşti de la el, Evans îl sună acasă. Vorbi cu Sarah. 

— Habar n-am ce se întâmplă, spuse ea. Acum două zile era 
în Dakota de Nord. Dakota de Nord! Cu o zi înainte era la Chicago. 
S-ar putea ca azi să fie în Wyoming. A spus ceva cum că ar vrea să 
meargă la Boulder, Colorado, dar nu ştiu. 

— Ce e la Boulder? întrebă Evans. 

— Habar n-am. E prea devreme ca să fie zăpadă. 

— Are o nouă iubită? 


Uneori Morton dispărea când se implica într-o nouă relaţie 


amoroasă. 

— Din câte ştiu eu, nu. 

— Ce face? 

— N-am idee. Se pare că are o listă de cumpărături. 

— O listă de cumpărături? 

— Păi cam aşa ceva. Mi-a cerut să cumpăr un fel de unitate 
specială GPS. Știi tu, pentru localizarea poziției. Apoi a vrut o 
cameră video cu CCD sau CCF sau ceva de genul ăsta. A trebuit s-o 
comandăm de urgenţă de la Hong Kong. Ieri mi-a zis să-i cumpăr 
un nou Ferrari de la un tip din Monterey și să-i fie livrat la San 
Francisco. 

— Încă un Ferrari? 

— Da, ştiu, spuse ea. Câte Ferrari-uri poate folosi un om? Și 
ăsta nici nu pare să corespundă standardelor lui. Din pozele 
trimise pe e-mail, pare cam uzat. 

— Poate că vrea să-l restaureze. 

— Dacă voia, l-ar fi trimis la Reno. Acolo e tipul care-i 
restaurează mașinile. 

Detecta o notă de îngrijorare în vocea ei. 

— Sarah, e totul în regulă? 

— Sincer, nu ştiu. Ferrari-ul pe care l-a cumpărat e un 1972 


365 Daytona Spider. 


— Şi? 

— Mai are unul ca ăsta, Peter. Parcă ar fi uitat. Și când 
vorbeşti cu el, pare ciudat. 

— În ce fel ciudat? 

— Pur şi simplu ciudat. Nu e deloc în apele lui. 

— Cu cine călătoreşte? 

— Din câte ştiu, cu nimeni. 

Evans se încruntă. Era foarte ciudat. Morton detesta să fie 
singur. Evans simţi impulsul de a nu crede ce auzise. 

— Dar cum rămâne cu tipul ăla, Kenner, și cu prietenul lui 
nepalez? 

— Ultima oară când am auzit de ei, se duceau la Vancouver 
şi de-acolo în Japonia. Deci nu sunt cu el. 

— Aha. 

— Când am veşti de la el, îi spun că ai sunat. 

Evans închise telefonul cu un sentiment de insatisfacție. 
Dintr-un impuls formă numărul de mobil al lui Morton. Dar îi 
intră căsuţa vocală: „Sunt George. La semnalul sonor...” și urmă 
un scurt „bip”. 

— George, sunt Peter Evans. Voiam doar să văd ce faci, 
dacă ai nevoie de ceva. Sună-mă la birou dacă te pot ajuta cu 


ceva. 


Închise şi privi pe fereastră. Apoi formă un alt număr. 

— Centrul pentru Analize de Risc. 

— La biroul profesorului Kenner, vă rog. În scurt timp îi 
răspunse secretara. 

— Sunt Peter Evans, îl caut pe profesorul Kenner. 

— Da, domnule Evans. Dr. Kenner mi-a spus că s-ar putea 
să sunați. 

— Aşa a spus? 

— Da. Încercaţi să daţi de dr. Kenner? 

— Da. 

— Acum e în Tokyo. Vreți numărul său de mobil? 

— Vă rog. 

Îi dădu numărul, pe care şi-l notă în carneţel. Era pe 
punctul de a suna când Heather, asistenta sa, intră să-i spună că îi 
picase prost ceva ce mâncase la prânz și că se ducea acasă în 
această după-amiază. 

— Sănătate, îi spuse cu un oftat. 

Pentru că ea plecase, era obligat să răspundă singur la 
telefon, iar următorul apel fu de la Margo Lane, amanta lui 
George, care-l întreba unde naiba era George. Evans își petrecu 
aproape o oră cu ea la telefon. 


După aceea în biroul său intră Nicholas Drake. 


— Sunt foarte îngrijorat, spuse Drake. Stătea la fereastră, 
cu mâinile la spate, fixând clădirea de birouri de vizavi. 

— De ce anume? 

— Din cauza acestui Kenner cu care-şi petrece George atâta 
timp. 

— Nu ştiam că petrec timp împreună. 

— Sigur că aşa e. Doar nu crezi că George e singur, nu? 
Evans nu răspunse. 

— George nu e niciodată singur. Ştim amândoi asta. Peter, 
nu-mi place deloc situaţia asta. Deloc. George e un om bun - nu 
cred că trebuie să-ți mai spun asta -, dar e vulnerabil la influenţe. 
Inclusiv la influențe negative. 

— Crezi că un profesor de la MIT are o influenţă negativă? 

— M-am informat despre profesorul Kenner, spuse Drake, 
şi există câteva mistere legate de el. 

— Da? 

— În CV-ul său scrie că a lucrat câțiva ani pentru guvern. La 
Ministerul de Interne, Comitetul  Interguvernamental de 
Negociere și aşa mai departe. 

— Şi...? 

— La Ministerul de Interne nu există date că ar fi lucrat 


acolo. 


Evans ridică din umeri. 

— Au trecut mai bine de zece ani. Dosarele guvernului sunt 
aşa cum sunt... 

— Posibil, spuse Drake. Dar e mai mult decât atât. 
Profesorul Kenner se întoarce la MIT, lucrează acolo opt ani, are 
mare succes. E consultant la Agenţia pentru Protecţia Mediului, 
pentru Ministerul Apărării şi Dumnezeu știe pentru mai cine - şi 
după aceea pleacă brusc în concediu prelungit şi nimeni nu pare 
să mai ştie ce i s-a întâmplat de atunci. A dispărut de pe radar. 

— Nu ştiu, spuse Evans. Pe cartea de vizită scrie că e 
director la Centrul pentru Analize de Risc. 

— Dar e în concediu. Nu știu ce naiba face în momentul 
ăsta. Nu ştiu cine îl susține. Să înțeleg că l-ai cunoscut? 

— Puțin. 

— Şi acum el şi George sunt buni prieteni? 

— Nu ştiu, Nick. Nu l-am mai văzut și nu am vorbit cu 
George de peste o săptămână. 

— Kenner e cu el. 

— Asta nu știu. 

— Dar ştii că s-a dus cu Kenner la Vancouver. 

— Sincer, nu ştiam asta. 


— Hai să ţi-o spun pe șleau. Știu din sursă sigură că John 


Kenner are legături dubioase. Centrul pentru Analize de Risc e 
finanţat exclusiv de grupuri industriale. Mai mult nu-i nevoie să 
spun. În plus, domnul Kenner a petrecut mai mulţi ani consiliind 
Pentagonul și a fost atât de apropiat de ei încât a făcut şi un fel de 
antrenament la un moment dat. 

— Vrei să spui, antrenament militar? 

— Da. Fort Bragg şi Harvey Point, în Carolina de Nord, 
spuse Drake. E clar că omul are legături militare și industriale. Mi 
s-a spus că e ostil organizaţiilor ecologiste recunoscute. Detest să 
mă gândesc că un tip ca ăsta îl lucrează pe George. 

— Eu nu mi-aș face griji pentru George. Îşi dă seama când e 
vorba de propagandă. 

— Sper să fie aşa. Dar sincer nu sunt la fel de încrezător ca 
tine. Apare militarul ăsta şi brusc George cere audit pentru noi. 
Vreau să spun că, Dumnezeule, de ce-ar vrea să facă așa ceva? Nu 
realizează câte resurse irosește în felul ăsta? Bani, timp, de toate? 
Pentru mine e o pierdere imensă de timp. 

— Nu ştiam că se desfășoară un audit. 

— Se discută. Sigur că n-avem nimic de ascuns şi că ne 
putem supune oricând unui audit. Am spus-o întotdeauna. Dar 
acum e o perioadă extrem de aglomerată, cu începerea 


procesului Vanutu şi planificarea conferinţei despre schimbarea 


bruscă a climei. Asta va avea loc peste câteva săptămâni. Aș vrea 
să pot vorbi cu George. 

Evans dădu din umeri. 

— Sună-l pe mobil. 

— Am încercat. Și tu? 

— Da. 

— Te-a sunat? 

— Nu. 

Drake clătină din cap. 

— Omul ăsta e cetățeanul meu implicat și nici măcar nu-l 
pot prinde la telefon. 

BEVERLY HILLS LUNI, 13 SEPTEMBRIE 8.07 A.M. 

Morton stătea la o masă de pe trotuar, pe terasa unei 
cafenele de pe Beverly Drive la opt dimineaţa şi o aştepta pe 
Sarah. De obicei asistenta sa era punctuală și nu locuia departe. 
Poate că se încurcase iar cu actorul ăla. Tinerii îşi irosesc o 
grămadă de timp cu relaţii nereuşite. 

Îşi sorbea cafeaua, răsfoind Wall Street Journal fără prea 
mult interes. Interesul său scăzu și mai mult după ce un cuplu 
neobișnuit se așeză la masa de lângă el. 

Femeia era micuță şi uluitor de frumoasă, cu părul negru și 


aspect exotic. Ar fi putut fi marocană; era greu să-ți dai seama 


după accent. Era îmbrăcată șic, nepotrivit pentru Los Angeles - 
fustă strâmtă, tocuri ascuţite, sacou Chanel. 

Bărbatul care o însoțea era radical diferit. Era un american 
solid, cu fața roșie, cu trăsături uşor porcine, îmbrăcat în pulover, 
pantaloni largi și pantofi sport. Avea statură de jucător de fotbal. 
Se aplecă deasupra mesei şi spuse: 

— Eu vreau o cafea cu lapte, scumpo. Fără grăsimi. Mare. 

— Credeam c-o să-mi aduci tu mie una, ca un domn. 

— Nu sunt un domn. Și nici tu nu eşti mare doamnă, după 
ce azi-noapte n-ai venit acasă. Așa că hai s-o lăsăm baltă cu 
domnii și doamnele, bine? 

Ea se îmbufna. 

— Cheri, hai să nu facem scandal. 

— Hei, ţi-am spus să-mi iei un căcat de cafea cu lapte. Cine 
face scandal? 

— Dar cheri... 

— Mi-o iei sau nu? O privi fioros. M-am săturat de tine, 
Marisa, știi chestia asta? 

— Nu sunt proprietatea ta, răspunse ea. Fac ce vreau. 

— Asta e evident. 

În timpul conversaţiei, ziarul lui Morton începuse să 


alunece, îl netezi, îl puse pe genunchi, prefăcându-se că citeşte. 


Dar de fapt nu-și putea lua ochii de la femeia aceea. Era extrem 
de frumoasă, hotărî el, deși nu foarte tânără. Probabil avea în jur 
de treizeci și cinci de ani. Maturitatea îi scotea în evidență 
sexualitatea. Era captivat. 

— William, eşti obositor, îi spuse ea fotbalistului. 

— Vrei să plec? 

— Poate c-ar fi mai bine. 

— Du-te-n mă-ta, spuse el, şi o pălmui. Morton nu se putu 
abţine. 

— Hei, ia-o ușurel. 

Femeia îi zâmbi. Bărbatul solid se ridică în picioare, cu 
pumnii încleștați. 

— Vezi-ţi dracului de treaba ta! 

— Nu loveşti o doamnă, amice. 

— Ce zici atunci de noi doi? întrebă el, agitându-și pumnul, 
în acel moment apăru o patrulă din Beverly Hills. Morton le făcu 
semn. Maşina se apropie. 

— Totul e în regulă? întrebă unul dintre polițiști. 

— E bine, domnule ofițer, răspunse Morton. 

— Duceţi-vă dracu’! spuse fotbalistul și le întoarse spatele. 
Se îndepărtă cu un mers țanțoş. 


Femeia creolă îi zâmbi lui Morton. 


— Îţi mulţumesc. 

— Nicio problemă. Spuneai cumva că vrei o cafea cu lapte? 
zâmbi din nou. Îşi încrucișa picioarele şi-şi expuse genunchii de 
culoare cafenie. 

— Dacă eşti drăguţ... 

Morton se ridicase să-i comande cafeaua când îl strigă 
Sarah. 

— Hei, George, îmi pare rău că am întârziat! 

Veni alergând, îmbrăcată într-un trening. Ca de obicei, era 
foarte frumoasă. 

Chipul femeii creole fu străbătut de furie. Pentru scurt 
timp, dar Morton remarcă și gândi: E ceva putred aici. N-o 
cunoștea pe femeia asta. N-avea de ce să fie furioasă. Probabil 
voia să-i dea o lecţie iubitului ei. Tipul încă rămăsese la capătul 
străzii, prefăcându-se că se uită în vitrina unui magazin. Dar la 
această oră matinală toate magazinele erau închise. 

— Eşti gata? Plecăm? întrebă Sarah. 

Morton se scuză rapid față de femeie, care schiță un gest 
indiferent. Avea impresia că era franțuzoaică. 

— Poate că ne vom mai întâlni, spuse el. 

— Da, dar mă îndoiesc, răspunse ea. Îmi pare rău. Că va. 


— O zi bună. 


În timp ce se îndepărtau, Sarah întrebă: 

— Cine era? 

— Nu ştiu, s-a așezat la masa vecină. 

— O micuță apetisantă. Morton ridică din umeri. 

— Te-am întrerupt din ceva? Nu? Asta e bine. Îi întinse lui 
Morton trei dosare de carton. Aici ai situaţia la zi a contribuţiilor 
la FNRM. Asta e acordul ultimei donații, deci ai limbajul. Și ăsta e 
cecul pe care l-ai cerut. Ai grijă, e o sumă mare. 

— Bine, nu-i nicio problemă. Plec peste o oră. 

— Vrei să-mi spui unde? Morton clătină din cap. 

— E mai bine să nu știi. 

CENTURY CITY LUNI, 27 SEPTEMBRIE 9.45 A.M. 

Evans nu mai avusese vești de la Morton de două 
săptămâni. Nu-şi mai amintea să fi existat o perioadă aşa de lungă 
în care să nu fi avut niciun contact cu clientul său. Luase prânzul 
cu Sarah, care era vizibil neliniștită. 

— Ştii ceva de el? întrebase Evans. 

— Nimic. 

— Ce spun piloţii? 

— Sunt în Van Nuys. A închiriat alt avion. Nu știu unde e. 

— Şi se întoarce... Ea ridică din umeri. 


— Cine ştie? 


De aceea, când Sarah îl sunase în acea zi, fusese foarte 
surprins. 

— Eu zic s-o iei din loc, spusese ea. George vrea să te vadă 
imediat. 

— Unde? 

— La FNRM. În Beverly Hills. 

— S-a întors? 

— Aşa s-ar zice. 

Drumul cu mașina de la biroul său din Century City la 
clădirea FNRM dura zece minute. Desigur că sediul central al 
Fondului Naţional de Resurse pentru Mediu se afla la 
Washington, dar deschiseseră recent o filială pe coasta de vest, în 
Beverly Hills. Cinicii susțineau că FNRM făcuse asta pentru a fi 
mai aproape de vedetele de la Hollywood, care erau extrem de 
importante pentru strângerea de fonduri. Dar acestea erau 
simple bârfe. 

Evans se aştepta să-l găsească pe Morton agitându-se pe 
afară, dar nu-l văzu. Intră în sala de recepţie și află că Morton era 
în sala de conferinţe de la etajul al treilea. Urcă la etaj., Sala de 
conferințe avea pereţi de sticlă pe două laturi. Interiorul era 
mobilat cu o masă de şedinţe mare şi optsprezece scaune. Într-un 


colț exista aparatură audio-video, pentru prezentări. 


Evans văzu că în sală se aflau trei persoane, implicate 
într-o dispută. Morton stătea în picioare la intrarea în sală, roșu 
la față, şi gesticula. Și Drake era în picioare și se plimba de 
colo-colo, aţintind furios un deget spre Morton şi ţipând la el. 
Evans îl observă şi pe John Henley, șeful mereu încruntat al 
departamentului PR de la FNRM. Stătea aplecat și nota ceva 
într-un carneţel. În mod evident, disputa se purta între Morton şi 
Drake. 

Evans nu știa ce să facă, aşa că rămase acolo, în picioare. 
După un timp, Morton îl remarcă şi făcu un gest scurt, prin care îi 
indica să se aşeze, dar să nu intre. Se așeză şi privi cearta prin 
pereţii de sticlă. 

Se dovedi că în încăpere se afla și o a patra persoană. La 
început Evans nu-l văzuse, căci stătea aplecat în spatele 
podiumului, dar când se ridică în picioare, Evans remarcă un 
muncitor într-o salopetă îngrijită și bine călcată, care ţinea în 
mână o trusă de unelte gen servietă şi avea la curea câteva 
dispozitive electrice de măsură. Pe buzunarul de la piept se putea 
citi sigla AV NETWORK SISTEMS. 

Muncitorul părea derutat. Aparent, Drake nu voia ca acesta 
să se afle în sală în timpul disputei, în timp ce Morton părea să se 


bucure de prezenţa unui public. Drake voia ca omul să plece; 


Morton insista să rămână. Prins la mijloc, muncitorul se simțea 
stingherit şi se aplecă din nou, ieşind din raza vizuală. Dar curând 
Drake avu ultimul cuvânt și muncitorul plecă. 

Când omul trecu pe lângă el, Evans îl întrebă: 

— O zi grea? 

Muncitorul se încruntă. 

— Au multe probleme cu reţeaua în clădirea asta, răspunse 
el. Eu cred că e de la cablul Ethernet sau că se supraîncălzesc 
sursele... Apoi îşi continuă drumul. 

Înăuntru disputa se încinsese cu și mai multă violenţă. 
Continuă încă cinci minute. Sticla era un izolator fonic aproape 
perfect, dar, din când în când, când ţipau, Evans auzea câte o 
frază. Îl auzi pe Morton urlând: „Fir-ar să fie, vreau să câștig!” şi 
pe Drake răspunzându-i: „E prea riscant”, ceea ce-l înfurie și mai 
mult pe Morton. 

Mai târziu Morton spusese: „Nu trebuie să luptăm pentru 
cea mai importantă problemă cu care se confruntă planeta?”, 
Drake răspunsese ceva despre pragmatism sau despre realism, 
iar Morton continuase: „Dă-o-n mă-sa de realitate!” 

În acest moment tipul de la PR, Henley, îşi ridicase privirea 
şi spusese: „Așa gândesc și eu” sau ceva asemănător. 


Evans avu senzaţia clară că disputa avea legătură cu 


procesul Vanutu, dar părea să cuprindă mai multe alte subiecte. 

Și apoi destul de brusc Morton ieși, trântind uşa cu atâta 
forţă încât pereţii de sticlă de zgâlțâiră. 

— Dă-i în mă-sa pe ăştia! 

Evans îşi urmă clientul. Prin geam îi văzu pe ceilalți doi 
apropiindu-se şi vorbind în șoaptă. 

— Dă-i dracu’! spuse George tare. Se opri și privi în urmă. 
Dacă dreptatea e de partea noastră, n-ar trebui să spunem 
adevărul? 

În sală, Drake îşi clătina capul cu tristeţe. 

— Dă-i dracu’! spuse din nou Morton, îndepărtându-se. 

— Ai vrut să vin aici? întrebă Evans. 

— Da. Ştii cine era celălalt tip? spuse Morton, arătând spre 
el. 

— Da, John Henley. 

— Corect. Tipii ăștia doi sunt FNRM. Nu mă interesează 
câte vedete le fac donații. Sau câți avocaţi plătesc. Tipii ăștia 
conduc șandramaua și toți ceilalți sunt marionete. Niciunul 
dintre donatorii lor nu ştie ce se întâmplă, căci altfel nu s-ar 
implica în aşa ceva. Și dă-mi voie să-ți spun că eu nu mă mai 
implic în așa ceva de-acum încolo. 


Incepură să coboare scările. 


— Cum adică? întrebă Evans. 

— Adică nu le mai fac donația de zece milioane de dolari 
pentru proces. 

— Le-ai spus asta? 

— Nu, nu le-am spus. Și nici tu n-o să le spui. Cred că o las 
aşa, să fie o surpriză pentru mai târziu. Zâmbi crud. Dar tu adună 
toate hârtiile acum. 

— Eşti sigur, George? 

— Nu mă enerva, puștiule. 

— Te întrebam doar... 

— Am zis să pregăteșşti hârtiile. Aşa să faci. Evans spuse că 
va face întocmai. 

— Astăzi. 

Evans spuse că se va ocupa imediat. 

Evans aşteptă până ajunseră la garaj înainte de a continua 
discuţia. Îl conduse pe Morton până la mașina sa de oraş. Şoferul, 
Harry, îi deschise ușa. 

— George, săptămâna viitoare e banchetul FNRM în cinstea 
ta. Mai e valabil? 

— Categoric, răspunse Morton, nu l-aş rata pentru nimic în 
lume. 


Se urcă în mașină, iar Harry închise ușa. 


— La revedere, domnule, îi spuse Harry lui Evans. Şi 
maşina se îndepărtă în lumina dimineţii. 

O strigă din maşină: 

— Sarah! 

— Da, ştiu. 

— Ce se întâmplă? 

— Nu vrea să-mi spună. Dar e chiar furios, Peter. Chiar 
furios. 

— Asta a fost și impresia mea. 

— Şi a plecat iar. 

— Ce? 

— A plecat. A spus că se întoarce într-o săptămână. La timp 
ca să zboare cu toată lumea la San Francisco, pentru banchet. 

Drake sună pe mobilul lui Evans. 

— Ce se întâmplă, Peter? 

— Habar n-am, Nick. 

— Omul e nebun. Mă îngrijorează. Vreau să spun ca 
prieten, ca să nu mai pomenesc de banchetul de săptămâna 
viitoare. Vreau să spun... O să vină? 

— Cred că da. Vine cu un avion plin cu prieteni. 

— Eşti sigur? 


— Aşa zice Sarah. 


— Pot să vorbesc cu George? Poţi să aranjezi ceva? 

— Din câte înțeleg, răspunse Evans, a plecat iar din oraș. 

— E nenorocitul ăla de Kenner. El a plănuit toate astea. 

— Nu ştiu ce se întâmplă cu George, Nick. Tot ce ştiu e că 
vine la banchet. 

— Vreau să-mi promiţi că-l aduci tu. 

— Nick, spuse Evans, George face ce vrea. 

— De-asta mă și tem. 

Morton adusese la bordul Gulfstream-ului său câţiva dintre 
cei mai proeminenţi suporteri ai FNRM. Printre aceștia se 
numărau două vedete rock, soţia unui actor de comedie, un actor 
care-l juca pe preşedinte într-un serial de televiziune, un scriitor 
care candidase recent la postul de guvernator şi doi avocați 
specializați în ecologie de la alte firme. Datorită vinului alb şi 
sandvişurilor cu somon afumat, discuţia se  însufleţise, 
concentrându-se pe ce ar trebui să facă Statele Unite, în calitatea 
lor de cea mai puternică economie a lumii, pentru a promova o 
politică ecologistă sănătoasă. 

În mod ciudat, Morton nu se implicase în conversaţie. 
Stătea în spatele avionului, cu un aer iritabil și întunecat. Evans 


stătea lângă el şi-i ținea companie. Morton bea votcă pură. Se afla 


deja la al doilea pahar. 

— Am adus documentele prin care anulezi donația, spuse 
Evans și le scoase din servietă. Dacă încă mai vrei să faci asta. 

— Vreau. Morton îşi mâzgăli semnătura, aproape fără să se 
uite la documente. Pune-le la loc sigur până mâine, mai spuse. Îşi 
privi invitaţii, care făceau schimb de statistici ale speciilor 
dispărute din cauza distrugerii pădurilor tropicale din lume. 
Într-o parte, Ted Bradley, actorul care-l juca pe preşedinte, 
spunea că preferă mașina electrică - pe care, subliniase el, o 
folosea de mai mulţi ani - noilor modele hibrid care erau atât de 
populare. 

— Nici nu încape comparaţie, spunea el. Modelele hibrid 
sunt drăguţe, dar nu sunt adevărate. 

La masa din mijloc, Ann Garner, membră în conducerea 
mai multor organizaţii ecologiste, susținea că la Los Angeles 
trebuie construite mai multe linii de transport public, ca oamenii 
să poată ieși din mașinile personale. Americanii, spunea ea, 
produceau mai mult dioxid de carbon decât oricine altcineva de 
pe planetă, ceea ce era o rușine. Ann era frumoasa soţie a unui 
avocat celebru şi vorbea mereu cu pasiune, mai ales despre 
probleme de mediu. 


Morton oftă. Se întoarse spre Evans. 


— Ştii câtă poluare creăm chiar în clipa asta? Ardem patru 
sute cincizeci de galoane de combustibil pentru a duce 
douăsprezece oameni la San Francisco. Doar prin călătoria asta 
producem mai multă poluare pe cap de om decât majoritatea 
locuitorilor planetei într-un an întreg. 

Îşi termină votca şi zornăi bucăţile de gheaţă din pahar cu 
un aer iritat. Îi întinse paharul lui Evans, care, serviabil, făcu 
semn să i se mai aducă unul. 

— Dacă există ceva mai rău decât un liberal cu limuzină, 
spuse Morton, acela e un ecologist cu un Gulfstream. 

— Dar George, răspunse Evans, tu eşti un ecologist cu 
Gulfstream. 

— Ştiu. Şi-mi doresc ca asta să mă fi deranjat mai mult. Dar 
ştii ceva? Nu mă deranjează. Îmi place să zbor în propriul meu 
avion. 

— Am auzit că ai fost în Dakota de Nord şi Chicago. 

— Da, am fost. 

— Ce-ai făcut acolo? 

— Am cheltuit bani. Mulţi bani. Mulţi. 

— Ai cumpărat artă? 

— Nu, am cumpărat ceva mult mai scump. Am cumpărat 


integritate. 


— Întotdeauna ai avut integritate, spuse Evans. 

— Nu integritatea mea. Am cumpărat-o pe a altuia. Evans 
nu ştiu cum să răspundă la asta. Un timp crezu că 

Morton glumea. 

— Aveam de gând să-ți spun, continuă Morton. Am o listă 
de numere de telefon, puștiule, și vreau să i-o duci lui Kenner. 
Înseamnă foarte mult - pentru viitor. Bună, Ann! 

Ann Garner venea spre ei. 

— Deci, George, te-ai întors şi mai rămâi un timp? Pentru 
că avem nevoie de tine aici. Procesul Vanutu, pe care, slavă 
domnului, îl susţii, și conferința despre fenomenele climatice 
abrupte pe care a programat-o Nick, e aşa de important... 
Doamne, George! E un moment decisiv. 

Evans încercă să se ridice pentru a-i lăsa locul lui Ann, dar 
Morton îl împinse la loc în scaun. 

— Ann, spuse el, trebuie să-ți spun că arăţi mai minunat 
chiar decât de obicei, dar am o mică discuţie de afaceri cu Peter. 

Ea privi hârtiile și servieta deschisă a lui Evans. 

— A, nu ştiam că v-am întrerupt. 

— Nu, nu, doar un minut... 

— Bineînţeles. Îmi pare rău. Dar întârzia să plece. Nu-ţi stă 


în fire să faci afaceri în avion, George. 


— Ştiu, spuse George, dar, dacă te interesează, zilele astea 
nu mă simt chiar în apele mele. 

Replica o făcu să clipească. Nu știa cum s-o ia, aşa că zâmbi, 
dădu din cap şi se îndepărtă. 

— Arată minunat. Mă întreb cine a aranjat-o. 

— A aranjat-o? 

— A avut mai multe operaţii în ultimele câteva luni. Cred că 
ochii, poate bărbia... Oricum, spuse el, fluturându-și mâna, 
ziceam de lista de numere. Nu trebuie să spui nimănui despre 
asta. Nimănui. Nimănui din firma de avocatură. Și mai ales 
nimănui de la... 

— Fir-ar să fie, George, ce te tot ascunzi acolo? Evans privi 
peste umăr și-l văzu pe Ted Bradley venind spre ei. Ted băuse 
deja serios, deşi era de-abia ora prânzului. 

— Nu e la fel fără tine, George. Doamne, lumea fără Bradley 
e plictisitoare. Aoleu! Am vrut să spun fără George Morton e 
plictisitoare. Hai, George. Ridică-te de acolo. Omul ăsta e avocat. 
Vino să bei ceva. 

Morton se lăsă condus. Privi în urmă spre Evans. 

— Mai târziu. 

În sala de bal de la hotelul Mark Hopkins se lăsă întunericul 


pentru discursurile de după cină. Publicul era îmbrăcat elegant - 
bărbaţii în smoching, iar femeile în rochii de seară. Sub 
candelabrele cu ornamente, vocea lui Nicholas Drake răsuna de 
pe podium. 

— Doamnelor și domnilor, nu exagerăm dacă spunem că ne 
confruntăm cu o criză ecologică de proporții fără precedent. 
Pădurile noastre dispar. Râurile și lacurile noastre sunt poluate. 
Plantele şi animalele care alcătuiesc biosfera noastră pier într-un 
ritm fără precedent. Patruzeci de mii de specii dispar în fiecare 
an. Asta înseamnă cincizeci de specii într-o zi. În ritmul acesta, 
vom pierde jumătate din speciile de pe planetă în câteva zeci de 
ani. Ar fi cea mai gravă dispariţie din istoria planetei. 

Și care e calitatea vieţii noastre? Mâncarea e contaminată 
cu pesticide letale. Recoltele sunt compromise de încălzirea 
globală. Vremea se înrăutățește, devine mai ostilă. Inundații, 
secete, uragane, tornade. Pe tot cuprinsul globului. Nivelul mării 
creşte - va ajunge la 7, 5 metri în următorul secol, poate şi mai 
mult. Şi, mai înspăimântător decât orice, noile dovezi științifice 
indică faptul că evenimentele climatice abrupte sunt rezultatul 
comportamentului nostru distructiv. Pe scurt, doamnelor și 
domnilor, ne confruntăm cu o adevărată catastrofă globală 


pentru planeta noastră. 


Aşezat la masa din mijloc, Peter Evans privea publicul. Toţi 
îşi fixau farfuriile, se aplecau și vorbeau între ei. Drake nu se 
bucura de prea multă atenţie. 

— Au mai auzit asta, mormăi Morton. 

Îşi schimbă poziţia corpului său greoi și râgâi încet. Băuse 
pahar după pahar toată seara și era destul de beat. 

— „pierderea  biodiversităţii, micșorarea habitatului, 
distrugerea stratului de ozon... 

Nicholas Drake părea înalt şi stângaci, iar smochingul nu i 
se potrivea. Gulerul cămăşșii i se ridicase în jurul gâtului deșirat. 
Ca de obicei, arăta ca un academician sărac dar pasionat, un 
Ichabod Crane al zilelor noastre. Evans se gândea că nimănui nu-i 
trecea prin cap că Drake primea o treime dintr-un milion de 
dolari ca șef al fundaţiei, plus o sută de mii pentru cheltuieli. Sau 
că n-avea nicio pregătire ştiinţifică. Nick Drake era avocat 
pledant, unul dintre cei cinci care creaseră FNRM cu mulţi ani în 
urmă. Și, ca toți avocaţii pledanțţi, ştia cât de important e să nu fi 
prea bine îmbrăcat. 

— „eroziunea biorezervoarelor, apariția unor boli exotice 
şi mortale... 

— Aş vrea să meargă mai repede, spuse Morton. Bătea 


darabana cu degetele în masă. Evans nu spuse nimic. Asistase la 


multe asemenea gale ca să-și dea seama că Morton avea mereu 
emoţii când trebuia să ia cuvântul. Pe podium, Drake spunea: 

— „urme de speranţă, raze slabe de energie pozitivă, dar 
niciuna atât de pozitivă și mai plină de speranţă decât omul a 
cărui implicare de-o viață o vom recunoaște în această seară... 

— Pot să mai beau ceva? spuse Morton, în timp ce-și 
termina Martiniul. 

Era al șaselea. Puse paharul pe masă cu un zgomot sec. 
Evans se întoarse să caute un chelner, cu mâna ridicată. Spera să 
nu-l găsească prea repede. George băuse destul. 

— „timp de treizeci de ani şi-a dedicat importantele sale 
resurse şi energia pentru ca lumea noastră să devină un loc mai 
bun, mai sănătos. Doamnelor și domnilor, Fondul Naţional de 
Resurse pentru Mediu are onoarea... 

— Las-o dracu’, nu mai contează, spuse Morton. Îşi încorda 
trupul, pregătindu-se să se ridice de la masă. Urăsc să mă fac de 
râs, chiar și pentru o cauză bună. 

— De ce să te faci de... Începu Evans. 

— „.„bunul meu prieten şi coleg şi Cetăţeanul Implicat al 
acestui an... domnul George Morton! 

Sala răsună de aplauze, iar lumina unui reflector se aţinti 


asupra lui Morton care se ridică și se îndreptă spre podium, un 


urs adus de spate, cu un fizic impunător, solemn, cu capul în jos. 
Evans se îngrijoră când Morton se împiedică la primul pas și 
pentru o clipă se temu că șeful său va cădea pe spate, dar Morton 
îşi recapătă echilibrul și când pășşi pe scenă părea stăpân pe 
situație. Îi strânse mâna lui Drake și se apropie de tribună, 
apucând-o cu mâinile sale mari. Morton privi în sală, mișcându-și 
capul dintr-o parte în alta, măsurând publicul. Nu vorbi. 

Rămase pur şi simplu acolo şi nu spuse nimic. 

Ann Garner, care stătea lângă Evans, îl înghionti. 

— Se simte bine? 

— Da. Bineînţeles, spuse Evans. Dar de fapt nu era prea 
sigur. 

În sfârșit, George Morton începu să vorbească. 

— Aş vrea să-i mulțumesc lui Nicholas Drake și Fondului 
Naţional de Resurse pentru Mediu pentru această distincţie, dar 
simt că nu o merit. Pentru că rămâne multă muncă de făcut. Ştiaţi, 
prieteni, că se cunosc mai multe despre lună decât despre 
oceanele de pe Pământ? Asta e o adevărată problemă de mediu. 
Nu știm suficient despre planeta de care depind vieţile noastre. 
Dar, cum spunea Montaigne acum trei sute de ani, „Cele mai 
ferme convingeri sunt legate de lucrurile pe care le cunoaștem 


cel mai puțin”. 


Montaigne? George Morton îl cita pe Montaigne? gândi 
Evans. 

În lumina reflectorului, Morton se clătina vizibil înainte şi 
înapoi. Se ţinea de tribună pentru echilibru. În sală era linişte 
absolută. Nimeni nu făcea nicio mișcare. Chiar și chelnerii se 
opriseră din drumurile lor. Evans își ţinu răsuflarea. 

— Noi, toţi cei din mişcarea ecologistă, spuse Morton, am 
avut parte de victorii minunate de-a lungul vremii. Am fost 
martori la crearea Agenţiei pentru Protecţia Mediului. Am văzut 
cum aerul și apa devin mai curate, cum se îmbunătățește 
sistemul de canalizare, cum au fost curățate deşeurile și am 
impus reguli pentru otrăvuri cum ar fi plumbul, pentru siguranța 
tuturor. Acestea sunt victorii adevărate, prieteni. Avem de ce să 
ne mândrim cu ele. Și ştim că mai sunt multe de făcut. 

Publicul se relaxa. Morton ajunsese pe un teren familiar. 

— Dar oare munca va fi făcută? Nu sunt sigur. Știu că am 
fost într-o dispoziţie neagră de la moartea iubitei mele soții, 
Dorothy. 

Evans stătea foarte drept în scaunul lui. La masa vecină, 
Herb Löwenstein părea șocat, rămăsese cu gura deschisă. George 
Morton nu avea soţie. Sau mai bine zis, avea şase foste soţii, dar 


niciuna nu se numea Dorothy. 


— Dorothy m-a rugat să-mi cheltuiesc banii cu 
înțelepciune, întotdeauna am crezut că asta și fac. Acum nu mai 
sunt atât de sigur. Spuneam mai devreme că nu ştim suficient. 
Dar mă tem că astăzi, deviza FNRM a devenit „Nu dăm în judecată 
suficient”. 

În toată sala se auzea cum publicul îşi ţinea respiraţia. 

— FNRM e o firmă de avocatură. Nu ştiu dacă realizaţi asta. 
A fost inițiată de avocaţi și condusă de avocaţi. Dar acum cred că 
e mai bine să cheltuim bani pe cercetare şi nu pe litigii. De aceea 
îmi retrag finanțarea pentru FNRM și de aceea... 

În următoarele clipe Morton nu se mai auzi din cauza 
neliniștii create în public. Toată lumea vorbea cu voce tare. Se 
auziră huiduieli; unii invitaţi se ridicară să plece. Morton 
continuă să vorbească, părând indiferent față de efectul produs. 
Evans prinse câteva fraze: „... una dintre organizaţiile ecologiste 
caritabile e anchetată de FBI... O lipsă totală de supervizare...” 

Ann Garner se aplecă spre el și șuieră: 

— Scoate-l de acolo. 

— Ce vrei să fac? întrebă Evans. 

— Du-te şi ia-l. E în mod evident beat. 

— Posibil, dar nu pot... 


— Trebuie să-l opresti. 


Dar Drake se afla deja pe scenă, spunând: „Bine, mulțumim, 
George...” 

— Pentru că a spune adevărul chiar acum... 

— Mulţumim, George, spuse Drake, apropiindu-se şi mai 
mult. Începuse chiar să-i împingă trupul masiv, încercând să-l 
îndepărteze de lângă tribună. 

— Bine, bine, spuse Morton, agățându-se de tribună. Am 
spus ce-am spus pentru Dorothy. Draga mea soție moartă... 

— Mulţumim, George. Drake începuse să aplaude, cu 
mâinile la nivelul capului, făcând semn publicului să-l urmeze. 
Mulţumim. 

— ...de care mi-e un dor disperat... 

— Doamnelor și domnilor, să-i mulțumim împreună... 

— Da, bine, plec. 

Morton cobori de pe scenă în aplauze înăbușite. Drake se 
urcă imediat pe podium şi făcu semn orchestrei. Începură cu o 
preluare săltăreață a melodiei lui Billy Joel You May Be Right, 
despre care le spusese cineva că ar fi cântecul preferat al lui 
Morton. Aşa era, dar părea o alegere neinspirată în 
circumstanţele de faţă. 

Herb Löwenstein se întinse de la masa vecină și-l apucă pe 


Evans de umăr, trăgându-l mai aproape. 


— Ascultă, șopti pe un ton brutal, scoate-l afară de aici. 

— Bine, răspunse Evans, nu-ţi face griji. 

— Ştiai că se va întâmpla aşa ceva? 

— Nu, jur pe ce-am mai sfânt. 

Löwenstein îi dădu drumul lui Evans tocmai când George 
Morton se întoarse la masă. Cei de la masă erau șocați. Dar 
Morton cânta vesel alături de orchestră: „Poate ai dreptate, poate 
sunt nebun...” 

— Hai, George, spuse Evans, ridicându-se în picioare. Hai 
să plecăm de-aici. 

Morton îl ignoră. 

— „... Dar poate asta cauţi...” 

— George? Ce părere ai? Evans îl luă de braţ. Hai să 
mergem. 

— „... Stinge lumina, nu încerca să mă salvezi...” 

— Nu încerc să te salvez, spuse Evans. 

— Atunci ce spui de încă un martini? spuse Morton, 
oprindu-se din cântat. Avea ochii reci, o expresie ușor scârbită. 
Cred că îl merit, ce dracu’. 

— Harry îţi va pregăti un pahar în mașină, spuse Evans, 
conducându-l pe Morton spre ieşire. Dacă stai aici, va trebui să 


aştepţi. Şi acum n-ai chef să aştepţi o băutură... 


Evans continuă să vorbească, iar Morton se lăsă condus 
afară. 

— „E prea târziu să lupţi”, cânta el, „prea târziu să mă 
schimbi...” 

Înainte să iasă din sală, în față le apăru o cameră de 
televiziune, cu luminile aprinse, iar doi reporteri își vârâră 
reportofoanele sub nasul lui Morton. Toată lumea striga câte o 
întrebare. Evans îşi lăsă capul în jos și spuse: 

— Scuzaţi-ne, vrem să trecem, scuze... 

Morton nu se opri din cântat. Îşi croiră drum prin holul 
hotelului. Reporterii alergau înaintea lor, încercând să câştige 
teren ca să-i poată filma cum înaintează. Evans îl ţinea strâns de 
cot pe Morton în timp ce acesta cânta: 

— „Mă distram, pe nimeni nu răneam, e primul weekend în 
care ne-am distrat..." 

— Pe aici, spuse Evans, îndreptându-se spre uşă. 

— „M-am rătăcit în zona de război...” 

În sfârşit ieşiră prin uşile batante în noapte. Morton se opri 
brusc din cântat când fu lovit de aerul rece. Așteptară ca limuzina 
să ajungă lângă ei. Sarah ieși şi veni lângă Morton. Nu spuse 
nimic, îşi puse doar mâna pe braţul lui. 


Apoi ieşiră şi reporterii şi luminile se aprinseră din nou. 


Apoi Drake năvăli pe ușă, spunând: 

— Fir-ar să fie, George... 

Se opri când văzu camerele. Îl privi pe Morton, se întoarse 
şi intră înapoi. Camerele filmau în continuare, dar cei trei nu 
făceau decât să stea acolo. Era un moment jenant, nu puteau 
decât să aștepte. După un timp care li se păru o eternitate, 
limuzina se apropie. Harry cobori şi-i deschise uşa lui George. 

— Bine, George, spuse Evans. 

— Nu, nu în seara asta. 

— Harry așteaptă, George. 

— Am spus nu în seara asta. 

În întuneric se auzi un hârâit înfundat şi un Ferrari 
decapotabil argintiu parcă lângă limuzină. 

— Maşina mea, spuse Morton. Începu să coboare scările, 
clătinându-se ușor. 

— George, nu cred... spuse Sarah. 

Dar el începuse din nou să cânte: „Mi-ai spus că drumul 
nu-l mai ştiu, dar am ajuns acasă viu, așa că m-ai făcut nee-buun”. 

— Chiar că e nebun, murmură unul dintre reporteri. Evans 
îl urmă pe Morton, foarte îngrijorat. Morton îi dădu angajatului 
din parcare o bancnotă de o sută de dolari, spunându-i: „Ai aici 


douăzeci de dolari, prietene”. Avu dificultăți cu ușa Ferrari-ului. 


— Porcării de produse italieneşti de import! 

Apoi trecu la volanul decapotabilei, dădu drumul la motor 
şi zâmbi. 

— Ce zgomot bărbătesc! Evans se apropie de mașină. 

— George, lasă-l pe Harry să conducă. Și în plus nu avem de 
discutat ceva? 

— Nu. 

— Dar credeam... 

— Puştiule, dă-te la o parte. 

Luminile camerelor de filmat încă îi urmăreau. Dar Morton 
se plasă în umbra corpului lui Evans. 

— Ştii, budiştii au un proverb... 

— Ce proverb? 

— Să-l ţii minte, pușştiule. Zice așa: „Pe toate le comandă 
Buddhade la locul său”. 

— George, chiar cred că n-ar trebui să conduci. 

— O să ţii minte ce ţi-am spus adineauri? 

— Da. 

— Înţelepciunea a veacuri întregi. Pa, puştiule. 

Și acceleră, ieşind în trombă din parcare, în timp ce Evans 
făcu un salt înapoi. Ferarri-ul luă cu un scrâșnet curba, fără să se 


oprească la semafor, și dispăru. 


— Hai, Peter. 

Evans se întoarse și o văzu pe Sarah lângă limuzină. Harry 
se urcă la volan. Evans se așeză pe bancheta din spate lângă 
Sarah şi porniră în urma lui Morton. 

Ferrari-ul făcu stânga la poalele colinei, dispărând după 
colț. Harry acceleră, cârmind imensa limuzină cu pricepere. 

— Ştii unde se duce? întrebă Evans. 

— Habar n-am, răspunse ea. 

— Cine a scris discursul? 

— EL. 

— Serios? 

— A lucrat acasă toată ziua de ieri şi nu m-a lăsat să văd ce 
face... 

— Doamne, spuse Evans, Montaigne? 

— Avea lângă el o carte de citate. 

— De unde a scos-o pe Dorothy? Ea clătină din cap. 

— N-am idee. 

Trecură de Golden Gate Park. Traficul nu era aglomerat; 
Ferrari-ul se mişca rapid, strecurându-se printre maşini. În față 
se vedea Golden Gate Bridge, care lumina puternic în noapte. 
Morton acceleră. Ferrari-ul mergea cu aproape o sută patruzeci 


de kilometri pe oră. 


— Se duce la Marin, spuse Sarah. Lui Evans îi sună mobilul. 
Era Drake. 

— Îmi spui şi mie ce dracu” a fost asta? 

— Îmi pare rău, Nick. Nu ştiu. 

— Vorbea serios? Că îşi retrage sprijinul? 

— Cred că da. 

— E incredibil. E clar că a suferit o cădere nervoasă. 

— N-aş putea spune. 

— Îmi era teamă de asta, spuse Drake. Mi-era teamă că se 
va întâmpla ceva de felul ăsta. Mai ţii minte călătoria cu avionul, 
când ne întorceam din Islanda? Ţi-am spus și ţie, iar tu mi-ai zis 
să nu-mi fac griji. Aşa crezi și acum? Că nu trebuie să-mi fac griji? 

— Nu ştiu ce mă întrebi, Nick. 

— Ann Garner mi-a spus că a semnat niște hârtii în avion. 

— Aşa este. A semnat. 

— Au legătură cu această retragere bruscă și inexplicabilă 
a sprijinului pentru o organizaţie pe care o iubea și prețuia? 

— Se pare că și-a schimbat părerea în acest sens. 

— Şi de ce nu mi-ai spus? 

— Mi-a dat instrucțiuni să nu spun. 

— Dă-te-n mă-ta, Evans. 


— Imi pare rău. 


— Nu atât de rău cât îți va părea de-acum încolo. 
Conversaţia se întrerupse. Drake nu mai era pe fir. Evans închise 
clapeta telefonului. 

— Drake e supărat? întrebă Sarah. 

— Furibund. 

După ce ieși de pe pod, Morton o luă spre vest, departe de 
luminile autostrăzii, pe o şosea întunecată înconjurată de stânci. 
Conducea mai repede decât oricând. 

— Ştii unde suntem? îl întrebă Evans pe Harry. 

— Cred că suntem într-un parc naţional. 

Harry încerca să țină pasul, dar pe această șosea îngustă și 
şerpuită, limuzina nu se putea măsura cu Ferrari-ul. Se distanța 
din ce în ce mai mult. Curând nu-i mai văzură decât farurile din 
spate, care dispăreau în curbe la patru sute de metri depărtare. 

— O să-l pierdem, spuse Evans. 

— Mă îndoiesc, domnule. 

Dar limuzina rămânea tot mai în urmă. După ce Harry luă o 
curbă cu viteză prea mare - iar partea din spate rămase fără 
tracțiune şi ajunse pe marginea unei stânci -, fură nevoiţi să 
încetinească și mai mult. Ajunseseră într-o zonă izolată. Noaptea 
era întunecoasă, iar stâncile pustii. Luna răsărise, aruncând o 


scânteiere de argint pe apa întunecată de dedesubt. 


Nu se mai vedeau farurile mașinii. Păreau să fi rămas 
singuri pe şoseaua neluminată. 

Ajunseră la o curbă și văzură la o depărtare de o sută de 
metri cum se ridica un val de fum cenușiu. 

— O, nu, spuse Sarah, acoperindu-şi gura cu mâna. 

Ferrari-ul ieșise de pe şosea, lovise un copac şi se 
răsturnase. Acum zăcea astfel, o masă informă şi fumegândă. 
Aproape că se prăbuşise de pe stâncă. Partea din față a mașinii 
atârna pe marginea prăpastiei. 

Evans şi Sarah alergară spre mașină. Evans se târî pe coate 
şi genunchi pe marginea stâncii, încercând să vadă în cabina 
şoferului. Era greu să vezi ceva - parbrizul din față era turtit, iar 
Ferrari-ul ajunsese aproape una cu asfaltul. Harry apăru cu o 
lanternă, iar Evans se folosi de ea să vadă înăuntru. 

Cabina era goală. Papionul negru al lui Morton atârna prins 
în ușă, dar el dispăruse. 

— Trebuie să fi fost proiectat afară. 

Evans lumină cu lanterna faleza. Era o pantă abruptă de 
stâncă gălbuie, care cobora cam douăzeci și patru de metri până 
la ocean. Nu se zărea nici urmă de Morton. 

Sarah plângea încet. Harry se întorsese la limuzină, să ia un 


extinctor. Evans scrută cu lanterna suprafața râpei. Trupul lui 


George nu se vedea. De fapt, nu se vedea nici urmă de George. 
Niciun semn, nicio bucată de îmbrăcăminte. Nimic. 

Auzi în spatele său zgomotul făcut de extinctor. Se 
îndepărtă pe brânci de marginea falezei. 

— L-aţi văzut, domnule? spuse Harry, cu fața marcată de 
suferinţă. 

— Nu. N-am văzut nimic. 

— Poate... acolo. Harry arătă spre copac. 

Și avea dreptate; dacă Morton fusese aruncat din mașină în 
urma impactului inițial, ar fi putut fi cu douăzeci de metri în 
urmă, pe şosea. 

Evans merse înapoi și lumină din nou faleza. Rămânea fără 
baterie, iar fasciculul lanternei slăbea. Dar aproape imediat văzu 
un pantof bărbătesc din piele, care zăcea printre stâncile de la 
marginea falezei. 

Se aşeză pe şosea și-și luă capul în mâini. Şi plânse. 

POINT MOODY MARȚI, 5 OCTOMBRIE 3.10 A.M. 

Când terminară de discutat cu poliția, iar o echipă de 
salvare cobori în râpă pentru a recupera pantoful, se făcuse trei 
dimineața. Nu găsiră nicio altă urmă a trupului, iar polițiștii 
căzură de acord că va fi purtat de curenţii puternici de-a lungul 


coastei până la Pizmo Beach. 


— O să-l găsim, spuse unul dintre ei, cam într-o săptămână. 
Sau, cel puţin, ce-au mai lăsat rechinii albi din el. 

Resturile mașinii erau încărcate pe platforma unui camion. 
Evans voia să plece, dar polițistul din patrulă care-i luase 
declaraţia se tot întorcea să-i ceară detalii. Era un puşti de-abia 
trecut de douăzeci de ani. Nu părea să fi completat prea multe 
astfel de formulare. 

Prima oară când se întoarse la Evans, îl întrebă: 

— La cât timp după accident spuneţi că aţi ajuns la fața 
locului? 

— Nu sunt sigur, răspunse Evans. Ferrari-ul avea un avans 
de opt sute de metri față de noi, poate și mai mult. Noi mergeam 
probabil cu şaizeci și cinci de kilometri pe oră, aşa că... poate 
după un minut. 

Puștiul părea alarmat. 

— Mergeaţi cu şaizeci şi cinci de kilometri pe oră în 
limuzina aia? Pe şoseaua asta? 

— Doar nu mă scoateţi pe mine vinovat. Apoi se întoarse și 
întrebă: 

— Aţi spus că aţi ajuns primul la locul accidentului. Mi-aţi 
spus că v-aţi târât pe marginea şoselei. 


— Aşa e. 


— Înseamnă că aţi călcat pe geamurile sparte de pe şosea. 

— Da. Parbrizul era făcut praf. Când m-am aplecat, am luat 
bucăți de geam pe mâini. 

— Aşa se explică de ce bucăţile de parbriz erau împrăștiate. 

— Da. 

— Noroc că nu v-aţi tăiat la mâini. 

— Da. 

A treia oară când se întoarse, întrebă: 

— După estimarea dumneavoastră, la ce oră s-a produs 
accidentul? 

— La ce oră? Evans se uită la ceas. Habar n-am. Dar să 
văd... 

Încercă să refacă şirul evenimentelor. Discursul trebuie să 
fi început în jur de opt şi jumătate. Morton părăsise hotelul la 
nouă. Drumul prin San Francisco, apoi podul... 

— Probabil la nouă patruzeci şi cinci sau zece noaptea. 

— Deci acum cinci ore? Cu aproximaţie? 

— Da. 

— Aha, făcu puștiul, de parcă ar fi fost surprins. Evans privi 
spre platforma camionului, pe care se aflau rămășițele deformate 
ale Ferrari-ului. Un polițist stătea pe platformă, lângă mașină. Alţi 


trei poliţişti rămăseseră în stradă, discutând aprins. Lângă ei mai 


era un om, îmbrăcat în smoching. Vorbea cu polițiștii. Când omul 
se întoarse, Evans fu surprins să-l recunoască pe John Kenner. 

— Ce se întâmplă? îl întrebă Evans pe puști. 

— Nu ştiu. Mi-au spus să verific ora producerii 
accidentului. Şoferul se urcă apoi în camion și porni motorul. 
Unul dintre poliţişti îi strigă puștiului: 

— Las-o baltă, Eddie! 

— Nu mai contează atunci, îi spuse tânărul lui Evans. Cred 
că totul e în regulă. 

Evans o privi pe Sarah, să vadă dacă-l remarcase pe 
Kenner. Se sprijinea de maşină și vorbea la telefon. Evans își 
întoarse privirea la timp pentru a-l vedea pe Kenner urcându-se 
într-o limuzină neagră, condusă de același nepalez, care se 
îndepărtă. 

Poliţiştii plecau. Camionul se întoarse şi intră pe şosea, 
îndreptându-se spre pod. 

— Se pare că e timpul să plecăm, spuse Harry. 

Evans intră în limuzină. O luară înapoi spre luminile din 
San Francisco. 

SPRE LOS ANGELES MARŢI, 5 OCTOMBRIE 12.02 P.M. 

Jetul lui Morton porni înapoi spre Los Angeles la ora 


prânzului. Atmosfera era sumbră. La bord se aflau aceiași 


oameni, și câţiva în plus, dar stăteau în linişte, fără să vorbească 
prea mult. Ediţiile de seară publicaseră știrea că filantropul 
multimilionar George Morton, deprimat în urma morții iubitei 
sale soții, Dorothy, ţinuse un discurs dezarticulat (numit de San 
Francisco Chronicle „tumultuos şi ilogic”) şi la câteva ore murise 
într-un tragic accident de mașină în timp ce-și testa noul Ferrari. 

În paragraful al treilea reporterul menţiona că astfel de 
accidente de mașină erau de multe ori cauzate de o depresie 
nediagnosticată, fiind deseori sinucideri deghizate. Aceasta era, 
conform opiniei unui psihiatru citat în articol, explicaţia 
probabilă a morţii lui Morton. 

La zece minute după decolare, actorul Ted Bradley spuse: 

— Cred că ar trebui să bem în memoria lui George şi să 
păstrăm un minut de tăcere. 

Într-un cor de „Bravo!”, fură împărţite tuturor pahare de 
șampanie. 

— Pentru George Morton, spuse Ted. Un bun american, un 
bun prieten, un mare suporter al mediului. Ne va lipsi, nouă și 
planetei. 

În următoarele zece minute, vedetele prezente rămaseră 
destul de rezervate, dar treptat conversaţia se însufleți, până 


când ajunseră să discute ca de obicei. Evans stătea în spate, pe 


același loc pe care-l ocupase la venire. Urmărea acţiunea de la 
masa din mijloc, unde Bradley afirma că doar două procente din 
energia folosită de SUA provin din surse ecologice și că e nevoie 
de un program intensiv de construire a mii de ferme de vânt de-a 
lungul coastelor, aşa cum se întâmpla în Anglia şi Danemarca. 
Discuţia ajunse apoi la celule de combustibil, mașini cu hidrogen 
şi folosirea energiei solare pentru încălzirea caselor. Unii 
povesteau cât de mult ţineau la mașinile lor hibrid, pe care le 
cumpăraseră pentru personalul lor. 

Ascultându-i, Evans simţi că-i revine moralul. În ciuda 
pierderii lui George Morton, existau încă mulți oameni ca aceștia 
- faimoşi, oameni cu principii care doreau să schimbe ceva - care 
aveau să conducă generaţiile viitoare spre un viitor mai luminat. 

Era pe punctul de a adormi când Nicholas Drake se așeză 
pe scaunul de lângă el. Se aplecă peste culoar. 

— Ascultă, îți datorez scuze pentru aseară. 

— Nu-i nicio problemă, spuse Evans. 

— Am exagerat. Şi vreau să ştii că-mi regret purtarea. Eram 
supărat şi foarte îngrijorat. Ştii că George s-a purtat ca dracu' de 
ciudat în ultimele săptămâni. Vorbea aiurea, stârnea dispute. 
Privind în urmă, mă gândesc că era începutul unei căderi 


nervoase. Dar nu ştiam. Tu ştiai? 


— Nu sunt sigur că avea o cădere nervoasă. 

— Asta trebuie să fi fost. Ce altceva? Doamne, omul își 
reneagă munca de-o viață, apoi se duce şi se sinucide. Apropo, 
uită de documentele pe care le-a semnat ieri. În aceste condiţii, e 
clar că nu era în toate minţile. Și ştiu că nici tu n-ai susține un alt 
punct de vedere. Deja ai făcut față unor presiuni mari, pentru că 
lucrai şi pentru el, şi pentru noi. Ar fi trebuit să te retragi şi să 
aranjezi ca de acte să se ocupe un avocat neutru. N-o să te acuz 
de malpraxis, dar ai demonstrat că judecata ta e foarte 
îndoielnică. 

Evans nu spuse nimic. Amenințarea era destul de clară. 

— În orice caz, spuse Drake, cu mâna pe genunchiul lui 
Evans, eu voiam doar să-mi cer scuze. Ştiu că ai făcut ce-ai putut 
într-o situaţie dificilă, Peter. Și... cred că o s-o scoatem la capăt cu 
bine. 

Avionul ateriza la Van Nuys. O duzină de limuzine SUV, de 
ultimă modă, erau aliniate pe pistă, aşteptându-i pe pasageri. 
Vedetele se îmbrăţișară, se sărutară formal și plecară. 

Evans rămase ultimul. Nu închiriase o mașină cu șofer. Se 
urcă în mica sa maşină Prins, pe care o parcase acolo cu o zi în 
urmă, şi trecu de porți, ieşind pe autostradă. Se gândi să meargă 


la birou, dar ochii i se umplură pe neașteptate de lacrimi în timp 


A v 


ce-şi croia drum prin traficul de la prânz. Le șterse și hotărî că 
era prea obosit ca să meargă la birou. Era mai bine să se ducă 
acasă şi să doarmă. 

Aproape ajunsese când îi sună mobilul. Era Jennifer 
Haynes, din echipa procesului Vanutu. 

— Îmi pare rău pentru George, spuse ea. E oribil. Cu toţii 
suntem trişti, normal. A retras donația, nu? 

— Da, dar Nick va contesta asta. O să vă primiţi donația. 

— Trebuie să luăm prânzul împreună. 

— Păi cred că... 

— Astăzi? 

Ceva din vocea ei îl făcu să spună: 

— O să încerc. 

— Sună-mă când ajungi aici. 

Închise telefonul, care sună aproape imediat. Era Margo 
Lane, amanta lui Morton. Era furioasă. 

— Ce dracu” se întâmplă? 

— Cum adică? întrebă Evans. 

— Avea de gând să mă sune şi pe mine cineva sau ce 
mă-sa? 

— Îmi pare rău, Margo... 


— Tocmai am văzut ştirea la televizor. E dat dispărut în 


San Francisco, se presupune că e mort. Aveau imagini cu mașina. 

— Voiam să te sun când ajung la birou. Adevărul era că îi 
ieşise complet din minte. 

— Şi când s-ar fi întâmplat asta, săptămâna viitoare? Eşti la 
fel de groaznic ca asistenta aia bolnavă a ta. Eşti avocatul lui, 
Peter. Fă-ţi dracului treaba. Pentru că, hai să fim sinceri, nu e o 
surpriză. Ştiam eu că așa o să se întâmple. Cu toţii ştiam. Vreau să 
vii aici. 

— Am o zi plină. 

— Doar un minut. 

— Bine. Doar un minut. 

LOS ANGELES - VEST MARŢI, 5 OCTOMBRIE 3.04 P.M. 

Margo Lane locuia la etajul al cincisprezecelea al unui bloc 
înalt de apartamente în Wilshire Corridor. Portarul îl anunţă pe 
Evans înainte să i se permită accesul în lift. Margo ştia că vine, 
dar tot îi deschise ușa înfășurată într-un prosop. 

— A! Nu mi-am dat seama că ajungi așa repede. Intră, 
tocmai am ieşit de sub duș. 

Făcea deseori asta, îşi etala corpul. Evans intră în casă şi se 
aşeză pe canapea. Ea se așeză în fața lui. Prosopul de-abia îi 
acoperea pieptul. 


— Deci, spuse ea, ce-i chestia asta cu George? 


— Îmi pare rău, dar George şi-a făcut praf Ferrari-ul pe 
care-l conducea cu mare viteză, iar corpul i-a fost aruncat din 
mașină. A căzut de pe faleză - au găsit un pantof pe fundul râpei - 
în apă. Cadavrul n-a fost recuperat, dar probabil că va fi găsit 
peste aproximativ o săptămână. 

La cât de mult îi plăceau scenele dramatice, era convins că 
Margo va începe să plângă, dar n-o făcu. Îl privea fix. 

— Rahat, spuse ea. 

— De ce spui asta, Margo? 

— Pentru că Ascunde ceva. Știi foarte bine. 

— Ascunde? De cine? 

— Degeaba, probabil. Devenise total paranoic. Știi foarte 
bine. 

În timp ce vorbea îşi încrucişa picioarele. Evans era atent 
să-şi fixeze privirea pe faţa ei. 

— Paranoic? întrebă el. 

— Nu te preface că nu știi, Peter. Era evident. 

Evans clătină din cap. 

— Nu şi pentru mine. 

— A venit aici ultima oară acum vreo câteva zile. S-a dus 
direct la fereastră şi s-a aşezat în spatele draperiei, uitându-se în 


stradă. Era convins că e urmărit. 


— A mai făcut aşa ceva? 

— Nu ştiu. Nu prea l-am văzut în ultima vreme; călătorea. 
Dar de fiecare dată când îl sunam și-l întrebam când vine la mine, 
îmi spunea că aici nu e în siguranţă. 

Evans se ridică şi se apropie de fereastră. Privi în jos, la 
stradă. 

— Şi tu eşti urmărit? întrebă ea. 

— Nu cred. 

Traficul de pe Wilshire Boulevard era aglomerat, 
începuseră orele de vârf ale după-amiezii. Trei rânduri de mașini 
se mișcau rapid în toate direcţiile. Chiar și de aici, de sus, auzea 
zgomotul traficului. Un Prins albastru se oprise la o curbă, iar 
mașinile se adunau în spatele său, claxonând. După un timp, 
Prins-ul porni din nou. 

N-avea unde să oprească. 

— Vezi ceva dubios? întrebă ea. 

— Nu. 

— Nici eu n-am văzut. Dar George a văzut - sau așa credea. 

— A spus cumva cine îl urmărea? 

— Nu. Îşi schimbă din nou poziţia. Eu m-am gândit că ar fi 
bine să se trateze. l-am şi spus. 


— Şi el cum a reacționat? 


— Mi-a spus că şi eu sunt în pericol. Mi-a zis că trebuie să 
plec din oraş o perioadă. Să mă duc la sora mea în Oregon. Dar 
n-o să fac asta. 

Prosopul i se desfăcuse. Margo îl strânse mai bine, 
lăsându-l în jos peste sânii săi tari. 

— Aşa că îți spun eu că George s-a ascuns. Și ai face bine 
să-l găseşti mai repede, pentru că omul are nevoie de ajutor. 

— Înţeleg. Dar cred că e posibil să nu se ascundă, să fi 
murit într-adevăr în accident... caz în care ar trebui să știi niște 
lucruri, Margo. 

Îi spuse că, dacă George rămânea dispărut, s-ar putea ca 
bunurile sale să fie îngheţate. Asta însemna că ea trebuie să 
retragă toată suma din contul în care el îi vira bani lunar. Ca să fie 
sigură că are destui bani ca să trăiască. 

— Dar e stupid, protestă ea. Ştiu că o să se întoarcă în 
câteva zile. 

— Pentru orice eventualitate, răspunse Evans. Se încruntă. 

— Ştii ceva şi nu-mi spui? 

— Nu, spuse Evans. Spun doar că s-ar putea să mai treacă 
un timp până se clarifică lucrurile. 

— Ascultă, e bolnav. Se presupune că ești prietenul lui. 


Găsește-l. 


Evans spuse că va încerca. Când plecă, Margo se repezi în 
dormitor să se îmbrace ca să meargă la bancă. 

Afară, în lumina lăptoasă a după-amiezii, îl copleşi 
oboseala. Nu voia decât să meargă acasă să se culce. Se urcă în 
mașină şi plecă. Aproape ajunsese acasă când îi sună din nou 
telefonul. 

Era Jennifer, care-l întreba unde se află. 

— Îmi pare rău, spuse el. Nu pot să vin azi. 

— E important, Peter. Chiar este. 

Îşi ceru scuze şi-i spuse că o va suna mai târziu. 

Apoi secretara lui Herb Löwenstein, Lisa, îl sună să-i spună 
că Nicholas Drake încercase să-l găsească toată după-amiaza. 

— Chiar vrea să-ţi vorbească. 

— Bine. O să-l sun. 

— Pare furios. 

— Bine. 

— Dar mai bine o suni întâi pe Sarah. 

— De ce? 

Telefonul rămase fără semnal. Așa se întâmpla întotdeauna 
pe aleea din spate a clădirii unde locuia; era un punct mort 
pentru reţeaua de telefonie mobilă. Își puse telefonul în 


buzunarul cămășii; o să sune în câteva minute. Conduse pe alee și 


parcă în garajul său. 

Urcă pe scara din spate până la apartamentul său și 
deschise ușa. 

Și rămase uluit. 

Apartamentul era răvășit. Mobila răsturnată, pernele 
sfâşiate, hârtii peste tot, cărți căzute de pe rafturi, care zăceau în 
dezordine pe podea. 

Rămase în ușă, împietrit. După câteva clipe intră în cameră, 
ridică unul dintre scaune şi se aşeză. Îi trecu prin cap să sune la 
poliție. Se ridică, găsi telefonul pe jos și formă numărul poliției. 
Dar aproape imediat începu să-i sune mobilul în buzunar. 
Renunţă la apelul cu poliţia și răspunse la celular. 

— Da. Era Lisa. 

— S-a întrerupt. Sun-o imediat pe Sarah. 

— De ce? 

— E acasă la Morton. A fost un jaf acolo. 

— Ce? 

— Ştiu. Sun-o. Părea foarte tulburată. 

Evans închise telefonul. Se ridică și intră în bucătărie. Și 
acolo era haos. Privi în dormitor. Totul era haos. Nu se putea 
gândi decât că menajera venea abia marţea viitoare. Cum putea 


să facă ordine? 


Formă numărul. 

— Sarah? 

— Tu eşti, Peter? 

— Da. Ce s-a întâmplat? 

— Nu la telefon. Ai ajuns acasă? 

— Tocmai am intrat. 

— Deci... ți s-a întâmplat şi ţie? 

— Da. Şi mie. 

— Poţi să vii aici? 

— Da. 

— Cât de repede? Părea înspăimântată. 

— În zece minute. 

— Bine. Ne vedem, închise. 

Evans porni motorul Prins-ului, care se trezi la viaţă. Era 
încântat că avea hibridul; dacă te înscriai pe lista de așteptare din 
Los Angeles, dura peste şase luni să obţii aşa ceva. Fusese nevoit 
să accepte o culoare gri deschis, care nu era tocmai printre 
preferatele sale, dar adora mașina. Şi simţea o satisfacție calmă 
când vedea că se înmulțiseră pe străzi în ultima vreme. 

O luă pe alee spre Olympic. Pe cealaltă parte a străzii văzu 
un Prins albastru, la fel cu cel pe care-l remarcase din 


apartamentul lui Margo. Era un albastru electric, o culoare 


țipătoare. Se gândi că prefera nuanţa lui de gri. Făcu la dreapta, 
apoi din nou la stânga, îndreptându-se spre nord prin Beverly 
Hills. Știa că începea ora de vârf şi că ar trebui să ajungă pe 
Sunset, unde traficul se mișca mai bine. 

Când ajunse la semaforul de la Wilshire, văzu încă un Prins 
albastru în spatele lui. Aceeași culoare urâtă. Doi bărbaţi în 
mașină, nu prea tineri. Când ajunse la semaforul de pe Sunset, 
aceeași maşină se afla în spatele său. La distanţă de două mașini. 

O luă la stânga, spre Holmby Hills. 

Și Prins-ul făcu stânga. Îl urmărea. 

Evans opri la poarta reședinței lui Morton și apăsă pe 
buton. Camera de supraveghere de deasupra interfonului se 
aprinse. 

— Vă pot ajuta cu ceva? 

— Sunt Peter Evans. Pentru Sarah Jones. 

Urmă o pauză, apoi se auzi un bâzâit. Porţile se deschiseră 
încet, dezvăluind o alee şerpuită. Casa era încă ascunsă vederii. 

În timp ce aștepta, Evans privi spre stânga. Văzu la mică 
distanță Prins-ul albastru, care se îndrepta spre el. Trecu pe 
lângă el fără să oprească și dispăru după o curbă. 

Poate că până la urmă nu era urmărit. 


Inspiră adânc și expiră încet. 


Porţile se deschiseră larg şi intră. 

HOLMBY HILLS MARŢI, 5 OCTOMBRIE 3.54 P.M. 

Se făcuse aproape patru când Evans intră pe aleea casei lui 
Morton. Proprietatea era înțesată de agenți de pază. Câţiva 
căutau printre copacii de lângă poarta din față şi alții pe alee, 
adunați în jurul unor camionete ce purtau inscripția ANDERSON 
SECURITY SERVICE. 

Evans parcă lângă Porsche-le lui Sarah. Se îndreptă spre 
ușă. Îi deschise un agent de pază. 

— Domnişoara Jones e în living. 

Traversă holul spaţios de la intrare și trecu pe lângă scara 
care ducea la etajul al doilea. Privi în living, aşteptându-se să 
vadă același dezastru ca şi în apartamentul său, dar aici totul 
părea în ordine. Camera arăta exact cum și-o amintea Evans. 

Livingul lui Morton era aranjat astfel încât să pună în 
valoare colecția sa vastă de antichități asiatice. Deasupra 
şemineului se afla un paravan chinezesc mare cu nori aurii 
strălucitori; un cap sculptat în piatră din regiunea Angkor, 
Cambodgia, cu buze pline şi un început de zâmbet, stătea pe un 
piedestal lângă canapea; lângă unul dintre pereţi se înălța un 
tansu japonez din secolul al XVII-lea, din lemn scump şi lucios. Pe 


peretele din spate erau atârnate xilogravuri de Hiroshige, vechi 


de două sute de ani, nişte piese extrem de rare. La intrarea în sala 
alăturată, camera media, stătea un Buddha birmanez, sculptat în 
lemn vechi. 

Sarah stătea în mijlocul camerei, întinsă pe canapea, 
înconjurată de toate aceste antichităţi, şi privea fără nicio 
expresie pe fereastră. Se întoarse când intră Evans. 

— Au intrat în apartamentul tău? 

— Da. E total răvășit. 

— Şi în casa asta s-a intrat. Probabil că s-a întâmplat 
noaptea trecută. Agenţii de pază încearcă să-și dea seama cum s-a 
întâmplat. Uită-te la asta. 

Se ridică și împinse piedestalul pe care stătea statueta 
cambodgiana. Deşi sculptura era grea, piedestalul se mişcă 
surprinzător de uşor, scoțând la iveală un seif îngropat în podea. 
Era deschis. Evans văzu mai multe dosare înăuntru. 

— Ce-au luat? 

— Din câte îmi dau eu seama, nimic. Se pare că toate sunt 
la locul lor. Dar nu ştiu exact ce ţinea George în seifurile astea. 
Erau ale lui, eu umblam rar la ele. 

Se apropie de tansu, îndepărtă un panou central, apoi unul 
fals, dezvăluind un alt seif în peretele din spate. Şi acesta era 


deschis. 


— În casă sunt şase seifuri, spuse ea. Trei sunt aici, jos, 
unul în biroul de la etajul al doilea, unul în pivniţă şi unul în 
dulapul din dormitor. Le-au deschis pe toate. 

— Sunt sparte? 

— Nu. Cineva ştia cifrul. 

— Ai anunţat poliţia? întrebă Evans. 

— Nu. 

— De ce? 

— Voiam să vorbesc mai întâi cu tine. 

Îşi apropiase capul de al lui. Evans simţea un miros slab de 
parfum. 

— De ce? 

— Pentru că cineva ştia cifrul, Peter. 

— Vrei să spui că era un apropiat. 

— Probabil că da. 

— Cine stă în casă noaptea? 

— Două menajere dorm în aripa cea mai îndepărtată. Dar 
noaptea trecută au fost libere, deci nu au stat aici. 

— Deci nu era nimeni în casă? 

— Nu. 

— Şi alarma? 


— Eu însămi am cuplat-o ieri, înainte să plec la San 


Francisco. 

— Alarma nu s-a declanșat? Ea clătină din cap. 

— Deci cineva ştia codul, spuse Evans. Sau ştia s-o evite. Și 
camerele de supraveghere? 

— Sunt peste tot, şi în casă, şi afară. Înregistrează totul pe 
un hard aflat în pivniţă. 

— Te-ai uitat pe înregistrări? Ea aprobă. 

— Erau doar imagini statice. Au fost distruse. Cei de la pază 
încearcă să recupereze ceva, dar... 

Ridică din umeri. 

— Nu cred că vor ajunge nicăieri. 

Doar nişte spărgători foarte sofisticaţi știau să şteargă un 
hard. 

— Cine cunoaște codul alarmei și cifrul de la seifuri? 

— Din câte ştiu eu, doar George şi cu mine. Dar e clar că 
mai e și altcineva. 

— Cred că ar trebui să chemi poliţia. 

— Căutau ceva. Ceva ce George avea. Ceva ce ei cred că 
avem noi. Consideră că George ni le-a lăsat nouă. 

Evans se încruntă. 

— Dar dacă e adevărat, atunci de ce au lăsat urme vizibile? 


Mi-au făcut praf casă, așa că n-aveam cum să nu observ. Și aici au 


lăsat seifurile deschise, ca să se asigure că-ți vei da seama că s-a 
dat o spargere. 

— Exact, spuse ea. Vor ca noi să ştim ce fac. Îşi muşcă buza. 
Vor să intrăm în panică și să ne repezim să recuperăm lucrul ăsta, 
orice ar fi. Apoi o să ne urmărească și o să-l ia. 

— Ai vreo idee ce-ar putea fi? 

— Nu, spuse ea. Tu ai? 

Evans se gândi la lista despre care-i vorbise George în 
avion. Lista despre care nu apucase să-i explice totul înainte de a 
muri. Dar era clar că Morton plătise un preț mare pentru un fel 
de listă. Dar ceva îl făcu pe Evans să ezite s-o aducă acum în 
discuţie. 

— Nu, răspunse el. 

— Ţi-a dat George ceva? 

— Nu. 

— Nici mie. Îşi muşcă din nou buza. Cred că ar trebui să 
plecăm. 

— Să plecăm? 

— Să stăm departe de oraş un timp. 

— E normal să te simţi aşa după o spargere, spuse el. Dar 
cred că acum ar trebui să chemăm poliţia. 


— Lui George nu i-ar conveni. 


— George nu mai e printre noi, Sarah. 

— George detesta poliţia din Beverly Hills. 

— Sarah... 

— Nu-i chema niciodată. Folosea întotdeauna firme private 
de pază. 

— Aşa o fi, dar... 

— Nu fac decât să deschidă un dosar. 

— Poate, dar... 

— Tu i-ai chemat la apartamentul tău? 

— Încă nu. Dar o s-o fac. 

— Bine, cheamă-i tu. Să vezi ce iese. Dar e o pierdere de 
timp. 

Se auzi telefonul. Era un mesaj. Privi pe ecran. Scria: N. 
DRAKE VINO LA BIROUL MEU IMEDIAT. URGENT. 

— Ascultă, spuse el. Trebuie să-l văd pe Nick. 

— Mă descurc. 

— Mă întorc cât pot de repede. 

— Mă descurc, spuse ea din nou. 

El se ridică, se ridică și ea. Dintr-un impuls de moment, o 
îmbrăţișa. Era atât de înaltă încât se aflau aproape umăr la umăr. 

— Totul va fi bine, îi spuse. Nu-ţi face griji. Va fi bine. Îi 


răspunse la îmbrăţișare, dar când îi dădu drumul îi spuse: 


— Să nu mai faci niciodată aşa ceva, Peter. Nu sunt isterică. 
Ne vedem când te întorci. 

Plecă în grabă, simțindu-se jenat. Când ajunse la ușă, Sarah 
îl întrebă: 

— Apropo, Peter, ai vreo armă? 

— Nu. Tu ai? 

— Doar un Beretta de 9 milimetri, dar e mai mult decât 
nimic. 

— Bine. 

Pe când se îndrepta spre ușă, se gândea că asta spune tot 
despre nevoia femeii moderne de protecția unui bărbat. Se urcă 
în mașină şi porni spre biroul lui Drake. 

De-abia când parcă maşina şi se îndrepta spre ușa biroului 
observă Prins-ul albastru parcat la capătul clădirii, cu doi bărbaţi 
înăuntru. 

Îl urmăreau. 

BEVERLY HILLS MARȚI, 5 OCTOMBRIE 4.45 P.M. 

— Nu, nu, nu! 

Nicholas Drake stătea în mijlocul sălii media a FNRM, 
înconjurat de şase graficieni ce păreau dezorientaţi. Pe pereţi şi 
pe mese erau postere, bannere, fluturași, căni de cafea și vrafuri 


de printuri și mape de presă. Pe toate era imprimat un banner ale 


cărui culori treceau de la verde la roșu, cu inscripţia: 
„Schimbările climatice abrupte: Pericolele viitorului”. 

— E oribil, spuse Drake. E absolut oribil. 

— De ce? 

— Pentru că e plictisitor. Sună ca o reclamă la televiziunea 
publică. Avem nevoie de ceva mai tare, mai dinamic. 

— Dar domnule, spuse unul dintre graficieni, dacă vă mai 
aduceți aminte, la început voiaţi să evitaţi să pară prea agresiv. 

— Aşa voiam? Nu-i adevărat. Henley voia să evite 
agresivitatea. Henley credea că trebuie să arate ca o conferință 
academică normală. Dar dacă facem așa, media or să ne ignore. 
Vreau să spun, ce naiba, ştiţi câte conferințe despre schimbarea 
climei se țin în fiecare an? În toată lumea? 

— Nu, domnule. Câte? 

— Păi... patruzeci şi şapte. Oricum, nu asta e important. 
Drake bătu cu degetele în banner. Uită-te la asta: „pericole”. E 
foarte vag, s-ar putea referi la orice. 

— Credeam că asta vreţi - să se refere la orice. 

— Nu, vreau „criză” sau „catastrofă”, „Criza viitorului”. 
„Catastrofa viitorului”. E mai bine. „Catastrofă” sună mult mai 
bine. 


— Aţi folosit „catastrofă” la ultima conferinţă, cea despre 


dispariția speciilor. 

— Nu-mi pasă. O folosim pentru că e eficientă. Conferinţa 
trebuie să avertizeze asupra unei catastrofe. 

— Dar domnule, spuse unul dintre ei, cu tot respectul, chiar 
e corect să spunem că schimbările climatice abrupte vor duce la 
catastrofă? Pentru că materialele suport pe care le-am primit... 

— Da, fir-ar să fie, izbucni Drake, vor duce la catastrofă. 
Credeţi-mă, aşa va fi! Acum faceţi dracului schimbările astea! 

Graficienii priviră materialele adunate pe masă. 

— Domnule Drake, conferinţa începe în patru zile. 

— Crezi că nu ştiu? spuse Drake. Ce dracu”, crezi că nu știu? 

— Nu sunt sigur dacă vom reuși să... 

— Catastrofă! în loc de „Pericole” pui „Catastrofă”! Asta e 
tot ce vă cer. Cât de greu poate fi? 

— Domnule Drake, putem reface materialele vizuale şi 
bannerele pentru caietele de presă, dar cănile de cafea sunt o 
problemă. 

— De ce sunt o problemă? 

— Pentru că sunt fabricate în China și... 

— Fabricate în China? Patria poluării? Cui i-a venit ideea 
asta? 


— Întotdeauna am comandat cănile din China pentru... 


— Ei bine, categoric nu le putem folosi. Suntem FNRM, 
pentru numele lui Dumnezeu. Câte căni avem? 

— Trei sute. Le dăm jurnaliștilor care participă, împreună 
cu mapele de presă. 

— Atunci faceți rost de nişte căni ecologice, fir-ar să fie, 
spuse Drake. În Canada nu se fac căni? Nimeni nu se plânge de 
lucrurile făcute în Canada. Luaţi niște căni canadiene și imprimaţi 
pe ele „catastrofă”. Asta e tot. 

Graficienii se uitau unii la alţii. Unul dintre ei spuse: 

— Există un furnizor în Vancouver... 

— Dar au căni de culoarea untului. 

— Nu-mi pasă nici dacă sunt Chartreuse, spuse Drake, 
ridicând tonul. Faceţi ce spun! Şi cu printurile ce e? 

Un alt grafician ținea în mână o coală. 

— Sunt bannere în patru culori imprimate în cerneluri 
biodegradabile, pe hârtie reciclată. 

Drake luă o coală. 

— Asta e reciclată? Arată al dracului de bine. 

— De fapt, e hârtie nouă. Graficianul părea nervos. Dar 
nimeni nu va ști. 

— Nu mi-ai spus asta. E foarte important ca materialele 


reciclate să arate bine. 


— Aşa şi este, domnule. Nu vă faceţi probleme. 

— Atunci să continuăm. Se întoarse spre oamenii de la PR. 
Cum se va desfășura campania? 

— E o lansare standard pentru a sensibiliza publicul la 
problema schimbărilor climatice abrupte, spuse primul angajat, 
ridicându-se în picioare. Primele apariţii în presă vor fi în 
emisiunile de dezbateri de duminică dimineaţă și în suplimentele 
de duminică ale ziarelor. Miercuri or să înceapă să vorbească 
despre începutul conferinței, vor face interviuri cu cei mai 
fotogenici dintre cei implicaţi. Stanford, Levine şi ceilalți care dau 
bine la televizor. Am primit destul spaţiu în prime time, aşa că 
avem acces la toate marile săptămânale din lume: Time 
Newsweek, Der Spiegel, Paris Match, Oggi, The economist. În total 
sunt cincizeci de reviste care-i informează pe liderii de opinie. 
Am cerut să apărem pe prima pagină și să accepte și bannerul 
nostru. Dacă nu sunt de acord cu toate condiţiile, nu lucrăm cu ei. 
Ne așteptăm să apărem pe prima pagină în cel puțin douăzeci 
dintre ele. 

— Bine, spuse Drake. 

— Începem conferinţa miercuri. Ecologiști cunoscuți şi 
carismatici, dar şi politicieni din ţările industrializate sunt 


aşteptaţi să participe. Avem delegaţi din toată lumea, aşa că vom 


avea imagini cu reacţiile unui public de toate rasele. Fireşte că 
acum printre ţările industrializate se numără și India, Coreea și 
Japonia. Va participa și o delegație chineză, dar nu vor lua 
cuvântul. 

Cei două sute de jurnaliști de televiziune invitaţi vor sta la 
Hilton, unde vor fi amenajate locuri speciale pentru interviuri, în 
afară de sălile de conferinţe, pentru ca oratorii să-și transmită 
mesajul publicului din toată lumea. Vom avea şi oameni din presa 
scrisă, care vor transmite informaţiile formatorilor de opinie din 
elită, adică cei care citesc, dar nu se uită la televizor. 

— Bine, spuse Drake. Părea mulțumit. 

— Tema fiecărei zile va fi descrisă printr-o imagine grafică 
distinctă, care pune accentul pe inundații, foc, creşterea nivelului 
mării, secetă, aisberguri, taifunuri şi uragane şi aşa mai departe. 
În fiecare zi va veni un nou grup de politicieni din toată lumea şi 
vor da interviuri în care îşi vor susține implicarea şi îngrijorarea 
față de această problemă nouă. 

— Bine, bine, aprobă Drake. 

— Politicienii vor sta doar o zi - unii doar câteva ore - și nu 
vor avea timp să participe la conferinţe, dar vom avea imagini cu 
ei în public, ceea ce va fi eficient. Apoi avem elevi de la școlile 


locale, din clasele patru-șapte, care vor veni zilnic să înveţe 


despre pericolele - iertați-mă, despre catastrofa - care le 
ameninţă viitorul și vom avea pliante educative pentru profesorii 
de şcoală, ca să-i poată învăţa pe elevi despre criza produsă de 
schimbările climatice abrupte. 

— Când sunt gata pliantele astea? 

— Ar fi fost gata azi, dar le reținem pentru a schimba 
bannerele. 

— Bine, spuse Drake. Și pentru licee? 

— Aici avem niște probleme, spuse omul de la PR. Am 
arătat pliantele unui eşantion de profesori de liceu și... ăă... 

— Şi ce? întrebă Drake. 

— Feedbackul pe care l-am primit sugera că nu vor avea 
prea mult succes. 

Chipul lui Drake se întunecă. 

— Şi de ce nu? 

— Ei bine, programa de studiu în liceu e centrată pe ce se 
cere la colegii, aşa că nu prea au loc pentru facultative... 

— Dar asta nu prea e facultativ... 

— Şi li s-a părut speculativ și lipsit de substanţă. Spuneau 
chestii de genul: „Unde sunt argumentele ştiinţifice aici?” Eu doar 
vă prezint faptele, domnule. 


— Fir-ar să fie, spuse Drake, dar nu e speculativ. Se 


întâmplă. 

— Păi... poate nu le-am dat materiale potrivite care să 
demonstreze ce spuneți... 

— Dă-o-n mă-sa. Nu mai contează acum, spuse Drake. 
Crede-mă, se întâmplă. Poţi să fii sigur de asta. 

Se întoarse şi spuse pe un ton surprins: 

— Evans, de când ești aici? 

Peter Evans stătea la intrare de cel puţin două minute și 
auzise o bună parte din conversaţie. 

— Acum am ajuns, domnule Drake. 

— Bine. Drake se întoarse spre ceilalți. Cred că am terminat 
cu astea. Evans, tu vino cu mine. 

Drake închise uşa biroului său. 

— Am nevoie de sfatul tău, Peter, spuse pe un ton calm. Se 
îndreptă spre birou, luă câteva hârtii şi le împinse spre Evans. Ce 
dracu” e asta? 

Evans le privi. 

— Este retragerea donațţiei lui George. 

— Tu ai conceput-o? 

— Da. 

— A cui a fost ideea cu paragraful 3 a? 


— Paragraful 3 a? 


— Da. Tu ai adăugat înțelepciunea asta? 

— Nu prea îmi aduc aminte... 

— Atunci dă-mi voie să-ți împrospătez memoria, spuse 
Drake. Luă documentul şi începu să-l citească. „În eventualitatea 
că se va argumenta că nu sunt în deplinătatea facultăţilor 
mintale, ar putea exista încercări de a obţine în instanţă anularea 
clauzelor acestui document. Prin urmare acest document 
autorizează plata a cincizeci de mii de dolari pe săptămână către 
FNRM până la pronunţarea hotărârii judecătoreşti. Suma va fi 
considerată suficientă pentru acoperirea costurilor asumate de 
FNRM şi va face astfel imposibilă anularea acestui document în 
instanţă”. Tu ai scris asta, Evans? 

— Da. 

— A cui a fost ideea? 

— A lui George. 

— George nu e avocat. L-a ajutat cineva. 

— Nu eu, spuse Evans. Clauza asta mi-a dictat-o în mare 
măsură. Eu nu m-aş fi gândit la asta. 

Drake pufni dezgustat. 

— Cincizeci de mii pe săptămână, spuse el. În ritmul ăsta, 
ne vor trebui patru ani ca să primim finanţarea de zece milioane. 


— Asta a vrut George să prevadă documentul. 


— Dar a cui a fost ideea? Dacă nu a ta, a cui? 

— Nu ştiu. 

— Află. 

— Nu ştiu dacă pot, spuse Evans. Vreau să spun că George e 
mort și nu ştiu cu cine s-a consultat... 

Drake îl privi pe Evans. 

— Eşti cu noi, Peter, sau nu? începu să se plimbe prin 
încăpere. Pentru că acest proces Vanutu este fără îndoială cel mai 
important în care ne-am implicat. Trecu automat la unul dintre 
discursurile sale. Miza e enormă, Peter. Încălzirea globală e cea 
mai gravă criză cu care se confruntă omenirea. Știi asta. Și eu ştiu 
asta. Cea mai mare parte a lumii civilizate știe asta. Trebuie să 
acționăm ca să salvăm planeta înainte de a fi prea târziu. 

— Da, spuse Evans. Știu asta. 

— Ştii? Avem un proces, un proces foarte important, care 
are nevoie de ajutorul nostru. Și cincizeci de mii de dolari pe 
săptămână o să-l înfunde. 

Evans ştia că nu e adevărat. 

— Cincizeci de mii înseamnă mulţi bani. Nu văd de ce l-ar 
înfunda... 

— Pentru că așa va fi! urlă Drake. Pentru că îţi spun eu că 


așa va fi! 


Păru surprins de propria sa izbucnire. Se ţinu de birou și își 
recapătă controlul. 

— Ascultă, spuse el. Nu avem voie să uităm de adversarii 
noștri. Industria e puternică, fenomenal de puternică. lar 
industria vrea să fie lăsată în pace să polueze. Vrea să polueze 
aici, şi în Mexic, și în China și oriunde altundeva își face treaba. 
Miza e enormă. 

— Înţeleg, spuse Evans. 

— Multe forţe influente sunt interesate de acest caz, Peter. 

— Da, sunt convins. 

— Forțe care nu se vor da în lături de la nimic ca să se 
asigure că noi vom pierde. 

Evans se încruntă. Ce încerca să-i spună Drake? 

— Au influenţă peste tot, Peter. Pot avea influență asupra 
membrilor firmei tale de avocatură. Sau asupra altor oameni pe 
care-i cunoşti. Oameni în care consideri că poţi avea încredere - 
dar nu poţi. Pentru că sunt în cealaltă tabără și nici măcar nu ştiu 
asta. 

Evans nu spuse nimic. Îl privea doar pe Drake. 

— Fii prudent, Peter. Păzește-ţi spatele. Nu discuta despre 
ce faci cu nimeni — cu nimeni - în afară de mine. Încearcă să nu 


foloseşti telefonul mobil. Evită e-mailul. Și fii cu ochii în patru, în 


caz că eşti urmărit. 

— Bine... de fapt, am fost deja urmărit, spuse Evans. E un 
Prins albastru... 

— Ăştia sunt ai noştri. Nu ştiu ce fac. l-am angajat acum 
câteva zile. 

— Ai voştri? 

— Da. E o nouă firmă de pază pe care o testăm. În mod 
evident, nu sunt foarte competenți. 

— Sunt derutat, spuse Evans. FNRM are o firmă de 
protecţie? 

— Categoric. De câţiva ani. Din cauza pericolului cu care ne 
confruntăm. Te rog să mă înţelegi. Cu toții suntem în pericol, 
Peter. Nu înţelegi ce va însemna procesul ăsta, dacă vom câştiga? 
Miliarde de dolari pe care industria le va avea de plătit în viitor, 
ca să oprească emisiile ce cauzează încălzirea globală. Miliarde. 
Când sunt astfel de mize în joc, câteva vieţi nu contează. Deci: fii 
extrem de atent. 

Evans spuse că va fi. Drake îi strânse mâna. 

— Vreau să aflu cine i-a spus lui George să pună paragraful 
ăla, spuse Drake. Şi vreau să ni se pună la dispoziţie banii, ca să-i 
folosim aşa cum credem de cuviinţă. Acum totul depinde de tine. 


Mult noroc, Peter. 


Pe când ieșea din clădire, Evans se izbi de un tânăr care 
urca în fugă scările. Se ciocniră atât de puternic încât Evans 
aproape că-și pierdu echilibrul. Tânărul își ceru scuze în grabă 
şi-şi continuă drumul. Părea unul dintre puștii care lucrau pentru 
conferință. Evans se întrebă ce criză mai apăruse. 

Ajuns afară, privi strada. Prins-ul albastru dispăruse. Se 
urcă în mașină şi porni înapoi spre casa lui Morton, ca s-o vadă 
pe Sarah. 

Traficul era aglomerat. Se târa încet pe Sunset, așa că avea 
destul timp ca să se gând ea scă. După conversaţia cu Drake se 
simţea ciudat. Întâlnirea cu el avusese ceva straniu. Părea inutilă, 
de parcă Drake voise să se asigure că-l putea chema pe Evans la 
el, iar Evans ar fi venit. De parcă și-ar fi demonstrat autoritatea. 
Sau ceva de felul ăsta. 

În orice caz, Evans simţea că se pregăteşte ceva. 

Și simţea că era ceva ciudat și cu firma de pază. Ceva nu era 
în regulă. Până la urmă, FNRM făcea parte dintre băieţii buni. 
N-ar fi trebuit să se ascundă și să urmărească oameni. lar 
avertismentele paranoice ale lui Drake nu erau întru totul 
convingătoare. Drake exagera în reacții, cum făcea adesea. 


Drake avea un mod de a fi dramatic. Nu se putea abţine. 


Totul era o criză, totul era disperat, totul era de o importanţă 
vitală. Trăia într-o lume a urgențelor extreme, dar care nu era 
neapărat lumea reală. 

Evans sună la birou, dar Heather plecase acasă. Sună la 
biroul lui Löwenstein și vorbi cu Lisa. 

— Ascultă, îi spuse, am nevoie de ajutorul tău. Ea îi 
răspunse cu o voce joasă, complice. 

— Desigur, Peter. 

— Şi apartamentul meu a fost jefuit. 

— Nu... şi la tine? 

— Da, şi la mine. Şi chiar trebuie să vorbesc cu poliţia... 

— Păi da, chiar că trebuie. Doamne, au luat ceva? 

— Nu cred, răspunse el, dar trebuie să dau o declaraţie, 
atâta tot - și sunt cam ocupat acum, mă ocup de Sarah... s-ar 
putea să dureze până târziu... 

— Şi desigur că ai nevoie de mine să anunț poliţia despre 
spargere? 

— Ai putea să faci asta? Mi-ar fi de mare ajutor. 

— Bineînţeles, Peter. Lasă totul în seama mea. Făcu o 
pauză. Când vorbi din nou, aproape că șoptea. Există ceva ce n-ai 
vrea să găsească poliția? 


— Nu. 


— Vreau să spun... eu n-am nimic împotrivă, toată lumea 
din LA are obiceiuri proaste, căci altfel n-am mai fi aici... 

— Nu, Lisa. Sincer, n-am droguri, dacă la asta te referi. 

— A, nu, spuse ea imediat, nu făceam nicio presupunere. 
N-ai poze sau chestii de felul ăsta? 

— Nu, Lisa. 

— Nimic, ştii tu, cu minori? 

— Mă tem că nu. 

— Bine, voiam doar să mă asigur. 

— Atunci îți multumesc pentru tot. Ca să intri în casă... 

— Ştiu, spuse ea. Cheia e sub preş. 

— Da. Făcu o pauză. De unde știi asta? 

— Peter, răspunse ea, pe un ton ce părea uşor jignit. Poţi 
conta pe faptul că știu nişte lucruri. 

— Foarte bine. Atunci mulțumesc. 

— N-ai pentru ce. Acum ce facem cu Margo? Cum se simte? 

— E bine. 

— Ai fost la ea? 

— Da, de dimineaţă și... 

— Nu, vreau să spun la spital. N-ai auzit? Margo se întorcea 
azi de la bancă și a intrat în casă în timp ce apartamentul ei era 


jefuit. Trei spargeri în aceeaşi zi! Tu, Margo şi Sarah! Ce se 


întâmplă? Ştii? 

— Nu, răspunse Evans. E foarte misterios. 

— Este. 

— Dar ce-i cu Margo? 

— A, da... Cred că s-a hotărât să se lupte cu tipii ăia, ceea ce 
a fost o greşeală, au bătut-o, probabil că şi-a pierdut cunoştinţa. 
Avea un ochi învineţit, din câte am auzit, şi când răspundea 
întrebărilor poliţiei, a leşinat. Era complet paralizată, nu se putea 
mişca. I s-a oprit şi respiraţia. 

— Glumeşti. 

— Nu. Am discutat îndelung cu polițistul care a fost acolo. 
Mi-a spus că s-a întâmplat brusc, că nu se mai putea mișca și că 
s-a învinețit complet înainte ca paramedicii să ajungă şi s-o ducă 
la UCLA. Toată după-amiaza a stat la terapie intensivă. Doctorii 
aşteaptă s-o poată întreba despre inelul albastru. 

— Ce inel albastru? 

— Chiar înainte să paralizeze, vorbea neclar, dar a spus 
ceva despre inelul albastru sau inelul albastru al morții. 

— Inelul albastru al morţii, repetă Evans. Ce înseamnă 
asta? 

— Nu ştiu. Încă nu poate vorbi. Ia cumva droguri? 


— Nu, e obsedată de viața sănătoasă. 


— Am auzit că doctorii spun că îşi va reveni. A fost o 
paralizie temporară. 

— Mă duc s-o văd mai târziu, spuse Evans. 

— După ce te duci, mă suni şi pe mine? Şi o să mă ocup de 
apartamentul tău, nu-ţi face griji. 

Se întunecase când ajunse la casa lui Morton. Agenţii de 
pază plecaseră; singura maşină parcată în față era Porsche-le lui 
Sarah. Ea îi deschise când sună la uşă. Se schimbase într-un 
trening. 

— Totul e în regulă? întrebă el. 

— Da. 

Intrară în hol şi se îndreptară spre living. Luminile erau 
aprinse, încăperea era caldă și primitoare. 

— Unde sunt agenţii de pază? 

— Au plecat la cină. Se întorc. 

— Au plecat cu toții? 

— Se întorc. Vreau să-ți arăt ceva. Scoase un baston pe care 
era montat un dispozitiv electronic. Îl apropie de corpul său, ca la 
un control pe aeroport. Îi atinse buzunarul din stânga. 

— Goleşte-l. 

Nu avea în buzunar decât cheile de la mașină. Le aruncă pe 


măsuţa de cafea. Sarah îi apropie bastonul de piept, îl trecu peste 


haină. Îi atinse buzunarul din dreapta şi îi făcu semn să-l 
golească. 

— Ce-i cu asta? 

Ea clătină din cap, fără să vorbească. Scoase o monedă de 
un penny. O puse pe masă. Îi făcu semn cu mâna: mai ai? El 
controla din nou. Nimic. 

Apropie bastonul de cheile de la mașină. Pe lanţ era o 
bucată dreptunghiulară de plastic, cu care se deschidea ușa 
mașinii. O deschise cu un cuţit. 

— Hei, stai puţin... 

Piesa de plastic se deschise. Evans văzu înăuntru circuite 
electrice și o baterie de ceas. Sarah scoase un dispozitiv 
electronic puțin mai mare decât vârful unui creion. 

— Asta e. 

— E ceea ce cred eu că e? 

Luă dispozitivul electronic și-l puse într-un pahar cu apă. 
Apoi se întoarse spre moneda de un penny. O examina atent, apoi 
o îndoi cu degetele. Spre surpriza lui Evans, moneda se rupse în 
două, scoțând la iveală un mic nucleu electronic. 

Îl puse şi pe acesta în paharul cu apă. 

— Unde ţi-e maşina? întrebă ea. 


— În față. 


— O verificăm mai târziu. 

— Ce se întâmplă? întrebă el. 

— Agenţii de pază au găsit asupra mea microfoane. Și în 
toată casa. Cea mai plauzibilă explicaţie e că ăsta a fost motivul 
spargerii - să monteze microfoane. Și acum surpriză! Și tu ai 
microfoane. 

Evans privi în jur. 

— Casa e în regulă? 

— Casa a fost cercetată și curățată cu metode electronice, 
Băieţii au găsit în jur de douăsprezece microfoane. Se presupune 
că acum e curată. 

Se aşezară împreună pe canapea. 

— Cei care fac toate astea sunt convinși că știm ceva, spuse 
ea. Și încep să cred că au dreptate. 

Evans îi spuse ce aflase de la Morton despre listă. 

— A cumpărat o listă? Evans aprobă. 

— Aşa a spus. 

— A zis ce fel de listă? 

— Nu. Voia să-mi spună mai multe, dar n-a mai apucat. 

— Nu ţi-a spus mai multe când ai fost singur cu el? 

— Din câte îmi amintesc, nu. 


— Când ai urcat în avion? 


— Nu... 

— La masă, la cină? 

— Nu cred, deci nu. 

— Când l-ai condus la mașină? 

— Nu, cânta tot timpul. A fost cam jenant, ca să-ţi spun 
sincer. Apoi a ajuns la maşină... Stai puţin. Evans se ridică. A spus 
ceva ciudat. 

— Ce anume? 

— Un fel de proverb filosofic budist. Mi-a spus să-l țin 
minte. 

— Cum suna? 

— Nu mai ştiu. Cel puţin nu exact. Era ceva de genul: „Pe 
toate le știe Buddha, acolo unde stă”. 

— Pe George nu-l interesa budismul, spuse Sarah. De ce 
ti-ar fi spus aşa ceva? 

— „Pe toate le ştie Buddha, acolo unde stă”, repetă Evans. 
Evans privea fix în față, spre camera media de lângă living. 

— Sarah... 

Chiar în faţa lor, sub o lumină cu efect dramatic, se afla o 
sculptură din lemn reprezentându-l pe Buddha aşezat. 
Birmaneză, din secolul al XIV-lea. 


Evans se ridică şi se îndreptă spre camera media. Sarah îl 


urmă. Sculptura avea peste un metru înălțime și era aşezată pe 
un piedestal înalt. Evans se duse în spatele statuetei. 

— Crezi...? întrebă Sarah. 

— Poate. 

Atinse cu degetele baza statuetei. Sub picioarele 
încrucișate se afla un spaţiu îngust, dar nu se simțea nimic. Se 
aplecă şi privi. Nimic. Erau câteva crăpături mari în lemnul 
statuii, dar nu se afla nimic acolo. 

— Poate dacă-i scoatem partea de jos? întrebă Evans. 

— E pe rotile. 

O împinseră într-o parte, dar dedesubt se vedea doar un 
covor alb. Evans oftă. 

— Mai sunt și alți Buddha pe aici? întrebă el, uitându-se 
prin cameră. 

Sarah stătea în genunchi. 

— Peter, spuse ea. 

— Ce e? 

— Uită-te. 

Evans se aplecă. Între baza piedestalului şi podea se afla un 
spaţiu de cel mult doi centimetri şi jumătate. În acel spațiu se 
zărea cu dificultate colțul unui plic, aflat în interiorul 


piedestalului. 


— Al naibii să fiu! 

— E un plic. 

Ea îşi vâri degetele înăuntru. 

— Ajungi la el? 

— Cred că da... l-am prins! 

Scoase plicul. Avea dimensiunile unui plic oficial, era sigilat 
şi fără niciun alt însemn. 

— Asta ar putea fi, spuse Sarah, tulburată. Peter, cred că 
l-am găsit! 

Luminile se stinseră, iar casa se cufundă în întuneric. Se 
ridicară cu dificultate în picioare. 

— Ce s-a întâmplat? întrebă Evans. 

— Nu-i nimic. Generatorul de urgenţă va intra imediat în 
funcțiune. 

— Nu, nu va intra, spuse o voce în întuneric. 

Două lanterne puternice li se aprinseră drept în față. Evans 
clipi în lumina crudă; Sarah își ridică mâna ca să-și acopere ochii. 

— Dă-mi, te rog, plicul, spuse vocea. 

— Nu, spuse Sarah. 

Se auzi un declic metalic, ca și cum s-ar fi armat un pistol. 

— O să luăm plicul, spuse vocea. Într-un fel sau altul. 


— Ba nu, spuse Sarah. 


Evans, care stătea lângă ea, îi şopti: 

— Sar-ah. 

— Taci, Peter. N-o să-l ia. 

— O să tragem dacă suntem nevoiţi, spuse vocea. 

— Sarah, dă-le dracului plicul ăla, spuse Evans. 

— Să vină să-l ia, spuse Sarah, sfidător. 

— Sar-ah... 

— Târfă! urlă vocea și se auzi o împușcătură. Evans era 
derutat, în haos și întuneric. Se mai auzi un strigăt. Una dintre 
lanterne căzu pe podea şi se rostogoli, iar lumina se îndreptă spre 
colțul camerei. În umbră Evans zări cum o siluetă masivă, 
întunecată o ataca pe Sarah, care ţipa și lovea. Fără să se 
gândească, Evans se repezi spre agresor, apucând un braț într-o 
jachetă de piele. Simţi respiraţia bărbatului, ce duhnea a bere, îl 
auzi cum geme. Apoi cineva îl trase, aruncându-l la podea şi fu 
lovit în coaste. 

Se rostogoli, izbindu-se de mobilă, apoi se aprinse o altă 
lanternă şi se auzi o voce joasă, spunând: „Dă-te la o parte acum”. 
Atacatorul se opri imediat și se întoarse spre voce. Evans o văzu 
pe Sarah, întinsă pe podea. Un al doilea bărbat se ridică şi se 
îndreptă spre lanternă. 


Se auzi un pârâit, bărbatul urlă şi căzu pe spate. Lumina 


lanternei se fixă asupra bărbatului care-l lovise pe Peter. 

— Tu, jos! 

Omul se întinse imediat pe covor. 

— Cu fața în jos. Bărbatul se întoarse. 

— Aşa e mai bine, spuse vocea. Voi doi sunteţi bine? 

— Eu da, spuse Sarah, gâfâind, privind spre lumină. Tu cine 
dracului ești? 

— Sarah, răspunse vocea. Sunt dezamăgit că nu mă 
recunoşti. 

În acea clipă luminile se aprinseră în încăpere. 

— John! strigă Sarah. 

Și, spre uimirea lui Evans, păși peste trupul atacatorului 
căzut pentru a-l îmbrăţișa recunoscătoare pe John Kenner, 
profesor de ingineria şi geologia mediului la MIT. 

— Cred că merit o explicaţie, spuse Evans. 

Kenner se aplecase și le punea cătușe celor doi bărbaţi 
întinşi pe podea. Primul încă nu-și recăpătase cunoştinţa. 

— E o armă cu electroşocuri, spuse Kenner. Are un 
proiectil de cinci sute de megaherțţi, care produce un șoc de patru 
milisecunde care opreşte funcționarea creierului. Te lasă lat. Îţi 


pierzi cunoştinţa instantaneu. Dar nu durează decât câteva 


minute. 

— Nu, spuse Evans. Mă refeream la... 

— De ce sunt aici? răspunse Kenner, privindu-l cu un 
zâmbet de-abia schițat. 

— Da. 

— E bun prieten cu George, spuse Sarah. 

— Da? De când? 

— De când ne-am cunoscut cu toţii, cu ceva timp în urmă. 
Şi cred că îţi amintești și de partenerul meu, Sanjong Thapa. 

Un tânăr bine clădit, musculos, tuns scurt și cu pielea 
închisă la culoare intră în cameră. La fel ca prima oară, Evans fu 
uimit de ținuta sa vag milităroasă și de accentul său britanic. 

— Luminile funcționează, profesore, spuse Sanjong Thapa. 
Să chem poliţia? 

— Nu încă, răspunse Kenner. Ajută-mă, Sanjong. Kenner și 
prietenul său controlară împreună buzunarele celor doi bărbaţi 
legați cu cătușe. 

— După cum mă aşteptam, spuse Kenner, ridicându-se în 
sfârșit în picioare, n-au niciun act asupra lor. 

— Cine sunt? 

— Asta e o întrebare pentru poliție. Bărbaţii începeau să 


(tușească şi să-şi revină. Sanjong, să-i ducem la uşa din faţă. 


Îi ridicară pe intruși în picioare şi aproape că îi târâră afară 
din încăpere. 

Evans rămase singur cu Sarah. 

— Cum a intrat Kenner în casă? 

— Era în pivniță. Aproape toată după-amiaza a cercetat 
casa. 

— Şi de ce nu mi-ai spus? 

— Eu i-am cerut asta, spuse Kenner, intrând din nou în 
cameră. Nu eram sigur în privinţa ta. E o afacere complicată, își 
frecă palmele. Acum hai să ne uităm la plicul ăla. 

— Da. 

Sarah se aşeză pe canapea și-l deschise. Înăuntru era o 
singură foaie de hârtie, foarte atent îndoită. O privi uimită. Faţa îi 
căzu. 

— Ce este? întrebă Evans. 

Fără să spună un cuvânt, îi întinse foaia. 

Era o factură de la Edwards Fine Art Display Company, din 
Torrance, California, pentru construirea unui piedestal de lemn 
care să susțină o statuie a lui Buddha. Datată cu trei ani în urmă. 

Simţindu-se descurajat, Evans se aşeză pe canapea, lângă 
Sarah. 


— Ce? întrebă Kenner. Ai abandonat deja? 


— Nu ştiu ce altceva să fac. 

— Poţi începe prin a-mi spune exact ce ţi-a zis George 
Morton. 

— Nu-mi amintesc exact. 

— Spune-mi ce-ţi amintești. 

— A spus că e un proverb filosofic. Era ceva de genul: „Pe 
toate le știe Buddha, acolo unde stă”. 

— Nu, e imposibil, spuse Kenner, pe un ton categoric. 

— De ce? 

— N-ar fi spus aşa ceva. 

— De ce? Kenner oftă. 

— Mi se pare evident. Dacă ar fi dat instrucţiuni - ceea ce 
presupun că a făcut n-ar fi fost atât de inexact. Deci trebuie să fi 
spus altceva. 

— E tot ce-mi amintesc, spuse Evans pe un ton defensiv. 
Stilul lui Kenner i se părea tăios, aproape insultător. Începuse să-l 
antipatizeze pe omul acesta. 

— Doar atât îți aminteşti? Să mai încercăm o dată. Unde a 
făcut George această afirmaţie? Trebuie să fi fost după ce ați ieşit 
din hol. 

La început Evans fu uimit. Apoi îşi aminti. 


— Frai acolo? 


— Da. Undeva în parcare. 

— De ce? 

— Discutăm mai târziu despre asta. Îmi spui că tu şi George 
ați ieşit... 

— Da, spuse Evans. Am ieșit. Era frig, iar George s-a oprit 
din cântat când a simţit frigul. Stăteam pe treptele hotelului și 
aşteptam maşina. 

— Aşa... 

— Şi când a venit, el s-a urcat în Ferrari, eu mă gândeam că 
n-ar trebui să conducă, i-am spus asta, iar George mi-a zis: „Asta 
îmi aminteşte de un proverb filosofic”. Eu l-am întrebat care, iar 
el mi-a spus: „Pe toate le știe Buddha, acolo unde stă”. 

— Unde stă? 

— Asta a spus. 

— Bine. Și în acel moment tu erai... 

— Mă aplecasem spre maşină. 

— Spre Ferrari. 

— Da. 

— Te aplecai. Şi când George ţi-a spus proverbul ăsta 
filosofic, ce i-ai răspuns? 

— L-am rugat doar să nu conducă. 


— Ai repetat fraza? 


— Nu, răspunse Evans. 

— De ce nu? 

— Pentru că mă temeam pentru el. N-ar fi trebuit să 
conducă. Oricum, țin minte că mă gândeam că formularea e cam 
stângace: „Pe toate le comandă Buddha, de la locul său”. 

— Pe toate le comandă? 

— Da. 

— Ţi-a spus el „pe toate le comandă”? 

— Da. 

— Mult mai bine, spuse Kenner. 

Se mişca încontinuu prin cameră, iar privirea i se muta de 
la un obiect la altul. Atingea obiecte, apoi le lăsa și trecea mai 
departe. 

— De ce e mult mai bine? Kenner arătă spre cameră. 

— Uită-te în jur, Peter. Ce vezi? 

— O sală media. 

— Exact. 

— Păi nu înţeleg... 

— Stai pe canapea, Peter. 

Furios, Evans se aşeză. Își încrucişa braţele pe piept şi îl 
fixă încruntat pe Kenner. 


Se auzea soneria. Discuţia fu întreruptă de sosirea poliţiei. 


— Lasă-mă pe mine să mă ocup de asta, spuse Kenner. E 
mai uşor dacă nu ești văzut. leşi din nou din cameră. Auziră de pe 
hol câteva voci care discutau încet despre cei doi intruși captivi. 
Părea o conversaţie între prieteni. 

— Kenner are legături cu poliția? 

— Nu chiar. 

— Ce înseamnă asta? 

— Pare să aibă cunoștințe, atâta tot. Evans o privi insistent. 

— Pare să aibă cunoștințe, atâta tot, repetă el. 

— Tot felul de cunoștințe. Da. L-a trimis şi pe George la 
mulţi dintre ei. Kenner are o reţea de contacte extraordinar de 
vastă. Mai ales în domeniul ecologiei. 

— Asta face Centrul pentru Analiză de Risc? Riscuri 
ecologice? 

— Nu ştiu sigur. 

— De ce e în anul sabatic? 

— Ar trebui să-l întrebi pe el chestiile astea. 

— Bine. 

— Nu-l placi, nu-i aşa? întrebă ea. 

— Ba îl plac. Doar că îl consider un imbecil îngâmfat. 

— E foarte sigur pe el. 


— Aşa sunt de obicei imbecilii. 


Evans se ridică şi se duse într-un punct din care putea 
vedea pe hol. Kenner vorbea cu polițiștii, semna niște hârtii şi îi 
preda pe intruși. Poliţiştii glumeau cu el. Lângă ei se afla bărbatul 
cu tenul închis, Sanjong. 

— Şi ce-i cu tipul ăla mărunţel care e cu el? 

— Sanjong Thapa, răspunse ea. Kenner l-a cunoscut în 
Nepal, pe când urca pe munte. Sanjong era un ofițer nepalez, care 
trebuia să ajute o echipă de oameni de știință să cerceteze 
eroziunea solului în Himalaya. Kenner l-a invitat în State să 
lucreze cu el. 

— Acum îmi amintesc. Kenner e şi alpinist. Și aproape că a 
ajuns în echipa olimpică de schi. Evans își ascundea cu greu 
iritarea. 

— E un om remarcabil, Peter. Chiar dacă nu-l placi. Evans 
se întoarse la canapea, se aşeză din nou și-și încrucișa braţele. 

— Aici ai dreptate, spuse el. Nu-l plac. 

— Am senzaţia că nu ești singurul. Lista oamenilor care-l 
antipatizează pe John Kenner e lungă. 

Evans pufni dispreţuitor şi nu spuse nimic. 

Stăteau pe canapea când se întoarse Kenner. Îşi freca din 
nou palmele. 


— Bine, spuse el. Tot ce au de spus băieţii ăștia doi e că vor 


să cheme un avocat şi par să cunoască unul bun. Închipuiţi-vă. 
Dar vom ști mai multe peste câteva ore. Se întoarse spre Peter. 
Deci ai rezolvat misterul? în legătură cu Buddha? 

Evans îl privi încruntat. 

— Nu. 

— Zău? E destul de evident. 

— Atunci ce-ar fi să ne spui tu? 

— Întinde mâna spre capătul mesei, spuse Kenner. Evans 
întinse mâna. Pe masă se aflau cinci telecomenzi. 

— Da, spuse el. Și? 

— La ce folosesc? 

— E sala media. Deja am stabilit asta. 

— Da, spuse Kenner. Dar la ce folosesc? 

— În mod evident, pentru a controla televizorul, satelitul, 
DVD-ul, VHS-ul și toate astea. 

— De unde e fiecare? 

Evans privi fix spre masă. Şi brusc înţelese. 

— Doamne, ai mare dreptate. 

Le cerceta, una după alta. 

— Asta e de la panoul de comandă... DVD... satelit... 
televizorul cu plasmă... Se opri. Mai era una. Se pare că sunt două 


telecomenzi pentru DVD. 


Cea de-a doua era neagră și grosolană, avea toate 
butoanele obișnuite, dar era puţin mai uşoară decât cealaltă. 

Evans deschise compartimentul bateriilor. Înăuntru era o 
singură baterie. În locul celeilalte se afla o bucată de hârtie făcută 
sul. 

— Asta e! Scoase hârtia. 

Pe toate le comandă Buddha, de la locul său. Asta spusese 
George. Ceea ce însemna că la hârtia aceasta se referise. 

Evans desfăcu atent bucata de hârtie făcută sul și o aşeză 
pe masă, netezind-o cu podul palmei. 

Apoi o privi nedumerit. 


Hârtia nu conţinea decât coloane de numere și cuvinte. 

— Asta căutau cu toţii? întrebă Evans. Sarah privea hârtia 
peste umărul lui. 

— Nu înțeleg. Ce înseamnă asta? 

Evans îi dădu hârtia lui Kenner, care-i aruncă o privire 
scurtă şi spuse: 

— Nu mă mir că toată lumea e disperată să recupereze 
asta. 

— Ştii ce e? 

— E foarte clar ce este, spuse Kenner, pasându-i hârtia lui 
Sanjong. E o listă de locații geografice. 

— Locaţii? Unde? 

— Asta trebuie să calculăm, spuse Sanjong. Sunt 
înregistrate în UTM, ceea ce înseamnă că lista e concepută pentru 
piloţi. 

Kenner văzu expresia nedumerită a celorlalți. 

— Lumea e un glob, spuse el, iar hărțile sunt plate. Prin 
urmare, toate hărțile sunt proiecţii ale unei sfere pe o suprafață 
plată. Una dintre proiecţii este grila Universal Transverse 
Mercator, care împarte globul în fâşii a câte şase grade. Iniţial era 
o proiecţie militară, dar unii piloţi o folosesc. 

— Deci aceste cifre sunt latitudinea şi longitudinea, în altă 


formă? întrebă Evans. 


— Corect. În formă militară. Kenner îşi mișcă degetul de-a 
lungul hârtiei. Se pare că sunt seturi alternative pentru patru 
locaţii. Dar de fiecare dată prima și cea de-a patra locaţie sunt 
una și aceeași. Oricare ar fi motivul... Se încruntă și începu să 
fixeze un punct din spaţiu. 

— E chiar așa de rău? întrebă Sarah. 

— Nu ştiu sigur, răspunse Kenner. Dar s-ar putea să fie. Îl 
privi pe Sanjong. Sanjong îl aprobă din cap, grav. 

— În ce zi suntem azi? întrebă el. 

— Marți. 

— Atunci... timpul e foarte scurt. 

— Sarah, vom avea nevoie de avionul lui George, spuse 
Kenner. Câţi piloţi are? 

— De obicei doi. 

— Avem nevoie de cel puţin patru. Cât de repede faci rost 
de ei? 

— Nu ştiu. Unde vrei să mergi? 

— Chile. 

— Chile! Şi când pleci? 

— Cât mai repede posibil. Cel târziu la miezul nopţii. 

— O să-mi ia ceva timp să aranjez... 


— Atunci apucă-te de acum, spuse Kenner. Avem puţin 


timp, Sarah. Foarte puţin. 

Evans o privi pe Sarah, care ieşea din cameră. Se întoarse 
spre Kenner. 

— Bine, spuse el. Mă dau bătut. Ce e în Chile? 

— Un aerodrom adecvat, presupun. Combustibil adecvat. 
Kenner pocni din degete. Bună remarcă, Peter. O strigă pe Sarah, 
aflată în cealaltă cameră. 

— Sarah, ce fel de avion este? 

— G-5, îi răspunse ea. 

Kenner se întoarse spre Sanjong Thapa, care scosese un 
mic computer portabil și tasta ceva. 

— Eşti conectat la Akamai? 

— Da. 

— Am avut dreptate? 

— Deocamdată am verificat doar prima locaţie, răspunse 
Sanjong. Dar aşa e. Trebuie să mergem în Chile. 

— Atunci Terror e Terror? 

— Cred că da. 

Evans își muta privirea de la unul la celălalt. 

— Terror e Terror? întrebă el, uluit. 

— Exact, spuse Kenner. 


— Ştii, Peter are dreptate aici, spuse Sanjong. 


— Aveţi de gând să-mi spuneţi şi mie ce se întâmplă? 
întrebă Evans. 

— Da, răspunse Kenner. Dar mai întâi, ai pașaportul la 
tine? 

— Îl am mereu la mine. 

— Ce băiat bun! Kenner se întoarse din nou spre Sanjong. 
Cu ce are dreptate? 

— E UTM, profesore. Sunt coordonate de şase grade. 

— Sigur că da! spuse Kenner, pocnind iar din degete. Ce s-o 
fi întâmplat cu mine? 

— Mă dau bătut, spuse Evans. Ce s-a întâmplat cu tine? Dar 
Kenner nu răspunse; părea aproape hiperactiv, iar degetele îi 
tremurau nervos când luă telecomanda de pe masa de lângă 
Peter și o privi cu atenţie, în lumină. În sfârşit, vorbi. 

— Coordonatele de șase grade înseamnă că aceste locaţii 
sunt cu o aproximaţie de o mie de metri. Asta înseamnă un 
kilometru. Nu e suficient de bine. 

— De ce? Cât de exacte ar trebui să fie? 

— Trei metri, răspunse Sanjong. Aproximativ zece picioare. 

— Presupunând că folosesc PPS, spuse Kenner, privind din 
nou telecomanda. Caz în care... A, ştiam eu. E cel mai vechi truc 


din manual. 


Scoase carcasa din spate a telecomenzii, scoțând la iveală 
plăcuţa cu circuite. O ridică, dezvăluind o altă bucată de hârtie 
îndoită. Era foarte subţire, aproape ca un şerveţel. Conţinea șiruri 


de numere și simboluri. 

— Bine, spuse Kenner. Aşa da. 

— Şi astea ce sunt? 

— Coordonate reale. Probabil că pentru aceleași locaţii. 

— Terror e Terror? întrebă Evans. Începea să se simtă ca 
un idiot. 

— Da, răspunse Kenner. Vorbim despre Mount Terror, 
Peter. Un vulcan inactiv. Ai auzit de el? 

— Nu. 

— Ei bine, acolo mergem. 

— Unde e? 

— Credeam că ai ghicit deja. E în Antarctica, Peter. 

SPRE PUNTA ARENAS MARȚI, 5 OCTOMBRIE 9.44 P.M. 

Aeroportul Van Nuys rămase în urmă. Jetul se îndreptă 
spre sud şi traversă întinderea plată și strălucitoare a Bazinului 
Los Angeles. Stewardesa îi aduse cafea lui Evans. Pe micul 
monitor, afișajul arăta 9 306 kilometri până la destinaţie. Zborul 
dura aproape douăsprezece ore. 

Stewardesa îi întrebă dacă doreau să ia cina și se duse s-o 
pregătească. 

— Bine, spuse Evans. Acum trei ore am venit s-o ajut pe 
Sarah în problema spargerii. Acum zbor spre Antarctica. Nu vi se 


pare că a venit momentul să-mi spună și mie cineva despre ce e 


vorba? 

Kenner încuviinţă din cap. 

— Ai auzit vreodată de Frontul Ecologist de Eliberare? 
FAC? 

— Nu, răspunse Evans, clătinând din cap. 

— Nici eu, spuse Sarah. 

— E o grupare extremistă underground. Se presupune că e 
fondată de foști membri ai Greenpeace și Earth First! care au 
considerat că aceste organizaţii au devenit prea moderate. FAC 
recurge la acte de violență în numele unor cauze ecologiste. Au 
incendiat hoteluri în Colorado, case în Long Island, au doborât 
copaci în Michigan, au dat foc unor maşini în California... 

Evans dădu din cap. 

— Am citit despre ei... FBI și celelalte agenţii ale statului nu 
se pot infiltra printre ei pentru că organizaţia e formată din 
celule separate, care nu comunică niciodată între ele. 

— Da, spuse Kenner. Așa se presupune. Dar au fost 
înregistrate convorbiri telefonice pe telefoane celulare. Știm de 
ceva vreme că gruparea s-a extins la nivel global şi plănuieşte o 
serie de evenimente majore în toată lumea, care ar trebui să 
înceapă peste câteva zile. 


— Ce fel de evenimente? Kenner clătină din cap. 


— Asta nu ştim. Dar avem motive să credem că vor fi de 
proporții și distructive. 

— Şi ce legătură au toate astea cu George Morton? întrebă 
Sarah. 

— Donaţii, răspunse Kenner. Dacă FAC pregătește acțiuni 
în toată lumea, au nevoie de mulţi bani. Întrebarea e de unde-i 
obțin? 

— Spui cumva că George a finanţat o grupare extremistă? 

— Nu intenționat. FAC e o organizaţie criminală, dar, chiar 
şi așa, grupări radicale cum e PETA o finanţează. Sincer, e o 
ruşine. Dar întrebarea e dacă și unele organizații ecologiste mai 
cunoscute o finanţează. 

— Organizații mai cunoscute? Cum ar fi? 

— Oricare, răspunse Kenner. 

— Stai puţin, spuse Sarah. Sugerezi că Societatea Audubon 
sau Sierra Club finanţează grupări teroriste? 

— Nu. Dar vă spun că nimeni nu ştie exact ce fac aceste 
organizaţii cu banii. Controlul guvernului asupra fundațiilor și 
instituţiilor caritabile e extrem de lax. Nu li se face audit. 
Registrele nu sunt controlate. În SUA, grupările ecologiste produc 
jumătate de miliard de dolari anual. Nimeni nu supraveghează ce 


fac cu aceşti bani. 


Evans se încruntă. 

— Şi George ştia asta? 

— Când l-am cunoscut, spuse Kenner, era deja îngrijorat în 
legătură cu FNRM. Ce fac cu banii lui. Cheltuiesc patruzeci şi 
patru de milioane de dolari anual. 

— Doar nu vrei să-mi spui că FNRM... Începu Evans. 

— Nu direct. Dar FNRM cheltuiește șaizeci la sută din banii 
săi pe strângere de fonduri. Sigur că nu pot recunoaște asta. N-ar 
da bine. Se fofilează lucrând aproape exclusiv cu firme din afară, 
companii de publicitate prin poştă sau prin telefon. Aceste firme 
au nume înșelătoare, cum ar fi Fondul Internaţional de Protecţie 
a Mediului - asta e o organizaţie cu sediul în Omaha, care se 
ocupă cu publicitate prin poștă, dar care la rândul ei lucrează cu 
subcontractori din Costa Rica. 

— Glumeşti, spuse Evans. 

— Nu, nu glumesc. lar anul trecut IWPF a cheltuit şase sute 
cincizeci de mii de dolari pe ceva care se numește Rainforest 
Action and Support Coalition, RASC. Care s-a dovedit a fi o cutie 
poştală în Elmira, New York. Și aceeași sumă a mers către Servicii 
Seismice din Calgary, altă cutie poştală. 

— Vrei să spui... 


— O cutie. O fundătură. Acesta a fost adevăratul motiv al 


disputei dintre Morton şi Drake. Morton simţea că lui Drake îi 
scăpaseră lucrurile din mână. De aceea a cerut un audit extern al 
organizaţiei şi, când Drake a refuzat, Morton s-a îngrijorat de-a 
binelea. Morton e în consiliul de administraţie al FNRM; are 
răspundere, așa că a angajat o echipă privată de anchetatori 
pentru a cerceta FNRM. 

— Serios? întrebă Evans. Kenner încuviinţă din cap. 

— Acum două săptămâni. Evans se întoarse spre Sarah. 

— Tu ştiai asta? 

Ea se uită în altă parte, apoi din nou la el. 

— Mi-a zis că n-am voie să spun nimănui. 

— George ţi-a zis? 

— Nu, eu, spuse Kenner. 

— Deci tu ai fost în spatele acestei chestii? 

— Nu, doar m-am consultat cu George. Era jocul lui. Dar 
problema e că, dacă subcontractezi, nu mai ai control asupra 
modului în care sunt cheltuiţi banii. Sau nu mai ai 
responsabilitate asupra modului în care sunt cheltuiţi. 

— Doamne, spuse Evans. Eu am crezut tot timpul că George 
îşi făcea griji în legătură cu procesul Vanutu. 

— Nu, spuse Kenner. Procesul pare fără speranță. E 


improbabil că va ajunge în instanţă vreodată. 


— Dar Balder a spus că după ce o să aibă date exacte 
despre nivelul mării... 

— Balder are deja datele exacte. Le are de luni întregi. 

— Ce? 

— Datele nu arată creşteri în zona Pacificului de sud în 
ultimii treizeci de ani. 

— Ce? 

Kenner se întoarse spre Sarah. 

— Aşa e el tot timpul? 

Stewardesa aduse suporturi pentru veselă, șerveţele și 
tacâmuri. 

— Am paste fusilli cu pui, sparanghel şi roşii uscate la 
soare, spuse ea, şi o salată verde asortată. Vrea cineva vin? 

— Vin alb, spuse Evans. 

— Avem Puligny-Montrachet. Nu ştiu sigur din ce an. Cred 
că e din '98. Domnul Morton avea de obicei la bord vin din '98. 

— Adu-mi toată sticla, spuse Evans, încercând să 
glumească. 

Kenner îl enervase. La începutul serii, Kenner fusese 
surescitat, destul de iritabil. Dar acum, în avion, era foarte liniștit. 
Avea aerul unui om care spunea adevăruri evidente, deși niciunul 


nu era evident pentru Peter. 


— Am înţeles greșit, spuse Evans, într-un târziu. Dacă ce 
spui e adevărat... 

Kenner dădu ușor din cap. 

Evans gândi: Mă lasă să pun totul cap la cap. Se întoarse 
spre Sarah. 

— Şi tu ştiai asta? 

— Nu. Dar ştiam că ceva nu e în regulă. George a fost foarte 
supărat în ultimele două săptămâni. 

— Crezi că de-aia a ţinut discursul ăla şi apoi s-a sinucis? 

— Voia să pună FNRM într-o situație jenantă, spuse 
Kenner. Voia ca media să se intereseze serios de organizaţia asta. 
Pentru că voia să împiedice ce se va întâmpla. 

Li se aduse vinul, în pahare de cristal. Evans îl bău rapid, 
apoi întinse paharul să-i fie umplut din nou. 

— Şi ce se va întâmpla? întrebă el. 

— Conform acelei liste, se vor produce patru evenimente. 
În patru locaţii din lume. La aproximativ o zi distanţă. 

— Ce fel de evenimente? Kenner clătină din cap. 

— Avem până acum trei indicii. Sanjong pipăi şerveţelul. 

— E în pur, spuse el, admirativ. Și cristal adevărat. 

— Drăguţ, nu? spuse Evans, golindu-şi din nou paharul. 


— Care sunt indiciile? întrebă Sarah. 


— Primul e acela că planificarea nu e exactă. Dacă ne 
gândim la un atac terorist, acestea sunt foarte precis plănuite, la 
minut. Acestea nu sunt. 

— Poate că gruparea nu e așa de bine organizată. 

— Mă îndoiesc că asta e explicaţia. În seara asta am obţinut 
al doilea indiciu, care e foarte important, spuse Kenner. După 
cum ați văzut pe listă, există mai multe locaţii alternative pentru 
aceste evenimente. Din nou, o organizaţie teroristă ar alege o 
locaţie şi s-ar ţine de ea. Dar gruparea asta n-a procedat așa. 

— De ce? 

— Presupun că asta indică tipul de evenimente planificate. 
Trebuie să existe o anumită incertitudine inerentă evenimentului 
sau legată de condiţiile de care e nevoie ca să se producă. 

— Cam vag. 

— E mai mult decât știam acum douăsprezece ore. 

— Și al treilea indiciu? întrebă Evans, făcându-i semn 
stewardesei să-i umple din nou paharul. 

— ÎL cunoşteam de mai mult timp. Există agenţii 
guvernamentale care urmăresc vânzările de produse tehnologice 
interzise, de care s-ar putea folosi teroriștii. De pildă, urmăresc 
orice ar putea fi folosit pentru producţia de arme nucleare - 


mașini centrifuge, anumite metale şi aşa mai departe. Urmăresc 


şi vânzarea de explozibile convenţionale puternice. Urmăresc 
biotehnologia cu un anume grad de risc. Și urmăresc 
echipamentele care ar putea fi folosite pentru a întrerupe rețelele 
de comunicaţii - care generează impulsuri electromagnetice, de 
pildă, sau frecvenţe radio de mare intensitate. 

— Da... 

— Fac asta cu ajutorul unor reţele neuronale de 
recunoaștere a patternurilor, care caută regularități în cantități 
foarte mari de date - în cazul acesta, e vorba de mii de facturi de 
vânzări. Acum opt luni, computerele au detectat un oarecare 
pattern care părea să indice o origine comună a vânzărilor 
desfășurate pe o zonă vastă a unui anume tip de echipament 
electronic. 

— Cum a decis computerul că e vorba de așa ceva? 

— Computerul nu-ți spune asta. Doar raportează patternul, 
care e investigat apoi de agenți pe teren. 

— Şi? 

— Patternul s-a confirmat. FAC cumpăra tehnologie foarte 
sofisticată de la companii din Vancouver, Londra, Osaka, Helsinki 
şi Seul. 

— Ce fel de echipamente? întrebă Evans. Kenner începu să 


le numere pe degete. 


— Containere de fermentație pentru produse de oxidare 
AOB - asta înseamnă bacterii care oxidează amoniacul. Unităţi de 
dispersie a particulelor, de uz militar. Generatoare de impulsuri 
tectonice. Unităţi mobile MHD. Generatoare de cavitaţie 
hipersonice. Procesoare de semnal cu rezonanţă magnetică. 

— Nu ştiu ce sunt astea, spuse Evans. 

— Puţini ştiu. Unele sunt tehnologii standard folosite de 
organizaţii ecologiste, cum ar fi containerele pentru AOB. Sunt 
folosite pentru tratarea apei cu deşeuri industriale. Unele sunt 
echipamente militare, dar se vând pe piaţă. lar unele sunt 
experimentale. Dar toate sunt foarte scumpe. 

— Dar cum vor fi folosite? întrebă Sarah. Kenner clătină 
din cap. 

— Nu ştie nimeni. Asta vom afla acum. 

— Dar cum crezi că vor fi folosite? 

— Detest să fac speculaţii, spuse Kenner. Luă coșul cu 
pâine prăjită. Vrea cineva pâine? 

SPRE PUNTA ARENAS MIERCURI, 6 OCTOMBRIE 3.01 A.M. 

Jetul zbura prin noapte. 

Partea din față a cabinei era în întuneric; Sarah şi Sanjong 
dormeau adânc pe paturi improvizate, dar Evans nu reușea să 


adoarmă. Stătea în spate, privind pe geam la cortina de nori ce 


scânteia ca argintul în lumina lunii. 

Kenner se așezase în faţa lui. 

— Lumea e frumoasă, nu-i așa? întrebă el. Vaporii de apă 
sunt una dintre caracteristicile distinctive ale planetei noastre. 
Creează atâtea lucruri frumoase... E uimitor cât de puțin înţelege 
ştiinţa din comportamentul vaporilor de apă. 

— Chiar aşa? 

— Atmosfera e un mister mai mare decât vrem să 
recunoaștem. Un exemplu simplu: nimeni nu ştie sigur dacă 
încălzirea globală va face ca norii să se înmulțească sau să se 
împuţineze. 

— NStai puţin, spuse Evans. Încălzirea globală înseamnă 
creşterea temperaturii, aşa că mai multă apă se va evapora din 
ocean și mai multă umezeală înseamnă mai mulți nori. 

— Asta e o idee. Dar o temperatură mai ridicată înseamnă 
şi mai mulți vapori de apă în aer, deci mai puţini nori. 

— Deci care variantă rămâne? 

— Nimeni nu ştie. 

— Atunci cum se fac modele climaterice pe computer? 
Kenner zâmbi. 

— În ceea ce priveşte stratul de nori, pe ghicite. 


— Pe ghicite? 


— Ei nu spun că ghicesc. O numesc estimare sau 
parametrizare sau aproximare. Dar dacă nu înţelegi ceva, nu poți 
aproxima. Nu faci decât să ghiceşti. 

Evans simţea că începe să-l doară capul. 

— Cred că e timpul să dorm puţin, spuse el. 

— 0 idee bună, spuse Kenner, uitându-se la ceas. Mai avem 
opt ore până la aterizare. 

Stewardesa îi dădu lui Evans o pijama. Se duse la baie să se 
schimbe. Când ieși, Kenner stătea în același loc, privind pe geam 
norfi luminaţi de lună. Deși știa că e mai bine să se abţină, Evans 
spuse: 

— Apropo, ai spus mai devreme că procesul Vanutu nu va 
ajunge în instanţă. 

— Corect. 

— De ce? Din cauza datelor despre nivelul mării? 

— Da, într-o oarecare măsură. E greu să susţii că încălzirea 
globală duce la inundarea ţării dacă nivelul mării nu creşte. 

— E greu de crezut că nivelul mării nu creşte. Tot ce citeşti 
susține că aşa se întâmplă. Toate relatările de la televizor... 

— Mai ţii minte albinele ucigaşe africane? Ani întregi s-a 
vorbit despre ele. Acum sunt aici și se pare că nu există probleme. 


Dar Y2K? Tot ce s-a scris atunci anunţa un dezastru iminent. A 


durat multe luni. Dar în cele din urmă nu a fost adevărat. 

Evans se gândi că Y2K nu dovedea nimic în legătură cu 
nivelul mării. Simţi nevoia să polemizeze pe acest subiect, dar se 
pomeni înăbușindu-și un căscat. 

— E târziu, spuse Kenner. Putem vorbi despre asta 
dimineaţă. 

— Tu nu dormi? 

— Încă nu. Mai am de lucru. 

Evans se duse în partea din față, unde dormeau ceilalţi. Se 
culcă vizavi de Sarah și-și trase cuvertura până sub bărbie. 
Picioarele îi rămaseră afară. Se ridică, își înfăşură degetele de la 
picioare în pătură şi se culcă din nou. Pătura îi ajungea doar până 
la umeri. Se gândi să se scoale și să-i ceară stewardesei încă o 
pătură. Apoi adormi. 

Se trezi în lumina crudă, strălucitoare a soarelui. Auzi 
clinchetul tacâmurilor şi simţi miros de cafea. Evans se frecă la 
ochi şi se ridică. În spate, ceilalți luau micul dejun. 

Îşi privi ceasul. Dormise peste şase ore. 

Se îndreptă spre partea din spate a avionului. 

— Vino să mănânci, îi spuse Sarah. Aterizăm peste o oră. 

leşiră pe pista de la Marso del Mar, tremurând din cauza 


vântului rece care bătea dinspre ocean. În jurul lor, pământul era 


jos, verde, mlăştinos şi rece. În depărtare, Evans zări crestele 
acoperite de zăpadă ale masivului El Fogara din sudul statului 
Chile. 

— Credeam că e vară, spuse el. 

— Chiar este. Sfârşitul primăverii, oricum. Aeroportul 
consta într-un mic terminal de lemn şi un șir de hangare din oţel, 
ca nişte colibe Quonset supradimensionate. Pe pistă se mai aflau 
încă șapte sau opt avioane, toate cu patru motoare. Unele aveau 
schiuri deasupra roţilor de aterizare. 

— Am ajuns la fix, spuse Kenner, arătând spre dealurile de 
deasupra aeroportului. Un Land Rover venea spre ei. Să mergem. 

Înăuntrul micului terminal, care era doar cu puţin mai 
mare decât o cameră spațioasă, cu pereţii acoperiţi de hărți 
aeriene vechi și pătate, începură să probeze parka, cizme și alte 
echipamente aduse de Land Rover. Gecile parka erau colorate în 
roșu strălucitor sau portocaliu. 

— Am încercat să nimeresc măsurile tuturor, spuse 
Kenner. Nu uitaţi să luaţi și colanţi şi helance de lână. 

— Evans o privi pe Sarah. Stătea pe podea și își punea 
şosete şi cizme solide. Apoi se dezbrăcă fără nicio jenă, rămânând 
doar în sutien şi-şi trase o helancă de lână peste cap. Avea 


mișcări rapide, profesionale. Nu se uita la niciunul dintre ei. 


Sanjong privea graficele de pe pereţi şi părea foarte 
interesat de unul dintre ele. Evans se apropie de el. 

— Ce reprezintă? 

— Sunt datele de la stația meteo de aici, de la Punta Arenas. 
E orașul cel mai apropiat de Antarctica din lume. Bătu cu 
degetele în grafic şi râse. Uite-ţi încălzirea globală. 

Evans se încruntă la grafic. 

— Toată lumea să fie gata, spuse Kenner, privindu-și 
ceasul. Avionul pleacă în zece minute. 

— Unde anume mergem? întrebă Evans. 

— La baza cea mai apropiată de Mount Terror. Se numește 
stația Weddell. E condusă de neozeelandezi. 

— Ce e acolo? 

— Nu prea multe, prietene, spuse şoferul Land Roverului, 
râzând. La ce vreme am avut în ultimul timp, sunteţi norocoşi 
dacă ajungeţi acolo. 

SPRE STAȚIA WEDDELL MIERCURI, 6 OCTOMBRIE 8.04 
A.M. 


Evans privea pe fereastra îngustă a avionului Hercules. 


Vibraţia elicelor îl făcea să se simtă somnoros, dar era fascinat de 
ceea ce vedea dedesubt - kilometri întregi de gheaţă cenușie, o 
priveliște străbătută de ceață și presărată pe alocuri cu rocă 
neagră. Era o lume monocromă, lipsită de soare. Și uriaşă. 

— Enormă, spuse Kenner. Oamenii n-au nicio perspectivă 
asupra Antarcticii, pentru că apare ca o linie care mărginește 
majoritatea hărților. Dar, de fapt, Antarctica e un element foarte 
important pe suprafața Pământului şi un factor major pentru 
climă. E un continent mare, aproape de două ori mai mare decât 
Europa sau America şi aici se află nouăzeci la sută din gheața 
planetei. 

— Nouăzeci la sută? întrebă Sarah. Vrei să spui că în restul 
lumii rămân doar zece procente? 

— De fapt, din moment ce în Groenlanda sunt patru 
procente, ceilalți ghețari din lume - din Kilimanjaro, Alpi, 
Himalaya, Suedia, Norvegia, Canada, Siberia - au în total şase 
procente din gheața planetei. Majoritatea covârșitoare a apelor 
îngheţate de pe planetă se află pe continentul Antarctica. În multe 
locuri gheaţa e groasă de opt-zece kilometri. 

— Nu-i de mirare că se tem că gheața de aici se topeşte, 
spuse Evans. 


Kenner nu spuse nimic. Sanjong clătina din cap. 


— Hai, băieţi. Antarctica se topește. 

— De fapt, nu e așa, spuse Sanjong. Pot să-ți dau niște 
referinţe, dacă vrei. 

— Cât dormeai tu, Sanjong şi cu mine am vorbit despre 
cum am putea să-ți explicăm nişte lucruri, din moment ce ai fost 
atât de prost informat. 

— Prost informat? spuse Evans, pe un ton rece. 

— Nu ştiu cum s-ar putea numi altfel. Poate că inima ta e la 
locul ei, Peter, dar pur și simplu nu ştii despre ce vorbeşti. 

— Hei, spuse el, stăpânindu-și furia, Antarctica se topește. 

— Crezi că repetiţia face un lucru să devină adevărat? 
Datele arată că o zonă relativ restrânsă, numită Peninsula 
Antarctica, se topeşte şi de acolo se desprind aisberguri imense. 
Sunt date înregistrate an de an. Dar continentul în ansamblu se 
răceşte, iar gheaţa devine mai groasă. 

— Antarctica se răcește? 

Sanjong scosese un laptop şi îl conectase la o mică 
imprimantă portabilă. Deschise monitorul. 

— Am decis, spuse Kenner, să-ți dăm de acum încolo 
bibliografie. Pentru că e prea plictisitor să încercăm să-ți 
explicăm totul. 


O coală de hârtie începu să iasă din imprimantă cu un 


bâzâit. Sanjong i-o întinse lui Evans. 

Doran, P.T., Priscu, J.C., Lyons, W.B., Walsh, J.E., Fountain, 
A.G., McKnight, D.M., Moorhead, D.L., Virginia, R.A., Wall, D.H., 
Clow, G.D., Fritsen, C.H., McKay, C.P., şi Parsons, A.N., 2002, „Clima 
Antarcticii se răceşte. Răspunsul ecosistemului terestru”, Nature 
415, 517 - 20. 

Din 1986 până în 2000 văile din centrul Antarcticii s-au 
răcit cu 0, 7° C, iar ecosistemul a fost grav afectat din cauza 
frigului. 

Comiso, J.C., 2000, „Variații și tendințe în temperaturile de 
la suprafața Antarcticii, după măsurători in situ ale sateliților cu 
infraroşu”, Journal of Climate 13, 1674 - 96. 

Atât datele provenite de la sateliți, cât şi cele de la sol arată 
o răcire uşoară în ultimii 20 de ani. 

Joughin, I, şi Tulaczyk, S. 2002, „Echilibrul masei 
şuvoaielor de gheață Ross, din vestul Antarcticii”, Science 295: 
476 - 480. 

Măsurătorile radarelor cu baleiaj lateral arată că masa de 
gheață din vestul Antarcticii a crescut la 26, 8 gigatone/an. E 
opusul tendinței de topire din ultimii 6.000 de ani. 

Thompson, D.W.]., şi Solomon, S., 2002, „Interpretarea 

schimbărilor recente de climat din emisfera sudică”, Science 296: 


895 - 99, 

Peninsula Antarctica s-a încălzit cu câteva grade, în timp ce 
interiorul continentului s-a răcit într-o oarecare măsură. Calotele 
glaciare s-au retras, dar cantitatea de gheață din banchize a 
crescut. 

Petit, J.R., Jouzel, J., Raynaud, D” Barkov, N.I., Barnola, J.-M., 
Basile, I, Bender, M., Chappellaz, J., Davis, M., Delaygue, G., 
Delmotte, M., Kotlyakov, V.M., Legrand, M., Lipenkov, V.Y., Lorius, 
C, Pepin, L, Ritz, C, Saltzman, E. și Stievenard, M., 1999, „Istoria 
climei şi atmosferei din ultimii 420.000 ani, studiată cu ajutorul 
straturilor de gheață Vostok din Antarctica”, Nature 399, 429 - 
36. 

În timpul ultimelor patru perioade interglaciare, acum 
420.000 ani, Pământul era mai cald decât astăzi. 

Anderson, J.B., şi Andrews, J.T, 1999, „Constrângeri 
radiocarbonice asupra avansării şi retragerii stratului de gheață 
în Marea Weddell, Antarctica”, GeologyTI, 179 - 82. 

Astăzi se topeşte mai puţină gheaţă decât în timpul ultimei 
perioade interglaciare. 

Liu, J., Curry, J.A., și Martinson, D.G., 2004, „Interpretarea 
variabilității recente a banchizei din Antarctica”, Geophysical 


Research Letters 31, 10.1029/2003 GL018732. 


Cantitatea de gheață din Antarctica a crescut începând din 
1979. 

Vyas, N.K., Dash, M.K., Bhandari, S.M., Khare, N., Mitra, A. şi 
Pandley, P.C., 2003, „Despre tendințele de extindere ale banchizei 
din regiunea antarctică, pe baza observațiilor OCEANSAT-1 
MSMR”, International Journal of Remote Sensing 24, 2277 - 87. 

Tendința de creştere a cantității de gheață s-ar putea 
accelera. 

Parkinson, C.L., 2002, „Tendinţe în durata sezonului 
banchizelor din sudul oceanului, 1979 - 99”, Annals of Glaciology 
34, 435 - 40. 

Cea mai mare parte a Antarcticii are parte de un sezon al 
banchizei mai lung, care durează cu 21 de zile mai mult decât în 
1979. 

— Da, bine, văd că aici se referă la o răcire ușoară, spuse 
Evans. De asemenea, văd o încălzire a peninsulei cu câteva grade. 
Asta mi se pare mai semnificativ. Și peninsula ocupă o mare parte 
din continent, nu? Puse hârtia deoparte. Sincer, nu sunt 
impresionat. 

— Peninsula înseamnă două procente din continent, spuse 
Sanjong. Şi sincer, sunt surprins că n-ai comentat cel mai 


semnificativ fapt din datele pe care le-ai primit. 


— Care ar fi... 

— Când ai spus adineauri că Antarctica se topește, spuse 
Sanjong, ştiai că asta se întâmplă de șase mii de ani? 

— Nu chiar așa exact, nu. 

— Dar, în general, ştiai asta? 

— Nu. Nu ştiam asta. 

— Credeai că topirea Antarcticii e ceva nou? 

— Credeam că se topeşte mai repede decât înainte. 

— Poate că-i mai bine să nu ne mai batem capul, spuse 
Kenner. 

Sanjong încuviință din cap și începu să pună computerul la 
loc. 

— Nu, nu, spuse Evans. Chiar mă interesează ce spuneţi. Nu 
sunt rigid în privința asta. Sunt gata să ascult informații noi. 

— Tocmai ai ascultat, spuse Kenner. 

Evans luă din nou în mână hârtia şi o împături cu atenţie. O 
vâri în buzunar. 

— Aceste studii sunt finanţate, probabil, de industria 
cărbunelui, spuse el. 

— Probabil, spuse Kenner. Sunt convins că asta explică 
totul. Dar până la urmă toată lumea e plătită de cineva. Ţie cine-ţi 


plătește salariul? 


— Firma mea de avocatură. 

— Şi pe ei cine-i plăteşte? 

— Clienţii. Avem câteva sute de clienţi. 

— Lucrezi pentru toţi? 

— Eu personal? Nu. 

— De fapt, lucrezi mai mult pentru ecologişti, spuse 
Kenner. E adevărat? 

— În mare parte. Da. 

— Ar fi corect să spunem că ecologiștii îți plătesc salariul? 
întrebă Kenner. 

— Ai putea susţine asta. 

— Eu te-am întrebat doar, Peter. Ar fi corect să spunem că 
ecologiștii îți plătesc salariul? 

— Da. 

— Bine. Atunci ar fi corect să spunem că opiniile tale se 
datorează faptului că lucrezi pentru ecologiști? 

— Fireşte că nu... 

— Deci nu eşti un lacheu plătit de mișcarea ecologistă? 

— Nu. Chestia e că... 

— Nu eşti o slugă a ecologiștilor? Un purtător de cuvânt 
pentru maşinăria media şi pentru strângerea de fonduri - o 


industrie de miliarde în toată regula - cu propriile sale interese 


care nu sunt neapărat şi cele ale publicului? 

— Fir-ar să fie... 

— Te enervează? întrebă Kenner. 

— Normal că mă enervează! 

— Bine, spuse Kenner. Acum știi ce simt oamenii de știință 
adevărați când integritatea le e pusă la îndoială de caracterizări 
murdare, ca aceea pe care tocmai ai făcut-o. Sanjong şi cu mine 
ţi-am oferit interpretări de date atent verificate. Făcute de 
diverse grupuri de oameni de ştiinţă din mai multe țări. lar prima 
ta reacţie a fost să le ignori, apoi ai recurs la un atac la persoană. 
N-ai reacționat la date. Nu ai oferit dovezi contrare. Ai împroșcat 
cu insinuări. 

— Mai du-te-n mă-ta, spuse Evans. Crezi că ai un răspuns 
pentru orice. Dar există o singură problemă: nimeni nu e de 
acord cu tine. Nimeni din lumea asta nu crede că Antarctica se 
răceşte. 

— Acești savanţi cred, spuse Kenner. Au publicat datele. 
Evans ridică mâinile spre cer. 

— Mai dă-o dracului, spuse el. Nu vreau să mai vorbesc 
despre asta. 

Se duse în partea din față a avionului și se așeză, își 


încrucișa braţele și începu să se uite pe geam. Kenner îi privi pe 


Sanjong şi Sarah. 

— Vrea cineva cafea? 

Sarah îi privise pe Kenner şi Evans şi se simţise oarecum 
încurcată. Deși în ultimii doi ani lucrase pentru Morton, nu 
împărtăşise niciodată pasiunea angajatorului său pentru 
problemele de mediu. În acest timp, Sarah avusese o relaţie 
furtunoasă, palpitantă cu un tânăr actor atrăgător. Viaţa lor 
împreună fusese un șir neîntrerupt de nopţi pasionale, 
confruntări furioase, uşi trântite, împăcări înlăcrimate, gelozii și 
infidelităţi - şi o consumase mai mult decât voia să recunoască. 
Adevărul era că nu fusese preocupată de FNRM sau de celelalte 
interese ecologiste ale lui Morton mai mult decât îi cerea slujba. 
Cel puțin până când nenorocitul de actor apăruse în revista 
People alături de o actriță din serialul de televiziune în care juca, 
iar Sarah hotărâse în sfârşit că s-a săturat, îi ștersese numărul din 
memoria telefonului mobil și se afundase în muncă. 

Dar cu siguranță avea aceeași viziune generală asupra 
lumii ca şi Evans. Poate că Evans era mai agresiv când își exprima 
opiniile, avea mai multă încredere în afirmaţiile sale, dar în 
general era de acord cu el. Și apăruse Kenner, trezindu-le o 
îndoială după alta. 


Asta o făcuse să se întrebe dacă tot ceea ce spunea Kenner 


era într-adevăr corect. Şi cum de se împrietenise cu Morton. 

— Aveai aceleași discuţii cu George? întrebă Sarah. 

— În ultimele sale cinci săptămâni de viaţă, da. 

— Şi polemiza cu tine, la fel ca Evans? 

— Nu. Kenner clătină din cap. Pentru că atunci deja știa. 

— Ce să ştie? 

Fură întrerupţi de vocea pilotului, care le vorbi prin 
intercom. 

— Veşti bune. Vremea s-a înseninat la Weddell și vom 
ateriza în zece minute. Pentru cei care n-au mai aterizat pe 
gheaţă, centurile trebuie să fie prinse strâns și jos, iar bagajele să 
se afle în siguranţă. Și nu glumim. 

Avionul începu o coborâre lentă, sinuoasă. Sarah privi pe 
geam la întinderea solidă de gheaţă albă, acoperită cu zăpadă, în 
depărtare zări un şir de clădiri în culori vii - roșu, albastru, verde 
- construite pe o creastă, deasupra oceanului cenușiu şi agitat. 

— Asta e stația Weddell, spuse Kenner. 

STAȚIA WEDDELL MARȚI, 6 OCTOMBRIE 11.04 A.M. 

Avansând cu dificultate spre clădirile care păreau cuburi de 
jucărie supradimensionate, Evans lovi cu piciorul o bucată de 
gheaţă care-i stătea în drum. Era morocănos. Se simțea tot timpul 


agresat de Kenner, pe care acum îl considera unul dintre acei 


etern nemulțumiți, care argumentau împotriva adevărurilor 
convenționale pentru simplul motiv că erau convenționale. 

Dar din moment ce era nevoit să-l suporte pe nebunul ăsta 
- cel puțin câteva zile - se hotărî să-l evite pe cât posibil pe 
Kenner. Și în niciun caz să nu-l mai provoace la discuţii. N-avea 
niciun sens să polemizezi cu extremiștii. 

O privi pe Sarah, care străbătea pista acoperită cu gheaţă 
alături de el. Obrajii îi erau roşii, din cauza aerului rece. Părea 
foarte frumoasă. 

— Cred că tipul e ţicnit, spuse Evans. 

— Kenner? 

— Da. Tu ce crezi? Ea dădu din umeri. 

— Poate. 

— Pun pariu că bibliografia aia pe care mi-a dat-o e falsă. 

— E destul de uşor să verificăm. 

Îşi scuturară picioarele şi intrară în prima clădire. 

Staţia de cercetare Weddell adăpostea peste treizeci de 
oameni de știință, tineri absolvenţi, tehnicieni şi personal 
auxiliar. Evans fu plăcut surprins să constate că interiorul era 
destul de confortabil, cu o cafenea veselă, o sală pentru jocuri şi o 
sală mare de sport, cu un şir de benzi de alergare. Existau 


ferestre mari, cu vedere spre oceanul agitat, neliniștit. Alte 


ferestre dădeau spre întinderea vastă a calotei glaciare Ross, care 
se pierdea departe, spre vest. 

Șeful staţiei îi întâmpină călduros. Era un savant masiv, cu 
barbă, pe nume MacGregor, care arăta ca Moş Crăciun în vestă 
Patagonia. Pe Evans îl irită faptul că MacGregor părea să-l ştie pe 
Kenner, cel puțin după reputaţie. Cei doi închegară imediat o 
conversație prietenoasă. 

Evans se scuză, spunând că vrea să-și verifice e-mailul. Fu 
condus într-o cameră unde se aflau câteva terminale de 
computere. Se logă și intră direct pe site-ul revistei Science. 

Doar câteva minute fură de ajuns ca să-şi dea seama că 
referinţele pe care i le dăduse Sanjong erau reale. Evans citi mai 
întâi rezumatele, apoi textele întregi. Începu să se simtă puţin 
mai bine. Kenner rezumase corect datele, dar le interpretase 
altfel decât autorii. Autorii acelor articole erau partizani convinşi 
ai ideii de încălzire globală - și spuneau asta în texte. 

Sau cel puţin majoritatea. 

Era puţin mai complicat. Într-unul dintre articole, era clar 
că, deşi autorul recunoștea formal amenințarea încălzirii globale, 
datele păreau să indice inversul celor afirmate în text. Dar 
această aparentă confuzie, bănuia Evans, se datora probabil doar 


faptului că lucrarea avea șase autori. Ceea ce spuneau era că 


susțineau ideea încălzirii globale. Și asta conta cu adevărat. 

Mai neliniștitoare era lucrarea despre îngroșarea calotei 
glaciare Ross. Aici, Evans găsi câteva argumente care-l tulburară, 
în primul rând, autorul spunea într-adevăr că stratul de gheaţă se 
topea de șase mii de ani, încă din Holocen. (Deși Evans nu-și 
amintea să fi citit în vreun articol despre topirea gheţurilor din 
Antarctica ideea că ar dura de şase mii de ani.) Dacă era adevărat, 
nu aducea cine știe ce vești noi. Ba chiar dimpotrivă, autorul 
susținea că vestea cu adevărat importantă era sfârşitul acestei 
tendințe de topire ce se întinsese pe o perioadă lungă de timp şi 
primele dovezi ale îngroşării stratului de gheață. Autorul sugera 
că acesta ar putea fi primul semn al începutului noii ere glaciare. 
Doamne! 

Noua eră glaciară? 

Se auzi o bătaie în ușă. Sarah îşi băgă capul înăuntru. 

— Kenner vrea să ne vadă. A descoperit ceva. Se pare că 
ieşim pe gheaţă. 

Harta acoperea tot peretele, arătând continentul enorm, în 
formă de stea. În colțul din dreapta jos se afla Staţia Weddell şi 
arcul calotei glaciare Ross. 

— Am aflat, spuse Kenner, că o navă de aprovizionare a 


acostat acum cinci zile, aducând cutii cu materiale de teren 


pentru un om de știință american pe nume James Brewster, de la 
Universitatea Michigan. Brewster e nou-venit, i s-a permis 
accesul în ultima clipă, pentru că finanţarea de care beneficia era 
neobişnuit de generoasă cu cheltuielile de regie - adică stația 
primea banii de care avea multă nevoie pentru diverse 
operațiuni. 

— Deci şi-a cumpărat accesul? spuse Evans. 

— Exact. 

— Când a ajuns aici? 

— Săptămâna trecută. 

— Unde e acum? 

— Pe teren. Kenner arătă spre hartă. Undeva la sud de 
culmile vulcanului Mount Terror. Acolo mergem și noi. 

— Ziceai că tipul ăsta e un om de știință din Michigan? 
întrebă Sarah. 

— Nu, răspunse Kenner. Tocmai am verificat la 
universitate. Au într-adevăr un profesor James Brewster. E 
geofizician la Michigan şi în momentul ăsta se află în Ann Arbor şi 
aşteaptă să-i nască nevasta. 

— Deci cine e tipul ăsta? 

— Nimeni nu ştie. 


— Şi ce echipamente a descărcat? 


— Nici asta nu ştie nimeni. Au fost aduse cu elicopterul, în 
ambalajele originale. Tipul e pe teren de o săptămână, cu doi 
așa-zişi tineri absolvenţi. Orice ar face, se pare că lucrează pe o 
arie întinsă, aşa că-şi mută des tabăra. Nimeni de aici nu știe 
sigur unde este. Kenner cobori tonul. Unul dintre absolvenți s-a 
întors ieri să lucreze ceva pe computer. Dar nu ne vom folosi de 
el ca să ne conducă, din motive evidente. Vom apela la unul dintre 
membrii echipei de la Weddell, Jimmy Bolden. Ştie foarte multe. 

— Vremea e prea riscantă pentru elicoptere, aşa că trebuie 
să luăm sănii. Sunt douăzeci şi șapte de kilometri până în tabără. 
Cu vehiculele de zăpadă ar trebui să facem cam două ore. 
Temperatura de afară e perfectă pentru o primăvară în 
Antarctica - minus douăzeci şi cinci de grade Fahrenheit. Aşa că 
faceți-vă bagajele. Aveţi întrebări? 

— Nu se va întuneca în curând? spuse Evans. 

— Acum, că a venit primăvara, nopţile sunt mai scurte. Cât 
vom fi acolo, vom avea lumină. Singura problemă va fi aici, spuse 
Kenner, arătând pe hartă. Trebuie să traversăm zona de 
forfecare. 

ZONA DE FORFECARE MIERCURI, 6 OCTOMBRIE 12.09 
P.M. 


— Zona de forfecare? spuse Jimmy Bolden, în timp ce 


înaintau cu greu spre hangar. Nu-i mare lucru. Trebuie doar să 
aveţi grijă şi atâta tot. 

— Dar ce este? întrebă Sarah. 

— Este o zonă unde gheaţa e supusă unor forțe laterale, de 
forfecare, cam ca pământul Californiei. Dar în loc de cutremure, 
aici avem crevase. Multe. Adânci. 

— Trebuie să traversăm chestia asta? 

— Nu e nicio problemă, spuse Bolden. Acum doi ani au 
construit un drum sigur care traversează zona. Au acoperit 
crevasele de lângă drum. 

Intrară în hangarul de oţel ondulat. Evans văzu un şir de 
vehicule în formă de cutie, cu cabine roșii și cauciucuri de tractor. 

— Astea sunt vehiculele de zăpadă, spuse Bolden. Tu și 
Sarah luaţi unul, dr. Kenner altul, iar eu voi fi în cel de-al treilea și 
vă voi conduce. 

— De ce nu putem merge toţi într-unul? 

— Precauţii standard. Trebuie să fie cât mai puţină 
greutate. Doar nu vreţi ca vehiculul să cadă într-o crevasă. 

— Parcă ai spus că există un drum unde crevasele au fost 
acoperite. 

— Există. Dar drumul e pe un strat de gheaţă care se mișcă 


zilnic câțiva centimetri. Asta înseamnă că drumul se mișcă. Nu vă 


temeți, e marcat foarte clar cu stegulețe. Bolden se urcă în 
vehicul. Hai să vă arăt cum merge. Îl conduceţi ca pe o maşină 
obișnuită: ambreiaj, frână de mână, accelerator, volan. Cu acest 
buton daţi drumul la încălzire - arătă spre un buton - și o lăsaţi 
în funcţiune tot timpul. Cabina va rămâne astfel la o temperatură 
de aproximativ zece grade. Această lumină portocalie de pe 
tabloul de bord este transponderul. Se aprinde când apăsaţi pe 
acest buton. Se aprinde automat dacă vehiculul se înclină la mai 
mult de treizeci de grade față de orizontală. 

— Adică dacă vom cădea în vreo crevasă, spuse Sarah. 

— Ascultă-mă pe mine, n-o să se întâmple aşa ceva. Eu vă 
arăt doar cum funcţionează. Transponderul emite un cod unic, 
aşa că venim şi vă găsim. Dacă dintr-un motiv sau altul veţi avea 
nevoie să fiți salvați, să știți că timpul unei operațiuni de salvare 
e de două ore. Aveţi mâncare și apă aici; suficient pentru zece 
zile. Aici e trusa medicală, care include morfină și antibiotice. 
Stingătorul de incendiu e aici. Echipamentul pentru expediţie e în 
cutia asta - crampoane, frânghii, cârlige și toate chestiile astea. 
Aveţi saci de dormit, echipați cu miniradiatoare. Dacă vă 
acoperiţi cu ei, păstrează timp de o săptămână o temperatură de 
peste zero grade. Cam asta e. Comunicăm prin radio. Aveţi 


speakerul în cabină. Microfonul e deasupra parbrizului. E activat 


vocaldoar vorbiţi. Aţi înțeles? 

— Am înţeles, spuse Sarah, urcând în vehicul. 

— Atunci să-i dăm drumul. Domnule profesor, vă e totul 
clar? 

— Da, răspunse Kenner și se urcă în cealaltă maşină. 

— Bine, spuse Bolden. Țineţi minte că afară din vehicul 
sunt minus treizeci de grade. Mâinile și fața să fie mereu 
acoperite. Orice porțiune de piele expusă va degera în mai puțin 
de un minut. După cinci minute, sunteţi în pericol de a vă pierde 
părți ale corpului. Nu vrem să vă duceţi acasă fără degetele de la 
mâini şi picioare. Sau fără nas. 

Bolden intră în al treilea vehicul. 

— Vom merge în şir, spuse el. Rămânem la o distanță de 
trei maşini. Sub nicio formă nu vă apropiaţi sau nu vă depărtați. 
Dacă începe o furtună și vizibilitatea scade, menţinem aceeași 
distanţă, dar reducem viteza. Aţi înţeles? 

Toţi trei încuviințară din cap. 

— Atunci hai să mergem. 

La capătul hangarului se deschise o uşă din oţel, iar metalul 
îngheţat scrâşni. Afară strălucea soarele. 

— Se pare că e o zi frumoasă în cartier, spuse Bolden și, cu 


o izbucnire de gaze de eșapament din motorul Diesel, conduse 


primul vehicul pe ușă. 

Mergeau în salturi, întreg corpul li se zguduia. Întinderea 
de gheață care păruse din depărtare atât de plată și lipsită de 
obstacole era extrem de accidentată când o priveai de aproape, 
cu gropi şi dâmburi abrupte. Evans se simţea ca într-o barcă, 
străbătând marea agitată, doar că acum marea era înghețată şi se 
mişcau încet de-a lungul ei. 

Sarah conducea, iar mâinile sale mânuiau volanul cu multă 
siguranţă. Evans stătea pe locul pasagerului, lângă ea, ținându-se 
de tabloul de bord, ca să-și menţină echilibrul. 

— Ce viteză avem? 

— Se pare că douăzeci şi doi de kilometri pe oră. Evans 
mormăi când coborâră un mic șanț, apoi urcară din nou. 

— Aşa o ţinem două ore? 

— Aşa a spus tipul. Apropo, ai verificat referințele lui 
Kenner? 

— Da, spuse Evans, indispus. 

— Erau false? 

— Nu. 

Vehiculul lor era al treilea din şir. Înainte se afla cel al lui 
Kenner, care urmărea pe Bolden. Radioul șuieră. 


— Bine, îl auziră pe Bolden prin speaker, acum intrăm în 


zona de forfecare. Păstraţi distanța și rămâneţi în perimetrul 
marcat de steaguri. 

Evans nu remarcă nicio diferență - părea aceeași întindere 
de gheaţă ce scânteia în soare - dar existau steaguri roşii pe 
ambele părţi ale drumului. Steagurile erau înălțate pe stâlpi înalți 
de doi metri. 

Când înaintară mai mult, Evans putu să vadă peste drum 
crevasele din gheaţă. Erau de un albastru intens și păreau să 
strălucească. 

— Cât de adânci sunt? întrebă Evans. 

— Cea mai adâncă pe care am găsit-o are un kilometru, îi 
răspunse Bolden prin radio. Unele au trei sute de metri. 
Majoritatea au treizeci de metri sau mai puțin. 

— Toate sunt colorate așa? 

— Da. Dar nu cred că vrei să le vezi mai de aproape. 

În ciuda avertismentelor înfiorătoare, străbătură în 
siguranță zona, lăsând în urmă steagurile. Văzură pe dreapta 
culmea unui munte, înconjurat de nori albi. 

— Ăsta e Erebus, spuse Bolden. E un vulcan activ. Din vârf 
ies aburi. Uneori aruncă jeturi de lavă, dar niciodată atât de 
departe. Mount Terror e inactiv. Îl vedeţi în față. Culmea aceea 


mică. 


Evans era dezamăgit. Numele de munte al terorii îi 
sugerase ceva înfricoșător - nu acest deluşor cu o porțiune 
stâncoasă în vârf. Dacă nu i-ar fi arătat nimeni vulcanul, probabil 
că nici nu l-ar fi remarcat. 

— De ce se numește Mount Terror? întrebă el. Nu e 
terifiant. 

— N-are legătură cu asta. Primele teritorii din Antarctica 
au primit numele corăbiilor care le-au descoperit. Se pare că 
„Terror” era numele unei corăbii din secolul al nouăsprezecelea. 

— Unde e tabăra lui Brewster? întrebă Sarah. 

— Ar trebui s-o vedem dintr-o clipă în alta, spuse Bolden. 
Deci voi sunteţi un fel de inspectori? 

— Suntem de la IADG, spuse Kenner. The International 
Inspection Agency. Ni s-a cerut să ne asigurăm că niciun proiect 
american nu încalcă acordurile internaţionale în privinţa 
Antarcticii. 

— Aha... 

— Dr. Brewster s-a mișcat atât de rapid, continuă Kenner, 
încât nu şi-a supus proiectul de cercetare aprobării IADG. Așa că 
facem cercetări pe teren. E o treabă de rutină. 

Timp de câteva minute, merseră în salturi păstrând 


tăcerea, încă nu se vedea tabăra. 


— Păi... spuse Bolden, poate a mutat-o. 

— Ce fel de cercetări face? întrebă Kenner. 

— Nu ştiu sigur, dar am auzit că studiază mecanismul 
desprinderii gheții. Știţi voi, când gheaţa ajunge la margine şi se 
desprinde din calotă. Brewster a montat dispozitive GPS în 
gheaţă, ca să înregistreze cum se mişcă spre mare. 

— Suntem aproape de mare? întrebă Evans. 

— Cam la şaisprezece - șaptesprezece kilometri. Spre nord. 

— Dacă studiază formarea aisbergurilor, întrebă Sarah, de 
ce lucrează atât de departe de coastă? 

— De fapt, nu e chiar atât de departe, spuse Kenner. Acum 
doi ani un aisberg lat de șase kilometri și lung de şaizeci şi patru 
de kilometri s-a desprins din calota glaciară Ross. Era mare cât 
Rhode Island. Unul dintre cei mai mari văzuţi vreodată. 

— Şi totuși nu încălzirea globală e de vină, îi spuse Evans 
lui Sarah, pufnind dezgustat. Încălzirea globală nu poate fi de 
vină. În niciun caz. 

— De fapt, chiar nu a fost de vină, spuse Kenner. A fost 
cauzată de condiţii locale. 

Evans oftă. 

— De ce nu mă surprinde asta? 


— Nu e nimic în neregulă la ideea existenţei unor condiţii 


locale, Peter. Acesta e un continent. Ar fi de mirare să nu aibă 
patternuri climatice proprii, independente de tendințele globale 
care pot exista sau nu. 

— Asta e foarte adevărat, spuse Bolden. Cu siguranță că 
aici există patternuri locale. Cum ar fi vânturile catabatice. 

— Ce? 

— Vânturile catabatice. Sunt vânturi gravitaționale. 
Probabil că ați remarcat că aici vântul bate mai tare decât în 
interior. În interiorul continentului atmosfera e relativ calmă. 

— Ce e un vânt gravitațional? întrebă Evans. 

— Antarctica e de fapt un fel de dom imens de gheaţă, 
spuse Bolden. În interior altitudinea e mai mare decât în zona 
coastei. Şi e mai frig. Aerul rece coboară și prinde viteză în 
deplasarea sa. Când ajunge la coastă poate bate cu optzeci, o sută 
treizeci de kilometri pe oră. Totuși, astăzi nu e aşa de rău. 

— Ce uşurare, spuse Evans. 

— Uitaţi-vă în față, spuse Bolden. Aceea e tabăra de 
cercetare a profesorului Brewster. 

TABĂRA LUI BREWSTER MIERCURI, 6 OCTOMBRIE 2.04 
P.M. 

Nu prea era mare lucru de văzut: două corturi portocalii 


țuguiate, unul mic și unul mare, bătute de vânt. Se pare că acela 


mai mare era pentru echipamente; văzură marginile unor cutii 
care aproape că ieșeau din cort. Din tabără, Evans putea vedea 
marcaje cu steaguri portocalii, înfipte în gheaţă din o sută în o 
sută de metri, formând un șir care se pierdea în depărtare. 

— Ne oprim aici, spuse Bolden. Mă tem că dr. Brewster nu 
se află momentan aici; maşina lui nu se vede nicăieri. 

— O să arunc o privire, spuse Kenner. 

Opriră motoarele și ieşiră din mașini. Lui Evans i se păruse 
că în cabină era răcoare, dar când ieși pe gheaţă, resimțţi ca un şoc 
aerul rece. Își pierdu răsuflarea şi tuşi. Kenner nu părea să aibă 
vreo reacție; se duse direct la cortul cu echipamente și dispăru 
înăuntru. 

Bolden arătă spre şirul de steaguri. 

— Vedeţi urmele acelea de mașină, paralele cu unităţile cu 
senzori? Probabil că dr. Brewster a ieşit să verifice 
echipamentele. Se întind spre vest pe o distanță de aproape o 
sută şaizeci de kilometri. 

— O sută şaizeci de kilometri? întrebă Sarah. 

— Da. A instalat unităţi radio GPS pe toată această distanţă, 
îi transmit informaţii, iar el înregistrează cum se mişcă odată cu 
gheața. 


— Dar nu se mişcă așa de mult... 


— În câteva zile nu. Dar senzorii ăştia vor rămâne aici timp 
de un an sau chiar mai mult. Vor trimite datele prin radio la 
Weddell. 

— Dr. Brewster va rămâne aici atât de mult? 

— A, nu, sunt sigur că se va întoarce acasă. E prea costisitor 
să stea aici. Fondurile sale îi permit doar un sejur inițial de 
douăzeci şi una de zile şi câteva vizite de monitorizare de câte o 
săptămână, o dată la câteva luni. Dar o să-i trimitem noi datele. 
De fapt, noi le publicăm pe internet, iar el le accesează de oriunde 
ar fi. 

— Deci i-aţi oferit o pagină web sigură? 

— Exact. 

Evans bătu din picioare, din cauza frigului. 

— Deci Brewster se întoarce sau nu? 

— Aşa ar trebui. Dar nu pot să-ți spun când. 

— Evans! strigă Kenner din cort. 

— Cred că are nevoie de mine. Evans se apropie de cort. 

— Du-te și tu cu el, dacă vrei, îi spuse Bolden lui Sarah. 
Arătă spre sud, unde norii se întunecaseră. N-ar trebui să 
rămânem prea mult aici. Se pare că se strică vremea. Mai avem 
două ore şi nu va fi prea amuzant dacă ne prinde. Vizibilitatea 


scade la trei metri şi chiar mai puţin. Trebuie să stăm la adăpost 


până trece. Și asta ar putea însemna două-trei zile. 

— O să le spun și lor, zise Sarah. 

Evans deschise cortul. Interiorul avea o strălucire 
portocalie, din cauza materialului. Înăuntru se aflau resturile 
unor lăzi de lemn, rupte şi împrăștiate pe sol. Deasupra lor erau 
zeci de cutii de carton, toate marcate în același fel. Pe fiecare se 
vedea sigla Universității Michigan şi textul, scris cu verde: 

Universitatea Michigan Departamentul de Științe ale 
Mediului Conținut: materiale de cercetare Foarte fragil 
MANEVRAȚI CU ATENȚIE Deschideţi aici 

— Pare oficial, spuse Evans. Eşti sigur că tipul ăsta nu e 
cercetător adevărat? 

— Convinge-te singur, răspunse Kenner, deschizând una 
dintre cutiile de carton. 

Înăuntru, Evans văzu o grămadă de conuri de plastic, cam 
de dimensiunile celor de pe autostradă. Doar că acestea erau 
negre, nu portocalii. 

— Ştii ce sunt astea? 

— Nu. Evans clătină din cap. Sarah intră în cort. 

— Bolden spune că vine vreme urâtă și că n-ar trebui să 
rămânem aici. 


— Stai liniştită, plecăm, spuse Kenner. Sarah, vreau să intri 


în celălalt cort. Vezi dacă găsești vreun computer. Orice fel de 
computer - laptop, lab controller, PDA - orice, doar să aibă 
microprocesor. Şi vezi dacă găseşti echipamente radio. 

— Vrei să zici transmiţătoare sau radiouri de ascultat? 

— Orice care are antenă. 

— Bine. Se întoarse şi ieși din nou. 

Evans încă se mai uita în cutiile de carton. Deschise trei, 
apoi şi pe a patra. Toate conţineau aceleași conuri negre. 

— Nu înţeleg. 

Kenner luă un con și-l apropie de lumină. Se putea citi: 
„Unitatea PTBC-XX-904/8776-AW203 US DOD”. 

— Sunt militare? întrebă Evans. 

— Corect. 

— Dar ce sunt? 

— Containere de protecţie pentru PTB. 

— Ce înseamnă PTB? 

—  Precision-timed blasts. Sunt explozibile detonate cu 
precizie de milisecunde de către un computer, pentru a induce 
efecte de rezonanţă. Exploziile în sine nu sunt foarte distructive, 
dar datorită programării lor, provoacă valuri statice în materia 
din jur. În asta constă forța lor de distrugere - valuri statice. 


— Ce e un val static? întrebă Evans. 


— Ai privit vreodată niște fetițe care sar coarda? Da? Ei 
bine, dacă în loc să învârtă coarda, o mișcă în sus şi-n jos, 
generează valuri în buclă, care se deplasează pe toată lungimea 
corzii, înainte și înapoi. 

— Aşa... 

— Dar dacă fetele învârt coarda așa cum trebuie, valurile 
par să se oprească din mișcarea înainte și înapoi. Coarda ia o 
formă curbă și rămâne astfel. Ai văzut așa ceva? Ei bine, ăsta e un 
val static. Se mişcă înainte și înapoi într-o sincronizare perfectă, 
astfel încât nu pare să se miște. 

— Şi explozibilele asta fac? 

— Da. În natură, valurile statice sunt incredibil de 
puternice. Pot să facă bucăţi un pod suspendat. Pot sfărâma un 
zgârie-nori. Cele mai distrugătoare efecte ale cutremurelor sunt 
cauzate de valuri statice generate în scoarță. 

— Deci Brewster are aceste explozibile... le-a așezat 
într-un șir... pe o distanță de o sută șaizeci de kilometri? Nu aşa a 
zis Bolden? O sută șaizeci de kilometri? 

— Exact. Și cred că nu există nicio îndoială asupra 
intenţiilor lui. Amicul nostru Brewster vrea să spargă gheaţa pe o 
distanţă de o sută șaizeci de kilometri, pentru a desprinde cel mai 


mare aisberg din istoria planetei. 


Sar ah îşi vâri capul înăuntru. 

— Ai găsit vreun computer? întrebă Kenner. 

— Nu. Nu e nimic acolo. Chiar nimic. Nici saci de dormit, 
nici mâncare, nici obiecte personale. Nu e decât un cort gol. Tipul 
a plecat. 

Kenner înjură. 

— Bine, spuse el. Acum ascultați-mă cu atenţie. Uite ce vom 
face. 

— A, nu, spuse Jimmy Bolden, clătinând din cap. Îmi pare 
rău, dar nu pot permite aşa ceva, dr. Kenner. E prea periculos. 

— De ce e periculos? spuse Kenner. Îi duci pe ei doi înapoi 
la staţie, iar eu urmăresc urmele lăsate de vehiculul lui Brewster 
până îl găsesc. 

— Nu, domnule, rămânem împreună. 

— Jimmy, spuse Kenner pe un ton ferm, n-o să facem așa. 

— Cu tot respectul, domnule, nu cunoaşteţi drumul prin 
părțile astea de lume... 

— Uiţi că sunt inspector IADG. Am stat în stația Vostok 
timp de șase luni în iarna anului 1999. Şi am fost rezident la 


Morval timp de trei luni în '91. Știu foarte bine ce fac. 


— Nu ştiu ce să zic... 

— Sună la Weddell. Șeful staţiei o să-ţi confirme. 

— Ei bine, domnule, dacă ziceţi așa... 

— Aşa zic, spuse Kenner ferm. Acum du-i pe oamenii ăștia 
înapoi la bază. Timpul trece. 

— Bine, dacă vă descurcaţi... Bolden se întoarse spre Evans 
şi Sarah. Atunci cred că o să mergem. În maşini, oameni buni, şi 
hai să plecăm. 

Peste câteva minute, Evans şi Sarah se zdruncinau pe 
gheață, urmând vehiculul lui Bolden. În spatele lor, Kenner 
conducea paralel cu șirul de steaguri, îndreptându-se spre est. 
Evans se uită în urmă la timp pentru a-l vedea pe Kenner cum se 
opri, ieşi din maşină, verifică rapid unul dintre steaguri, apoi 
intră în maşină și porni mai departe. 

Și Bolden îl văzuse. 

— Ce face? întrebă pe un ton anxios. 

— Cred că se uită la echipament. 

— N-ar trebui să iasă din vehicul. Și n-ar trebui să rămână 
singur. E împotriva regulilor. 

Sarah simţi că Bolden voia să se întoarcă. 

— O să-ți spun ceva despre dr. Kenner, Jimmy, spuse ea. 


— Ce anume? 


— Nu ţi-ai dori să-l enervezi. 

— Păi... bine atunci. 

Merseră mai departe, urcară un dâmb înalt și coborâră pe 
partea cealaltă. Tabăra lui Brewster dispăruse, ca și vehiculul lui 
Kenner. În față se așternea întinderea vastă a calotei glaciare 
Ross, care se pierdea spre orizontul cenușiu. 

— Două ore, oameni buni, spuse Bolden. Apoi un duș 
fierbinte. 

Prima oră trecu fără incidente. Evans era pe punctul de a 
adormi, dar se trezea din cauza mișcărilor bruşte ale vehiculului. 
Apoi adormea din nou, cu capul clătinându-se, până la următorul 
şoc. 

Sarah conducea. 

— N-ai obosit? o întrebă. 

— Nu, deloc. 

Soarele coborâse acum la orizont și era ascuns de ceaţă. 
Peisajul era de un cenușiu şters, iar pământul și cerul aproape că 
se confundau. Evans căscă. 

— Vrei să conduc eu? 

— Mă descurc, mulțumesc. 

— Sunt un șofer bun. 


— Știu. 


Se gândea că Sarah avea o latură autoritară, în ciuda 
farmecului şi frumuseţii sale. Era genul de femeie care voia să 
controleze telecomanda. 

— Pun pariu că vrei telecomanda, spuse el. 

— Aşa crezi? 

Într-un fel, gândi el, era enervant că nu-l lua în serios ca 
bărbat. Cel puţin, nu ca pe un bărbat de care ar putea fi 
interesată. De fapt, era puţin prea rece pentru gustul lui. 

Puțin prea blondă de gheaţă. Puțin prea controlată, sub 
învelișul acela frumos. Radioul păcăni. 

— Nu-mi place vremea asta care vine, spuse Bolden. Mai 
bine o luăm pe scurtătură. 

— Ce scurtătură? 

— Sunt doar opt sute de metri, dar economisim douăzeci 
de minute. Urmaţi-mă. 

Îşi întoarse vehiculul spre stânga, părăsind drumul 
acoperit cu zăpadă şi îndreptându-se spre câmpurile de gheaţă. 

— Bine, spuse Sarah. Te urmez. 

— Bravo, spuse Bolden. Mai avem o oră până la Weddell. 
Știu drumul ăsta, e o nimica toată. Doar să rămâi în spatele meu. 
Nici la stânga, nici la dreapta, ci chiar în spate, ai înțeles? 


— Am înţeles, spuse Sarah. 


— Bine. 

În câteva minute, se abătuseră cu câteva sute de metri de la 
drum. Aici, gheaţa era stearpă și dură, iar cauciucurile vehiculelor 
o zgâriau şi scârțâiau deasupra ei. 

— Acum sunteţi pe gheaţă, spuse Bolden. 

— Am observat. 

— Nu durează mult. 

Evans privea pe fereastră. Nu mai vedea drumul. De fapt, 
nici nu mai era sigur în care direcţie se afla. Acum, totul arăta la 
fel. Deveni brusc anxios. 

— Chiar că suntem în ţara nimănui. 

Vehiculul alunecă puțin în lateral, pe gheaţă. Apucă tabloul 
de bord. Sarah redresa imediat maşina. 

— Doamne, spuse Evans, ţinându-se de tabloul de bord. 

— Eşti nervos ca pasager? 

— Poate că da, puţin. 

— Păcat că n-avem nişte muzică. Putem face cumva să 
ascultăm muzică? îl întrebă pe Bolden. 

— Se poate. Weddell transmite douăzeci şi patru de ore. O 
clipă. Opri maşina și se îndreptă spre ei. Se urcă pe treaptă și 
deschise ușa, într-un curent de aer îngheţat. 


— Uneori sunt interferenţe din cauza ăstuia, spuse el, și 


desprinse transponderul de bord. Bine. Acum verifică radioul. 

Sarah umblă la aparatul de transmisie, răsucind un buton. 
Bolden se întoarse în cabina sa roşie, cu transponderul în mână. 
Motorul său diesel scuipă un nor de gaz de eșapament negru 
când vehiculul intră în viteză. 

— Credeam că sunt puţin mai atenţi la mediu, spuse Evans, 
privind gazele de eşapament, în timp ce mașina lui Bolden pufăia 
înaintea lor. 

— Nu găsesc nicio muzică, spuse Sarah. 

— Nu contează. Nu-mi doream chiar atât de mult. Mai 
merseră o sută de metri. Apoi Bolden se opri din nou. 

— Acum ce mai e? spuse Evans. 

Bolden ieşi din vehicul, se duse în spatele lui și-și privi 
şenilele. 

Sarah încă mai umbla la radio. Apăsa butoanele pe diverse 
frecvenţe, dar la fiecare primea doar descărcări de energie 
statică. 

— Nu sunt sigur că s-a schimbat ceva, spuse Evans. Las-o 
baltă. Oricum, de ce ne-am oprit? 

— Nu ştiu. Pare să verifice ceva. 

Bolden se întoarse și îi privi. Nu se mişca. Pur și simplu 


stătea acolo și îi privea fix. 


— Să ieşim? spuse Evans. 

Radioul porni și auziră: „... e Weddell CM către... 401. 
Sunteţi acolo, dr. Kenner? Weddell CM către... Kenner. Mă 
auziţi...?” 

— Hei, spuse Sarah, zâmbind. Cred că în sfârşit am prins 
ceva. 

Radioul șuiera şi pocnea. 

„... tocmai l-am găsit pe Jimmy Bolden fără cunoștință în 
sala de întreţinere. Nu știm cine e... acolo cu... dar nu e...” 

— Căcat, spuse Evans, privindu-l pe omul din faţa lor. Tipul 
ăsta nu e Bolden? Cine e? 

— Nu ştiu, dar ne stă în cale. Şi aşteaptă. 

— Ce așteaptă? 

Se auzi un crac! puternic, care venea de sub ei. În cabină, 
sunetul avu ecoul unei Împuşcături. Vehiculul se înclină uşor. 

— Dă-o dracului, spuse Sarah. O să ieşim de-aici, chiar dacă 
trebuie să-l calc pe nenorocit. Băgă vehiculul în viteză şi începu 
să dea înapoi, îndepărtându-se de mașina din față. Alunecă, apoi 
merse din nou în față. Din nou crac! 

— Dă-i drumul! spuse Evans. Dă-i drumul! 

Crac! Crac! Vehiculul se afundă şi se înclină într-o parte. 


Evans îl privi pe cel care se dădea drept Bolden. 


— E gheața, spuse Sarah. Aşteaptă să se spargă din cauza 
greutăţii noastre. 

— Calcă-l! spuse Evans. 

Ticălosul le făcea semne cu mâna. Evans avu nevoie de 
câteva clipe să-şi dea seama de sensul gestului. Apoi înțelese. Era 
un gest de adio. 

Sarah apăsă pedala de acceleraţie, iar motorul împinse 
mașina înainte, dar în următoarea clipă pământul cedă complet 
sub ei, iar vehiculul se prăbuşi. Evans văzu peretele de gheață 
albastră al unei crevase. Apoi maşina începu să se rostogolească 
înainte şi o clipă fură înghiţiţi de o lume de un albastru ireal, apoi 
plonjară în față, spre întunericul de dedesubt. 

Sarah deschise ochii şi văzu o explozie de lumină albastră, 
cu raze care radiau în toate direcţiile. Fruntea îi era rece ca 
gheața şi gâtul o durea groaznic. Începu să se ridice prudent, 
controlându-și mâinile şi picioarele. O dureau, dar le putea mișca, 
în afară de piciorul drept, care se prinsese sub ceva. Tuși, apoi se 
opri ca să-și adune forțele. Era întinsă pe-o parte, cu faţa lipită de 
parbrizul pe care-l spărsese cu fruntea. Ochii ei se aflau la doar 
câțiva centimetri de geamul spart. Se retrase și privi încet în jur. 


Era întuneric, un fel de crepuscul. In partea stângă venea 


de undeva o lumină slabă. Observă că vehiculul se răsturnase 
pe-o parte, cu roțile spre peretele de gheaţă. Probabil că se 
prăbușiseră pe un soi de platformă. Privi în sus - gura crevasei 
era surprinzător de aproape, la treizeci sau patruzeci de metri 
deasupra ei. Suficient de aproape ca să-i dea curaj. 

Apoi se uită în jos, încercând să-l găsească pe Evans. Dar 
dedesubtul ei era întuneric. Nu-l vedea nicăieri. Ochii i se 
adaptară treptat. I se tăie răsuflarea. Îşi dădu seama care era 
situaţia reală. 

Nu exista nicio platformă. 

Vehiculul se rostogolise în crevasa care se îngusta și se 
blocase între pereţii crevasei. Roţile se sprijineau de un perete, 
acoperișul cabinei de celălalt, iar cabina era suspendată deasupra 
hăului albastru. Ușa de pe partea lui Evans atârna, deschisă. 

Evans nu era în cabină. 

Căzuse. 

În întuneric. 

— Peter? 

Niciun răspuns. 

— Peter, mă auzi? 

Ascultă. Nu se auzea nimic. Niciun sunet, nicio mișcare. 


Absolut nimic. 


Brusc, înțelese: Era singură acolo. La treizeci de metri 
adâncime, într-o crevasă înghețată, în mijlocul unei întinderi de 
gheață pustii, departe de drum, departe de orice. 

Şi, cu un frison de groază, realiză că acela avea să-i fie 
mormântul. 

Bolden - sau oricine ar fi - planificase foarte bine totul, 
gândi Sarah. Le luase transponderul. Putea să meargă câţiva 
kilometri, să-l arunce în cel mai adânc hău pe care-l găsea, apoi să 
se întoarcă la bază. Când echipele de salvare ar fi pornit în 
căutarea lor, s-ar fi îndreptat spre transponder. N-aveau cum să 
ajungă prea aproape de ea. Echipele puteau căuta zile întregi 
într-o crevasă adâncă înainte de a abandona. 

Dar dacă-şi extindeau căutarea? Oricum n-ar fi găsit 
vehiculul. Se afla la doar patruzeci de metri de suprafață, dar la 
fel de bine putea să fie și la o sută de metri. Era prea mult ca să fie 
văzut de un elicopter sau chiar de o mașină care ar fi trecut pe 
acolo. Nu că ar fi trecut vreuna. Ar presupune că s-au abătut de la 
drumul marcat şi ar căuta pe marginea traseului. Nicidecum aici, 
în mijlocul unui câmp de gheață. Drumul avea douăzeci şi șapte 
de kilometri. Căutarea ar dura zile întregi. 

Nu, gândi Sarah. Nu o vor găsi niciodată. 


Şi chiar dacă ar reuşi să ajungă la suprafaţă, ce-ar face? 


N-avea busolă, nici hartă, nici GPS. Nici radio - aparatul zdrobit 
zăcea sub genunchiul ei. Nici măcar nu știa în ce direcție se afla 
stația Weddell față de locul unde se afla. 

Desigur, gândi, avea o jachetă de un roşu aprins care s-ar fi 
putut vedea de la distanţă și provizii, mâncare, echipament - 
echipamentul despre care le vorbise tipul înainte de plecare. Dar 
ce era, mai exact? îşi amintea vag ceva despre materiale de 
alpinism. Crampoane și frânghii. 

Sarah se aplecă, reuși să se elibereze de sub o cutie cu 
unelte care-i țintuise piciorul la pământ, apoi se târî spre partea 
din spate a cabinei, ținându-și echilibrul pentru a evita uşa larg 
deschisă de sub ea. În crepusculul permanent al crevasei, văzu 
lada cu provizii. Era puţin deformată din cauza impactului, așa că 
nu reuși s-o deschidă. 

Se întoarse la cutia cu unelte, o deschise, scoase un ciocan 
şi o şurubelniţă și îşi petrecu următoarea jumătate de oră 
încercând să deschidă lada. În sfârşit, cu un scrâşnet metalic, se 
deschise. Privi înăuntru. 

Era goală. 

Nici urmă de mâncare, apă, echipament de alpinism. Nici 
urmă de saci de dormit, nici de radiatoare. Absolut nimic. 


Sarah inspiră adânc, apoi expiră încet. Rămase calmă, 


refuzând să intre în panică. Îşi evalua situaţia. Fără frânghii şi 
crampoane nu putea ajunge la suprafață. Ce-ar fi putut folosi în 
loc? Avea o cutie cu unelte. Putea folosi șurubelnița pe post de 
piolet? Probabil că era prea mică. Poate reușea să dezasambleze 
schimbătorul de viteze și să facă un piolet din părţile 
componente. Sau să scoată un cauciuc și să vadă ce părți putea 
folosi. 

Nu avea crampoane, dar dacă găsea niște obiecte cu vârf 
ascuțit, şuruburi sau ceva de felul ăsta, le-ar fi putut fixa pe talpa 
bocancilor şi s-ar fi putut cățăra. Și pe post de frânghie? Poate 
găsea o bucată de pânză... Privi interiorul cabinei. Poate reuşea 
să sfâşie materialul de pe scaune. Sau mai bine să-l taie în fâşii? 
Asta s-ar putea să meargă. 

Astfel îşi ţinea moralul ridicat. Se străduia să nu 
abandoneze. Chiar dacă șansele de reușită erau mici, mai exista o 
şansă. O şansă. 

Se concentra pe asta. 

Unde era Kenner? Ce avea să facă atunci când auzea 
mesajul la radio? Probabil că deja îl auzise. Se va întoarce la 
Weddell? Aproape sigur că aşa va face. Și-l va căuta pe tipul acela 
despre care crezuseră că e Bolden. Dar Sarah era destul de sigură 


că omul dispăruse. 


Și odată cu el, şi speranţa ei într-o salvare. 

Cristalul ceasului ei fusese zdrobit. Nu știa de cât timp se 
afla acolo, dar observase că se făcuse mai întuneric. Crăpătura de 
deasupra ei nu mai era atât de strălucitoare. Ori se schimba 
vremea de la suprafață, ori soarele coborâse la orizont. Asta 
însemna că stătea acolo de două sau trei ore deja. 

Resimţea o anumită amorțeală în corp - nu doar din cauza 
căzăturii, dar şi pentru că era frig. În cabină nu mai era căldură. 

Se gândi că poate va reuşi să pornească motorul, ca să dea 
drumul la căldură. Merita să încerce. Porni farurile, iar unul 
dintre ele se aprinse, luminând peretele de gheață. Deci bateria 
mai avea încă electricitate. 

Răsuci cheia. Generatorul scoase un zgomot chinuit. 
Motorul nu porni. 

Atunci auzi o voce strigând: 

— Hei! 

Sarah privi în sus, spre suprafață. Nu văzu nimic, în afară 
de gura crevasei şi fâşia de cer cenuşiu de deasupra. 

— Hei! 

Îşi concentra privirea. Era într-adevăr cineva acolo sus? 
începu să strige: 


— Hei! Sunt aici, jos! 


— Ştiu unde eşti, spuse vocea. 

Atunci realiză că vocea venea de dedesubt. Privi în jos, spre 
adâncurile crevasei. 

— Peter? 

— Mă cac pe mine de frig, spuse el. Vocea lui plutea în 
întuneric. 

— Eşti rănit? 

— Nu, nu cred. Nu știu. Nu mă pot mișca. Sunt blocat 
într-un fel de crăpătură. 

— La ce distanţă eşti? 

— Nu ştiu. Nu-mi pot mișca gâtul, să mă uit în sus. Sunt 
blocat, Sarah. Vocea îi tremura. Părea înspăimântat. 

— Nu poţi să te mişti deloc? 

— Doar un braţ. 

— Vezi ceva? 

— Gheaţă. Văd un perete albastru. E la un metru și 
jumătate de mine. 

Sarah se urcase pe ușa deschisă și se uita în jos, în crevasă, 
încercând să vadă. Era foarte întuneric acolo jos. Dar crevasa 
părea să se îngusteze rapid. Dacă era aşa, nu putea fi chiar atât de 
departe. 


— Peter, mișcă-ţi braţul. Poţi să-ți mişti braţul? 


— Da. 

— Mişcă-l. 

— Asta fac. 

Nu vedea nimic. Doar întuneric. 

— Bine, spuse ea. Opreşte-te. 

— M-ai văzut? 

— Nu. 

— Căcat! Tuşi. E foarte frig, Sarah. 

— Ştiu. Rezistă. 

Trebuia să găsească o cale de a vedea în adâncime. Se uită 
sub tabloul de bord, acolo unde se afla stingătorul de incendiu, 
prins de peretele mașinii. Dacă exista un extinctor, probabil că 
exista şi o lanternă. În mod sigur era o lanternă... pe undeva. 

Nu sub tabloul de bord. 

Poate în torpedo. Îl deschise și căută cu mâna, în întuneric. 
Foşnet de hârtie. Degetele ei cuprinseră un cilindru gros. Îl 
scoase afară. 

Era o lanternă. 

O aprinse. Funcţiona. Îndreptă lumina spre adâncurile 
crevasei. 

— Văd, spuse Peter. Văd lumina. 


— Bine. Acum mișcă din nou braţul. 


— Asta fac. 

— Acum? 

— Da, acum. 

Privi cu intensitate. 

— Peter, nu văd, stai puţin. 

Îl văzu - doar vârfurile degetelor în mănuşile roşii, care 
ieșeau de sub cauciucurile de tractor, deasupra gheții. 

— Peter. 

— Ce e? 

— Eşti foarte aproape de mine. La vreo doi sau trei metri 
mai jos. 

— Excelent. Poţi să mă scoţi de aici? 

— Aş putea, dacă aș avea o frânghie. 

— Nu există frânghii? 

— Nu, am deschis cutia cu echipament. Nu e nimic acolo. 

— Dar nu sunt în cutie. Sunt sub scaun. 

— Ce? 

— Le-am văzut eu. Frânghiile şi celelalte chestii sunt sub 
scaunul din dreapta. 

Se uită în mașină. Scaunul se afla pe un fundament de oţel, 
bine prins de podeaua vehiculului. La bază nu existau uși sau 


compartimente. li era greu să manevreze lanterna în jurul 


scaunului, dar se convinse: nu existau uși. Dintr-un impuls, ridică 
bancheta și văzu dedesubt un compartiment. Lumina lanternei 
scoase la iveală frânghii, cârlige, pioleţi, crampoane... 

— Le-am găsit, spuse ea. Ai avut dreptate. Sunt aici. 

— Uf, făcu Evans. 

Scoase echipamentul cu grijă, atentă ca nicio piesă să nu 
cadă prin uşa deschisă. Degetele îi amorţiseră deja şi se simţea 
stângace cu frânghia de nailon de cincisprezece metri, cu un 
cârlig triplu la unul din capete, în mână. 

— Peter, dacă las o frânghie în jos, poţi s-o prinzi? 

— Poate. Cred că da. 

— Poţi să te ţii bine de ea, ca să te scot? 

— Nu ştiu. Am un singur braţ liber. Celălalt e prins sub 
mine. 

— Ai destulă forță ca să te ţii de frânghie cu un singur braţ? 

— Nu știu. Nu cred. Adică... dacă îmi eliberez o parte din 
corp şi apoi o scap... 

Vocea i se sparse. Părea gata să plângă. 

— Bine, spuse ea. Nu-ţi face probleme. 

— Sunt blocat, Sarah! 

— Nu, nu eşti. 


— Ba da, sunt blocat, sunt blocat, ce dracu’! Intrase în 


panică. O să mor aici! 

— Peter, termină! În timp ce vorbea, își încolăcea frânghia 
în jurul taliei. Totul o să fie bine. Am un plan. 

— Ce plan? 

— O să leg un cârlig de frânghie și-l las în jos. Poţi să-l 
prinzi de ceva? Poate de curea? 

— Nu de curea... Nu, sunt prins aici, Sarah. Nu mă pot 
mişca. Nu pot ajunge la curea. 

Încerca să vizualizeze situaţia lui. Probabil că era prins 
într-o despicătură din gheaţă. Era înspăimântător doar să-ți 
imaginezi. Normal că era speriat. 

— Peter, spuse ea. Poţi să prinzi cârligul de ceva? 

— O să încerc. 

— Bine, acum vine, spuse ea, începând să coboare frânghia. 
Cârligul dispăru în întuneric. 

— ÎI vezi? 

— Îl văd. 

— Ajungi la el? 

— Nu. 

— Bine, îl mişc către tine. 

Îşi mişcă uşor încheietura, iar frânghia începu să se 


balanseze în lateral. Cârligul dispăru din raza ei vizuală, apoi se 


legănă înapoi, apoi dispăru iar. 

— Nu pot... continuă, Sarah. 

— Asta fac. 

— Nu ajung la el, Sarah. 

— Mai încearcă. 

— Trebuie să fie mai jos. 

— Bine. Cât de jos? 

— Cam treizeci de centimetri. 

— Bine. Îl coborî treizeci de centimetri. Cum e acum? 

— Bine. Acum balansează.-l. 

Aşa făcu. Îl auzi cum geme, dar de fiecare dată cârligul se 
legăna înapoi, devenind vizibil. 

— Nu pot, Sarah. 

— Ba da, poţi. Mai încearcă. 

— Nu pot. Am degetele prea îngheţate. 

— Mai încearcă, spuse ea. Uite-l, vine iar. 

— Nu pot, Sarah, nu pot... Hei! 

— Ce e? 

— Aproape l-am prins. 

Privi în jos şi văzu cârligul cum se învârtea. Îl atinsese. 

— Încă o dată. O să reuşeşti, Peter. 


— Incerc, doar că am așa de puţin... L-am prins, Sarah. 


L-am prins! 

Sarah scoase un oftat lung de uşurare. 

El tuşea în întuneric. Ea aștepta. 

— Bine, spuse el. L-am prins de haină. 

— Unde? 

— În față. Chiar pe piept. 

Sarah se gândi că, dacă cârligul tăia haina, l-ar fi sfâşiat 
până sub bărbie. 

— Nu, Peter. Prinde-l la subraţ. 

— Pot doar dacă mă tragi cam un metru. 

— Bine. Să spui când. El tuși. 

— Ascultă, Sarah. Ai destulă forță ca să mă tragi? 

Ea evitase să se gândească la asta. Presupusese că va reuși 
într-un fel sau altul. Bineînţeles că nu știa cât de adânc era prins, 
dar... 

— Da, spuse ea. Pot s-o fac. 

— Eşti sigură? Am şaptezeci și două de kilograme. Tuși din 
nou. Poate puțin mai mult. Cam cu patru kilograme. 

— Te-am legat de volan. 

— Bine, dar... să nu mă scapi. 

— N-o să te scap, Peter. 


Urmă o pauză. 


— Câte kilograme ai? 

— Peter, niciodată nu trebuie să pui întrebarea asta unei 
doamne. Mai ales în LA. 

— Nu suntem în LA. 

— Nu ştiu câte kilograme am. Sigur că ştia foarte bine. Avea 
şaizeci şi două de kilograme. El cântărea cu peste zece kilograme 
mai mult. 

— Dar ştiu că te pot trage. Eşti gata? 

— Căcat. 

— Peter, eşti gata sau nu? 

— Da. Hai! 

Trase de frânghie, apoi se ghemui, fixându-și bine 
picioarele de-o parte și de alta a uşii deschise, Se simţea ca un 
luptător de sumo la început de meci. Dar știa că picioarele îi erau 
mult mai puternice decât braţele. Numai așa putea reuși. Inspiră 
adânc. 

— Gata? întrebă ea. 

— Cred că da. 

Sarah începu să se ridice, iar picioarele o ardeau din cauza 
efortului. Frânghia se încorda puternic, apoi se mişcă în sus - la 
început doar puţin, doar câţiva centimetri. Dar se mişca. 


Se mişca. 


— Bine. Stai. Stai! 

— Ce e? 

— Stai! 

— Bine. Era pe jumătate ghemuită. Dar nu pot s-o mai țin 
mult. 

— N-o mai ţine deloc. Las-o. Ușurel. Cam un metru. 

Realiză că îl scosese deja în mare parte afară din crăpătură. 
Vocea lui suna mai bine, părea mai puţin înspăimântat, deși tușea 
aproape încontinuu. 

— Peter? 

— O clipă. Îmi agăţ cârligul de curea. 

— Bine... 

— Acum văd. Văd o roată. E cam la doi metri deasupra mea. 

— Bine. 

— Dar când o să mă tragi, frânghia se va freca de 
cauciucuri. 

— O să fie bine, spuse ea. 

— Şi o să atârn deasupra... ăăă... 

— Nu-ţi dau drumul, Peter. Tuşi un timp. Ea aşteptă. 

— Spune-mi când ești gata, spuse ea. 

— Sunt gata. 


— Atunci hai să terminăm odată, până nu mi se face frică. 


Trecură printr-un singur moment dificil. Îl trăsese cam un 
metru, iar el reușise să se elibereze din crăpătură, așa că Sarah 
resimțise întreaga greutate a corpului său. O şocă; frânghia 
alunecă un metru în jos. El urlă. 

— Sar-ah! 

Ea apucă strâns frânghia și o opri. 

— Scuze. 

— Căcat! 

— Scuze. 

Se adapta greutății sporite şi începu din nou să tragă. 
Gemea din cauza efortului, dar în scurt timp mâna lui apăru 
deasupra cauciucului, iar el se prinse de roată și începu să se 
ridice. Apoi se văzură ambele mâini, apoi capul. 

Şi asta o şocă. Faţa îi era acoperită de sânge uscat, iar părul 
devenise roșu. Dar zâmbea. 

— Trage în continuare, surioară. 

— Asta fac, Peter, trag. 

Numai după ce el se prăbuși în cabină Sarah căzu la podea. 
Picioarele începură să-i tremure violent. Întregul corp îi tremura. 
Evans, care zăcea pe o parte, tușind şi gâfâind lângă ea, nici nu 
observă. În cele din urmă se opri din tremurat. Ea căută trusa de 


prim ajutor şi începu să-i curețe faţa. 


— E doar o tăietură superficială, spuse Sarah, dar o să ai 
nevoie de sutură. 

— Dacă o să ieşim vreodată de aici. 

— O să ieşim cu siguranţă. 

— Mă bucur că ești aşa optimistă. Privi pe fereastră la 
gheața de deasupra. Te-ai cățărat de multe ori pe gheaţă? 

Ea clătină din cap. 

— Dar am escaladat multe stânci. Cât de mare poate fi 
diferența? 

— O să fie mai alunecos, probabil. Și ce se va întâmpla când 
vom ajunge sus? 

— Nu ştiu. 

— Habar n-avem încotro s-o luăm. 

— O să mergem pe urmele tipului. 

— Dacă mai există. Dacă nu s-au şters. Şi știi că până la 
Weddell sunt cel puţin unsprezece - doisprezece kilometri. 

— Peter... 

— Dacă vine furtuna, mai bine stăm aici, jos. 

— Eu nu rămân aici, spuse ea. Dacă e să mor, o să mor la 
lumina zilei. 

Escaladarea propriu-zisă a zidului crevasei nu fu atât de 


dificilă, odată ce Sarah înţelese cum să-și folosească bocancii cu 


crampoane și cât de puternic să înfigă toporul ca să muște din 
gheaţă. Îi luă şapte sau opt minute să parcurgă întreaga distanță 
şi să ajungă la suprafaţă. 

Suprafața arăta exact ca înainte. Aceeași lumină cețoasă, 
același orizont cenușiu care se confunda cu pământul. Aceeași 
lume gri, inexpresivă. 

Îl ajută pe Evans să urce. Tăietura îi sângera iarăşi, iar 
masca îi era roșie și îi înghețase bocnă pe față. 

— Căcat, ce frig e! spuse el. Pe unde crezi că trebuie s-o 
luăm? 

Sarah privea soarele. Era jos la orizont, dar oare apunea 
sau răsărea? Şi oricum, ce direcție indica soarele dacă te aflai la 
Polul Sud? Se încruntă. Nu reușea să-și dea seama și nu îndrăznea 
să facă vreo greşeală. 

— O să ne luăm după urme, spuse ea în cele din urmă. Își 
scoase crampoanele și începu să meargă. 

Trebuia să recunoască: Peter avusese dreptate într-o 
anumită privință. Era mult mai frig aici, la suprafață. După 
jumătate de oră, se stârni vântul, începând să bată cu putere; 
erau nevoiţi să se aplece în timp ce înaintau cu dificultate. Și, mai 
rău, zăpada începu să se adune sub picioarele lor. Ceea ce 


însemna... 


— Pierdem urmele, spuse Evans. 

— Ştiu. 

— Oricum le spulberă. 

— Știu. Uneori se purta ca un copil. Ce voia să facă ea în 
privinţa vântului? 

— Ce ne facem? întrebă el. 

— Nu știu, Peter. Nu m-am mai pierdut până acum în 
Antarctica. 

— Păi nici eu. Se târau înainte. 

— Dar a fost ideea ta să urcăm. 

— Peter. Adună-te. 

— Să mă adun? Am îngheţat ca un căcat, Sarah. Nu-mi simt 
nasul, nici urechile, nici degetele de la mâini, de la picioare, nici... 

— Peter. Îl apucă de umeri şi-l zgâlţâi. Taci! 

Evans tăcu. O privea fix prin găurile din mască. Avea genele 
albe din cauza gheții. 

— Nici eu nu-mi simt nasul, spuse Sarah. Trebuie să ne 
ținem firea. 

Privi în jur, în toate părțile, încercând să-şi ascundă propria 
ei disperare crescândă. Acum, vântul spulbera mai multă zăpadă. 
Le era din ce în ce mai greu să vadă. Lumea devenise mai plată și 


mai cenușie, pierzându-și aproape orice senzaţie de adâncime. 


Dacă vremea continua așa, în curând nu vor mai vedea suficient 
de bine ca să evite crevasele. 

Și vor fi nevoiţi să se oprească acolo unde sunt. 

În pustietatea asta. 

— Ştiai că eşti frumoasă când te înfurii? spuse el. 

— Peter, pentru numele lui Dumnezeu. 

— Păi chiar ești. 

Ea începu să meargă, cu ochii în pământ, încercând să vadă 
urmele. 

— Hai, Peter. 

Poate că urmele se vor întoarce curând la drum. Dacă ar fi 
aşa, drumul va fi mai ușor de urmat pe furtună. Și mai sigur. 

— Cred că mă îndrăgostesc, Sarah. 

— Peter... 

— Trebuia să-ţi spun. Ar putea fi ultima mea șansă, începu 
din nou să tușească. 

— Economiseşte-ţi forţele, Peter. 

— Gerul dracului. 

Se târâră înainte, fără să mai vorbească. Vântul urla. Parka 
lui Sarah i se lipea de corp. Devenea din ce în ce mai greu să 
înainteze. Dar ea continua. Nu știa de cât timp mergea aşa când 


ridică o mână și se opri. Probabil că Evans nu o văzuse, căci se 


lovi de ea, gemu şi rămase pe loc. 

Trebuiră să-şi apropie capetele şi să strige ca să se audă pe 
deasupra vântului. 

— Trebuie să ne oprim! urlă ea. 

— Știu. 

Apoi, pentru că nu știa ce altceva să facă, Sarah se aşeză pe 
pământ, își trase picioarele lângă corp şi-şi așeză capul pe 
genunchi, încercând să nu plângă. Vântul deveni din ce în ce mai 
puternic. Acum scotea un urlet ascuţit. Aerul era saturat de 
zăpada care zbura în toate părţile. 

Evans se aşeză lângă ea. 

— O să murim dracului, spuse el. 

Ea începu să tremure, la început cu mici frisoane, apoi 
aproape continuu. Se simţea de parcă ar fi avut o criză. Ştia de la 
schi ce înseamnă asta. Temperatura corpului îi scăzuse periculos 
de mult, iar tremurul era o încercare fiziologică automată de a-i 
încălzi corpul. 

Dinţii îi clănțăneau. Îi era greu să vorbească. Dar mintea 
încă îi funcționa, încerca încă să găsească o cale de scăpare. 

— Oare nu se poate construi o casă din zăpadă? Evans 


spuse ceva. Vântul îi spulberă însă cuvintele. 


— Ştii cum? spuse ea. Nu-i răspunse. 

Dar oricum era prea târziu, gândi ea. Își pierdea controlul 
corpului. Abia își mai putea ține braţele încolăcite în jurul 
genunchilor, atât de rău tremura. 

Și începuse să i se facă somn. 

ÎI privi pe Evans. Stătea culcat pe gheaţă. 

Îi făcu semn să se ridice. ÎI lovi. El nu se mişcă. Voia să tipe 
la el, dar nu putea, pentru că dinţii îi clănțăneau prea tare. 

Sarah se luptă să rămână conștientă, dar dorința de a 
dormi o copleșea. Se strădui să-și țină ochii deschişi și, spre 
marea ei uimire, începu să vadă într-o succesiune rapidă scene 
din viața ei - copilăria, mama, grupa de la grădiniţă, lecţiile de 
balet, balul de absolvire a liceului... 

Întreaga ei viață i se derula în faţa ochilor. Aşa cum scria în 
cărți că se întâmplă înainte să mori. Și când privi în sus văzu o 
lumină în depărtare, aşa cum se spunea că se întâmplă. O lumină 
la capătul unui tunel lung şi întunecat... 

Nu mai putu să lupte. Se întinse pe pământ. Oricum nu 
simțea pământul. Era pierdută în propria sa lume de durere și 
epuizare. lar lumina devenea din ce în ce mai strălucitoare, iar 
acum se vedeau două lumini care clipeau, galben şi verde... 


Galben şi verde? 


Luptă cu somnul. Încercă să se ridice din nou, dar nu reuşi. 
Muşchii îi erau prea slabi, iar brațele - blocuri de gheață. Nu se 
putea mişca. 

Lumini galbene şi verzi, care creşteau din ce în ce mai mult. 
Și ceva alb în centru. Foarte alb, ca halogenul. Începea să vadă 
detaliile prin vârtejul de zăpadă. Era o cabină argintie, și roți, și 
litere mari, strălucitoare. Literele se adunau, formând... 

NASA. 

Tuşi. Lucrul acela apăru din zăpadă. Era un fel de vehicul 
mic - de aproximativ un metru înălțime, cam ca aparatele acelea 
de tuns iarba de duminică cu care se plimbau oamenii. Avea roți 
mari și o cabină plată, și claxona în timp ce se îndrepta direct 
spre ea. 

De fapt, avea să treacă peste ea. Înţelese asta fără să se 
teamă. Nu putea face nimic să împiedice asta. Zăcea la pământ, 
ameţită, indiferentă. Roţile deveneau din ce în ce mai mari. 
Ultimul lucru pe care și-l aminti fu o voce mecanică, ce striga: 
„Alo, alo. Vă rog, daţi-vă la o parte. Vă mulțumim foarte mult 
pentru cooperare. Alo, alo. Vă rog, daţi-vă la o parte...” 

Apoi nimic. 

Intuneric. Durere. Voci aspre. Durere. 


Frecare. Pe tot corpul, pe braţe și picioare. Parcă ar fi fost 
frecată cu foc. Gemu. 

Se auzi o voce, scrâșnită, ce venea de departe. Spunea ceva 
de genul „Zaţ de cafea”. 

Senzaţia de frecare continua, brutală, dură, de nesuportat. 
Şi un sunet ca de glaspapir - scrâșnit, aspru, oribil. 

Ceva o lovi în față, peste gură. Îşi linse buzele. Era zăpadă. 
Zăpadă îngheţată. 

— Sat e zit? spuse o voce. 

— Nu red. 

Era o limbă străină, chineză sau ceva de genul ăsta. Sarah 
auzi mai multe voci. Încercă să deschidă ochii, dar nu reuși. Ochii 
îi erau închiși de ceva greu așezat peste faţa ei, ceva ca o mască 
sau... 

Încercă să întindă o mână, dar nu putu. Membrele îi erau 
imobilizate. Şi frecarea continua, frecare, frecare... 

Gemu. Încercă să vorbească. 

— Nu ţi-e und e? 

— Nu red. 

— Conţin. Durere. 

Îi frecau corpul, oricine ar fi fost, în timp ce ea zăcea 


imobilizată în întuneric și, treptat, senzațiile îi reveniră în 


membre şi față. Nu se bucură deloc. Durerea era din ce în ce mai 
mare. Se simțea ca și cum întregul corp i-ar fi fost ars. 

Vocile păreau să plutească în jurul ei, lipsite de trup. Erau 
mai mulţi acum. Patru, cinci - nu mai putea fi sigură. Aparent, 
toate erau femei. 

Și acum îi făceau altceva. O violau. Îi înfigeau ceva în corp. 
Dur şi rece. Nu dureros. Rece. 

Vocile pluteau, șerpuiau în jurul ei. La cap, la picioare. O 
atingeau brutal. 

Era un vis. Sau moartea. Poate că era moartă, gândi. Se 
simţi ciudat de detașată de toate astea. Durerea o făcea să se 
simtă detașată. Apoi auzi în ureche vocea unei femei, foarte clar. 
Vocea spuse: 

— Sarah. 

Îşi mişcă buzele. 

— Sarah, eşti trează? Dădu ușor din cap. 

— O să-ți scot masca de pe faţă, bine? 

Ea încuviinţă din cap. Greutatea, masca se ridică. 

— Deschide ochii. Încet. 

Îi deschise. Se afla într-o cameră prost luminată, cu pereţi 
albi. Un monitor într-o parte, un ghem de linii verzi. Era ca o 


cameră de spital. O femeie o privea îngrijorată. Purta o uniformă 


albă de asistentă medicală şi o vestă. Încăperea era rece. Sarah își 
vedea aburul respirației. 

— Nu încerca să vorbeşti, spuse femeia. Sarah tăcea. 

— Eşti deshidratată. O să te mai simţi așa câteva ore. O 
să-ți ridicăm treptat temperatura. Ai fost foarte norocoasă, Sarah. 
N-o să-ţi pierzi nimic. 

Nu pierzi nimic. 

Se sperie. Buzele i se mișcară. Limba îi era uscată, încleiată. 
Din gât îi ieşi un fel de şuierat. 

— Nu vorbi, spuse femeia. E prea devreme. Te doare rău? 
Da? O să-ţi dau ceva pentru asta. Ridică o seringă. Prietenul tău 
ţi-a salvat viaţa, să știi. A reuşit să se ridice în picioare și să 
ajungă la radiotelefonul robotului NASA. Așa am reuşit să vă 
găsim. 

Buzele i se mişcară. 

— E în camera alăturată. Credem că o să-și revină şi el. 
Acum odihnește-te. 

Simţi ceva rece în vene. Ochii i se închiseră. 

STAȚIA WEDDELL JOÎ, 7 OCTOMBRIE 7.34 P.M. 

Asistentele îl lăsară singur pe Peter Evans, ca să se 
îmbrace, își puse hainele încet, ca să aibă timp să se adune. 


Ajunse la concluzia că se simţea bine, deși îl dureau coastele când 


respira. Avea o vânătaie mare pe partea stângă a pieptului, alta 
pe coapsă şi o zgârietură urâtă, stacojie, pe umăr. Scalpul îi fusese 
suturat. Tot corpul îi era înțepenit și-l durea. Doar ca să-și pună 
şosetele şi pantofii trebuia să suporte o durere groaznică. 

Dar era în regulă. Ba chiar și mai bine - se simțea cumva 
renăscut. Acolo, pe gheaţă, fusese sigur că avea să moară. Nu ştia 
cum de găsise forța să se ridice în picioare. Simţise cum Sarah îl 
lovea, dar nu reacţionase. Apoi auzise claxonul. Privise în sus şi 
văzuse inscripția „NASA”. 

Îşi dăduse seama vag că era un fel de vehicul. Deci trebuia 
să existe și un șofer. Cauciucurile se opriseră la doar câţiva 
centimetri de fața lui. Reușise să se ridice în genunchi şi să ajungă 
deasupra roților, ţinându-se de una dintre bare. Nu înţelegea de 
ce şoferul nu coborâse să-l ajute. În sfârşit, reuşise să se ridice în 
genunchi în vântul care urla. Își dăduse seama că vehiculul era 
mic şi rotund, de-abia dacă depășea un metru înălțime. Era prea 
mic pentru un operator uman - era un fel de robot. Curăţase 
zăpada de pe carcasa în formă de cupolă. Se putea citi înscrisul: 
„NASA Vehicul teleghidat de supraveghere a meteoriţilor”. 

Vehiculul vorbea, repetând încontinuu un mesaj 
înregistrat. Evans nu înţelegea ce spune din cauza vântului. 


Indepărtase zăpada, gândindu-se că trebuia să existe o 


metodă de comunicare, vreo antenă, vreo... 

Apoi degetele sale atinseseră un tablou de comandă cu o 
gaură pentru deget. Îl deschisese. Înăuntru văzuse un telefon - un 
aparat obişnuit, de un roşu strălucitor. Îl apropiase de masca 
îngheţată. Nu putuse auzi nimic, spusese doar: „Alo? Alo?” 

Doar atât. 

Apoi se prăbușşise din nou. 

Dar asistentele îi spuseseră că fusese de-ajuns pentru a 
trimite un semnal către stația NASA de la Patriot Hills. NASA 
anunţase Weddell, care trimisese o echipă de căutare şi-i găsise 
în zece minute. Amândoi erau încă în viață, dar la limită. 

Asta fusese acum mai mult de douăzeci și patru de ore. 

Echipa medicală avusese nevoie de peste douăsprezece ore 
pentru a le readuce temperatura corpului la normal, pentru că, 
spusese asistenta, era un proces gradat. Îi spuseseră lui Evans 
că-şi va reveni, dar că s-ar putea să-și piardă câteva degete de la 
picioare. Trebuiau să aștepte, să vadă ce se întâmplă. Va dura 
câteva zile. 

Picioarele îi erau bandajate cu un fel de aţele protectoare în 
jurul degetelor. Nu încăpea în pantofii săi, dar îi găsiseră o 
pereche de pantofi sport mult mai mari. Păreau să aparţină unui 


jucător de baschet. Evans părea să aibă picioare enorme, de 


clovn. Dar putea să-i poarte fără dureri prea mari. 

Se ridică, prudent. Tremura, dar se putea descurca. 

Asistenta se întoarse. 

— Ţi-e foame? 

El clătină din cap. 

— Încă nu. 

— Dureri? Clătină din cap. 

— Ştii tu, peste tot. 

— O să fie și mai rău, spuse asistenta. Îi dădu un mic flacon 
cu medicamente. la una la patru ore, dacă simţi nevoia. Şi 
probabil că în următoarele zile vei avea nevoie ca să dormi. 

— Şi Sarah? 

— La ea mai durează vreo jumătate de oră. 

— Unde e Kenner? 

— Cred că e în sala computerelor. 

— Pe unde vine asta? 

— Poate e mai bine să te sprijini de umărul meu... spuse ea. 

— Mă descurc. Spune-mi doar pe unde s-o iau. 

Îi arătă, iar el începu să meargă. Dar era mult mai slăbit 
decât realizase. Muşchii nu-i funcționau cum trebuie; simţea un 
tremur peste tot. Începu să se prăbuşească. Asistenta se aplecă 


rapid, strecurându-și umărul sub braţul său. 


— Ştii ce facem? spuse ea. Eu îţi arăt doar pe unde s-o iei. 
De data aceasta nu se mai împotrivi. 

Kenner stătea în sala computerelor împreună cu tipul cu 
barbă, MacGregor, șeful staţiei, şi cu Sanjong Thapa. Cu toţii 
aveau un aer grav. 

— L-am găsit, spuse Kenner, arătând spre monitorul unui 
computer. Îl recunoşti pe prietenul tău? 

Evans privi ecranul. 

— Da, spuse el. Ăsta e nenorocitul. 

Pe ecran se vedea o fotografie a bărbatului pe care Evans îl 
cunoștea sub numele de Bolden. Dar pe monitor era identificat ca 
David R. Kane. Douăzeci şi şase de ani. Născut în Minneapolis. 
Licență la Notre Dame; master la Universitatea Michigan. În 
prezent: doctorand în oceanografie, Universitatea Michigan, Ann 
Arbor. Proiect de cercetare: Dinamica - platformei glaciare Ross, 
bazată pe măsurători GPS. Consultant/coordonator de proiect: 
James Brewster, Universitatea Michigan. 

— Îl cheamă Kane, spuse şeful staţiei Weddell. E aici de o 
săptămână, împreună cu Brewster. 

— Unde e acum? spuse Evans, încruntat. 

— Habar n-am. Nu s-a întors azi la staţie. Şi nici Brewster. 


S-ar putea să se fi dus la McMurdo şi apoi să fi prins transportul 


de dimineață. Am luat legătura cu McMurdo şi le-am cerut să-și 
verifice vehiculele, dar încă nu ne-au răspuns. 

— Eşti sigur că nu e aici? întrebă Evans. 

— Foarte sigur. Ai nevoie de o cartelă cu număr de 
identificare ca să deschizi ușile exterioare de aici, așa că 
întotdeauna știm cine unde e. Nici Brewster, nici Kane n-au 
deschis vreo ușă în ultimele douăsprezece ore. Nu sunt aici. 

— Deci crezi că ar putea fi în avion? 

— Turnul McMurdo nu ştia sigur. Nu sunt riguroși cu 
transportul zilnic - dacă cineva vrea să plece, se urcă şi pleacă. E 
un C-130, aşa că e întotdeauna destul loc. Multe proiecte de 
cercetare sponsorizate nu-ți permit să pleci pe durata cercetării, 
dar oamenii au aniversări şi tot felul de evenimente pe continent. 
Aşa că se duc și se întorc. Nu se ţine evidenţa. 

— Dacă-mi aduc bine aminte, spuse Kenner, Brewster a 
venit aici cu doi absolvenţi de universitate. Unde e celălalt? 

— Interesant. A plecat din McMurdo ieri, când aţi ajuns voi. 

— Deci au scăpat cu toţii, spuse Kenner. Trebuie să 
recunoaștem: sunt deştepţi. Se uită la ceas. Acum să vedem ce au 
lăsat în urmă, dacă au lăsat ceva. 

Pe ușă scria „Dave Kane, U. Mich”. Evans o deschise și văzu 


o cameră mică, un pat nefăcut, un mic birou plin de hârtii în 


dezordine şi patru cutii de Cola dietetică. Într-un colț se afla o 
valiză deschisă. 

— Să începem, spuse Kenner. Eu mă ocup de pat și de 
valiză. Tu verifici biroul. 

Evans începu să se uite pe hârtiile de pe birou. Toate 
păreau copii ale unor articole de cercetare. Unele aveau ştampila 
U MICH GEO LIB, urmată de un număr. 

— Obiecte de decor, spuse Kenner, când văzu documentele. 
Le-a adus cu el. Altceva? Ceva personal? 

Evans nu văzu nimic demn de interes. Unele hârtii aveau 
pasaje subliniate cu un marker galben. Existau și câteva caiete de 
notițe, de trei pe cinci, cu câteva însemnări, dar păreau să aibă 
într-adevăr legătură cu teancul de articole. 

— Nu crezi că tipul ăsta chiar e absolvent de facultate? 

— Ar putea fi, deși mă îndoiesc. Eco-teroriștii nu sunt de 
obicei bine educați. 

Existau poze cu șuvoaie de gheaţă și tot felul de imagini din 
sateliți. Evans le răsfoi rapid. Se opri la una dintre ele: 

ISS006. ESC1.03003575 SCORPION B Subtitlul îi atrasase 
atenția. 

— Ascultă, spuse el, printre acele patru locații nu exista 


una care se numea „Scorpion”? 


— Da... 

— E chiar aici, în Antarctica, spuse Evans. Uită-te la asta. 

— Dar nu se poate... Începu să spună Kenner, dar se opri 
brusc. E foarte interesant, Peter. Bravo. Era în teancul ăla? Bine. 
Altceva? 

Evans nu se putu abţine să nu se bucure de aprobarea lui 
Kenner. Continuă să caute rapid. După o clipă spuse: 

ISS006. ESC1.03003575 SCORPION B 

— Da. Mai e una. 

— Are același pattern de roci în zăpadă, spuse Evans, 
precipitat. Și nu ştiu ce reprezintă liniile astea estompate... 
drumuri? Roci acoperite de zăpadă? 

— Da, spuse Kenner. Aproape sigur e corect. 

— Şi dacă sunt fotografii aeriene, trebuie să existe o 
modalitate de a le identifica. Crezi că numerele astea sunt un fel 
de indicatoare? 

— Fără îndoială. Kenner scoase o mică lupă de buzunar și 
examina cu atenţie imaginea. Da, Peter. Bravo ţie. 

Evans zâmbi. 

— Aţi găsit ceva? Pot să vă ajut? întrebă MacGregor din 
pragul ușii. 


— Nu cred, răspunse Kenner. Ne ocupăm noi de asta. 


Căutară în tăcere timp de câteva minute. Kenner scoase un 
briceag și începu să taie dublura valizei care se afla în camera lui 
Brewster. 

— Aha. Se ridică. În mână ţinea două arcuri de cauciuc. 

— Ce sunt astea? întrebă Evans. Silicon? 

— Sau ceva foarte asemănător. Un fel de plastic moale, 
oricum. 

Kenner părea foarte mulțumit. 

— La ce folosesc? întrebă Evans. 

— N-am idee, spuse Kenner. 

Reluă percheziția valizei. Evans se întrebă în sinea sa de ce 
era Kenner atât de mulțumit. Probabil că nu spunea tot ce ştie de 
față cu MacGregor. Dar ce puteau însemna două bucăți de 
cauciuc? La ce puteau fi folosite? 

Evans mai verifică o dată documentele de pe birou, dar nu 
mai găsi nimic. Ridică lampa și se uită sub ea. Se aplecă și privi 
sub birou, în caz că s-ar fi aflat ceva acolo. Nu găsi nimic. 

Kenner închise valiza. 

— Aşa cum mă aşteptam, nu mai e nimic. Am avut noroc că 
am găsit ce-am găsit. Se întoarse spre MacGregor. Unde e 
Sanjong? 


— In sala serverelor, face ce i-ai cerut - îi scoate pe 


Brewster și pe echipa lui din sistem. 

„Sala serverelor” era doar puţin mai mare decât o debara. 
De la podea până în tavan se înălțau două șiruri identice de 
procesoare şi pe plafon se întindea păienjenișul obișnuit de 
cabluri. În cameră se afla un terminal central, aşezat pe o măsuţă 
de oţel. Sanjong stătea acolo înghesuit, alături de un tehnician de 
la Weddell, cu un aer frustrat. 

Kenner și Evans rămaseră în picioare afară, pe hol. Evans 
era mulțumit că putea să stea pe picioare. Îşi recăpăta rapid 
forţele. 

— N-a fost uşor, îi spuse Sanjong lui Kenner. Procedura aici 
este să i se dea fiecărui cercetător de la Weddell spaţiu de stocare 
şi conexiune directă la radio şi internet. lar tipii ăştia trei au știut 
să profite de asta. Se pare că cel de-al treilea tip din echipa lui 
Brewster era omul cu computerele. La o zi după ce a venita 
intrat în sistem și a instalat mecanisme back door şi cai troieni 
peste tot. Nu știm exact cât de multe sunt. Încercăm să scăpăm de 
ele. 

— A adăugat și câteva conturi de utilizatori false, spuse 
tehnicianul. 

— Cam douăzeci, spuse Sanjong. Dar nu astea mă 


îngrijorează. Probabil că sunt de fațadă. Dacă tipul a fost deştept 


- şi a fost -, a intrat în sistem printr-un utilizator existent, ca să 
nu fie detectat. Acum căutăm utilizatorii care au adăugat o parolă 
secundară în ultima săptămână. Dar sistemul n-are multe unelte 
de administrare. Merge încet. 

— Ce e cu caii troieni? spuse Kenner. Cum sunt 
programaţi? 

În jargonul informatic, un cal troian este un program 
aparent inocent, instalat în sistem. E conceput astfel încât să se 
trezească peste un anumit interval de timp şi să acționeze. 
Numele i se trage de la metoda prin care grecii au câştigat 
Războiul Troian - construind un cal mare, pe care l-au prezentat 
troienilor ca pe un dar. Când calul a ajuns dincolo de zidurile 
Troiei, soldaţii greci care se ascunseseră înăuntru au ieșit și au 
atacat orașul. 

Calul troian clasic a fost instalat de un angajat nemulțumit. 
A şters toate hardurile din firmă la trei luni după ce angajatul a 
fost concediat. Dar există multe tipuri. 

— Toate cele pe care le-am găsit aici sunt programate să 
acționeze rapid, spuse Sanjong. Peste o zi-două. Am găsit şi unul 
programat peste trei zile. După asta nimic. 

— Da, aşa cum bănuiam, spuse Kenner. 


— Exact, spuse Sanjong, aprobând din cap. Intenţia lor e să 


se întâmple în curând. 

— Ce intenţie? întrebă Evans. 

— Desprinderea marelui aisberg, răspunse Kenner. 

— De ce în curând? S-ar mai afla și ei aici. 

— Nu sunt convins. Dar oricum, programarea a fost 
determinată de altceva. 

— Da? De ce anume? întrebă Evans. Kenner îl privi. 

— Discutăm mai târziu. Se întoarse spre Sanjong. Și cum e 
cu conexiunile radio? 

— Le-am întrerupt pe toate cele directe imediat. Și 
presupun că ai lucrat și tu la locaţie. 

— Da, spuse Kenner. 

— Ce-ai făcut acolo? întrebă Evans. 

— Am întrerupt conexiunile. 

— Ale cui? 

— Îţi spun mai târziu. 

— Deci am făcut amândoi același lucru. 

— Nu. Pentru că nu putem fi siguri că cineva infiltrat aici 
nu va desface ce am făcut noi. 

— Mi-aş dori, spuse Evans, să ştiu şi eu ce dracului spuneţi 
voi acolo... 


— Mai târziu, spuse Kenner. 


De data aceasta privirea lui era tăioasă. Evans tăcu. Se 
simţea oarecum rănit. 

— Domnişoara Jones s-a trezit și se îmbracă, spuse 
MacGregor. 

— Bine, spuse Kenner. Cred că ne-am terminat treaba aici. 
Ridicăm ancora într-o oră. 

— Ca să mergem unde? întrebă Evans. 

— Credeam că e evident, spuse Kenner. Helsinki, Finlanda. 

PE DRUM 

Avionul zbura înapoi, prin lumina orbitoare a dimineții. 
Sarah dormea. Sanjong lucra la laptopul său. Kenner se uita pe 
fereastră. 

— Bine, spuse Evans, ce anume ai deconectat la 
întâmplare? 

—  Explozibilele, spuse Kenner. Erau plasate într-un 
pattern exact, la patru sute de metri distanță. Am deconectat 
cincizeci la întâmplare, mai ales la capătul dinspre est. Asta va 
împiedica formarea unui val static. 

— Deci nu va fi un aisberg? 

— Asta e ideea. 


— Şi de ce mergem la Helsinki? 


— Nu mergem. Am spus asta doar ca să audă tehnicianul. 
Mergem la Los Angeles. 

— Bine. Şi de ce mergem la Los Angeles? 

— Pentru că acolo se ţine conferința FNRM despre 
schimbările climatice abrupte. 

— Toate astea au legătură cu conferința? Kenner încuviință 
din cap. 

— Tipii ăştia încearcă să desprindă un aisberg în timpul 
conferinţei? 

— Exact. Face parte dintr-un plan mediatic bun. Aranjezi 
un eveniment foarte vizibil, care susține punctul de vedere al 
conferinţei. 

— Pari extrem de calm când vorbeşti despre asta. 

— Aşa se face, Peter. Kenner ridică din umeri. Vezi tu, 
problemele de mediu nu primesc atenţia publicului printr-o 
întâmplare. 

— Cum adică? 

— Păi hai să luăm de pildă marea ta frică, încălzirea 
globală. Începutul încălzirii globale a fost anunţat dramatic de 
către un climatolog cunoscut, James Hansen, în 1988. A depus o 
mărturie în fața comisiilor reunite ale Camerei Reprezentanţilor 


şi Senatului, conduse de senatorul Wirth de Colorado. Audierile 


au fost programate pentru luna iunie, pentru ca Hansen să-şi 
poată depune mărturia în timpul unui val de căldură extrem de 
puternică. Încă de la început a fost o înscenare. 

— Asta nu mă deranjează, spuse Evans. E legitim să 
folosești o audiere guvernamentală pentru a avertiza publicul... 

— Serios? Deci îmi spui că în mintea ta nu există nicio 
diferență între o audiere guvernamentală şi o conferință de 
presă? 

— Spun că audierile au fost folosite în acest scop de multe 
ori. 

— Aşa e. Dar fără îndoială că e vorba de manipulare. lar 
mărturia lui Hansen nu a fost singurul caz de manipulare media 
din timpul campaniilor de informare asupra încălzirii globale. Nu 
uita schimbările de ultimă oră din raportul IPCC din 1995. 

— IPCC? Ce schimbări de ultimă oră? 

— Naţiunile Unite au format The Intergovernmental Panel 
on Climate Change, Comisia  Interguvernamentală pentru 
Schimbarea Climatului, la sfârşitul anilor 1980. Asta e IPCC - 
după cum știi, o mare adunătură de birocraţi și de oameni de 
ştiinţă, care le sunt subordonați. Ideea a fost că, din moment ce 
era o problemă globală, ONU va monitoriza cercetările asupra 


climatului și va întocmi rapoarte o dată la câţiva ani. Primul 


raport de evaluare din 1990 arăta că va fi dificil să detectezi 
influența omului asupra climei, deşi toată lumea e îngrijorată că o 
astfel de influenţă există. Dar raportul din 1995 anunţa cu mare 
convingere că există „o influență umană vizibilă” asupra climei. 
Mai ţii minte chestia asta? 

— Vag. 

— Afirmația că există o „influență umană vizibilă” a fost 
scrisă în raportul din 1995 după ce oamenii de ştiinţă plecaseră 
acasă. În versiunea originală, documentul spunea că savanții nu 
reușiseră să detecteze în mod cert o influență umană asupra 
climatului și că nu ştiau sigur când vor putea demonstra asta. 
Spuneau explicit: „nu ştim”. Afirmația a fost ştearsă și înlocuită cu 
aceea că exista într-adevăr o influență umană vizibilă. A fost o 
schimbare majoră. 

— Aşa s-a întâmplat? întrebă Evans. 

— Da. Modificarea documentului a stârnit vâlvă printre 
oamenii de știință de atunci şi au început să apară opinii pro şi 
contra. Dacă citeai argumentele şi contraargumentele, nu puteai 
fi sigur cine avea dreptate. Dar suntem în epoca internetului. Poţi 
să cauţi documentul original şi lista modificărilor şi să hotărăști 
singur. Oricine examinează atent schimbările din text îşi dă 


seama că IPCC e o organizaţie politică, şi nu una ştiinţifică. 


Evans se încruntă. Nu ştia ce să răspundă. Auzise, fireşte, 
de IPCC, deşi nu știa prea multe despre ea. 

— Dar întrebarea mea e mai simplă, Peter. Dacă e vorba de 
ceva real, de o problemă adevărată care se cere rezolvată, de ce e 
nevoie ca oamenii să exagereze în afirmaţii? De ce este nevoie de 
campanii media foarte atent plănuite? 

— Pot să-ți dau un răspuns simplu, spuse Evans. Media e o 
piață aglomerată. Oamenii sunt bombardaţi cu mii de mesaje în 
fiecare minut. Trebuie să vorbeşti tare - și, într-adevăr, poate să 
şi exagerezi puțin - dacă vrei să obţii atenţie. Și dacă încerci să 
mobilizezi lumea întreagă să semneze tratatul Kyoto. 

— Hai să ne gândim la asta. Când Hansen a anunţat, în vara 
anului 1998, că se instalase încălzirea globală, a prezis că 
temperaturile vor creşte cu 0, 35 grade Celsius în următorii zece 
ani. Ştii care a fost, de fapt, creșterea? 

— Sunt convins că o să-mi spui că a fost mai mică. 

— Mult mai mică, Peter. Dr. Hansen a supraestimat-o cu 
300%. Creşterea reală a fost de 0, 11 grade. 

— Bine. Dar chiar a crescut. 

— Şi la zece ani după ce a fost audiat, a spus că forţele care 
guvernează schimbarea climei sunt atât de puţin înţelese încât o 


predicție pe termen lung este imposibilă. 


— N-a spus aşa ceva. Kenner oftă. 

— Sanjong? 

Sanjong tastă ceva pe laptop. „Dezbaterile Academiei 
Naţionale de Științe, octombrie 1998"7. 

— Hansen nu a spus că predicția e imposibilă. 

— A spus, citez: „Forţele care cauzează schimbarea climei 
pe termen lung nu sunt cunoscute cu suficientă acuratețe pentru 
a defini viitoarele schimbări ale climei”, am încheiat citatul. Și a 
susținut că în viitor oamenii de ştiinţă ar trebui să meargă pe 
scenarii multiple, pentru a defini o serie largă de posibile 
modificări climatice. 

— Păi asta nu e tocmai... 

— N-o mai da cotită, spuse Kenner. A spus-o. De ce crezi că 
Balder era îngrijorat în legătură cu martorii săi în procesul 
Vanutu? Din cauza unor afirmaţii de genul ăsta. În orice fel ai 
încerca s-o reformulezi, este o afirmaţie clară despre limitele 
cunoaşterii. Şi nu e deloc un caz izolat. Chiar IPCC a făcut astfel de 


afirmaţii8. 


7 James E. Hansen, Makiko Sato, Andrew Lacis, Reto Ruedy, Ina 
Tegen şi Elaine Matthews, „Schimbările climatului în era 
industrială”, Dezbaterile Academiei Naţionale de Ştiinţe 95 
(octombrie 1998), 12753-58. 


8 IPCC. Schimbarea climei 2001: Baza ştiinţifică. Cambridge, 


— Dar Hansen crede totuşi în încălzirea globală. 

— Da, aşa e. lar predicția sa din 1988, spuse Kenner, a fost 
sută la sută eronată. 

— Şi ce-i cu asta? 

— Ignori implicaţiile unei erori de asemenea proporții. Fă 
comparațţia cu alte domenii. De pildă, când NASA a lansat racheta 
pe care se afla Mars Rover, a anunţat că, peste două sute cincizeci 
şi trei de zile, sonda va ateriza pe Marte la ora 20.00, ora 
Californiei. De fapt, a aterizat la 20.35. Este o eroare de câteva 
miimi de procent. Oamenii de la NASA ştiau despre ce vorbesc. 

— Bine, am înţeles. Dar există lucruri care trebuie estimate. 

— Ai mare dreptate, spuse Kenner. Oamenii estimează tot 
timpul. Estimează vânzări, estimează profituri, estimează date de 
livrare, estimează... apropo, tu îți estimezi impozitele către 
guvern? 

— Da. Trimestrial. 


— Cât de exactă trebuie să fie această estimare? 


Anglia, Cambridge University Press, 2001, p. 774: „În cercetarea şi 
modelele de climat /sic], ar trebui să recunoaştem că avem de-a 
face cu un sistem haotic, nonliniar şi prin urmare predicțiile pe 
termen lung asupra climei nu sunt posibile”. Vezi şi IPCC. 
Schimbarea climei 1995: Ştiinţa schimbării climei, p. 330. 
„Variabilitatea naturală a climatului pe termen lung va continua să 
fie problematică pentru analiza şi detectarea schimbărilor de CO2.” 


— Păi nu există o regulă fixă... 

— Peter, cât de exactă trebuie să fie, ca să nu fii penalizat? 

— Poate cincisprezece la sută. 

— Dacă ai fi greşit cu trei sute la sută, ai plăti penalităţi? 

— Da. 

— Hansen a greșit cu trei sute la sută. 

— Clima nu e totuna cu impozitele. 

— În lumea reală a cunoașterii umane, spuse Kenner, dacă 
greșeşti cu trei sute la sută, se consideră că nu prea stăpâneşti 
ceea ce vrei să estimezi. Dacă te urci într-un avion și pilotul îți 
spune că e un zbor de trei ore, dar tu ajungi într-o oră, ai spune că 
pilotul ştie ce spune sau nu? 

Evans oftă. 

— Climatul e mult mai complicat. 

— Da, Peter. Climatul este mai complicat. E atât de 
complicat încât nimeni n-a reușit să facă predicții cu acuratețe. 
Deşi se cheltuiesc miliarde de dolari și sute de oameni din toată 
lumea încearcă să facă asta. De ce te opui acestui adevăr 
supărător? 

— Predicţiile meteo sunt mult mai bune, spuse Evans. Și 
asta datorită computerelor. 


— Da, predicțiile meteo s-au îmbunătăţit. Dar nimeni nu 


încearcă să prezică vremea pe mai mult de zece zile, în timp ce 
modelele pe computer prezic cum va fi temperatura peste o sută 
de ani. Uneori chiar o mie sau trei mii de ani. 

— Şi se descurcă bine. 

— Se poate susține că nu-i așa. Ascultă, spuse Kenner, cele 
mai mari evenimente ale climatului global sunt uraganele El 
Nino. Au loc aproximativ o dată la patru ani. Dar modelele 
climaterice nu le pot prevedea - nici când apar, nici cât durează, 
nici ce intensitate au. Și dacă nu poţi să prezici El Nino, valoarea 
predictivă a modelului tău în alte zone e îndoielnică. 

— Am auzit că se pot prevedea El Nino. 

— Asta se spunea în 1998. Dar nu e adevărat9. Kenner 
clătină din cap. Știința climatului n-a ajuns încă până acolo, Peter. 


Intr-o zi va ajunge. Dar nu acum. 

Trecu încă o oră. Sanjong lucra încontinuu la laptopul său. 


? C. Landsea et al., 2000, „Câtă pricepere a intrat în prezicerea 
foarte violentului El Nino din 1997-1998?”, Bulletin of the American 
Meteorologicul Society 81, 2107-19. „...şi mai puţină încredere 
putem avea în studiile antropogenice despre încălzirea globală, 
datorită lipsei unor mijloace de predicţie a uraganelor El Nino... 
succesul prognozelor ENSO a fost supraapreciat (uneori chiar 
drastic) şi aplicat greşit în alte domenii.” 


Kenner stătea nemișcat, privind pe fereastră. Sanjong era 
obișnuit cu asta. Kenner putea rămâne tăcut și nemișcat ore în 
şir. Îşi întoarse privirea de la fereastră doar când îl auzi pe 
Sanjong înjurând. 

— Ce s-a întâmplat? întrebă Kenner. 

— Am pierdut conexiunea la internet prin satelit. Se tot 
întrerupe de ceva vreme. 

— Ai reuşit să localizezi imaginile? 

— Da, fără probleme. Am stabilit locaţia exactă. Evans chiar 
a crezut că erau imagini din Antarctica? 

— Da. Credea că sunt stânci negre care se văd pe zăpadă. 
Nu l-am contrazis. 

— Locaţia reală, spuse Sanjong, se numește Resolution Bay. 
Este în nord-estul Garedei. 

— La ce distanţă de Los Angeles? 

— Cam şase mii de mile marine. 

— Deci timpul de propagare este de douăsprezece sau 
treisprezece ore. 

— Da. 

— O să ne ocupăm mai târziu de asta, spuse Kenner. Acum 
avem alte probleme. 


Peter Evans dormea pe reprize scurte. Patul său era de fapt 


un scaun de avion întins, cu o cusătură la mijloc, exact unde se 
afla şoldul său. Se tot foia, trezindu-se la răstimpuri, când auzea 
frânturi din conversaţia lui Kenner cu Sanjong, aflaţi în spatele 
avionului. Nu auzise toată discuţia, din cauza zumzetului 
motoarelor. Dar auzise destul. 

Motivul e că vreau ceva de la el. 

O să refuze, John. 

„Îi place sau nu... Evans e piesa centrală. Peter Evans se 
trezi brusc. Acum se străduia să audă. Îşi înălță capul de pe pernă, 
ca să audă mai bine. Nu l-am contrazis. 

Locaţia reală... Resolution Bay... Gareda. La ce distanță...?... 
mii de mile... 

„timpul de propagare... treisprezece ore... 

Timpul de propagare? gândi el. Ce dracului spuneau acolo? 
Dintr-un impuls, sări în picioare şi se duse spre ei, pregătit de 
confruntare. 

Kenner nici nu clipi. 

— Ai dormit bine? 

— Nu, spuse Evans. Nu am dormit bine. Cred că-mi 
datorezi nişte explicaţii. 

— În legătură cu ce? 


— Să începem cu imaginile din satelit. 


— Nu ţi-am putut spune când eram acolo, spuse Kenner. Și 
nu-mi place să-ţi retez elanul. 

Evans își turnă o ceașcă de cafea. 

— Bine. Ce arată de fapt imaginile? 

Sanjong orienta laptopul astfel încât Evans să vadă 
monitorul. 

— Nu te simţi prost. N-aveai cum să-ţi dai seama. Imaginile 
sunt negative. Sunt folosite adesea astfel, ca să accentueze 
contrastul. 

— Negative... 

— Stâncile negre sunt de fapt albe. Sunt nori. Evans oftă. 

— Şi ce e întinderea aceea de pământ? 

— E o insulă numită Gareda, în partea sudică a 
arhipelagului Solomon. 

— Care se află... 

— În apropierea coastei Noii Guinee. La nord de Australia. 

— Deci e o insulă în Pacificul de sud, spuse Evans, lipul ăla 
din Antarctica avea o imagine cu o insulă din Pacific. 

— Corect. 

— lar SCORPION este... 

— Nu ştim, spuse Sanjong. Locaţia se numește pe hărți 


Resolution Bay. Dar ar putea fi cunoscută în zonă ca Scorpion 


Bay. 

— Şi ce vor să facă acolo? 

— Nici asta nu știm, spuse Kenner. 

— Te-am auzit vorbind despre timpul de propagare. Timp 
de propagare pentru ce? 

— De fapt, ai auzit greşit, spuse Kenner pe un ton blând. 
Vorbeam despre timpul de interogare. 

— Timp de interogare? întrebă Evans. 

— Da. Speram să identificăm măcar pe unul dintre cei trei 
tipi din Antarctica, pentru că avem fotografii clare cu ei. Şi ştim că 
fotografiile sunt corecte, pentru că oamenii de la bază i-au văzut. 
Dar mă tem că n-am avut noroc. 

Sanjong îi spuse că trimiseseră fotografiile lui Brewster și 
ale celor doi studenți mai multor baze de date din Washington, 
unde computerele de recunoaştere a  patternurilor le 
comparaseră cu cele ale indivizilor cu cazier penal. Uneori aveai 
noroc, iar computerul găsea similarități. De data aceasta însă nu 
găsise. 

— Au trecut câteva ore, aşa că am spus că nu avem noroc. 

— Aşa cum ne aşteptam, spuse Kenner. 

— Da, spuse Sanjong. Aşa cum ne aşteptam. 


— Pentru că tipii ăștia n-au cazier? întrebă Evans. 


— Nu, s-ar putea foarte bine să aibă. 

— Atunci de ce n-au fost recunoscuţi? 

— Pentru că suntem într-un război de rețea, spuse Kenner. 
Pe care în momentul ăsta îl pierdem. 

În relatările media, arătă Kenner, organizația Frontul 
Ecologist de Eliberare era de obiect caracterizată ca o asociaţie 
dezorganizată de eco-teroriști, care operau în grupuri mici, din 
proprie inițiativă şi care foloseau mijloace relativ sofisticate 
pentru a crea distrugeri - incendiau, distrugeau jeepuri în parcări 
şi aşa mai departe. 

Adevărul era însă altul. Un singur membru al FAC fusese 
prins vreodată - un absolvent al Universităţii California din Santa 
Cruz, în vârstă de douăzeci și nouă de ani. A fost surprins când 
sabota o sondă de petrol în El Segundo, California. A negat orice 
asociere cu gruparea și a insistat că acționa pe cont propriu. 

Dar autorităţile au fost intrigate de faptul că purta un 
dispozitiv pe frunte care-i modifica forma craniului și făcea ca 
sprâncenele să iasă mult în afară. Avea și urechi false. Nu era 
foarte bine deghizat. Dar era o descoperire îngrijorătoare, pentru 
că indica faptul că omul știa multe despre programele de 


recunoaștere a patternurilor folosite de guvern. 


Programele erau concepute pentru a ignora schimbările 
părului de pe față - perucă, barbă, mustață - pentru că era cea 
mai răspândită metodă de deghizare. De asemenea, designul le 
permitea să compenseze schimbările de vârstă, cum ar fi 
îngroșarea trăsăturilor, îmbătrânirea, pierderea părului. 

Dar urechile nu se schimbau. Nici forma frunții. 
Programele erau deci concepute astfel încât să se bazeze pe 
configurația urechilor şi forma frunţii. Schimbările acestor părți 
ale feței însemnau că programul de căutare se solda cu un 
rezultat negativ. 

Tipul din Santa Cruz știa asta. Ştia că va fi filmat de 
camerele de supraveghere când se va apropia de sondă. Aşa că 
şi-a modificat înfățișarea într-un mod care să nu permită 
identificarea sa de către computer. 

În mod asemănător, cei trei extremiști de la Weddell se 
bucurau fără îndoială de un sprijin extrem de puternic pentru 
a-şi duce la bun sfârşit actul de terorism high-tech. A fost nevoie 
de luni întregi de planificare. Costurile erau ridicate. Și erau 
susținuți în mod evident la mai multe niveluri, ca să obțină 
recomandări academice, ştampile ale unor universităţi pe cutiile 
de echipamente; aveau companii de transport pentru livrările în 


Antarctica, site-uri web false și zeci de alte detalii necesare 


pentru misiunea lor. Tot ce ţinea de planurile lor şi de modul de 
execuţie era sofisticat. 

— Şi ar fi reuşit, spuse Kenner, dacă n-ar fi fost lista pe care 
George Morton a obținut-o cu puţin înainte de a muri. 

Toate acestea indicau faptul că, dacă FAC fusese la un 
moment dat o grupare dezorganizată de amatori, acum nu mai 
era. Devenise o rețea foarte bine organizată - care folosea atât de 
multe canale de comunicare între membrii săi (e-mail, telefoane 
celulare, radio, mesaje text) încât rețeaua ca ansamblu evita să fie 
descoperită. Guvernele din întreaga lume se gândesc de mult 
timp cum să lupte cu asemenea reţele și la „războaiele de rețea” 
care ar fi rezultat din această luptă. 

— Mult timp, conceptul de război de reţea a fost unul 
teoretic, spuse Kenner. Au existat studii ale RAND, dar nimeni din 
armată nu le-a acordat într-adevăr atenţie. Noţiunea unei reţele 
de dușmani sau de teroriști sau chiar de criminali era prea 
amorfă ca să fie luată în serios. 

Dar tocmai această calitate a reţelei de a fi amorfă - fluidă, 
cu evoluţie rapidă - o face atât de greu de combătut. Nu te poţi 
infiltra în ea. Nu-i poţi asculta comunicațiile decât accidental. N-o 
poți localiza geografic, pentru că nu se află într-un singur loc. De 


fapt, reţeaua reprezintă un nou tip de dușman, pentru 


combaterea căruia e nevoie de tehnici noi. 

— Armata n-a înţeles asta, spuse Kenner. Dar, îți place sau 
nu, în momentul ăsta suntem într-un război de reţea. 

— Şi cum lupţi într-un război de reţea? întrebă Evans. 

— Singurul mod în care te poţi opune unei reţele este 
printr-o altă reţea. Îţi extinzi posturile de ascultare. Decriptezi 
douăzeci şi patru de ore din douăzeci şi patru. Folosești tehnici 
de fraudă și capcane în reţea. 

— Cum ar fi? 

— Sunt chestiuni tehnice, spuse Kenner, evaziv. Ne bazăm 
pe japonezi să fie vârful de lance în acest efort. Sunt cei mai buni 
din lume în domeniu. Desigur că ne întindem antenele în mai 
multe direcții simultan. Judecând după ce am aflat la Weddell, 
lupta se poartă pe mai multe fronturi. 

Kenner căutase în baze de date. Mobilizase organizaţii ale 
statului. Derulase anchete pentru a afla cum își obţinuseră 
teroriştii recomandările academice, transmiţătoarele radio 
cifrate, explozibilele, detonatoarele computerizate. Nu era ușor 
să obţii aşa ceva, deci se putea afla, dacă exista suficient timp. 

— E suficient timp? întrebă Evans. 

— Nu ştiu sigur. 


Evans văzu îngrijorarea lui Kenner. 


— Bine. Deci ce voiai să fac eu? 

— Un lucru foarte simplu, spuse Kenner. 

— Care anume? Kenner zâmbi. 

— Chiar trebuie să fac asta? întrebă Peter Evans, cu o mină 
îngrijorată. 

— Da, trebuie, spuse Kenner. 

— Dar e ilegal. 

— Nu e, spuse Kenner, ferm. 

— Pentru că faci parte din forțele de poliție? 

— Bineînţeles. Nu-ţi face griji. 

Zburau deasupra Los Angeles-ului, apropiindu-se de pista 
de pe Van Nuys. Soarele californian strălucea prin geamuri. 
Sanjong era aplecat asupra mesei din mijlocul avionului. În fața 
lui se afla telefonul mobil al lui Evans, cu partea din spate scoasă. 
Sanjong fixa o plăcuţă gri, de mărimea unei unghii, deasupra 
bateriei. 

— Dar ce e mai exact? întrebă Evans. 

— Memorie flash, spuse Sanjong. Poate înregistra patru ore 
de conversaţie în format comprimat. 

— Înţeleg, spuse Evans. Și eu ce trebuie să fac? 


— Doar să stai cu telefonul în mână și să-ți vezi de treabă. 


— Şi dacă sunt prins? 

— N-o să fii prins, spuse Kenner. Poţi să-l iei cu tine peste 
tot. O să treci de orice filtru de securitate fără probleme. 

— Dar dacă au detectoare de microfoane... 

— N-o să te detecteze, pentru că nu transmiţi nimic. Are un 
transmițător de impulsuri. Emite timp de două secunde din oră 
în oră. Dar în rest, nimic. Kenner oftă. Ascultă, Peter. E doar un 
mobil. Toată lumea are așa ceva. 

— Nu ştiu, spuse Evans. Mă simt prost. Nu sunt informator. 
Sarah veni în spate, căscând și curățându-și urechile. 

— Cine e informator? 

— Aşa mă simt, spuse Evans. 

— Nu-i asta problema, spuse Kenner. Sanjong? Sanjong 
scoase o listă printată şi i-o dădu lui Evans. Era lista originală a 
lui Morton, dar cu câteva adăugiri. 

662262 3982293 24FXE 62262 82293 

882320 4898432 12FXE 82232 54393 

774548 9080799 02FXE 67533 43433 

482320 5898432 22FXE 72232 04393 

TERROR Mt. Terror, Antarctica 

SNAKE Snake Butte, Arizona 

LAUGHER Laugher Cay, Bahamas 


SCORPION Resolution, Solomon Is. 
ALT 

662262 3982293 24FXE 62262 82293 
382320 4898432 12FXE 82232 54393 
244548 9080799 02FXE 67533 43433 
482320 5898432 22FXE 72232 04393 
TERROR Mt. Terror, Antarctica 

SEVER Sever City, Arizona 

CONCH Conch Cay, Bahamas 
SCORPION Resolution, Solomon Is. 
ALT 

662262 3982293 24FXE 62262 82293 
382320 4898432 12FXE 82232 54393 
444548 7080799 02FXE 67533 43433 
482320 5898432 22FXE 72232 04393 
TERROR Mt. Terror, Antarctica 
BUZZARD Buzzard Gulch, Utah 

OLD MAN Old Man Is., Turks 8. Calcos 
SCORPION Resolution, Solomon Is. 
ALT 

662262 3982293 24FXE 62262 82293 
382320 4898432 12FXE 82232 54393 


344548 9080799 02FXE 67533 43433 

482320 5898432 22FXE 72232 04393 

TERROR Mt. Tenor, Antarctica 

BLACK MESA Black Mesa, New Mexico 

SNARL Snarl Cay, BWI 

SCORPION Resolution, Solomon Is. 

— După cum vezi, Sanjong a identificat locaţiile GPS exacte, 
spuse Kenner. Desigur că ai observat un pattern în listă. Despre 
primul incident știm. Al doilea va avea loc undeva în deșertul 
american - în Utah, Arizona sau New Mexico. Cel de-al treilea va 
fi undeva în Caraibe, la est de Cuba. lar cel de-al patrulea în 
Insulele Solomon. 

— Da... şi? 

— Deocamdată ne preocupă al doilea incident, spuse 
Kenner. lar problema e că din Utah în Arizona și New Mexico 
sunt o sută treizeci de mii de kilometri pătraţi de deșert. Dacă nu 
obținem informații în plus, n-o să-i găsim niciodată pe tipii ăștia. 

— Dar aveţi locaţiile GPS exacte... 

— Pe care le vor schimba cu siguranță, acum că au aflat 
despre problemele din Antarctica. 

— Crezi că și-au schimbat deja planurile? 


— Fireşte. Reţeaua și-a dat seama că s-a întâmplat ceva 


imediat ce noi am ajuns la Weddell. Cred că de aceea a plecat 
primul tip. Cred că, dintre ei trei, el e șeful. Ceilalți sunt doar 
executanți. 

— Deci vrei să mă duc la Drake, spuse Evans. 

— Exact. Şi să afli tot ce poți. 

— Urăsc chestia asta, spuse Evans. 

— Înţeleg, spuse Kenner. Dar e important s-o faci. Evans o 
privi pe Sarah, care se freca la ochi, somnoroasă încă. Fu iritat 
când văzu că ea se ridicase din pat perfect calmă, cu faţa întinsă, 
frumoasă ca întotdeauna. 

— Cum te simţi? o întrebă. 

— Trebuie să mă spăl pe dinţi, spuse ea. Cât mai e până 
aterizăm? 

— Zece minute. 

Sarah se ridică și se îndreptă spre partea din spate a 
avionului. 

Evans privi pe fereastră. Lumina soarelui era orbitoare, 
crudă. Nu dormise destul. Punctele de sutură din scalp îl înțepau. 
Corpul îl durea pentru că stătuse în nenorocita aia de crevasă 
atâta timp. Simplul gest de a-și odihni cotul pe braţul scaunului îi 
provoca durere. 


Oftă. 


— Peter, spuse Kenner, tipii ăia au încercat să te omoare. 
Eu nu mi-aş face atâtea probleme să mă port frumos când 
ripostez. 

— Poate că aşa e, dar eu sunt avocat. 

— Da, şi ai fi putut fi un avocat mort, spuse Kenner. Eu nu 
te-aş sfătui. 

Cu o senzaţie de ireal, Peter Evans își conduse mașina 
hibrid pe autostrada San Diego, douăsprezece benzi intens 
circulate pe o întindere de beton lată cât jumătate de teren de 
fotbal. Şaizeci şi cinci la sută din suprafața Los Angeles-ului era 
dedicată mașinilor. Oamenii erau nevoiţi să se înghesuie în 
puținul spaţiu rămas. Era un design inuman și absurd din punct 
de vedere ecologic. Distanţele erau foarte mari, nu se putea 
ajunge pe jos nicăieri, poluarea era incredibilă. 

lar cei de felul lui Kenner nu făceau decât să critice munca 
benefică a organizaţiilor ecologiste, fără de care mediul într-un 
oraş ca Los Angeles ar fi fost într-o stare mult mai proastă. 

Recunoașşte, îşi spuse el. Lumea are nevoie de ajutor. Avea 
o nevoie disperată de o perspectivă ecologistă. Și modul subtil în 
care Kenner manipula lucrurile nu putea schimba acest adevăr. 

Îşi lăsă gândurile să se adune în voie timp de încă zece 


minute, până când traversă Mulholland Pass și se apropie de 


Beverly Hills. 

Privi la locul din dreapta. Telefonul celular modificat 
strălucea în soare. Hotări să meargă imediat la Drake. Să termine 
odată toată povestea asta. 

Sună la biroul lui Drake și ceru să-i vorbească; i se spuse că 
Drake se afla la dentist şi că se va întoarce mai târziu. Secretara 
nu ştia exact când. 

Evans se hotărî să se ducă acasă și să facă un duş. 

Parcă în garaj şi traversă mica grădină spre apartamentul 
său. Lumina soarelui strălucea în spaţiul dintre clădiri; trandafirii 
erau în floare, o frumuseţe. Singurul lucru deranjant, gândi el, era 
mirosul persistent de trabuc din aer. Era enervant să te gândeşti 
că cineva fumase un trabuc şi ceea ce rămăsese era... 

— Pssst! Evans! 

Se opri. Privi în jur. Nu vedea nimic. Evans auzi o șoaptă 
intensă, ca un şuierat. 

— Întoarce-te spre dreapta. Ia dracului un trandafir. 

— Ce? 

— Nu vorbi, idiotule. Și nu te mai uita în toate părţile. Vino 
încoace şi culege un trandafir. 

Evans se îndreptă spre voce. Mirosul de trabuc devenea 


mai puternic. In spatele încrengăturii de tufișuri văzu o bancă 


veche de piatră pe care n-o observase până atunci. Era năpădită 
de alge. Pe bancă, într-o poziţie chircită, se afla un bărbat 
îmbrăcat într-o jachetă sport. Fuma un trabuc. 

— Cine eşti... 

— Nu vorbi, şopti omul. De câte ori trebuie să-ți spun? la 
trandafirul, miroase-l. Asta îţi dă un motiv să stai puţin aici. Acum 
ascultă-mă. Sunt un detectiv particular. M-a angajat George 
Morton. 

Evans mirosi trandafirul. Inhala fum de trabuc. 

— Am ceva important pentru tine, spuse omul. O să ţi-l 
aduc acasă peste două ore. Dar vreau să pleci din nou, ca să te 
urmărească. Lasă ușa deschisă. 

Evans luă trandafirul în mână, prefăcându-se că-l observă 
atent. De fapt, se uita pe deasupra trandafirului la bărbatul de pe 
bancă. Faţa omului i se părea cumva cunoscută. Evans era sigur 
că-l mai văzuse pe undeva... 

— Da, da, spuse omul, parcă citindu-i gândurile. Îşi întoarse 
reverul spre Evans, arătându-i o legitimaţie. Sisteme audio-video. 
Lucram în clădirea FNRM. Acum îţi aduci aminte, nu-i așa? Nu da 
din cap. Pentru numele lui Dumnezeu! Du-te sus, schimbă-te și 
apoi pleacă. Du-te la sala de sport sau oriunde. Dar du-te. 


Nenorociţii ăștia - îşi întoarse capul spre stradă - te așteaptă. Așa 


că nu-i dezamăgi. Acum du-te. 

Apartamentul său fusese pus în ordine foarte bine. Lisa 
făcuse o treabă excelentă - pernele sfâşiate fuseseră întoarse pe 
partea cealaltă, cărțile erau puse la loc în bibliotecă. Nu erau în 
ordine, dar se va ocupa de asta mai târziu. 

De la ferestrele mari din living, Evans privi în stradă. Nu 
vedea decât întinderea verde a parcului Roxbury. Copii care se 
jucau în mijlocul zilei. Grupurile de bone adunate la bârfă. Nu se 
vedea niciun semn de supraveghere. 

Totul părea perfect normal. 

Nesigur, începu să-și descheie nasturii cămăşii şi se 
întoarse. Intră în duș și lăsă jetul fierbinte să-i furnice corpul, își 
privi degetele de la picioare, care erau de un stacojiu închis, o 
culoare nenaturală, neliniștitoare. Le mișcă. Nu simțea mare 
lucru, dar în afară de asta păreau în regulă. 

Se şterse și își verifică mesajele. Avea un apel de la Janis, 
care-l întreba dacă era liber în acea seară. Apoi urma alt apel de 
la ea, nervos, în care spunea că iubitul ei s-a întors în oraș şi că 
era ocupată (ceea ce însemna că nu trebuia să o sune). Mai era un 
apel de la Lisa, asistenta lui Herb Löwenstein, care-l întreba unde 
e. Löwenstein voia să se uite pe nişte documente cu el; era 


important. Un apel de la Heather, care spunea că Löwenstein îl 


caută. Un apel de la Margo Lane, care spunea că e încă la spital şi 
că de ce n-o sunase? Un apel de la clientul său, dealerul BMW, 
care-l întreba de ce nu venise la salonul auto. 

În jur de zece apeluri după care se închisese telefonul. Mult 
mai multe decât de obicei. 

Apelurile îi creară o stare de neliniște. 

Evans se îmbrăcă rapid în costum și cravată. Se întoarse în 
living şi, cu o senzaţie de disconfort, aprinse televizorul, la timp 
pentru buletinul de știri de la prânz. Se îndrepta spre ușă când 
auzi: „Două noi cercetări accentuează încă o dată pericolele 
încălzirii globale. Primul studiu, realizat de englezi, spune că 
încălzirea globală schimbă efectiv rotația Pământului, scurtând 
durata zilei”. 

Evans se întoarse să se uite. Văzu doi reporteri, un bărbat 
şi o femeie. Bărbatul explica faptul că și mai dramatic era un 
studiu care arăta că stratul de gheaţă al Groenlandei se va topi în 
totalitate. Asta va face ca nivelul mării să crească șase metri. 

— Deci cred că asta înseamnă adio, Malibu! spuse 
reporterul, vesel. Desigur, asta n-o să se întâmple în următorii 
câțiva ani. Dar se apropie... dacă noi toți nu ne schimbăm 
obiceiurile. 


Evans se îndepărtă de televizor și o luă spre ușă. Se întreba 


ce ar avea de spus Kenner în legătură cu ultimele ştiri. 
Schimbarea vitezei de rotație a Pământului? Enormitatea acestei 
idei îl făcu să clatine din cap. Și topirea totală a gheții din 
Groenlanda? Evans își putea închipui încurcătura în care s-ar fi 
aflat Kenner. 

Dar probabil că ar fi negat totul, aşa cum făcea de obicei. 

Evans deschise uşa, fu foarte atent să n-o încuie, o închise 
şi se îndreptă spre biroul său. 

CENTURY CITY SÂMBĂTĂ, 9 OCTOMBRIE 9.08 A.M. 

Pe hol dădu nas în nas cu Herb Löwenstein, care mergea 
spre sala de conferinţe. 

— Doamne, spuse Löwenstein, unde dracului ai fost, Peter? 
Nimeni n-a reușit să dea de tine. 

— Am avut ceva confidenţial de rezolvat pentru un client. 

— Ei bine, data viitoare spune-i dracului secretarei tale 
cum să ia legătura cu tine. Arăţi ca dracu”. Ce s-a întâmplat, te-ai 
bătut sau ce? Și ce ai deasupra urechii? Doamne, ești cusut? 

— Am căzut. 

— Aha. Pentru ce client faci treaba asta confidențială? 

— Nick Drake, ca să-ţi spun sincer. 

— Ciudat. N-a pomenit despre asta. 


— Nu? 


— Nu şi tocmai a plecat. Mi-am petrecut toată dimineaţa cu 
el. E foarte nemulțumit de documentul care anulează donația de 
zece milioane de la Fundaţia Morton. Mai ales de clauza aia. 

— Ştiu, spuse Evans. 

— Vrea să ştie de unde vine clauza aia. 

— Ştiu. 

— De unde vine? 

— George m-a rugat să nu divulg. 

— George e mort. 

— Oficial, nu. 

— Asta e un mare rahat, Peter. De unde a venit clauza aia? 
Evans clătină din cap. 

— Îmi pare rău, Herb. Am instrucțiuni clare de la client. 

— Suntem în aceeași firmă. E şi clientul meu. 

— Mi-a dat instrucțiuni scrise, Herb. 

— Scrise? Căcat. George nu scria nimic. 

— 0 notiţă scrisă de mână, spuse Evans. 

— Nick vrea să anulăm condiţiile documentului. 

— Sunt convins că vrea. 

— Şi i-am spus că o să facem asta pentru el, spuse 
Löwenstein. 


— Nu văd cum. 


— Morton nu era în toate minţile. 

— Dar era, Herb. O să-i iei din avere zece milioane de! 
dolari și dacă asta ajunge la urechea fiicei lui... 

— E complet descreierată... f 

— „care umblă cu banii ca maimuţele cu bananele, dacă I 
cineva îi șopteşte asta la ureche, firma asta va fi pasibilă de plata 
a zece milioane, plus daune pentru conspirație la deturnare. Ai 
vorbit cu ceilalți parteneri despre această acțiune? 

— Îmi pui bețe în roate. 

— Sunt prudent. Poate că ar trebui să-mi exprim 
îngrijorările într-un e-mail. 

— Nu aşa avansezi în firma asta, Peter. 

— Cred că acţționez în interesul firmei. Chiar nu văd cum 
poţi abroga acest document fără să obţii măcar opiniile scrise ale 
avocaților din afara firmei. 

— Dar niciun avocat din afară nu va exprima... Se opri. Îl 
privi ostil pe Evans. Drake o să vrea să-ţi vorbească despre asta. 

— O să fie plăcerea mea. 

— Îi spun că o să-l suni. 

— Bine. 

Löwenstein se îndepărtă, cu un mers ţeapăn. Apoi se 


întoarse. 


— Şi ce-a fost chestia aia cu poliţia și apartamentul tău? 

— Apartamentul meu a fost jefuit. 

— Pentru ce? Droguri? 

— Nu, Herb. 

— Asistenta mea a trebuit să plece de la birou ca să te ajute 
cu poliția. 

— Aşa e. Mi-a făcut un serviciu. Și, dacă-mi amintesc bine, a 
fost în timpul ei liber. 

Löwenstein pufni, apoi se îndepărtă bocănind pe hol. Evans 
îşi notă în minte să-l sune pe Drake. Și să termine cu toată 
povestea asta. 

LOS ANGELES SÂMBĂTĂ, 9 OCTOMBRIE 11.04 A.M. 

În soarele fierbinte al zilei, Kenner îşi parcă maşina în 
parcarea din centru și ieși cu Sarah pe stradă. Căldura făcea ca 
asfaltul să strălucească. Toate firmele erau în spaniolă, în afară de 
câteva cuvinte în engleză - „încasări cecuri” şi „împrumuturi 
bani”. Muzica mariachi bubuia dinspre boxele care-ţi zgâriau 
auzul. 

— Eşti gata? întrebă Kenner. 

Sarah își verifică micul sac sport de pe umăr. Avea plasă de 
nailon la ambele capete. Plasa ascundea obiectivul camerei video. 


— Da, răspunse ea. Sunt gata. 


Se îndreptară împreună spre magazinul mare de pe colț, 
„Echipamente militare Brader”. 

— Ce facem aici? întrebă Sarah. 

— FAC a cumpărat o mare cantitate de rachete, spuse 
Kenner. 

Ea se încruntă. 

— Rachete? 

— Mici. Uşoare. De aproximativ șaizeci de centimetri 
lungime. Sunt versiuni învechite ale unui dispozitiv din anii '80, 
din timpul Tratatului de la Varşovia, numit Hotfire. Acționat 
manual, ghidat de la distanță, combustibil solid, raza de acțiune 
de aproximativ o mie de metri. 

Sarah nu înţelegea exact ce însemna asta. 

— Deci astea sunt arme? 

— Mă îndoiesc că de-asta le-au cumpărat. 

— Câte au cumpărat? 

— Cinci sute. Cu lansatoare. 

— Mamă... 

— Hai să spunem că probabil nu sunt colecționari. 
Deasupra uşilor, pe un panou scorojit, vopsit în galben și verde, 
scria „Echipamente de camping, paintball, jachete militare, 


busole, saci de dormit și multe, multe altele!” 


Clopoţelul ușii de la intrare sună când intrară. 

Magazinul era spaţios şi dezordonat, plin de echipamente 
militare aşezate pe rafturi şi adunate în grămezi pe podea. 
Mirosea a mucegai, ca o pânză veche. Înăuntru se aflau puţini 
oameni, la această oră. Kenner merse direct la puştiul din spatele 
casei de marcat, îi arătă portofelul şi întrebă de domnul Brader. 

— În spate. 

Puștiul îi zâmbi lui Sarah. Kenner se duse în spatele 
magazinului. Sarah rămase în față. 

— Deci, spuse ea. Am nevoie de o mână de ajutor. 

— O să mă străduiesc. 

Rânji. Era un puşti tuns foarte scurt, avea probabil 
nouăsprezece sau douăzeci de ani. Purta un tricou negru, pe care 
scria „Corbul'. Braţele sale păreau lucrate la sala de forţă. 

— Încerc să dau de un tip, spuse Sarah, şi împinse spre el o 
foaie de hârtie. 

— S-ar zice că orice tip ar vrea să dea el de tine, spuse 
puștiul. 

Luă hârtia. Era poza omului pe care-l cunoșteau sub 
numele de Brewster, care ridicase tabăra din Antarctica. 

— Da, spuse imediat. Sigur că-l ştiu. Vine uneori pe-aici. 


— Cum îl cheamă? 


— Nu ştiu, dar acum e în magazin. 

— Acum? 

Se uită în jur după Kenner, dar acesta era în spate, cu 
proprietarul, în spaţiul acela înghesuit. Nu voia să-l strige sau să 
facă ceva care să atragă atenția. 

Puştiul stătea pe vârfuri şi se uita în jur. 

— Da, e aici. Adică a fost aici acum câteva minute. A venit 
să cumpere nişte ceasuri. 

— Unde ţineţi ceasurile? 

— Îţi arăt. 

leşi de după tejghea şi o conduse printre grămezile de 
haine verzi şi cutii puse unele peste altele, care ajungeau la doi 
metri înălțime. Nu putea vedea peste ele. Nu-l mai vedea pe 
Kenner. 

Puștiul o privi peste umăr. 

— Ce eşti, un fel de detectiv? 

— Cam aşa ceva. 

— Vrei să ieşi cu mine? 

Intrau din ce în ce mai mult în magazin când se auzi 
clopoţelul ușii de la intrare. Sarah se întoarse să vadă. Deasupra 
grămezilor de jachete militare, zări un cap șaten, o cămașă albă şi 


un guler roșu, iar uşa se închise. 


— Pleacă... 

Nu gândi. Se întoarse pur și simplu și o luă la fugă spre ușă. 
Sacul i se lovea de şold. Sări peste grămezile de cutii, alergând cât 
putea de repede. 

— Hei, strigă puștiul în spatele ei, te mai întorci? Se repezi 
pe ușă. 

Se afla în stradă. Soare fierbinte, strălucitor şi un furnicar 
de oameni. Privi în stânga și în dreapta. Nu văzu nicăieri cămașa 
albă şi gulerul roşu. Nu avusese timp să traverseze. Privi după 
colţ şi-l văzu îndepărtându-se liniştit de ea, spre Fifth Street. Îl 
urmă. 

Era un bărbat la vreo treizeci şi cinci de ani, îmbrăcat în 
haine ieftine tip golf. Pantalonii îi erau şifonaţi. Purta bocanci de 
munte murdari. Avea ochelari cu lentile colorate și o mustață 
mică, îngrijită. Arăta ca un om care petrece mult timp în aer liber, 
dar nu un muncitor în construcţii - mai degrabă un 
supraveghetor. Poate un şef de șantier în construcţii. Sau un 
inspector. Ceva de felul ăsta. 

Încercă să observe detaliile, să şi le întipărească în minte. 
Avansa spre el, apoi se gândi că nu era o idee bună şi se retrase. 
„Brewster” se opri în fața unei vitrine şi privi concentrat câteva 


clipe, apoi își continuă drumul. 


Sarah ajunse la vitrină. Era un magazin de vase din lut, cu 
farfurii ieftine expuse. Se întrebă atunci dacă omul știa că e 
urmărit. 

Să urmărească un terorist pe o stradă din centru părea 
ceva desprins dintr-un film, dar era mai înspăimântător decât se 
aşteptase. Magazinul de echipamente militare părea foarte 
departe. Nu ştia unde e Kenner. Şi-ar fi dorit să fie lângă ea. În 
plus, nu se putea spune că trecea neobservată; oamenii de pe 
trotuare era în majoritate hispanici, iar capul blond al lui Sarah se 
ridica deasupra lor. 

Coborî de pe bordură şi începu să meargă pe lângă canalul 
de scurgere, la marginea trotuarului circulat. Astfel era mai 
scundă cu cincisprezece centimetri. Și totuși, îşi dădea seama cu 
un sentiment de disconfort că părul ei blond ieșea în evidenţă. 
Dar nu putea face nimic în această privinţă. 

Îl lăsă pe Brewster să ia un avans de douăzeci de metri. Nu 
voia să-i lase o distanță mai mare, căci se temea că-l va pierde. 

Brewster traversă Fifth Street şi merse mai departe. Mai 
merse puţin, apoi o luă la stânga, pe o alee. Sarah ajunse la 
intrarea pe alee şi se opri. Din loc în loc erau îngrămădiţi saci de 
gunoi. Din locul unde se afla simțea mirosul de putred. Un camion 


mare bloca celălalt capăt al aleii. 


Și nici urmă de Brewster. 

Dispăruse. 

Era imposibil, dacă nu cumva intrase pe una dintre uşile 
care dădeau spre alee. La fiecare şase metri exista câte o ușă, 
multe dintre ele fiind nișe în peretele de cărămidă. 

Îşi muşcă buza. Nu-i plăcea faptul că nu-l putea vedea. Dar 
existau câțiva muncitori lângă camion. 

Începu să meargă pe alee. 

Privi ușile, în timp ce trecea pe lângă ele. Unele erau 
baricadate cu plăci de lemn, altele închise cu lacăte. Unele aveau 
plăcuțe murdare, cu numele firmei și înscrisul FOLOSIȚI 
INTRAREA DIN FAȚĂ SAU SUNAȚI. 

Brewster nicăieri. 

Ajunsese la jumătatea aleii când ceva o făcu să se întoarcă. 
La timp ca să-l vadă pe Brewster ieşind pe o ușă în stradă și 
îndepărtându-se rapid. 

Alergă. 

Când trecu pe lângă o intrare, văzu o femeie în vârstă care 
stătea în ușă. Pe firmă scria „Munro mătase și ţesături”. 

— Cine era tipul? strigă ea. 

Bătrâna ridică din umeri și clătină din cap. 


— A greşit uşa. Aşa fac toți... 


Mai spuse ceva, dar Sarah nu auzi. 

Ajunsese înapoi pe trotuar, fără să se oprească din alergat. 
Se îndrepta spre Fourth Street. Îl vedea pe Brewster, care se afla 
la o jumătate de cvartal în față. Mergea foarte repede, aproape 
alergând. 

Traversă Fourth. Un camion trase pe lateral, la câţiva metri 
în față. Era de un albastru spălăcit şi avea număr de Arizona. 
Brewster sări pe locul din dreapta, iar camionul demară. 

Sarah își nota numărul de înmatriculare când mașina lui 
Kenner se opri cu un scrâșnet lângă ea. 

— Urcă. 

Se urcă, iar el porni în viteză. 

— Unde-ai fost? întrebă ea. 

— Să iau mașina. Te-am văzut când ai plecat. L-ai filmat? 
Uitase complet de sacul de pe umăr. 

— Da, aşa cred. 

— Bine. Am aflat numele tipului, de la proprietarul 
magazinului. 

— Da? 

— Probabil e un nume fals. David Poulson. Și o adresă de 
livrare. 


— Pentru rachete? 


— Nu, pentru lansatoare. 

— Unde e? 

— Flagstaff, Arizona, spuse Kenner. În față se zărea 
camionul albastru. 

Urmăriră camionul pe Second, trecură de clădirea Los 
Angeles Times, de tribunal şi ajunseră pe autostradă. Kenner 
conducea excelent; reușea să rămână la distanţă, dar fără să-l 
piardă. 

— Ai mai făcut aşa ceva, spuse Sarah. 

— Nu chiar. 

— Ce-i cu legitimațţia aia pe care o arăţi la toată lumea? 

Kenner îşi scoase portofelul și i-l dădu. Înăuntru era o 
insignă argintie, care semăna oarecum cu cele ale poliției, doar că 
pe ea scria „NSIA'. Şi avea o legitimaţie oficială, emisă de 
„National Security Intelligence Agency”, cu poza lui. 

— N-am auzit niciodată de National Security Intelligence 
Agency. 

Kenner încuviință din cap şi puse portofelul la loc. 

— Cu ce se ocupă? 

— Rămâne în afara radarului, spuse Kenner. Ai veşti de la 
Evans? 


— Nu vrei să-mi spui? 


— Nu e nimic de spus. Terorismul intern nu le convine 
agențiilor naționale. Sunt ori prea dure, ori prea indulgente. Toţi 
cei din NSIA sunt special antrenați. Acum sună-l pe Sanjong și 
citește-i numărul de înmatriculare al camionului, să vedem dacă-i 
dă de urmă. 

— Deci te ocupi de terorism intern? 

— Uneori. 

În fața lor, camionul intrase pe autostrada Interstate 5, 
îndreptându-se spre est, pe lângă grupul de clădiri gălbui ale 
County General Hospital. 

— Unde se duc? întrebă ea. 

— Nu ştiu. Dar ăsta e drumul spre Arizona. Sarah luă 
telefonul şi-l sună pe Sanjong. 

Sanjong îşi notă numărul de înmatriculare şi-i sună înapoi 
în mai puţin de cinci minute. 

— E înregistrată ca proprietatea Lazy-Bar Ranch, de lângă 
Sedona, îi spuse lui Kenner. Se pare că e o fermă turistică, cu ape 
termale. Camionul nu a fost reclamat la furturi. 

— Bine. A cui e ferma? 

— E un holding, Great Western Environmental Associates. 
Au un lanţ de ferme turistice în Arizona şi New Mexico. 


— Al cui e holdingul? 


— Încă lucrez la asta, dar o să dureze. Sanjong închise 
telefonul. 

În față, camionul intră pe banda dreaptă, apoi aprinse 
luminile de semnalizare. 

— lese de pe şosea, spuse Kenner. 

Urmăriră camionul printr-o zonă de parcuri industriale în 
paragină. Din când în când vedeau câte un panou cu LUCRĂRI sau 
MAȘINI UNELTE, dar majoritatea clădirilor erau masive şi opace. 
Aerul era încărcat, aproape ceţos. 

După trei kilometri camionul făcu din nou la dreapta, 
trecând de un panou pe care scria LTSI CORR Sub acesta se vedea 
imaginea unui aeroport şi o săgeată 

— Trebuie să fie un aeroport particular, spuse Kenner. 

— Ce e LTSI? 

El clătină din cap. 

— Nu ştiu. 

În depărtare, pe şosea, se vedea mica pistă de zbor şi 
câteva avioane mici, Cessna și Piper, parcate pe lateral. Camionul 
parcă lângă un avion bimotor. 

— Twin Otter, spuse Kenner. 

— E important? 


— Decolare scurtă, încărcătură mare. E un fel de cal de 


povară al avioanelor. E folosit de pompieri și pentru tot felul de 
alte chestii. 

Brewster ieşi din camion și se îndreptă spre carlinga 
avionului. Vorbi puţin cu pilotul. Apoi se întoarse la camion, 
merse cam o sută de metri şi opri în fața unui hangar 
dreptunghiular imens, din oţel ondulat. Acolo mai erau parcate 
încă două camioane. Pe plăcuţa de pe hangar scria LTSI, cu litere 
mari, albastre. 

Brewster ieși din mașină și se duse în spate, în timp ce 
şoferul cobori şi el. 

— Ticălosul, spuse Sarah. 

Şoferul era omul pe care îl cunoşteau sub numele de 
Bolden. Acum purta jeanși, o șapcă de baseball şi ochelari de 
soare, dar nu existau dubii în privinţa identităţii sale. 

— Uşurel, spuse Kenner. 

Priviră cum Brewster și Bolden intrară în hangar printr-o 
uşă îngustă. Uşa se închise în urma lor cu un sunet metalic. 
Kenner se întoarse spre Sarah. 

— Rămâi aici. 

leşi din maşină, merse rapid spre hangar și intră. 

Ea rămase pe scaunul din dreapta, ferindu-și ochii de soare, 


şi aşteptă. Clipele se târau. Privi pieziş plăcuţa de pe hangar, 


pentru că vedea litere albe sub inițialele mari LTSI. Dar se afla 
prea departe ca să-şi dea seama ce scrie. 

Se gândi să-l sune pe Sanjong, dar n-o făcu. Se gândi cu 
teamă ce s-ar întâmpla dacă ar ieși Brewster și Bolden, iar 
Kenner ar rămâne înăuntru. Ar trebui să-i urmărească singură. 
Nu-i putea lăsa să scape... 

Gândul acesta o făcu să treacă pe scaunul şoferului. Îşi 
rezemă mâinile pe volan. Se uită la ceas. Sigur trecuseră deja 
nouă sau zece minute. Scrută hambarul, căutând semne de 
activitate, dar în mod evident clădirea era concepută pentru a fi 
cât mai ștearsă şi mai opacă. 

Se uită din nou la ceas. 

Începu să se simtă lașă, pentru că stătea pur şi simplu 
acolo. Toată viaţa înfruntase lucrurile care o speriau. De aceea 
învățase să schieze pe gheaţă, să escaladeze stânci (deşi era prea 
înaltă), să se scufunde până la epave. 

Acum stătea pur și simplu într-o mașină încinsă şi aștepta, 
în timp ce minutele se scurgeau. 

Dă-o naibii, gândi ea. Și ieşi din maşină. 

La uşa hangarului se aflau două plăcuţe. Pe una scria LTSI 
LIGHTNING TEST SISTEMS INTERNAȚIONAL. Pe a doua scria: 
ATENȚIE: NU INTRAŢI ÎN ZONA DE TESTARE ÎN TIMPUL 


DESCĂRCĂRILOR. 

Ce-o mai fi însemnând și asta. 

Sarah deschise ușa cu prudenţă. Exista o sală de recepţie, 
dar era goală. Pe un birou de lemn era o plăcuţă scrisă de mână și 
o sonerie: SUNAȚI PENTRU ASISTENȚĂ. 

Lăsă soneria şi deschise ușa interioară, pe care se putea citi 
avertismentul: 

INTRAREA INTERZISĂ DESCĂRCĂRI ELECTRICE 
INTRAREA PERMISĂ DOAR PERSONALULUI AUTORIZAT 

Intră într-o hală industrială prost luminată - cu ţevi pe 
tavan, o platformă, podea acoperită cu cauciuc. Era întuneric 
peste tot, în afară de o cameră pe două niveluri, cu pereţi de 
sticlă, aflată în centru, care era puternic luminată. Era destul de 
spațioasă, cam de dimensiunile livingului ei. Înăuntru văzu ceva 
ce semăna cu un motor de avion, montat pe o mică porțiune din 
aripă. Pe lateral se afla o placă metalică mare, sprijinită de perete. 
Și la ieşirea din cameră era un tablou de comandă. Un om stătea 
în faţa tabloului. Brewster și Bolden nu se vedeau nicăieri. 

În cameră, pe ecranul unui monitor se putea citi PĂRĂSIȚI 
IMEDIAT ZONA. O voce de computer spuse: „Părăsiți zona de 
testare. Testarea începe în... treizeci de secunde”. Sarah auzi un 


vuiet care creştea treptat în intensitate și pufăitul unei pompe. 


Dar nu se întâmpla nimic vizibil. 

Curioasă, făcu câţiva pași în faţă. 

— Pssst! 

Se uită în jur, dar nu își dădu seama de unde venea sunetul. 

— Pssst! 

Se uită în sus. Kenner se afla deasupra ei, pe platformă, îi 
făcu semn să vină lângă el, arătându-i o scară aflată în colțul 
camerei. 

Vocea computerului spuse: „Testarea începe în... douăzeci 
de secunde”. 

Ea urcă treptele și se ghemui lângă Kenner. Vuietul 
devenise scrâşnet, iar pufăitul era rapid, aproape continuu. 
Kenner arătă spre motor și şopti: 

— Testează părți de avion. 

Îi explică rapid că avioanele erau adesea lovite de fulger şi 
că toate componentele lor trebuiau să reziste. Mai spuse ceva, dar 
ea nu-l auzi din cauza zgomotului din ce în ce mai puternic. 

În camera din mijloc luminile se stinseră, lăsând în urmă 
doar o strălucire albăstrie deasupra motorului avionului și 
carcasei sale curbate. Vocea computerului număra de la zece 
înapoi. 


„Testarea începe... acum!” 


Se auzi un poc! atât de puternic încât sună ca o 
împuşcătură și un fulger ieși din perete și lovi motorul. Fu 
imediat urmat de alte descărcări din ceilalți pereţi, care loviră 
motorul din toate părțile. Fulgerul lovi carcasa în zigzaguri 
fierbinţi, apoi căzu brusc la podea, unde Sarah văzu o bucată de 
metal în formă de cupolă, de aproape treizeci de centimetri 
diametru. 

Observă că unele fulgere păreau să țintească direct cupola, 
trecând pe lângă motor. 

Pe măsură ce testul continua, fulgerele deveneau mai 
dense, mai strălucitoare. Scoteau un crac! prelung în timp ce 
traversau aerul şi lăsau urme negre pe carcasa metalică. Paletele 
ventilatorului fură lovite de un fulger, după care începură să se 
rotească în tăcere. 

Lui Sarah i se părea că din ce în ce mai multe fulgere nu 
loveau motorul, ci cupola de pe podea, până când în cele din 
urmă se formă un fel de rețea de fulgere, care veneau din toate 
direcţiile, îndreptându-se direct spre cupolă. 

Și atunci testul se opri brusc. Vuietul încetă și luminile din 
cameră se aprinseră. Un fum ceţos se ridica din carcasa 
motorului. Sarah privi spre tabloul de comandă și-i văzu pe 


Brewster și Bolden care stăteau în spatele tehnicianului. Cei trei 


intrară în camera din centru, se ghemuiră în spatele motorului și 
examinară cupola metalică. 

— Ce e asta? întrebă Sarah. 

Kenner își duse un deget la buze şi clătină din cap. Părea 
nemulțumit. 

În cameră, bărbaţii ridicară cupola, iar Sarah putu să-şi dea 
seama de complexitatea sa - plăcuţe cu circuite verzi şi accesorii 
din metal strălucitor. Dar cei trei erau adunaţi în jurul ei, vorbind 
surescitaţi, şi îi era greu să vadă. Apoi aşezară cupola înapoi pe 
podea şi ieșiră din cameră. 

Râdeau și se băteau reciproc pe spate, aparent foarte 
mulţumiţi de test. Îl auzi pe unul dintre ei spunând ceva despre 
un rând de bere, apoi urmară din nou râsete și ieșiră pe uşa 
principală. Zona de testare rămase în tăcere. 

Auziră cum ușa exterioară se închise. 

Aşteptă împreună cu Kenner. 

Îl privi pe Kenner. Aștepta. Rămase nemișcat timp de un 
minut, ascultând. Apoi, când se convinse că nu se aude nimic, 
spuse: 

— Hai să ne uităm la chestia aia. Coborâră de pe platformă. 

Aflaţi la nivelul solului, nu văzură şi nu auziră nimic. Baza 


era aparent pustie. Kenner arătă spre camera interioară. 


Deschiseră ușa și intrară. 

Interiorul camerei era luminat. În aer plutea un miros 
aspru. 

— Ozon, spuse Kenner. De la fulgere. 

Se îndreptă direct spre cupola de pe podea. 

— Ce crezi că e asta? întrebă Sarah. 

— Nu ştiu, dar trebuie să fie un generator portabil de 
energie. Se aplecă şi întoarse cupola de partea cealaltă. Vezi tu, 
dacă poţi genera o descărcare de energie negativă suficient de 
puternică... 

Se opri. Cupola era goală. Componentele electronice 
fuseseră scoase. 

Cu un clang, uşa din spatele lor se închise. 

Sarah se întoarse. Bolden se afla de cealaltă parte a ușii și o 
încuia liniştit cu un lacăt. 

— Căcat, spuse ea. 

La tabloul de comandă îl văzu pe Brewster, care manevra 
manetele și apăsa pe butoane. Puse în funcţiune un intercom. 

— Intrarea e interzisă în această unitate, oameni buni. 
Scrie foarte clar. Se pare că n-aţi citit avertismentele... 

Brewster se îndepărtă de tabloul de comandă. Lumina din 


cameră deveni albastru închis. Sarah auzi cum începe vuietul, 


care începea să crească în intensitate. Pe ecran se aprinse 
mesajul PĂRĂSIȚI IMEDIAT ZONA. Şi auzi vocea computerului 
spunând: „Vă rugăm părăsiți zona de testare. Testarea începe în... 
treizeci de secunde”. 

Brewster și Bolden se retraseră fără să se uite înapoi. 

Sarah îl auzi pe Bolden spunând: „Urăsc mirosul de carne 
arsă. 

Și plecară, trântind ușa în urma lor. Computerul spuse: 
„Testarea începe în... cincisprezece secunde”. 

Sarah se întoarse spre Kenner. 

— Ce facem? 

Afară, Bolden și Brewster se urcară în mașină. Bolden 
porni motorul. Brewster puse mâna pe umărul celuilalt. 

— Hai să aşteptăm puțin. 

Priviră uşa. O lumină roşie începu să licărească, la început 
ușor, apoi din ce în ce mai repede. 

— Testul a început, spuse Brewster. 

— Mare păcat, spuse Bolden. Cât crezi că rezistă? 

— Unul sau două fulgere. La al treilea sunt mai mult ca 
sigur morți. Şi probabil în flăcări. 

— Mare păcat, spuse din nou Bolden. Băgă mașina în viteză 


şi se îndreptă spre avionul care aştepta. 


CITY OF COMMERCE SÂMBĂTĂ, 9 OCTOMBRIE 12.13 P.M. 

În camera de testare, aerul căpătă o consistenţă electrică, 
asemenea atmosferei înainte de furtună. Sarah văzu cum i se 
ridică părul de pe mână. Hainele i se lipeau de corp din cauza 
electricităţii. 

— Ai o curea? întrebă Kenner. 

— Nu... 

— O agrafă de păr? 

— Nu. 

— Nimic metalic? 

— Nu! Fir-ar să fie, nu! 

Kenner se izbi de peretele de sticlă, dar fu proiectat înapoi, 
îl lovi cu piciorul; nu se întâmplă nimic. Se repezi în ușă cu toată 
forţa, dar lacătul era puternic. 

— Zece secunde până la începerea testului, spuse 
computerul. 

— Ce ne facem? întrebă Sarah, panicată. 

— Scoate-ţi hainele. 

— Ce? 

— Acum. Fă-o. El își scotea cămașa, o sfâșia, nasturii 


zburau. Hai, Sarah, mai ales puloverul. 


Avea un pulover pufos de angora şi, în mod ciudat, îşi 
aminti că era un cadou de la iubitul ei, unul dintre primele lucruri 
pe care i le cumpărase. Îl smulse de pe ea, ca și tricoul de 
dedesubt. 

— Fusta, spuse Kenner. Era în chiloţi şi-şi scotea pantofii. 

— Ce e asta... 

— Are fermoar! 

Cu mișcări precipitate îşi scoase fusta. Rămăsese în 
bustiera sport și în chiloți. Tremura. Vocea computerului 
începuse numărătoarea inversă. 

— Zece... nouă... Opt... 

Kenner înfăşură hainele în jurul motorului. Îi luă fusta şi 

O puse peste motor. Așeză puloverul de angora deasupra. 

— Ce faci? 

—  Întinde-te pe jos. Stai pe podea - cât mai lipită de 
pământ posibil - și nu te mișca. 

Îşi lipi corpul de betonul rece. Inima îi bătea cu putere. 
Aerul era încărcat. Simţi un fior în ceafă. 

— Trei... doi... unu... 

Kenner se aruncă pe podea lângă ea și primul fulger lovi 
camera. Fu şocată de violenţa sa, de suflul aerului ce trecu pe 


deasupra trupului său. Părul i se ridicase, îl simțea cum se 


desprinde de ceafă. Urmară alte fulgere - sunetul de trăsnet era 
înspăimântător - explozia de lumină albastră, atât de 
strălucitoare încât o vedea chiar cu ochii strâns închiși. Se lipi şi 
mai tare de podea, dorindu-și să fie cât mai jos, expiră și gândi: 
Acum e momentul să ne rugăm. 

Dar brusc un alt fel de lumină apăru în cameră, mai 
galbenă, care licărea, şi se simți un miros înțepător, acru. 

Foc. 

O bucată din puloverul în flăcări căzu pe umărul ei gol. 
Simţi o durere pătrunzătoare. 

— E foc... 

— Nu te mişca! strigă Kenner. 

Fulgerele loveau în continuare, din ce în ce mai repede, 
trosnind prin cameră, dar ea vedea cu colțul ochiului că hainele 
de pe motor luaseră foc, iar camera se umplea de fum. 

Mi-a luat foc părul, gândi ea. Şi simţi o dogoare la baza 
gâtului, de-a lungul scalpului... 

Şi brusc camera se umplu de un şuvoi de apă, fulgerele se 
opriseră, iar stropitoarele de deasupra începură să susure. 

I se făcu frig; focul se stinse; betonul era ud. 

— Acum pot să mă ridic? 


— Da, spuse Kenner. Poţi să te ridici. 


În următoarele minute încercă să spargă sticla, fără succes, 
într-un final se opri şi privi intens în jur, cu părul șiroindu-i de 
apă. 

— Nu înţeleg, spuse el. Nu poţi să ai o astfel de cameră fără 
un mecanism de siguranţă care să permită omului să iasă de aici. 

— Au încuiat ușa, doar ai văzut. 

— Da. Au încuiat-o pe dinafară cu un lacăt. Lacătul e pus 
acolo ca nimeni să nu intre în cameră cât timp baza e închisă. Dar 
tot trebuie să existe o cale să ieşi dinăuntru. 

— Dacă există, eu n-o văd. Tremura. Umărul o durea, acolo 
unde se arsese. Lenjeria de corp îi era udă. Nu era modestă, dar îi 
era frig, iar el trăncănea întruna... 

— Trebuie să existe o cale, spuse el, întorcându-se încet, 
uitându-se în jur. 

— Nu poţi sparge geamul... 

— Nu, spuse el. Nu se poate. Dar asta păru să-i sugereze 
ceva. Se aplecă şi examina cu atenţie structura de sticlă și privi 
zona unde sticla se îmbina cu peretele. Îşi plimbă degetul de-a 
lungul ei. 

Ea tremura în timp ce-l privea. Stropitoarele încă mai 
funcționau, aruncând apă. Stătea în șapte centimetri de apă. Nu 


înțelegea cum putea el să-şi păstreze concentrarea, să fie atât de 


atent la... 

— Să fiu eu al dracului, spuse el. Degetele i se încleştaseră 
pe un mic zăvor, care se confunda cu structura. Mai găsi unul de 
cealaltă parte a ferestrei și-l deschise. Apoi împinse geamul, care 
era prins la mijloc în balamale, şi, printr-o rotaţie, se deschise. 

Păşi prin el în camera exterioară. 

— Nicio scofală, spuse el. Îi întinse mâna. Pot să-ţi ofer 
niște haine uscate? 

— Mulţumesc, spuse ea, și-i dădu mâna. 

Băile de la LTSI nu erau grozave, dar Sarah și Kenner se 
uscară cu prosoape de hârtie şi găsiră câteva salopete călduroase, 
iar Sarah începu să se simtă mai bine. Se privi în oglindă şi 
observă că-și pierduse cinci centimetri de păr pe partea stângă. 
Vârfurile erau zdrenţuite, negre, răsucite. 

— Ar fi putut fi mai rău, spuse ea, gândind: Cel puțin o 
vreme cred că mă paste coada de cal. 

Kenner se îngriji de umărul ei, despre care spuse că era 
doar o arsură de gradul întâi, cu câteva bășici. Îi puse gheaţă, 
spunându-i că arsura nu era o rană provocată de temperatură, ci 
de fapt un răspuns nervos al corpului, iar gheața pusă în primele 
zece minute îi reduce gravitatea amorțind nervul şi prevenind 


astfel reacția. Deci dacă erai pe punctul de a face bășici, gheața 


oprea fenomenul. 

Ea îi ignoră vocea. Nu putea vedea zona arsă, așa că trebuia 
să-l creadă pe cuvânt. Începea s-o doară. El găsi o trusă de prim 
ajutor şi îi aduse aspirină. 

— Aspirină? spuse Sarah. 

— E mai bună decât nimic. Îi puse două tablete în palmă. 
De fapt, mulți nu știu, dar aspirina e un adevărat 
medicament-minune, are o putere analgezică mai mare decât 
morfina şi este antiinflamatoare, antitermică... 

— Nu acum, spuse ea. Te rog. 

Nu mai suporta încă o predică de-a lui. Nu spuse nimic. Îi 
puse doar bandajul. Părea să se priceapă şi la asta. 

— Există ceva la care nu te pricepi? întrebă ea. 

— A, normal. 

— Ca de exemplu? Dansul? 

— Nu, ştiu să dansez. Dar sunt groaznic la limbi străine. 

— Ce ușurare... 

Ea era talentată la limbi străine. Făcuse anul trei de 
facultate în Italia și vorbea destul de fluent italiana și franceza. Și 
studiase chineza. 

— Dar tu? spuse el. La ce nu te pricepi? 


— La relaţii, spuse ea. Se privi în oglindă și începu să-și 


smulgă firele înnegrite de păr. 

BEVERLY HILLS SÂMBĂTĂ, 9 OCTOMBRIE 1.13 P.M. 

Când Evans urcă treptele spre apartamentul său, auzi 
sunetul televizorului. Părea mai tare decât înainte. Auzi aplauze 
şi râsete. Un fel de emisiune cu public în studio. 

Deschise uşa și intră în living. Detectivul privat din curte 
stătea pe canapea, cu spatele la Evans, şi se uita la televizor, îşi 
scosese haina, care era agăţată de un scaun de lângă el. Îşi 
rezemase brațele pe spătarul canapelei. Bătea darabana cu 
degetele, nerăbdător. 

— Văd că te simți ca acasă, spuse Evans. Cam tare, nu crezi? 
Te deranjează dacă-l dai mai încet? 

Omul nu răspunse, continuă să privească fix televizorul. 

— M-ai auzit? spuse Evans. Dă-l mai încet, te rog. Omul nu 
se mişcă. Doar degetele i se mișcau nervos pe spătarul canapelei. 

Evans se duse în fața omului. 

— Îmi pare rău, nu știu cum te cheamă, dar... 

Se opri. Detectivul nu se întorsese să se uite la el, ci 
continua să privească fix televizorul. De fapt, nicio parte a 
corpului său nu se mișca. Era imobil, rigid. Ochii nu i se mișcau. 
Nici măcar nu clipeau. Singura parte a corpului care se mișca 


erau degetele, deasupra canapelei. Păreau să  tremure. 


Spasmodic. 

Evans păşi în fața omului. 

— Te simți bine? 

Faţa îi era lipsită de expresie. Ochii priveau fix în faţă, 
păreau să treacă prin Evans. 

— Domnule? 

Detectivul respira cu greutate, pieptul de-abia i se ridica. 
Pielea căpătase o nuanţă cenușie. 

— Nu poţi să te mişti deloc? Ce ţi s-a întâmplat? Nimic. 
Omul era rigid. 

Exact așa cum descrisese Margo, gândi Evans. Aceeași 
rigiditate, aceeaşi lipsă de expresie. Evans ridică receptorul, 
formă 911 și ceru o ambulanţă la adresa lui. 

— Bine, am chemat ajutoare, îi spuse omului. Detectivul nu 
avu nicio reacţie vizibilă, totuși Evans avu impresia că auzea şi că 
era perfect conştient înăuntrul corpului său îngheţat. Dar nu 
putea fi sigur de asta. 

Evans se uită prin cameră, sperând să găsească indicii în 
legătură cu ce i se întâmplase acestui om. Dar apartamentul 
părea neatins. Un scaun dintr-un colț părea să fi fost mișcat din 
loc. Trabucul detectivului se afla pe jos, în colț, de parcă s-ar fi 


rostogolit acolo. Arsese puţin marginea covorului. 


Evans ridică trabucul. 

ÎI duse în bucătărie, îl tinu sub jetul de apă de la robinet, 
apoi îl aruncă în coșul de gunoi. Apoi îi veni o idee. Se întoarse la 
detectiv. 

— Voiai să-mi aduci ceva... 

Nicio mişcare. Doar degetele pe canapea. 

— E aici? 

Degetele se opriră. Sau aproape. Încă se mai mişcau uşor. 
Dar era evident că omul făcea un efort. 

— Poţi să-ți controlezi degetele? întrebă Evans, începură să 
se miște, apoi se opriră. 

— Deci poţi. Bine. Acum: voiai să-mi arăţi ceva aici? 
Degetele se mişcară. 

Apoi se opriră. 

— Să zicem că a fost un da. Bine. 

Evans se retrase. În depărtare auzi o sirenă care se apropia. 
Ambulanţa avea să sosească în câteva minute. 

— O să mă mişc într-o direcţie şi, dacă e cea corectă, mișcă 
degetele. 

Degetele începură să se mişte, apoi se opriră, ca şi cum ar fi 
spus „da'. 


— Bine, spuse Evans. 


Se întoarse şi făcu câțiva pași la dreapta, îndreptându-se 
spre bucătărie. Privi în urmă. Degetele nu se mişcară. 

— Deci nu e în partea asta. 

Acum o luă spre televizor, prin faţa omului. Degetele nu se 
mișcară. 

— Bine atunci. Evans o luă la stânga, mergând spre 
ferestre. 

Nici acum degetele nu se mişcau. Mai rămăsese o singură 
direcție: trecu în spatele detectivului, îndreptându-se spre ușă. 
Pentru că omul nu-l putea vedea, Evans spuse: 

— Acum mă îndepărtez de tine, spre uşa de la intrare... 
Degetele nu se mișcară. 

— Poate că n-ai înţeles, spuse Evans. Voiam să-ți mişti 
degetele dacă o iau în direcția bună... 

Degetele se mişcară. Zgâriau canapeaua. 

— Da, bine, dar în ce direcție? M-am dus în toate cele patru 
direcţii şi... 

Se auzi soneria. Evans deschise şi doi paramedici intrară în 
grabă, cu o targă. Apoi începu agitația, îi adresau un tir rapid de 
întrebări şi-l întindeau pe detectiv pe targa. Poliţia sosi după 
câteva clipe, cu şi mai multe întrebări. Erau polițiști din Beverly 


Hills, așa că rămâneau politicoși, dar foarte insistenţi. Acest om 


era paralizat în apartamentul lui Evans, iar Evans părea să nu știe 
nimic despre asta. 

În sfârşit apăru un detectiv. Purta un costum maroniu şi se 
prezentă cu numele de Ron Perry. Îi dădu lui Evans cartea sa de 
vizită. Evans i-o dădu şi el pe a lui. Perry o examina, apoi îl privi 
pe Evans şi spuse: 

— Nu cumva am mai văzut cartea asta de vizită? Mi se pare 
cunoscută. Da, îmi aduc aminte. Era la apartamentul acela din 
Wilshire, unde o doamnă era paralizată. 

— Era clienta mea. 

— Şi acum s-a întâmplat din nou, același tip de paralizie, 
spuse Perry. E o coincidenţă sau nu? 

— Nu ştiu, spuse Evans, pentru că n-am fost acolo. Nu știu 
ce s-a întâmplat. 

— Întâmplător, oamenii paralizează pe unde treceţi? 

— Nu, spuse Evans. V-am spus, nu ştiu ce s-a întâmplat. 

— Tipul ăsta e și el client? 

— Nu. 

— Atunci cine e? 

— Habar n-am cine e. 

— Nu? Cum a intrat aici? 


Evans era pe cale să spună că îi lăsase ușa deschisă, dar își 


dădu seama că ar fi trebuit să dea o explicaţie lungă și dificilă. 

— Nu ştiu. Eu ăăă... Uneori nu încui ușa. 

— Ar trebui să încuiaţi ușa tot timpul, domnule Evans. Ține 
de bun-simţ. 

— Da, sigur, aveţi dreptate. 

— Uşa dumneavoastră nu se închide automat când ieşiţi? 

— V-am mai spus, nu știu cum a intrat în apartamentul 
meu, spuse Evans, privindu-l pe detectiv în ochi. 

Detectivul îi susținu privirea. 

— Cum v-aţi ales cu firele astea în cap? 

— Am căzut. 

— Pare o căzătură zdravănă. 

— Aşa a şi fost. 

Detectivul încuviinţă încet din cap. 

— Ne-aţi scuti de mult efort dacă ne-aţi spune cine e tipul 
ăsta, domnule Evans. Aveţi un om în casă, nu ştiţi cine e, nu ştiţi 
cum a ajuns aici. lertați-mă dacă vă spun că probabil ați omis câte 
ceva. 

— Aşa e. 

— Bine. 

Perry îşi scoase carnetul de notițe. Vă ascult. 


— Tipul e detectiv particular. 


— Ştiam asta. 

— Ştiaţi? întrebă Evans. 

—  Paramedicii i-au controlat buzunarele, au găsit o 
legitimaţie în portofel. Continuați. 

— Mi-a spus că a fost angajat de un client de-al meu. 

— Aha. Care client? 

Perry scria. 

— Nu vă pot spune asta. 

Îşi ridică privirea din carneţel. 

— Domnule Evans... 

— Îmi pare rău. E confidenţial. Detectivul scoase un oftat 
lung. 

— Bine, deci tipul e un detectiv particular angajat de un 
client al dumneavoastră. 

— Da, spuse Evans. Detectivul m-a contactat și mi-a spus că 
voia să mă vadă, să-mi dea ceva. 

— Să vă dea ceva? 

— Da. 

— Nu voia să-i dea clientului? 

— Nu putea. 

— De ce? 


— Clientul e... ăă, nu e disponibil. 


— Înţeleg. Deci a venit la dumneavoastră? 

— Da. Era cam paranoic, voia să ne întâlnim în 
apartamentul meu. 

— Aşa că i-aţi lăsat ușa apartamentului deschisă. 

— Da. 

— Unui tip pe care nu l-aţi mai văzut niciodată? 

— Da, dar ştiam că lucra pentru clientul meu. 

— De unde știaţi? Evans clătină din cap. 

— Confidenţial. 

— Bine. Deci tipul vine în apartamentul dumneavoastră. 
Unde aţi fost? 

— La biroul meu. 

Evans relată rapid tot ce făcuse în ultimele două ore. 

— V-a văzut cineva la birou? 

— Da. 

— Aţi avut conversații? 

— Da. 

— Cu mai mult de o persoană? 

— Da. 

— Aţi mai văzut pe altcineva, în afară de cei de la firma de 
avocatură? 


— M-am oprit să pun benzină. 


— Vânzătorul v-ar recunoaște? 

— Da. A trebuit să-mi folosesc cartea de credit. 

— La ce staţie? 

— Shell, de pe Pico. 

— Bine. Deci aţi fost plecat două ore, v-aţi întors aici, iar 
tipul era... 

— Cum l-aţi văzut. Paralizat. 

— Şi ce trebuia să vă dea? 

— N-am idee. 

— N-aţi găsit nimic în apartament? 

— Nu. 

— Mai vreţi să-mi spuneţi ceva? 

— Nu. 

Încă un oftat prelung. 

—  Ascultaţi-mă, domnule Evans. Dacă doi oameni ar 
paraliza în mod misterios, m-aş îngrijora. Dar dumneavoastră nu 
păreţi îngrijorat. 

— Credeţi-mă, sunt îngrijorat, spuse Evans. Detectivul se 
încruntă la el. 

— Bine, spuse el, într-un final. Aveţi o clauză de 
confidenţialitate cu clientul, pe care o invocaţi. Trebuie să vă 


spun că am primit telefoane de la UCLA și CDC în legătură cu 


paralizia asta. Acum, că există un al doilea caz, o să fie mai multe 
telefoane. Își închise carnetul de notițe. Va fi nevoie să veniţi la 
secție și să daţi o declarație semnată. Puteţi face asta mai târziu? 

— Cred că da. 

— La ora patru? 

— Da. Bine. 

— Găsiţi adresa pe cartea de vizită. Întrebaţi de mine la 
recepţie. Parcarea e la subsolul clădirii. 

— Bine, spuse Evans. 

— Atunci ne vedem acolo, spuse detectivul, şi se întoarse 
să plece. 

Evans închise ușa în urma lui și rămase sprijinit de ea. Se 
bucura că rămăsese în sfârşit singur. Se plimbă încet prin 
apartament, încercând să-și adune gândurile. Televizorul încă 
mergea, dar fără sunet. Privi canapeaua pe care stătuse detectivul 
particular. Urma corpului său era încă vizibilă. 

Mai avea încă jumătate de oră până la întâlnirea stabilită cu 
Drake. Dar voia să afle ce-i adusese detectivul. Unde era? Evans o 
luase în toate direcţiile posibile şi de fiecare dată omul îi 
semnalase cu degetele că era o direcţie greşită. 

Ce însemna asta? Nu adusese lucrul acela? Era în altă 


parte? Sau cine îl paralizase îl luase cu el, așa că nu se mai afla 


aici? 

Evans oftă. Nu-i pusese detectivului întrebarea cheie: se 
află aici? Evans presupuse doar că se afla acolo. Și dacă era? Unde 
putea fi? Nord, sud, est, vest. Toate greşite. Ceea ce însemna... Ce? 

Clătină din cap. Avea dificultăți de concentrare. Adevărul 
este că paralizia detectivului îl descurajase mai mult decât voia să 
recunoască. Privi la canapea, la urma corpului. Omul nu se putea 
mișca. Trebuie să fi fost înspăimântător. lar paramedicii îl 
ridicaseră cu totul, ca pe un sac de cartofi, şi-l aşezaseră pe targa. 
Pernele de pe canapea erau în dezordine, amintind de eforturile 
lor. 

Fără să se grăbească, Evans netezi canapeaua, puse pernele 
la loc, le aranja... 

Simti ceva. Înăuntrul uneia dintre perne. Îşi vârî mâna mai 
adânc în crăpătură. 

— Fir-ar să fie! 

Desigur că, dacă se gândea acum, i se părea evident. 
Greşise încercând s-o ia în toate direcţiile, pentru că detectivul 
voia ca Evans să meargă spre el. Omul stătea pe lucrul acela, care 
alunecase în căptușeala canapelei. 

Se dovedi a fi un DVD lucios. 


Evans îl puse în DVD player și apăru o listă de date. Toate 


erau din ultimele două săptămâni. Evans alese una dintre date. 

Avea o imagine de ansamblu a sălii de conferințe de la 
FNRM. Era un unghi lateral, filmat dintr-un colț al încăperii, de la 
înălțimea taliei. Probabil că provenea de la o cameră ascunsă în 
tribuna vorbitorului sau ceva de felul ăsta, se gândi Evans. 
Detectivul trebuie s-o fi instalat în ziua în care Evans îl văzuse în 
sala de conferinţe a FNRM. 

La baza ecranului era un time cod, iar cifrele se schimbau 
rapid. Dar Evans privea imaginea, care-l arăta pe Nicholas Drake 
vorbind cu John Henley, tipul de la PR. Drake era supărat, făcea 
gesturi largi cu mâinile. 

— Urăsc încălzirea globală, spuse Drake, aproape urlând. O 
urăsc ca dracu”. E un dezastru absolut. 

— S-a instalat, spuse Henley, calm. De-a lungul multor ani. 
Cu asta trebuie să lucrăm. 

— Să lucrăm? Dar nu merge, spuse Drake. Asta vreau să 
spun. Nu poţi să scoţi niciun ban din asta, mai ales iarna. De 
fiecare dată când ninge, oamenii uită de încălzirea globală. Sau 
sunt de părere că încălzirea globală ar putea fi până la urmă un 
lucru bun. Se târăsc prin zăpadă și își doresc puţină încălzire 
globală. Nu e ca poluarea, John. Poluarea a funcționat. Încă mai 


funcționează. Poluarea îi sperie pe oameni de moarte. Le spui că 


or să se îmbolnăvească de cancer şi banii încep să curgă. Dar 
nimeni nu se teme de puțină căldură. Mai ales dacă nu se va 
întâmpla decât peste o sută de ani. 

— Ai multe moduri de-a o prezenta. 

— Nu mai am, spuse Drake. Le-am încercat pe toate. 
Dispariţia speciilor din cauza încălzirii globale - nimeni nu dă 
nicio ceapă degerată. Au auzit că majoritatea speciilor care vor 
dispărea sunt de insecte. Nu poţi să scoţi bani din insecte pe cale 
de dispariţie, John. Boli exotice din cauza încălzirii globale - 
nimănui nu-i pasă. Nu s-a întâmplat așa ceva. Anul trecut am avut 
campania aia imensă în care făceam legătura între încălzirea 
globală și viruşii Ebola şi Hanţa. Nimeni n-a fost impresionat. 
Creşterea nivelului mării din cauza încălzirii globale - știm cu 
toţii ce se va alege de-aici. Procesul Vanutu e un dezastru absolut. 
Toată lumea o să presupună că nivelul mării nu creşte nicăieri. 
lar tipul ăla scandinav, expertul în nivelul mării... A devenit o 
ciumă. A atacat chiar IPCC pentru incompetenţă. 

— Da, spuse Henley, răbdător. Tot ce spui e adevărat... 

— Aşa că spune-mi tu, zise Drake, cum dracu' trebuie să 
prezint eu încălzirea globală. Pentru că ştii câte fonduri trebuie să 
strâng ca organizaţia asta să meargă înainte, John. Am nevoie de 


patruzeci şi două de milioane pe an. Fundaţiile or să-mi dea doar 


un sfert anul ăsta. Vedetele apar la galele de strângere de fonduri, 
dar ne dau un mare căcat. Sunt atât de megalomane încât își 
închipuie că e suficient dacă apar. Sigur că în fiecare an dăm în 
judecată Agenţia pentru Protecţia Mediului și poate că scuipă 
vreo trei-patru milioane. Cu donațiile APM, poate ajungem la 
cinci milioane în total. Rămâne totuși o mare diferență, John. 
Încălzirea globală n-o ă-o acopere. Am nevoie de o cauză, ce 
dracu”. O cauză care să funcţioneze! 

— Înţeleg, spuse Henley, tot foarte calm. Dar uiţi de 
conferință. 

— O, Doamne, conferinţa, spuse Drake. Tâmpiţii ăia nu pot 
să fac nişte postere ca lumea. Bendix e cel mai bun vorbitor al 
nostru; are o problemă în familie. Soția lui face chimioterapie. În 
program era şi Gordon, dar are un proces în legătură cu 
cercetarea sa... Se pare că notițele erau falsificate. 

— Astea sunt detalii, Nicholas, spuse Henley. Îţi cer să-ți 
păstrezi perspectiva de ansamblu... 

În momentul acela sună telefonul. Drake răspunse, ascultă 
un timp. Apoi acoperi receptorul cu mâna și se întoarse spre 
Henley. 

— O să continuăm mai târziu, John. Am o urgenţă. Henley 


se ridică şi ieşi din cameră. 


Filmarea se termina aici. Ecranul deveni negru. 

Evans privea în gol. Simţea că i se face rău. Fu străbătut de 
un val de ameţeală. Avea un vârtej în stomac. Ținea telecomanda 
în mână, dar nu apăsă pe butoane. 

Momentul trecu. Inspiră. Dacă se gândea mai bine, ceea ce 
văzuse nu era atât de surprinzător. Poate că Drake era mai 
explicit în particular - ca toată lumea - şi evident că se simțea 
presat să strângă bani. Dar frustrarea pe care o exprimase era 
perfect de înţeles. Încă de la început, mișcarea trebuise să lupte 
împotriva apatiei din societate. Oamenii nu gândeau pe termen 
lung. Nu vedeau degradarea treptată a mediului. Întotdeauna 
fusese o bătălie crâncenă pentru a convinge publicul să facă ceea 
ce servea interesului său. 

Bătălia era departe de a se sfârşi. De fapt, de-abia începuse. 

Şi probabil că într-adevăr era greu să strângi bani pentru 
încălzirea globală. Deci Nicholas Drake avea într-adevăr o sarcină 
dificilă. 

lar organizaţiile ecologiste chiar lucrau cu foarte puţine 
fonduri. Patruzeci și patru de milioane pentru FNRM, la fel şi 
pentru NRDC, poate cincizeci pentru Sierra Club. Cea mai mare 
era Nature Conservancy, care avea şapte sute cincizeci de 


milioane. Dar ce însemna asta în comparaţie cu zecile de miliarde 


de care puteau dispune corporaţiile? Era ca David și Goliat. lar 
Drake era David. După cum spunea chiar el, de câte ori avea 
ocazia. 

Evans se uită la ceas. Oricum, trebuia să meargă la 
întâlnirea cu Drake. 

Scoase DVD-ul din aparat, îl puse în buzunar şi părăsi 
apartamentul. Pe drum recapitula ce voia să spună. Revizui totul 
de mai multe ori, încercând să obţină o poveste perfectă. Trebuia 
să fie foarte atent, pentru că tot ce-i spusese Kenner să spună era 
o minciună. 

— Peter, Peter, spuse Nicholas Drake, strângându-i mâna 
călduros. Mă bucur mult să te văd. Ai fost plecat. 

— Da. 

— Dar n-ai uitat de cererea mea. 

— Nu, Nick. 

— la loc. 

Evans se aşeză, iar Drake se duse la biroul său. 

— Spune. 

— Am aflat originea acelei clauze. 

— Da? 


— Da. Ai avut dreptate. Un avocat i-a dat lui George ideea. 


— Ştiam eu! Cine? 

— Un avocat din afară, nu din firma noastră. Evans vorbea 
cu grijă, spunând exact ce-l învățase Kenner. 

— Cine? 

— Din păcate, Nick, există documentaţie. Ciorne subliniate 
cu roşu, cu comentariile lui George scrise de mână. 

— Căcat. De când sunt astea? 

— De acum șase luni. 

— Şase luni! 

— Se pare că pe George îl preocupau de mult... chestiile 
astea. Gruparea pe care o susţinea. 

— Mie nu mi-a spus niciodată. 

— Nici mie, spuse Evans. A ales un avocat din afară. 

— Vreau să văd corespondenţa asta, spuse Drake. Evans 
clătină din cap. 

— Avocatul nu va permite asta niciodată. 

— George e mort. 

— Clauza de confidențţialitate e valabilă după moarte. 
Swindler și Berlin împotriva Statelor Unite. 

— Asta e un mare căcat, Peter, iar tu știi asta. Evans ridică 
din umeri. 


— Dar avocatul ăsta face totul ca la carte. Și se poate 


susține că eu deja am depășit limitele corectitudinii pentru că am 
spus cât am spus. 
Drake bătu cu degetele în birou. 


— Peter, procesul Vanutu are o nevoie disperată de banii 


— Am tot auzit, spuse Evans, că s-ar putea renunţa la 
procesul ăla. 

— Aiureli. 

— Pentru că datele nu arată nicio creştere în nivelul 
Pacificului. 

— Eu aş fi mai atent cu astfel de afirmaţii, spuse Drake. 
Unde ai auzit asta? Pentru că trebuie să fie o dezinformare din 
partea industriei, Peter. Fără îndoială, nivelul mării crește în 
toată lumea. S-a demonstrat științific de o mie de ori. Chiar de 
curând mă uitam la măsurătorile din satelit ale nivelului mării, o 
modalitate relativ nouă de măsurare. Sateliții arată o creştere de 
câțiva milimetri, doar anul trecut. 

— Aceste date au fost publicate? întrebă Evans. 

— Nu îmi amintesc acum, spuse Drake, aruncându-i o 
privire ciudată. Era într-unul dintre rapoartele pe care le 
primesc. 


Nu era planificat să întrebe așa ceva. Cuvintele îi ieșiseră 


fără să vrea din gură. Și îşi dădea seama, cu o senzaţie de 
disconfort, că tonul său era sceptic. Normal că Drake îl privea 
ciudat. 

— Nu vreau să insinuez nimic, spuse Evans repede. Doar că 
am auzit niște zvonuri... 

— Şi voiai să le dai de capăt, spuse Drake, încuviințând din 
cap. E normal. Mă bucur că m-ai anunţat, Peter. O să vorbesc cu 
Henley şi o să aflu ce idei se răspândesc. Desigur că e o luptă fără 
sfârșit. Ştii că avem de-a face cu neanderthalienii ăia de la 
Competitive Enterprise Institute, de la Fundaţia Hoover și de la 
Marshall Institute. Grupări finanțate de radicali de dreapta și de 
fundamentaliști spălați pe creier. Dar, din păcate, au enorm de 
mulţi bani la dispoziţie. 

— Da, înţeleg, spuse Evans. Se întoarse să plece. Mai ai 
nevoie de mine? 

— O să fiu sincer cu tine, spuse Drake. Nu sunt mulțumit. 
Ne-am întors la cincizeci de mii pe săptămână? 

— În condiţiile astea cred că nu avem de ales. 

— Atunci va trebui să ne descurcăm, spuse Drake. Apropo, 
procesul o să iasă bine. Dar trebuie să-mi concentrez energia 
asupra conferinţei. 


— A, da. Când începe? 


— Miercuri, spuse Drake. Peste patru zile. Acum scuză-mă, 
te rog... 

— Sigur, spuse Evans. leşi din birou, lăsându-și telefonul pe 
masa aflată în faţa biroului. 

Evans coborâse scările şi ajunsese la parter când realiză că 
Drake nu-l întrebase despre suturi. Toată lumea cu care se 
întâlnise în acea zi făcuse un comentariu despre asta, dar nu și 
Drake. 

Desigur, Drake avea multe pe cap, cu pregătirile pentru 
conferință. În față, Evans văzu sala de conferință de la parter în 
plină agitație. Pe panoul de pe perete scria SCHIMBĂRILE 
CLIMATICE ABRUPTE - CATASTROFA VIITORULUI. Douăzeci de 
tineri erau adunați în jurul unei mese mari, pe care se afla o 
machetă a interiorului unui amfiteatru, și a parcării din exterior. 
Evans se opri să privească. 

Unul dintre tineri punea bucăţi de lemn în parcare, care 
reprezentau mașinile. 

— N-o să-i placă, spuse altul. Vrea ca spaţiile cele mai 
apropiate de clădire să fie rezervate pentru microbuzele 
televiziunilor, nu pentru autobuze. 

— Am lăsat trei spaţii pentru televiziuni, spuse primul 


tânăr. Nu ajunge? 


— Vrea zece. 

— Zece spaţii? 

— Câte echipe de știri crede el că or să vină la chestia asta? 

— Nu ştiu, dar vrea zece spaţii și ne-a spus să ne ocupăm 
de problema curentului electric suplimentar și a liniilor 
telefonice. 

— Pentru o conferință despre schimbările climatice 
abrupte? Nu înţeleg. Cât de mult poţi spune despre uragane și 
secetă? O să aibă noroc dacă vin trei echipe. 

— Hei, el e șeful. Marchează cele zece spații şi să terminăm 
odată. 

— Asta înseamnă că cele zece autobuze o să trebuiască să 
meargă în spate. 

— Zece spaţii, Jake. 

— Bine, bine. 

— Aproape de clădire, pentru că alimentarea e foarte 
scumpă. Amfiteatrul o să ne coste și pielea de pe noi dacă vrem 
dotări în plus. 

La celălalt capăt al mesei, o fată spunea: 

— Cât de întuneric va fi în spaţiile de expoziție? Destul ca 
să proiectăm casete? 


— Nu, se limitează la panouri plate. 


— Unii dintre expozanțţi au proiectoare all-in-one. 

— A, atunci cred că e bine. 

O tânără veni spre Evans, care stătea și privea în cameră. 

— Vă pot ajuta cu ceva, domnule? 

Părea să lucreze la recepție. Avea genul acela de 
drăgălășenie plată. 

— Da, spuse el, arătând spre sala de conferințe. Mă 
întrebam cum să fac să particip la această conferinţă. 

— Mă tem că e doar pe bază de invitaţii, spuse ea. E o 
conferință academică, aşa că publicul nu prea are acces. 

— Tocmai am ieșit din biroul lui Nick Drake, spuse Evans, 
şi am uitat să-l întreb... 

— A... Păi, de fapt, am niște bilete la recepţie. Știţi cumva în 
ce zi veţi participa? 

— În toate, spuse Evans. 

— E un angajament serios, spuse ea, zâmbind. Pe aici, vă 
rog... 

De la FNRM la sediul conferinţei, în centrul Santa Monica, 
distanța era mică. Muncitorii aflați pe platforma unei macarale 
puneau literele unei inscripții enorme. Până acum, scria 
SCHIMBĂRILE CLIMATICE ABR, iar mai jos, CATASTR. 


Mașina i se încinsese din cauza soarelui. Evans o sună pe 


Sarah de pe telefonul din mașină. 

— Gata. Mi-am lăsat telefonul în biroul lui. 

— Bine. Speram să suni mai devreme. Nu cred că mai 
contează. 

— Nu? De ce? 

— Kenner a aflat deja ce voia. 

— Da? 

— Uite, vorbeşte cu el. 

E cu el? se gândi Evans. 

— Kenner la telefon. 

— Sunt Peter. 

— Unde eşti? 

— În Santa Monica. 

— Du-te înapoi acasă și ia-ți niște haine de munte. Apoi 
așteaptă acolo. 

— De ce? 

— Schimbă-ţi toate hainele pe care le porți acum. Nu lua 
nimic cu tine din ce porți acum. 

— De ce? 

— Mai târziu. 

Clic. Telefonul era mort. 


Întors în apartamentul său, îşi făcu în grabă bagajul. Apoi 


se întoarse în living. În timp ce aştepta, puse din nou DVD-ul în 
aparat şi aşteptă să apară lista de date. 

Alese a doua dată de pe listă. 

Pe ecran îi văzu din nou pe Drake și Henley. Probabil că era 
în aceeași zi, pentru că purtau aceleași haine. Dar trecuse ceva 
timp. Drake îşi scosese haina, care atârna pe un scaun. 

— Te-am mai ascultat, spunea Drake. Părea nemulţumit. Și 
sfaturile tale n-au mers. 

— Gândeşte structural, spuse Henley şi se lăsă pe spate în 
scaun, uitându-se la tavan, cu degetele întinse. 

— Ce dracu' înseamnă asta? spuse Drake. 

— În termeni de cum funcţionează informaţia. Ce susţine, 
ce o susține. 

— Ăsta e rahat PR-ist. 

— Nicholas, spuse Henley, tăios. Încerc să te ajut. 

— Scuze. Drake părea spăsit. Îşi coborâse puţin capul. 
Privind înregistrarea, Evans gândi: Henley conduce aici? 

În clipa asta aşa părea. 

— Hai acuma, spuse Henley, dă-mi voie să-ți explic cum o 
să-ți rezolvi problema. Soluţia e simplă. Mi-ai spus deja... 

Se auziră bătăi puternice în ușa lui Evans. Evans opri 


DVD-ul, îl scoase din aparat și-l vâri în buzunar. Bătăile 


continuară, nerăbdătoare, în timp ce se îndrepta spre ușă. 

Era Sanjong Thapa. Avea o expresie aspră. 

— Trebuie să plecăm, spuse el. În clipa asta. 

Elicopterul zbura deasupra deșertului Arizona, la treizeci și 
doi de kilometri est de Flagstaff, nu departe de Canyon Diablo. 
Aşezat pe unul dintre locurile din spate, Sanjong îi dădu lui Evans 
fotografii şi imagini scoase la imprimantă. Vorbind despre 
Frontul Ecologist de Eliberare, spuse: 

— Presupunem că reţelele lor sunt funcționale, dar și ale 
noastre sunt. Toate rețelele noastre sunt în funcţiune și am 
primit un indiciu neașteptat de la una dintre ele. Dintre toate 
lucrurile posibile, de la Southwestern Parks Management 
Association. 

— Care ce e? 

— O organizaţie a managerilor parcurilor naționale din 
toate statele din vest. Şi au descoperit că s-a întâmplat ceva 
foarte ciudat. 

Un mare procent din parcurile de stat din Utah, Arizona și 
New Mexico au fost rezervate în avans și plătite pentru picnicuri 


ale unor firme, sărbători școlare, petreceri aniversare în cadrul 


unor instituţii şi aşa mai departe, în acest weekend. În toate 
cazurile e vorba de chestiuni de familie, cu părinţi și copii şi 
uneori și bunici. 

E adevărat, acesta era un weekend lung, de trei zile. Dar 
majoritatea rezervărilor erau pentru luni. Doar câteva pentru 
sâmbătă sau duminică. Niciunul dintre administratorii parcurilor 
nu-și amintea să se fi întâmplat aşa ceva până acum. 

— Nu înţeleg, spuse Evans. 

— Nici ei n-au înţeles, spuse Sanjong. S-au gândit că poate 
fi o chestie de cult și, pentru că parcurile nu pot fi folosite în 
scopuri religioase, au pus mâna pe telefon și au sunat câteva 
organizaţii. Şi au descoperit că toate organizaţiile primiseră 
donații speciale pentru a funcționa tocmai în acel weekend. 

— Donaţii de la cine? 

— Organizații caritabile. În toate cazurile era aceeași 
situație. Au primit o scrisoare în care li se spunea: „Vă mulțumim 
pentru cererea dumneavoastră recentă de finanţare. Suntem 
onorați să vă anunțăm că sprijinim întâlnirea dumneavoastră în 
parcul cutare sau cutare luni, unsprezece octombrie. Un cec pe 
numele dumneavoastră a fost deja trimis. Petrecere frumoasă”. 

— Dar organizaţiile nu ceruseră rezervarea? 


— Nu. Deci i-au sunat pe cei de la fundaţia caritabilă și 


cineva le-a spus că trebuie să fi fost vorba despre o confuzie, dar, 
din moment ce fuseseră deja trimise cecurile, pot să folosească 
parcul în acea zi. Şi multe au hotărât să facă așa. 

— Şi cine erau organizațiile caritabile? 

— Niciuna de care să fi auzit tu. Fondul Amy Rossiter. 
Fondul pentru o Nouă Americă. Fundaţia Roger V. și Eleanor T. 
Malkin. Fundaţia Joiner Memorial. În total vreo douăsprezece 
fundații caritabile. 

— Reale? 

Sanjong ridică din umeri. 

— Bănuim că nu. Dar verificăm acum. 

— Tot nu înţeleg, spuse Evans. 

— Cineva vrea ca aceste parcuri să fie folosite în weekend. 

— Da, dar de ce? 

Sanjong îi dădu o fotografie. Era un cadru luat din aer, în 
culori false, şi arăta o pădure, cu copaci de un roșu strălucitor pe 
pământul albastru închis. Sanjong arătă spre centrul fotografiei. 
Acolo, într-un luminiș al pădurii, Evans văzu ceea ce părea o 
pânză de păianjen întinsă pe pământ - o serie de linii concentrice 
care legau câteva puncte fixe. Ca o pânză de păianjen. 

— Şi asta ce e? 


— Un dispozitiv de lansare a rachetelor. Punctele fixe sunt 


lansatoarele. Liniile sunt cablurile electrice prin care e controlată 
lansarea. Urmări cu degetul fotografia. Și, după cum vezi, aici e un 
alt dispozitiv şi aici un al treilea. Împreună formează un triunghi, 
de aproximativ opt kilometri pe fiecare latură. 

Evans le vedea. Trei pânze de păianjen diferite, așezate în 
luminișurile pădurii. 

— Trei dispozitive de lansare a rachetelor... 

— Da. Acum ştim că au cumpărat cinci sute de rachete 
solid-state. Rachetele în sine sunt destul de mici. O analiză atentă 
a fotografiei arată că lansatoarele au între zece şi cincisprezece 
centimetri diametru, ceea ce înseamnă că rachetele pot să urce la 
trei sute de metri înălțime. Nu mai mult. Fiecare dispozitiv are 
cam cincizeci de rachete, legate laolaltă. Probabil că nu sunt 
programate să explodeze în același timp. Şi după cum observi, 
lansatoarele sunt plasate la intervale destul de mari... 

— Dar cu ce scop? spuse Evans. Chestiile astea sunt puse în 
mijlocul unei pustietăți. Urcă la trei sute de metri, apoi cad 
înapoi? Așa e? Dar care e sensul? 

— Nu ştim, spuse Sanjong. Dar mai avem un indiciu. 
Fotografia din mâna ta a fost făcută ieri. Dar mai avem una din 
această dimineaţă. Îi dădu lui Evans altă fotografie, a aceleiaşi 


zone. 


Pânzele de păianjen dispăruseră. 

— Ce s-a întâmplat? întrebă Evans. 

— Şi-au strâns lucrurile și au plecat. În prima fotografie se 
văd camionete parcate la marginea luminișurilor. Se pare că au 
pus totul în camionete și s-au mutat. 

— Pentru că au fost reperaţi? 

— E puţin probabil să ştie că au fost reperați. 

— Atunci de ce? 

— Credem că s-au mutat într-un cadru mai favorabil. 

— Mai favorabil pentru ce? spuse Evans. Ce se întâmplă 
aici? 

— S-ar putea să fie important, spuse Sanjong, faptul că, 
atunci când au cumpărat rachetele, au cumpărat și o sută 
cincizeci de kilometri de cablu microfilament. 

Dădea din cap spre Evans, de parcă asta ar fi explicat totul. 

— O sută cincizeci de kilometri... 

Sanjong privi spre pilotul elicopterului și clătină din cap. 

— Putem să intrăm în detalii mai târziu, Peter. Şi începu să 
privească pe geam. 

Evans se uita pe fereastra de vizavi. Vedea kilometri întregi 
de peisaj deşertic, accidentat, stânci maronii cu pete portocalii și 


roșii. Elicopterul avansa spre nord, zgâlțâindu-i. Putea vedea 


umbra elicopterului alergând pe pământ. Distorsionată, 
deformată, apoi din nou recognoscibilă. 

Rachete, gândi el. Sanjong îi dăduse această informaţie de 
parcă trebuia să-și dea singur seama. Cinci sute de rachete. 
Grupuri de cincizeci de lansatoare, aşezate la mare distanţă unele 
de altele. O sută cincizeci de kilometri de cablu microfilament. 

Poate că asta însemna ceva, dar Peter Evans n-avea nici cea 
mai vagă idee ce anume. Grupuri de rachete mici pentru ce? 
Microfilament pentru ce? 

Îi era ușor să calculeze în minte că, dacă microfilamentul 
ăsta era pentru rachete, atunci fiecare rachetă avea cam o treime 
de kilometru de cablu. lar o treime de kilometru însemna... 
aproximativ trei sute de metri. 

Adică atât cât spusese Sanjong că ating rachetele. 

Deci aceste rachete zburau trei sute de metri în aer, 
trăgând după ele un cablu microfilament? Care era sensul? Sau 
cablul era folosit ca să le recupereze mai târziu? Dar nu, se gândi 
el, nu putea să fie așa. Rachetele vor cădea înapoi în pădure, iar 
microfilamentul ar plesni. 

Și de ce erau rachetele așezate la distanțe așa de mari? 
Dacă aveau doar câţiva centimetri diametru, nu puteau fi plasate 


mai aproape unele de altele? 


Îşi amintea vag că armata avea lansatoare de rachete în 
care rachetele erau atât de aproape, încât cozile aproape li se 
atingeau. Deci de ce erau plasate la intervale atât de mari? 

O rachetă zboară... trăgând un cablu subţire... ajunge la trei 
sute de metri... și... 

Și ce? 

Poate, gândi el, fiecare cap de rachetă avea anumite dotări. 
Cablul era un mod de a transmite informaţie la sol. Dar ce dotări? 

Ce sens aveau toate astea? 

Îl privi pe Sanjong, care era aplecat asupra altei fotografii. 

— Ce faci? 

— Încerc să-mi dau seama unde s-au dus. 

Evans se încruntă când văzu fotografia din mâna lui 
Sanjong. Era o hartă meteo din satelit. Sanjong ţinea în mână o 
hartă meteo. Toate astea aveau legătură cu vremea? 

— Da, spuse Kenner, aplecându-se în față în separeul din 
restaurant. 

Stăteau în spate, într-un restaurant din Flagstaff. La 
tonomatul de la bar cânta o veche melodie a lui Elvis Presley: 


Don't Be Cruel. Kenner şi Sarah ajunseseră doar de câteva minute. 


Evans se gândi că Sarah arăta trasă la față şi îngrijorată. Nu era 
bine dispusă, ca de obicei. 

— Credem că are legătură cu vremea, spunea Kenner. De 
fapt, suntem siguri că așa e. Se opri când chelneriţa le aduse 
salatele, apoi continuă. Există două motive care ne fac să credem 
asta. Mai întâi, FAC a cumpărat o cantitate considerabilă de 
tehnologie costisitoare al cărui singur scop comun ar fi 
încercarea de a influenţa vremea. Și în al doilea rând... 

— Stai așa, stop, spuse Evans. Ai spus încercarea de a 
influenţa vremea? 

— Exact. 

— Cum s-o influenţeze? 

— S-o controleze, spuse Sanjong. Evans se lăsă pe spate. 

— E o nebunie, spuse el. Adică vrei să spui că tipii ăştia 
cred că pot influenţa vremea? 

— Pot, spuse Sarah. 

— Dar cum? Cum pot să facă asta? 

— Majoritatea cercetărilor sunt secrete. 

— Atunci de unde le-au obţinut? 

— Bună întrebare, spuse Kenner. Şi am vrea să aflăm 
răspunsul. Dar problema e că bănuim că aceste dispozitive de 


lansare sunt concepute pentru a provoca furtuni majore sau 


pentru a amplifica forța celor existente. 

— Cum anume? 

— Produc schimbări în potenţialul electric al straturilor de 
infra-cumulus. 

— Ce bine că am întrebat, spuse Evans. E foarte clar. 

— Nu prea știm detaliile, spuse Kenner, deşi sunt convins 
că le vom afla curând. 

— Cea mai bună dovadă, spuse Sanjong, este modul în care 
au fost închiriate parcurile. Tipii ăștia au aranjat o mulțime de 
picnicuri pe o arie mare - care acoperă de fapt trei state. Asta 
înseamnă că vor decide, probabil, în ultima clipă unde să 
acționeze, pe baza condiţiilor meteo existente. 

— Să decidă ce? spuse Evans. Ce au de gând să facă? 
Nimeni nu răspunse. 

Evans se uită de la unul la altul. 

— Ei bine? 

— Ştim un singur lucru, spuse Kenner. Vor ca totul să fie 
înregistrat. Pentru că la un picnic cu școala sau la o ieşire cu 
angajaţii unei companii, cu familii şi copii, un lucru e sigur: vor fi 
multe camere de filmat. Multe casete și multe fotografii. 

— Şi bineînţeles că vor veni și echipele de la știri, spuse 


Sanjong. 


— Vor veni? De ce? 

— Sângele atrage camerele de filmat, spuse Kenner. 

— Vrei să spui că au de gând să le facă rău oamenilor? 

— Cred că e evident, spuse Kenner, că vor încerca. 

Peste o oră stăteau pe paturile incomode de motel, în timp 
ce Sanjong branşa un DVD player portabil la televizorul din 
cameră. Erau într-o cameră ieftină de motel din Shoshone, 
Arizona, la treizeci şi doi de kilometri nord de Flagstaff. 

Pe ecran, Evans îl văzu din nou pe Henley, care stătea de 
vorbă cu Drake. 

— Te-am mai ascultat, spunea Drake. Părea nemulţumit. Și 
sfaturile tale n-au mers. 

— Gândeşte structural, spuse Henley și se lăsă pe spate în 
scaun, uitându-se la tavan, cu degetele întinse. 

— Ce dracu' înseamnă asta? spuse Drake. 

— În termeni de cum funcţionează informaţia. Ce susţine, 
ce o susține. 

— Asta e rahat PR-ist. 

— Nicholas, spuse Henley, tăios. Încerc să te ajut. 

— Scuze. Drake părea spăsit. Îşi coborâse puţin capul. 

— Nu vi se pare aici că Henley e la cârmă? spuse Evans, 


privind ecranul. 


— Întotdeauna a fost, spuse Kenner. Nu ştiai asta? Pe 
ecran, Henley spunea: 

— Dă-mi voie să-ți spun cum o să rezolvi problema asta, 
Nicholas. Soluţia e simplă. Mi-ai spus deja că încălzirea globală nu 
e satisfăcătoare pentru că de fiecare dată când dau de frig, 
oamenii uită de ea. 

— Da, ţi-am spus... 

— Deci tu ai nevoie, spuse Henley, să structurezi 
informaţia astfel încât, orice vreme ar fi, să-ți confirme 
întotdeauna mesajul. Asta e avantajul concentrării pe schimbările 
climatice abrupte. Îţi dă posibilitatea să te foloseşti de tot ce 
apare. Întotdeauna vor exista inundaţii, furtuni de gheaţă, 
cicloane şi uragane. Aceste evenimente se vor bucura 
întotdeauna de pagini în ziare şi spaţiu la știri. Și de fiecare dată 
poţi susține că este un exemplu de schimbare climatică abruptă, 
cauzată de încălzirea globală. Deci mesajul este astfel întărit. 
Sentimentul de urgență e amplificat. 

— Nu ştiu, spuse Drake, fără convingere. S-a încercat asta 
în ultimii câţiva ani. 

— Da, la nivel individual, împrăștiat. Cazuri izolate de 
politicieni, care făceau afirmaţii despre cazuri izolate de furtuni 


sau inundaţii. Clinton a făcut asta, și Gore, şi ministrul ăla pedant 


englez. Dar nu discutăm despre cazuri izolate de politicieni, 
Nicholas. Vorbim despre o campanie organizată în toată lumea, 
pentru a-i face pe oameni să înțeleagă că încălzirea globală e de 
vină pentru evenimentele meteo neprevăzute și extreme. 

Drake clătina din cap. 

— Ştii, spuse el, câte studii s-au făcut, care nu arată nicio 
creştere a frecvenţei fenomenelor meteo extreme. 

— Te rog, pufni Henley. Dezinformările scepticilor. 

— E greu să vinzi asta. Sunt prea multe studii... 

— Ce tot spui acolo, Nicholas? E floare la ureche. Publicul e 
deja convins că industria se află în spatele oricărei opinii 
contrare. Oftă. În orice caz, îți promit că în curând vor exista 
modele pe computer care vor arăta că frecvența evenimentelor 
extreme chiar creşte. Oamenii de știință se vor pune pe treabă și 
vor răspunde nevoilor noastre. Ştii asta. 

Drake se plimba prin cameră. Părea nefericit. 

— Dar e pur şi simplu absurd, spuse el. Nu e logic să spui că 
vremea rece e rezultatul încălzirii globale. 

— Ce are logica de-a face cu toate astea? spuse Henley. Noi 
avem nevoie doar ca media să vorbească despre asta. Până la 
urmă, majoritatea americanilor cred că nivelul infracționalității 


în țara lor crește, deși de fapt scade de doisprezece ani. Procentul 


crimelor în SUA este la fel de scăzut ca la începutul anilor '70, dar 
americanii sunt mai speriaţi ca oricând, pentru că violența ocupă 
mult mai mult spaţiu la televizor, aşa că e firesc să presupună că 
şi în viața reală e mai multă violență. Henley se ridică în scaunul 
său. Gândește-te la ce-ţi spun, Nicholas. O tendință de 
doisprezece ani, iar ei tot nu cred. E cea mai bună dovadă că 
realitatea este în întregime o realitate media. 

— Europenii sunt mai sofisticațţi... 

— Crede-mă, o să fie chiar mai ușor să vinzi schimbările 
climatice abrupte în Europa decât în America. Pur și simplu 
începi de la Bruxelles. Pentru că birocraţii înțeleg, Nicholas. Văd 
avantajele acestei schimbări de accent. 

Drake nu răspunse. Se plimba încoace și încolo, cu mâinile 
în buzunare, privind fix podeaua. 

— Gândeşte-te cât de departe am ajuns! spuse Henley. În 
anii '70, toţi savanții specialişti în climă credeau că vine era 
glaciară. Credeau că pământul se răcește. Dar imediat ce a apărut 
noțiunea de încălzire globală, i-au recunoscut imediat avantajele. 
Încălzirea globală generează o criză, un îndemn la acţiune. O criză 
se cere studiată, cere fonduri, cere structuri politice și birocratice 
în toată lumea. Și, într-o clipă, un număr imens de meteorologi, 


geologi, oceanografi devin brusc „experţi în climă” angajaţi în 


managementul acestei crize. Va fi la fel și acum, Nicholas. 

— Schimbările climatice abrupte au mai fost discutate și 
n-au prins. 

— Tocmai de aceea ţii o conferință, spuse Henley, răbdător. 
Ţii o conferință foarte bine promovată, care, întâmplător, 
coincide cu niște dovezi dramatice ale pericolului climei extreme. 
Și la sfârşitul conferinţei vei demonstra că schimbările climatice 
abrupte sunt o problemă reală. 

— Nu ştiu... 

— Nu te mai smiorcăi. Nu-ţi mai amintești cât a durat până 
a fost recunoscută amenințarea globală a iernii nucleare, 
Nicholas? Cinci zile. Într-o sâmbătă a anului 1983, nimeni nu 
auzise vreodată de iarna nucleară. Apoi a avut loc o mare 
conferință media şi în miercurea următoare lumea întreagă se 
temea de iarna nucleară. A fost recunoscută ca o ameninţare 
reală la adresa planetei. Fără nici măcar o lucrare științifică 
publicată. 

Drake oftă prelung. 

— Cinci zile, Nicholas, spuse Henley. Ei au făcut-o. O s-o faci 
şi tu. Conferinţa ta va schimba regulile de bază ale climatului. 

Ecranul se întunecă. 


— Doamne! spuse Sarah. 


Evans rămase tăcut. Privea fix ecranul. Sanjong nu mai 
ascultase de câteva minute. Lucra la laptopul său. 

Kenner se întoarse spre Evans. 

— Când a fost înregistrată secvența asta? 

— Nu știu. Evans ieșea încet din transă. Privi în jur, confuz. 
Habar n-am când a fost înregistrată. De ce? 

— ii telecomanda în mână, spuse Kenner. 

— A, scuze. Evans apăsă pe butoane până când apăru 
meniul și văzu data. A fost acum două săptămâni. 

— Deci Morton supraveghea biroul lui Drake de două 
săptămâni, spuse Kenner. 

— Aşa pare. 

Evans se uită cum înregistrarea se derulează din nou, de 
data aceasta fără sonor. Îi privi pe cei doi, Drake plimbându-se 
agitat, Henley stând liniştit pe scaun, sigur pe sine. Evans se 
străduia să asimileze ce auzise. Prima înregistrare i se păruse 
destul de rezonabilă. Drake se plângea de problemele 
popularizării unei ameninţări ecologice reale, încălzirea globală, 
din moment ce e normal ca oamenilor să nu le mai pese în timpul 
unei furtuni de zăpadă. Toate astea i se păreau logice lui Evans. 

Dar această conversaţie... Clătină din cap. Asta îl îngrijora. 


Sanjong bătu din palme și spuse: 


— Am reuşit! Am găsit locaţia! întoarse laptopul ca toată 
lumea să vadă monitorul. Acesta este radarul NEXRAD de la 
Flagstaff-Pulliam. Vedeţi centrul precipitațiilor, care se formează 
la nord-est de Payson. Acolo ar trebui să aibă loc o furtună, 
mâine, în jurul prânzului. 

— Cât de departe e de noi? întrebă Sarah. 

— În jur de o sută patruzeci şi cinci de kilometri. 

— Mai bine ne-am urca în elicopter, spuse Kenner. 

— Să facem ce? spuse Evans. E zece noaptea, pentru 
numele lui Dumnezeu! 

— Îmbracă-te gros, spuse Kenner. 

Lumea era verde și neagră, iar copacii aveau contururi uşor 
neclare, priviți prin obiectiv. Ochelarii cu vedere pe timp de 
noapte îi apăsau fruntea. Ceva nu era în regulă cu elasticul: îi tăia 
urechile și îi provoca durere. Dar toată lumea purta aşa ceva, se 
uitau cu toţii pe geamul elicopterului la pădurea ce se întindea 
dedesubt. 

Căutau luminişuri şi văzuseră deja mai bine de zece. Unele 
erau locuite, iar casele păreau dreptunghiuri întunecate cu 
ferestre luminate. În câteva luminișuri, clădirile erau în întuneric 
- orașe fantomă, comunități miniere abandonate. 


Dar nu găsiseră încă ce căutau. 


— Uite acolo unul, spuse Sanjong, indicând direcția. Evans 
privi spre stânga sa şi văzu o poiană mare. Modelul familiar de 
pânză de păianjen al lansatoarelor și cablurilor era parțial ascuns 
de iarba înaltă. Într-o parte se afla un camion mare, de 
dimensiunile celor care livrau marfă la supermarketuri. Şi, 
într-adevăr, pe părţile laterale văzu sigla „A & P”, cu litere negre. 

— Terorism alimentar, spuse Sarah. Dar nimeni nu râse. 

Apoi poiana dispăru în urmă, iar elicopterul își continuă 
drumul. Pilotul primise instrucțiuni precise să nu încetinească 
sau să nu se învârtă deasupra nici unui luminiş. 

— Ăsta a fost clar unul dintre ele, spuse Evans. Unde 
suntem acum? 

— Pădurea Tonto, la vest de Prescott, spuse pilotul. Am 
notat coordonatele. 

— Ar trebui să mai găsim încă două, în interiorul unui 
triunghi de opt kilometri, spuse Sanjong. 

Elicopterul se legăna înainte, în noapte. Mai trecu o oră 
până când localizară restul pânzelor de păianjen, iar elicopterul 
se îndreptă spre casă. 

Dimineaţa era caldă şi însorită, deşi nori negri amenințau 


dinspre nord. La Parcul Naţional McKinley, Școala Gimnazială 


Lincoln îşi ţinea întrunirea anuală. De mesele de picnic erau 
legate baloane, grătarele fumegau şi în jur de trei sute de copii, 
alături de familiile lor, se jucau pe terenul cu iarbă de lângă 
cascadă, aruncând discuri Frisbee și mingi de baseball. Şi mai 
mulți se jucau pe malurile râului Cavender, care şerpuia pașnic 
de-a lungul parcului. Apele râului erau scăzute în această 
perioadă, iar pe lateral erau maluri nisipoase și mici bazine 
stâncoase unde se jucau copiii mai mici. Kenner și ceilalți 
parcaseră şi priveau. 

— Când râul ăsta o să-și iasă din matcă, spuse Kenner, o să 
ia cu el tot parcul şi pe toţi cei de aici. 

— E un parc destul de mare, spuse Evans. Chiar o să se 
umfle atât de mult? 

— Nici nu e nevoie. Apa va fi plină de mâl și va curge rapid. 
Cincisprezece centimetri de apă care curge repede sunt suficienți 
ca o persoană să-și piardă echilibrul. Apoi o să alunece; e 
alunecos, n-o să reuşească să se urce din nou pe mal. În apă sunt 
stânci şi tot felul de resturi; mâlul îi orbește, se lovesc de chestiile 
astea, îşi pierd cunoştinţa. Multe cazuri de înec apar când 
oamenii vor să traverseze ape foarte puţin adânci. 

— Dar cincisprezece centimetri... 


— Apa cu mâl are multă forță, spuse Kenner. Cincisprezece 


centimetri de mâl pot distruge o mașină fără probleme. Îşi pierde 
tracțiunea, e măturată de pe șosea. Se întâmplă tot timpul. 

Lui Evans îi venea greu să creadă, dar Kenner vorbea acum 
despre nişte inundaţii celebre din Colorado, de pe râul Big 
Thompson, când o sută patruzeci de oameni au murit în câteva 
minute. 

— Maşini zdrobite ca nişte cutii de bere, spunea el. Oameni 
cu hainele smulse de noroi. Nu te amăgi. 

— Dar aici, spuse Evans, arătând spre parc, dacă apa începe 
să crească, o să fie destul timp să ieși... 

— Nu şi dacă e o inundaţie-fulger. Când cei de aici îşi vor 
da seama, va fi prea târziu. 

Se uită la ceas, privi spre cerul care se întuneca și apoi se 
întoarse la mașini. Aveau trei jeepuri, parcate unul lângă altul. 
Kenner va conduce unul, Sanjong altul, iar Peter şi Sarah vor 
merge cu al treilea. 

Kenner deschise ușa din spate a mașinii sale. 

— Ai armă? îl întrebă pe Peter. 

— Nu. 

— Vrei una? 

— Crezi că o să am nevoie? 


— S-ar putea. Când ai tras ultima oară? 


— Păi... a trecut ceva timp. De fapt, Evans nu trăsese în 
viaţa lui cu o armă. Și până în acest moment fusese mândru de 
asta. Clătină din cap. Nu prea le am cu armele. 

Kenner ținea un revolver în mână. Deschisese butoiul și-l 
verifica. Sanjong se afla lângă mașina sa, verificând o puşcă ce 
părea periculoasă, de un negru mat, cu lunetă. Avea mișcări 
rapide, îndelung exersate. Un soldat. Evans, care nu se simțea în 
largul lui, gândi: Ce e chestia asta, O.K. Corral10? 

— O să ne descurcăm, îi spuse Sarah lui Kenner. Am eu o 
armă. 

— Ştii s-o foloseşti? 

— Ştiu. 

— Ce tip? 

— Beretta de 9 milimetri. Kenner clătină din cap. 

— Ştii să mânuiești unul de 38? 

— Sigur. 

Îi dădu revolverul şi tocul. Ea și-l prinse la cureaua 
jeanşilor. Părea că ştie ce face. 

— Chiar te aştepţi să împușcăm pe cineva? spuse Evans. 


— Numai dacă sunteţi nevoiţi, spuse Kenner. Dar poate că 


10 Locul unei celebre înfruntări între Wyatt Earp, Doc Holliday, 


va trebui să vă apărați. 

— Crezi că sunt înarmaţi? 

— S-ar putea. Da. 

— Doamne! 

— E în regulă, spuse Sarah. Mie, personal, mi-ar face 
plăcere să-i împuşc pe nenorociţi. Vocea ei era aspră, furioasă. 

— Bine atunci, spuse Kenner. Cam asta a fost. Pe cai. Pe cai, 
gândi Evans. Doamne. Chiar era O.K. Corral. 

Kenner conduse spre cealaltă parte a parcului și vorbi 
rapid cu un polițist, a cărui maşină de patrulă, negru cu alb, se 
afla la marginea luminişului. Kenner stabilise să păstreze 
contactul radio cu polițistul. De fapt, toți aveau să țină legătura 
prin radio, căci planul trebuia perfect coordonat. Trebuiau să 
lovească cele trei pânze de păianjen în același timp. 

După cum explicase Kenner, rachetele aveau scopul de a 
genera ceva numit „amplificarea descărcărilor electrice” în 
timpul furtunii. Era o idee care apăruse în ultimii zece ani, când 
oamenii au început să studieze fulgerele pe teren, chiar în timpul 
furtunilor. Înainte se credea că fiecare fulger produce o scădere a 


intensității furtunii, căci reduce diferența de energie electrică 

dintre nori și pământ. Dar unii cercetători au ajuns la concluzia 
că fulgerele aveau efectul contrar - amplificau forța furtunilor în 
mod dramatic. Mecanismul nu era cunoscut, dar se presupunea 
că avea legătură cu acea căldură bruscă produsă de fulger sau cu 
unda de şoc pe care o crea, care adăuga turbulenţe într-un centru 
al Furtunii deja existent. În orice caz, acum exista o teorie care 
spunea că, dacă ai putea produce mai multe fulgere, furtuna s-ar 
înrăutăți. 

— Şi pânzele de păianjen? întrebă Evans. 

— Sunt mici rachete, legate cu microfilament. Urcă trei sute 
de metri în stratul de nori, unde cablul acționează ca o cale 
conductoare cu rezistență mică și generează un fulger. 

— Deci rachetele produc mai multe fulgere? Asta e scopul 
lor? 

— Da. Asta e ideea. Evans nu era convins încă. 

— Cine plăteşte pentru toate cercetările astea? întrebă el. 
Companiile de asigurări? 

Kenner clătină din cap. 

— E strict secret, spuse el. 

— Vrei să spui că e vorba de armată? 

— Corect. 


— Armata plăteşte pentru cercetări despre vreme? 


— Gândeşte-te la asta, spuse Kenner. 

Dar Evans n-avea chef să se gândească. Era profund sceptic 
în legătură cu tot ce ținea de armată. Ideea că plăteau cercetări 
meteo i se păru un exces la fel de ridicol ca și scaunele de toaletă 
de șase sute de dolari sau cheile franceze de mii de dolari care 
deveniseră atât de celebre. 

— Dacă mă întrebi pe mine, aruncă banii pe fereastră. 

— FAC nu e de aceeași părere, spuse Kenner. 

Atunci vorbi Sanjong, cu multă intensitate. Evans uitase că 
era soldat. Sanjong spuse că cine va controla vremea va controla 
câmpul de luptă. Era un vis străvechi al soldaţilor. Desigur că 
armata cheltuia bani pe asta. 

— Deci îmi spui că se poate. 

— Da, spuse Sanjong. De ce crezi că suntem aici? 

Jeepul se adânci printre dealurile împădurite ale Parcului 
McKinley. Era o zonă cu păduri dese şi câmpuri deschise cu iarbă. 
Sarah, care stătea pe locul din dreapta, îl privi pe Peter. Arăta 
bine, avea un fizic puternic, de atlet. Dar uneori se comporta ca 
un mare plângăcios. 

— Faci vreodată sport? 

— Normal. 


— Ce anume? 


— Squash. Puțin fotbal. 

— Aha. 

— Hei, spuse el, doar pentru că nu trag cu arma... Sunt 
avocat, pentru numele lui Dumnezeu. 

Era dezamăgită de el şi nu știa nici măcar de ce. Probabil 
pentru că era speriată şi voia să fie lângă cineva competent, îi 
plăcea să stea lângă Kenner. Avea atât de multe cunoștințe, 
aptitudini... Știa ce se întâmplă. Avea reacţii rapide în orice 
situaţie. 

În timp ce Peter era băiat de treabă, dar... 

Îi privi mâinile de pe volan. Conducea bine. Şi asta era 
important astăzi. 

Nu mai era soare. Se apropiaseră de norii de furtună. Ziua 
era întunecoasă, mohorâtă, amenințătoare. Șoseaua din faţa lor 
era pustie și șerpuia printre copaci. Nu mai văzuseră nicio 
maşină de când ieșiseră din parc. 

— Cât mai avem? întrebă Evans. Sarah verifică GPS-ul. 

— Se pare că încă opt kilometri. 

El încuviință din cap. Sarah își schimbă poziţia în scaun, 
pentru ca tocul pistolului să nu-i intre în coapsă. Aruncă o privire 
în oglinda de pe partea ei. 


— Căcat. 


— Ce e? 

În spatele lor mergea un camion de livrări de un albastru 
spălăcit. Cu număr de Arizona. 

— Avem probleme, spuse Sarah. 

— De ce? Evans se uită în oglinda retrovizoare şi văzu 
camionul. Ce este? 

Sarah ţinea în mână staţia radio. 

— Kenner. Ne-au reperat. 

— Cine? spuse Evans. Cine ne-a reperat? Radioul hârâi. 

— Unde sunteţi? întrebă Kenner. 

— Pe autostrada 95. Mai avem vreo şase kilometri. 

— Bine, spuse Kenner. Urmațţi planul inițial. Faceţi tot ce 
puteţi. 

— Cine este? întrebă Evans, uitându-se în oglindă. 

Camionul albastru avansa rapid. Foarte rapid. În 
următoarea clipă îi lovi. Şocat, Evans pierdu direcţia, apoi 
recapătă controlul mașinii. 

— Ce dracu”? spuse el. 

— Condu înainte, Peter, spuse Sarah. 

Sarah scoase revolverul din toc. Și-l puse pe genunchi și 


privi în oglindă. 


Camionul albastru rămăsese în urmă câteva clipe, dar acum 
accelera din nou. 

— Vite-l că vine... 

Poate pentru că Peter apăsase accelerația, impactul fu 
surprinzător de blând. Puțin mai mult decât un ghiont. Peter 
înclina maşina în curbe, privind în oglinda retrovizoare. 

Camionul albastru se retrase din nou. Îi mai urmări opt 


sute de metri, dar se menţinu la o distanță de cinci sau șase 


maşini. 

— Nu înţeleg, spuse Evans. Au de gând să ne lovească sau 
nu? 

— Cred că nu, răspunse ea. Să vedem ce se întâmplă dacă 
încetinești. 


Maşina încetini, iar viteza ajunse la şaizeci şi patru de 
kilometri pe oră. 

Camionul albastru reduse și el viteza, rămânând și mai în 
urmă. 

— Doar ne urmăresc, spuse ea. De ce? 

Primele picături de ploaie împroșcară parbrizul. Şoseaua 
din faţa lor era udă pe alocuri. Dar încă nu ploua serios. 

Camionul albastru rămase și mai în urmă. 


Ajunseră la o curbă și văzură în fața lor un camion mare, cu 


remorcă. Mergea încet, n-avea mai mult de patruzeci și opt de 
kilometri la oră. Pe ușile din spate scria „A & P”. 

— Căcat, spuse Evans. Văzu în oglinda retrovizoare 
camionul albastru, care încă îi urmărea. Ne-au prins la mijloc. 

Trase de volan, încercând să depășească trailerul, dar 
imediat șoferul se deplasă spre centrul șoselei. Evans se retrase 
prompt. 

— Suntem prinşi în capcană, spuse el. 

— Nu ştiu, spuse ea. Nu înţeleg. 

Trailerul le bloca înaintarea, dar camionul albastru 
rămăsese foarte în urmă, la câteva sute de metri. 

Sarah încerca să-şi dea seama ce se întâmplă când un fulger 
căzu pe şosea, chiar în momentul în care trecea mașina lor. 
Căzuse la zece metri de ei, nu mai mult - o izbucnire fierbinte, 
orbitoare, de lumină și sunet. Amândoi tresăriră. 

— Doamne, ce aproape a fost, spuse Evans. 

— Da... 

— N-am mai văzut niciodată un fulger aşa de aproape, 
înainte ca ea să-i poată răspunde, un al doilea fulger lovi 
pământul, chiar în faţa lor. Sunetul era exploziv; Evans trase de 
volan involuntar, deşi fulgerul trecuse. 


— Ce căcat! 


Când cel de-al treilea fulger lovi mașina, cu un bubuit 
asurzitor şi o presiune bruscă ce-i provocă o durere ca de cuţit în 
urechi, învăluind-o într-o explozie albă, în mintea lui Sarah 
încolţise deja o bănuială. Evans ţipă înspăimântat şi dădu drumul 
volanului; Sarah îl apucă și repuse mașina în linie dreaptă pe 
şosea. 

Un al patrulea fulger lovi în partea şoferului, la doar câţiva 
centimetri de mașină. Geamul de lângă șofer se sparse în bucăți. 

— Ce căcat, spunea Evans. Ce căcat! Ce e asta? Pentru Sarah 
era mai mult decât evident. Atrăgeau fulgerele. 

Următorul fulger se prăvăli, urmat imediat de un altul, care 
lovi capota şi lăsă urme fierbinţi, zimțate, apoi dispăru. Pe capotă 
rămase o crestătură imensă, neagră. 

— Nu pot să fac asta, spunea Evans. Nu pot, nu pot să fac 
asta. 

— Condu, Peter, spuse Sarah, apucându-l de braț și 
strângându-l cu putere. Condu. 

Îi mai loviră două fulgere, într-o succesiune rapidă. Sarah 
simțea mirosul a ceva care ardea - nu ştia sigur ce anume. Dar 
acum înțelegea de ce fuseseră loviți atât de blând. 

Camionul albastru le atașase ceva la mașină. Un fel de 


chestie electronică. Şi care atrăgea fulgerele. 


— Ce ne facem? Ce ne facem? se lamenta Evans. Gemea la 
fiecare lovitură a fulgerelor. 

Dar erau prinşi în capcană, pe o şosea îngustă, cu o pădure 
deasă de pini de fiecare parte a drumului... Era ceva ce trebuia să 
știe. Pădurea... Ceva legat de pădure. 

Un fulger spulberă parbrizul din spate cu forța unei 
explozii. Altul îi izbi atât de puternic încât maşina se clătină pe 
asfalt, de parcă ar fi fost lovită cu ciocanul. 

— La dracu” cu toate astea, spuse Evans, și trase de volan, 
ieşind de pe autostradă pe o potecă noroioasă din pădure. 

Sarah văzu un panou trecând în mare viteză pe lângă ei, 
numele unui oraş pe un stâlp șubred. Se afundară într-o beznă 
aproape totală sub pinii verzi, uriași. Dar fulgerele se opriră 
imediat. 

Desigur, gândi ea. Copacii. 

Chiar dacă maşina atrăgea fulgerele, ar fi lovit mai întâi 
copacii, pentru că erau mai înalți. 

Și asta se și întâmplă peste câteva secunde. Auziră un 
pocnet răsunător chiar în spatele lor, iar fulgerul lovi un pin înalt 
lateral, despicând trunchiul cu ceva ce arăta ca un abur şi copacul 
fu cuprins de flăcări. 


— O să stârnim un incendiu în pădure. 


— Nu-mi pasă, spuse Evans. Conducea repede. Vehiculul se 
legăna pe drumul noroios, dar era un jeep şi mergea bine, aşa că 
Sarah ştia că o vor scoate la capăt. 

Privi în urmă şi văzu copacul în flăcări şi focul care se 
răspândea lateral, în limbi ce cuprindeau pământul. 

La radio se auzi vocea lui Kenner: 

— Sarah, ce se întâmplă? 

— A trebuit să ieşim de pe şosea. Am fost loviți de fulger. 

— De mai multe! urlă Evans. Încontinuu! 

— Găsiţi atractorul, spuse Kenner. 

— Cred că e prins de mașină, spuse Sarah. Pe când vorbea, 
un fulger lovi drumul chiar în fața lor. Lumina era atât de 
puternică încât văzu dungi verzi în fața ochilor. 

— Atunci abandonaţi maşina, spuse Kenner. Staţi cât mai 
aproape de pământ. 

Închise. Evans continuă să accelereze înainte, iar jeepul se 
poticnea din cauza brazdelor de pământ. 

— Nu vreau să ies, spuse el. Cred că suntem mai în 
siguranță înăuntru. Întotdeauna se zice că nu trebuie să 
abandonezi maşina, pentru că înăuntru ești mai la adăpost. 
Cauciucurile te izolează. 


— Dar arde ceva, spuse ea, adulmecând aerul. Maşina se 


zdruncina şi se clătina. Sarah încerca să-și ţină echilibrul 
ținându-se bine în scaun, fără să atingă metalul din uși. 

— Nu-mi pasă, cred că trebuie să rămânem aici. 

— Ar putea exploda rezervorul de benzină... 

— Nu vreau să plec, spuse el. Nu plec. Încheieturile 
degetelor i se albiseră, atât de strâns ținea volanul. Sarah căzu în 
față un luminiş. Era o poiană mare, cu iarbă galbenă, înaltă. 

Un fulger izbi cu un bubuit înspăimântător, spulberând 
oglinda laterală, care explodă ca o bombă. După câteva momente, 
auziră un zgomot înfundat. Mașina se înclină într-o parte. 

— Ah, căcat, spuse Evans. S-a spart un cauciuc. 

— S-a terminat și cu izolaţia, spuse ea. 

Maşina se târa acum, partea de jos zgâria pământul 
noroios, metalul scrâșnea. 

— Peter, spuse ea. 

— Bine, bine, lasă-mă doar să ajung la luminiş. 

— Nu cred că mai putem aştepta. 

Dar terenul accidentat se sfârşi, drumul deveni neted, iar 
Evans merse înainte, pe jantă, spre poiană. Picăturile de ploaie 
loveau parbrizul. Deasupra ierbii, Sarah văzu acoperișurile unor 
clădiri de lemn albite de soare. Avu nevoie de câteva clipe ca să-și 


dea seama că era un oraș fantomă. Sau un oraș minier. 


În față se afla un panou, AURORAVILLE, POP. 82. Un alt 
fulger lovi pământul, iar Evans intră în panou şi-l răsturnă. 

— Peter, cred că am ajuns. 

— Bine, gata, lasă-mă să mă mai apropii puţin... 

— Acum, Peter! 

Opri mașina şi amândoi deschiseră ușile simultan. Sarah se 
aruncă la pământ şi un alt fulger lovi atât de aproape de ea încât 
curentul de aer fierbinte o izbi lateral și o făcu să se 
rostogolească pe sol. Răgetul fulgerului era asurzitor. 

Se ridică în genunchi și se târî în spatele maşinii. Evans se 
afla de cealaltă parte a jeepului și striga ceva, dar nu-l putu auzi. 
Examina bara din spate a mașinii. Nu era nimic atașat acolo, 
niciun dispozitiv. 

Nu era nimic acolo. 

Dar nu avu timp să se gândească, pentru că un alt fulger 
lovi partea din spate a jeepului, clătinându-l, iar parbrizul din 
spate se sfărâmă, împroșcând-o cu bucăţi de sticlă. Se luptă cu 
panica și se târî înainte, rămânând cât mai aproape de sol în timp 
ce ocolea jeepul, prin iarbă, spre cea mai apropiată clădire. 

Evans se afla undeva în față, strigând la ea. Dar nu-l auzea 
pe deasupra bubuitului fulgerelor. Nu mai voia încă un trăsnet, 


nu acum, dacă ar mai putea avansa câteva secunde... 


Mâinile sale atinseră lemnul. O scândură. 

Un pas. 

Se târî înainte rapid, făcându-și loc prin iarbă și văzu o 
verandă, o clădire decrepită și, atârnată de acoperiș, o plăcuţă 
atât de decolorată încât nu înțelegea ce scrie. Evans se afla 
înăuntru, ea se târa înainte, fără să se gândească la rănile de pe 
mâini, iar el urla, urla... 

Auzi în sfârșit ce spunea: 

— Atenţie la scorpioni! 

Erau peste tot pe veranda de lemn - minusculi, de un 
galben deschis, cu cleștii în aer. Trebuie să fi fost vreo douăzeci. 
Se mişcau surprinzător de repede, în lateral, ca nişte crabi. 

— Ridică-te! 

Se ridică în picioare şi alergă, simțind cum arahnidele îi 
crănțăne sub picioare. Un alt fulger izbi acoperișul clădirii, 
dărâmând plăcuţa, care căzu pe verandă într-un nor de praf. 

Apoi se afla în clădire. Şi Evans stătea acolo, cu pumnii 
ridicaţi, urlând: 

— Aşa! Aşa! Am reuşit! Ea respira cu greutate. 

— Cel puţin nu erau şerpi, spuse Sarah, iar pieptul i se 
ridica ritmic. 


— Ce? făcu Evans. 


— În clădirile astea vechi sunt întotdeauna şerpi cu 
clopoței. 

— O, Doamne! 

Afară tunetele bubuiau. 

Şi fulgerele începură din nou. 

Prin fereastra spartă, murdară, Sarah privea jeepul și se 
gândea că acum, că ieşiseră din mașină, niciun fulger n-o mai 
lovea... se gândea... nimic pe bara din spate... atunci de ce le 
tamponase camionul maşina? Ce rost avea? Se întoarse să-l 
întrebe pe Evans dacă observase... 

Şi un fulger se prăvăli prin acoperiş, despicându-l sub cerul 
întunecat, aruncând scânduri în toate direcţiile și lovind 
pământul exact unde stătuse ea. Fulgerul lăsase o țesătură 
întunecată de dungi zimțate, ca umbra unei tufe de spini pe 
podea. Mirosul de ozon era puternic. Rotocoale de fum se ridicau 
din scândurile uscate ale dușumelei. 

— Toată clădirea asta ar putea fi distrusă, spuse Evans. 
Deschisese deja o ușă laterală, ca să iasă. 

— Stai cât mai jos, spuse Sarah, și-l urmă. 

Ploaia începuse să cadă mai violent, picături mari, rapide, 
care îi loveau spatele și umerii în timp ce alerga spre următoarea 


clădire. Avea un coş de cărămidă şi părea în general mai solidă. 


Dar ferestrele erau la fel, sparte şi acoperite de un strat gros de 
praf și mizerie. 

Încercară cea mai apropiată uşă, dar era blocată, aşa că 
alergară spre intrarea din faţă și găsiră uşa larg deschisă. Sarah 
intră în fugă înăuntru. Un fulger explodă în spatele ei, dărâmând 
acoperișul peste verandă și despicând unul dintre stâlpii laterali 
în drumul său spre pământ. Unda de șoc spulberă ferestrele din 
față într-o jerbă de cioburi murdare. Sarah se întoarse, își acoperi 
faţa, iar când putu din nou să vadă, își dădu seama că era atelierul 
unui fierar. În centrul încăperii se afla un cuptor mare, iar din 
tavan atârnau tot felul de unelte din fier. 

Și pe pereţi văzu potcoave, clești, tot felul de metale... 

Camera era plină de metale. 

Tunetul bubuia ameninţător. 

— Trebuie să ieşim de aici, strigă Evans. Nu e locul potrivit 
ca să... 

Nu apucă să termine. Următorul fulger îl aruncă la pământ, 
pătrunse prin tavan, răscoli uneltele de fier, apoi se prăvăli 
asupra cuptorului, aruncând cărămizi în toate direcţiile. Sarah se 
aplecă, îşi acoperi capul și urechile, simţi cum cărămizile îi lovesc 
umerii, spatele, picioarele - cum o trântesc la pământ - apoi simţi 


o durere ascuțită în frunte şi văzu câteva stele fugare înainte ca 


întunericul s-o cuprindă, iar bubuitul tunetelor lăsă locul unei 
tăceri nesfârşite. 

PĂDUREA 

LUNI, 11 OCTOMBRIE 11.11 A.M. 

Kenner se afla la douăzeci și patru de kilometri de ei, 
îndreptându-se spre est pe Route 47 și asculta radioul lui Sarah. 
Transmițătorul ei era încă în funcţiune, prins la curea. Era greu 
să-ți dai seama ce se întâmpla, pentru că fiecare fulger producea 
o descărcare de energie statică, ce dura cam cincisprezece 
secunde. Totuși, înţelesese ce era mai important - Evans și Sarah 
ieşiseră din mașină, dar fulgerele nu se opriseră. De fapt, păreau 
să-i urmărească. 

Kenner țipa în emițător, încercând să-i atragă atenția lui 
Sarah, dar aparent ea redusese volumul sau era prea ocupată cu 
ce se întâmpla în orașul fantomă. 

Spunea încontinuu: 

— Vă urmăresc! 

Dar ea nu răspunsese. 

Acum primi o descărcare prelungă de energie statică, 
urmată de tăcere. Kenner schimbă canalele. 

— Sanjong? 


— Da, profesore. 


— Ai ascultat? 

— Da. 

— Unde eşti? 

— Pe Route 190, mă îndrept spre nord. Mai am cam cinci 
kilometri până la pânza de păianjen. 

— Ai văzut vreun fulger până acum? 

— Nu. Dar ploaia de-abia a început aici. Primele picături pe 
parbriz. 

— Bine. Rămâi pe frecvenţă. 

Se întoarse pe canalul lui Sarah. Încă mai era energie 
statică, dar din ce în ce mai puţină. 

— Sarah! Eşti acolo? Sarah! Sarah! Kenner auzi o tuse, care 
venea de la distanţă. 

— Sarah! 

Un clic. Un bang. Cineva umbla la radio. O tuse. 

— Aici e Peter. Evans. 

— Ce se întâmplă acolo? - ... moartă. 

— Ce? 

— E moartă. Sarah e moartă. A fost lovită de o cărămidă, a 
căzut, apoi a venit un fulger care a lovit-o în plin și e moartă. Sunt 
lângă ea. E moartă, fir-ar să fie, e moartă... 


— Încearcă gură-la-gură. 


— Îţi spun că e moartă. 

— Peter. Gură-la-gură. 

— O, Doamne... E vânătă... 

— Asta înseamnă că e în viaţă, Peter. - ... ca un cadavru, 
un... cadavru... 

— Peter, ascultă-mă. 

Dar Peter nu auzea nimic. ldiotul ținea degetul pe butonul 
radioului. Kenner înjură, frustrat. Şi brusc o nouă descărcare de 
energie statică. Kenner ştia ce înseamnă asta. 

Fulgerul mai lovise o dată. Puternic. 

— Sanjong? 

Kenner nu mai primea nimic, în afară de energie statică, 
nici de pe canalul lui Sanjong. Dură zece secunde, cincisprezece 
secunde. Deci și Sanjong fusese lovit. Şi atunci realiză Kenner 
care putea fi cauza. 

Sanjong reluă legătura, tușind. 

— Eşti bine? 

— Am fost lovit de fulger. Foarte aproape de maşină. Nu-mi 
vine să cred cât de aproape. 

— Sanjong, spuse Kenner. Cred că e din cauza radiourilor. 

— Aşa crezi? 


— De unde le avem? 


— Le-am primit prin Fedex de la DC. 

— Pachetul ţi-a fost livrat personal? 

— Nu. La motel. Mi l-a dat proprietarul când m-am cazat... 
Dar cutia era sigilată... 

— Aruncă radioul, spuse Kenner. 

— N-avem rețea pentru mobil, n-o să putem comunic... 
Atât. Doar o descărcare de energie statică. 

— Peter. 

Niciun răspuns. Radioul rămase tăcut. Nici măcar energie 
statică. 

— Peter. Răspunde-mi. Peter. Eşti acolo? Nimic. Era mort. 

Kenner aşteptă câteva clipe. Nu primi niciun răspuns de la 
Evans. 

Primele picături de ploaie stropiră parbrizul lui Kenner. 
Cobori geamul și aruncă radioul. Se rostogoli pe asfalt şi ajunse în 
iarba de pe cealaltă parte a şoselei. V 

Kenner înaintase o sută de metri când un fulger lovi în 
spatele său, pe partea opusă a drumului. 

Chiar erau radiourile. 

Cineva umblase la radiouri. În DC? în Arizona? Era greu să 
afle cu certitudine şi la momentul ăsta nu conta. Planul lor atent 


coordonat era imposibil de pus în practică acum. Situaţia 


devenise brusc foarte periculoasă. Plănuiseră să lovească toate 
trei dispozitivele de lansare a rachetelor simultan. Asta nu se va 
mai întâmpla acum. Desigur, Kenner încă va distruge obiectivul 
său. Dacă Sanjong mai era în viaţă, ar putea ajunge la al doilea, 
dar atacul lor nu va mai fi coordonat. Dacă unul dintre ei întârzia, 
echipa ce controla al doilea dispozitiv de rachete ar fi informată 
prin radio şi ar aştepta cu armele pregătite. Kenner nu se îndoia 
de asta. 

Iar Sarah și Evans erau fie morţi, fie scoși din uz. Mașina lor 
era distrusă. Cu siguranță n-aveau cum să ajungă la al treilea 
obiectiv. 

Deci: un singur obiectiv scos din funcțiune. Poate două. 

Va fi suficient? 

Poate, gândi el. 

Kenner privi şoseaua din fața sa, o fâșie palidă sub cerul 
întunecat. Nu se gândea dacă prietenii lui mai sunt sau nu în 
viață. Poate că toţi trei muriseră. Dar dacă nu oprea furtuna, vor 
fi sute de morţi. Copii, familii. Farfurii de hârtie în noroi și echipe 
de salvare dezgropând cadavre. 

Cumva trebuia să-i oprească. 

Continuă, să conducă, spre furtună. 


1 


MCKINLEY 

LUNI, 11 OCTOMBRIE 11.29 A.M. 

— Mami, mami! Brad m-a bătut! Mami! Spune-i să mă lase 
în pace! 

— Hai, copii... 

— Bradley! De câte ori să-ți mai spun? Las-o în pace pe 
sora ta! 

Polițistul Miguel Rodriguez, de la Arizona Highway Patrol, 
aflat în parcul McKinley, stătea deoparte, lângă maşina sa şi 
privea cum se desfășoară picnicul. Era deja unsprezece treizeci 
dimineaţa, iar copiilor li se făcuse foame. Începuseră să se bată. 
În tot parcul se făceau grătare, iar fumul se ridica spre cerul tot 
mai întunecat. Unii părinţi priveau în sus îngrijoraţi, dar nimeni 
nu pleca. Ploaia nu începuse aici, deși auziseră pocnetul 
fulgerelor și bubuitul tunetelor la câțiva kilometri spre nord. 

Rodriguez privi portavocea de pe scaunul maşinii. În 
ultima jumătate de oră așteptase nerăbdător apelul prin radio al 
agentului Kenner, care să-i spună să evacueze parcul. 

Dar încă nu primise niciun apel. 

lar agentul Kenner îi dăduse instrucțiuni precise. Să nu 
evacueze Parcul McKinley până nu i se spune. 


Rodriguez nu înțelegea de ce trebuia să aştepte, dar Kenner 


insistase. Spusese că era o problemă de siguranță națională. 
Rodriguez nu înțelegea nici asta. Cum să fie un amărât de picnic 
în parc o problemă de siguranţă națională? 

Dar ştia să recunoască un ordin când îl primea. Aşa că 
Rodriguez aştepta, nerăbdător şi neliniştit, şi privea cerul. 

Chiar şi atunci când auzi stația meteo care avertiza asupra 
pericolului de inundaţii în districtele de est, de la Kayenta la Two 
Guns și Camp Payson - zonă care includea McKinley - continuă 
să aştepte. 

N-avea cum să știe că apelul radio pe care-l aștepta n-avea 
să vină niciodată. 

AURORAVILLE LUNI, 11 OCTOMBRIE 11.40 A.M. 

Peter Evans fusese salvat de uşoara mâncărime pe care o 
simţise pe când ţinea radioul în mâinile sale transpirate. Cu 
câteva minute înainte, Evans realizase că ceva anume făcea ca 
fulgerul să-i urmărească, oriunde s-ar fi dus. Nu se pricepea la 
ştiinţă, dar presupunea că era ceva metalic sau electronic. Pe 
când vorbea cu Kenner simţise un mic şoc electric dinspre stația 
radio - şi instinctiv o aruncase în cealaltă parte a camerei. 
Aterizase peste un fel de menghină de fier, care semăna cu o 
capcană pentru urşi. 


Fulgerul lovise după câteva clipe, strălucitor și asurzitor, 


iar Evans se aruncase la pământ, peste corpul lui Sarah. Pe când 
zăcea acolo, ameţit de frică, cu urechile țiuindu-i din cauza 
trăsnetului, se gândi o clipă că trupul ei se mișcase. 

Se ridică rapid și începu să tușească. Camera era plină de 
fum. Peretele opus ardea, cu flăcări încă mici, dar care începuseră 
deja să se înalțe. Se uită din nou la Sarah, care zăcea vânătă și 
rece. În mintea sa nu exista niciun dubiu că murise. Probabil că-şi 
imaginase mişcarea, dar... 

Îi acoperi nasul şi începu să-i facă respirație gură-la-gură. 
Buzele îi erau reci. Asta îl sperie. Era convins că murise. Văzu jar 
fierbinte şi cenușă plutind prin aer. Trebuia să plece înainte ca 
întreaga clădire să se prăbușească peste el. Nu mai ştia de când 
stătea acolo, suflând în plămânii ei. 

Oricum n-avea niciun sens. Auzi cum flăcările trosneau în 
jurul său. Se uită în sus și văzu că lemnul tavanului începuse să se 
aprindă. 

Fu cuprins de panică. Sări în picioare, alergă la ușă, o 
deschise şi ieşi. 

Fu uimit când simţi asprimea ploii care cădea - o răpăială 
care-l udă până la piele instantaneu. Șocul îl făcu să-și revină. 
Privi în urmă și o văzu pe Sarah, care zăcea pe podea. Nu putea 


s-o părăsească. 


Alergă înapoi, o apucă de braţe și o târî afară. Trupul ei 
inert era surprinzător de greu. Capul îi atârna pe spate, avea ochii 
închişi, iar gura îi rămăsese deschisă. Chiar era moartă. 

leşind din nou în ploaie, o lăsă pe iarba galbenă, se așeză în 
genunchi şi continuă să-i facă respirație gură-la-gură. Nu știa 
sigur cât timp o ţinuse în ritmul acesta constant. Un minut, două 
minute. Poate cinci. În mod evident n-avea niciun sens, dar 
continuă dincolo de orice limită rațională, pentru că, în mod 
ciudat, acest ritm îi ușura propria stare de panică, îi dădea ceva 
de făcut. Stătea acolo, în mijlocul unui potop, înconjurat de un 
oraş fantomă în flăcări și... 

Sarah scoase aerul din piept. Corpul i se ridică brusc, iar el 
îi dădu drumul, uluit. Ea se mișcă de câteva ori spasmodic, apoi o 
apucă o criză de tuse. 

— Sarah... 

Ea gemu. Se rostogoli într-o parte. O luă în braţe şi o ținu 
strâns. Respira. Dar ochii i se roteau nebunește. Nu părea 
conștientă. 

— Hai, Sarah... 

Tuşea, tremura din tot corpul. Evans se întreba dacă nu 
cumva putea să moară prin sufocare. 


— Sarah... 


Ea clătină din cap, de parcă ar fi vrut să și-l limpezească. 
Deschise ochii și-l privi. 

— Mamă, spuse ea, ce durere de cap am! Evans simți că-i 
dau lacrimile. 

Sanjong îşi privi ceasul. Ploaia se înteţise, iar ștergătoarele 
se mișcau încontinuu. Era foarte întuneric și-și aprinsese farurile. 

Aruncase radioul de ceva vreme, iar fulgerele din jurul 
mașinii se opriseră. Dar continuau în altă parte - auzea bubuitul 
îndepărtat al tunetelor. Îşi verifică GPS-ul şi realiză că se afla doar 
la câteva sute de metri de pânza de păianjen pe care trebuia s-o 
distrugă. 

Scrută șoseaua din fața sa, căutând drumul lateral. Și atunci 
văzu primul grup de rachete care se înălțau spre cer, ca nişte 
păsări negre ce ţâşneau spre norii întunecați, tulburi. 

Şi, într-o clipă, un mănunchi de fulgere se repeziră spre 
pământ, purtate de cabluri. 

La şaisprezece kilometri nord, Kenner văzu rachetele 
lansate dinspre a treia pânză de păianjen. Se gândi că dispozitivul 
acela avea doar cincizeci de rachete, ceea ce însemna că celelalte 
o sută se aflau încă la sol. 

Ajunse pe drumul lateral, coti la dreapta și ieși imediat 


într-o poiană. Intr-o parte era parcat un camion mare, cu 


remorcă. Lângă cabină stăteau doi oameni, în jachete de ploaie 
galbene. Unul dintre ei ținea în mână o cutie - detonatorul. 

Kenner nu ezită. Trase de volanul jeepului şi se îndreptă 
direct spre camion. Bărbaţii rămaseră încremeniţi o clipă, apoi 
săriră în lături în ultimul moment, tocmai când Kenner zgârie 
cabina - metalul scrâşni -, apoi se îndreptă spre câmpul de 
rachete. 

În oglinda retrovizoare îi văzu pe cei doi bărbaţi care se 
ridicau, dar deja ajunsese în interiorul pânzei de păianjen şi 
trecea prin reţeaua de cabluri, încercând să strivească 
lansatoarele sub roţi. Când le lovea, auzea: Poc! Poc! Poc! Spera 
că reușise să le împiedice lansarea, dar se înșelase. 

Chiar în față văzu alte cincizeci de rachete care scuipau 
flăcări şi se înălţau spre cer. 

Sanjong era în mijlocul celui de-al doilea luminiş. Văzu la 
dreapta o baracă din lemn, lângă care era parcat un camion. 
Baraca era luminată și văzu la fereastră câteva siluete care se 
mişcau. Înăuntru erau oameni. Din baracă ieșeau cabluri, care 
dispăreau în iarbă. 

Se îndreptă spre baracă şi apăsă butonul de pilot automat 
de pe volan. 


Văzu un bărbat care ieșea din baracă, cu o mitralieră. O 


flacără țâşni pe ţeava, spulberând parbrizul lui Sanjong. Deschise 
ușa şi sări din jeep, ţinându-şi arma departe de corp, apoi căzu şi 
se rostogoli în iarbă. 

Îşi ridică privirea la timp pentru a vedea cum jeepul izbea 
baraca. Urmară strigăte şi mult fum. Sanjong era la doar douăzeci 
de metri. Aştepta. După câteva clipe, bărbatul cu mitraliera veni 
în fugă spre jeep, căutându-l pe șofer. Striga surescitat. 

Sanjong trase un singur foc. Omul căzu. 

Aşteptă. Un al doilea bărbat ieși din cabină, urlând în 
ploaie. Îl văzu pe cel căzut și făcu un salt înapoi, lovindu-se de 
bara din faţă a jeepului. Se aplecă și începu să-l strige pe bărbatul 
rănit. 

Sanjong trase. Omul dispăru, dar Sanjong nu era sigur că-l 
nimerise. 

Trebuia să-și schimbe poziţia. Ploaia culcase iarba, așa că 
nu avea camuflajul pe care și l-ar fi dorit. Se rostogoli rapid, 
avansând zece metri în lateral, apoi se târî înainte cu grijă, 
încercând să vadă în interiorul barăcii. Dar mașina izbise uşa de 
la intrare, iar luminile se stinseseră. Era sigur că în baracă mai 
erau oameni, dar nu vedea pe nimeni. Țipetele încetaseră. Se 
auzea doar bubuitul tunetului și răpăitul ploii. 


Se încorda, ascultând. Auzi pârâitul radiourilor. Şi voci. 


Mai erau oameni în baracă. 

Aşteptă în iarbă. 

Ploaia îi intra în ochi lui Evans în timp ce învârtea cheia 
franceză, strângând piuliţele la una dintre roțile din față ale 
jeepului. Roata de rezervă era acum montată. Își șterse ochii, apoi 
strânse scurt fiecare şurub în parte. Ca să se asigure. Drumul 
înapoi pe şosea era dificil şi cu ploaia asta devenise noroios. Nu 
voia ca roata să slăbească. 

Sarah îl aştepta pe scaunul din dreapta. O adusese în 
maşină aproape târâş. Încă era în stare de şoc, aşa că fu surprins 
s-o audă strigând, ca să acopere ploaia. 

Evans privi în sus. 

Văzu în depărtare faruri. La capătul luminișului. 

Se încruntă. 

Era camionul albastru. 

— Peter! 

Lăsă din mână cheia franceză și alergă spre portiera 
şoferului. Sarah pornise deja motorul. Ajunse la volan și băgă 
jeepul în viteză. Camionul albastru se apropia de ei, traversând 
luminișul. 

— Dă-i drumul, spuse Sarah. 


Evans apăsă acceleraţia, întoarse și intră în pădure - înapoi 


pe drumul pe care veniseră. În spatele lor, clădirea în flăcări 
fusese stinsă de ploaie. Acum era doar o ruină care ardea mocnit, 
din care ieșeau nori de fum. 

Camionul albastru trecu pe lângă clădire fără să se 
oprească. Şi o luă pe urmele lor. 

Kenner se întoarse și porni spre camionul cu remorcă. 
Bărbaţii stăteau acolo, cu detonatorul în mână. Unul dintre ei 
scosese un pistol şi trăgea spre Kenner. Kenner acceleră puternic, 
îndreptându-se direct spre ei. Îl lovi pe cel cu pistolul. Corpul 
acestuia fu proiectat în aer, pe deasupra jeepului. Cel de-al doilea 
bărbat reușise cumva să scape. Kenner trase de volan. 

Se întoarse și-l văzu pe cel pe care-l lovise clătinându-se pe 
picioare prin iarbă. Celălalt nu se vedea nicăieri. Cel care se 
clătina ridică arma exact în clipa când Kenner îl lovi a doua oară. 
Căzu, iar jeepul trecu peste trupul lui. Kenner îl căuta pe celălalt 
individ - cel cu detonatorul. 

Nu-l vedea. 

Răsuci volanul. Omul nu s-ar fi putut duce decât într-un 
singur loc. 

Kenner porni spre camion. 

Sanjong aştepta în iarbă când auzi zgomotul unui motor de 


camion. Nu putea vedea din cauza propriului său jeep răsturnat. 


Camionul se afla în spatele jeepului. Auzi cum cineva îl bagă în 
viteză şi dă înapoi. 

Sanjong se ridică în picioare şi începu să alerge. Un glonţ 
țiui pe lângă el. Se aruncă din nou la pământ. Lăsaseră pe cineva 
în casă. 

Rămase în iarbă şi se târî înainte, spre camion. Gloanţele se 
înfigeau în iarbă, în jurul său. Cumva îşi dădeau seama de poziţia 
sa, chiar și în iarbă. Asta însemna... 

Se întoarse cu faţa la casă. Îşi şterse apa de pe ochi și se 
uită prin luneta armei sale. 

Individul era pe acoperișul barăcii. Aproape invizibil, cu 
excepția momentelor când se ridica să tragă. 

Sanjong ţinti puţin sub marginea acoperișului. Ştia că 
glonţul va trece prin lemn. Omul nu se mai vedea. Dar privi cum 
arma sa alunecă de pe acoperiş. 

Se ridică în picioare şi alergă spre camion, dar acesta 
pornise deja, lăsând în urmă luminișul - două faruri roşii în 
ploaie, care dispărură pe şoseaua principală. 

Kenner ieşise din jeep şi se aruncase la pământ. Îl vedea pe 
individul rămas, o siluetă dedesubtul camionului mare, cu 
remorcă. 


— Nu trage, nu trage! urla omul. 


— leşi încet, cu mâinile goale, strigă Kenner. Vreau să-ți 
văd mâinile. 

— Dar nu trage... 

— leşi de acolo. Foarte încet și... 

O salvă neașteptată de mitralieră. Lovi iarba umedă din 
jurul lui. 

Kenner își lipi fața de pământul umed și aşteptă. 

— Mai repede! spuse Sarah, privind în urmă. 

Jeepul se zdruncina prin noroi, iar farurile luminau haotic. 

— Nu cred că pot... spuse Evans. 

— Se apropie! Trebuie să mergi mai repede! Aproape 
ieşiseră din pădure. Evans vedea autostrada la câteva zeci de 
metri în față. Îşi aduse aminte că ultima porţiune a drumului 
forestier era mai puţin accidentată, așa că  acceleră, 
îndreptându-se într-acolo. leşi pe autostradă şi o luă spre sud. 

— Ce faci? spuse Sarah. Trebuie să mergem la câmpul de 
rachete. 

— E prea târziu. Ne întoarcem în parc. 

— Dar i-am promis lui Kenner... 

— E prea târziu. Priveşte furtuna. E deja foarte puternică. 
Trebuie să ne întoarcem și să ajutăm familiile alea din parc. 


Dădu drumul ștergătoarelor la maximum și acceleră pe 


şosea, spre furtună. 

În spatele lor, camionul albastru întoarse şi-i urmă. 

Agentul de poliție Miguel Rodriguez urmărise cascada. 
Acum o oră de pe stânci coborâse o ceaţă albicioasă. Acum 
căpătase o nuanţă cafenie și era mai densă. Și râul începea să se 
umfle. Curgea mai repede și căpătase o culoare maronie, mâloasă. 

Dar în parc tot nu ploua. Aerul devenise umed în mod 
simţitor şi timp de câteva minute căzuseră picături răzlețe, dar 
apoi ploaia se oprise. Câteva familii îşi abandonaseră grătarele. 
Alte câteva îşi strângeau lucrurile în mașină, din cauza furtunii 
care ameninţa. Dar majoritatea aleseseră să o ignore. Directorul 
şcolii se plimba printre participanţii la picnic, spunându-le 
oamenilor că vremea rea va trece şi rugându-i pe toți să mai 
rămână. 

Rodriguez era neliniștit. Trase de gulerul uniformei, care-l 
deranja din cauza umidității. Se plimba în sus şi-n jos pe lângă 
portiera deschisă a maşinii. Auzi cum radioul poliției emitea 
avertismente de inundație pentru Clayton County, unde se afla 
Parcul McKinley. Nu voia să mai aștepte, dar ezita încă. 

Nu înțelegea de ce nu-l sunase Kenner. Parcul era aşezat 
într-un canion și existau toate semnele unor inundaţii serioase. 


Rodriguez trăise toată viaţa în nordul Arizonei. Ştia că trebuia să 


evacueze imediat parcul. 

De ce nu sunase Kenner? 

Bătu cu degetele în portiera mașinii. 

Se hotărî să mai aştepte încă cinci minute. 

Cinci minute. Nu mai mult. 

Cel mai mult îl îngrijora cascada. Nuanţa cafenie îi 
îndepărtase pe oameni și cei mai mulţi plecaseră din zonă. Dar 
câțiva adolescenţi încă se mai jucau în bazinul de la baza 
cascadei. Rodriguez ştia că stâncile s-ar putea prăvăli în orice 
clipă. Chiar și pietrele de dimensiuni mici ar fi avut suficientă 
forță ca să-i ucidă pe cei de la poale. 

Rodriguez se gândea să evacueze zona cascadei când 
remarcă un lucru ciudat. În vârful cascadei, acolo unde apa se 
prăvălea peste stânci, văzu o camionetă cu antenă. Părea o 
mașină de televiziune. Nu scria nimic pe ea, dar avea un fel de 
siglă. Dar nu putea să-și dea seama de la această distanță. Văzu 
cum din maşină coboară un cameraman și își ocupă poziţia lângă 
cascadă, se lasă pe vine cu camera de filmat pe umăr și priveşte 
în jos, spre parc. Lângă el stătea o femeie îmbrăcată în fustă și 
bluză, care-i arăta diverse lucruri, în mai multe direcţii. Aparent, 
îi spunea ce să filmeze, căci el orienta camera în direcția indicată 


de ea. 


În mod evident era o echipă de la ştiri. 

Gândi: O echipă de la știri pentru un picnic școlar? 

Rodriguez se concentra, încercând să identifice sigla de pe 
camionetă. Era galben cu albastru, cu nişte cercuri suprapuse. Nu 
aparținea nici unei staţii locale. Dar era ceva sinistru cu echipa 
asta de filmare, care venise tocmai când furtuna se abătea asupra 
parcului. Se hotărî să meargă să le vorbească. 

Kenner nu voia să-l ucidă pe omul care se ghemuise acum 
sub mașină. Niciun membru al FAC nu fusese capturat până acum 
şi acesta părea un candidat potrivit. Kenner își dădea seama după 
vocea omului că era speriat. Și părea tânăr, probabil înjur de 
douăzeci de ani. Probabil că moartea prietenului său îl tulburase. 
Cu siguranță nu mânuia mitraliera foarte bine. 

Acum îi era teamă că va muri şi el. Poate că avea îndoieli în 
privinţa cauzei sale. 

— leşi acum! urlă Kenner. leşi şi totul o să fie în regulă. 

— Du-te-n mă-ta! spuse individul. Cine dracului ești tu? 
Care-i problema ta? Nu înţelegi, frate? Noi încercăm să salvăm 
planeta. 

— Încălcaţi legea, spuse Kenner. 

— Legea, spuse disprețuitor omul. Legea e proprietatea 


corporațiilor care poluează mediul şi distrug viața oamenilor. 


— Singurul care ucide eşti tu, spuse Kenner. Tunetele 
bubuiau, iar fulgerele luminau palid din spatele norilor ca de 
cerneală. Era absurd să poarte o astfel de conversaţie în mijlocul 
unei furtuni. 

Dar merita, ca să-l prindă pe individ în viaţă. 

— Hei, eu nu omor pe nimeni, spuse omul. Nici măcar pe 
tine. 

— Omori copilași, spuse Kenner, în parc. Ucizi familii care 
au venit la picnic. 

— Victimele sunt inevitabile când lupţi pentru o cauză 
socială. Istoria ne-a arătat asta. 

Kenner nu era sigur dacă tipul credea ce spune, dacă fusese 
îndoctrinat în școală sau reacţiona așa din cauza fricii. Dar poate 
că voia să-i distragă atenţia... 

Privi spre dreapta, pe sub vehiculul său. Şi văzu două 
picioare care se mișcau pe lângă jeep, înaintând spre el. 

La naiba, gândi el. Era dezamăgitor. Ținti cu grijă, trase o 
singură dată şi-l nimeri pe individ în gleznă. Omul ţipă de durere 
şi căzu pe spate. Kenner îl vedea sub mașină. Nu era tânăr, avea 
în jur de patruzeci-patruzeci şi cinci de ani. Bărbos. Ținea în 
mână o mitralieră şi se rostogolea pe o parte ca să tragă... 


Kenner trase de două ori. Capul omului căzu pe spate. 


Scăpă mitraliera și rămase nemișcat, zăcând într-o poziţie 
nefirească pe iarbă. 

Omul de sub trailer începu să tragă cu mitraliera. Gloanţele 
zburau în toate sensurile. Kenner auzi de mai multe ori cum 
perforau jeepul. Rămase în iarbă, cu capul la pământ. 

Când tirul se opri, strigă: 

— Îţi mai dau o şansă! 

— Du-te-n mă-ta! 

Kenner aşteptă. Urmă o tăcere lungă. Ascultă zgomotul 
ploii. Devenise foarte violentă. Aşteptă. Tipul strigă: 

— M-ai auzit, imbecil împuţit? 

— Te-am auzit, spuse Kenner, şi trase un singur foc. 

Era un adevărat potop, se gândea Evans în timp ce ţinea 
strâns volanul. Ploaia cădea ca un torent dens. Chiar și cu 
ştergătoarele la maximum, îi era aproape imposibil să vadă în 
față. Redusese viteza la optzeci, apoi la șaizeci și cinci de 
kilometri la oră. Acum ajunsese la cincizeci. Și camionul din 
spatele lor încetinise. Nu prea aveau de ales. 

Depăși una sau două mașini, dar ambele opriseră la 
marginea șoselei. Era alegerea rezonabilă. 

Asfaltul era inundat și în orice mică denivelare se forma un 


lac sau un pârâu. Uneori nu-şi putea da seama cât de adâncă era 


apa şi nu voia să-şi ude motorul. Tură motorul, ca să-l mențină 
uscat. 

Nu vedea niciun indicator. Era aproape la fel de întuneric 
ca noaptea, mergea cu farurile aprinse, dar nu prea îi erau de 
mare folos. Nu vedea decât la câţiva metri în faţă, prin ploaie. 

Se uită la Sarah, dar ea privea fix înainte. Nu se mișca, nu 
vorbea. Se întrebă dacă se simţea bine. 

Uneori vedea în oglinda retrovizoare farurile camionului 
care-i urmărea, alteori nu. Atât de tare ploua. 

— Cred că aproape am ajuns în parc, spuse el. Dar nu sunt 
sigur. 

Parbrizul începea să se aburească pe interior. Îl şterse cu 
dosul brațului şi cu cotul, iar geamul scârțâi. Acum vedea puţin 
mai bine. Se aflau în vârful unui deal lin și se îndreptau spre... 

— Căcat. 

— Ce e? spuse Sarah. 

— Uită-te. 

La poalele dealului se afla un canal de patru metri și 
jumătate, iar şoseaua trecea peste câteva ţevi care transportau 
apă. Mai devreme, canalul păruse doar un fir argintiu printre 
stânci. Dar se lăţise, se umflase şi inundase şoseaua, iar apa se 


mișca rapid. 


Evans nu-și dădea seama cât de adâncă era. Probabil că nu 
foarte adâncă. 

— Peter, spuse Sarah. Ai oprit. 

— Știu. 

— Nu te poţi opri. 

— Nu ştiu dacă pot trece prin chestia asta, spuse el. Nu știu 
cât de adâncă... 

Cincisprezece centimetri de apă sunt de-ajuns ca să ia pe sus 
o mașină. 

— N-ai de ales. 

Văzu în oglinda retrovizoare farurile camionului. Începu să 
coboare dealul, spre canal. Continuă să privească în oglindă, 
aşteptând să vadă ce face camionul. Încetinise, dar rămăsese pe 
urmele jeepului care cobora dealul. 

— Ţine pumnii strânși, spuse Evans. 

— Ţin totul strâns. 

Intră în apă. Şiroia în jurul mașinii, împroșcând până la 
geam și bolborosea pe sub podea. Se temea că va fi afectat 
contactul, dar până acum totul mergea bine. 

Oftă. Se apropia de mijlocul canalului și nu era atât de 
adânc. Nu mai mult de cinci-șase centimetri. Aveau să iasă cu 


bine din el. 


— Peter... Sarah arătă în faţă. 

Un camion cu remorcă venea spre ei. Farurile luminau 
intermitent. Nu încetinea deloc. 

— E un idiot, spuse Evans. 

Mişcându-se încet prin apă, coti la dreapta, spre limita 
şoselei, ca să-i facă loc. 

Ca răspuns, camionul se îndreptă direct spre el. Nu 
încetinea, Apoi văzu sigla de pe cabină. Scria, cu litere roşii, „A & 
p”. 

— Peter, fă ceva! 

— Cum ar fi ce? 

— Fă ceva! 

Câteva tone de oțel se îndreptau amenințător spre el. Privi 
în oglinda retrovizoare. Camionul albastru se afla încă pe urmele 
lor, din ce în ce mai aproape. Îl prinseseră la mijloc. Aveau de 
gând să-l scoată de pe şosea. Trailerul intrase în apa mai adâncă, 
repezindu-se înainte. Apa țâșşni în toate părţile. 

— Peterrr! N-avea de ales. 

Răsuci volanul şi ieşi de pe șosea, plonjând în apa râului. 

Jeepul căzu cu botul în apă, iar apa trecu peste capotă până 
la parbriz şi o clipă crezu că se vor scufunda acolo. Apoi bara de 


protecţie se poticni în pietrele de la fundul apei, roțile căpătară 


stabilitate şi maşina se echilibra. 

Pentru o clipă, se gândi încântat că va reuşi să conducă prin 
albia râului - apa nu era atât de adâncă, de fapt - dar aproape 
instantaneu motorul muri și simţi cum roţile din spate începură 
să se învârtă necontrolat. 

Erau neajutorați, în voia curentului. 

Evans răsuci cheia în contact, încercând să pornească din 
nou motorul, dar nu mergea. Jeepul se mișca ușor, legănându-se 
şi poticnindu-se de stânci. Din când în când se oprea și atunci se 
gândea să iasă, dar apoi începea să plutească din nou în aval. 

Privi peste umăr. Șoseaua era surprinzător de departe. 
Acum, că motorul murise, geamurile se abureau rapid. Fu nevoit 
să şteargă toate geamurile ca să vadă ceva. 

Sarah tăcea. Se agățase de braţele scaunului său. 

Mașina se opri din nou, din cauza unei pietre. 

— Să ne dăm jos? întrebă Sarah. 

— Nu cred, spuse el. Simţea cum mașina se împotmolise în 
apa curgătoare. 

— Ba eu aşa cred. 

Mașina începu din nou să se miște. Încercă din nou 
contactul, dar nu voia să pornească. Alternatorul fornăia și 


sfârâia. Apoi îşi aduse aminte. 


— Sarah, deschide geamul. 

— Ce? 

— Deschide geamul. 

— Aha. Apăsă pe buton. Nu merge. 

Evans încercă să deschidă geamul pe partea sa. Nici el nu 
reuși. Sistemele electrice erau scoase din uz. 

Îşi încercă norocul cu geamurile din spate. Cea din stânga 
se deschise ușor. 

— Hei! Am reușit. 

Sarah nu spuse nimic. Privea înainte. Râul se mișca mai 
repede, iar maşina prindea viteză. 

Evans ștergea încontinuu geamurile aburite, încercând să 
vadă, dar era dificil şi brusc mașina se zdruncină puternic, iar 
după aceea începu să se mişte altfel. Înainta rapid, învârtindu-se 
uşor în cerc. Roţile nu mai atingeau nicio piatră. 

— Unde suntem? Ce s-a întâmplat? 

Începură să şteargă amândoi geamurile, frenetic, ca să le 
curețe. 

— O, Doamne! spuse Sarah, când putu să vadă. 

Se aflau în mijlocul râului. Maroniu din cauza mâlului, 
curgea cu repeziciune, creând valuri de apă spumegândă. Ducea 


cu el ramuri mari de copaci și tot felul de gunoaie. Maşina mergea 


din ce în ce mai repede. 

Apa începu să se infiltreze prin podea. Picioarele li se 
udaseră. Evans știa ce înseamnă asta. 

Se scufundau. 

— Cred că ar trebui să ieşim, Peter. 

— Nu. 

Privea valurile statice de apă spumegândă. Erau căderi de 
apă, bolovani imenși, canale. Poate că dacă ar fi avut căşti și 
costume de protecţie, ar fi putut încerca să intre în mijlocul 
curentului. Dar fără căști ar muri. 

Mașina se înclină spre dreapta, apoi se echilibra din nou. 
Dar îşi dădea seama că mai devreme sau mai târziu se va 
răsturna și se va scufunda. Și bănuia că se va scufunda rapid. 

Privi pe fereastră și spuse: 

— Ți se pare cunoscut? Ce râu e ăsta? 

— Ce contează? ţipă Sarah. 

Apoi Evans spuse: 

— Priveşte! 

Agentul de poliție Rodriguez văzu jeepul care se clătina şi 
se învârtea pe râu şi porni imediat sirena mașinii sale. Apucă 
portavocea și se întoarse spre cei de la picnic. 


— Oameni buni, părăsiţi vă rog zona! Avem o inundație 


chiar acum! Toată lumea să se îndrepte spre zone mai înalte în 
clipa asta! 

Porni din nou sirena. 

— Acum, toată lumea! Veniţi mai târziu după lucruri. 
Acum! 

Se uită din nou după jeep, dar de-abia se mai vedea, căci o 
luase în josul râului spre pasajul superior McKinley. Și sub pasaj 
se afla cascada, o cădere de treizeci de metri. 

Mașina şi pasagerii săi n-aveau cum să scape. 

Și nu se putea face nimic pentru ei. 

Evans nu putea gândi, nu putea face planuri - nu putea 
decât să reziste. Jeepul se răsucea și se întorcea în vârtejul apei. 
Vehiculul se scufunda din ce în ce mai mult, iar apa care ajunsese 
până la genunchi era rece ca gheața și părea să afecteze 
stabilitatea maşinii, care se mișca imprevizibil. 

La un moment dat se lovi cap în cap cu Sarah, care gemu, 
dar nici ea nu spunea nimic. Apoi se izbi cu capul de ușă și ameţi. 

Văzu în față un pod, o șosea susținută de stâlpi masivi de 
beton. Fiecare stâlp adunase în jurul său obiectele aduse de apă; 
pilonii erau înfășuraţi într-o țesătură încurcată de crengi de 
copac, bușteni arşi, scânduri vechi și gunoaie plutitoare, așa că nu 


prea aveau pe unde să treacă. 


— Sarah, urlă el, desfă-ţi centura de siguranţă! Centura lui 
se afla sub apa înghețată. Se luptă cu ea, în timp ce mașina era 
purtată înainte. 

— Nu pot, spuse ea. Nu ajung la ea. Se aplecă s-o ajute. 

— Ce facem? 

— O să ieşim, spuse el. 

Mașina se repezi înainte, apoi se lovi de o adunătură de 
crengi. Se clătină din cauza curentului, dar rămase pe loc. 

Se tot izbea de un frigider vechi (un frigider? gândi Evans) 
care plutea în apă, în apropiere. Râul crescuse atât de mult învârt 
şoseaua se afla la doar trei metri deasupra lor. 

— Trebuie să ieşim, Sarah. 

— Mi s-a înţepenit centura; nu pot. 

Se aplecă s-o ajute, afundându-şi mâinile în apă, în căutarea 
centurii. Nu vedea nimic din cauza mâlului. Trebuia să se 
descurce doar pipăind. 

Apoi simţi că maşina începe să se miște. 

Era pe punctul de a se elibera. 

Sanjong conducea nebunește pe șoseaua de deasupra. Îi 
văzuse pe Peter şi Sarah în jeep, duşi de curent spre pod. Îi văzu 
cum se lovesc de pilon și cum rămân acolo, într-o poziţie precară. 


Pe pod era o colcăială de mașini care părăseau parcul, 


pasageri panicaţi, claxoane, confuzie. Sanjong traversă podul şi 
sări din maşină. Începu să alerge pe pod, spre mașina de 
dedesubt. 

Evans se ținea cu disperare în timp ce jeepul se răsucea și 
se rostogolea în mijlocul vârtejului. Frigiderul se lovea de ei, iar şi 
iar. Prin geamurile sfărâmate pătrunseseră crengi, ale căror 
capete tremurau ca nişte degete. Centura lui Sarah se blocase, 
probabil că se stricase încuietoarea. Degetele lui Evans 
amorțiseră din cauza frigului. Ştia că mașina nu va rămâne în 
acea poziție foarte mult timp. Simțea cum o trage curentul, cum o 
târăşte într-o parte. 

— Nu pot s-o deschid, Sarah, spuse el. 

Apa crescuse; acum le ajungea aproape până la piept. 

— Ce facem? spuse ea. 

În ochii ei se citea panică. 

O clipă nu ştiu ce să facă, apoi gândi sunt un idiot şi se 
aruncă peste ea, intră cu capul sub apă şi căută locul de unde era 
prinsă în uşă. Trase de centură cam un metru, îşi scoase capul din 
apă, ca să respire. 

— leşi acum! ţipă. leşi! 

Ea înţelese imediat, se sprijini cu mâinile de umărul lui și 


alunecă din strânsoarea centurii. El intră din nou cu capul în apă, 


dar simți că e liberă. Ea se duse pe bancheta din spate, lovindu-l 
în cap. 

leşise din nou la suprafață, respirând greu. 

— Acum ieși, urlă el. 

Maşina începea să se miște. Crengile trosneau. Frigiderul 
izbea maşina. 

Faptul că era sportivă o ajută foarte mult pe Sarah. Se 
strecură prin geamul din spate şi se ținu de maşină. 

— Apucă-te de crengi! Urcă-te! Se temea că o va lua 
curentul dacă se ținea de mașină. Se cațără pe bancheta din spate, 
apoi se strecură pe geam. Maşina începea să se elibereze, mai 
întâi tremurând uşor, apoi mişcându-se de-a dreptul, rotindu-se 
în jurul grămezii de gunoaie, iar el ieşise doar pe jumătate. 

— Peter! urlă Sarah. 

Plonja, aruncându-se spre crengi şi se zgârie pe față, dar 
simți cum mâinile îi apucă crengile mai mari și-și trase trupul 
afară din maşină exact în clipa în care curentul o smulse, târând-o 
pe sub pod. 

Mașina dispăruse. 

O văzu pe Sarah care se urca pe grămada de gunoaie și 
apucă grilajul de beton al podului. O urmă, tremurând de frig şi 


de frică. Peste câteva clipe simți o mână puternică, care-l trase 


afară. Privi în sus și-l văzu pe Sanjong care-i rânjea. 

— Prietene. Eşti un norocos. 

Evans trecu peste grilaj şi se prăvăli la pământ, gâfâind 
extenuat. 

Auzi în depărtare sunetul unei sirene de poliție şi o 
portavoce care lătra niște ordine. Deveni conștient de traficul de 
pe pod, de claxoane, de panică. 

— Hai, spuse Sarah, ajutându-l să se ridice. Cineva o să te 
calce cu mașina dacă stai aici. 

Agentul Rodriguez încă mai urca oamenii în mașini, dar în 
parcare era haos, iar pe pod se creaseră blocaje. Ploaia se 
înteţise. Asta îi făcea pe oameni să se miște mai repede. 

Rodriguez privi cu îngrijorare spre cascadă, observă că 
devenise de un brun închis și că acum curgea mai rapid. Văzu că 
echipa de televiziune plecase. Camioneta nu se mai vedea 
deasupra cascadei. Asta era ciudat, gândi el. Te-ai fi aşteptat să 
rămână să filmeze evacuarea de urgenţă. 

Mașinile claxonau pe pod, unde traficul se împotmolise. 
Văzu câțiva oameni care ieşiseră din mașini şi se uitau în direcția 
opusă. Ceea ce nu putea să însemne decât că jeepul se prăvălise 
în cascadă. 


Rodriguez se strecură la volan să ceară prin stație o 


ambulanță. Atunci auzi că fusese deja chemată o ambulanţă la 
Dos Cabezas, la douăzeci și cinci de kilometri spre nord. Se pare 
că un grup de vânători beţi se încăieraseră şi avusese loc un 
schimb de focuri. Doi oameni muriseră şi al treilea era rănit. 
Rodriguez clătină din cap. Afurisiţii ăia plecau cu o puşcă şi o 
sticlă de coniac fiecare, stăteau și beau din cauza ploii și înainte 
să-ți dai seama ce se întâmplă, doi erau deja morți. Se întâmpla în 
fiecare an. Mai ales în preajma sărbătorilor. 

FLAGSTAFF 

LUNI, 11 OCTOMBRIE 

4.03 P.M. 

— Nu înțeleg de ce e nevoie de asta, spuse Sarah, care 
stătea în pat. Avea electrozi atașați pe piept şi picioare. 

— Vă rog să nu vă mişcaţi, spuse asistenta. Încercăm să 
facem nişte evaluări. 

Se aflau într-o mică boxă, plină de monitoare, din spitalul 
de urgenţă Flagstaff. Kenner, Evans și Sanjong insistaseră să o 
ducă aici. Aşteptau afară. Îi auzea vorbind încet. 

— Dar am douăzeci şi opt de ani, spuse Sarah. N-o să fac 
infarct. 

— Doctorul vrea să vă verifice căile circulatorii. 


— Căile circulatorii? Dar n-am nimic la căile circulatorii. 


— Doamnă, vă rog să vă întindeți şi să nu vă mișcați. 

— Dare... 

— Şi să nu vorbiţi. 

Se întinse. Oftă. Privi spre monitor, care arăta linii albe, 
neregulate. 

— E absurd. N-am nimic la inimă. 

— Nu, aşa se pare, spuse asistenta, arătând spre monitor. 
Aţi fost foarte norocoasă. 

Sarah oftă. 

— Deci pot să mă ridic acum? 

— Da. Şi să nu vă faceţi probleme în legătură cu semnele de 
la arsură. O să dispară cu timpul. 

— Ce semne de arsură? Asistenta arătă spre pieptul ei. 

— Sunt foarte superficiale. 

Sarah se ridică şi se uită în jos, spre bluza ei. Văzu benzile 
adezive cu care erau prinși electrozii. Dar mai văzu și câteva 
dungi de un cafeniu deschis, urme care se întindeau de-a lungul 
pieptului şi abdomenului ei. Ca niște zigzaguri sau ceva de felul 
ăsta... 

— Ce e asta? 

— De la fulgere. 


— Ce?! 


— Aţi fost lovită de fulger, spuse asistenta. 

— Ce tot spuneţi? 

Intră doctorul, un bărbat absurd de tânăr, care chelea 
prematur. Părea foarte ocupat și îngrijorat. 

— Nu vă faceţi probleme în legătură cu arsurile acelea, 
spuse el, o să dispară foarte repede. 

— E de la fulger? 

— De fapt, e ceva foarte banal. Ştiţi unde vă aflați? 

— La spitalul Flagstaff. 

— Ştiţi în ce zi suntem? 

— Luni. 

— Corect. Foarte bine. Uitaţi-vă la degetul meu, vă rog. 
Ţinu degetul în faţa ei, îl mișcă la stânga și la dreapta, în sus și în 
jos. Urmăriţi-l. Foarte bine. Mulţumesc. Vă doare capul? 

— M-a durut. Dar acum nu. Vreţi să spuneţi că am fost 
lovită de fulger? 

— De asta să fiți sigură, spuse doctorul, aplecându-se să-i 
lovească genunchii cu un ciocan de cauciuc. Dar nu prezentați 
semne de hipoxie. 

— Hipoxie... 

— Lipsă de oxigen. Vedeţi, când are loc un stop cardiac... 


— Ce tot spuneţi acolo? 


— E normal să nu ţineţi minte, spuse doctorul. Dar 
prietenii dumneavoastră spun că aţi făcut stop cardiac, iar unul 
dintre ei v-a resuscitat. Zice că a durat patru sau cinci minute. 

— Vreţi să spuneţi că am fost moartă? 

— Aţi fi fost, dacă n-aţi fi fost resuscitată. 

— Peter m-a resuscitat? Trebuie să fi fost Peter, gândi. 

— Nu ştiu cine a fost. Acum îi lovea uşor coatele cu 
ciocanul. Dar sunteţi o tânără foarte norocoasă. Aici avem cam 
trei-patru morți pe an din cauza fulgerelor. Și uneori arsuri foarte 
grave. Sunteţi în regulă. 

— Era tipul tânăr? spuse ea. Peter Evans? El? Doctorul 
ridică din umeri. 

— Când aţi făcut ultima oară antitetanos? spuse el. 

— Nu înţeleg, spuse Evans. La ştiri au spus că erau 
vânători. Un accident de vânătoare sau o ceartă. 

— Aşa e, spuse Kenner. 

— Dar îmi spuneţi că voi i-aţi împuşcat? Evans se uita de la 
Kenner la Sanjong. 

— Ei au tras primii, spuse Kenner. 

— Doamne, spuse Evans. Trei morţi? îşi mușcă buza. 

Dar de fapt avea sentimente contradictorii. S-ar fi așteptat 


ca prudenţa sa înnăscută să fie mai puternică - o serie de 


omoruri, poate chiar crime, la care era complice sau cel puţin 
martor, așa că ar fi putut fi târât în tribunal, dezonorat, scos din 
barou... De obicei așa funcționa mintea lui. Pe asta ar fi pus 
accentul pregătirea sa juridică. 

Dar în acel moment nu se simţea deloc anxios. Extremiștii 
fuseseră descoperiţi şi uciși. Nu era nici surprins, nici tulburat de 
aceste veşti. Dimpotrivă, simţea chiar o anumită satisfacție. 

Realiză că experienţa din crevasă îl schimbase - și era o 
schimbare permanentă. Cineva încercase să-l ucidă. Nu și-ar fi 
imaginat aşa ceva pe când creştea în suburbiile Clevelandului, 
sau în colegiu, sau la facultatea de drept. Nu şi-ar fi putut imagina 
aşa ceva în timp ce-și trăia viața obișnuită, în timp ce lucra 
pentru firma sa din Los Angeles. 

Aşa că n-ar fi putut prevedea modul în care simţea că se 
schimbase. Se simţea de parcă ar fi fost mișcat din loc fizic - de 
parcă cineva l-ar fi ridicat și l-ar fi dus trei metri în lateral. Nu se 
mai afla în același loc. Dar se schimbase și înăuntru. Simţea un fel 
de nonşalanţă care îi era necunoscută. Lumea era plină de 
realități neplăcute și înainte evitase în mod evident să le 
privească, sau schimbase subiectul, sau găsise justificări pentru 
cele întâmplate. Îşi închipuise că era o strategie acceptabilă în 


viață - de fapt, că era o strategie mai umană. Nu mai credea asta. 


Dacă cineva încerca să te ucidă, nu puteai alege să-ţi întorci 
privirea în altă parte sau să schimbi subiectul. Erai obligat să faci 
față comportamentului acelei persoane. Experienţa însemna, 
până la urmă, pierderea anumitor iluzii. 

Lumea nu era așa cum ţi-o doreai. 

Lumea era aşa cum era. 

Existau oameni răi pe lume. Trebuiau opriţi. 

— Aşa e, spuse Kenner, încuviințând ușor din cap. Trei 
morți. Nu-i aşa, Sanjong? 

— Aşa e. 

— Dă-i în mă-sa, spuse Evans. Sanjong aprobă din cap. 
Kenner rămase tăcut. 

Avionul porni spre Los Angeles la ora şase. Sarah stătea în 
față, privind pe geam. Îi asculta pe bărbaţi, care discutau în spate. 
Kenner vorbea despre ce avea să se întâmple mai departe. 
Indivizii uciși erau identificaţi. Armele, camioanele și hainele lor 
erau cercetate. lar echipa de televiziune fusese deja găsită; 
camioneta aparținea KBBD, o televiziune prin cablu din Sedona. 
Primiseră un apel anonim, în care li se spusese că polițiștii 
fuseseră neglijenţi şi că permiseseră desfășurarea unui picnic în 
ciuda avertismentelor de inundații și era foarte probabil să aibă 


loc un dezastru. De aceea se duseseră în parc. 


Se pare că nimănui nu-i trecuse prin cap să-i întrebe cum 
de primiseră un telefon anonim cu jumătate de oră înaintea 
emiterii avertismentelor de inundaţii de la centrul NEXRAD. 
Apelul fusese totuși identificat. Se sunase de la un telefon public 
din Calgary, Canada. 

— Asta înseamnă organizare, spuse Kenner. Știau numărul 
televiziunii din Arizona înainte de a iniţia toată chestia asta. 

— De ce Calgary? întrebă Evans. De ce de acolo? 

— Pare un fel de sediu central al acestei grupări, spuse 
Kenner. 

Sarah privi norii. Jetul zbura pe deasupra vremii. Soarele 
apunea, o panglică aurie la vest. Priveliştea era paşnică. 

Evenimentele de peste zi păreau să fi avut loc cu luni, chiar 
ani în urmă. 

Îşi privi pieptul şi văzu urmele palide, maronii, lăsate de 
fulger. Luase o aspirină, dar încă simțea dureri uşoare, arsuri. Se 
simţi marcată. O femeie marcată. 

Nu mai voia să asculte ce spuneau bărbaţii, ci doar să le 
audă sunetul vocii. Observă că vocea lui Evans își pierduse 
ezitarea aceea de băiețaș. Nu mai protesta împotriva spuselor lui 
Kenner. Părea cumva mai bătrân, mai matur, mai puternic. 


După un timp veni să stea lângă ea. 


— Te deranjează compania? 

— Nu. 

Îi făcu semn să se aşeze. 

Se lăsă în scaun, tresărind uşor. 

— Te simţi bine? o întrebă. 

— Sunt bine. Tu? 

— Am nişte mici dureri. De fapt, mari dureri. Cred că m-am 
lovit în mașină. 

Ea dădu din cap și apoi privi un timp pe fereastră. Apoi se 
întoarse din nou spre el. 

— Când aveai de gând să-mi spui? 

— Ce să-ți spun? 

— Că mi-ai salvat viaţa. A doua oară. El ridică din umeri. 

— Am crezut că ştii. 

— Nu știam. 

Se simţi cuprinsă de furie. Nu știa de ce se înfuriase, dar aşa 
era. Poate că acum se simţea oarecum datoare sau... sau... nu știa 
de ce. Pur și simplu era furioasă. 

— Scuze, spuse el. 

— Mulţumesc. 

— Mă bucur că te-am putut ajuta. 


Zâmbi, se ridică și se duse din nou în spatele avionului. 


Era ciudat, gândi ea. Avea el ceva al lui. Ceva surprinzător, 
ce nu observase până acum. 

Când se uită din nou pe geam, soarele apusese. Panglica 
aurie devenea mai densă, mai întunecată. 

SPRE LOS ANGELES LUNI, 11 OCTOMBRIE 6.25 P.M. 

În spatele avionului, Evans bea un martini şi privea fix 
monitorul de pe perete. Aveau o conexiune prin satelit la canalul 
de ştiri din Phoenix. Se vedeau trei prezentatori, doi bărbaţi și o 
femeie, așezați în jurul unei mese ovale. În spatele lor se putea 
citi titlul „Crime în Canyon County”, care aparent se referea la 
moartea celor trei indivizi la Flagstaff, dar Evans ajunsese prea 
târziu pentru a prinde ştirea. 

— Mai avem şi alte ştiri din Parcul Naţional McKinley, unde 
o avertizare de inundații a salvat vieţile a trei sute de elevi aflaţi 
într-un picnic şcolar. Agentul Mike Rodriguez i-a povestit 
reporterului nostru, Shelly Stone, ce s-a întâmplat. 

Urmă un scurt interviu cu agentul de poliție, care fu 
laconic, aşa cum cerea situaţia. Nici Kenner, nici echipa sa nu fură 
menționați. 

Apoi urmară imagini cu jeepul răsturnat al lui Evans, care 
se zdrobise la baza cascadei. Rodriguez spuse că, din fericire, în 


mașină nu se afla nimeni în momentul în care fusese luată de 


curent. 

Evans își sorbi martiniul. 

Cei trei prezentatori reveniră pe ecran, iar unul dintre 
bărbaţi spuse: 

— Avertismentele de inundaţii rămân în vigoare, deşi astfel 
de fenomene nu sunt caracteristice pentru această perioadă a 
anului. 

— Se pare că se schimbă vremea, spuse femeia, dându-și 
părul pe spate. 

— Da, Marla, vremea se schimbă cu certitudine. Johnny 
Riviera ştie mai multe despre acest subiect. 

În cadru apăru un bărbat mai tânăr, probabil prezentatorul 
de la meteo. 

— Mulţumesc, Terry. Bună seara tuturor. Dacă sunteţi 
rezident cu state vechi în Grand Canyon State, ați observat, 
probabil, că vremea se schimbă aici, iar oamenii de știință au 
confirmat că de vină este vechea noastră cunoştinţă, încălzirea 
globală. Inundaţiile de azi sunt doar un exemplu al pericolelor ce 
ne aşteaptă - condiţii meteo extreme, cum ar fi inundaţii, tornade 
şi secete - toate fiind rezultatul încălzirii globale. 

Sanjong îi dădu un ghiont lui Evans şi-i înmâna o foaie de 


hârtie. Era un prinţ după comunicatul de presă de pe site-ul 


FNRM. Sanjong îi arătă textul: „... oamenii de știință au căzut de 
acord asupra pericolelor ce ne așteaptă: condiţii meteo extreme, 
cum ar fi inundaţii, tornade și secete - toate fiind rezultatul 
încălzirii globale”. 

— Tipul ăsta citeşte un comunicat de presă? întrebă Evans. 

— Aşa se procedează acum, spuse Kenner. Nici măcar nu se 
deranjează să schimbe câte o frază, două acolo. Citesc pur și 
simplu comunicatul. Şi ceea ce spune e fals, bineînţeles. 

— Atunci care e cauza creșterii frecvenţei fenomenelor 
extreme în lume? întrebă Evans. 

— Nu există o creştere. 

— S-au făcut studii? 

— În mod repetat. Studiile nu arată nicio creştere a 
frecvenţei fenomenelor extreme în ultimul secol. Sau în ultimii 
cincisprezece ani. lar modelele de circulație generală nu prevăd 
vreme extremă. Dacă e să spunem adevărul, teoria încălzirii 
globale prezice scăderea frecvenţei fenomenelor extreme. 

— Deci mănâncă rahat? spuse Evans. 

— Exact. Ca și comunicatul de presă, de altfel. 

Pe ecran, tipul de la meteo spunea: „... devine atât de 
critică, încât, conform ultimelor știri - ascultați cu atenţie -, 


ghețarii din Groenlanda se topesc şi în curând vor dispărea 


complet. Acești ghețari sunt groși de cinci kilometri, oameni buni. 
Asta înseamnă o grămadă de gheaţă. Un nou studiu estimează o 
creştere cu şase metri a nivelului mării. Deci vindeţi-vă 
proprietăţile de pe plajă chiar acum”. 

— Dar de asta ce zici? S-a dat la ştiri la LA ieri, spuse Evans. 

— Nu le-aş numi ştiri, răspunse Kenner. Oamenii de știință 
de la Reading au făcut simulări pe computer care au sugerat că 
Groenlanda şi-ar putea pierde stratul de gheață în următorii 
câteva mii de ani. 

— Mii de ani? 

— Ar putea pierde. Evans arătă spre televizor. 

— N-a spus că s-ar putea întâmpla peste câteva mii de ani. 

— Ca să vezi, spuse Kenner. Pe-asta a omis-o. 

— Dar ai spus că nu sunt știri... 

— Spune-mi tu, îţi faci multe griji în legătură cu ceea ce s-ar 
putea întâmpla peste o mie de ani? 

— Nu. 

— Crezi că oamenii ar trebui să fie îngrijoraţi? 

— Nu. 

— Păi asta e. 

După ce-şi termină băutura, adormi brusc. Corpul îl durea; 


oricum s-ar fi răsucit pe scaun, tot îl durea ceva - spatele, 


picioarele, șoldurile. Era rănit şi epuizat. Şi puţin ameţit de 
băutură. 

Închise ochii şi se gândi la buletinele de știri despre 
evenimente ce se vor produce peste o mie de ani. 

Toate prezentate ca fiind știri de ultimă oră, probleme de 
viață și de moarte. 

Peste o mie de ani. 

Îşi simţi ochii obosiţi. Capul îi căzu în piept, apoi tresări 
violent când se auzi intercom-ul. 

—  Puneţi-vă centurile de siguranță, spuse căpitanul. 
Aterizăm pe Van Nuys. 

VANNUYS 

LUNI, 11 OCTOMBRIE 7.30 P.M. 

Nu voia decât să doarmă. Dar când aterizară, își verifică 
mesajele de pe mobil și văzu că i se simțţise lipsa, eufemistic 
vorbind. 

„Domnule Evans. Sunt Eleanor de la biroul lui Nicholas 
Drake. V-aţi uitat mobilul. E la mine. Și domnul Drake ar vrea să 
vă vorbească”. 

„Peter, sunt Jennifer Haynes, de la biroul lui John Balder. 
Am vrea să vii mâine la birou, nu mai târziu de ora zece 


dimineaţa. E foarte important. Sună-mă dacă nu reușești să 


ajungi, dintr-un motiv sau altul. Ne vedem atunci”. 

„Peter, sună-mă. Sunt Margo. Am ieșit din spital”. 

„Domnule Evans, sunt Ron Perry de la poliția din Beverly 
Hills. Nu aţi venit la ora patru, când trebuia să daţi o declaraţie 
scrisă. Nu vreau să emit un mandat de arestare pe numele 
dumneavoastră. Sunaţi-mă. Aveţi numărul”. 

„Aici Herb Löwenstein. Unde dracu’ eşti? Nu angajăm 
asociaţi juniori ca să dispară în fiecare zi. Avem treabă pe aici. Au 
sunat oamenii lui Balder. Vor să mergi mâine la biroul din Culver 
City la ora zece fix mâine dimineaţă. Sfatul meu e să te duci sau să 
începi să-ţi cauţi altă slujbă”. 

„Domnule Evans, sunt Ron Perry de la poliția din Beverly 
Hills. Vă rog să mă sunațţi cât mai urgent”. 

„Peter, sună-mă. Sunt Margo”. 

„Peter, vrei să ne vedem în seara asta? Sunt Janis. 
Sună-mă'. 

„Domnule Evans, vă caută domnul Drake, din biroul 
FNRM”. 

„Peter, sunt Lisa de la biroul domnului Löwenstein. Te-a 
căutat poliția. M-am gândit să te anunț”. 

„Peter, sunt Margo. Când îmi sun avocatul mă aştept să mă 


sune înapoi. Nu fi porc. Sună-mă'. 


„Sunt Ron Perry de la poliţia din Beverly Hills. Dacă nu am 
veşti de la dumneavoastră o să-i cer judecătorului să emită un 
mandat de arestare pentru dumneavoastră”. 

„Evans, sunt Herb Löwenstein. Eşti un idiot căcăcios. Poliţia 
o să emită un mandat de arestare pe numele tău. Rezolvă imediat 
problema. Membrii acestei firme nu sunt arestaţi”. 

Evans oftă, apoi închise. 

— Probleme? spuse Sarah. 

— Nu. Dar se pare că pentru moment n-o să am parte de 
somn. 

Îl sună pe detectivul Ron Perry şi i se spuse că plecase 
acasă şi că a doua zi se va afla la tribunal. Își va ţine mobilul 
închis. Evans lăsă un număr unde să fie sunat. 

Îl sună pe Drake, dar acesta plecase. 

Îl sună pe Löwenstein, dar nu era în birou. 

O sună pe Margo, dar nu răspunse. 

O sună pe Jennifer Haynes şi-i spuse că va fi acolo mâine, la 
ora zece. 

— Îmbracă-te formal, spuse ea. 

— De ce? 

— O să apari la televizor. 


CULVER CITY 


MARŢI, 12 OCTOMBRIE 

9.51 A.M. 

În faţa birourilor echipei Vanutu se aflau două camionete 
albe de televiziune. Evans intră și văzu cum muncitorii instalau 
luminile și schimbau becurile fluorescente din tavan. Patru 
echipe de filmare mergeau de colo-colo, verificând diferite 
unghiuri. Dar încă nu filma nimeni. 

Chiar şi birourile, observă el, se schimbaseră. Graficele și 
hărțile de pe pereţi erau mult mai complicate și păreau mai 
tehnice. Erau fotografii uriaşe, ale Republicii Vanutu, luate din 
aer sau de la sol. Unele arătau eroziunea plajelor şi casele 
înclinate, gata să alunece în apă. Exista şi o fotografie de la școala 
Vanutu, cu copii frumoși, cu pielea cafenie și chipuri zâmbitoare. 
În mijlocul încăperii se afla o machetă tridimensională a 
principalei insule, luminată special pentru camerele de filmat. 

Jennifer purta fustă, bluză și tocuri. Avea o frumuseţe 
strălucitoare, dar întunecată și misterioasă. Evans observă că 
toată lumea era mai bine îmbrăcată decât la prima sa vizită; toți 
cercetătorii purtau acum haină şi cravată. Blugii şi tricourile 
dispăruseră. Și păreau să fie mult mai mulți cercetători. 


— Deci, spuse Evans, despre ce e vorba? 


— B-rolll1, spuse Jennifer. Filmăm b-roll pentru ca 
televiziunile să le poată folosi ca fundal. Și facem, firește, și un 
media kit video. 

— Dar încă n-aţi anunţat procesul. 

— Asta se va întâmpla după-amiază, chiar aici, lângă sediu. 
Avem conferință de presă la ora 13.00. O să participi, nu-i aşa? 

— Păi nu ştiam... 

— John Balder vrea să fii acolo. Să-l reprezinți pe George 
Morton. 

Evans era neliniștit. Asta îi putea crea o problemă politică 
la firmă. 

— Sunt şi alţi avocaţi seniori care s-au ocupat de George... 

— Drake te-a cerut pe tine în mod explicit. 

— Da? 

— E ceva legat de implicarea ta în semnarea documentelor 
de finanţare a procesului. 

Deci asta era, gândi Evans. Îl arătau la televizor, ca să nu 
mai aibă ce spune mai târziu în legătură cu cele zece milioane de 
dolari primiți de FNRM. Cu siguranţă îl vor plasa și pe el undeva, 


în spate, în timpul ceremoniei de anunţare a procesului, vor face 


Il B-roll - imagine needitată, care poate fi folosită de reporteri dacă 


o referire la prezenţa sa acolo. Apoi Drake va spune că cele zece 
milioane vor veni şi, dacă Evans nu-l contrazicea, tăcerea sa avea 
să fie luată drept aprobare. Mai târziu, dacă ar fi avut obiecţii, i-ar 
fi putut spune: „Dar erai acolo, Evans. De ce n-ai luat atitudine?” 

— Înţeleg, spuse Evans. 

— Pari îngrijorat. 

— Sunt... 

— Hai să-ți spun ceva, spuse ea. Nu-ţi face griji. 

— Dar nici măcar nu ştii... 

— Ascultă-mă pe mine. Nu-ţi face griji, îl privea direct în 
ochi. 

— Bine... 

Desigur că avea intenţii bune, dar, în ciuda vorbelor ei, 
Evans avea un sentiment neplăcut de slăbiciune. Poliţia amenința 
că va emite mandat de arestare pe numele lui. Firma se plângea 
de absenţele lui. Și acum efortul ăsta de a-l reduce la tăcere - 
arătându-l la televizor. 

— De ce m-ai chemat atât de devreme? întrebă el. 

— Avem nevoie să faci din nou pe cobaiul, să participi la 


testele pentru selecţia juraţilor. 


vor să ilustreze o versiune proprie a ştirii (n. tr.). 


— Îmi pare rău. Nu pot... 

— Ba da. Trebuie. Ca data trecută. Vrei nişte cafea? 

— Da. 

— Pari obosit. Hai să te duc la machiaj. 

După jumătate de oră se afla din nou în camera de 
interviuri, la capătul unei mese lungi. O echipă de tineri savanți 
dornici de afirmare era din nou acolo, privindu-l de sus. 

— Astăzi, spuse Jennifer, am vrea să aducem în discuţie 
probleme legate de încălzirea globală și utilizarea terenurilor. 
Eşti familiarizat cu domeniul? 

— Vag, răspunse Evans. 

Jennifer îi făcu semn unui cercetător de la capătul mesei. 

— Raimundo? Vrei să-i faci o scurtă prezentare, te rog? 
Cercetătorul avea un accent puternic, dar Evans reuși să-l 
înțeleagă. 

— E bine-cunoscut faptul, spuse el, că schimbarea modului 
de utilizare a terenurilor va produce schimbări ale temperaturii 
medii a pământului. În oraşe e mai cald decât în împrejurimi - 
ceea ce se numeşte „efectul de insulă”. Zonele de culturi sunt mai 
calde decât cele împădurite și așa mai departe. 

— Aha, făcu Evans. 


Încuviinţa din cap. Nu auzise de conpeptul de utilizare a 


terenurilor, dar părea logic. Raimundo continuă. 

— Un procent însemnat de staţii meteo care acum 
patruzeci de ani erau în mijlocul naturii sunt înconjurate acum de 
beton, zgârie-nori, asfalt şi așa mai departe. Ceea ce le face să 
înregistreze temperaturi mai ridicate. 

— Înţeleg, spuse Evans. 

Se uită în altă parte, prin peretele de sticlă. Văzu echipele 
de filmare care se agitau prin clădire, filmând diverse lucruri. 
Spera că n-o să intre. Nu voia să pară prost în faţa lor. 

— Aceste fapte, spuse Raimundo, sunt binecunoscute în 
domeniu. Deci cercetătorii colectează valorile brute ale 
temperaturii de la staţiile de lângă oraşe şi le ajustează, din cauza 
efectului de insulă. 

— Şi cum se calculează ajustarea? întrebă Evans. 

— În mai multe moduri, depinde cine o face. Dar 
majoritatea algoritmilor se bazează pe dimensiunea populației. 
Cu cât e mai mare populaţia, cu atât se reduce mai mult. 

Evans ridică din umeri. 

— Pare corect. 

— Din păcate, probabil că nu e. Ştii ceva despre Viena? A 
fost studiată de Bohm acum câţiva ani. Populaţia Vienei nu a 


crescut din 1950, dar consumul de energie e mai mult decât 


dublu și a crescut şi spaţiul locuibil în mare măsură. Efectul de 
insulă s-a accentuat, dar modul în care se calculează reducerea 
nu, pentru că e doar în funcţie de numărul locuitorilor12. 

— Deci încălzirea cauzată de orașe e subestimată? întrebă 
Evans. 

— Şi mai rău, spuse Jennifer. Se presupunea că încălzirea 
urbană e neimportantă, pentru că efectul de insulă e doar o mică 
parte din încălzirea globală. Planeta s-a încălzit cu 0, 3 grade 
Celsius în ultimii treizeci de ani. Se presupune că oraşele s-au 
încălzit cu 0, 1 grade Celsius. 

— Da. Şi? 

— Aceste presupuneri sunt greşite. Chinezii au declarat că 
Shanghai s-a încălzit cu un grad Celsius doar în ultimii douăzeci 
de ani13. Asta înseamnă mai mult decât încălzirea globală la 


nivelul întregii planete în ultimii o sută de ani14. Şi Shanghai nu e 


12 R, Bohm, „Erori de măsurare a temperaturii urbane - studiu de 
caz al oraşului Viena, Austria”, Schimbări climatice 38 (1998): 
113-1128. Ilan G. McKendry, „Climatologie aplicată”, Progres în 
Physical Geography 27, 4 (2003): 597-606. „Ajustările bazate pe 
populație pentru efectul de insulă din Statele Unite pot duce la 
subestimarea efectului.” 

13 L, Chen et al., 2003, „Caracteristicile efectului de insulă în 
Shanghai şi posibilele sale mecanisme”, Advances in Atmospheric 
Sciences 20: 991-1001. 


4 DR, Streutker, „Măsurători prin satelit ale efectului de insulă 


un caz unic. Temperatura din Houston a crescut cu 0, 8 grade 
Celsius în ultimii doisprezece ani. Orașele din Coreea de Sud se 
încălzesc rapid15. În Manchester, din Anglia, este cu opt grade 
mai cald decât în împrejurimi16. 

Chiar și în orașele mai mici e mai cald decât în zonele 
învecinate. 

Jennifer se întinse după grafice. 

— În orice caz, spuse ea, chestia e că graficele pe care le 
vezi nu conțin valori brute. Au fost deja ponderate pentru a 
compensa încălzirea urbană. Dar probabil că nu suficient. 

În acel moment, uşa se deschise și una dintre cele patru 
echipe de filmare intră, cu lumina de la cameră aprinsă. Fără să 
ezite, Jennifer luă câteva grafice şi le puse lângă ea. 

— Filmările b-roll nu au sonor, șopti ea, așa că trebuie să 


fim activi şi să le oferim materiale vizuale. 


din Houston, Texas”, Remote Sesing of Environment 85 (2003): 
282-289. „Între anii 1987 şi 1999, temperatura medie din timpul 
nopții în Houston a crescut cu 0,82+0,10*C.” 

I5 y, Choi, H.-S. Jung, K.-Y. Nam şi W.-T. Kwon, „Corectarea erorii 
de măsurare în temperatura medie la suprafață din Coreea de 
Sud,; 1968-99”, Jurnalul internațional de climatologie 23 (2003): 


577-91. 
16 


http: / /news.bbc.co.uk/1/hi/în_depth/sci_tech/2002 /leicester_20 
02 /; 2253636.stm. BBC-ul nu oferă referinţe ştiinţifice care să 


Se întoarse spre cameră și spuse: 

— Dă-mi voie să-ți arăt câteva exemple de date de la 
stațiile meteo. Aici, de pildă, se află înregistrările temperaturii 
medii din Pasadena din 1930 încoace17. 

Pasadena, CA 1930 - 2000 

Sursa: United States Historical Climatology Network 
(USHCN) 

— Şi, după cum vezi, continuă Jennifer, creșterea de 
temperatură a fost dramatică. Şi aici avem Berkeley, din 1930. 

Berkeley, CA 1? 30 - 2000 

Sursa: United States Historical Climatology Natworfe 
(USHCN) 

— Înregistrări surprinzător de incomplete. Dar folosim 
date neprelucrate, așa că poţi vedea că lipsesc anumiţi ani. Şi se 
vede o tendinţă ascendentă clară. De necontestat, nu-i aşa? 


— Da, spuse Evans, gândindu-se că nu era cine știe ce 


dove- dească afirmaţia. 


H Populația Los Angeles-ului este de 14 531 000 locuitori; a 
oraşului Berkeley de 6 250 000 locuitori şi a New York-ului de 19 


tendință - mai puţin de un grad. 

— Aici este Death Valley, unul dintre cele mai calde și mai 
secetoase locuri de pe Pământ. Acolo n-a avut loc nicio 
urbanizare. Şi în cazul ăsta lipsesc ani. 


Death Valley, CA 1933 - 2000 


rif. - W) o. făr»-r-ino-cir - moi” ar. 
Sursa: United States Historical Climatology Network 


(USHCN) 


Evans rămase tăcut. Trebuie să fie o anomalie, gândi el. 
Jennifer îi mai arătă nişte grafice: 

McGill, NV 1930 - 2000 

OTCOCN-00 „rLOĂN-00, J}, COT. N-OOT O-CkOIOIO 
0.0'0'0'0'0-0 0-010 O OSursa: United States Historical 
Climatology Network (USHCN) 

Guthrie, OK 1930 - 2000 

345 000 locuitori. 

OotfiSuna: United States Historical Climatology Network 
(USHCN) 

— Astea sunt staţii meteo din deșertul Nevada și câmpia 
Oklahoma, spuse ea. Arată temperaturi constante sau în scădere. 
Și nu sunt doar zone rurale. Aici este Boulder, Colorado. Zona 
prezintă interes doar pentru că acolo se află CNSA - Centrul 
Naţional pentru Studii Atmosferice, unde se fac atâtea cercetări 
asupra încălzirii globale. 

Boulder, CO 1930 - 1997 

Sursa: United States Historical Climatology Network 
(USHCN) 


— Aici mai avem câteva oraşe mici. Truman, Missouri, 


unde se iau decizii importante... 
Truman, MO 1931 - 2000 
2 57 


m»-r-r-mof (or în oro rân o. Oo. Ooo. oJ (jo oră o 000 00 — 


Sursa: United States Historical Climatology Network 
(USHCN) 

— Trebuie să recunoșşti că nu e foarte dramatic, spuse 
Evans. 

— Nu ştiu sigur ce consideri tu dramatic. Temperatura la 
Truman a scăzut cu 2, 5 grade, la Greenville cu 1, 5 grade, la Ann 
Arbor cu un grad din 1930. Dacă pământul se încălzește, orașele 
astea au rămas pe dinafară. 

— Hai să ne uităm la niște oraşe mai mari, spuse Evans, 
cum ar fi Charleston. 

— Întâmplător, am Charleston. Răsfoi printre grafice. 

— Deci oraşele mai mari se încălzesc. Dar la New York ce 
se întâmplă? 

— Am mai multe înregistrări de la New York, din oraș și 
din întregul stat. 


New York, NY 1930 - 2000 

Sursa: United States Historical Climatology Network 
(USHCN) 

— După cum vezi, spuse Jennifer, în New York e mai cald, 
dar în multe alte părți ale statului, de la Oswego la Albany, 
temperatura a scăzut din 1930. 

Evans era foarte conştient de camerele îndreptate spre el. 
Încuviință din cap cu un aer pe care și-l dorea meditativ şi 
rațional și spuse: 

— Şi de unde provin aceste date? 

— Din Rețeaua de Istorie a Climatului, spuse ea. E o bază 
de date a guvernului, administrată la Laboratoarele Naționale 
Oak Ridge. 

— Mda, spuse Evans. E foarte interesant. Totuși, aş vrea să 
văd nişte date din Europa și Asia. Până la urmă, e un fenomen 
global. 

— Cu siguranță, spuse Jennifer. Şi ea juca pentru camerele 
de filmat. Dar înainte de a face asta, aș vrea să văd care e reacția 
ta la datele de până acum. După cum vezi, se pare că multe zone 
din Statele Unite nu s-au încălzit din 1930 până acum. 

— Dar sunt sigur că ai ales doar datele care-ţi conveneau. 


— Intr-o oarecare măsură, da. Și sunt convinsă că și 


apărarea va face la fel. 

— Dar rezultatele nu mă surprind, spuse Evans. Vremea 
variază local. Aşa a fost întotdeauna şi aşa va fi. Un gând îi trecu 
prin minte. Apropo, de ce toate graficele sunt din 1930 încoace? 
Se fac înregistrări de temperatură de mult mai mult timp. 

— Întrebarea e foarte bună. Într-adevăr, contează cât de 
departe mergi în timp. De pildă... 

West Pofnt, NY 193T-2000 

Sursa; United States Historical Climatology Network 
IUSHCN) 

— Aici avem West Point, New York, din 1931 până în 2000. 
Tendinţă descendentă. Și... 

West Point, NY 1900 - 2000 

Sursa: United States Historical Climatology Network 
(USHCN) 

— Aici avem West Point din 1900 în 2000. De data aceasta 
tendinţa e ascendentă, nu descendentă. 


— A-ha, exclamă Evans. Deci chiar ai umblat la date. Ai ales 


intervalele de timp care îți serveau scopul! 

— Categoric, spuse Jennifer, încuviințând din cap. Dar 
şmecheria funcționează doar pentru că în 1930 temperatura era 
mai ridicată decât astăzi. 

— Tot şmecherie se cheamă. 

— Aşa e. Apărarea nu va pierde ocazia de a prezenta 
instanţei numeroase exemple ale acestei șmecherii, din literatura 
ecologistă, folosită la strângerea de fonduri. Selectarea anumitor 
ani, ca să pară că lucrurile se agravează. 

Evans observă insulta adusă organizaţiilor ecologiste. - în 
acest caz, hai să nu mai folosim şșmecherii. Să folosim date 
complete asupra temperaturii. De când se fac măsurători? 

— Din 1826, la West Point. 

— Bine. Să presupunem că le foloseşti pe astea. Evans se 
simţi stăpân pe situație când făcu propunerea, pentru că se ştia 
foarte bine că tendinţa globală de încălzire începuse în jurul 
anului 1850. Toate zonele lumii se încălziseră de atunci, iar 
graficul de la West Point avea să reflecte asta. 

Și Jennifer părea să știe asta, pentru că păru brusc să ezite, 
se întoarse, începu să cotrobăie prin teancul ei de grafice, ca şi 
cum nu l-ar fi găsit. 


— Nu ai acel grafic, nu-i aşa? întrebă Evans. 


— Ba da, crede-mă, îl am. Da. Uite-l. Apoi îl scoase la iveală. 

West Point, NY 1826 - 2000 

Sursa: United States Historical Climatology Network 
(USHCN) 

Evans îi aruncă o privire şi înţelese că ea îl dusese de nas. 

— După cum ai intuit, graficul e foarte relevant, spuse ea. 
În ultimii o sută șaptezeci şi patru de ani, nu s-a produs nicio 
schimbare a temperaturii medii la West Point. În 1826 era de 51 
de grade Fahrenheit18, iar în 2000 este tot de 51 de grade. 

— Dar asta e o singură înregistrare, spuse Evans, 
revenindu-și rapid. Una din multe. Una dintre sutele, miile de 
înregistrări. 

— Vrei să spui că alte măsurători vor arăta alte tendințe? 

— Sunt convins că așa e. Mai ales dacă folosim întregul set 
de date din 1826 până acum. 

— Şi ai dreptate. Înregistrările diferite arată tendinţe 
diferite. 

Evans se lăsă pe spate în scaun, mulțumit de sine. Îşi 


încrucișa braţele pe piept. 


18 10,5 grade Celsius (n. tr). 


New York, NY 1822 - 2000 

Sursa: United States Historical Climatology Network 
(USHCN) 

— Oraşul New York, o creștere de cinci grade Fahrenheit în 
o sută șaptezeci şi opt de ani. 

— Albany, o scădere de jumătate de grad în o sută optzeci 
de ani. 

Evans ridică din umeri. 

— Variaţii locale, cum spuneam mai devreme. 

— Dar mă întreb, spuse Jennifer, cum se potrivesc aceste 
variații cu teoria încălzirii globale. Din câte înțeleg eu, încălzirea 
globală e cauzată de o creştere a aşa-ziselor gaze de seră, cum ar 
fi dioxidul de carbon, care blochează căldura în atmosfera 
Pământului și o împiedică să fie eliberată în spaţiu. Așa ai înţeles 


şi tu? 


Albany, NY 1820 - 2000 

Sursa: United States Historical Climatology Network 


(USHCNI 


— Da, spuse Evans, simțindu-se recunoscător că nu trebuia 
să dea propria lui definiţie. 

— Deci, conform acestei teorii, spuse Jennifer, atmosfera 
devine mai caldă, exact cum se întâmplă într-o seră? 

— Da. 

— Şi aceste gaze de seră afectează întreaga planetă. 

— Da. 

— Şi ştim că dioxidul de carbon - gazul care ne 
îngrijorează pe toți - a crescut ca nivel la fel în toată lumea... 
Scoase un alt grafic19. 

— Da... 

— Şi se presupune că efectul e același în toată lumea. De 
aceea se numeşte încălzire globală. 

— Da... 


— Dar între New York şi Albany e o distanță de doar două 


19 Polul Sud, Mauna Loa: C. D. Keeling, T. P. Whorf şi Grupul de 
Cercetare a Dioxidului de Carbon, Institutul de Oceanografie 
Scripps, Universitatea California, La Jolla, CA 92093, USA; 
Seychelles: Thomas J. Conway, Pieter Tans, Lee S. Waterman, 
Laboratorul de monitorizare şi diagnoză a climatului, 325 
Broadway, Boulder CO 80303. Vezi 
http://cdiac.esd.ornl.gov/trends/c02/con- tents.htm. 


sute douăzeci de kilometri. Ajungi dintr-un oraș în altul cu 
mașina în trei ore. Nivelul de dioxid de carbon este identic în 
ambele cazuri. Şi totuşi, unul s-a încălzit puţin, iar celălalt a 
devenit puțin mai rece. Asta e o dovadă a încălzirii globale? 

— Vremea are caracteristici locale, spuse Evans. Unele 
zone sunt mai calde sau mai reci decât altele. Și aşa vor rămâne. 

— Dar noi vorbim despre climat, nu despre vreme. 
Climatul înseamnă vremea pe o perioadă lungă de timp. 

— Da... 

— Deci aş fi de acord cu tine dacă în ambele orașe 
temperatura ar fi crescut, chiar și dacă valorile ar fi fost diferite. 
Dar în cazul de faţă, unul s-a încălzit şi altul a devenit mai rece. 
După cum am văzut, West Point - care se află la mijloc, între cele 
două - a rămas neschimbat. 

— Cred că teoria încălzirii globale emite predicția că 
anumite locuri vor deveni mai reci, spuse Evans. 

— Serios? De ce? 

— Nu sunt sigur, dar am citit asta undeva. 

— Întreaga atmosferă a Pământului se încălzeşte şi, ca 
urmare, unele locuri devin mai reci? 

— Cred că da. 


— Dacă te gândeşti acum la chestia asta, ți se pare o 


afirmaţie logică? 

— Nu, spuse Evans, dar, vezi tu, climatul e un sistem 
complex. 

— Ce înseamnă asta pentru tine? 

— Înseamnă că... ăă... e complicat. Nu se comportă 
întotdeauna așa cum credem noi. 

— Asta aşa e, cu siguranță, spuse Jennifer. Dar hai să ne 
întoarcem la New York şi Albany. Faptul că aceste orașe sunt atât 
de apropiate și totuşi măsurătorile de temperatură sunt diferite, 
i-ar putea face pe juraţi să se întrebe dacă nu cumva măsurăm 
altceva, şi nu un efect global. Eşti de acord că în ultimii o sută 
optzeci şi cinci de ani, New York a ajuns la o populaţie de opt 
milioane, în timp ce Albany s-a dezvoltat mai puțin? 

— Da, spuse Evans. 

— Şi ştim faptul că efectul de insulă face ca în orașe să fie 
mai cald decât în împrejurimi. 

— Da... 

— Şi acest efect de insulă este local, fără legătură cu 
încălzirea globală? 

— Da... 

— Şi acum spune-mi: de unde știi că această creştere 


dramatică a temperaturii din New York a fost cauzată de 


încălzirea globală şi nu de excesul de beton și zgârie-nori? 

— Păi... Evans azită. Nu ştiu să răspund la întrebarea asta. 
Dar presupun că se ştie. 

— Dacă oraşele ca New York devin mai mari și mai calde 
decât înainte, vor contribui la creşterea temperaturii globale 
medii, nu-i aşa? 

— Presupun că da. 

— Caz în care, pe măsură ce oraşele câștigă teren în toată 
lumea, s-ar putea să asistăm la o creștere a temperaturii medii a 
pământului pur și simplu ca rezultat al urbanizării. Fără niciun 
efect atmosferic global. 

— Sunt convins că oamenii de știință s-au gândit deja la 
asta, spuse Evans. Sunt convins că au răspunsul. 

— Da, aşa e. Răspunsul lor a fost că au scăzut un factor din 
datele neprelucrate, ca să compenseze efectul de încălzire 
urbană. 

— Păi vezi? 

— Pardon? Domnule Evans, eşti avocat. Desigur că ești la 
curent cu eforturile extraordinare care se fac într-un proces, ca 
dovezile să fie curate. 

— Da, dar... 


— Doar nu ţi-ai dori ca cineva să le poată modifica... 


— Nu... 

— Dar în acest caz dovezile sunt măsurătorile de 
temperatură. Şi sunt distorsionate de oameni de știință care 
afirmă că încălzirea globală e o criză a întregii lumi. 

— Distorsionate? Sunt ajustate descendent. 

— Dar întrebarea pe care o va adresa apărarea este: oare 
le-au ajustat descendent suficient? 

— Nu ştiu, spuse Evans. Discuţia devine foarte specializată 
şi plină de chiţibușuri. 

— N-aş spune. E o problemă crucială. Urbanizarea în 
raport cu gazele de seră ca o cauză a creşterii temperaturii medii 
a pământului. lar apărarea va avea un argument bun, spuse 
Jennifer. După cum spuneam, mai multe studii recente sugerează 
că ajustarea erorii de măsurare urbană a fost, de fapt, prea 
mică20. Există cel puţin un studiu care sugerează că jumătate 
dintre schimbările de temperatură observate se datorează doar 


utilizării terenurilor. Dacă este adevărat, atunci încălzirea globală 


% Vezi Ian G. McKendry, 2003, „Climatologie aplicată”, Progress în 
Physical Geography 27, 4: 597-606. „Câteva studii recente arată că 
încercările de a reduce erorile de calcul cauzate de efectul urban în 
ceea ce priveşte măsurarea pe termen lung a climatului (şi deci de 
a identifica amploarea creşterii efectului de seră) ar putea fi mult 
prea simpliste.” 


în ultimul secol a însemnat mai puțin de trei zecimi de grad. Nu 
prea se poate numi criză. 

Evans rămase tăcut. Încerca să pară inteligent în fața 
camerelor. 

— Desigur, continuă Jennifer, şi acest studiu poate fi 
discutabil. Dar ideea rămâne: când cineva ajustează datele, se 
expune acuzațiilor că ajustarea nu a fost corectă. E un teren 
propice pentru apărare. Şi apărarea va insista pe faptul că am 
permis ca datele să fie ajustate de cei care au cel mai mult de 


profitat de pe urma ajustării lor. 


— Vrei să spui că oamenii de ştiinţă ce se ocupă de studiul 
climatului sunt lipsiţi de etică? 

— Spun că lupul paznic la oi nu e o politică bună. În 
medicină, de pildă, nu se admit astfel de proceduri, când e nevoie 
de experimente dublu-orb21. 

— Deci spui că cei care studiază climatul sunt într-adevăr 


lipsiţi de etică. 


21 În medicină, studii pe două grupuri de subiecți; unuia i se 
administrează medicamentul /substanţa ce trebuie testată (grup 
experimental) şi celuilalt o substanţă lipsită de efect (grup de 
control), dar fără ca subiecții sau medicii ce participă să ştie care e 
grupul experimental şi care e grupul de control (n. tr.). 


— Nu. Spun că există motive întemeiate pentru instituirea 
procedeelor dublu-orb. Ascultă: orice om de știință are o idee 
despre ce-i va ieşi în urma experimentului. Altfel nu s-ar mai 
apuca de el. Are o aşteptare. Dar așteptările funcționează în 
moduri misterioase - şi total inconștient. Cunoşti vreun studiu 
asupra distorsionării subiective ştiinţifice? 

— Nu. 

Evans clătină din cap. 

— Bine. Un exemplu simplu. Un grup de șobolani identici 
genetic sunt trimiși la două laboratoare diferite spre testare. 
Cercetătorilor dintr-un laborator li se spune că șobolanii au fost 
selecționați pentru inteligenţa lor și că vor parcurge labirintul 
mai repede decât normalul. Cercetătorilor de la al doilea 
laborator li se spune că şobolanii sunt proşti şi că vor parcurge 
labirintul mai încet. Vin rezultatele - mai rapizi într-un laborator, 
mai lenți în celălalt. Și totuşi șobolanii sunt identici genetic. 

— Bine, deci au dat rasol. 

— Ei spun că nu. Oricum, lucrurile sunt mai complexe. 
Următorul exemplu. Unui grup de operatori de sondaj i se spune: 
ştim că operatorii pot influența rezultatele, într-o manieră 
subtilă. Vrem să evităm asta. Deci bateţi la ușă și imediat cum vă 


răspunde cineva, începețţi să citiți numai ce se află înscris pe foaia 


aceasta: „Bună ziua, fac un sondaj şi citesc de pe această foaie ca 
să nu vă influenţez etc”. Operatorii nu spun nimic în plus față de 
cele scrise. Celui de-al doilea grup de operatori i se spune că 
răspunsurile la acest chestionar vor fi pozitive în proporție de 
şaptezeci la sută. Altui grup i se spune să se aştepte la treizeci la 
sută răspunsuri pozitive. Chestionare identice. Rezultatele se 
întorc şaptezeci şi treizeci. 

— Cum aşa? întrebă Evans. 

— Nu contează, răspunse ea. Ceea ce contează este că sute 
de studii demonstrează de nenumărate ori că așteptările 
determină rezultatul. Oamenii vor descoperi ceea ce cred că vor 
descoperi. Acesta e motivul pentru care se fac experimente 
dublu-orb. Pentru a elimina  distorsiunea subiectivă, 
experimentul foloseşte oameni care nu se cunosc între ei. Cei care 
pregătesc experimentul nu-i cunosc pe cei care-l conduc sau pe 
cei care-l analizează. Aceste grupuri nu comunică în niciun fel. 
Soţiile şi copiii lor nu se întâlnesc. Membrii grupurilor sunt la 
universități diferite și, de preferat, din ţări diferite. Așa sunt 
testate noile medicamente. Pentru că numai astfel pot fi eliminate 
erorile subiective. 

— Bine... 


— Acum vorbim despre măsurarea temperaturii. Datele 


trebuie ajustate în mai multe feluri. Nu doar din cauza efectului 
de insulă. Din multe alte cauze. Stațiile se mută. Evoluează, iar 
noile echipamente pot arăta temperaturi mai mari sau mai mici 
decât înainte. Echipamentul se defectează și trebuie să decizi 
dacă mai păstrezi sau nu anumite înregistrări. Ai multe decizii de 
luat atunci când faci un grafic de temperatură. Şi aici se strecoară 
eroarea. Probabil. 

— Probabil? 

— Nu se ştie, spuse Jennifer, dar de fiecare dată când o 
singură echipă face toată treaba, există riscul erorii. Dacă o 
echipă concepe un model, îl și testează și mai face şi analiza 
rezultatelor, rezultatele sunt vulnerabile la eroare. Pur și simplu 
aşa sunt. 

— Deci datele de temperatură nu sunt bune? 

— Datele de temperatură sunt suspecte. Un avocat priceput 
o să le facă praf. Pentru a le apăra, intenționăm să... 

Brusc, echipa de filmare se ridică şi ieși din cameră. 
Jennifer își puse mâna pe braţul lui. 

— Nu-ţi face griji, au filmat fără sonor. Am vrut doar să 
pară o discuţie animată. 

— Mă simt ca un prost. 


— Arătai bine. Asta contează la televizor. 


— Nu, spuse el, aplecându-se spre ea. Vreau să spun... când 
dădeam răspunsurile alea, nu spuneam într-adevăr ce cred. Eu... 
ăă... Îmi pun nişte... mi-am schimbat părerea în legătură cu multe 
lucruri. 

— Serios? 

— Da, spuse el, încet. Graficele alea de temperatură, de 
pildă. Ridică întrebări evidente asupra validității încălzirii 
globale. 

Ea dădu uşor din cap. Îl privi cu atenţie. 

— Şi tu crezi la fel? Ea încuviinţă din nou. 

Luară prânzul la același restaurant mexican ca şi prima 
oară. Era aproape gol, ca și atunci; aceiaşi editori de la Sony 
râdeau la masa din colţ. Probabil că veneau zilnic acolo, se gândi 
Evans. 

Dar totul părea cumva diferit, nu numai pentru că-l durea 
tot corpul şi pentru că era mereu pe punctul de a adormi. Evans 
simţea că s-a schimbat. Şi că și relaţia lor era altfel. 

Jennifer mâncă în tăcere, fără să spună prea multe. Evans 
avea senzaţia că aștepta ceva de la el. 

După un timp, spuse: 

— Ştii, ar fi o nebunie să-ți închipui că încălzirea globală nu 


e un fenomen real. 


— O nebunie, spuse ea, încuviințând din cap. 

— Adică... toată lumea crede în asta. 

— Da. Toată lumea crede. Dar acolo e un câmp de bătălie și 
ne gândim doar la juraţi. lar apărarea va avea cu ce să-i distreze 
pe jurați. 

— Adică exemplul pe care mi l-ai dat tu? 

— Nu, e mult mai rău. Ne așteptăm ca apărarea să 
argumenteze astfel: Doamnelor și domnilor juraţi, ați auzit cu 
toții afirmaţia că s-a produs ceva ce se numește „încălzire 
globală”, din cauza creşterii dioxidului de carbon şi altor gaze de 
seră în atmosferă. Dar ceea ce nu vi s-a spus este că dioxidul de 
carbon a crescut doar foarte puţin. Vă arată un grafic pe care 
nivelul dioxidului de carbon pare Everestul. Dar iată care e 
realitatea. Dioxidul de carbon a crescut de la 316 unităţi de 
milion la 376 unități de milion. Creșterea totală este de șaizeci de 
unităţi de milion. Nici nu vă imaginaţi cât de mică este această 
schimbare pentru atmosferă. Cum putem vizualiza asta? 

Jennifer se lăsă pe spate şi făcu un gest larg cu mâna. 

— Apoi o să aducă o imagine cu un teren de fotbal. Și o să 
spună: imaginaţi-vă compoziția atmosferei Pământului ca pe un 
teren de fotbal. Cea mai mare parte e nitrogenul. Deci, de la linia 


porții, nitrogenul ajunge la linia de şaptezeci de metri. Şi ce 


rămâne e în mare parte oxigen. Oxigenul ajunge până la linia de 
nouăzeci de metri. Mai sunt doar zece metri. Dar din ce a rămas, 
cea mai mare parte este argonul, un gaz inert. Şi cât din cei șapte 
centimetri rămași înseamnă dioxidul de carbon? Doi centimetri. 
Atât dioxid de carbon avem în atmosferă. Doi centimetri dintr-un 
teren de fotbal. 

Făcu o pauză de efect, apoi continuă. 

— Acum, doamnelor şi domnilor juraţi, vi se spune că 
dioxidul de carbon a crescut în ultimii cincizeci de ani. Știţi cât de 
mare a fost creşterea, pe terenul nostru de fotbal? A crescut cu 0, 
7 centimetri, mai puţin decât lăţimea unui creion. Asta înseamnă 
o cantitate mult mai mare de dioxid de carbon, dar o schimbare 
minusculă în raport cu întreaga atmosferă. Și totuşi vi se cere să 
credeți că această minusculă schimbare a cauzat o tendință 
periculoasă de încălzire a întregii planete. 

— Dar la asta se răspunde ușor... spuse Evans. 

— Stai puţin, spuse ea. Încă nu au terminat. Primul pas: 
semeni îndoiala. Apoi oferi explicaţii alternative. Deci acum scot 
graficul de temperatură pentru New York, pe care l-ai văzut mai 
devreme. O creştere de cinci grade din 1815. Și vor spune că în 
1815 populaţia New York-ului era de o sută douăzeci de mii. 


Astăzi e de opt milioane. A crescut cu șase mii de procente. Asta 


ca să nu mai punem la socoteală zgârie-norii, instalaţiile de aer 
condiționat și betonul. Acum vă întreb pe dumneavoastră: e 
rezonabil să credem că un oraș a cărui populaţie a crescut cu șase 
mii de procente s-a încălzit din cauza unei creșteri minuscule în 
bătrânul strat de dioxid de carbon din lume? Sau s-a încălzit 
pentru că e mult, mult mai mare? 

Se lăsă pe spate, în scaun. 

— Dar e ușor să contraargumentezi, spuse Evans. Sunt 
multe exemple de chestii mici cu efecte mari. Trăgaciul 
reprezintă o mică parte dintr-o armă, dar e destul ca să tragi. Și 
oricum, preponderența dovezilor... 

— Peter, spuse ea, clătinând din cap. Dacă erai jurat şi ţi se 
punea întrebarea asta despre New York, la ce concluzie ajungeai? 
încălzire globală sau prea mult beton? De fapt, care e părerea ta? 

— Cred că s-a încălzit pentru că e un oraș mare. 

— Exact. 

— Dar mai aveţi argumentul cu nivelul mării. 

— Din păcate, spuse ea, nivelul mării la Vanutu nu a 
crescut semnificativ. În funcție de baza de date, ori e constant, ori 
a crescut cu patruzeci de milimetri. Un centimetru în treizeci de 
ani. Aproape zero. 


— Deci nu puteţi câștiga procesul ăsta, spuse Evans. 


— Exact, spuse ea. Deși trebuie să recunosc că argumentul 
tău cu trăgaciul a fost reușit. 

— Dacă n-aveţi cum să câştigaţi, ce-i cu conferința asta de 
presă? 

— Vă mulțumesc tuturor că aţi venit, spuse John Balder, 
ieşind din birou și apropiindu-se de numeroasele microfoane. 
Blitz-urile fotografilor luminau. Sunt John Balder și alături de 
mine se află Nicholas Drake, preşedintele Fondului Naţional de 
Resurse pentru Mediu. Sunt prezenţi şi Jennifer Haynes, cel mai 
important consilier al meu, și Peter Evans, de la firma de 
avocatură Hassle and Black. Cu toţii vă anunțăm că vom începe 
procesul împotriva Agenţiei pentru Protecţia Mediului a Statelor 
Unite, în numele statului insular Vanutu, aflat în Pacific. 

Peter Evans, care stătea în spate, începu să-și muşte buza, 
apoi se gândi că mai bine se abţine. Nu era cazul să facă grimase 
care l-ar fi putut cataloga drept nervos. 

— Populaţia sărăcită din Vanutu, spuse Balder, va sărăci și 
mai mult din cauza celei mai mari amenințări ecologice a 
vremurilor noastre, încălzirea globală, și din cauza pericolului 
schimbărilor climatice abrupte care vor urma cu siguranţă. 

Evans își aminti că doar cu câteva zile în urmă, Drake 


numise schimbările climatice abrupte doar o posibilitate ce se 


întrezărea la orizont. Acum fuseseră transformate într-o 
certitudine, în mai puţin de o săptămână. 

Balder vorbi în termeni expresivi despre populaţia din 
Vanutu, care era forțată, din cauza inundațiilor, să-şi părăsească 
tărâmul strămoşesc şi puse accentul pe tragedia copiilor, a căror 
moştenire era spulberată de valurile uriaşe create de un gigant 
industrial fără scrupule din nord. 

— Anunțăm astăzi acest proces pentru a face dreptate 
populaţiei din Vanutu și pentru viitorul întregii lumi, care este 
amenințată azi de vremea extremă. 

Apoi declară deschisă sesiunea de întrebări. 

— Când exact veţi deschide procesul? veni prima întrebare. 

— Problema e complexă din punct de vedere tehnic, spuse 
Balder. În acest moment, în birourile noastre lucrează patruzeci 
de oameni de ştiinţă, zi şi noapte. Când își vor termina misiunea, 
o să facem cererea de interdicţie. 

— Unde? 

— La curtea federală districtuală din Los Angeles. 

— Ce despăgubiri cereţi? întrebă altcineva. 

— Care e răspunsul administraţiei? 

— Curtea va accepta? 


Intrebările se succedau rapid, iar Balder se simțea în 


elementul său. Evans privi spre Jennifer, care stătea la celălalt 
capăt al podiumului. Arăta spre ceasul ei. Evans încuviință, apoi 
îşi privi şi el ceasul, se strâmbă și părăsi podiumul. Jennifer îl 
urmă. 

Intrară în sediu, trecând de paznici. 

Şi Evans rămase cu gura căscată. 

Luminile erau stinse. Majoritatea celor pe care Evans îi 
văzuse mai devreme dispăruseră. Camerele erau golite, mobila 
strânsă, iar documentele împachetate în cutii. Câţiva hamali 
cărau grămezi de cutii cu ajutorul unor cărucioare. 

— Ce se întâmplă? spuse Evans. 

— Ne-a expirat contractul de închiriere, răspunse Jennifer. 

— Deci vă mutaţi? Ea clătină din cap. 

— Nu, plecăm. 

— Cum adică? 

— Adică plecăm, Peter. Ne căutăm alte slujbe. La proces nu 
se mai lucrează. 

Auziră vocea lui Balder, dintr-o boxă, care spunea: „Vom 


încerca să obţinem o interdicție în următoarele trei luni. Am 


încredere oarbă în cei patruzeci de bărbaţi și femei geniali care 
ne asistă în acest caz fără precedent”. 

Evans se retrase, iar hamalii trecură pe lângă el cu o masă. 
Era aceeaşi masă la care fusese intervievat în urmă cu doar trei 
ore. Un alt hamal îl urmă, cărând cutiile cu echipament video. 

— Cum o să vă iasă treaba asta? spuse Evans, ascultându-l 
pe Balder. Vreau să spun că oamenii o să-și dea seama ce se 
întâmplă... 

— Ce se întâmplă e perfect logic, spuse Jennifer. O să facem 
o cerere de interdicție preliminară. Cererea va trebui să-și 
croiască drum prin sistem. Ne aşteptăm să fie respinsă de curtea 
districtuală, așa că o să o înaintăm la Curtea de Apel și apoi 
probabil că o să ajungem la Curtea Supremă. Procesul nu poate 
înainta până când nu se rezolvă problema interdicţiei, care ar 
putea dura câţiva ani. De aceea, aşa cum e rațional, am oprit 
activitatea echipei noastre de cercetare și am închis birourile 
acestea costisitoare şi așteptăm, pregătiți cu o echipă restrânsă 
de juriști. 

— Aveţi echipa asta de juriști? 

— Nu, dar ai întrebat cum o să facem. 

Evans privi la cutiile care se îngrămădeau în fața uşii din 


spate. 


— Nimeni n-a avut intenţia vreodată să deschidă acest 
proces, nu-i așa? 

— Hai să spunem altfel. Balder are un palmares remarcabil 
de reuşite în sala de judecată. Există o singură cale să ajungi la un 
asemenea palmares - abandonezi cazurile fără speranţă înainte 
să ajungi la tribunal. 

— Deci pe ăsta îl abandonează? 

— Da. Pentru că îţi garantez, niciun tribunal n-o să-ţi emită 
ordin de interdicție din cauza faptului că economia americană 
produce dioxid de carbon în exces. Arătă spre boxă. Drake l-a pus 
să pună accentul pe schimbările climatice abrupte. Se potriveşte 
perfect cu conferinţa lui, care începe mâine. 

— Da, dar... 

— Ascultă, spuse ea. Ştii la fel de bine ca mine că singurul 
obiectiv al acestui proces era publicitatea. Au obţinut conferința 
de presă. Nu mai e nevoie să meargă mai departe. 

Hamalii o întrebară unde să pună lucrurile. Evans se 
întoarse în camera de interviuri şi văzu un teanc de grafice 
într-un colţ. Voise să le vadă pe cele pe care ea nu i le arătase, așa 


că scoase câteva. Arătau date de la stații meteo din toată lumea. 


Alice Springs, Australia 1879 - 2003 


57.5 

Sursa: giss. unsa.gov 
Christchurch. NZ 1864 - 2003 
13,3 


Suna: giis. nuca.gov 

Kamenskoe, Siberia 1949 - 1998 
Sursa: giss. nei5 a.gov 


Fireşte, ştia că aceste grafice fuseseră alese pentru a 


demonstra punctul de vedere al adversarilor. Așa că arătau o 
încălzire mică sau inexistentă. Și totuși, îl tulbură faptul că 
probabil existau multe asemenea grafice, din toată lumea. 

Văzu un teanc pe care scria „Europa” şi îl răsfoi rapid. 

Roma, Italia 1811 - 1989 

Paris, Le Bourget 1757 - 1995 


Sursa: giss. nasa.gov 


— Peter? Ea îl striga. 

Biroul ei era deja gol. Avea doar câteva cutii de lucruri. O 
ajută să le ducă la mașină. 

— Deci, spuse el, acum ce-o să faci? Te întorci la DC şi la 
iubitul tău? 

— Nu cred. 

— Atunci ce? 

— De fapt, mă gândeam să vin cu tine. 

— Cu mine? 

— Lucrezi cu John Kenner, nu-i aşa? 

— De unde știi? întrebă Evans, îi răspunse cu un zâmbet. 

Se îndreptau spre ușa din spate și auziră difuzorul de la 
conferință. Acum vorbea Drake, mulțumea presei pentru 


prezenţă, îi ruga să participe la conferința sa și spunea că 


adevăratul pericol al încălzirii globale era potenţialul său de a 
produce schimbări climatice abrupte. 

Apoi spuse: 

— Îmi cer scuze, dar trebuie să spun cu regret că am o 
veste tristă. Tocmai am fost anunţat că s-a găsit cadavrul bunului 
meu prieten, George Morton. 

Întreaga poveste fu prezentată la ştirile după-amiezii. 
Trupul omului de afaceri milionar George Morton a fost găsit pe 
țărm, lângă Pizmo Beach. Identificarea s-a făcut după haine şi 
după ceasul de la încheietura victimei. Cadavrul era mutilat, din 
cauza rechinilor, spusese prezentatorul. 

Familia filantropului fusese anunţată, dar nu se fixase o 
dată pentru înmormântare. Exista o declaraţie din partea 
prietenului apropiat al lui Morton, Nicholas Drake, directorul 
FNRM. Drake spunea că Morton își dedicase viața mișcării 
ecologiste şi sprijinirii organizaţiilor ca FNRM, care îi acordase 
recent titlul de Cetăţeanul Implicat al Anului. 

— Dacă îi păsa cuiva de schimbările groaznice ce au loc pe 


tot globul, acela era George Morton, spunea Drake. De când am 


aflat că a dispărut, am sperat până la capăt că va fi găsit sănătos şi 
în formă. Mă întristează vestea că nu a fost aşa. Deplâng 
pierderea unui prieten drag și devotat. Lumea e mai săracă fără 
el. 

Evans era la volan când îl sună Löwenstein pe telefonul 
mașinii. 

— Ce faci? 

— Mă întorc de la conferința de presă la care mi s-a 
ordonat să particip. 

— Ei bine, te duci la San Francisco. 

— De ce? 

— A fost găsit Morton. Cineva trebuie să identifice 
cadavrul. 

— De ce nu fiică-sa? 

— E la dezintoxicare. 

— Atunci fosta lui soţie. Sau... 

— Evans, ai primit oficial această sarcină. Fă toate 
pregătirile necesare. Legiştii nu vor să amâne autopsia, așa că 
trebuie identificat până diseară. 

— Dar... 

— Mişcă-ţi curv’ acolo. Nu știu ce tot trăncănești. la avionul 


omului, pentru numele lui Dumnezeu. Din câte am auzit, oricum 


l-ai folosit la discreţie în ultima vreme. Acum, că a murit, ar trebui 
să ai mai multă grijă. A, şi încă ceva. Pentru că nu ești rudă cu el, 
trebuie să fie două persoane ca să-l identifice. 

— Păi pot s-o iau pe Sarah, secretara lui... 

— Nu. Drake vrea să-l iei pe Ted Bradley. 

— De ce? 

— De unde dracu’ să ştiu eu? Bradley vrea să meargă. 
Drake vrea să-i facă pe plac. Probabil că Bradley crede că o să fie 
camere de filmat prin zonă. Până la urmă, e actor. Și era prieten 
bun cu George. 

— Oarecum. 

— A statla masă cu tine, la ceremonie. 

— Dar Sarah ar fi... 

— Evans, ce anume nu ai înţeles? Te duci la San Francisco 
şi-l iei pe Bradley cu tine. Punct. 

Evans oftă. 

— Unde e? 

— La Sequoia. Trebuie să te opreşti în drum și să-l iei. 

— Sequoia? 

— Parcul Naţional. E în drumul tău. 

— Dar... 


— Bradley a fost anunţat deja. Secretara mea o să-ți dea 


numărul morgii din San Francisco. La revedere, Evans. Să nu faci 
rahatul praf. 

Clic. 

— Probleme? întrebă Jennifer. 

— Nu. Dar trebuie să merg la San Francisco. 

— Vin cu tine, spuse ea. Cine e Sarah? 

— Secretara personală a lui Morton. Asistenta lui de pe 
vremuri. 

— Am văzut nişte poze cu ea. Nu pare deloc „de pe 
vremuri”. 

— Unde ai văzut pozele? 

— Într-o revistă. Erau la un turneu de tenis. E jucătoare de 
tenis profesionistă sau ceva de felul ăsta? 

— Cred că da. 

— Credeam că, din moment ce petreceai așa mult timp cu 
Morton, o cunoşti bine. 

— Nu prea, spuse el, ridicând din umeri. Adică, în ultimele 
zile am stat mai mult cu ea. 

— Aha. Îl privi amuzată. Peter, spuse ea. Nu-mi pasă. Arată 
bine. E normal. 

— Nu, nu, spuse el, întinzându-se după telefon. Nu e nimic 


de felul ăsta. Ca să încheie mai repede discuţia, formă numărul 


poliției din Beverly Hills și ceru cu detectivul Perry. Detectivul nu 
se întorsese încă de la tribunal. Evans îi lăsă un mesaj şi închise. 
Se întoarse spre Jennifer. Cum se face când se emite un mandat 
de arestare? 

— Proceduri penale, spuse ea. Nu e domeniul meu. Îmi 
pare rău. 

— Nici al meu. 

— O să te aresteze? 

— Sper că nu. 

Apoi sună Lisa, asistenta vorbăreață a lui Herb Löwenstein. 

— Bună, Peter. Am numerele domnului Bradley și cel de la 
morga din San Francisco. Se închide la opt. Poţi să ajungi până 
atunci? Herb vrea să ştie. E foarte supărat. 

— De ce? 

— Nu l-am mai văzut niciodată în halul ăsta. Adică de 
săptămâni întregi. 

— Ce s-a întâmplat? 

— Cred că e legat de George. E şocat. Și Drake îi face crize. 
Cred că a sunat de vreo cinci ori azi. Şi cred că au discutat despre 
tine. 

— Despre mine? 


— Da. Lisa cobori vocea, adoptând un ton conspirativ. Herb 


avea uşa închisă când a vorbit, dar am., ăă... am auzit nişte chestii. 

— Cum ar fi? spuse Evans. 

— Să nu spui nimănui. 

— Nu spun. 

— Adică n-am... mă gândeam că ai vrea să afli. 

— Vreau. 

— Pentru că se discută mult pe aici, spuse ea, coborând și 
mai mult tonul, dacă n-ar trebui să pleci. 

— Să plec de la firmă? 

— Păi... ăă... să fi pus pe liber. M-am gândit că ai vrea să 
ştii. 

— Da. Mulţumesc. Cine vorbea? 

— Păi Herb. Și Don Blandings, şi alți parteneri seniori. 
Bobby şi Louise. Pentru că, dintr-un anume motiv, Nick Drake e 
furios din cauza ta. Şi din cauza cuiva cu care umbli tu, unul 
Karmer sau Connor. 

— Înţeleg. 

— Domnul Drake e foarte supărat din cauza domnului 
Connor. 

— De ce? 

— Zice că e spion. Pentru industrie. Pentru cei care 


poluează. 


— Înţeleg. 

— În orice caz, ideea e că domnul Drake e un client 
important şi tu l-ai enervat. Chiar și așa, n-ar îndrăzni să te dea 
afară dacă ar trăi Morton. Dar nu mai trăiește. lar tu ești plecat 
tot timpul. lar poliţia te caută, ceea ce trebuie să-ți spun că nu e 
bine. Toată lumea devine iritabilă. Și în plus... dar de fapt, ce faci 
cu domnul Connor? 

— E o poveste lungă. 

— Peter, eu ţi-am spus ţie. Părea îmbufnată. 

Știa că trebuia sări ofere la schimb o informaţie. 

— Bine, spuse el, încercând să pară rezervat. Mă ocup de o 
însărcinare pe care mi-a dat-o Morton înainte să moară. 

— Serios? Ce anume? 

— E secret. Încă nu pot să-ți spun. 

— George Morton ţi-a dat o însărcinare? 

— În scris, spuse el, şi gândi: Asta o să le mai taie elanul. 

— Mamă! Serios? Atunci n-o să îndrăznească să te 
concedieze dacă faci o treabă pentru firmă. 

— Lisa, trebuie să închid. 

— Dacă ar face asta, ar fi foarte nedrept faţă de tine. 

— Lisa... 


— Bine, bine. Știu că nu poți vorbi. Dar... succes! închise. 


Jennifer zâmbea. 

— Te-ai descurcat foarte bine, spuse ea. 

— Mulţumesc. 

Dar nu-i întoarse zâmbetul. Așa cum vedea el lucrurile, 
întreaga lume îl hărțuia. Nu era plăcut. Şi era tot obosit, foarte 
obosit. 

O sună pe Sarah să aranjeze ea cu avionul, dar dădu de 
căsuţa vocală. Îl sună pe pilot, dar i se spuse că era în cursă. 

— Cum adică? 

— În momentul ăsta zboară. 

— Unde? 

— Nu vă pot spune asta, domnule. Vreţi să-i lăsaţi un mesaj 
pe căsuţa vocală? 

— Nu, spuse Evans. Vreau să închiriez un charter. 

— Când anume? 

— Într-o jumătate de oră. Ca să merg la San Francisco, cu 
oprire la aeroportul cel mai apropiat de Sequoia. Ne întoarcem la 
noapte. 

— O să văd ce pot face. 

Apoi îl învinse oboseala. Opri la marginea șoselei şi ieși din 
maşină. 


— Ce s-a întâmplat? întrebă Jennifer. 


— Ştii drumul spre Van Nuys? 

— Sigur. 

— Atunci conduci tu. 

Se urcă pe scaunul din dreapta şi-şi puse centura. O privi 
cum intră în trafic, apoi închise ochii și adormi. 

SEQUOIA 

MARȚI, 12 OCTOMBRIE 4.30 P.M. 

În pădure era întuneric şi răcoare. Razele soarelui se 
strecurau printre copacii magnifici, care se înălțau peste tot. 
Mirosea a pin. Pământul era moale sub picioare. 

Era un loc plăcut, iar soarele scălda pământul, dar și așa: 
camerele de filmare au fost nevoite să aprindă luminile pentru a-i 
filma pe copiii de școală care stăteau în cercuri concentrice în 
jurul celebrului actor și militant ecologist Ted Bradley. Bradley 
purta un tricou negru, care-i punea în valoare machiajul şi tenul 
închis la culoare. 

— Aceşti copaci măreţi sunt dreptul vostru din naștere, 
spuse el, arătând în jur. Se înalță aici de secole. Cu mult înainte să 
vă naşteţi, înainte ca părinţii sau bunicii voştri sau străbunicii 
voştri să se nască. Unii dintre ei, chiar înainte de venirea lui 
Columb în America! înainte de venirea indienilor! înainte de 


orice! Acești copaci sunt cele mai bătrâne ființe de pe planetă; 


sunt străjerii Pământului; sunt înţelepţi; și au un mesaj pentru 
noi: Lăsaţi planeta în pace. Nu vă puneţi cu ea, sau cu noi. Şi 
trebuie să-i ascultăm. 

Copiii îl priveau cu gurile deschise, nemișcați. Camerele 
erau fixate pe Bradley. 

— Dar acum, aceşti copaci minunaţi - după ce au 
supravieţuit amenințării focului, a tăierii, a eroziunii solului, a 
ploilor acide - acum trebuie să înfrunte cea mai gravă 
ameninţare, încălzirea globală. Copii, ştiţi ce înseamnă încălzirea 
globală, nu-i așa? 

Mâinile se ridicară peste tot: „Eu ştiu, eu ştiu!” 

— Mă bucur că ştiţi, spuse Bradley, făcându-le semn 
copiilor să lase mâinile jos. Singura persoană care avea să 
vorbească în ziua aceea era Ted Bradley. Dar poate că nu ştiţi că 
încălzirea globală va produce nişte schimbări foarte bruște în 
climatul nostru. Poate că vor trece câteva luni sau ani și se va face 
brusc mult mai cald sau mult mai frig. Şi vor apărea hoarde de 
insecte și boli care vor dobori acești copaci minunați. 

— Ce fel de insecte? întrebă unul dintre copii. 

— Din alea rele, spuse Bradley. Din alea care mănâncă 
arborii, care viermuiesc înăuntrul lor și-i devorează. Îşi agită 


mâinile, ca să sugereze viermuiala în plină desfăşurare. 


— Unei insecte i-ar lua mult timp să mănânce un copac 
întreg, îşi dădu cu părerea o fetiţă. 

— Nu-i adevărat! spuse Bradley. Asta e problema. Pentru 
că încălzirea globală înseamnă că vor veni o grămadă de insecte - 
că o ciumă - și or să mănânce copacii foarte repede! 

Jennifer, care stătea deoparte, se aplecă spre Evans: 

— Îţi vine să crezi ce căcaturi spune? 

Evans căscă. Dormise în avion și în mașină, pe drumul de la 
aeroport la poienița aceasta din Parcul Naţional Sequoia. Se 
simțea amețţit, privindu-l pe Bradley. Ameţit și plictisit. 

Copiii începuseră să se agite, iar Bradley se întoarse spre 
camere. Vorbea cu autoritatea naturală pe care o dobândise în 
timpul atâtor ani în care-l jucase pe preşedinte la televizor. 

— Amenințarea schimbărilor climatice abrupte, spuse el, e 
atât de devastatoare pentru omenire și pentru viața pe această 
planetă în general, încât în toată lumea se organizează conferințe 
pentru a o înfrunta. Mâine începe o conferință la Los Angeles, 
unde oamenii de ştiinţă vor discuta despre ce trebuie să facem 
pentru a reduce această ameninţare teribilă. Dacă nu facem 
nimic, ne paşte catastrofa. Şi acești copaci măreţi și magnifici vor 
rămâne doar o amintire, o ilustrată din trecut, un instantaneu al 


lipsei de omenie față de lumea naturii. Suntem responsabili 


pentru schimbările climatice catastrofale. Şi numai noi le putem 
opri. 

Încheie printr-o întoarcere uşoară, ca să-şi scoată în 
evidență profilul care-l avantaja, și printr-o privire intensă a 
ochilor săi de un albastru pur direct în obiectivul camerei. 

— Vreau să fac pipi, spuse o fetiţă. 

Avionul decola de pe pistă și se înălță deasupra pădurii. 

— Îmi pare rău că te grăbesc, spuse Evans. Dar trebuie să 
ajungem la morgă înainte de şase. 

— Nicio problemă, nicio problemă, spuse Bradley, zâmbind 
indulgent. După discurs, își rezervase câteva minute pentru a da 
autografe copiilor. Camerele filmaseră şi asta. Se întoarse spre 
Jennifer, cu cel mai cuceritor zâmbet al său. 

— Şi dumneata ce faci, domnişoară Hadley? 

— Fac parte din echipa de jurişti care se ocupă cu 
problema încălzirii globale. 

— Bine, deci ești din tabăra noastră. Cum merge procesul? 

— Bine, spuse ea, aruncându-i o privire lui Evans. 

— Am senzaţia că eşti la fel de deşteaptă cât ești de 
frumoasă, spuse Bradley. 

— De fapt, nu-i așa. 


Evans își dădea seama că actorul o irita. 


— Eşti modestă. Asta e încântător. 

— Sunt doar sinceră, spuse ea, și trebuie să-ți spun că 
nu-mi place lingușeala. 

— Nu prea e linguşeală, în cazul tău. 

— Şi nici sinceritate, în cazul tău, replică ea. 

— Trebuie să mă crezi când spun că admir sincer ceea ce 
faceţi voi, spuse Bradley. De-abia aştept să le-o trageţi celor de la 
EPA. Trebuie să-i ținem în tensiune. De-asta am făcut chestia asta 
cu copiii. E un segment de televiziune de mare impact pentru 
schimbările climatice abrupte. Și cred că a mers foarte bine, nu-i 
aşa? 

— Rezonabil, având în vedere că... 

— Că ce? 

— Că totul era un mare rahat, spuse Jennifer. Zâmbetul lui 
Bradley rămase la locul lui, dar ochii i se îngustară. 

— Nu-mi dau seama exact la ce te referi. 

— Mă refer la toată chestia, Ted. La tot discursul. Sequoia 
sunt santinelele şi străjerii planetei? Au un mesaj pentru noi? 

— Păi chiar au... 

— Sunt copaci, Ted. Copaci mari. Au tot atât de multe 
mesaje pentru omenire ca o vânătă. 


— Cred că nu înţelegi... 


— Şi au reușit să supraviețuiască incendiilor? N-aş zice - 
depind de incendii, pentru că aşa se reproduc. Coniferele au 
seminţe solide, care nu se deschid decât datorită căldurii focului. 
Focul e esenţial pentru sănătatea pădurilor de conifere. 

— Cred, spuse Bradley pe un ton cam înțepat, că probabil 
n-ai înţeles ce vreau să spun. 

— Serios? Ce n-am înţeles? 

— Încercam să evoc - poate puţin mai liric - caracterul 
peren al acestor păduri preistorice şi... 

— Peren? Preistorice? Ai habar despre pădurile astea? 

— Da. Cred că da. 

Vocea îi era tăioasă. Se enervase vizibil. 

— Uită-te pe fereastră, spuse Jennifer, arătând spre pădure, 
în timp ce zburau deasupra ei. De cât timp crezi că pădurea ta 
preistorică arată exact ca acum? 

— În mod evident, de sute de mii de ani... 

— Nu-i adevărat, Ted. Oamenii au trăit aici cu multe mii de 
ani înainte ca acești copaci să apară. Ştiai asta? 

Îşi încleştase fălcile. Nu răspunse. 

— Atunci dă-mi voie să-ți povestesc, spuse ea. 

Acum douăzeci de mii de ani, ghețarii din era glaciară s-au 


retras din California, lăsând în urmă Yosemite Valley și alte astfel 


de semne ale trecerii lor. Când pereţii de gheaţă s-au retras, în 
urma lor a rămas o câmpie mocirloasă, umedă, cu multe lacuri 
alimentate de ghețarii care se topeau, dar lipsită complet de 
vegetație. Era doar nisip umed. 

După câteva mii de ani, pământul s-a uscat în timp ce 
ghețarii şi-au continuat drumul spre nord. Această regiune din 
California a devenit o tundră arctică, cu ierburi înalte în care 
trăiau animale mici, cum ar fi șoarecii sau veverițele. Oamenii 
ajunseseră deja aici, vânau micile animale şi făceau focuri. 

— Până acum e în regulă? spuse Jennifer. Deocamdată 
n-avem nicio pădure preistorică. 

— Te ascult, mormăi Ted. Încerca vizibil să se controleze. 

— La început, continuă ea, ierburile arctice şi tufele erau 
singurele plante care puteau rezista în pământul sterp şi 
îngheţat. Dar după ce mureau, se descompuneau, aşa că peste mii 
de ani s-a depus un alt strat de sol. Și asta a iniţiat o etapă de 
colonizare a plantelor, care s-a întâmplat în același mod peste tot 
în America de Nord, după glaciațiune. 

Mai întâi apare pinul. Asta s-a întâmplat acum în jur de 
paisprezece mii de ani. Mai târziu i se alătură molidul, cucuta și 
arinul - arbori rezistenți, dar n-au fost primii. Aceasta e 


adevărata „pădure primară” şi au dominat această zonă în 


următoarele mii de ani. Apoi climatul s-a schimbat. S-a făcut mult 
mai cald şi toți ghețarii din California s-au topit. Pe atunci nu mai 
rămăsese niciun ghețar în California. Era cald și uscat, aveau loc 
multe incendii, iar pădurile primare au ars. Au fost înlocuite cu 
vegetație de câmpie, adică stejari şi ierburi de preerie. Și câțiva 
Douglas verde, dar nu foarte mulţi, căci clima era prea secetoasă 
pentru brazi. 

Apoi, acum șase mii de ani, clima s-a schimbat din nou. A 
devenit mai umedă, iar bradul Douglas, cucuta şi cedrul au pus 
stăpânire pe pământ, creând acele păduri dese pe care le vezi și 
astăzi. Dar acești brazi ar fi putut fi considerați o plantă 
dăunătoare - ca niște buruieni uriașe - care au invadat pământul, 
sufocând plantele indigene care se aflaseră acolo cu mult înaintea 
lor. Pentru că aceste păduri dese erau prea întunecoase pentru ca 
alți copaci să poată supravieţui. Și din moment ce aveau loc 
incendii frecvente, aceste păduri închise s-au răspândit cu o 
viteză uluitoare. Deci nu sunt perene, Ted. Sunt ultimele sosite. 

Bradley pufni. 

— Tot au şase mii de ani, pentru numele lui Dumnezeu. Dar 
Jennifer era neîndurătoare. 

— Nu-i adevărat, spuse ea. Oamenii de știință au arătat că 


pădurile şi-au schimbat continuu compoziţia. Fiecare perioadă de 


o mie de ani era diferită față de cea precedentă. 

Pădurile s-au schimbat constant, Ted. Şi apoi, fireşte, au 
venit indienii. 

— Ce-i cu ei? 

— Indienii erau experţi în observarea naturii, așa că au 
realizat că aceste păduri bătrâne nu sunt bune de nimic. Poate că 
arată impresionant, dar sunt moarte pentru vânat. Așa că indienii 
au aprins focuri şi au distrus periodic pădurile. S-au asigurat că 
există doar câteva insule de pădure în mijlocul câmpiilor și 
pajiştilor. Pădurile pe care le-au văzut primii europeni nu erau 
deloc preistorice. Erau cultivate, Ted. Și, deloc surprinzător, acum 
o sută cincizeci de ani existau mai puţine păduri naturale decât 
acum. Indienii erau realiști. Astăzi, totul ține de o mitologie 
romantică. 

Se lăsă pe spate în scaun. 

— A fost un discurs foarte drăguţ, spuse Bradley. Dar 
acestea sunt obiecţii tehnice. Pe oameni nu-i interesează. Și asta e 
foarte bine, pentru că tu spui că pădurile nu sunt foarte bătrâne 
şi de aceea nu merită să le protejăm. lar eu spun că sunt un 
simbol al frumuseţii și forței naturii şi ar trebui protejate cu orice 
preț. Mai ales de amenințarea încălzirii globale. 


Jennifer clipi. 


— Simt nevoia să beau ceva, spuse ea. 

— Vin şi eu cu tine, spuse Bradley. 

Pentru Evans, care încercase din când în când să-l sune pe 
detectivul Perry în timpul acestei discuţii, cel mai tulburător 
aspect era cel al schimbării constante. Evans nu se gândise 
niciodată serios că indienii au trăit pe vremea ghețarilor. Desigur, 
ştia că aşa era. Ştia că primii indieni vânau mamuţi şi alte 
mamifere mari aflate în curs de dispariţie. Dar nu luase în 
considerare posibilitatea că ar fi putut arde pădurile și schimba 
mediul, ca să fie mai convenabil pentru scopurile lor. 

Dar bineînţeles că așa făcuseră. 

La fel de tulburătoare era imaginea atâtor păduri diferite 
care au cucerit pământul, una după alta. Evans nu se întrebase 
niciodată ce a existat înaintea pădurilor de conifere. Și el crezuse 
că erau preistorice. 

Nu se gândise nici la cum arăta peisajul după trecerea 
ghețarilor. Acum, când se gândea, realiză că arăta, probabil, la fel 
ca pământul Islandei, pe care-l văzuse recent - rece, umed, 
stâncos şi sterp. Era logic că generații întregi de plante trebuiau 
să crească acolo şi să creeze un nou strat de sol. 

Dar îşi imaginase întotdeauna un fel de film de animaţie în 


care ghețarii se retrăgeau, iar copacii se ițeau imediat în urma 


lor. Gheţarii se retrăgeau, lăsând în urmă pădurile de conifere. 

Îşi dădea seama acum cât de stupidă fusese viziunea sa. 

Evans mai observase, în treacăt, cât de frecvent vorbea 
Jennifer de un climat aflat în schimbare. Mai întâi fusese, rece şi 
umed, apoi cald și uscat, iar ghețarii se topiseră, apoi din nou 
umed, iar ghețarii se întorseseră. Schimbare și iar schimbare. 

Schimbare constantă. 

După un timp, Bradley se scuză şi se duse în spatele 
avionului, să-și sune agentul. 

— De unde ştii toate chestiile astea? o întrebă Evans pe: 
Jennifer. 

— Din motivul pe care chiar Bradley l-a expus. „Marea 
ameninţare a încălzirii globale”. Am avut o echipă întreagă care a 
cercetat „mari ameninţări”. Pentru că voiam să descoperim orice 
ne-ar fi permis să facem vâlvă cu procesul nostru. 

— Şi? 

Ea clătină din cap. 

— Amenințarea încălzirii globale este practic ca şi 
inexistentă. Chiar dacă ar fi un fenomen real, ar avea probabil 
beneficii nete pentru o mare parte a lumii. 

Vocea pilotului se auzi în difuzoare, spunându-le să meargă 


la locurile lor, pentru că se apropiau de San Francisco. 


SAN FRANCISCO MARȚI, 12 OCTOMBRIE 6.31 P.M. 

Anticamera era cenușie, rece şi mirosea a dezinfectant. 
Bărbatul de la birou purta un halat de laborator. Scria la 
computer. 

— Morton... Morton... Da. George Morton. Bine. Şi 
dumneavoastră sunteți... 

— Peter Evans, sunt avocatul domnului Morton, spuse 
Evans. 

— Şi eu sunt Ted Bradley, spuse Ted. 

Vru să-i întindă mâna, apoi se gândi că nu era cazul şi şi-o 
retrase. 

— A, da, spuse tehnicianul. Mi se părea mie că vă știu de 
undeva. Sunteţi secretarul de stat. 

— De fapt, sunt preşedintele. 

— Aşa, așa, preşedintele. Știam eu că v-am mai văzut. Soţia 
dumitale e o beţivă. 

— Nu, soţia secretarului de stat e beţivă. 

— A... Nu prea apuc să văd serialul ăsta. 

— Acum l-au scos de pe post. 

— Asta explică totul. 

— Dar circulă pe toate pieţele importante. 


— Se poate să-l identificăm acum... 


— Bine. Semnaţi aici şi vă aduc ecusoanele de vizitator. 

Jennifer rămase în anticameră. Evans şi Bradley intrară în 
morgă. Bradley se uită în urmă. 

— Şi în fond, cine e ea? 

— O avocată care lucrează în echipa cu încălzirea globală. 

— Cred că e infiltrată de industrie. În mod evident e o 
extremistă. 

— E imediat sub Balder, Ted. 

— Pe-asta o înţeleg, spuse Bradley, chicotind. Și mie mi-ar 
plăcea să fie sub mine. Dar ai ascultat ce-a spus, pentru numele 
lui Dumnezeu? Pădurile străvechi „nu sunt bune de nimic”? Așa 
vorbeşte cineva din industrie. Se aplecă spre Evans. Cred că ar 
trebui să te descotorosești de ea. 

— Să mă descotorosesc de ea? 

— Nu-i a bună cu ea. În orice caz, ce caută cu noi? 

— Nu ştiu. A vrut să vină. Dar tu de ce eşti cu noi, Ted? 

— Am o treabă de făcut. 

Cearşaful care acoperea corpul era plin de pete cenușii. 
Tehnicianul îl ridică. 

— 0, Doamne, spuse Ted Bradley, întorcându-se rapid cu 
spatele. 


Evans se forță să privească trupul. Morton fusese un bărbat 


masiv cât trăise, iar acum era și mai masiv, cu torsul gri-vineţiu şi 
umflat. Mirosul descompunerii era puternic. Pe carnea umflată de 
pe încheietură se zărea o urmă circulară, lată de doi centimetri. 

— Ceasul? întrebă Evans. 

— Da, i l-am scos, spuse tehnicianul. De-abia am reușit să-l 
dăm jos de pe mână. Vreți să-l vedeţi? 

— Da. 

Evans se apropie mai mult și-și încorda corpul ca să reziste 
mirosului. Voia să se uite la mâini şi la unghii. Morton se rănise în 
copilărie la unghia inelarului de la mâna dreaptă, iar unghia 
rămăsese boantă, deformată. Dar una dintre mâini lipsea, iar 
cealaltă era roasă, ciopârțită. Nu putea fi sigur de ce vedea. 

— Ai terminat? spuse Bradley, din spatele lui. 

— Nu chiar. 

— Doamne, omule! 

— Deci serialul o să fie reluat? întrebă tehnicianul. 

— Nu, a fost scos. 

— De ce? Mie îmi plăcea. 

— Ar fi trebuit să se consulte cu tine, spuse Bradley. Evans 
îi privea pieptul, încercând să-și aducă aminte cum era dispus 
părul lui Morton. Îl văzuse destul de des în slip. Dar pentru că 


pielea era umflată și întinsă, îi era dificil. Clătină din cap. Nu 


putea fi sigur că e Morton. 

— Ai terminat? spuse Bradley. 

— Da, răspunse Evans. 

Cearșaful fu tras la loc şi ieşiră din morgă. 

— Salvamarii din Pizmo l-au descoperit și au chemat 
poliţia, spuse tehnicianul. Poliţia l-a identificat după haine. 

— Mai era îmbrăcat? 

— Mda. Un crac de pantalon şi mare parte din haină. 
Făcute pe comandă. L-au sunat pe croitorul din New York, iar el a 
confirmat că fuseseră făcute pentru George Morton. Luaţi cu 
dumneavoastră obiectele lui personale? 

— Nu știu, spuse Evans. 

— Păi, dacă sunteţi avocatul lui... 

— Da, cred că o să le iau. 

— Trebuie să semnaţi pentru ele. 

Merseră din nou afară, unde aștepta Jennifer. Vorbea la 
mobil. 

— Da, înțeleg. Da. Bine, se poate rezolva. Când îi văzu, 
închise telefonul. 

— Aţi terminat? 

— Da. 


— Şi era... 


— Da, spuse Ted. Era George. 

Evans nu spuse nimic. Se duse la capătul coridorului și 
semnă pentru obiectele personale. Tehnicianul aduse o geantă şi 
i-o înmâna lui Evans. Evans extrase dinăuntru rămășițele unui 
smoching. Într-un buzunar se afla o mică insignă FNRM. Scoase 
ceasul, un Rolex Submariner. Era ceasul pe care-l purta Morton. 
Evans îl întoarse. Era gravat GM 12 - 31 - 89. Evans încuviință 
din cap și-l puse la loc în geantă. 

Toate aceste obiecte îi aparținuseră lui George. Simplul fapt 
că le atingea îl făcea să se simtă nespus de trist. 

— Cred că asta a fost, spuse el. E momentul să plecăm. 

Se întoarseră cu toţii la maşină. Urcară, apoi Jennifer spuse: 

— Trebuie să ne mai oprim undeva. 

— Zău? făcu Evans. 

— Da. Trebuie să mergem la Oakland Municipal Garage. 

— De ce? 


— Ne așteaptă poliţia. 


OAKLAND 
MARŢI, 12 OCTOMBRIE 7.22 P.M. 
Era o structură enormă de beton, aşezată lângă o parcare la 


periferia Oaklandului. Becurile cu halogen răspândeau o lumină 


crudă. Majoritatea mașinilor din spatele gardului erau ieftine, dar 
erau și câteva Cadillac-uri şi Bentley-uri. Limuzina lor opri lângă 
parcare. 

— De ce am venit aici? spuse Bradley. Nu înţeleg. Un 
polițist veni lângă ei. 

— Domnul Evans? Peter Evans? 

— Eu sunt. 

— Veniţi pe aici, vă rog. 

Dădură să iasă cu toţii din mașină. 

— Doar domnul Evans, spuse polițistul. 

— Dar noi suntem... mormăi Bradley. 

— Îmi pare rău, domnule. Îl vor doar pe domnul Evans. Va 
trebui să aşteptaţi aici. 

Jennifer îi zâmbi lui Bradley. 

— O să-ţi ţin companie. 

— Excelent. 

Evans ieşi din maşină şi-l urmă pe polițist pe uşa metalică 
în garaj. Spaţiul interior era divizat în hale lungi, în care mașinile 
erau așezate la rând. Majoritatea halelor păreau să fie folosite 
pentru repararea mașinilor de poliţie. Evans simţi mirosul 
înțepător de acetilenă. Ocoli petele de ulei de motor și stropii de 


unsoare de pe jos. 


— Despre ce e vorba? îl întrebă pe polițistul care-l însoțea. 

— Vă aşteaptă, domnule. 

Se îndreptau spre capătul garajului. Trecură pe lângă 
câteva maşini strivite şi pline de sânge. Scaune care înotau în 
sânge, ferestre fărâmițate, de un roșu închis. Din unele mașini 
ieșeau sfori, întinse în toate direcţiile. Una dintre ele era 
măsurată de doi tehnicieni în halate albastre. Un alt accident era 
fotografiat de un bărbat cu un aparat montat pe trepied. 

— E poliţist? întrebă Evans. 

— Nu... Avocat. Trebuie să-i lăsăm să intre. 

— Deci aici vă ocupați de mașini accidentate? 

— Când e cazul. 

După colţ, Evans îl văzu pe Kenner, care stătea alături de 
trei poliţişti în civil şi doi muncitori în halate albastre. Cu toții 
făcuseră cerc în jurul Ferrari-ului Spyder al lui Morton, care 
fusese ridicat cu un dispozitiv hidraulic şi era puternic luminat. 

— A, Peter, spuse Kenner. L-ai identificat pe George? 

— Da. 

— Bravo. 

Evans înainta şi se apropie de mașină. Mai multe porţiuni 
laterale fuseseră marcate cu etichete galbene. 


— Şi acum care-i treaba? spuse Evans. 


Poliţiştii în civil îşi aruncară priviri între ei. Apoi unul 
dintre ei începu să vorbească. 

— Am examinat acest Ferrari, domnule Evans. 

— Se vede. 

— Aceasta e mașina pe care domnul Morton a cumpărat-o 
recent la Monterey? 

— Cred că da. 

— Când a avut loc tranzacţia? 

— Nu ştiu sigur. Evans încercă să-și amintească. Nu 
demult. Luna trecută sau cam așa ceva. Asistenta lui, Sarah, mi-a 
spus că George a cumpărat-o. 

— Cine a cumpărat-o? 

— Ea. 

— Cu ce ați fost implicat? 

— Cu nimic. Doar m-a informat că George a cumpărat o 
maşină. 

— Nu v-aţi ocupat de tranzacție sau de asigurare sau 
altceva de genul ăsta? 

— Nu. Asta era treaba contabililor lui George. 

— N-aţi văzut niciodată actele mașinii? 

— Nu. 


— Şi când aţi văzut prima oară mașina? 


— În noaptea când George a plecat de la hotelul Mark 
Hopkins. Noaptea morții lui. 

— Aţi văzut cumva mașina înainte de asta? 

— Nu. 

— Aţi angajat pe cineva să aibă grijă de maşină? 

— Nu. 

— Maşina a fost transportată de la Monterey la un garaj 
privat din Sonoma, unde a rămas două săptămâni, înainte de a fi 
dusă la San Francisco. V-aţi ocupat de garajul privat? 

— Nu. 

— Închirierea era pe numele dumneavoastră. Evans clătină 
din cap. 

— Nu știu nimic despre asta. Dar Morton face adesea 
închirieri pe numele contabililor și avocaţilor săi dacă nu vrea ca 
numele proprietarului sau celui care închiriază să fie făcut public. 

— Dar dacă ar fi făcut asta, v-ar fi informat? 

— Nu neapărat. 

— Deci nu ştiaţi că vi se folosește numele? 

— Nu. 

— Cine a lucrat la mașină la San Jose? 

— Habar n-am. 


— Pentru că, domnule Evans, cineva a umblat serios la 


Ferrari-ul ăsta înainte să ajungă la Morton. Caroseria era slăbită 
în locurile marcate cu etichete galbene. Antiderapajul - primitiv, 
la un vehicul așa de vechi - a fost scos din uz, iar discurile au fost 
slăbite pe partea din stânga față și în dreapta spate. Mă urmăriţi? 

Evans se încruntă. 

— Această maşină era o capcană mortală, domnule Evans. 
Cineva s-a folosit de ea ca să vă ucidă clientul. Schimbările fatale 
au fost făcute la Sonoma. Şi numele dumneavoastră apare pe 
contractul de închiriere. 

Jos, în mașină, Ted Bradley o toca mărunt pe Jennifer 
Haynes. Poate că era drăguță, dar nimic la ea nu era cum trebuie 
- stilul, atitudinea ei dură și majoritatea opiniilor. Spusese că 
lucra la acest proces și că FNRM îi plătea salariul, dar Ted credea 
că era imposibil. Fie şi numai pentru că Ted Bradley era în mod 
public legat de FNRM și ea, ca angajată, ar fi trebuit să ştie asta și 
să-i trateze părerile cu respect. 

Să numești informaţiile pe care le împărtășise acelor copii 
„un mare rahat” - un discurs pe care nu fusese obligat să-l ţină, 
un moment pe care-l oferise din bunătatea inimii sale și din 
devotament față de cauza ecologistă - să numeşti asta „rahat” era 
scandalos. Era un atac dus la extrem. Şi demonstra o totală lipsă 


de respect. În plus, Ted ştia că ce spusese era adevărat. Pentru că, 


FNRM îi dăduse, ca de obicei, o listă cu lucrurile pe care trebuia 
să pună accent. ȘI FNRM nu i-ar fi putut spune lucruri 
neadevărate. Și în lista lui nu apărea nicăieri prostia aia de Epocă 
de gheață. Tot ce spusese Jennifer era aiurea. 

Copacii chiar erau magnifici. Erau străjerii mediului, aşa 
cum se arăta în lista lui de probleme de discuţie. Chiar scoase 
lista din buzunarul hainei, ca să se asigure. 

— Aş vrea s-o văd, spuse Jennifer. 

— Sunt convins că vrei. 

— Care-i problema ta? 

Vezi? gândi el. Genul ăsta de atitudine. Agresivă şi ostilă. 

— Eşti una dintre vedetele alea de televiziune care crede că 
toată lumea vrea să-ți pună mâna pe sculă, spuse ea. Ei bine, o, tu, 
mare vedetă, eu nu vreau. Cred că eşti doar un actor. 

— Şi eu cred că eşti o cârtiță. Un spion al corporațiilor. 

— Probabil că nu sunt unul foarte bun, spuse ea, pentru că 
m-ai descoperit. 

— Pentru că ai o gură mare, de-aia. 

— Asta a fost întotdeauna problema mea. 

În timpul acestei conversații, Bradley simţea cum îi creştea 
tensiunea în piept. Femeile nu îl contraziceau pe Ted Bradley. 


Uneori erau ostile un timp, dar asta doar pentru că erau 


intimidate de el, de cât de bine arăta, de aura lui de star. Voiau să 
se culce cu el și de multe ori le lăsa. Dar nu îl contraziceau. Ea îl 
contrazicea, iar asta îl excita și îl înfuria în aceeaşi măsură. 
Tensiunea pe care o simțea pe dinăuntru era aproape 
insuportabilă. Calmul ei, aşa cum stătea acolo, modul direct în 
care-l privea în ochi, fără niciun pic de intimidare - era o 
atitudine indiferentă față de faima lui care-l înnebunea. Şi 
într-adevăr, nimic de zis, era frumoasă. 

Îi apucă faţa cu ambele mâini şi o sărută apăsat pe gură. 

Era sigur că-i plăcuse. Pentru ca dominaţia sa să fie totală, 
îşi împinse limba pe gâtul ei. 

Apoi simţi o străfulgerare de durere intensă - în ceafă, în 
cap - şi probabil că-și pierdu cunoştinţa câteva clipe. Pentru că se 
trezi întins pe podeaua limuzinei, gâfâind și privind cum i se 
scurge sângele pe cămașă. Ted nu ştia cum ajunsese acolo. Nu 
ştia de ce sângera şi de ce îi pulsa capul. Apoi realiză că limba îi 
sângera. 

O privi. Ea îşi încrucișase picioarele nonșalant, lăsându-l să 
vadă puţin sub fusta ei, dar nu-i păsa. Era furios. 

— Mi-ai muşcat limba! 

— Nu, tâmpitule, ţi-ai mușcat-o singur. 


— M-ai agresat. 


Ea ridică dintr-o sprânceană. 

— Asta ai făcut! M-ai agresat! Privi în jos. Doamne, şi mai 
era şi o cămaşă nouă. De la Maxfield's. 

Ea îl privi fix. 

— M-ai agresat, repetă el. 

— Atunci dă-mă în judecată. 

— Cred că aşa o să fac. 

— Dar mai întâi consultă-ți avocatul. 

— De ce? 

Ea făcu semn spre partea din față a mașinii. 

— Ai uitat de șofer. 

— Ce-i cu el? 

— A văzut totul. 

— Şi ce dacă? M-ai încurajat, șuieră el. Ai vrut să mă seduci. 
Orice tip își dă seama de semne. 

— Se pare că tu nu ţi-ai dat seama. 

— Castratoare agresivă! 

Se întoarse și luă sticla de votcă de pe suport. Avea nevoie 
de ea ca să-şi clătească gura. Îşi turnă un pahar şi privi înapoi. 

Ea citea lista cu punctele de discuţie. Ținea hârtia în mână. 
Se repezi s-o ia. 


— Asta nu-ți aparţine. 


Ea se mişcă rapid, îndepărtând hârtia de el. Își ridică 
cealaltă mână, cu muchia întinsă, ca un cuţit de măcelărie. 

— Mai vrei să-ţi încerci norocul o dată, Ted? 

— Du-te-n mă-ta! spuse el, și luă o înghiţitură serioasă de 
votcă. Limba îi ardea. Ce curvă, gândi el. Ce curvă nenorocită. Ei 
bine, de mâine va trebui să-şi caute o nouă slujbă. O să aranjeze 
el. Avocata asta curviştină nu-şi putea bate joc de Ted Bradley și 
să scape basma curată. 

În picioare lângă Ferrari-ul distrus, Evans mai suportă încă 
zece minute de chin din partea polițiștilor în civil care-l 
înconjurau. În fond, povestea nu i se părea logică. 

— George era un şofer bun. Dacă se făcuseră toate 
schimbările alea la mașină, n-ar fi remarcat că ceva nu era în 
regulă? 

— Poate. Dar nu şi dacă băuse mult. 

— Păi de băut, a băut, asta cu siguranţă. 

— Şi cine i-a adus băuturile, domnule Evans? 

— George îşi lua singur de băut. 

— Chelnerul de la ceremonie a spus că dumneavoastră îi 
tot ofereați băutură. 

— Nu e adevărat. Încercam să-l ponderez. Brusc, 


schimbară tonul. 


— Cine a aranjat Ferrari-ul, domnule Evans? 

— Habar n-am. 

— Ştim că ați închiriat un garaj particular lângă Sonoma, pe 
Route 54. Era liniștit și izolat. Oricine ar fi lucrat la mașină ar fi 
putut veni sau pleca după bunul plac, fără să fie văzut. De ce aţi fi 
ales un astfel de garaj? 

— Nu eu l-am ales. 

— Numele dumneavoastră apare pe actul de închiriere. 

— Cum a fost aranjată închirierea? 

— Prin telefon. 

— Cine a plătit? 

— S-a plătit cu bani gheaţă. 

— De către cine? 

— Banii au fost trimişi printr-un curier. 

— Aveţi semnătura mea pe ceva? Amprente? 

— Nu. Doar numele dumneavoastră. Evans ridică din 
umeri. 

— Atunci îmi pare rău, dar nu știu nimic despre asta. Se 
ştie că sunt avocatul lui George Morton. Oricine mi-ar fi putut 
folosi numele. Dacă la această mașină s-a umblat, asta s-a 
întâmplat fără ştirea mea. 


Se gândea că ar fi trebuit s-o întrebe pe Sarah toate astea, 


dar, dacă. erau buni profesionişti, poate că deja o făcuseră. 

Și bineînţeles că apăru și ea de după colţ, vorbind la celular 
şi făcându-i semn din cap lui Kenner. 

În acel moment Kenner ieşi în faţă. 

— Bine, domnilor. Dacă nu mai aveţi întrebări, o să-l iau pe 
domnul Evans în custodie, şi-mi asum responsabilitatea. Nu cred 
că există pericolul să încerce să fugă. Va fi în siguranţă cu mine. 

Poliţiștii mormăiră nemulţumiţi, dar în cele din urmă își 
dădură acordul. Kenner le înmâna cartea sa de vizită, apoi se 
îndreptă spre ieșire, cu mâna pe umărul lui Evans. 

Sarah îi urmă, la o oarecare distanță. Poliţiştii rămaseră 
lângă Ferrari. 

Pe când se apropiau de ușă, Kenner spuse: 

— Îmi pare rău de chestia asta. Dar poliţiştii nu ţi-au spus 
tot. Adevărul e că au fotografiat mașina din diverse unghiuri şi au 
introdus fotografiile într-un computer care simulează accidente. 
lar simularea generată de computer nu s-a potrivit cu fotografiile 
accidentului propriu-zis. 

— Nu ştiam că se poate face asta. 

— O, da. Toată lumea folosește modelele pe computer în 
zilele noastre. Sunt de rigueur pentru o organizație modernă, 


înarmaţi cu simularea pe computer, polițiștii s-au întors la 


rămășițele mașinii și au decis că s-a umblat la ea. La celelalte 
examinări ale mașinii nu le-a venit ideea asta, dar acum da. E un 
exemplu clar al modului în care folosirea unei simulări pe 
computer îţi poate afecta viziunea asupra realității. Au acordat 
încredere simulării și nu datelor de la fața locului. 

— Aha. 

— Şi desigur că simularea lor e concepută pentru cele mai 
răspândite modele de vehicule de pe șoselele americane. 
Computerul nu poate simula comportamentul unei mașini de 
curse italienești, de serie limitată, veche de patruzeci de ani. Dar 
au mers înainte cu simularea. 

— Dar ce-i cu chestia aia cu garajul din Sonoma? întrebă 
Evans. 

Kenner ridică din umeri. 

— Tu nu ştii. Sarah nu știe. Nimeni nu poate verifica dacă 
mașina s-a aflat măcar acolo. Dar garajul a fost închiriat - cred că 
de George însuși. Deşi nu vom ști niciodată sigur. 

Când ajunseră afară, Evans deschise uşa limuzinei şi urcă 
înăuntru. Rămase uimit când îl văzu pe Ted Bradley plin de sânge 
pe bărbie și cămașă. 

— Ce s-a întâmplat? 


— A alunecat, spuse Jenniferşi s-a lovit. 


SPRE LOS ANGELES MARŢI, 12 OCTOMBRIE 10.31 P.M. 

În avionul care-i ducea înapoi, Sarah Jones era copleșită de 
sentimente confuze. În primul rând, o întristase profund faptul că 
trupul lui George Morton nu fusese recuperat; undeva, într-un 
cotlon al minții, sperase încă, în ciuda evidenţei, că până la urmă 
se va dovedi că e în viaţă. Și apoi mai era problema cu Peter 
Evans. Tocmai când începuse să-l placă - când începuse să-i vadă 
o latură deloc plângăcioasă, ci dură și dinamică în modul acela al 
său ridicol - de fapt, tocmai când începuseră să-i încolțească 
primele sentimente față de omul care-i salvase viața, apare brusc 
femeia asta, Jennifer şi mai nu știu cum, iar Peter era în mod 
evident atras de ea. 

Şi în plus, mai venise şi Ted Bradley. Sarah n-avea nicio 
iluzie în privința lui Ted; îl văzuse în acţiune la nenumărate 
evenimente FNRM şi îl lăsase chiar o dată să-și încerce farmecul 
cu ea - era moartă după actori - dar în ultima clipă hotărâse că-i 
amintea prea mult de fostul ei iubit. Ce era și cu actorii ăștia, 
până la urmă? Erau atât de atrăgători, atât de originali în modul 
de abordare, aveau sentimente atât de intense. Era greu să-ţi dai 
seama că erau oameni egocentrici, care ar fi făcut orice ca să-i 
placi. 


Cel puţin așa era Ted. 


Și cum se lovise? își mușcase limba? Sarah avea senzaţia că 
era ceva legat de Jennifer. Fără îndoială, Ted încercase să se dea 
la ea. Femeia arăta destul de bine, genul şmecheră de stradă; păr 
negru, față dură, corp solid, musculos şi în acelaşi timp fără 
grăsime. Genul de fată ambițioasă tipică din New York - opusul 
lui Sarah în toate privinţele. 

lar Peter Evans se gudura pe lângă ea. 

Se gudura. 

Era destul de dezgustător şi trebuia să admită că o 
dezamăgise şi personal. Tocmai când începuse să-l placă. Oftă. 

Cât despre Bradley, acesta vorbea cu Kenner despre 
probleme de mediu, făcând paradă de vastele sale cunoştinţe. lar 
Kenner se uita la el ca un piton la un şobolan. 

— Deci, spuse Kenner, încălzirea globală este o ameninţare 
pentru lume? 

— Categoric, spuse Bradley. O ameninţare pentru lumea 
întreagă. 

— Despre ce fel de ameninţare vorbim? 

— Recolte compromise, extinderea deserturilor, noi boli, 
dispariția speciilor, topirea tuturor ghețarilor, Kilimanjaro, 
creşterea nivelului mării, vreme extremă, tornade, uragane, ElI 


Nino... 


— Pare foarte grav, spuse Kenner. 

— Este, spuse Bradley. Chiar e grav. 

— Eşti sigur pe datele tale? 

— Bineînţeles. 

— Poţi să-ţi susţii afirmaţiile cu referințe din literatura 
ştiinţifică? 

— Eu personal nu, dar oamenii de ştiinţă da. 

— În realitate, studiile ştiinţifice nu-ţi susțin afirmaţiile. De 
pildă, compromiterea recoltelor - dacă are vreun efect, dioxidul 
de carbon stimulează creşterea plantelor. Există câteva dovezi că 
se întâmplă aşa. Şi cele mai recente date de la sateliți arată că 
Sahara s-a micş orat din 198022. În ceea ce priveşte noile boli — 
nu e adevărat. Rata de apariţie a unor noi boli nu s-a modificat 
din 1960. 


— Dar vom avea boli ca malaria în SUA şi Europa. 


22 Fred Pearce, „Africanii se întorc la pământ, în timp ce plantele 
revendică deşertul”, în New Scientist, septembrie 2002, pp. 4-5. 
„Deserturile Africii se retrag [...] Analiza imaginilor din satelit |...] 
revelează faptul că dunele se retrag de-a lungul regiunii Sahel [...] 
Vegetaţia înlocuieşte nisipul pe o porţiune de pământ ce se întinde 
[...] 6000 kilometri [...] Analiştii spun că înverzirea treptată a 
început la mijlocul anilor 1980, deşi a trecut în mare parte 
neobservată.” 


— Experții în malarie sunt de altă părere23. 

Bradley pufni dispreţuitor și-şi încrucișa mâinile pe piept. 

— Nici dispariţia speciilor nu a fost demonstrată. În anii 
1970, Norman Myers a prezis că un milion de specii vor dispărea 
până în anul 2000. Paul Ehrlich a prezis că cincizeci la sută din 
totalul speciilor vor dispărea până în anul 2000. Dar acestea erau 
simple opinii24. Ştii cum numim noi opiniile care nu sunt însoțite 
de probe? Prejudecăți. Ştii câte specii există pe planetă? 

— Nu. 

— Nimeni nu ştie. Estimările se situează într-un interval de 
la trei milioane la o sută de milioane. Un interval considerabil, nu 
ți se pare? Nimeni nu știe cu adevărat25. 

— Şi unde vrei să ajungi? 


— E greu să afli câte specii sunt pe cale de dispariţie dacă 


23 Paul Reiter et al., „Încălzirea globală şi malaria: un apel la 
acuratețe”, în Lancet, nr. 1 din iunie 2004. „Multe dintre aceste 
predicții îndelung mediatizate sunt prost informate şi înşelătoare.” 
24 Dezbateri în Lomborg, p.252. 


23 Morjorie L. Reaka-Kudia et al., Biodiversitatea II, înțelegerea şi 
protejarea resurselor noastre biologice, National Academies Press, 
Washington, 1997. „Biologii au recunoscut cât de puține ştim 
despre organismele alături de care trăim pe planeta Pământ. În 
special încercările de a determina exact câte specii există în total 
au fost surprinzător de lipsite de rezultate.” Myers: „Nu putem şti 
rata exactă a dispariției speciilor din jungla tropicală şi nu există 


nu ştii câte există în total. De unde știi că ai fost jefuit dacă nu ştii 
câţi bani aveai în portofel iniţial? În fiecare an sunt descoperite 
cincisprezece mii de specii noi. Apropo, ştii care e rata dispariţiei 
speciilor? 

— Nu. 

— Asta pentru că nu se cunoaște. Ştii cum se măsoară 
numărul speciilor și dispariția lor? Un amărât ia un pogon de 
pământ, apoi numără toate insectele, animalele și plantele de 
acolo. După zece ani se întoarce şi mai numără o dată. Dar poate 
că insectele s-au mutat pe pogonul vecin în timpul ăsta. În orice 
caz, îți imaginezi ce înseamnă să numeri toți gândacii de pe un 
pogon de pământ? 

— Ar fi greu. 

— E puţin spus greu. Și foarte inexact, spuse Kenner, şi aici 
voiam să ajung. Acum, în privința topirii ghețarilor - nu e 
adevărat. Unii se topesc, alții nu26. 

— Aproape toţi se topesc. Kenner schiță un zâmbet. 


— Despre câţi ghețari e vorba? 


Aoa 


nici măcar o estimare aproximativă.”, în Lomborg, p. 254. 


26 Roger J. Braithwhaite, „Echilibrul masei ghețarilor, primii 50 de 
ani de monitorizare internațională”, Progress în Physical Geo- 
graphy, nr. 1 din 2002, 76-95. „Nu există nici o tendință globală 
clară de accelerare a topirii ghețarilor în ultimii ani.” 


— Zeci. 

— Câţi ghețari există în lume, Ted? 

— Nu ştiu. 

— Ghiceşte. 

— Poate... ăăă... două sute. 

— Numai în California sunt mai mulți27. În lume există o 
sută şaizeci de mii de ghețari, Ted. Au fost inventariați cam 
şaizeci şi şapte de mii, dar doar câţiva au fost studiaţi cu atenţie. 
Doar pentru şaptezeci şi nouă de ghețari din toată lumea există 
date colectate de mai mult de cinci ani. Deci cum poţi să spui că 
se topesc? Nimeni nu ştie dacă se topesc sau nu28. 

— Kilimanjaro se topeşte. 

— De ce? 

— Din cauza încălzirii globale. 

— De fapt, Kilimanjaro se topeşte cu repeziciune încă din 
anii 1800 - cu mult înainte de încălzirea globală. Pierderea 


ghețarilor i-a preocupat pe oamenii de știință de peste o sută de 


27 California are 497 de ghețari; Raub et al., 1980; Guyton: 108 
ghețari mari şi 401 ghețari mici, Ghețarii Californiei, p. 115. 

283 H, Kieffer et al., 2000 „Noi abordări în măsurarea ghețarilor şi 
straturilor de gheață”, EOS, Transactions, American Geophysical 
Union 81: 265, 270-71. Vezi şi R.J. Braithwhite şi Y. Zhang, 
„Relații între variabilitatea interanuală a echilibrului de masă al 


ani. Şi întotdeauna a fost învăluită într-un oarecare mister, 
pentru că, după cum știi, Kilimanjaro este un vulcan ecuatorial, 
deci se află într-o regiune caldă. Măsurătorile prin satelit ale 
acelei regiuni nu arată vreo tendință de încălzire la altitudinea 
ghețarului Kilimanjaro. Aşa că de ce se topeşte? 

— Să-mi spui tu, răspunse Bradley, îmbufnat. 

— Din cauza defrișărilor, Ted. Pădurea tropicală de la baza 
muntelui a fost tăiată, aşa că aerul care urcă nu mai e umed. 
Experții cred că dacă se replantează pădurea, ghețarul va creşte 
din nou. 

— Astea sunt căcaturi. 


— O să-ți dau referințele bibliografice29. Și acum - 


ghețarilor şi climatului”, Journal of Glaciology, 45 2000: 456-62. 
SA Betsy Mason, „Secretul ghețurilor africane”, Nature, 24, 
noiembrie 2003. „Deşi e tentant să dăm vina pe încălzirea 
globală pentru topirea gheții, cercetătorii cred că defrişările 
de la poalele mun- telui ar trebui incriminate.” 

http: / /www.nature.com/nsu/031117/ 031117-8.html. 

Kaser et al., „Retragerea ghețarului de pe Kilimanjaro ca dovadă a 
modificării climatului: observaţii şi date”, International Journal of 
Climatology 24, 2004: 329-39. „În ultimii ani, Kilimanjaro şi 
ghețarii săi în curs de dispariție au devenit un simbol al încălzirii 
globale [...] [dar] alte procese, şi nu temperatura aerului, 
controlează retragerea ghețurilor [...] O scădere drastică în gradul 
de umiditate al atmosferei la sfârşitul secolului al XIX-lea şi 
climatul mai uscat care i-a urmat sunt cauze probabile ale 


creşterea nivelului mării, nu? Nu era asta următoarea ameninţare 
la care te-ai referit? 

— Ba da. 

— Nivelul mării creşte într-adevăr. 

— Aha! 

— După cum se întâmplă de șase mii de ani, de la începutul 
Holocenului. Nivelul mării crește cu douăzeci de centimetri la 
fiecare o sută de ani30. 

— Dar acum creşte mai repede. 

— De fapt, nu e aşa. 

— Sateliții oferă dovezi. 

— De fapt, nu oferă31. 


— Modelele pe computer dovedesc creșterea mai 


retragerii ghe- țurilor.” 

30 Vezi http: / /www.esr.utexas.edu /gmsl/main.html. „În ultimul 
secol, modificările globale ale nivelului mării au fost estimate cu 
ajuto- rul unor aproximări pe termen lung. Majoritatea estimărilor 
recente ale creşterii nivelului mării se situează între 1,7 şi 2,4 
milimetri pe an. 

SI Op. cit. Creşterea globală a nivelului mării, măsurată de sateliți, 
este de 3,1 milimetri pe an în ultima decadă sau puțin peste 30 de 
centimetri într-un secol. Totuşi, sateliții au arătat variații 
considerabile. Astfel, nivelul Pacificului a crescut în nord, dar a 
scăzut în sud cu câțiva milimetri în ultimii ani. 


rapidă32. 

— Modelele pe computer nu pot dovedi nimic, Ted. O 
predicție nu poate fi considerată dovadă - încă nu s-a întâmplat. 
lar modelele pe computer nu au reușit să prevadă exact ce s-a 
întâmplat în ultimii zece sau cincisprezece ani. Dar dacă tu tot 
mai vrei să crezi în ele, nu te poţi pune cu convingerile omului. Și 
acum care era următoarea pe lista ta? Vremea extremă - din nou, 
fals. Multe studii nu arată niciun fel de intensificare33. 

— Ascultă, spuse Ted, poate că îţi face plăcere să mă 


desființezi, dar chestia e că mulți oameni cred că vor avea loc mai 


da Lomborg, pp. 289-90, despre lipsa de acuratețe a modelelor pe 
computer în măsurarea nivelului mării. 


33 Vezi Henderson-Sellers et al., 1997, „Cicloanele tropicale şi 
schimbarea globală a climatului: o evaluare post IPCC”, Bulletin 
ofthe American Meteorological Society 79: 9-38. C. Nicholls Landsea 
et al., „Tendinţe descendente în frecvența uraganelor atlantice 
intense în ultimele cinci decade”, Geophysical Research Letters 23: 
527-30, 1996. Conform Comisiei Interguvernamentale a Naţiunilor 
Unite, „Examinarea datelor meteorologice nu a susținut percepția 
[frecvenței şi intensității sporite a evenimentelor climatice extreme], 
în contextul modificărilor pe termen lung ale climatului”. IPCC 
1995, p. 11. „Per ansamblu, nu există dovezi că evenimentele 
climatice extreme sau variabilitatea climatului s-au intensificat, în 
sens global, în decursul secolului XX...” IPCC, Climate Change 
1995. În raportul IPCC din 2001, „Nu există tendinţe clare pe 
termen lung” pentru furtunile tropicale şi extratropicale şi nici 
schimbări sistematice în „frecvența tornadelor, furtunilor cu 
trăsnete sau grindină”. Executive Summary, p. 2. Pentru mai multe 
detalii, vezi Lomborg, p. 292. 


multe fenomene extreme, inclusiv uragane, tornade și cicloane în 
viitor. 

— Da, într-adevăr, mulţi cred asta. Dar studiile ştiinţifice 
nu le cântă în strună34. De aceea practicăm ştiinţa, Ted, ca să 
vedem dacă opiniile noastre pot fi verificate în lumea reală sau 
dacă sunt pur şi simplu niște fantezii. 

— Toate uraganele astea nu sunt fantezii. Kenner oftă. Își 
deschise laptopul. 

— Ce faci? 

— O clipă, spuse Kenner. Dă-mi voie să-ţi arăt. 

Frecventa uraganelor din SUA 1900 - 2004 

Nr. total 

Sursa: http://www.nhe. noaa.gov/pastdbl. shtml 

— lată datele reale, Ted, spuse Kenner. Frecvența 
uraganelor care au lovit Statele Unite în ultimii ani nu este în 
creştere. Și, în mod similar, nici fenomenele meteo extreme la 
nivel global nu sunt mai frecvente. Datele nu îți susțin punctul de 


vedere, pur și simplu. Ai mai pomenit şi de El Nino. 


34 Richard Feynman: „Ştiinţa este totalitatea cunoştinţelor despre 


— Da... 

— După cum ştii, EI Nino este un pattern meteo global care 
începe când temperaturile oceanului de-a lungul coastei de vest a 
Americii de Sud se păstrează peste nivelul normal timp de câteva 
luni. Odată declanșat, EI Nino durează în jur de un an şi jumătate 
şi afectează vremea din toată lumea. EI Nino se produce 
aproximativ o dată la patru ani - de douăzeci şi trei de ori în 
ultimul secol. Şi există de mii de ani. Deci precede cu mult orice 
observație asupra încălzirii globale35. Dar cum ameninţă El Nino 
Statele Unite, Ted? A fost un El Nino grav în 1998. 

— Inundații, recolte distruse, chestii de-astea. 

— Toate astea s-au întâmplat. Dar efectul economic net al 
ultimului El Nino a fost un câştig de cincisprezece miliarde de 
dolari, pentru că sezonul propice creșterii recoltelor s-a prelungit 
şi pentru că a scăzut cantitatea de combustibil necesar încălzirii 
pentru iarnă. Asta după ce am scăzut un miliard și jumătate 
pagube produse de inundaţii și ploi în exces în California. Tot e 
un profit. 


— Aş vrea să văd studiul ăsta, spuse Bradley. 


cum să nu ne păcălim pe noi înşine”. 
R Lomborg, p. 292. 


— O să mă asigur că ai să-l primești36. Pentru că 
sugerează, de asemenea, ideea că dacă încălzirea globală are loc 
cu adevărat, atunci probabil că majoritatea naţiunilor lumii au de 
câştigat. 

— Dar nu toate. 

— Nu, Ted. Nu toate. 

— Deci ce vrei să spui, mai exact? Zici că nu trebuie să 
acordăm atenţie mediului, să-l lăsăm în pace, ca industria să-l 
polueze în voie, şi totul va fi roz, nu? 

Pentru o clipă, lui Sarah i se păru că Kenner avea să se 
înfurie, dar n-o făcu. 

— Dacă te opui pedepsei cu moartea, spuse el, asta 
înseamnă că eşti de acord să nu se ia nicio măsură împotriva 
criminalității? 

— Nu, spuse Ted. 

— Poţi să te opui pedepsei cu moartea și totuși să susţii 


pedepsirea criminalilor. 


36 Stanley A. Changnon, 1999: „Impactul uraganului El Nino din 
1997-98 asupra Statelor Unite”, Bulletin of the American 
Meteorological Society 80, nr. 9, pp, 1819-28. („Beneficiul economic 
net a fost, în mod surprinzător, pozitiv [...] pierderile directe la 
nivel național au fost de patru miliarde, iar câştigul de aproximativ 
nouăsprezece miliarde.”) 


— Da. Bineînţeles. 

— Atunci pot spune că încălzirea globală nu e o amenințare 
şi pot în același timp să susțin necesitatea controlului asupra 
mediului, nu-i așa? 

— Dar nu mi se pare că asta spui. Kenner oftă. 

Sarah auzise acest schimb de replici și se gândea că 
Bradley nu asculta cu adevărat ce-i spunea Kenner. De parcă ar fi 
vrut să-i confirme părerea, Bradley continuă: 

— Ei bine? Nu spui că mediul n-are nevoie de protecţia 
noastră? Nu asta spui de fapt? 

— Nu, spuse Kenner, pe un ton care sugera că discuţia se 
sfârşise. 

Ted e chiar prost, se gândi Sarah. Avea o înţelegere extrem 
de limitată a lucrurilor despre care vorbea. Ted era un actor 
învățat cu scenariile, care se pierdea dacă discuţia ieşea din 
cadrul replicilor scrise de alţii. 

Se întoarse şi privi spre partea din față a avionului. Îl văzu 
pe Peter vorbind cu Jennifer, cu capul lipit de al ei. În gesturile lor 
exista o intimitate care ieşea imediat în evidenţă. 

Se bucură când pilotul îi anunţă că aterizează la Los 
Angeles. 

VANNUYS 


MARȚI, 12 OCTOMBRIE 11.22 P.M. 

Sanjong Thapa aştepta la aeroport, cu o mină îngrijorată. El 
şi Kenner se urcară imediat într-o mașină și plecară. Sarah se 
întoarse în apartamentul său. Bradley intră într-o limuzină şi 
plecă, luându-şi rămas bun cu un gest iritat. Vorbea deja la mobil. 
Peter Evans o conduse pe Jennifer la mașina ei, care se afla în 
Culver City. Se simţi încurcat la despărțire. Voia să o sărute, dar 
simţi o oarecare rezervă din partea ei, așa că n-o făcu. Ea îi 
promise că-l va suna a doua zi dimineața. 

Se duse acasă, gândindu-se la ea. Sarah nu-l preocupase 
niciodată astfel. 

Era aproape miezul nopţii când Evans ajunse în 
apartamentul său. Era foarte obosist și tocmai îşi scotea cămaşa 
când sună telefonul. Era Janis, instructoarea de gimnastică. 

— Unde ai fost, drăguțule? 

— Am călătorit. 

— Te-am sunat în fiecare zi, spuse ea. Uneori chiar mai des. 
Uneori chiar din oră-n oră. 

— Aha. Ce s-a întâmplat? 

— Iubitul meu m-a părăsit. 

— Îmi pare rău, spuse Evans. A fost... 


— Pot să vin la tine? Oftă. 


— Ştii, Janis, sunt foarte obosit... 

— Simt nevoia să vorbesc cu tine. Promit că nu rămân la 
tine, dacă nu vrei. Sunt foarte aproape. În cinci minute? 

Oftă din nou, de data asta mai adânc. 

— Janis, în seara asta nu e... 

— Bine, ne vedem în cinci minute. Clic. 

Oftă. Își scoase cămaşa şi o aruncă în coşul de rufe. 
Problema cu ea era că nu asculta niciodată. Hotări că îi va spune 
să plece imediat cum va intra în casă şi gata. Să plece. 

Sau poate că nu. 

Janis nu era complicată. Avea chef de o descărcare fără 
complicaţii. Îşi scoase pantofii şi-i lăsă să cadă pe podea. Pe de 
altă parte, nu voia ca Janis să fie lângă el a doua zi dimineaţă, 
dacă suna Jennifer. Dar va suna? A spus că da. Dar Jennifer îi știa 
numărul de acasă? Nu era sigur. Poate că nu. 

Se hotărî să facă un duș. S-ar putea să nu audă când vine 
Janis, așa că deschise ușa de la intrare și se îndreptă spre baie. 
Holul era întunecos și văzu doar imaginea fugară a unei umbre 
înainte ca ceva să-l lovească în cap cu putere. Evans urlă. Durerea 
era intensă, îl făcu să-şi piardă suflul și să cadă în genunchi. 
Gemu. Cineva îl lovea din nou, de data asta peste ureche, și căzu 


într-o parte. 


Dezorientat, se pomeni că avea în față niște picioare în 
şosete murdare. Era târât spre living. Fu lăsat să cadă fără 
menajamente pe podea. În jurul lui se mișcau trei bărbați. Aveau 
cagule negre pe față, ca acelea de schi. Unul dintre ei îl calcă pe 
ambele mâini, țintuindu-l la pământ, pe spate. Altul i se așeză pe 
picioare şi spuse: 

— Să taci. Să nu te mişti. O voce mormăită, amenințătoare. 
Evans nu se putea mişca. Încă era derutat. Îl căută cu privirea pe 
cel de-al treilea individ. Auzi zgomotul apei care curgea. Văzu 
ceva care semăna cu un săculeţ de plastic. 

— Ține-l bine, șopti cel de-al treilea bărbat. Se aplecă lângă 
umărul lui Evans, îi suflecă mâneca, dezgolindu-i brațul. Gâfâia 
puţin din cauza măștii. 

— Ştii ce e asta? întrebă el, tot în șoaptă. 

Ridică săculeţul. Apa era tulbure. Evans văzu ceva ca o 
minge cărnoasă şi, cuprins de panică, se gândi: Doamne, doar 
n-au tăiat coaiele cuiva. Dar apoi văzu că mingea se mișca, se 
unduia. Era cafenie cu pete albe, cam de dimensiunile unei mingi 
de golf. 

— Ştii? spuse individul. Evans clătină din cap. 

— O să afli, şopti el, şi desfăcu fermoarul sacului. ÎI lipi de 


braţul lui Evans. Evans simţi o senzaţie de umezeală. Omul mișca 


sacul şi apăsa pe minge. Evans încerca să vadă, dar era greu să-şi 
dea seama exact ce era... 

Mingea se mişcă. Se lăţi, întinse ceva ce semăna cu niște 
aripi. Nu, nu aripi. Era o caracatiță minusculă! Minusculă! Nu 
putea cântări mai mult de câteva zeci de grame. Era maronie cu 
pete albe. Omul strângea sacul, împingând micuța caracatiță spre 
braţul lui Evans. 

Atunci înţelese. 

Evans gemu şi începu să se zbată, încercând să-i împingă 
pe atacatori, dar îl țineau bine și simţi atingerea caracatiţei, un fel 
de senzaţie lipicioasă, ca atunci când atingi celofan sau jeleu sau 
ceva de felul ăsta. Îşi înălță capul, înspăimântat și văzu că omul 
bătea cu degetul în sac, ca să întărâte caracatiţa, care se lipise 
strâns de pielea lui Evans, și într-o fracțiune de secundă inelele 
caracatiței își schimbară culoarea din alb în albastru. 

Inelul albastru al morții. 

— Asta înseamnă că s-a înfuriat. N-o să simţi nimic, spuse 
individul care ţinea sacul, dar Evans simţi. O mușcătură a acelei 
guri minuscule, o singură înțepătură, cam ca aceea a unui ac. 
Evans îşi smuci braţul, iar individul îndepărtă sacul şi-l închise la 
loc. 


— Țineți-l bine, șopti el. 


Dispăru pentru câteva clipe, apoi se întoarse cu o cârpă de 
bucătărie. Îi şterse braţul lui Evans şi apa de pe podea. 

— N-o să simţi nimic timp de câteva minute, continuă 
individul, tot în şoaptă. Se îndreptă spre telefon. Nu încerca să 
suni pe nimeni, spuse el, și smulse telefonul din perete, 
zdrobindu-l de pământ. 

Indivizii îi dădură drumul. Se îndreptară rapid spre ușă şi 
dispărură. 

Tuşi și se ridică în genunchi. Îşi privi partea interioară a 
brațului; mușcătura arăta ca o crestătură în carne, o mică pată 
roz chiar la rădăcina firelor de păr de pe braţ. Nimeni nu avea s-o 
vadă. 

Nu simţea nimic, în afară de o senzaţie vagă de mâncărime 
în zona mușcăturii. Avea gura uscată, dar asta probabil din cauza 
fricii. ÎI durea capul. Îşi pipăi creștetul, simţi că sângera şi îşi dădu 
seama că i se desfăcuseră câteva puncte de sutură. 

Doamne. Încercă să se ridice în picioare, dar braţul îi cedă 
şi căzu din nou, rostogolindu-se pe podea. Încă se simţea 
dezorientat. Privi spre lumina din tavan. Apartamentul său avea 
un tavan de culoarea brânzei. Îl detesta. Voia să-l schimbe, dar 
costa prea mult. Şi oricum, întotdeauna crezuse că avea să se 


mute curând. Starea de confuzie persista. Se sprijini pe coate. 


Gura i se uscase foarte tare. Era efectul veninului. 

Un fel de broască. Nu, gândi, nu era asta. Nu era o broască. 
Era o... 

Nu reușea să-și aducă aminte. Caracatiţă. 

Asta era. O caracatiță mică, puțin mai mare decât o unghie. 
O chestie mică şi drăgălașă. 

Indienii din Amazon le foloseau veninul pentru săgeți. Nu, 
se gândi, asta făceau cu broaștele. Nu existau caracatițe în 
Amazon. Sau existau? 

Era confuz. Din ce în ce mai confuz. Fu cuprins de o 
transpiraţie rece. Oare şi asta făcea parte din ce se întâmplase? 
Trebuia să ajungă la un telefon. Poate că nu mai avea decât câteva 
minute înainte de a-și pierde cunoştinţa. 

Se târî spre cel mai apropiat obiect, care era un scaun... Îl 
avea din facultate, era cam ponosit, voise să-l arunce când se 
mutase, dar încă nu apucase... avea nevoie de un scaun pentru 
living chiar în locul ăsta... când era în anul doi la drept îi înlocuise 
tapiseria... acum era cam murdară... cine avea timp de 
cumpărături? în timp ce gândurile i se adunau cu mare viteză în 
minte, se ridică până când ajunse să-şi sprijine bărbia pe scaun. 
Respira greu, se simțea de parcă ar fi urcat un munte. De ce sunt 


aici? De ce stau cu bărbia pe scaun? se gândi. Apoi îşi aminti că 


încercase să se ridice, ca să se aşeze pe scaun. Să se așeze pe 
scaun. 

Îşi sprijini cotul braţului funcțional pe scaun şi începu să se 
ridice. Într-un final reuşi să-şi urce pieptul, apoi şi restul corpului 
pe scaun. Membrele îi amorţeau, deveneau din ce în ce mai reci şi 
mai grele. Erau prea grele ca să le poată mişca. Tot corpul i se 
îngreunase. Reuşi să se așeze aproape drept pe scaun. Pe masa de 
lângă el era un telefon, dar braţul îi era prea greu ca să ajungă la 
el. Încercă, dar nu mai reuși deloc să întindă braţul. Degetele i se 
mișcau puţin, dar asta era tot. Corpul îi era foarte rece și foarte 
greoi. 

Începu să-și piardă echilibrul, la început mai puţin, apoi 3 
alunecă într-o parte, până când ajunse cu pieptul pe braţul 
scaunului, cu capul atârnat în afară. Şi rămase acolo, fără să se 
mai poată mișca. Nu-și putea înălța capul. Nu-și putea mișca 
braţele. Nu-și putea mișca nici măcar ochii. Privea fix tapiseria 
scaunului şi covorul de pe podea și gândea: Astea sunt ultimele 
lucruri pe care le văd înainte să mor. 

BEVERLY HILLS MIERCURI, 13 OCTOMBRIE 1.02 A.M. 

Peter Evans nu știa cât timp zăcuse acolo, privind covorul. 
Braţul fotoliului, care-i presa pieptul, îl împiedica să respire, dar 


oricum îi era din ce în ce mai greu să respire. Imagini din viața sa 


îi străfulgerau prin minte: subsolul unde se juca la primul său 
computer, bicicleta albastră care îi fusese furată în aceeași zi în 
care o primise, floarea de la rever pentru balul său de absolvire a 
liceului, imaginea sa în picioare în fața profesorului său de drept 
Whitson, tremurul picioarelor sale în timp ce profesorul îl lua 
deoparte... 

— Peter? Hei, Peter! 

„şi-l teroriza, cu toţii erau terorizaţi de Whitson, și cina 
organizată pentru interviul final pentru slujba din LA, când își 
vărsase supa pe cămașă, iar partenerii se prefăcuseră că nu 
observă şi... 

— Peter? Peter! Ce faci acolo? Peter? Ridică-te, Peter. Simţi 
atingerea unor mâini pe umăr, mâini fierbinţi, care-l ardeau, şi cu 
un geamăt fu așezat din nou în poziție normală pe scaun. 

— Gata, aşa e mai bine. Janis se uita la el, iar faţa ei era la 
doar câțiva centimetri de a lui. Ce s-a întâmplat cu tine? Ce ai 
luat? Răspunde-mi. 

Dar nu putea vorbi. Nu se putea mișca deloc. Ea purta un 
maiou mulat, jeanşi și sandale. Dacă făcea un pas lateral, ieşea din 
câmpul lui vizual. 

— Peter? Tonul ei era uimit. Cred că s-a întâmplat ceva 


grav. Ai luat ecstasy? Ai avut un atac? Eşti prea tânăr pentru un 


atac. Dar cred că se poate întâmpla. Mai ales la cum mănânci tu. 
Ți-am spus că n-ai voie mai mult de şaizeci și cinci de grame de 
grăsime pe zi. Dacă ai fi fost vegetarian, n-ai fi făcut un atac. De ce 
nu-mi răspunzi? 

Îi atinse maxilarul, cu o expresie întrebătoare pe chip. 
Evans avea o senzaţie de desprindere, pentru că aproape nu mai 
respira. Era ca şi cum ar fi avut un bolovan de douăzeci de tone 
pe piept. Deşi acum se ridicase pe scaun, bolovanul încă îl mai 
apăsa. 

Sună la spital! gândi el. 

— Nu ştiu ce să fac, Peter, spuse ea. Voiam doar să vorbesc 
cu tine în noaptea asta și acum tu ești în starea asta. Adică, nu 
cred că e momentul. Dar mi-e cam teamă, ca să fiu sinceră. Aș 
vrea să-mi răspunzi. Poţi să-mi răspunzi? 

Sună la spitav. 

— Poate că o să mă urăști pentru chestia asta, dar nu știu 
ce-oi fi luat tu de-ai ajuns în halul ăsta, așa că o să sun la urgență 
şi o să chem salvarea. Îmi pare rău şi n-aş vrea să-ți fac probleme, 
dar m-ai băgat în sperieţi, Peter. 

leşi din câmpul său vizual, dar o auzi cum ia telefonul de pe 
masa de lângă scaunul său. Bine. Grăbește-te, își spuse el. 


— S-a întâmplat ceva cu telefonul tău, spuse ea. 0, Doamne! 


Reintră în raza lui vizuală. 

— Telefonul tău nu merge, știai asta? Folosește-ţi mobilul. 

— Ai un telefon celular? Eu l-am lăsat pe-al meu în mașină. 
Du-te și ia-l. 

— Poate merge alt telefon din apartament. Trebuie să suni 
la compania de telefonie, Peter. E riscant să stai fără telefon ce e 
asta? Cineva a smuls telefonul din perete? Ai făcut cumva o criză 
de furie? 

Bătăi la ușă. Parcă la ușa de la intrare. 

— Hei, e cineva aici? Peter? O voce de femeie. Nu putea să 
vadă cine e. 

O auzi pe Janis spunând: 

— Tu cine eşti? 

— Tu cine eşti? 

— Sunt Janis. Sunt prietena lui Peter. 

— Eu sunt Sarah. Lucrez cu Peter. 

— Eşti înaltă. 

— Unde e Peter? întrebă Sarah. 

— E acolo, spuse Janis. S-a întâmplat ceva cu el. Evans nu 
văzu nimic din toate astea, pentru că nu-și putea mișca ochii. 
Acum vedea primele pete cenușii, care semnalau iminenta 


pierdere a cunoștinței. Avu nevoie de fiecare fărâmă de energie 


de care era în stare ca să-și miște pieptul, ca să-şi umple plămânii 
cu aer. 

— Peter? spuse Sarah. 

Îi apăru în câmpul vizual. Îl privi. 

— Eşti paralizat? Da! Sună la spital! 

— Transpiră, spuse Sarah. O transpiraţie rece. 

— Aşa era când l-am găsit eu, spuse Janis. Se întoarse spre 
Sarah. Dar tu de fapt ce cauţi aici? Cât de bine îl cunoşti pe Peter? 

— Ai chemat salvarea? spuse Sarah. 

— Nu, pentru că am telefonul în maşină și... 

— O chem eu. 

Sarah își deschise mobilul. Acesta fu ultimul lucru pe care 
şi-l aminti Evans. 

BRENTWOOD 

MIERCURI, 13 OCTOMBRIE 

1.22 A.M. 

Era târziu. În jurul său, casa era cufundată în întuneric. 
Nicholas Drake stătea la biroul din locuința sa din Brentwood, 
lângă Santa Monica. Era la fix 4, 6 kilometri de plajă (măsurase 
recent distanța cu maşina), aşa că se simţea în siguranţă aici. Era 
foarte bine, pentru că FNRM îi cumpărase această casă doar cu un 


an în urmă. Se discutase pe tema asta, pentru că îi cumpăraseră și 


o casă în oraș, în Georgetown. Dar Drake le pusese în vedere că 
avea nevoie de o reşedinţă pe coasta de vest, unde să poată primi 
celebrităţi și finanțatori importanți. 

Până la urmă, California era statul cel mai atent la mediu 
din întreaga ţară. A fost primul care a introdus legea antifumat, 
cu aproape zece ani înaintea New York-ului sau oricărui alt stat 
din est. Și nici măcar atunci când Curtea Federală a atacat APM în 
problema fumatului pasiv în 1998, afirmând că APM şi-a încălcat 
propriile reguli de a aduce întotdeauna dovezi şi a interzis o 
substanță despre care nu s-a dovedit că e nocivă - judecătorul 
federal provenea, evident, dintr-un stat producător de tutun - 
nici măcar atunci, California nu s-a clintit. Legile antifumat nu 
s-au păstrat. De fapt, Santa Monica era pe cale de a interzice total 
fumatul în locurile publice, chiar şi pe plajă! Ăsta da progres! 

Aici era uşor. 

Dar când venea vorba de obținerea unor fonduri 
importante... ei bine, asta era cu totul altceva. Existau câțiva 
oameni din industria spectacolului pe care se putea conta, dar 
adevăratele surse de bani din California - bancherii de investiţii, 
managerii de portofolii, directorii de companii, agenţii imobiliari, 
managerii fondurilor de investiții, oameni care dispuneau de un 


capital între cinci sute de milioane și câteva miliarde, bani serioşi 


- ei bine, nu erau atât de ușor de abordat. Oamenii aceștia locuiau 
într-o altfel de Californie, îi găseai pe terenurile de golf interzise 
actorilor. Marile averi aparțineau pionierilor și întreprinzătorilor 
din domeniul tehnologiei, care erau foarte inteligenţi şi foarte 
duri. Mulţi stăpâneau bine știința lor. Pentru Dumnezeu, mulți 
chiar erau oameni de ştiinţă. 

De aceea reprezentau o mare provocare pentru Drake, 
dacă voia să obțină prima aceea pentru că a strâns suficiente 
fonduri. Privea fix monitorul, gândindu-se că era momentul 
potrivit pentru un scotch, când pe ecran apăru o nouă fereastră, 
iar cursorul clipi: 

SCORPIOJP oţi să vorbeşti? 

Că tot vorbeam de cretini, gândi el, apoi tastă. 

Da, pot. 

Drake se mișcă pe scaun, potrivind veioza de pe biroul său 
astfel încât să-i lumineze faţa. Privi la obiectivul camerei montate 
deasupra monitorului. 

Fereastra se deschise. Îl văzu pe Ted Bradley, care stătea la 
biroul său de acasă, din San Fernando Valley. 

— Ei? 

— E aşa cum ai zis, spuse Bradley. Evans a trecut de partea 


întunecată. 


— Şi? 

— Era cu fata aia, Jennifer, care lucrează la proces... 

— Jennifer Haynes? 

— Da. E o curvă şmecheră. 

Drake nu răspunse. Asculta sunetul vocii. Bradley băuse 
iar. 

— Ted, am mai vorbit despre asta. Nu tuturor le place când 
te dai la ele. 

— Ba da, le place. Adică în general, aşa e. 

— Ted, nu vrem să lăsăm o astfel de impresie. 

— Păi m-a insultat. 

— Bine. Deci Jennifer Haynes era acolo... 

— E agenta unei companii de petrol şi cărbune. E clar. 

— Şi cine mai era acolo? 

— Sarah Jones. 

— Aha. A venit să vadă cadavrul? 

— Nu ştiu ce căuta acolo. Era cu un tip, Kenner, un 
adevărat dobitoc. Încă unul care le ştie pe toate. 

— Descrie-l. 

— Cam la patruzeci de ani, cu tenul închis, destul de solid. 
Părea un fel de militar 


— Mda. Altcineva? 


— Nu. 

— Niciun străin? Nimeni altcineva? 

— Nu, numai cei despre care ţi-am spus. 

— Crezi că Peter Evans îl cunoștea pe Kenner? 

— Da. Destul de bine, după părerea mea. 

— Deci ai avut impresia că lucrează împreună? 

— Da. Aş zice că sunt împreună. 

— Bine, Ted, spuse Drake. Apreciez intuiţia ta. Îl privi pe 
Bradley, care se umfla în pene pe monitor. Poate că ai descoperit 
ceva. S-ar putea ca Evans să se dovedească o problemă pentru 
noi. 

— Aşa aş zice. 

— A fost unul dintre cei patru avocaţi ai noștri de 
încredere. Chiar zilele trecute a fost la mine în birou și a primit o 
sarcină de la mine. Dacă s-a întors împotriva noastră, ne-ar putea 
face probleme. 

— Trădător nenorocit, spuse Ted. E un al doilea Bennett 
Arnold. 

— Vreau să stai pe lângă el în următoarea săptămână. 

— Cu plăcere. 

— 'Ține-i companie, rămâi în preajma lui. Cei mai buni 


prieteni, ştii tu. 


— Am înţeles, Nick. O să mă ţin după el ca râia. 

— Sunt convins că va veni la deschiderea conferinţei în 
dimineața asta, spuse Drake. Apoi gândi: Sau poate că totuși n-o 
să mai ajungă. 

WESTWOOD 

MIERCURI, 13 OCTOMBRIE 3.40 A.M. 

— Trebuie să recunosc că a fost o alegere excelentă, spuse 
Kenner. Hapalochlaena fasciata, cea mai veninoasă dintre cele 
trei specii de caracatiță cu inele albastre. Se numește așa pentru 
că atunci când e amenințată își schimbă culoarea și îi apar inele 
albastre pe piele. Trăiește peste tot în apele de coastă ale 
Australiei. E un animal minuscul, mușcătura e mică și aproape 
imposibil de detectat, iar veninul ei e adesea mortal. Nu există 
antivenin. Şi e puţin probabil ca mușcătura să fie recunoscută 
rapid la un spital din Los Angeles. Într-adevăr, o alegere 
magistrală37. 

Evans, care zăcea acum în sala de urgenţă de la UCLA, cu un 
aparat de respiraţie pe faţă, stătea cu ochii deschişi, încă nu putea 


vorbi. Dar nu-i mai era atât de frică. Janis plecase acasă în 


37 Vezi S.K. Sutherland et al., „Toxine şi modalități de inoculare a 
veninului la caracatița cu inele albastre”, Med. J. Aust. 1, 1969, 
893-98. Vezi şi H. Flecker et al., „Mugşcături fatale ale 


trombă, pretextând ceva despre o şedinţă de antrenament a doua 
zi devreme. Sarah stătea lângă patul lui, îl mângâia cu blândeţe pe 
mână și arăta minunat. 

— De unde au făcut rost de așa ceva? 

— Îmi închipui că au mai multe, spuse Kenner. Sunt 
delicate şi oricum nu trăiesc prea mult. Dar sunt capturate în 
număr mare, pentru că australienii încearcă să facă un antivenin. 
Probabil ştii că australienii sunt numărul unu în lume în privința 
animalelor veninoase. Cel mai veninos șarpe, cea mai veninoasă 
moluscă, cel mai veninos pește - toate sunt din Australia sau 
trăiesc acolo. Excelent, se gândi Evans. 

— Dar bineînţeles că la UCLA au fost deja trei cazuri. Se 
ocupă de asta. 

— Da, aşa e, spuse un medic rezident, care intrase în salon. 
Îi verifică lui Evans perfuzia şi aparatul de respirat. Avem 
primele analize de sânge, continuă el. E o tetrodoxină, ca şi 
celelalte. În trei ore ar trebui să fii deja pe picioare. Eşti un 
norocos. Îi zâmbi cuceritor lui Sarah, apoi plecă. 

— În orice caz, mă bucur pentru tine, spuse Kenner. Ar fi 


fost jenant să te pierdem. 


caracatițelor”, Med. J. Aust. 2, 1955. 


Despre ce vorbește? gândi Evans. Reușea să-și folosească 
din ce în ce mai bine mușchii ochilor, așa că privi spre Sarah. Dar 
ea îi zâmbi doar. 

— Păi da, spuse Kenner. Am nevoie de tine în viaţă, Peter. 
Cel puţin o vreme. 

— Gata, avem parte de acţiune, spuse Sanjong, care stătea 
într-un colţ al camerei, vorbind la telefonul mobil. 

— Acolo unde am bănuit noi? întrebă Kenner. 

— Da. 

— Ce s-a întâmplat? 

— Am primit factura. Au închiriat un avion luna trecută. Un 
C-57. 

— Mamă, spuse Kenner. 

— Ce înseamnă asta? întrebă Sarah. 

— E un avion mare. Probabil că au nevoie de el ca să 
împrăștie ceva. 

Sarah părea uimită. 

— Să împrăștie? 

— E clar că vor să disemineze produse de oxidare AOB, 
adică bacterii care oxidează amoniacul, în cantități mari. Şi poate 
că şi nişte nanoparticule solubile în apă. 


— Pentru ce? 


— Ca să controleze traseul unei furtuni, spuse Kenner. 
Există dovezi că diseminarea AOB la o altitudine mare poate 
deplasa traiectoria unui uragan sau unui ciclon. Nanoparticulele 
solubile potenţează acest efect. Cel puţin teoretic. Nu știu dacă 
s-a încercat acest lucru pe un sistem mare. 

— O să controleze un uragan? 

— Vor încerca. 

— Poate că nu, spuse Sanjong. Tokyo spune că cele mai 
recente comunicaţii pe celular și internet sugerează că proiectul 
ar putea fi abandonat. 

— Asta înseamnă că nu au condiţiile propice? 

— Se pare că nu. Evans tuşi. 

— A, foarte bine, spuse Kenner. Îţi revii. Îl bătu pe braţ. 
Odihneşte-te acum, Peter. Încearcă să dormi, dacă poţi. Pentru că, 
după cum ştii, azi e ziua cea mare. 

— Ziua cea mare? spuse Sarah. 

— Conferința începe în aproximativ cinci ore și jumătate, 
spuse Kenner. Se ridică să plece, apoi se întoarse din nou spre 
Evans. O să-l las pe Sanjong cu tine pe timpul nopţii. Cred că eşti 
în siguranţă aici, dar au atentat deja o dată la viaţa ta, aşa că nu 
vreau să mai încerce. 


Sanjong zâmbi şi se așeză pe scaunul de lângă pat, cu un 


teanc de reviste lângă el. Deschise ultimul număr al revistei Time. 
Titlul de pe copertă era „Schimbările climatului - apocalipsa 
viitorului”. Avea și un Newsweek, cu titlul „Schimbările climatice 
abrupte - un nou scandal pentru administraţie?”. The economist, 
cu „Schimbările climatice își arată colții”. Și Paris Match cu 
„Climat: Le nouveau péril américain”. 

Sanjong zâmbi vesel. 

— Odihneşte-te acum. Evans închise ochii. 

SANTA MONICA MIERCURI, 13 OCTOMBRIE 9.00 A.M. 

În acea dimineaţă, la ora nouă, participanţii la conferinţă se 
învârteau prin sală, fără să se așeze. Evans stătea lângă intrare şi 
bea cafea. Se simţea incredibil de obosit, dar îşi revenise. Cu puţin 
timp în urmă simţise un uşor tremur în picioare, dar îi trecuse. 

Delegații erau figuri tipice din mediul academic, mulți 
dintre ei îmbrăcați lejer, ca să dea impresia că petrec mult timp în 
aer liber - pantaloni tip militar şi cămăși L.L. Bean, bocanci de 
munte, jachete Patagonia. 

— Parcă ar fi un congres al tăietorilor de lemne, nu-i așa? 
spuse Jennifer, care stătea lângă Evans. N-ai zice că tipii ăştia îşi 
petrec cea mai mare parte a timpului în fața computerelor. 

— Aşa e? spuse Evans. 


— Da, e valabil pentru mulţi. 


— Şi bocancii de munte? Ea ridică din umeri. 

— Se pare că ţinuta neglijentă e la modă mai nou. Pe 
podium, Nicholas Drake bătea în microfon. 

— Bună dimineaţa tuturor, spuse el. Vom începe în zece 
minute. Apoi se îndepărtă de microfon și se duse lângă Henley. 

— Aşteaptă camerele televiziunilor, spuse Jennifer. Au avut 
niște probleme cu electricitatea azi-dimineață. Echipele de 
filmare încă îşi montează aparatura. 

— Deci bineînţeles că toată lumea așteaptă televiziunea. La 
intrarea în sala de conferințe se produse o învălmășeală și se 
auziră strigăte. Evans privi într-acolo şi văzu un bărbat în vârstă, 
într-o haină de tweed, care se lupta cu doi agenţi de pază. 

— Dar am fost invitat! spunea el. Am dreptul să fiu aici. 

— Îmi pare rău, domnule, spunea agentul de pază, numele 
dumneavoastră nu apare pe listă. 

— Dar când vă spun că am fost invitat! 

— O, Doamne! spuse Jennifer, clătinând din cap. 

— Cine e ăla? 

— Profesorul Norman Hoffman. Ai auzit vreodată de el? 

— Nu, de ce? 

— Ecologia gândirii? E un sociolog celebru sau mai bine zis 


cu ceva faimă. Foarte critic față de convingerile ecologiste. Cam 


violent. L-am adus la noi, în camera de tortură, să-i cerem 
părerea. A fost o greșeală. Tipul nu tace niciodată. Turuie 
încontinuu și deviază tot timpul de la subiect - în toate direcţiile 
- şi nu-l poţi opri. E ca un televizor care-şi schimbă canalele o 
dată la câteva secunde și care n-are telecomandă. 

— E clar de ce nu e bine-venit aici. 

— Da, ar putea face scandal. A şi început. 

La intrare, bătrânul se lupta cu agenții de pază. 

— Luaţi mâna de pe mine! Cum îndrăzniţi? Am fost invitat! 
De însuşi George Morton. Suntem prieteni buni. George Morton 
m-a invitat! 

Numele lui George Morton produse o reacţie. Evans se 
îndreptă spre bătrân. 

— O să-ți pară rău... Evans ridică din umeri. 

— Scuzaţi-mă, spuse el, în timp ce se apropia de agenţii de 
pază. Sunt avocatul domnului Morton. Pot să vă ajut cu ceva? 

Bătrânul se zvârcolea în braţele paznicilor. 

— Sunt profesorul Norman Hoffman și m-a invitat George 
Morton! De aproape, Evans văzu că bătrânul era prost bărbierit, 
neîngrijit, cu părul în dezordine. De ce credeţi că am venit la 
conferința asta oribilă? Dintr-un singur motiv: m-a rugat George. 


Voia să ştie părerea mea despre asta. Deși aș fi putut să-i spun 


încă de acum câteva săptămâni: aici n-ai cum să ai surprize, te 
asigur. Se va desfăşura cu toată pompa unei înmormântări 
ieftine. 

Evans se gândea că Jennifer avusese dreptate să-l 
avertizeze în legătură cu tipul ăsta. Îi spuse politicos: 

— Aveţi bilet, domnule? 

— Nu, nu am bilet. Nu am nevoie de bilet. Ce n-ai înţeles, 
tinere? Sunt profesorul Norman Hoffman și sunt prieten intim cu 
George Morton. Oricum, adăugă el, mi-au luat biletul. 

— Cine? 

— Unul dintre paznici. 

— l-aţi luat biletul? îi întrebă Evans pe paznici. 

— Nu avea bilet. 

— Aveţi cumva invitaţie? îl întrebă Evans pe Hoffman. 

— Nu, ce dracu. Nu am invitație. Nu am nevoie de invitație. 
De fapt, n-am nevoie de nimic din toate astea. 

— Îmi pare rău, domnule profesor, dar... 

— Şi totuşi, am reuşit să păstrez asta. Îi dădu lui Evans 
colțul rupt al unui bilet. Era un bilet valabil. 

— Unde e restul? 

— Ți-am mai spus, l-au luat. 


Unul dintre paznici, care stătea într-o parte, îi făcu semn lui 


Evans. Evans se apropie de el. Paznicul îi arătă căușul palmei, 
scoțând la iveală restul biletului. 

— Îmi pare rău, domnule, spuse el, dar domnul Drake ne-a 
dat ordine clare să nu-l lăsăm pe acest domn să intre. 

— Dar are bilet, spuse Evans. 

— Poate că e mai bine să discutaţi cu domnul Drake. În acel 
moment, o echipă de televiziune se apropiase, atrasă de incident. 
Hoffman începu imediat să se dea în spectacol pentru camerele 
de filmat, luptându-se din nou cu paznicii. 

— Nu-ţi mai bate capul cu Drake! îi strigă Hoffman lui 
Evans. Drake n-o să permită să se afle adevărul în dezbaterile 
astea! Se întoarse spre cameră. Nicholas Drake e un escroc 
imoral, iar dezbaterile astea sunt o parodie jignitoarei pentru 
săracii acestei lumi. Vorbesc în numele copiilor muribunzi din 
Africa şi Asia! Care-și dau ultima suflare din cauza unor astfel de 
conferinţe! Traficanţi de frică! Traficanţi de frică imorali! Se 
zbătea ca un apucat. Pe buze i se adunaseră stropi de salivă. 
Părea într-adevăr nebun, iar camerele se opriră; membrii echipei 
de filmare le întoarseră spatele, cu un aer jenat. Brusc, Hoffman 
nu se mai zbătu. 

— Nu-i nimic. Eu am spus ce-am avut de spus. Ca de obicei, 


pe nimeni nu interesează. Se întoarse spre paznici. Lăsaţi-mă să 


plec. Mi-au ajuns șicanele astea. Nu mai stau aici nicio clipă. 
Daţi-mi drumul! 

— Lăsaţi-l, spuse Evans. 

Agenţii de pază îi dădură drumul lui Hoffman. Se repezi 
imediat în mijlocul sălii, unde o echipă îl intervieva pe Ted 
Bradley. Hoffman păşi în faţa lui Bradley şi spuse: 

— Omul ăsta e un peşte! E un pește ecologist, în slujba unui 
sistem corupt care-și câştigă existența din răspândirea unor frici 
false! Nu înțelegeţi? Fricile false sunt o ciumă, o ciumă modernă! 

Apoi paznicii îl imobilizară din nou pe Hoffman și-l 
scoaseră târâş din sală. De data asta nu se mai zbătu. Se lăsă dus, 
măturând pământul cu călcâiele în timp ce era scos afară. 

— Aveţi grijă, am probleme cu spatele. Dacă mi se întâmplă 
ceva, vă dau în judecată pentru agresiune. 

ÎI lăsară afară, pe trotuar, îi aranjară ţinuta și-i dădură 
drumul. 

— Vă doresc o zi bună, domnule. 

— Asta şi intenționam. Zilele mele sunt numărate. Evans se 
ținea deoparte, lângă Jennifer, și-l privea pe 

Hoffman. 

— N-o să-ţi spun că te-am avertizat, spuse Jennifer. 


— Dar cine e tipul, până la urmă? 


— E profesor emerit la USC. A fost unul dintre primii care 
au studiat cu metode statistice riguroase media şi efectul său 
asupra societăţii. E un tip destul de interesant, dar după cum 
vezi, şi-a format... ăă... Opinii ferme. 

— Crezi că Morton chiar l-a invitat aici? 

— Peter, am nevoie de ajutorul tău, spuse o voce. Evans se 
întoarse şi-l văzu pe Drake care se îndrepta cu pași mari spre el. 

— Ce este? 

— Țicnitul ăla, spuse Drake, arătând spre Hoffman, o să se 
ducă probabil direct la poliție și o să pretindă că a fost agresat. 
N-avem nevoie de aşa ceva în dimineaţa asta. Du-te să vorbeşti cu 
el. Vezi dacă poţi să-l calmezi. 

— Nu ştiu ce pot face eu... spuse Evans, prudent. 

— Fă-l să-ţi explice teoriile lui de ţicnit, spuse Drake. Asta o 
să-i dea o ocupaţie ore întregi. 

— Dar atunci o să ratez conf... 

— N-avem nevoie de tine aici. Avem nevoie de tine acolo. 
Cu țăcănitul. 

La ieşirea din centrul de conferinţe era foarte multă lume. 
Mulțimea urmărea dezbaterile pe un ecran mare, pe care 
discursul vorbitorului era subtitrat. Evans își făcu loc printre cei 


adunați. 


— Ştiu de ce mă urmărești, spuse Hoffman când îl văzu pe 
Evans. Şi n-o să-ți meargă. 

— Domnule profesor... 

— Tu eşti poseur-ul acela tânăr şi talentat pe care l-a trimis 
Nick Drake să mă abată de la scopul meu. 

— Nu-i adevărat, domnule. 

— Ba da, aşa e. Nu mă minţi. Nu-mi place să fiu minţit. 

— Bine, spuse Evans. Așa e. Drake m-a trimis. Hoffman se 
opri. Părea surprins de sinceritatea lui Evans. 

— Ştiam eu. Și ce ţi-a zis să faci? 

— Să vă împiedic să mergeţi la poliţie. 

— Foarte bine atunci, ai reușit. Du-te și spune-i că nu mă 
duc la poliţie. 

— Pare că vă duceţi. 

— 0, pare că mă duc. Eşti unul dintre oamenii ăia cărora le 
pasă de aparenţe. 

— Nu, domnule, dar... 

— Mie nu-mi pasă de ce pare. Mie-mi pasă de ce este. Ai 
habar de ce este? 

— Nu sunt sigur că vă înţeleg. 

— Cu ce te ocupi? 


— Sunt avocat. 


— Trebuia să-mi dau seama. Toată lumea e avocat în 
vremurile noastre. Dacă extrapolăm creșterea statistică a 
numărului de avocaţi, în 2035 toţi locuitorii Statelor Unite vor fi 
avocaţi, inclusiv nou-născuţii. Ei se vor naște avocaţi. Cum crezi că 
va fi viaţa într-o astfel de societate? 

— Domnule profesor, aţi făcut nişte comentarii interesante 
în sală... 

— Interesante? l-am acuzat de imoralitate şi tu numești 
asta interesant? 

— Îmi pare rău, spuse Evans, încercând să orienteze 
discuţia spre opiniile lui Hoffman. Nu aţi explicat de ce credeți... 

— Eu nu cred nimic, tinere, eu știu. Asta e scopul 
cercetărilor mele - să ştiu lucruri, nu să le ghicesc. Nu să fac 
teorii. Nu să emit ipoteze. Ci să știu din cercetările directe de 
teren. Asta e o artă care s-a pierdut în mediul academic de azi, 
tinere - nu eşti așa de tânăr - chiar, cum te numeşti? 

— Peter Evans. 

— Şi lucrezi pentru Drake, domnule Evans? 

— Nu, pentru George Morton. 

— Păi de ce n-ai zis așa? spuse Hoffman. George Morton a 
fost un om extraordinar, extraordinar. Vino cu mine, domnule 


Evans, îţi fac cinste cu o cafea și putem sta de vorbă. Ştii cu ce mă 


ocup? 

— Mă tem că nu, domnule. 

— Studiez ecologia gândirii, spuse Hoffman. Şi cum a dus 
asta la apariţia unui Stat al Fricii. 

Stăteau pe o bancă vizavi de sala de conferință, deasupra 
mulțimii care se înghesuia lângă intrare. Era o priveliște animată, 
dar Hoffman nu lua în seamă nimic din ce se petrecea în jurul său. 
Vorbea repede, cu multă însufleţire și făcea gesturi atât de largi 
cu mâinile încât îl lovise de multe ori pe Evans în piept, dar nu 
părea să observe asta. 

— Acum zece ani, am început cu moda şi argoul, spuse el, și 
prin argou înţeleg, fireşte, un fel de modă în vorbire. Voiam să 
aflu factorii care determină schimbările în modă şi limbaj. Am 
descoperit rapid că nu există factori identificabili. Modele se 
schimbă din motive arbitrare şi, deşi există regularități - cicluri, 
intervale de timp periodice şi corelaţii - acestea sunt mai mult 
descriptive şi nu explicative. Mă urmărești? 

— Cred că da, spuse Evans. 

— În orice caz, am realizat că aceste intervale periodice şi 
corelaţii ar trebui privite ca sisteme de sine stătătoare. Sau, dacă 


vrei, ecosisteme. Am testat ipoteza şi am descoperit că e 


valoroasă euristic. Aşa cum există o ecologie a lumii naturale, în 
păduri, munţi și oceane, tot astfel există şi o ecologie a lumii 
făcute de mâna omului, a abstracțiunilor mentale, ideilor și 
gândirii. Asta am studiat eu. 

— Înţeleg. 

— În cultura modernă, ideile apar și dispar 
incontinuu-Toată lumea crede la un moment dat ceva, apoi, 
încetul cu încetul, nu mai crede. Până la urmă, nimeni nu-și mai 
aminteşte de ideea veche, tot aşa cum nimeni nu-și mai aminteşte 
vechiul argou. Vezi tu, și ideile sunt un fel de capriciu. 

— Înţeleg, domnule profesor, dar de ce... 

— Te întrebi de ce ideile cad în dizgrație, nu? spuse 
Hoffman. Vorbea cu el însuși. Răspunsul e pur și simplu: aşa se 
întâmplă. În modă, ca şi în ecologia naturală, există momente de 
schismă. Revizuiri radicale ale ordinii stabilite. Un incendiu 
produs de trăsnet mistuie o pădure. Pe suprafața transformată în 
mangal apare o specie cu totul diferită. O schimbare accidentală, 
întâmplătoare, neașteptată, abruptă. Asta ne arată lumea, sub 
toate aspectele ei. 

— Domnule profesor... 

— Dar aşa cum ideile se schimbă brusc, tot astfel pot să 


reziste mai mult decât ar trebui. Marele public continuă să 


îmbrăţișeze unele idei mult după ce savanții le-au abandonat. 
Ideea cu partea stângă şi partea dreaptă a creierului e un 
exemplu perfect. În anii 1970, a devenit populară datorită 
cercetărilor lui Sperry la Caltech, care a studiat un grup de 
pacienți care suferiseră intervenţii chirurgicale pe creier. 
Descoperirile lui sunt valabile doar pentru acești pacienţi. Sperry 
neagă orice posibilitate de extrapolare. În 1980, era deja clar că 
noțiunile de creier stâng şi creier drept sunt greșite - cele două 
părți ale creierului nu funcționează separat la o persoană 
sănătoasă. Dar în cultura populară, conceptul nu se stinge în 
următorii douăzeci de ani. Oamenii vorbesc despre asta, cred în 
asta, scriu cărți despre asta zeci de ani după ce savanții 
renunțaseră la această idee. 

— Da, totul e foarte interesant... 

— În mod similar, în teoriile ecologice, în anii 1960 se 
accepta pe scară largă ideea că exista ceva numit „echilibrul 
naturii”. Dacă lăsai în pace natura, ar fi ajuns la o stare de 
echilibru pe care şi-ar fi menţinut-o singură. O idee încântătoare, 
cu un trecut îndelungat. Grecii credeau în ea acum trei mii de ani, 
dar nu se bazau pe nimic. Doar că suna drăguţ. Totuși, în 1900, 
niciun om de știință nu mai credea în echilibrul naturii. 


Ecologiştii renunţțaseră la concept pentru că era pur şi simplu 


greșit. Fals. O fantezie. Acum vorbesc despre dezechilibrul 
dinamic, de stări de echilibru multiple. Dar înţeleg deja că natura 
nu este niciodată în echilibru. N-a fost niciodată, nu va fi 
niciodată. Dimpotrivă, natura e întotdeauna în dezechilibru şi 
asta înseamnă... 

— Domnule profesor, aş vrea să vă întreb... 

— Asta înseamnă că omenirea, care fusese înainte privită 
ca marea vinovată pentru distrugerea ordinii naturale, nu e deloc 
aşa ceva. Echilibrul mediului e oricum mereu tulburat. 

— Dar George Morton... 

— Da, da, te întrebi ce-am discutat cu George Morton. 
Ajung şi la asta. Nu ne-am îndepărtat de subiect. Pentru că, 
fireşte, Morton voia să cunoască ideile ecologiste. Şi mai ales 
ideea unei crize ecologice. 

— Şi ce i-aţi spus? 

— Dacă studiezi media, aşa cum fac eu și asistenții mei, și 
cauţi mutații ale conceptualizării normelor, descoperi ceva foarte 
interesant. Am cercetat transcrieri ale unor emisiuni noi de pe 
posturile importante de televiziune - NBC, ABC, CBS. Am studiat 
şi articole din câteva ziare din New York, Washington, Miami, Los 
Angeles şi Seattle. Am evaluat frecvența anumitor concepte şi 


termeni folosiți în media. Rezultatele au fost surprinzătoare. 


Se opri. 

— Ce-aţi descoperit? întrebă Evans, ca să-i cânte în strună. 

— A existat o schimbare majoră în toamna anului 1989. 
Înainte, media nu folosea în exces termeni cum ar fi criză, 
catastrofă, cataclism, ciumă sau dezastru. De pildă, în anii 1980, 
cuvântul criză apărea în buletinele de știri la fel de des ca 
termenul buget. În plus, înainte de 1989, adjective precum 
înfiorător, fără precedent, înspăimântător nu erau foarte des 
utilizate la știrile televizate sau în cele din ziare. Dar apoi s-a 
schimbat totul. 

— În ce sens? 

— Acești termeni au început să devină din ce în ce mai 
răspândiţi. Cuvântul catastrofă a fost folosit de cinci ori mai des 
în 1995 decât în 1985. În anul 2000, frecvenţa s-a dublat din nou. 
S-au schimbat și relatările. S-a pus mult mai mult accentul pe 
frică, îngrijorare, pericol, nesiguranţă, panică. 

— De ce să se schimbe în 1989? 

— A, o întrebare bună. O întrebare crucială. În multe 
privinţe, anul 1989 părea un an normal: un submarin sovietic s-a 
scufundat în Norvegia; Piaţa Tien-An-Men în China; Exxon Valdez; 
condamnarea lui Salman Rushdie la moarte; Jane Fonda, Mike 


Tyson şi Bruce Springsteen au divorțat; Biserica Episcopală a 


angajat un episcop femeie; Polonia a permis greva sindicatelor; 
Voyager a ajuns pe Neptun; un cutremur a aplatizat autostrăzile 
din San Francisco; Rusia, SUA, Franţa şi Anglia au făcut teste 
nucleare. Un an ca toţi ceilalți. Dar de fapt, creșterea utilizării 
termenului criză poate fi localizată cu o oarecare precizie în 
toamna lui 1989. Și pare suspect faptul că a coincis cu căderea 
Zidului Berlinului. Care a avut loc pe nouă noiembrie în acel an. 

Hoffman tăcu din nou, privindu-l pe Evans cu subînţeles. 
Era foarte încântat de sine. 

— Îmi pare rău, domnule profesor, spuse Evans. Nu înţeleg. 

— Nici noi. La început am crezut că asocierea era falsă. Dar 
n-a fost. Zidul Berlinului a marcat prăbuşirea imperiului sovietic. 
Şi sfârșitul Războiului Rece, care a durat jumătate de secol în 
Vest. 

Din nou tăcere. Din nou un aer mulțumit. 

— Îmi pare rău, spuse în cele din urmă Evans. Pe atunci 
aveam treisprezece ani şi... Ridică din umeri. Nu ştiu unde vreți 
să ajungeţi. 

— Vreau să ajung la noțiunea de control social, Peter. La 
dorința oricărui stat suveran de a exercita controlul asupra 
comportamentului cetățenilor săi, ca să-i mențină disciplinaţi şi 


suficient de docili. Să-i menţină pe partea dreaptă a drumului - 


sau pe stânga, după caz. Să-i facă să-și plătească în continuare 
taxele. Și, după cum știm, controlul social este cel mai bine impus 
prin frică. 

— Frică, spuse Evans. 

— Exact. Timp de cincizeci de ani, naţiunile occidentale 
şi-au ţinut cetăţenii într-o stare de frică permanentă. Frică de 
cealaltă tabără. Frică de războiul nuclear. Amenințarea 
comunistă. Cortina de Fier. Imperiul Răului. Și în țările comuniste 
era același lucru, pe invers. Frică de noi. Și brusc, în toamna 
anului 1989, totul s-a terminat. A dispărut, s-a sfârșit. Gata. 
Căderea Zidului Berlinului a creat un vid de frică. Natura detestă 
vidul. Trebuie umplut cu ceva. 

Evans se încruntă. 

— Vreţi să spuneţi că această criză ecologică a luat locul 
Războiului Rece? 

— Aşa ne arată probele. Desigur, acum avem și 
fundamentalismul radical şi terorismul  post-unsprezece 
septembrie care să ne sperie, şi acestea chiar sunt motive reale 
de frică, dar nu asta vreau să spun. Vreau să spun că întotdeauna 
există o cauză a fricii. Cauza se poate schimba cu timpul, dar frica 
e mereu cu noi. Înainte de terorism ne temeam de mediul toxic. 


Inainte de asta aveam amenințarea comunistă. Ideea este că, deşi 


cauza specifică a fricii se poate schimba, nu trăim niciodată fără 
frică. Frica domină societatea, în toate aspectele ei. Fără încetare. 

Se mișcă pe banca de beton, întorcându-se cu spatele la 
mulțime. 

— Te-ai gândit vreodată cât de uimitoare e cultura 
societății occidentale? Statele industrializate le oferă cetățenilor 
siguranță, sănătate și confort fără precedent. Durata medie de 
viață a crescut cu cincizeci la sută în ultimul secol. Și totuși 
oamenii moderni trăiesc cu o frică abjectă. Le e frică de străini, de 
boli, de crime, de mediu. Le e frică de casele în care locuiesc, de 
mâncarea pe care o consumă, de tehnologia care-i înconjoară. 
Sunt cuprinși de panică din cauza unor lucruri pe care nici măcar 
nu le pot vedea - microbi, substanţe chimice, aditivi, poluanţi. 
Sunt speriaţi, nervoși, nemulțumiți și deprimaţi. Și, mai 
surprinzător, sunt convinşi că mediul întregii planete este pe cale 
de a fi distrus în jurul lor. Remarcabil! Ca și credinţa în vrăjitorie, 
e o iluzie extraordinară - o fantezie globală demnă de Evul 
Mediu. Totul se duce dracului, iar noi trebuie să trăim cu frică. 
Uimitor. 

Cum le-a fost inoculată tuturor această viziune asupra 
lumii? Pentru că, deşi ne închipuim că trăim în ţări diferite - 


Franţa, Germania, Japonia, Statele Unite - de fapt, trăim cu toţii în 


același stat, Statul Fricii. Cum de s-a reușit asta? 

Evans tăcea. Ştia că nu-i nevoie să răspundă. 

— Ei bine, o să-ţi spun. Pe vremuri, înainte să te fi născut 
tu, Peter, cetățenii din Vest credeau că statele-naţiuni erau 
dominate de ceva numit complexul  militar-industrial. 
Eisenhower i-a avertizat pe americani în legătură cu acesta în 
anii 1960 şi, după două războaie mondiale, europenii știau foarte 
bine ce înseamnă asta în propriile lor țări. Dar complexul 
militar-industrial nu mai este principala forță care conduce 
societatea. În realitate, în ultimii cincisprezece ani ne-am aflat 
sub dominaţia unui complex nou, mult mai puternic și mult mai 
extins. Eu îl numesc complexul politico-juridico-mediatic. PLM. Şi 
scopul său este de a încuraja frica în rândurile populaţiei - sub 
masca încurajării siguranţei. 

— Siguranţa e importantă. 

— Te rog... Statele din vest sunt extraordinar de sigure. Şi 
totuşi oamenii nu simt asta, din cauza PLM. lar PLM este puternic 
şi stabil, tocmai pentru că uneşte atâtea instituţii ale societăţii. 
Politicienii au nevoie de frică pentru a controla populația. 
Avocaţii au nevoie de pericole pentru procese, ca să facă bani. 
Media are nevoie de poveşti terifiante, ca să atragă public. 


Impreună, aceste trei instanţe sunt atât de convingătoare, încât 


își pot vedea de treabă chiar dacă frica e total lipsită de 
fundament. Dacă nu are deloc o bază reală. Să luăm, de pildă, 
cazul implanturilor mamare cu silicon. 

Evans oftă, clătinând din cap. 

— Implanturi mamare? 

— Da. Îţi aminteșşti că se spunea că implanturile mamare 
cauzează cancer şi boli autoimune. În ciuda dovezilor statistice că 
lucrurile nu stăteau așa, am asistat la povești care au făcut vâlvă 
în presă, la procese care au făcut vâlvă, la audieri politice care au 
făcut vâlvă. Producătorul, Dow Corning, a ajuns la faliment după 
ce a plătit 3, 2 miliarde de dolari, iar instanțele de judecată au 
acordat despăgubiri uriașe în bani reclamanților şi avocaţilor lor. 

După patru ani, studiile epidemiologice au demonstrat 
categoric că implanturile mamare nu cauzează boli. Dar până 
atunci, criza deja îşi atinsese scopul, iar PLM şi-a văzut de treabă, 
o mașinărie flamandă în căutare de noi frici, noi terori. Te asigur 
că așa funcţionează societatea modernă - prin întreținerea 
continuă a fricii. Şi nu există nicio forță care să i se opună. Nu 
există un sistem de verificare și echilibrare, nicio restricție 
pentru această perpetuă promovare a unei frici după alta... 

— Pentru că avem libertatea de expresie, libertatea presei. 


— Asta e răspunsul tipic PLM. Așa procedează ca să-și 


păstreze locul, spuse Hoffman. Dar gândește-te. Dacă nu e bine să 


zi 


strigi „Foc!” într-o sală de spectacol plină, dacă alarma e falsă, 
atunci de ce e bine să strigi „Cancer!” în paginile din The New 
Yorker? Când afirmaţia nu e adevărată? Am cheltuit peste 
douăzeci şi cinci de miliarde de dolari să rezolvăm ideea că 
electricitatea cauzează cancer38. Şi ce dacă? - vei spune tu. Ți se 
citeşte pe față. Te gândeşti că suntem bogaţi, ne putem permite. 
Sunt doar douăzeci și cinci de miliarde de dolari. Dar adevărul 
este că douăzeci şi cinci de miliarde de dolari înseamnă mai mult 
decât PIB-ul celor mai sărace cincizeci de ţări din lume, la un loc. 
Jumătate din populaţia lumii trăiește cu doi dolari pe zi. Deci acei 
douăzeci şi cinci de miliarde de dolari ar fi fost suficienţi ca să 
întrețină treizeci şi patru de milioane de oameni pentru un an 
întreg. Sau îi puteam ajuta pe oamenii aceia care mor de SIDA în 
Africa. În loc de asta, îi aruncăm pe o fantezie publicată de o 
revistă ai cărei cititori o iau foarte în serios. Ascultă ce-ţi spun. E 
o pierdere fantastică de bani. Într-o altfel de lume, ar fi o pierdere 
criminală. Ne-am putea închipui ușor un al doilea proces 


Nürnberg - de data aceasta pentru irosirea continuă a bogățiilor 


38 Estimarea Comisiei Ştiinţifice de la Casa Albă pentru toate 
costurile implicate, inclusiv evaluarea proprietăţilor şi relocarea 
liniilor electrice. Citat de Park, în Voodoo Science, p. 161. (Park a 


Vestului pe futilități - completat de imaginile copiilor morți din 
Africa şi Asia, cauzate de aceasta. 

De-abia se oprea să respire. 

— În cel mai bun caz, avem de-a face cu o crimă morală. 
Deci ne putem aștepta ca liderii noştri religioși şi marile noastre 
personalități umaniste să protesteze împotriva acestei irosiri și a 
pierderii inutile de vieţi care rezultă din asta. Dar oare liderii 
religioși iau atitudine? Nu. Dimpotrivă, le cântă în strună. Fac 
sloganuri publicitare cu „Ce ar conduce lisus?” De parcă ar fi uitat 
că singurul lucru pe care lisus l-ar fi condus ar fi fost falşii profeți 
şi traficanţii de frică, afară din templu. 

Deja se înfierbântase. 

— Avem de-a face cu o situație profund imorală. Este 
dezgustătoare, dacă e să spunem adevărul. PLM ignoră cu bună 
ştiinţă vocea celor mai săraci și mai disperaţi locuitori ai planetei, 
pentru ca politicienii graşi să-și păstreze birourile, prezentatorii 
de televiziune îmbogățţiți să apară în continuare pe post, iar 
complicii lor, avocaţii, să-și conducă Mercedes Benz-urile 
decapotabile. A, și profesorii universitari cu Volvo. Să nu-i uităm. 


— Cum aşa? spuse Evans. Ce legătură are asta cu profesorii 


participat la polemică.) 


universitari? 

— Ei, e cu totul altă discuţie. 

— Există şi o versiune scurtă? 

— Nu prea. De aceea titlurile nu sunt știri, Peter. Dar o să 
încerc să fiu succint. Ideea este că lumea s-a schimbat în ultimii 
cincizeci de ani. Trăim acum în societatea cunoașterii, societatea 
informaţiei sau cum vrei tu s-o numești. Și asta are un impact 
enorm asupra universităţilor noastre. 

Acum cincizeci de ani, dacă voiai să duci ceea ce se numea 
„viaţa minţii”, adică să fii intelectual, să trăieşti de pe urma 
spiritului tău, trebuia să lucrezi într-o universitate. Societatea 
exterioară nu avea loc pentru tine. S-ar putea spune că existau 
câțiva reporteri de la ziare şi câțiva jurnaliști de la reviste care 
trăiau de pe urma minţii lor, dar cam atât. Universitățile îi 
atrăgeau pe cei care renunţau de bunăvoie la bunurile lumești ca 
să ducă o viaţă intelectuală ascetică și ca să insufle valori perene 
tinerei generaţii. Munca intelectuală era domeniul exclusiv al 
universității. 

Dar în zilele noastre, sectoare întregi ale societății duc o 
viață a minţii. Întreaga noastră economie se bazează astăzi pe 
muncă intelectuală. Treizeci şi şase la sută dintre cei care 


muncesc sunt angajați în domeniul cunoașterii. Asta înseamnă 


mai mult decât în producţie. Și când profesorii au hotărât că nu-i 
mai instruiesc pe tineri” şi au lăsat această sarcină pe seama 
asistenţilor lor, care știau mult mai puţine și vorbeau prost 
englezeşte - când s-a întâmplat asta, universităţile au intrat în 
criză. La ce mai foloseau? își pierduseră controlul asupra vieţii 
minţii. Nu-i mai instruiau pe tineri. Într-un singur an puteau fi 
publicate o grămadă de texte despre semiotica lui Foucault. Ce 
avea să se aleagă din universităţi? Ce relevanță mai aveau în 
epoca modernă? 

Se ridică, impulsionat parcă de această întrebare. Apoi se 
așeză din nou, brusc. 

— Ce s-a întâmplat, continuă el, e că universităţile s-au 
schimbat în anii '80. Foste bastioane ale libertăţii intelectuale 
într-o lume pragmatică, foste oaze ale libertății sexuale şi 
experimentului, au devenit acum cele mai restrictive medii din 
societatea modernă. Pentru că aveau un nou rol. Deveniseră 
creatoarele noilor frici pentru PLM. Universitățile de azi sunt 
fabrici de frică. Inventează toate noile terori şi toate noile 
anxietăţi sociale. Toate noile coduri restrictive. Cuvinte pe care 
nu le poți spune. Gânduri pe care nu le poţi gândi. Produc un flux 
constant de noi anxietăţi, pericole şi terori sociale care vor fi 


folosite de politicieni, avocaţi și reporteri. Alimente care-ţi fac 


rău. Comportamente de neacceptat. Nu poţi să fumezi, nu poţi să 
înjuri, nu poţi să ţi-o tragi, nu poți să gândești. Aceste instituții 
s-au întors cu capul în jos într-o singură generaţie. E chiar 
extraordinar. 

Noul Stat al Fricii n-ar putea exista dacă n-ar fi alimentat de 
universități. Pentru a susține toate astea e nevoie de un mod de 
gândire neostalinist, care e eficient doar într-un cadru restrictiv, 
în spatele ușilor închise, care nu se supune demersurilor 
obligatorii. În societatea noastră, doar universităţile au creat aşa 
ceva - până acum. Ideea că aceste instituţii sunt liberale e o 
glumă crudă. Sunt fasciste până în măduva oaselor, te asigur. 

Se opri şi arătă spre alee. 

— Cine e tipul ăla care se chinuie să ajungă la noi prin 
mulţime? Mi se pare că-l știu de undeva. 

— E Ted Bradley, actorul, spuse Evans. 

— Unde l-am văzut? 

— Îl joacă pe preşedinte la televizor. 

— A, da. El. 

Ted se opri în faţa lor, gâfâind. 

— Peter, te-am căutat peste tot. Ai mobilul deschis? 

— Nu, pentru că... 


— Sarah a încercat să dea de tine. A zis că e important. 


Trebuie să plecăm imediat din oraș. Și să-ți iei pașaportul. 

— Să plecăm? întrebă Evans. Ce treabă ai tu cu asta? 

— Vin cu tine, spuse Ted. 

Dădură să plece, dar Hoffman îl prinse de mânecă pe Evans, 
reținându-l. Avea o nouă idee. 

— N-am vorbit despre involuție, spuse el. 

— Domnule profesor... 

— Este următoarea etapă în dezvoltarea statelor-naţiuni. 
Se întâmplă într-adevăr chiar în acest moment. Trebuie să 
sesizezi ironia. Până la urmă, după zece ani şi douăzeci şi cinci de 
miliarde de dolari, aceiași elitiști bogaţi îngroziți de cancerul 
cauzat de electricitate cumpără magneţi pe care şi-i fixează la 
gleznă sau pe saltele - magneţii importaţi din Japonia sunt cei 
mai buni, cei mai scumpi - pentru a se bucura de efectele benefice 
asupra sănătăţii ale câmpurilor magnetice. Aceleaşi câmpuri 
magnetice - doar că acum nu se mai satură de ele! 

— Domnule profesor, spuse Evans. Trebuie să plec. 

— De ce nu stau oamenii ăștia lipiţi de un televizor? Sau nu 
se cuibăresc lângă un aparat de bucătărie? Toate lucrurile astea 
care-i îngroziseră înainte. 

— Vorbim mai târziu, spuse Evans, trăgându-şi brațul. 


— Chiar au ajuns să vândă magneţi în revistele de sănătate! 


Cum să trăieşti sănătos cu ajutorul câmpurilor magnetice! 
Nebunie curată! Nimeni nu mai ştie cum era acum câţiva ani! 
George Orwell. Niciun pic de memorie! 

— Cine e tipul ăsta? întrebă Bradley, în timp ce se 
îndepărtau. Pare cam surescitat, nu-i aşa? 

— Dovada că ne aşteaptă o catastrofă se află în sloiurile de 
gheață, spunea pe un ton egal vorbitorul de la tribună. Era rus şi 
avea un accent puternic. Sloiurile de gheață din Groenlanda arată 
că în ultimii o sută de mii de ani s-au produs patru schimbări 
climatice abrupte. Unele au apărut rapid, în doar câţiva ani. Deşi 
mecanismele datorită cărora s-au produs astfel de fenomene sunt 
încă studiate, ele demonstrează că pot exista efecte în lanţ în 
climat, deci că schimbări minore - inclusiv cele făcute de mâna 
omului - pot avea efecte catastrofal de mari. Recent am văzut 
câteva exemple de astfel de efecte şi anume desprinderea celui 
mai mare aisberg din lume, dar şi inundaţiile din sud-vestul 
Americii, soldate cu pierderi tragice de vieți omeneşti. Şi putem 
prevedea fără nicio dificultate că vom mai vedea astfel de... 

Se opri, căci Drake se repezise pe scenă, apoi îi șopti ceva la 
ureche şi cobori, uitându-se la ceas. 


— Să... trebuie să vă prezint scuze, spuse vorbitorul. Se 


pare că am adus o versiune veche a ideilor mele. Procesoarele 
astea Word! Aceasta a fost o parte dintr-un discurs al meu mai 
vechi, din 2001. Voiam să spun de fapt că desprinderea 
ghețarului din 2001 - mai mare decât multe state americane - şi 
vremea periculos de neadecvată din toată lumea, inclusiv cea din 
însoritul sud-vest, prefigurează un climat instabil și pe viitor. 
Acesta e de-abia începutul. 

Sarah Jones, care stătea în spate, vorbea cu Ann Garner, 
soția unui avocat important de la Hollywood și o mare 
susținătoare a FNRM. Ann era, ca de obicei, emfatică, şi vorbea 
încontinuu. 

— Să-ţi spun ce-am auzit, spunea ea. Am auzit că are loc o 
campanie sponsorizată de industrie ca să discrediteze ONG-urile. 
Industria se teme de forța tot mai mare a mișcării ecologiste și 
sunt disperaţi, disperaţi s-o oprească. Am avut câteva succese 
modeste în ultimii ani și asta îi scoate din sărite și... 

— Scuză-mă, spuse Sarah. Stai puţin, Ann. 

Se întoarse să-l privească pe vorbitorul rus de la tribună. 
Ce a spus? gândi ea. 

Se îndreptă rapid spre masa presei, unde erau aliniaţi 
reporterii cu laptopurile deschise. Primeau transcrierea în timp 


real a conferinţei. 


Privi peste umărul lui Ben Lopez, reporterul de la Los 
Angeles Times. Pe Ben nu-l deranja; îi făcea curte de luni întregi. 

— Salutare, frumuseţe. 

— Bună, Ben. Te deranjează dacă mă uit la ceva? Luă 
mouse-ul și începu să caute mai sus, pe ecran. 

— Sigur, cu plăcere. Mişto parfumul. Citi: 

POT EXISTA EFECTE ÎN LANȚ ÎN CLIMAT, DECI CĂ 
SCHIMBĂRI MINORE INCLUSIV CELE FĂCUTE DE MÂNA OMULUI 
POT AVEA EFECTE CATASTROFAL DE MARI. RECENT AM VĂZUT 
CÂTEVA EXEMPLE DE ASTFEL DE EFECTE ȘI ANUME 
DESPRINDEREA CELUI MAI MARE GHEȚAR DIN LUME, DAR ȘI 
INUNDAȚIILE DIN SUD-VESTUL AMCRICII SOLDATE ÎN MOD 
TRACIC CU PIERDERI DE VIEȚI OMENEȘTI. ȘI PUTEM 
PREVEDEA FĂRĂ NICIO DIFICULTATE CĂ VOM MAI AVEA 
ASTFEL DE 

Textul se schimbă sub ochii ei, partea tăiată dispăru, fiind 
înlocuită cu un nou text. 

POT EXISTA EFECTE ÎN LANȚ ÎN CLIMAT, DECI CĂ 
SCHIMBĂRI MINORE - INCLUSIV CELE FĂCUTE DE MÂNA 
OMULUI - POT AVEA EFECTE CATASTROFAL DE MARI. RECENT 
AM VĂZUT CÂTEVA EXEMPLE DE ASTFEL DE EFECTE ȘI ANUME 
DESPRINDEREA GHEȚARULUI DIN 2001 MAI MARE DECÂT 


MULTE STATE AMERICANE ȘI VREMEA PERICULOS DE 
NEADECVATĂ DIN TOATĂ LUMEA, INCLUSIV CEA DIN 
ÎNSORITUL SUD-VEST PREFIGUREAZĂ UN CLIMAT INSTABIL ȘI 
PE VIITOR. 

— Fir-ar să fie! 

— S-a întâmplat ceva? spuse Ben. 

— Ai auzit ce-a spus? 

— Da. Sărmanul băiat. Probabil că e epuizat total după 
zbor. Și în mod evident se luptă cu engleza... 

Afirmațiile originale dispăruseră. Transcrierea fusese 
corectată. Dar nu încăpea nicio îndoială: rusul știuse dinainte de 
aisberg și inundaţii. Apărea în discursul lui. Și cineva uitase să-i 
spună, când a coborât din avion, că toate astea nu s-au mai 
întâmplat. 

Știa dinainte. 

Dar acum transcrierea fusese corectată, iar afirmaţiile 
şterse. Se uită la camera de filmat din spatele sălii, care înregistra 
dezbaterile. Afirmațiile vor dispărea cu siguranță şi de pe 
înregistrarea video. 

Nenorocitul știa dinainte. 

— Hei, spuse Ben, nu înţeleg de ce ești aşa supărată. Nu 


vrei să-mi explici și mie? 


— Mai târziu. Îţi promit. Îl bătu pe umăr şi se întoarse la 
Ann. 

— Deci, spuse Ann, avem de-a face cu o campanie 
promovată de industrie, bine organizată, bine finanțată, extinsă şi 
de extremă dreapta, care are ca scop distrugerea mișcării 
ecologiste care îi stă în cale. 

După tot ce văzuse, Sarah nu era dispusă să tolereze astfel 
de trăncăneală. 

— Ann, spuse ea. Ţi-a trecut vreodată prin cap că ești 
paranoică? 

— Nu. Oricum, chiar şi paranoicii au duşmani. 

— Câţi directori din industrie se află în acest moment în 
consiliul de conducere al FNRM? spuse Sarah. 

— Păi... nu chiar aşa de mulţi. 

Sarah știa că din cei treizeci de membri ai consiliului, 
doisprezece proveneau din industrie. Așa stăteau lucrurile cu 
toate organizaţiile ecologiste moderne. De douăzeci de ani, toate 
aveau reprezentanţi ai industriei. 

— l-ai întrebat pe membrii din consiliul vostru de 
conducere despre această campanie secretă a industriei? 

— Nu, spuse ea. Se uita ciudat la Sarah. 


— Crezi că e posibil ca ONG-urile ca FNRM să fie, de fapt, 


implicate într-o campanie secretă? 

— Ce tot spui acolo? spuse Ann, pe un ton înțepat. Sarah. 
Noi suntem ăia buni. 

— Chiar suntem? 

— Da, spuse Ann. Ce se întâmplă cu tine, Sarah? 

În parcarea de lângă sala de conferinţe, Sanjong Thapa 
stătea în mașină, cu laptopul pe genunchi. Reuşise să se infiltreze 
cu ușurință în rețeaua WIFI folosită de jurnalişti și primea 
transcrierea conferinţei, care era salvată instantaneu. Făcuse asta 
pentru că se temea că ar putea fi descoperit şi că va pierde 
accesul, dar asta însemna că avea transcrierea completă, inclusiv 
corecturile. Se gândi că lui Kenner îi va plăcea la nebunie. 

Pe un alt ecran, Sanjong monitoriza imaginile din satelit 
din vestul Atlanticului, din zona de coastă a Floridei. O masă de 
aer cu presiune ridicată începuse să se rotească, anunțând 
începutul unui uragan. Existase în mod sigur un eveniment 
programat în jurul unui uragan, dar dintr-un anume motiv se 
renunțase la el. 

Acum cerceta alte posibile piste. Pe Kenner îl îngrijora în 
special un mic submarin de cercetări, numit DOEV/2 şi nava sa 
de comandă, AV Scorpio. Submarinul și nava sa fuseseră 


închiriate de Canulo, o companie de extracţie a gazelor naturale 


cu sediul în Calgary, pentru a face cercetări în Pacificul de Sud și a 
căuta zăcăminte subacvatice de gaze naturale. Nava ajunsese la 
Port Moresby, Noua Guinee, cu două luni în urmă, apoi părăsise 
portul și fusese văzută din nou lângă Bougainville, în Insulele 
Solomon. 

Până acum nimic demn de interes, până când se aflase că 
firma Canulo nu era înregistrată în Canada şi că nu se știa nimic 
despre ea, în afara unui site și a unei adrese pe internet. 

Proprietarul site-ului era Canulo Leasing Corp, o altă 
companie inexistentă. Plăţile pentru contractul de închiriere se 
făcuseră dintr-un cont din Insula Cayman, în euro. Numele 
contului era Servicii Seismice, cu sediul tot în Calgary, care avea 
aceeași adresă poştală ca și Canulo. 

În mod evident, era unul și acelaşi lucru. Şi de fapt Servicii 
Seismice încercase inițial să închirieze un submarin. Și probabil 
că era implicată în uciderea lui Nat Damon, din Vancouver. 

Mai multe agenţii din Washington cercetau hărțile 
transmise de sateliți şi încercau să găsească AV Scorpio, undeva 
în arhipelagul Solomon. Dar insulele Solomon erau acoperite cu 
un strat de nori disipaţi, iar sateliții nu reușiseră încă să găsească 
poziţia navei. 


Acesta era un fapt îngrijorător în sine. Putea însemna că 


nava reușise cumva să se ascundă, poate că se îndreptase spre un 
port acoperit. 

Undeva în Pacificul de Sud. 

Şi era un ocean mare. 

La fel de îngrijorător era şi faptul că vasul navigase mai 
întâi până la Vancouver, de unde încărcase treizeci de tone de 
„echipament industrial”, în containere de cinci tone. Guvernul 
canadian crezuse că firma transportă ilegal automobile în acele 
containere, așa că au deschis unul. Vameșii au găsit însă un fel de 
echipament complex, pe care l-au numit „generatoare diesel”. 

Generatoare! 

Sanjong nu ştia ce se afla în containerele alea, dar era 
convins că nu erau generatoare diesel. Pentru că nu trebuia să te 
duci la Vancouver ca să iei câteva generatoare. Deci era 
îngrijorător... 

— Hei! Tu! 

Îşi ridică privirea şi văzu doi agenţi de pază care veneau I 
spre el prin parcare. În mod evident fusese descoperită 
conectarea sa ilegală la WIFI. Venise timpul să plece. Învârti cheia 
în contact şi demară, făcându-le cu mâna vesel agenţilor de pază 
în timp ce trecea pe lângă ei. 


— Sarah? Ce se întâmplă? Te uiţi în gol. 


— Nimic, Ann. Sarah clătină din cap. Mă gândeam doar. 

— La ce? Și ce-ai vrut să spui când m-ai făcut paranoică? 
Ann îşi puse mâna pe braţul lui Sarah. Acum serios. Sunt cam 
îngrijorată din cauza ta. 

Și eu sunt îngrijorată din cauza ta, gândi Sarah. 

De fapt, Sarah era aceea care simţea un frison distinct de 
paranoia. Privi în jur şi ochii săi îi întâlniră pe cei ai lui Drake. Se 
holba la ea, studiind-o din cealaltă parte a camerei. De când o 
urmărea? O văzuse repezindu-se la biroul presei? înțelesese 
semnificația gestului ei? Ştia că știe? 

— Sarah, spuse Ann, trăgând-o de braţ. 

— Ascultă, spuse Sarah. Îmi pare foarte rău, dar trebuie să 
plec. 

— Sarah. Mă îngrijorezi. 

— O să mă descurc. Se îndreptă spre ieşire. 

— Vin cu tine, spuse Ann, potrivindu-și pasul cu al ei. 

— Aş prefera să nu vii. 

— Mă îngrijorează starea ta. 

— Cred că am nevoie să stau puţin singură, spuse Sarah. 

— Aşa te porţi cu o prietenă? spuse Ann. Insist, draga mea. 
Ai nevoie să te cocolească cineva, mi-am dat eu seama. Și sunt 


aici, pentru tine. 


Sarah oftă. 

Nicholas Drake o privi pe Sarah cum iese din sală. Ann se 
ținea după ea, aşa cum îi ceruse. Ann era devotată și tenace. 
Sarah n-avea cum să-i facă faţă, dacă nu cumva ar fi recurs efectiv 
la fugă. Dar dacă făcea asta... ei bine, ar fi nevoiţi să treacă la 
măsuri mai dure. Era o perioadă critică și uneori măsurile dure 
erau esenţiale. Ca în război. 

Dar Drake bănuia că nu va fi nevoie de măsuri drastice. E 
adevărat, Kenner reușise să-i saboteze primele două evenimente, 
dar doar pentru că FAC era o adunătură de amatori. Stilul lor de 
cercetași, care mergea pe improvizație și spontaneitate, era 
nepotrivit pentru pretenţiile presei moderne. Drake îi spusese 
asta lui Henley de zeci de ori. Henley expediase problema; era 
preocupat de negarea oricărei implicări. 

Ei bine, FNRM chiar putea oricând nega că-i cunoaşte pe 
măscăricii ăştia. Ce adunătură de rataţi! 

Dar ultimul eveniment era altfel. Fusese plănuit mai atent — 
aşa şi trebuia - şi era pe mâinile unor profesioniști. Kenner 
n-avea cum să reușească să-l saboteze. Nici nu putea ajunge la 
timp, se gândi Drake. Și cu ajutorul lui Ted Bradley și Ann, Drake 
avea multe perechi de ochi care să urmărească mișcările echipei. 


Şi, pentru orice eventualitate, îi mai pregătise lui Kenner câteva 


surprize. 

Îşi deschise telefonul şi-l sună pe Henley. 

— Îi ţinem sub urmărire, spuse el. 

— Bine. 

— Unde eşti? 

— Sunt pe cale să-i duc ultimele vești lui V., spuse Henley. 
Tocmai am ajuns în fața casei lui. 

Kenner privi prin binoclu cum Porsche-le argintiu 
decapotabil opri pe aleea din fața casei de pe plajă. Un bărbat 
înalt, brunet, îmbrăcat într-o cămașă de golf și pantaloni de vară, 
ieşi din maşină. Purta o şapcă de baseball și ochelari cu lentile 
negre, dar Kenner îl recunoscu imediat pe Henley, șeful 
departamentului PR al FNRM. 

Asta închidea cercul, își spuse el. Puse binoclul jos, pe gard 
şi se gândi la implicaţiile acestui fapt. 

— Ştiţi cine e, domnule? întrebă tânărul agent FBI, care 
stătea lângă el. 

Era un puști, n-avea mai mult de douăzeci și cinci de ani. 

— Da, spuse Kenner. Ştiu cine e. 

Stăteau pe stâncile din Santa. Monica, de unde se vedea 
plaja şi oceanul. Plaja era lată de câteva sute de metri, de la țărm 


la aleea pentru biciclete. Apoi urma un șir de case, la mică 


distanță una de alta, de-a lungul autostrăzii de pe coastă. Și apoi 
şase benzi de trafic asurzitor. 

Chiar dacă erau la marginea autostrăzii, casele aveau 
prețuri uriașe - se spunea că fiecare costa în jur de douăzeci sau 
treizeci de milioane, poate chiar mai mult. Acolo locuiau câțiva 
dintre cei mai bogaţi oameni din California. 

Henley punea capota Porsche: lui. Avea mişcări precise, 
aproape migăloase. Apoi se duse la poartă și sună. Casa în care 
intra era ultramodernă, cu forme rotunde de sticlă. Strălucea în 
soarele dimineţii ca o piatră prețioasă. Henley intră. Poarta se 
închise în urma sa. 

— Dar nu vă interesează oamenii care intră în casă, spuse 
agentul FBI. 

— Aşa e, spuse Kenner. Nu mă interesează. 

— Nu vreţi o listă, o evidenţă a celor care... 

— Nu. 

— Dar ar putea fi o dovadă... 

— Nu, spuse Kenner. Puștiul încerca să-l ajute, dar îl irita. 
Nu mă interesează nimic din toate astea. Vreau să știu doar când 
pleacă toată lumea. 

— Adică, dacă pleacă în vacanţă sau ceva de genul ăsta? 


— Da, spuse Kenner. 


— Şi dacă lasă o menajeră în casă? 

— N-o să lase. 

— Dar, domnule, sunt convins că o să lase. Oamenii de felul 
ăsta lasă întotdeauna pe cineva să aibă grijă de casă. 

— Nu, spuse Kenner. Casa asta va fi goală. Toată lumea o să 
plece. 

Puștiul se încruntă. 

— Dar a cui e casă, până la urmă? 

— Aparține unui individ pe nume V. Allen Willy, spuse 
Kenner. N-avea de ce să nu-i spună. Un filantrop. 

— Aha. Și care-i treaba, s-a înhăitat cu mafia sau ce? 

— Se poate spune şi aşa. O chestie gen taxă de protecţie. 

— Era clar, spuse puştiul. Nimeni nu face atâţia bani fără o 
poveste în spate, dacă înţelegeţi ce vreau să spun... 

Kenner spuse că înţelege. De fapt, povestea lui V. Allen 
Willy era la fel de tipic americană ca şi cea a lui Horatio Alger. Al 
Willy deschisese un lanţ de magazine de îmbrăcăminte ieftine, cu 
haine produse în ateliere mizere din Lumea a Treia, pe care le 
vindea în orașele occidentale cu un preţ de treizeci de ori mai 
mare. După zece ani, își vânduse compania cu patru sute de 
milioane de dolari. La scurt timp după aceea, devenise, conform 


propriei sale descrieri, un socialist radical, un cruciat pentru o 


lume mai curată şi un avocat al cauzei ecologiste. 

Ataca aceleași afaceri care îi aduseseră profit cu banii 
obținuți de pe urma lor. Era pasionat şi moral şi, cu ajutorul 
V.-ului pe care şi-l adăugase la nume, ușor de reținut. Totuși, 
atacurile sale obligaseră deseori companiile să se retragă din 
afacerile cu fabricile din Lumea a Treia, care fuseseră apoi 
preluate de corporaţii chinezești, care-i plăteau pe muncitori 
chiar mai prost decât înainte. Deci concluzia rațională era că V. 
Allen Willy îşi exploatase de două ori muncitorii - o dată ca să se 
îmbogăţească şi a doua oară să-şi împace conștiința vinovată pe 
socoteala lor. Era un bărbat extrem de atrăgător și nu era deloc 
prost, dar ca filantrop era egoist şi ineficient. Se spunea că în 
această perioadă scria o carte despre principiul precauţiei39. 

De asemenea, crease şi Fundaţia V. Allen Willy, care 
susținea cauza ecologistă prin intermediul a zeci de organizaţii, 
inclusiv FNRM. Și era suficient de important pentru ca însuși 
Henley să-l viziteze. 

— Deci e un ecologist bogat? întrebă tânărul agent FBI. 


— Exact. 


33 Principiul precautției - în teoriile ecologiste, principiul conform 
căruia e mai uşor şi mai puțin costisitor să previi poluarea decât 
să repari şi să redresezi echilibrul ecologic, odată ce a fost afectat 


Puștiul încuviință din cap. 

— Bine, spuse el. Dar tot nu înţeleg. Ce vă face să credeţi că 
un tip aşa bogat o să-și lase casa goală? 

— Nu pot să-ţi spun asta. Dar aşa o să facă. Și vreau să aflu 
chiar în clipa în care se întâmplă asta. Îi dărui agentului fo carte 
de vizită. Sună la numărul ăsta. 

Puștiul se uită la cartea de vizită. 

— Asta e tot? 

— Asta e tot, spuse Kenner. 

— Şi când se va întâmpla asta? 

— Curând, spuse Kenner. Îi sună telefonul. Îl deschise. Era 
un mesaj text de la Sanjong. 

AU GĂSIT AV SCORPIO. 

— Trebuie să plec, spuse Kenner. 

AUTOSTRADA 405 MIERCURI, 13 OCTOMBRIE 12.22 P.M. 

— Aiurea, spuse Ted Bradley, care stătea pe locul din 
dreapta în timp ce Evans conducea spre Van Nuys. Doar n-o să ai 
parte numai tu de distracţie, Pietro. Știu că te-ai dus în tot felul de 
excursii secrete săptămâna trecută. Vin şi eu. 


— Nu poţi să vii, Ted. N-o să-ți permită. 


(n. tr.). 


— Lasă-mă pe mine să mă ocup de asta, bine? răspunse el, 
rânjind. 

Ce se întâmplă? se întreba Evans. Bradley se ținea după el, 
îi stătea practic tot timpul pe cap. Nu voia să-l lase în pace. Lui 
Evans îi sună mobilul. Era Sarah. 

— Unde eşti? întrebă ea. 

— Aproape am ajuns la aeroport. Ted e cu mine. 

— Aha, spuse ea, pe tonul vag care însemna că nu poate 
vorbi. Păi noi tocmai am ajuns la aeroport şi se pare că avem o 
problemă. 

— Ce fel de problemă? 

— Legală. 

— Ce înseamnă asta? întrebă Evans. Dar chiar în acel 
moment ieșise de pe pistă şi se îndrepta spre poarta 
aeroportului, aşa că putu să vadă cu ochii lui. 

Herb Löwenstein stătea acolo cu opt agenţi de pază. Şi se 
pare că sigilau uşile avionului lui Morton. Evans intră pe poartă şi 
ieși din mașină. 

— Ce se întâmplă, Herb? 

— Avionul e sigiliat, spuse Herb, aşa cum o cere legea. 

— Care lege? 


— Averea lui George Morton e în curs de certificare, în caz 


că ai uitat, iar conţinutul acestei averi, inclusiv conturile în bancă 
şi proprietăţile reale trebuie sigilate până la evaluarea și 
stabilirea taxelor de deces. Avionul va rămâne sigilat până la 
sfârşitul acestei evaluări. Între şase și nouă luni de acum încolo. 

În acel moment, Kenner apăru, într-o maşină de oraș. Se 
prezentă și dădu mâna cu Löwenstein. 

— Deci e o problemă de certificare, spuse el. 

— Aşa e, spuse Löwenstein. 

— Mă surprinde că spuneți asta. 

— De ce? George Morton a decedat. 

— Oare? Eu nu auzisem aşa ceva. 

— l-au găsit corpul ieri. Evans şi Bradley s-au dus și l-au 
identificat. 

— lar medicul legist a confirmat? Löwenstein ezită o clipă. 

— Presupun că da. 

— Presupuneţi? în mod cert ați primit un raport al 
medicului legist în acest sens. Autopsia a fost făcută azi-noapte. 

— Presupun... cred că avem documentele necesare. 

— Pot să le văd? 

— Cred că sunt la birou. 

— Pot să le văd? spuse Kenner. 


— Asta n-ar face decât să întârzie nejustificat munca mea 


de aici. Löwenstein se întoarse spre Evans. Ai identificat sau nu 
cadavrul ca fiind cel al lui Morton? 

— Da, răspunse Evans. 

— Dar tu, Ted? 

— Da. Aşa e. El era, categoric. George era. Săracu' de el. 

— Tot aş vrea să văd raportul medicului legist, îi spuse 
Kenner lui Löwenstein. 

Löwenstein pufni. 

— Nu aveți nicio bază pentru această cerere şi v-o resping 
în mod formal. Sunt avocatul senior care se ocupă de avere. Am 
fost desemnat ca executor şi v-am mai spus o dată că la birou se 
află toate documentele necesare. 

— V-am auzit, răspunse Kenner. Dar din câte îmi amintesc, 
a începe executarea unei averi fără nicio bază constituie fraudă. 
Asta ar fi destul de grav pentru un slujitor al legii ca 
dumneavoastră. 

— Uitaţi care e treaba, spuse Löwenstein, nu știu care-i 
interesul dumneavoastră... 

— Vreau doar să văd raportul, spuse Kenner, calm. În 
biroul de zbor se află un fax. Puteţi să cereţi să vi se trimită 
documentul în câteva secunde și să rezolvaţi această problemă 


foarte ușor. Sau mai puteţi să sunațţi la institutul de medicină 


legală din San Francisco şi să confirmaţi că într-adevăr cadavrul a 
fost identificat. 

— Dar lângă noi se află doi martori oculari care... 

— E vremea testelor ADN, spuse Kenner, uitându-se la 
ceas. Vă sfătuiesc să dați acele telefoane. Se întoarse spre agenții 
de pază. Puteţi deschide avionul. 

Agenţii de pază păreau uimiţi. 

— Domnule Löwenstein? 

— O clipă, ce dracu’, doar o clipă, răspunse Löwenstein și 
se îndreptă spre birou, cu telefonul mobil la ureche. 

— Deschideţi avionul, spuse Kenner. 

Îşi deschise portofelul şi le arătă agenţilor insigna. 

— Da, domnule. 

O altă maşină opri lângă ei, din care coborâră Sarah şi Ann 
Garner. 

— De ce atâta tevatură? spuse Ann. 

— Doar o mică neînțelegere, spuse Kenner. 

I se prezentă lui Ann. 

— Știu cine sunteţi, răspunse ea, cu o ostilitate de-abia 
disimulată. 

— Bănuiam eu că știți, spuse Kenner, cu un zâmbet. 


— Şi trebuie să spun, continuă ea, că oamenii ca 


dumneavoastră - inteligenţi, fără scrupule și imorali - au făcut 
din mediul nostru haosul poluat de astăzi. Deci hai să spunem 
chiar acum lucrurilor pe nume. Nu vă plac, domnule Kenner. Nu 
vă plac nici personal și nu-mi place nici cu ce vă ocupați și nimic 
din ceea ce reprezentați. 

— Interesant, spuse Kenner. Poate că într-o zi dumneata și 
cu mine o să discutăm pe îndelete despre ce se întâmplă cu 
mediul şi cine e vinovat că a ajuns un haos poluat. 

— Oricând doriţi, spuse ea, furioasă. 

— Bine. Aveţi pregătire juridică? 

— Nu. 

— Ştiinţifică? 

— Nu. 

— Ce fel de pregătire aveţi? 

— Am lucrat ca producător de filme documentare. Dar am 
renunțat ca să mă ocup de familie. 

— Aha. 

— Dar sunt foarte devotată cauzei ecologiste și asta de-o 
viață. Citesc tot ce se poate. Citesc suplimentul științific din New 
York Times în fiecare marţi cap coadă și bineînţeles The New 
Yorker şi New York Review. Sunt extrem de bine informată. 


— Păi atunci, spuse Kenner, de-abia aştept să avem 


discuţia aia. 

Piloții se apropiau de poartă; așteptară să li se deschidă... 

— Cred că în câteva minute putem pleca, spuse Kenner. Se 
întoarse spre Evans. Du-te tu și asigură-te că domnul Löwenstein 
n-are nimic împotrivă. 

— Bine, spuse Evans şi se îndreptă spre birou. 

— Aşa, ca să ştiţi, spuse Ann, venim şi noi cu 
dumneavoastră. Eu vin în orice caz şi o să vină și Ted. 

— Va fi o plăcere, spuse Kenner. 

Evans îl găsi pe Löwenstein în birou, aplecat asupra unui 
telefon în camera din spatele piloților. 

— Dar îţi spun că tipul ăsta nu se lasă, vrea documentele, 
spunea Löwenstein. Făcu o pauză şi continuă. Ascultă, Nick, n-am 
chef să-mi pierd licenţa din cauza asta. Tipul are diplomă în drept 
la Harvard. 

Evans bătu la ușă. 

— Totul e în regulă? Putem pleca? 

— Stai puţin, spuse Löwenstein în telefon. Acoperi 
receptorul cu mâna. Plecaţi acum? 

— Da. Asta dacă n-ai raportul... 

— Se pare că există nelămuriri în privinţa statutului exact 


al averii lui Mor ton. 


— Atunci plecăm, Herb. 

— Bine, bine. 

Începu să vorbească din nou la telefon. 

— Pleacă, Nick. Dacă vrei să-i opreşti, opreşte-i singur. 

Toată lumea se așezase în cabină. Kenner împărțea tuturor 
niște foi de hârtie. 

— Ce e asta? întrebă Bradley, aruncându-i o privire lui Ann. 

— E un acord, spuse Kenner. Ann citea cu voce tare: 

— „nu-şi asumă responsabilitatea în eventualitatea morții, 
producerii unor răni grave, unor dizabilități sau dezmembrări”... 
dezmembrare? 

— Corect, spuse Kenner. Trebuie să înţelegeți că mergem 
într-un loc extrem de periculos. Eu vă sfătuiesc cu toată 
convingerea să nu veniţi. Dar dacă insistați să-mi ignorațţi sfatul, 
trebuie să semnaţi asta. 

— Unde mergem? întrebă Bradley. 

— Nu pot să vă spun până când avionul nu se află în aer. 

— De ce e periculos? 

— Te deranjează să semnezi acordul ăsta? spuse Kenner. 

— Nu, ce dracu. 

Bradley își mâzgăli semnătura. 


— Ann? 


Ann ezită, îşi mușcă buza şi semnă. 

Pilotul închise ușile. Motoarele scrâșniră când începură să 
ruleze pe pistă. Stewardesa îi întrebă ce vor să bea. 

— Puligny-Montrachet, spuse Evans. 

— Unde mergem? întrebă Ann. 

— Pe o insulă din largul coastei Noii Guinee. 

— De ce? 

— E o problemă, spuse Kenner, pe care trebuie s-o 
rezolvăm. 

— Îmi puteţi explica mai clar? 

— Nu acum. 

Avionul se ridică deasupra stratului de nori din Los 
Angeles şi se îndreptă spre vest, spre Pacific. 

PE DRUM 

Sarah se simți uşurată când Jennifer Haynes se duse în 
partea din față a cabinei să se odihnească puţin și adormi 
imediat. Dar i se părea aiurea ca Ann și Ted să se afle la bord. În 
cabină, conversaţia trena; Kenner vorbea puţin. Ted băuse 
zdravăn. 1 

— Ca să ştii şi tu, îi spuse el lui Ann, domnul Kenner nu 


crede în nimic din ce cred oamenii normali. Nici măcar în 


încălzirea globală. Sau Kyâto. 
— Normal că nu crede în Kyoto, spuse Ann. E plătit de 
industrie. Reprezintă interesele companiilor de petrol și cărbune. 


Kenner nu spuse nimic. li înmâna doar cartea lui de vizită. 


— Institutul pentru Analiză de Risc, citi Ann cu voce tare. 
Ăsta e ceva nou. O să-l adaug pe lista organismelor minei - noase 
de dreapta. 

Kenner tăcea. 

— Pentru că totul e o dezinformare, continuă Ann. Studiile, 
comunicatele de presă, fluturașii, site-urile web, campaniile 
publicitare, modul în care aruncă cu banii. Credeţi-mă, industria a 
fost încântată că Statele Unite nu au semnat Kyoto. 

Kenner se scărpina în bărbie şi tăcea. 

— Suntem cea mai mare sursă de poluare din lume, iar 
guvernului nostru nu-i pasă câtuşi de puțin. 

Kenner zâmbi politicos. 

— Deci acum America e un fel de paria pe plan 
internaţional, izolată de restul lumii și dispreţuită pe bună 
dreptate, pentru că nu am semnat Protocolul de la Kyōto ca să 
rezolvăm o problemă globală. 


Ann continuă să-l sâcâie astfel până când, după toate 


aparențele, Kenner își pierdu răbdarea. 

— Povesteşte-mi despre Kyâto, Ann. De ce trebuia să-l 
semnăm? 

— De ce? Pentru că avem obligația morală de a ne alătura 
restului lumii civilizate în încercarea de a reduce emisiile de 
carbon sub nivelurile din 1990. 

— Ce efect ar avea tratatul? 

— Toată lumea ştie asta. Ar reduce temperaturile globale 
în anul 2100. 

— Cu cât? 

— Nu ştiu unde vrei să ajungi. 

— Nu ştii? Toată lumea știe răspunsul. Efectul tratatului de 
la Kyoto ar fi reducerea încălzirii cu 0,04 grade Celsius în anul 
2100. Patru sutimi de grad. Conteşti acest fapt? 

— Normal că da. Patru ce? Sutimi de grad? E absurd. 

— Deci nu crezi că acesta va fi efectul Protocolului de la 
Kyoto? 

— Păi poate pentru că Statele Unite nu l-au semnat... 

— Nu, acesta ar fi efectul dacă l-am fi semnat. Patru sutimi 
de grad. 

— Nu, spuse ea, clătinând din cap. Nu cred că e adevărat. 


— Această valoare a fost publicată de multe ori în revistele 


ştiinţifice. Pot să-ţi dau niște titluri40. 

— Tipul ăsta e tare la biblilografie, îi spuse Bradley lui Ann, 
ridicând paharul. 

— Spre deosebire de cei tari la retorică, spuse Kenner, da, 
sunt. 

Bradley râgâi. 

— Patru sutimi de grad? în o sută de ani? Ce căcat! 

— S-ar putea spune şi aşa. 

— Păi aşa am zis. 

— Dar Kyoto e doar primul pas, spuse Ann, asta e ideea. 
Pentru că dacă ești dintre cei care cred în principiul precauţiei, ca 
mine, de pildă... 

— Nu cred că Tratatul de la Kyoto trebuia să fie un prim 
pas, spuse Kenner. Cred că scopul său a fost să diminueze 
încălzirea globală. 

— Păi aşa e. 


— Atunci de ce să închei un tratat care nu atinge acest 


10 Cel mai recent, Nature 22, din octombrie 2003, 395-741 
afirma că odată cu semnarea tratatului de către Rusia, 
efectul va fi scăderea temperaturii cu 0,02 grade Celsius în 
2050. Modelele IPCC estimează o creştere mai mare, dar nici 
una nu trece de 0,15 grade Celsius. 

Lomborg, p. 302. Wigley, 1998: „Scăderea temperaturii globale e 


scop? Care, până la urmă, nu va avea niciun efect? 

— După cum spuneam, e doar un prim pas. 

— Spune-mi un lucru: crezi că e posibil să reduci dioxidul 
de carbon? 

— Bineînţeles. Există o grămadă de surse alternative de 
energie, care aşteaptă să fie utilizate. Energia eoliană, solară, 
geotermală, regenerabilă... 

— Tom Wigley, alături de o echipă de șaptesprezece 
oameni de știință şi ingineri din întreaga lume, a făcut un studiu 
amănunțit şi a ajuns la concluzia că nu e posibil. Lucrarea lor a 
fost publicată în Science. Au spus că nu există vreo tehnologie 
capabilă să reducă emisiile de dioxid de carbon sau măcar să le 
mențină la un nivel mult mai ridicat decât cel de azi. Au afirmat 
că energia eoliană, solară şi nici măcar cea nucleară şi nu vor fi 
suficiente pentru a rezolva problema. Spun că ei nevoie de 
tehnologie complet nouă, încă nedescoperită41. 


— Asta e o nebunie, spuse Ann. Amory Lovins a dat soluţia 


mică, între 0,8 şi 0,28 grade Celsius”. 

4l Martin Hoffert et al., „Soluţii tehnologice avansate pentru 
stabilitatea climatului global: energie pentru planeta-seră”, Science 
298, noiembrie 2002, 981-87. „Nu există surse de energie care să 
acopere între 100 şi 300% din consumul de energie actual, fără a 
emite gaze de seră.” 


acum douăzeci de ani. Energie eoliană şi solară, conservarea şi 
folosirea eficientă a energiei. Nu-i nicio problemă. 

— Ba se pare că da. Lovins a avansat ipoteza că în anul 
2000 treizeci şi cinci la sută din energia Statelor Unite va fi 
produsă de surse alternative. Dar de fapt, cifra reală e de șase 
procente. 

— Ideea n-a fost susținută suficient. 

— Nicio ţară din lume nu produce treizeci și cinci la sută 
energie regenerabilă. 

— Dar Japonia, de pildă, produce mai mult ca noi. 

— Japonia are cinci la sută energie regenerabilă. Germania 
cinci la sută. Anglia doi la sută. 

— Danemarca. 

— Opt la sută. 

— Ei bine, spuse ea, asta înseamnă că avem mai mult de 
muncă. 

— Fără îndoială. Fermele de vânt sfârtecă păsări, aşa că 
s-ar putea să nu prindă la public. Dar panourile solare vor avea 
succes. Nu fac zgomot, sunt eficiente... 

— Energia solară e excelentă, spuse ea. 

— Da, spuse Kenner. N-avem nevoie decât de douăzeci și 


şapte de mii de kilometri pătrați de panouri ca treaba să meargă 


bine. Acoperim Massachusetts cu panouri şi gata. Bineînţeles că 
până în 2050 nevoia noastră de energie se va tripla, așa că New 
York ar fi o alegere mai bună. 

— Sau Texasul. Nimănui nu-i pasă de Texas, spuse Ann. 

— Ei, poftim, spuse Kenner. Acoperă zece la sută din Texas 
şi te-ai scos. Deşi, adăugă el, Texasul ar prefera, probabil, ca Los 
Angeles-ul să fie acoperit mai întâi. 

— Glumeşti. 

— Deloc. Hai să alegem Nevada. Oricum e numai deşert 
acolo. Dar sunt curios să aflu ce experiență personală ai cu 
energia alternativă. Deci cum stai cu asta, Ann? Ai adoptat sursele 
alternative? 

— Da. Am încălzire solară la piscină. Menajera are o maşină 
hibrid. 

— Tu ce maşină ai? 

— Ei, eu am nevoie de una mai mare pentru copii. 

— Cât de mare? 

— Păi merg cu un 4 x4. Uneori. 

— Dar casa ta? Ai panouri solare ca sursă de electricitate? 

— Păi am adus niște consultanţi să vadă casa. Doar că 
Jerry, soţul meu, spune că e prea scump să le instalăm. Dar încerc 


să-l conving. 


— Şi aparatele de uz casnic... 

— Toate sunt Energystar. Toate. 

— Asta e bine. Şi cât de mare e familia ta? 

— Am doi băieţi. De șapte și nouă ani. 

— Minunat. Cât de mare e casa? 

— Nu ştiu sigur. 

— Câţi metri pătraţi? Ann ezită. 

— Hai, spune, spune-i, Ann, interveni Bradley. Are o casă 
imensă, dată dracului. Trebuie să aibă cam 950 - 1400 metri 
pătrați. Absolut superbă. Şi grădina! Cred că are vreun acru şi 
jumătate. Instalaţii de irigare care merg zi şi noapte. Şi o 
privelişte minunată - organizează gale pentru strângeri de 
fonduri acolo. Și întotdeauna ies bine. 

Kenner o privi. 

— 1.114, spuse Ann. Metri pătraţi. 

— Pentru patru persoane? 

— Păi uneori stă și soacra mea cu noi. Și bineînţeles că mai 
e și menajera, în spate. 

— Mai aveţi altă casă? întrebă Kenner. 

— Mai are două, ce mă-sa, spuse Bradley. Are o proprietate 
extraordinară în Aspen şi una grozavă în Maine. 


— Pe-aia am moștenit-o, spuse Ann. Soţul meu... 


— Şi apartamentul ăla din Londra, spuse Bradley, e al tău 
sau al firmei soțului? 

— Al firmei. 

— Şi când călătorești? Folosești avioane particulare? 

— Ei, nu avem un avion, dar mergem cu ale altora, când se 
poate. Mergem când merg și alții. Umplem avionul. Ceea ce eo 
chestie bună. 

— Desigur, spuse Kenner. Dar trebuie să recunosc că sunt 
puţin derutat de filosofia... 

— Hei, spuse ea, înfuriindu-se brusc. Trăiesc într-un mediu 
în care trebuie să păstrezi un anume standard. Sunt nevoită, din 
cauza profesiei soțului și... Oricum, tu unde stai? 

— Am un apartament în Cambridge. 

— Cât e de mare? 

— 83 de metri pătraţi. N-am mașină. Și zbor la clasa 
economică. 

— Nu te cred, spuse ea. 

— Ba să-l crezi, spuse Bradley. Tipul ăsta ştie ce... 

— Taci, Ted, spuse Ann. Eşti beat. 

— Încă nu, spuse el, cu un aer ofensat. 

— Nu te judec, Ann, spuse Kenner, calm. Ştiu că eşti o 


militantă devotată. Incerc doar să înțeleg care e poziţia ta reală 


față de mediu. 

— Poziţia mea e că oamenii încălzesc planeta și o otrăvesc 
şi că avem o obligaţie morală față de biosferă - față de toate 
plantele și animalele care sunt distruse şi față de generaţiile încă 
nenăscute de oameni - să împiedicăm aceste schimbări 
catastrofale. Se lăsă pe spate în scaun, clătinând din cap. 

— Deci avem o obligație morală față de ceilalți - față de 
plante, animale şi oameni. 

— Exact. 

— Şi trebuie să facem ceea ce e în interesul lor? 

— În interesul nostru, al tuturor. 

— Se prea poate ca interesul lor să nu fie același cu al 
nostru. Conflictul de interese e ceva obişnuit. 

— Orice ființă are dreptul să trăiască pe această planetă. 

— Sunt sigur că nu crezi aşa ceva, spuse Kenner. 

— Ba da. Nu fac discriminare între specii. Orice ființă vie. 

— Chiar și parazitul malariei? 

— Păi şi el face parte din natură. 

— Atunci nu ești de acord cu eradicarea poliomielitei și 
variolei? Și astea făceau parte din natură. 

— Ei bine, aş spune că e tipic pentru aroganţa masculină să 


schimbe lumea conform propriilor interese. E un impuls dictat de 


testosteron, pe care femeile nu-l împărtășesc... 

— Nu mi-ai răspuns la întrebare, spuse Kenner. Nu ești de 
acord cu eradicarea poliomielitei și variolei? 

— Te joci cu vorbele. 

— N-aş spune. Crezi că a schimba lumea conform 
intereselor proprii e ceva nenatural? 

— Desigur. Înseamnă că intervii în natură. 

— Chiar şi un mușuroi de termite? Un baraj făcut de 
castori? Aceste ființe modifică mediul în mod dramatic, ceea ce 
afectează multe alte ființe. Ele intervin cumva în natură? 

— Lumea nu e ameninţată de mușuroaiele termitelor. 

— Se poate susține că da. Greutatea totală a termitelor 
depăşeşte greutatea totală a populaţiei lumii. De o mie de ori 
chiar. Știi cât metan produc termitele? lar metanul e un gaz de 
seră mai puternic decât dioxidul de carbon. 

— Nu pot să mai discut, spuse Ann. Ție îţi place să te 
contrazici. Mie nu. Eu vreau doar să fac lumea un loc mai bun. 
Acum mă duc să citesc o revistă. Se duse în partea din față a 
avionului şi se așeză, cu spatele la Kenner. 

Sarah rămase unde era. 

— Are intenţii bune, spuse ea. 


— Şi informaţii proaste, spuse Kenner. Reţeta perfectă 


pentru dezastru. 

Ted Bradley se ridică. Urmărise discuţia dintre Kenner și 
Ann. Îi plăcea Ann. Era destul de sigur că se culcase cu ea; uneori, 
dacă băuse, nu-şi mai aducea aminte, dar avea o amintire vagă, 
plăcută cu Ann și presupunea că acesta trebuie să fi fost motivul. 

— Cred că ai fost brutal, spuse Bradley, pe tonul său de 
preşedinte. De ce-ai spune despre cineva ca Ann că e „reţeta 
perfectă pentru dezastru”? îi pasă foarte mult de problemele 
astea. Şi-a dedicat viaţa acestei cauze, pe bune. Îi pasă. 

— Şi ce-i cu asta? spuse Kenner. Faptul că îi pasă e 
nerelevant. Dorinţa de a face bine e nerelevantă. Contează doar 
cunoștințele şi rezultatele. Nu are cunoştinţe - și, ceea ce e și mai 
rău, nu ştie că nu are. Oamenii nu ştiu să facă ceea ce ea crede că 
trebuie făcut. 

— Ca de exemplu? 

— Ca de exemplu să aibă grijă de mediu. Nu ştim să facem 
asta. 

— Ce tot vorbeşti? spuse Bradley, agitându-și braţele în 
aer. Sigur că ştim să avem grijă de mediu. 

— Serios? Cunoști cumva istoria Parcului Yellowstone? 
Primul parc naţional? 


— Am fost acolo. 


— Nu asta te-am întrebat. 

— Mai bine treci la subiect, spuse Bradley. E cam târziu să 
mă examinezi, domnule profesor. Înţelegi ce vreau să-ți spun? 

— Bine atunci, spuse Kenner. Îţi spun. 

Parcul Yellowstone, arătă Kenner, a fost prima zonă din 
lume transformată în rezervaţie naturală. Regiunea din jurul 
râului Yellowstone din Wyoming era cunoscută pentru 
frumuseţea unică a peisajelor. Lewis şi Clark i-au cântat ode. 
Artişti ca Bierstadt şi Moran au pictat-o. lar noua companie 
Northern Pacific Railroad îşi dorea o zonă atrăgătoare pentru a 
aduce turiștii în vest. Deci în 1872, în parte din cauza presiunilor 
companiei de cale ferată, preşedintele Ulysses Grant a pus 
deoparte o zonă de două milioane de pogoane și a creat Parcul 
Naţional Yellowstone. 

A existat o singură problemă, de care nici atunci, nici mai 
târziu nu și-au dat seama. Nimeni nu avea experiență în 
încercarea de a conserva mediul. Înainte de asta nu existase 
nevoia. Şi s-a presupus că era mai uşor decât în realitate. 

Când Theodore Roosevelt a vizitat parcul în 1903, a văzut o 
zonă plină de animale sălbatice. Existau mii de elani, bizoni, urşi 
bruni, cerbi, lei de munte, grizzly, coioți, lupi şi mufloni. Pe atunci, 


regula era ca lucrurile să fie menținute aşa cum erau. La scurt 


timp după asta a fost creat Serviciul Parcului, un nou organism 
birocratic a cărui unică misiune era să păstreze parcul în starea 
inițială. 

Şi totuşi, peste zece ani, peisajul plin de viață pe care l-a 
văzut Roosevelt a dispărut pentru totdeauna. Motivul a fost că 
managerii parcului - însărcinați cu menținerea lui în starea 
originală - au luat o serie de măsuri pe care le-au considerat în 
interesul conservării parcului și animalelor. Dar s-au înșelat. 

— Dar, spuse Bradley, cunoştinţele noastre au evoluat în 
timp... 

— Nu-i adevărat, spuse Kenner. Asta vreau să spun. Tot 
timpul se spune că azi ştim mai multe, dar ceea ce s-a întâmplat 
nu confirmă asta. 

lată cum a fost: primii manageri ai parcului au crezut în 
mod eronat că elanii erau pe cale de dispariţie. Așa că au încercat 
să mărească numărul de elani eliminând prădătorii. În acest scop, 
au împușcat și otrăvit lupii din parc. Și le-au interzis indienilor să 
vâneze în parc, deşi Yellowstone e o zonă de vânătoare 
tradiţională. 

Pentru că au fost protejaţi, numărul elanilor a explodat și 
au mâncat un număr atât de mare din anumite specii de copaci 


încât ecologia zonei a început să se schimbe. Elanii au mâncat 


copacii pe care-i foloseau castorii pentru baraje, așa că au 
dispărut castorii. Şi atunci managerii au aflat despre castori că 
sunt vitali pentru sistemul de ape din regiune. 

Când au dispărut castorii, pajiştile s-au uscat; păstrăvii și 
vidrele au dispărut; s-a accentuat eroziunea solului; iar ecologia 
parcului s-a schimbat pentru totdeauna. 

În anii 1920 era deja evident că elanii se înmulţiseră peste 
măsură, aşa că rangerii au început să-i împuşte cu miile. Dar 
schimbările în ecologia plantelor au fost definitive; vechiul 
amestec de copaci și plante nu s-a întors. 

De asemenea, a devenit din ce în ce mai evident faptul că 
vânătorii indieni din timpurile străvechi exercitaseră o influență 
benefică asupra pământului, pentru că ţinuseră sub control 
numărul elanilor, elanilor americani și bizonilor. Această 
recunoaștere târzie a venit ca parte a conștientizării faptului că 
americanii nativi influențaseră puternic acea „sălbăticie neatinsă 
de mâna omului” pe care primii oameni albi au văzut-o - sau au 
crezut că o văd - când au ajuns în Lumea Nouă. „Sălbăticia 
neatinsă de mâna omului” nu era deloc așa. Oamenii de pe 
continentul nord-american exercitaseră o influență imensă 
asupra mediului timp de mii de ani - arseseră ierburile câmpiilor, 


modificaseră pădurile, reduseseră numărul animalelor şi 


vânaseră alte specii până la dispariţia totală. 

Dacă privim în urmă, legea care le interzicea indienilor să 
vâneze a fost o greșeală. Dar a fost doar una dintr-un șir 
neîntrerupt de greşeli pe care le-au făcut managerii parcului. 
Urşii grizzly au fost protejaţi, apoi ucişi. Lupii au fost uciși și 
aduși înapoi. Cercetarea pe animale, care includea studiul pe 
teren și monitorizarea animalelor prin radioemițătoare a fost 
oprită, apoi reluată, după ce anumite specii au fost declarate 
amenințate. S-a instituit o politică de prevenire a incendiilor, 
pentru că nu s-au înţeles efectele regeneratoare ale focului. Când 
s-a adoptat în sfârşit politica opusă, mii de pogoane au ars atât de 
intens încât pământul a devenit steril, iar pădurile nu au mai 
crescut, dacă n-au fost replantate. Păstrăvii curcubeu au fost 
introduși în anii 1970, eliminând specia locală. 

Şi povestea continuă. 

Și astăzi. 

— Deci avem o istorie de intervenţii ignorante, 
incompetente și dezastruos de intruzive, spuse Kenner, urmate 
de încercări de a repara aceste intervenţii, urmate de încercări de 
a repara pagubele produse de reparaţii, care au fost la fel de 
dramatice ca şi o scurgere de petrol sau de reziduuri toxice. Doar 


că în acest caz nu există nicio corporație malefică sau o economie 


bazată pe combustibili fosili, pe care poţi da vina. Acest dezastru 
a fost produs de ecologişti însărcinaţi cu protejarea naturii, care 
au făcut o greşeală catastrofală după alta - și în tot acest timp au 
dovedit cât de puţin înțelegeau mediul pe care trebuiau să-l 
protejeze. 

— E absurd, spuse Bradley. Ca să conservi mediul, trebuie 
doar să-l conservi. Îl laşi în pace, iar echilibrul natural își va 
vedea de treabă. Doar atât e suficient. 

— Total greşit, spuse Kenner. Protejarea pasivă - adică să 
lași lucrurile în pace - nu menţine status quo-ul în natură, aşa 
cum nu-l menține nici în curtea casei tale. Lumea e vie, Ted. 
Lucrurile sunt într-un flux continuu. Speciile câștigă, pierd, 
înfloresc, decad, se dezvoltă, sunt constrânse să se retragă. Dacă 
iei un colț din natură și-l pui deoparte, n-o să-l conservi în starea 
sa de acum, tot așa cum nici dacă îţi închizi copiii într-o cameră 
nu-i poţi împiedica să crească. Lumea noastră e în continuă 
schimbare şi dacă vrei să păstrezi o bucată de pământ într-o 
anumită stare, trebuie să hotărăști ce stare e aceea și apoi s-o 
manageriezi activ, dacă nu chiar agresiv. 

— Dar ai spus că nu ştim să facem asta. 

— Corect. Nu știm. Pentru că orice acțiune ai întreprinde 


cauzează schimbări în mediu, Ted. Fiecare schimbare afectează o 


plantă sau un animal. E inevitabil. Conservarea pădurilor 
străvechi pentru a proteja bufnița pătată înseamnă că privezi 
privighetoarea lui Kirtland de pădurile mai noi, pe care le 
preferă. Totul are un preţ. 

— Dar... 

— Fără dar, Ted. Spune tu o acţiune care are doar 
consecinţe pozitive. 

— Bine. Interzicerea CFC pentru stratul de ozon42. 

— Asta a afectat populaţia din Lumea a Treia, prin 
eliminarea răcitoarelor ieftine, ceea ce a făcut ca mâncarea să se 
strice mai rapid şi din ce în ce mai mulţi oameni să moară din 
cauza intoxicaţiilor alimentare. 

— Dar stratul de ozon este mai important... 

— Poate pentru tine. S-ar putea ca ei să nu fie de acord. Dar 
subiectul nostru era dacă poți să faci ceva fără consecinţe 
negative. 

— Bine. Panourile solare. Sisteme de reciclare a apei 
pentru locuinţe. 

— Asta le dă oamenilor posibilitatea de a-și plasa casele în 


zone izolate, unde înainte n-ar fi putut trăi pentru că n-aveau apă 


42 CFC - clorofluorocarbon - gaz folosit ca agent frigorific (n. tr.). 


şi electricitate. Asta înseamnă invadarea zonelor sălbatice şi deci 
punerea în pericol a unor specii care inițial erau neafectate. 

— Interzicerea DDT. 

— Se poate susține că a fost cea mai mare tragedie a 
secolului douăzeci. DDT-ul era cea mai eficientă substanţă 
împotriva ţânţarilor și, în ciuda retoricii, niciun alt produs din 
lume nu era atât de sigur. De când a fost interzis, două milioane 
de oameni, mai ales copii, au murit anual din cauza malariei. În 
total, măsura de a-l interzice a produs peste cincizeci de milioane 
de victime43. Interzicerea DDT-ului a ucis mai mulți oameni 
decât Hitler, Ted. Şi mişcarea ecologistă a militat puternic pentru 
asta44. 

— Dar DDT-ul era carcinogen. 

— Nu era. Și toată lumea știa asta în momentul interzicerii 
lui45. 


— Era periculos. 


ici După unele estimări, numărul victimelor este de treizeci de 
milioane. 

“o discuție completă despre DDT se poate găsi în Wildavsky, pp. 
55-80. 


45 Comitetul Sweeney, 25 aprilie 1972: „DDT-ul nu este un agent 
cancerigen pentru om”. Ruckelshaus l-a interzis după două luni, 
afirmând că „DDT-ul este un agent cu risc cancerigen” pentru om. 
Nu citise raportul Sweeney. 


— De fapt, era atât de puţin periculos că-l puteai şi înghiţi. 
Asta s-a şi făcut, timp de doi ani, în timpul unui experiment46. 
După interzicerea lui, a fost înlocuit de parathion, care e 
într-adevăr periculos. Peste o sută de agricultori au murit în 
lunile de după interzicerea DDT-ului, pentru că nu erau obișnuiți 
să lucreze cu pesticide cu adevărat toxice47. 

— Noi nu suntem de acord cu nimic din toate astea. 

— Doar pentru că nu aveţi informaţiile relevante sau nu 
doriți să acceptaţi consecinţele acțiunilor organizaţiilor pe care le 
susțineţi. Interzicerea DDT-ului va fi într-o bună zi considerată o 
gafă monumentală. 

— DDT-ul nu a fost interzis niciodată. 

— Aşa e. Doar că statele au fost anunţate că dacă-l folosesc, 
n-o să mai primească ajutor extern. Kenner clătină din cap. Dar 
un fapt de necontestat, bazat pe statisticile ONU, este acela că, 
înainte de interzicerea DDT-ului, malaria aproape că devenise o 
boală lipsită de importanţă. Făcea cincizeci de mii de victime 


anual în toată lumea. La câțiva ani după aceea, redevenise un 


19 Hayes, 1969 


+7 John Noble Wilford, „Victime ale urmaşilor DDT-ului stârnesc 
îngrijorarea”, New York Times, 21 august 1970, p.l; Wildavsky, 
1996, p. 73. 


flagel global. De la adoptarea acestei măsuri au murit cincizeci de 
milioane de oameni, Ted. Încă o dată, nu există acțiune fără efecte 
negative. 

Urmă o tăcere lungă. Ted se foi pe scaun, începu să spună 
ceva, apoi tăcu din nou. 

— Bine. Am înţeles, spuse el într-un final. Îşi luă atitudinea 
cea mai distinsă și mai prezidenţială de care era în stare. M-ai 
convins. Îți acord această victorie. Şi ce-i cu asta? 

— Deci adevărata problemă în cazul unor măsuri 
ecologiste este dacă beneficiile sunt mai importante decât 
efectele negative. Pentru că întotdeauna există şi astfel de efecte. 

— Bine, bine. Şi? 

— Ai auzit vreodată o grupare ecologistă vorbind astfel? 
Niciodată. Sunt cu toţii absolutiști. Se prezintă în faţa tribunalelor 
susținând că trebuie impuse regulamente, fără a se ține cont de 
costurile implicate48. Necesitatea ca aceste regulamente să 
evalueze costurile și beneficiile le-a fost impusă de justiție după o 
perioadă de excese oribile. Ecologiștii au strigat pe toate 
drumurile că e o crimă să respecte regula de a evalua costurile și 


beneficiile şi încă mai strigă. Nu vor ca oamenii să afle ce costuri 


%8 Exemple de cazuri în Sunstein, p. 200-201. 


implică schimbarea regulamentelor pentru societate şi lume. Cel 
mai evident exemplu au fost regulamentele privind benzenul, 
emise în anii '80, care au avut un preţ prea mare pentru 
beneficiile aduse, ajungând să cheltuiască douăzeci de miliarde 
de dolari pentru fiecare an de viață salvat49. Eşti de acord cu 
aceste regulamente? 

— Păi dacă pui problema în termenii ăștia, nu. 

— Mai există și alți termeni, în afara adevărului, Ted? 
Douăzeci de miliarde de dolari pentru fiecare an de viață salvat. 
Ăsta a fost costul regulamentelor. E bine să susţii organizaţii care 
promovează astfel de regulamente păguboase? 

— Nu. 

— Cel mai proeminent grup de lobby în Congres a fost 
FNRM. Îţi vei da demisia din consiliul de administrație? 

— Normal că nu. 

Kenner încuviinţă încet din cap. 


— Şi cu asta am spus tot. 


+ Vezi studiul centrului de analiza riscurilor de la Harvard: Tengs 
et al., 1995. Pentru mai multe detalii, vezi Lomborg, p. 338ff. lată 
la ce concluzje ajunge: „Dacă ignorăm costurile deciziilor noastre 
ecologice [...] pe alte planuri [...] ne facem de fapt vinovaţi de crime 
în masă”. Estimează numărul victimelor inutile la 60 000 în fiecare 
an doar în SUA. 


Sanjong arăta spre monitorul computerului, iar Kenner 
veni lângă el, aşezându-se pe scaunul de alături. Pe monitor se 
vedea imaginea unei insule tropicale, surprinsă din aer, cu păduri 
dense şi cu un golf întins de apă albastră. Fotografia părea făcută 
dintr-un avion care zbura la mică înălțime. În jurul golfului se 
aflau patru colibe din șindrilă. 

— Astea sunt noi, spuse Sanjong. Au fost ridicate în 
ultimele douăzeci și patru de ore. 

— Par vechi. 

— Da, dar nu sunt. La o privire mai atentă se pare că sunt 
artificiale. S-ar putea să fie din plastic, nu din lemn. Cea mai mare 
pare o locuinţă, iar celelalte trei sunt pentru echipament. 

— Ce fel de echipament? întrebă Kenner. 

— În fotografii nu se vede nimic. Probabil că echipamentul 
a fost descărcat noaptea. Dar m-am dus pe fir şi am obţinut 
informații relevante de la vama din Hong Kong. Echipamentul 
constă în trei generatoare de cavitaţie hipersonice. Montate în 
matrice carbonice cu rezonanţă de impact. 

— Echipamentele de cavitaţie hipersonice se pot vinde? 

— Ei le-au obținut. Nu știu cum. 

Kenner şi Sanjong stăteau foarte aproape unul de altul și 


vorbeau pe un ton scăzut. Evans se apropie, aplecându-se spre ei. 


— Ce e chestia aia hipersonică? întrebă el, încet. 

— Un generator de cavitație, spuse Kenner. E un dispozitiv 
acustic de mare putere, de dimensiunile unei camionete, care 
produce câmpuri radiale simetrice de cavitaţie. 

Evans părea nedumerit. 

— Cavitaţia, spuse Sanjong, se referă la formarea bulelor 
într-o substanţă. Când fierbi apa, ai cavitaţie. Poţi să fierbi apa și 
cu ajutorul sunetului, dar în acest caz generatoarele sunt 
concepute pentru a produce câmpuri de cavitaţie într-o materie 
solidă. 

— Ce materie solidă? 

— Pământul, spuse Kenner. 

— Nu înţeleg, spuse Evans. O să producă bule în pământ, ca 
atunci când fierbi apa? 

— Da, ceva de felul ăsta. 

— De ce? 

Fură întrerupți de apariţia lui Ann Garner. 

— E o întrunire doar între băieţi? spuse ea. Sau poate 
asista oricine? 

— Sigur că da, spuse Sanjong, în timp ce tasta ceva. Pe 
ecran apăru un şir dens de grafice. Tocmai am primit nivelurile 


de dioxid de carbon ale stratului de gheață măsurate la Vostok și 


GRIP5O Nord, în Groenlanda. 

— N-o să vă puteţi ascunde de mine la infinit, să știți, spuse 
Ann. Mai devreme sau mai târziu tot o să aterizăm. Și atunci o să 
aflu ce puneţi voi de fapt la cale. 

— Asta aşa e, spuse Kenner. 

— De ce să nu-mi spuneţi acum? Kenner se mulțumi să 
clatine din cap. Pilotul puse în funcţiune radioul. 

— Vă rog să vă verificați centurile de siguranţă. 
Pregătiți-vă de aterizarea în Honolulu. 

— Honolulu! exclamă Ann. 

— Unde credeai că mergem? 

— Mă gândeam... Apoi se opri. 

Stie unde mergem, îşi spuse Sarah. 

În timp ce se aflau la Honolulu pentru realimentare, un 
inspector vamal urcă la bord şi le ceru pașapoartele. Păru amuzat 
de prezenţa lui Ted Bradley, căruia i se adresă cu „domnule 
preşedinte”; în schimb, Bradley era încântat de atenţia pe care i-o 
acorda un om în uniformă. 

— Aţi declarat că destinaţia dumneavoastră este Gareda, în 


insulele Solomon, spuse ofițerul vamal, după ce le verifică 


50 GRIP - „Greenland Ice Project” - proiect internațional de studiu 


pașapoartele. Voiam doar să mă asigur că sunteţi la curent cu 
avertismentul dat celor care vor să călătorească în Gareda. 
Majoritatea ambasadelor i-au informat pe turiști că ar fi bine să 
nu meargă acolo, din cauza condiţiilor prezente. 

— Ce condiţii prezente? întrebă Ann. 

— Pe insulă au loc acţiuni ale rebelilor. Au existat câteva 
crime. Armata australiană a intervenit anul trecut și a capturat 
majoritatea rebelilor, dar nu pe toți. Săptămâna trecută au avut 
loc trei crime, două dintre victime fiind străini. Unul dintre 
cadavre era... ăă... mutilat. Şi decapitat. 

— Cum? 

— A fost decapitat. După ce a murit. Ann se întoarse spre 
Kenner. 


— Acolo mergem? La Gareda? Kenner încuviinţă încet din 


cap. 

— Cum adică a fost decapitat? 

— Probabil pentru craniu. 

— Craniu, repetă ea. Deci... vorbeşti despre vânători de 
capete... 


Kenner aprobă. 


al straturilor profunde de gheață din Groenlanda (n. tr.). 


— Eu cobor din avionul ăsta, spuse ea, își luă geanta și 
cobori scările. 

Jennifer tocmai se trezise. 

— Care-i problema cu ea? 

— Nu-i plac despărțirile, spuse Sanjong. 

Ted Bradley îşi mângâia bărbia cu o atitudine pe care o 
credea meditativă. 

— I s-a tăiat capul unui străin? întrebă el. 

— Se pare că situația e chiar mai gravă, spuse ofițerul 
vamal. 

— Doamne. Există ceva mai grav decât asta? spuse Bradley, 
râzând. 

— Situaţia în zonă nu e tocmai clară. Rapoartele sunt 
contradictorii, spuse ofiţerul vamal. 

Bradley se opri din râs. 

— Nu, serios acum, chiar vreau să știu. Ce e mai rău decât 
decapitarea? 

Urmă o tăcere scurtă. 

— L-au mâncat, spuse Sanjong. Bradley se legăna în scaun. 

— L-au mâncat? 

Ofiţerul vamal aprobă din cap. 


— Anumite părţi din el. Cel puţin aşa spune raportul. 


— Fir-aș al dracului, spuse Bradley. Ce părți? Mai bine las-o 
baltă, nu vreau să aflu. Iisuse! L-au mâncat pe tipul ăla. 

Kenner îl privi. 

— Nu trebuie să vii, Ted. Poţi să pleci și tu. 

— Trebuie să recunosc că mă gândesc la asta, spuse Ted, pe 
tonul său rațional, prezidenţial. Să fii mâncat nu e un sfârșit 
glorios de carieră. Gândiţi-vă la marii artiști. Gândiţi-vă cum ar fi 
Elvis mâncat. John Lennon mâncat. Adică n-aş vrea ca oamenii 
să-şi aducă aminte de mine așa. Tăcu, îşi lăsă bărbia în piept, 
cufundat în gânduri, apoi îşi ridică iar capul. Era un gest pe care-l 
făcuse de o sută de ori la televizor. Dar nu, spuse el într-un final. 
Voi accepta pericolul. Dacă voi mergeţi, merg şi eu. 

— Noi mergem, spuse Kenner. 

SPRE GAREDA 

MIERCURI, 13 OCTOMBRIE 

9.30 P.M. 

Zborul până la aeroportul Kontag din Gareda dura nouă 
ore. Cabina era cufundată în întuneric; majoritatea pasagerilor 
dormeau. Ca de obicei, Kenner era treaz și stătea în spate cu 
Sanjong, vorbind încet. 

Peter Evans se trezi după aproximativ patru ore de zbor. 


Degetele de la picioare îl ardeau încă după episodul din 


Antarctica, iar spatele îl durea pentru că se lovise în timpul 
inundaţiilor. Dar durerea din degete îi aminti că trebuia să le 
controleze zilnic, să vadă dacă nu cumva se infectaseră. Se ridică 
şi se duse în spate, unde stătea Kenner. Îşi scoase şosetele şi îşi 
privi degetele. 

— Miroase-le, spuse Kenner. 

— Poftim? 

— Să le miroşi. Dacă ai cangrenă, o să simţi mai întâi 
mirosul. Te dor? 

— Mă ard. În general doar noaptea. Kenner dădu din cap. 

— O să fie bine. Cred că o să rămâi cu toate întregi. 

Evans se lăsă pe spate în scaun, gândindu-se cât de ciudat 
era să discute despre cum îşi poate pierde degetele de la picioare. 
Dintr-un anume motiv, asta îi agrava durerea de spate. Se duse în 
baia din spatele avionului și începu să caute prin dulapuri după 
analgezice. Nu aveau decât Advill, aşa că îl luă și se întoarse. 

— Povestea pe care ai inventat-o în Honolulu a fost foarte 
deşteaptă, spuse el. Păcat că nu a funcționat şi în cazul lui Ted. 

Kenner îl privea fix. 

— Nu e nicio poveste, spuse Sanjong. Ieri au avut loc trei 
crime. 


— Aha. Și au mâncat pe cineva? 


— Aşa spune raportul. 

— A, făcu Evans. 

Când se întoarse în cabina întunecoasă, o văzu pe Sarah 
care se ridicase. 

— Nu poţi să dormi? îl întrebă ea, în şoaptă. 

— Nu. Am nişte dureri. Tu? 

— Da. Mă dor degetele de la picioare. Din cauza 
degerăturilor. 

— Şi pe mine. 

Ea arătă spre sala cu provizii. 

— Au mâncare acolo? 

— Cred că da. 

Se ridică şi se duse în spate. Evans o urmă. 

— Mă dor și vârfurile urechilor, spuse ea. 

Scotoci peste tot şi găsi niște paste reci. Îi întinse şi lui o 
farfurie. El clătină din cap. Ea îşi puse o porție și începu să 
mănânce. 

— Deci de când o cunoşti pe Jennifer? 

— N-o cunosc prea bine. Am întâlnit-o recent, la biroul de 
avocatură. 

— De ce vine cu noi? 


— Cred că-l cunoaște pe Kenner. 


= ĵÎ] cunoaşte, spuse Kenner, din scaunul său. 

— Cum aşa? 

— E nepoata mea. 

— Serios? spuse Sarah. De când e nep... las-o baltă. Îmi 
pare rău. E târziu. 

— E fiica surorii mele. Părinţii ei au murit într-un accident 
de avion când avea unsprezece ani. 

— 0. 

— A trebuit să se descurce de multe ori singură. 

— 0. 

Evans o privi pe Sarah și-i trecu din nou prin minte că avea 
ea o șmecherie de era așa frumoasă când se trezea din somn, așa 
perfectă. Şi purta parfumul ăla care-l făcuse să înnebunească în 
tăcere din clipa când îl simţise pentru prima oară. 

— Ei, spuse Sarah, pare foarte drăguță. 

— Eu nu... ăă...nu e nimic... 

— Nicio problemă, spuse ea. Nu trebuie să te prefaci față de 
mine. 

— Nu mă prefac, spuse el, apropiindu-se mai mult și 
simţindu-i parfumul. 

— Ba da. Se îndepărtă de el şi se așeză în faţa lui Kenner. Ce 


se întâmplă când ajungem la Gareda? 


Chestia cu ea, gândi Evans, era că avea capacitatea asta, 
care-i dădea fiori, de a se comporta brusc ca și cum el n-ar fi 
existat. În acel moment nu-l privea; îşi îndreptase toată atenţia 
asupra lui Kenner, îi vorbea concentrat şi se purta de parcă nu 
mai era nimeni altcineva de față. 

Oare era o atitudine provocatoare? gândi el. Trebuia să fie 
o invitație, ca să-l excite şi să-l facă să se țină după ea? Pentru că 
nu avea deloc rezultatul ăsta. Îl călca pe nervi. 

Ar fi vrut să dea cu pumnul în masă, să facă zgomot, să-i 
spună: „Hei! Pământul către Sarah”. Sau ceva de felul ăsta. 

Dar se gândi că asta nu putea decât să înrăutățească 
lucrurile. Își putea imagina expresia ei exasperată. Ești așa 
infantil. Cam așa ceva. Asta îl făcea să tânjească după cineva mai 
puţin complicat, aşa cum era Janis. Doar un corp superb şi o voce 
de care puteai face abstracţie. De asta ar fi avut nevoie acum. 

Oftă adânc. 

Ea îl auzi, îl privi şi-i făcu semn spre scaunul de lângă ea. 

— Vino să stai aici, Peter, spuse ea, și participă la 
conversație. 

Şi îi zâmbi larg, strălucitor. Sunt total în ceață, gândi el. 

— Ăsta e Resolution Bay, spuse Sanjong, arătându-le 


monitorul computerului. Le arătă golful, apoi o hartă a întregii 


insule. E în partea de nord-est a insulei. Aeroportul e pe coasta de 
vest. Cam la patruzeci de kilometri distanţă. 

Insula Gareda părea un imens fruct de avocado scufundat 
în apă, cu coaja zimțată. 

— În centrul insulei se află un lanț muntos, continuă 
Sanjong. În anumite locuri atinge nouă sute de metri înălțime. 
Jungla din interiorul insulei e foarte densă, practic de nepătruns, 
dacă nu mergi pe șosele sau pe potecile din junglă. Dar nu se 
poate traversa prin junglă. 

— Atunci mergem pe şosea, spuse Sarah. 

— Poate, spuse Sanjong. Dar se ştie că rebelii se află în 
această zonă - încercui cu degetul centrul insulei - şi s-au 
împărțit în două sau chiar trei grupuri. Nu se cunosc locaţiile lor 
exacte. Au preluat controlul acestui sătuc, Pavutu, de lângă coasta 
de nord. Aici se pare că şi-au stabilit cartierul general. Probabil că 
au blocat drumurile şi patrulează cărările din junglă. 

— Atunci cum ajungem la Resolution Bay? 

— Cu elicopterul, dacă o să reuşim, spuse Kenner. Am 
vorbit să ni se pună unul la dispoziţie, dar aici nu se poate spune 
că poți conta pe mare lucru. Dacă nu putem, o să mergem cu 
mașina. Vom vedea cât de departe ajungem. Dar deocamdată nu 


ştim cum o să facem. 


— Şi când ajungem la Resolution Bay? spuse Evans. 

— Pe plajă au apărut patru clădiri noi. Trebuie să le 
distrugem şi să scoatem din funcțiune echipamentele dinăuntru. 
Să fie inutilizabile. Trebuie să găsim şi nava care controlează 
submarinul și să scoatem submarinul din uz. 

— Ce submarin? întrebă Sarah. 

— Au închiriat un submarin mic de cercetare, cu capacitate 
de două persoane. E în zonă de două săptămâni. 

— Şi ce face? 

— Suntem destul de siguri că ştim răspunsul în acest 
moment. Întregul arhipelag Solomon, care cuprinde peste nouă 
sute de insule, se află într-o zonă foarte activă geologic, din punct 
de vedere al plăcilor tectonice. Insulele Solomon sunt situate 
într-o parte a lumii unde plăcile se suprapun. De aceea există atât 
de mulți vulcani aici și atâtea cutremure. E o regiune foarte 
instabilă. Placa din Pacific intră în coliziune și alunecă sub Platoul 
Oldowan Java. Rezultatul este Fosa Solomon, o groapă imensă, în 
formă de arc, care se întinde pe toată latura nordică a 
arhipelagului. E foarte adâncă, are între şase sute şi o mie opt 
sute de metri. Şi fosa se află tot la nord de Resolution Bay. 

— Deci e o regiune activă din punct de vedere geologic, cu 


o fosă adâncă dedesubt, spuse Evans. Tot nu înțeleg ce vor să 


facă. 

— Sunt mulţi vulcani subacvatici, teren instabil, așa că 
există pericolul unor alunecări de teren, spuse Kenner. 

— Alunecări de teren. 

Evans se frecă la ochi. Era târziu. 

— Alunecări de teren sub apă, spuse Kenner. 

— Încearcă să producă alunecări de teren sub apă? întrebă 
Sarah. 

— Aşa credem. Undeva de-a lungul Fosei Solomon. 
Probabil la o adâncime între o sută cincizeci și trei sute de metri. 

— Şi ce efect ar avea chestia asta? O alunecare de teren sub 
apă? 

— Arată-le harta mare, îi spuse Kenner lui Sanjong. 
Sanjong scoase o hartă a întregului bazin al Pacificului, din 
Siberia în Chile și din Australia în Alaska. 

— Bine, spuse Kenner. Acum trasaţi o linie dreaptă de la 
Resolution Bay şi vedeți unde ajungeţi. 

— California! 

— Exact. În unsprezece ore. Evans se încruntă. 

— O alunecare de teren sub apă... 

— Dislocă un volum enorm de apă foarte rapid. E cea mai 


răspândită modalitate de formare a tsunamiurilor. Odată 


propagate, valurile vor traversa Pacificul cu opt sute de kilometri 
pe oră. 

— Mamă! spuse Evans. Cât de mare poate fi valul? 

— De fapt, sunt mai multe, e ceea ce se numește o serie de 
valuri. Alunecarea de pământ subacvatică din Alaska, din 1952, a 
provocat un val de paisprezece metri înălțime. Dar în cazul 
nostru e imposibil de anticipat, pentru că înălțimea unui val 
depinde de coasta pe care o loveşte. În anumite părţi din 
California ar putea atinge optsprezece metri înălțime. Cât o 
clădire cu şase etaje. 

— O, Doamne, făcu Sarah. 

— Şi cât timp mai avem până să se întâmple asta? spuse 
Evans. 

— Conferinţa mai ţine încă două zile. Valul va traversa 
Pacificul într-o zi. Deci... 

— Avem o zi. 

— Cel mult. O singură zi să aterizăm, să ajungem cumva la 
Resolution Bay şi să-i oprim. 

— Să oprim pe cine? spuse Ted Bradley cu un căscat, în 
timp ce se îndrepta spre ei. Doamne, ce mă doare capul! Dar ce 
ziceţi de una mică, căci cui pe cui se scoate, nu? Tăcu și-i privi pe 


ceilalți, trecând de la un chip la altul. Hei, ce se întâmplă aici? 


Arătaţi de parcă aţi fi la înmormântare. 

SPRE GAREDA 

5.30 A.M. 

După trei ore ieși soarele, iar avionul începu să coboare. 
Acum zbura la joasă altitudine, deasupra insulelor împădurite, 
scăldate de un albastru nefiresc de palid. Văzură puţine drumuri 
şi câteva orașe, de fapt mai mult sate. Ted Bradley privea pe 
geam. 

— Nu-i aşa că e frumos? spuse el. Un paradis cu adevărat 
neatins. Exact ce lumea noastră e pe cale să piardă. 

Kenner, care stătea în fața sa, nu spuse nimic. Şi el privea 
pe geam. 

— Crezi că problema e că am pierdut contactul cu natura? 
spuse Bradley. 

— Nu, răspunse Kenner. Cred că problema e că nu prea văd 
multe drumuri. 

— Nu crezi, continuă Bradley, că e vina omului alb, nu a 
băștinașilor, căci el vrea să cucerească natura, s-o supună? 

— Nu, nu cred așa ceva. 

— Eu da. Mi se pare că oamenii care trăiesc mai aproape de 


pământ, în sate, înconjurați de natură, au un simț ecologic 


înnăscut și intuiesc armonia întregului. 

— Ai stat mult prin sate, Ted? întrebă Kenner. 

— Ca să-ţi spun sincer, da. Am lucrat la un film în 
Zimbabwe și la încă unul în Botswana. Știu despre ce vorbesc. 

— Aha. Și ai locuit tot timpul în sate? 

— Nu, am stat la hotel. Am fost nevoit, din cauza asigurării. 
Dar am trăit multe experiențe în sate. Fără îndoială că viața 
satelor e cea mai bună și mai sănătoasă din punct de vedere 
ecologic. Sincer, cred că toată lumea ar trebui să trăiască astfel. Și 
cu siguranţă că n-ar trebui să-i încurajăm pe cei care trăiesc în 
sate să se industrializeze. Asta e problema. 

— Înţeleg. Deci tu vrei să stai la hotel, dar restul lumii I s-a 
locuiască la sat. 

— Nu, nu m-ai ascultat... 

— Unde locuieşti acum, Ted? 

— Sherman Oaks. 

— E un sat? 

— Nu. De fapt, e un fel de sat, i s-ar putea spune și așa... 
Dar trebuie să mă duc la LA ca să lucrez, spuse Bradley. Nu am de 
ales. 

— Ted, ai locuit vreodată într-un sat din Lumea a Treia? 


Chiar și o noapte? 


Bradley se foi pe scaun. 

— După cum am spus, am petrecut mult timp în sate în 
timpul filmărilor. Ştiu despre ce vorbesc. 

— Dacă viața la sat e atât de grozavă, de ce crezi că oamenii 
vor să plece? 

— N-ar trebui să plece. Asta voiam să spun. 

— Ştii tu mai bine ca ei? Bradley tăcu, apoi izbucni. 

— De fapt, dacă vrei să ştii, da. Știu mai bine ca ei. Am de 
partea mea educaţia și o experiență mai vastă. Și cunosc foarte 
bine pericolele societăţii industrializate, care îmbolnăvește 
întreaga lume. Deci da, cred că ştiu ce e mai bine pentru ei. Cu 
siguranţă știu ce e mai bine pentru planetă. 

— Eu am o problemă, spuse Kenner, cu ideea ca alţii să 
decidă ce e mai bine pentru interesul meu când nu trăiesc unde 
trăiesc eu, când nu cunosc condiţiile locale sau problemele cu 
care mă confrunt, când nici măcar nu trăiesc în aceeași țară cu 
mine, dar tot au senzaţia - de acolo, din orașul lor de departe, din 
Vest, de la biroul lor dintr-un zgârie-nori din Bruxelles, Berlin sau 
New York - tot au senzaţia că au soluţia la toate problemele mele 
şi că-mi pot spune cum să-mi trăiesc viața. Cu asta am o 
problemă. 


— Care e problema ta? spuse Bradley. Adică hai să vedem. 


Doar nu crezi pe bune că toţi locuitorii planetei ar trebui să facă 
ce-i taie capul, nu-i aşa? Ar fi groaznic. Oamenii ăștia au nevoie de 
ajutor şi îndrumare. 

— Şi tu o să le oferi asta? Acestor oameni? 

— Bine, nu e corect politic să vorbim așa. Dar tu vrei ca 
oamenii ăştia să aibă stilul ăla de viaţă oribil, risipitor, pe care-l 
avem noi în America şi, într-o măsură mai mică, şi europenii? 

— Eu nu te-aş vedea pe tine renunțând la el. 

— Nu, spuse Ted, dar contribui cât pot la conservare. Îmi 
reciclez gunoiul. Sunt pentru un stil de viață fără carbon. Chestia 
e că dacă toți oamenii ăștia s-ar industrializa, asta ar însemna o 
creştere uriaşă a poluării globale a planetei. N-ar trebui să se 
întâmple așa ceva. 

— Eu pot să am de toate, dar ei nu? 

— Asta ține de acceptarea realităţii, spuse Bradley. 

— Realitatea ta. Nu a lor. 

În acel moment, Sanjong îi făcu semn lui Kenner. 

— Scuză-mă, spuse Kenner şi se ridică. 

— Poţi să fugi, dacă vrei, spuse Bradley, dar ştii că spun 
adevărul! O chemă pe stewardesă şi-i arătă paharul. Încă unul, 
scumpo. Doar unul, pentru drum. 


— Elicopterul n-a ajuns încă, spuse Sanjong. 


— Ce s-a întâmplat? 

— Trebuia să vină de pe altă insulă. Au închis spaţiul 
aerian de teamă ca rebelii să nu folosească rachete sol-aer. 

Kenner se încruntă. 

— Cât mai e până aterizăm? 

— Zece minute. 

— Ține pumnii strânși. 

Părăsit, Ted Bradley trecu în cealaltă parte a avionului și se 
aşeză lângă Peter Evans. 

— Nu-i aşa că e superb? spuse el. Priveşte apa. Pură și 
cristalină. Uită-te cât de adânc e albastrul ăla. Uită-te la satele 
astea frumoase, în mijlocul naturii. 

Evans privea pe geam, dar vedea numai sărăcie. Satele erau 
ciorchini de colibe din tablă, iar drumurile - poteci de nămol 
roșiatic. Oamenii păreau îmbrăcaţi sărăcăcios și se mișcau încet. 
Aveau ceva deprimant, trist. Se gândi la mizerie, boli, mortalitate 
infantilă... 

— Superb! spuse Bradley. Pur! De-abia aştept să ajung; 
acolo. E exact ca o vacanţă. Ştia cineva că insulele Solomon sunt 
aşa de frumoase? 

— Şi locuite de vânătorii de capete, cam dintotdeauna, 


spuse Jennifer, din faţă. 


— Ei, asta e de domeniul trecutului, spuse Bradley. Dacă! a 
fost vreodată adevărat. Adică mă refer la toate discuţiile alea 
despre canibalism. Toată lumea știe că nu e adevărat. Am citit o 
carte de un profesor sau așa ceva. N-au existat niciodată canibali, 
nicăieri în lume. Totul e un mare mit. Încă un exemplu al 
demonizării oamenilor de culoare de către albi. Când Columb a 
ajuns în Indiile de Vest, a crezut că i s-a spus că acolo sunt 
canibali, dar nu era așa. Am uitat detaliile. Nu sunt canibali 
nicăieri. E doar un mit. De ce te holbezi așa la mine? 

Evans se întoarse. Bradley i se adresase lui Sanjong, care 
într-adevăr îl privea fix. 

— Aud, spuse Bradley. Te uiţi ciudat la mine. Hai să vedem, 
băiețaş. Asta înseamnă că nu eşti de acord cu mine? 

— Chiar că eşti prost, spuse Sanjong, pe un ton uimit. Ai 
fost vreodată în Sumatra? 

— Recunosc că nu. 

— În Noua Guinee? 

— Nu. Întotdeauna am vrut să merg să-mi cumpăr nişte 
obiecte de artă tribală. Mişto chestii. 

— Borneo? 

— Nu, dar și acolo am vrut să merg. Sultanul ăla, cum îl 


cheamă, a făcut o treabă bună când a recondiționat Dorchester 


din Londra... 

— Ei bine, spuse Sanjong, dacă ajungi în Borneo, ai să vezi 
locuințele Dyak, unde încă se mai expun craniile celor uciși. 

— A, asta e doar o chestie care să atragă turişti. 

— În Noua Guinee, a existat o boală numită kuru, pe care o 
făceau cei care mâncau creierul dușmanilor uciși. 

— Nu e adevărat. 

— Gajdusek a luat Nobelul cu chestia asta. Chiar mâncau 
creier. 

— Dar asta a fost demult. 

— În anii '60.'70. 

— Vouă vă place să spuneţi poveşti de groază, spuse 
Bradley, pe seama populațiilor indigene ale lumii. Hai să 
recunoaștem adevărul, oamenii nu sunt canibali51. 

Sanjong clipi. Se uită la Kenner. Kenner ridică din umeri. 

— E absolut superb aici, spuse Bradley, privind pe geam. Şi 
se pare că aterizăm acum. 

Aeroportul Kotak era lipicios din cauza căldurii umede. Se 
îndreptară spre mica baracă deschisă, pe care scria KASTOM cu 
litere pictate grosolan. Într-o parte a clădirii se afla un gard de 
lemn şi o poartă, cu o plăcuţă pe care era desenată cu roșu o 
mână și cu inscripția NOGOT ROT. 

— Aha, e vorba de nuga, spuse Bradley. Cred că au 
probleme cu dinții. 

— De fapt, spuse Sanjong, mâna roșie înseamnă kapu. 
Interzis. Inscripția spune „No Got Right”, ceea ce înseamnă în 
engleza pidgin52. „N-aveţi voie să treceţi”. 

— Aha. Înţeleg. 

Evans suporta greu căldura. Era obosit după călătoria 


lungă cu avionul și îl neliniștea ce aveau de făcut. Jennifer mergea 


52 Cunoscut anterior ca gaim, este client pentru mesagerie 
instantanee disponibil pe mai multe platforme, dar este folosit mai 
ales de utilizatorii de sisteme de tip UNIX, asemănător cu alte 
sisteme de mesagerie instant precum Yahoo Messanger. Pidgin 
este un soft gratuit disponibil sub licenţă GNU General Public 
License. Original scris de Mark Spencer pentru sistemele de 
operare de tip Unix, acum rulează pe o varietate de platforme 
printre care Microsoft Windows, GNU/Linux, FreeBSD, SkyOS şi 
Sisteme Trolltech's PDA, Qtopia. Utilizatorii Mac OS X pot rula 
programul prin intermediul interfeţei X11 deşi pe situl Pidgin le 
este recomandat clientul de mesagerie nativ al Mac OS X GUI, 
Adium. 


lângă el relaxată și părea odihnită şi plină de energie. 

— Nu eşti obosită? o întrebă Evans. 

— Am dormit în avion. 

Se uită la Sarah. Și ea părea energică şi mergea repede. 

— Ei bine, eu sunt cam obosit. 

— Poţi să dormi în maşină, spuse Jennifer. 

Nu părea s-o intereseze prea mult starea lui. Asta îl irită 
puţin. 

Cu siguranță era înnebunitor de cald și de umed. Când 
ajunseră la punctul vamal, cămașa lui Evans era deja leoarcă. 
Părul îi era ud. Sudoarea i se scurgea de pe nas şi bărbie pe 
formularele pe care trebuia să le completeze. Cerneala se 
întindea din cauza petelor de transpiraţie. Îşi ridică privirea spre 
ofițerul vamal, un bărbat cu tenul închis, musculos, cu părul creț, 
care purta pantaloni albi bine călcaţi și o cămașă albă. Pielea îi 
era uscată; părea să se simtă în largul său. Îi întâlni privirea lui 
Evans și zâmbi. 

— Oh, waitman, dis no taim bilong san. You tumas hoptela. 
Evans încuviință. 

— Da, aşa e. 

Habar n-avea ce-i spusese omul. Sanjong îi traduse. 


— Nici măcar nu suntem în cea mai caldă perioadă a verii. 


Dar ţi-e prea cald. Ți-e tumas hoț. Da? 

— S-a prins. De unde ai învăţat să vorbeşti pidgin? 

— În Noua Guinee. Am lucrat un an acolo. 

— Şi ce-ai făcut?; Dar Sanjong se grăbise să-l ajungă pe 
Kenner, care-i făcea, semne unui tânăr ce venise la volanul unui 
Land Rover. Tânărul sări din maşină. Avea tenul întunecat la 
culoare şi purta pantaloni scurți și un tricou. Umerii îi erau 
acoperiţi de tatuaje. Avea un surâs molipsitor. 

— Hei, Jon Karmer! Hamamas klok! 

Se bătu cu pumnul în piept şi-l îmbrăţișa pe Kenner. 

— Are o inimă fericită, spuse Sanjong. Se cunosc. 
Nou-venitul fu prezentat tuturor drept Henry şi atât. 

— Hanri, spuse el, zâmbind larg și strângându-le mâinile. 
Apoi se întoarse spre Kenner. 

— Am înţeles că sunt probleme cu elicopterul, spuse 
Kenner. 

— Ce? Nu trabel. Me got klotsu long. Râse. E acolo, prietene, 
continuă el, într-o engleză cu accent britanic perfect. 

— Bine, spuse Kenner. Ne făceam griji. 

— Yas, acum serios, Jon. Am face bine să ne grăbim. Mi yet 
harim planti yangpelas, krosim, pasim birua, got plenti masket, 


noken staţi gut, ya? 


Evans avea senzația că Henry vorbea în pidgin pentru ca ei 
să nu înţeleagă. Kenner încuviinţă. 

— Am auzit şi eu chestia asta, spuse el. Sunt mulţi rebeli 
pe-aici. În general sunt tineri, nu? Și furioși? Şi înarmaţi. E logic. 

— Îmi fac probleme în legătură cu elicopterul, prietene. 

— De ce? Ştii ceva despre pilot? 

— Da. 

— De ce? Cine e pilotul? 

Henry chicoti şi-l bătu pe Kenner pe spate. 

— Eu sunt! 

— Păi atunci să mergem. 

Se îndepărtară de aeroport. De-o parte și de alta a 
drumului se afla jungla. Aerul fremăta de cântecul greierilor 
tropicali. Evans se uită în urmă cu regret la frumosul avion 
Gulfstream alb, aflat pe pistă sub cerul albastru. Piloții, în 
cămășile lor albe şi pantalonii negri, controlau roţile. Se întrebă 
dacă avea să revadă vreodată avionul. 

— Henry, am auzit că au fost uciși nişte oameni, spunea 
Kenner. 

Henry se strâmbă. 

— Nu doar că au fost uciși, Jon. Olpela. Da? 


— Aşa am auzit. 


— Da. Distru. Deci era adevărat. 

— E mâna rebelilor? Henry încuviinţă din cap. 

— A! Noului chif, Sambuca îl cheamă, îi cam place să bea. 
Nu întreba de ce are nume așa. El nebun, Jon. Longlong man tru. 
Pentru tip ca ăsta, tot ar trebui să fie olpela. Înainte se trăia mai 
bine. Allatime. Allatime. 

— Păi înainte chiar era mai bine, spuse Ted Bradley, care 
rămăsese în urmă, dacă mă întrebi pe mine. 

Henry se întoarse. 

— Aveţi celulare, computere, antibiotice, medicamente, 
spitale. Şi tu spui că înainte se trăia mai bine? 

— Da, pentru că aşa este, spuse Bradley. Era mai uman, 
viaţa avea mai multă umanitate. Crede-mă, dacă ai fi avut șansa 
să vezi cu ochii tăi așa-zisele miracole moderne, ţi-ai da seama că 
nu sunt atât de grozave... 

— Sunt licenţiat al Universităţii Melbourne, spuse Henry. 
Aşa că sunt oarecum în temă. 

— Păi bine atunci, spuse Bradley. Puteai să-mi spui. 
Cretinule, adăugă el pentru sine. 

— Apropo, spuse Henry, îţi dau un sfat. Să nu mai faci așa 
ceva aici. Să nu mai mormăi. 


— De ce? 


— În ţara asta, unii pelas or să creadă că eşti posedat de un 
demon şi or să se sperie. Şi s-ar putea să te ucidă. 

— Înţeleg. Încântător. 

— Deci în ţara asta, dacă ai ceva de spus, spui sus și tare! 

— O să ţin minte chestia asta. 

Sarah mergea alături de Bradley, dar nu asculta discuţia. 
Henry era o adevărată figură, prins între două lumi, și vorbea 
uneori cu accent Oxbridge, alteori o dădea pe pidgin. Asta n-o 
deranja. 

Privea jungla. Pe drum, aerul era fierbinte şi stătut, prins 
între copacii imenși care se înălțau de-o parte și de alta a potecii. 
Copacii erau înalți de până la doisprezece - cincisprezece metri şi 
acoperiţi de un hăţiş de liane. Pe pământ, în întunericul creat de 
bolta de deasupra, se ridicau ferigi uriaşe atât de dese încât 
formau o barieră de netrecut, un adevărat zid verde. 

Dacă intri doi metri în hăţișul ăsta, eşti pierdut pentru 
totdeauna, își spuse ea. Nu mai ai cum să găsești drumul înapoi. 

De-a lungul drumului se aflau carcasele ruginite ale unor 
mașini abandonate cu mult timp în urmă, cu parbrizele sparte, 
şasiurile distruse şi pătate cu maroniu şi galben din cauza 
coroziunii. Trecând pe lângă ele, văzu tapiserii sfâșiate, tablouri 


de bord vechi, din care fuseseră smulse cadranele și indicatoarele 


de viteză, în locul cărora rămăseseră găuri. 

O luară la dreapta pe o potecă laterală şi Sarah văzu în față 
elicopterul. Îşi pierdu răsuflarea. Era frumos, vopsit în verde, cu o 
dungă albă care-i dădea un plus de strălucire, cu elicele şi trenul 
de aterizare strălucitoare. Toată lumea vorbea despre el. 

— Da, pe dinafară arată bine, spuse Henry. Dar cred că 
interiorul, motorul, poate că nu e așa de bun. Îşi flutură mâna. 
Aşa şi aşa. 

— Excelent, spuse Bradley. Dacă mă întrebaţi pe mine, eu 
aş fi preferat invers. 

Deschiseră ușile și intrară. În spate se aflau lăzi de lemn cu 
rumeguș. Miroseau a unsoare. 

— Am făcut rost de ce mi-ai cerut, îi spuse Henry lui 
Kenner. 

— Şi e destulă muniţie? 

— A, ya. Tot ce mi-ai cerut. 

— Atunci putem să mergem, spuse Kenner. 

În spate, Sarah îşi puse centura și căştile pe urechi. 
Motoarele începură să toarcă și elicele să se învârtă mai repede. 
Elicopterul se zgâlțâi când începu să se înalțe. 

— Avem prea mulţi oameni, spuse Henry, așa că nu ne 


rămâne decât să sperăm. Să ţinem pumnii strânși! 


Și se înălță spre cerul albastru, chicotind ca un nebun. 

Jungla se întindea dedesubt, kilometri întregi de pădure 
densă. Pe alocuri, şuviţe de ceață se agățau de copaci, mai ales la 
altitudini mai mari. Sarah se mira de cât de muntoasă și sălbatică 
era insula. Nu văzu niciun drum. Din când în când, treceau pe 
deasupra vreunui sătuc aflat într-un luminiş din junglă. Dar în 
rest nimic, în afară de întinderea nesfârşită de copaci. Henry 
zbura spre nord, cu intenţia de a-i lăsa undeva pe coastă, la câțiva 
kilometri vest de Resolution Bay. 

— Ce sate drăguţe, spuse Ted Bradley, când treceau pe 
deasupra unui alt sat. Ce cultivă oamenii aici? 

— Nimic. Pământul nu e bun. Lucrează la minele de cupru, 
spuse Henry. 

— A, păcat. 

— Dacă trăieşti aici, nu-i aşa. N-au mai văzut niciodată 
atâția bani. Oamenii ucid ca să lucreze în mine. Adică vreau să 
spun că ucid. Au loc în fiecare an câteva crime. 

Bradley clătină din cap. 

— Groaznic. Absolut groaznic. Dar uitați-vă acolo, jos, 
spuse el, indicându-le direcţia. În satul ăla colibele chiar au 


acoperișuri de paie. Asta nu e vechiul mod de viață, nu sunt 


vechile tradiţii care se mai păstrează încă? 

— Nu, amice, spuse Henry. Asta e un sat al rebelilor. E noul 
mod de viaţă. E o haus mare, foarte impunătoare, o casă mare 
pentru chif. Îi spuse că Sambuca ordonase oamenilor din sate să 
construiască aceste imense clădiri din paie, cu trei niveluri, cu tot 
cu scări care duceau la platformele de la ultimul nivel. Ideea era 
ca rebelii să vadă pe deasupra junglei, ca să poată observa sosirea 
trupelor australiene. 

Dar pe vremuri, spunea Henry, oamenii nu avuseseră astfel 
de construcţii în Gareda. Arhitectura era joasă şi deschisă, scopul 
său principal era să-i protejeze pe oameni de ploi şi să permită 
fumului să iasă. Nu existase nevoia să se ridice clădiri înalte, care 
erau nepractice, pentru că oricum aveau să fie distruse de 
următorul ciclon. 

— Dar Sambuca le vrea chiar acum, așa că-i pune pe 
yangpelas, pe tineri, să le construiască. Cred că acum există şase 
sau opt, pe teritoriul rebelilor. 

— Deci acum zburăm deasupra teritoriului rebelilor? 
întrebă Bradley. 

— Până acum toate bune, spuse Henry. Şi chicoti din nou. 
Nu mai e mult, o să vedem coasta în patru-cinci minute și... Ah, 


căcat! 


— Ce e? 

Zburau la mică altitudine deasupra junglei. 

— Am făcut o greșeală. 

— Ce greşeală? întrebă Bradley. 

— Tumas longwe es. 

— Eşti prea la est? spuse Kenner. 

— Căcat! Căcat împuţit! Ţineţi-vă bine! 

Henry înălţă brusc elicopterul, dar nu înainte de a vedea cu 
toții un luminiş enorm, cu patru construcţii cu acoperiș de paie 
care se amestecau printre casele obișnuite, din lemn și tablă 
ondulată. În centrul mocirlos al luminişului se aflau şase 
camioane. Unele dintre ele aveau mitraliere montate în spate. 

— Ce e asta? spuse Bradley, privind în jos. E mult mai mare 
ca celelalte... 

— Ăsta Pavutu! Sediul rebelilor! 

Apoi luminişul dispăru, iar elicopterul își continuă drumul 
cu viteză mare. Henry respira zgomotos. Îl auzeau cum respiră în 
căști. 

Kenner tăcea. Îl privea intens pe Henry. 

— Ei, cred că nu s-a întâmplat nimic, spuse Bradley. Se 
pare că nu ne-au văzut. 


— Da, cum să nu, spuse Henry. Ce vise frumoase. 


— De ce? spuse Bradley. Chiar dacă ne-au văzut, ce pot să 
facă? 

— Au radiouri, spuse Henry. Nu sunt proști, aceşti 
yangpelas. 

— Cum adică? 

— Vor elicopterul ăsta. 

— De ce? Știu să-l piloteze? 

— Orait, orait. Da! Pentru că mă vor şi pe mine. Henry le 
spuse că de câteva luni niciun elicopter nu mai avusese acces pe 
insulă. Reușşiseră să-l aducă pe acesta doar după ce Kenner 
trăsese niște sfori la vârf. Dar primiseră instrucţiuni clare să nu 
cumva să cadă în mâinile rebelilor. 

— Ei bine, probabil că-şi închipuie că mergem spre sud, 
spuse Bradley. Adică acolo mergem, nu-i așa? 

— Băieţii ăștia nu pot fi păcăliți, spuse Kenner. Ştiu. 

— Ce ştiu? spuse Bradley. 

— FAC a trebuit să-i cumpere probabil pe rebeli ca să poată 
ateriza pe insulă. Aşa că rebelii ştiu că se întâmplă ceva la 
Resolution Bay. Când au văzut elicopterul, şi-au dat seama 
încotro se îndreaptă. 

— Băieţii ăștia nu sunt proști, repetă Henry. 


— Nici n-am spus c-ar fi, protestă Bradley. 


— Ya. Dar asta crezi. Te cunosc eu, waitman. Îţi stă pe 
limbă. Asta gândeşti. 

— Îţi garantez că nu cred asta, spuse Bradley. Serios. N-am 
deloc astfel de gânduri. Pur şi simplu nu m-ai înţeles. 

— Ya, făcu Henry. 

Sarah stătea pe scaunul din mijloc, între Ted şi Jennifer. 
Peter şi Sanjong erau în spatele ei, lângă lăzi. Nu prea putea să 
vadă pe geam, așa că nu înţelesese prea bine discuţia. Nu era 
sigură despre ce vorbeau. 

— Tu înţelegi ce se întâmplă? o întrebă ea pe Jennifer. 
Jennifer încuviință. 

— Când rebelii au văzut elicopterul, şi-au dat seama că 
merge la Resolution. Acum, orice am face noi, se aşteaptă să 
ajungem în zona aia. Au radiouri şi sunt răspândiţi peste tot. Pot 
să ne supravegheze. Şi vor fi acolo când aterizăm. 

— Îmi pare foarte rău, spuse Henry. Atât de rău... 

— Nu contează, spuse Kenner. Avea un ton neutru. 

— Ce facem acum? întrebă Henry. 

— Continuă conform planului, spuse Kenner. la-o spre 
nord şi du-ne pe coastă. 

Era imposibil să nu sesizezi îngrijorarea din vocea sa. 


Pe locurile din spate, înghesuit lângă Sanjong în mirosul de 


unsoare al lăzilor cu mitraliere, Peter Evans se întreba de unde 
venea această îngrijorare. Se uită la ceas. Era nouă dimineaţa, 
ceea ce însemna că din cele douăzeci și patru de ore cât 
avuseseră la dispoziţie iniţial, rămăseseră doar douăzeci. Dar era 
o insulă mică și ar trebui să aibă suficient timp... 

Apoi un gând îi apăru în minte. 

— Stai puţin, spuse el. Ce oră e la Los Angeles? 

— Sunt de cealaltă parte a fusului orar. Sunt cu douăzeci și 
şapte de ore în urma noastră. 

— Nu, vreau să spun timpul care a trecut. Diferenţa reală 
de timp. 

— Şase ore. 

— Şi cât ai calculat că e timpul de propagare? 

— Treisprezece ore, spuse Sanjong. 

— Cred că am făcut o greşeală, spuse Evans, muşcându-și 
buza. Nu era convins cât de liber putea vorbi de față cu Henry. Și, 
într-adevăr, Sanjong clătina din cap, în semn că nu era momentul. 

Dar chiar făcuseră o greşeală. Asta cu certitudine. 
Presupunând că Drake voia ca valul mareic să lovească în ultima 
zi a conferinţei, își dorea cu siguranță ca asta să se întâmple 
dimineaţa. În felul ăsta, catastrofa ar avea maximum de expunere. 


Și le-ar rămâne toată după-amiaza, pentru discuţii și interviuri în 


presă. Toate televiziunile americane vor lua parte la conferinţă și 
vor vorbi cu oamenii de știință care se aflau întâmplător acolo. 
S-ar crea un eveniment media de proporţii uriașe. 

Deci, gândi Evans, să presupunem că valul va lovi Los 
Angeles nu mai târziu de mâine, la ora prânzului. 

Scădem din asta treisprezece ore, cât îi trebuia valului să 
traverseze Pacificul. 

Asta însemna că valul trebuia propagat la unsprezece 
noaptea, ora Los Angeles-ului. Adică, după ora locală din Gareda, 
asta ar însemna... la cinci după-amiaza. 

Azi la cinci după-amiaza. 

Nu aveau la dispoziţie o zi să oprească totul. 

Aveau doar opt ore. 

Deci ăsta era motivul îngrijorării lui Kenner. De aceea își 
urma planul, în ciuda problemelor. N-avea de ales și ştia asta. 
Trebuia să aterizeze pe coastă, undeva foarte aproape de 
Resolution. Nu aveau timp să facă altceva. 

Evans se gândi că probabil se îndreptau spre o capcană. 

Elicopterul lăsă în urmă pădurea, trecu în mare viteză 
deasupra apei albastre și se întoarse spre est. Evans văzu o plajă 
nisipoasă îngustă, cu porțiuni stâncoase acoperite cu lavă şi 


mlaștini de manglieri înşiraţi la marginea apei. 


— Cât de departe suntem de Resolution? întrebă Kenner. 

— Cinci, şase kilometri, spuse Henry. 

— Dar de Pavutu? 

— Poate zece kilometri, pe o potecă noroioasă. 

— Bine, spuse Kenner. Hai să găsim un loc de aterizare. 

— Ştiu eu un loc bun cam la un kilometru de aici. 

— Bine. Du-te acolo. 

Evans se gândea. Cinci kilometri de mers pe plajă, asta 
însemna cam trei mile și o să le ia cel mult o oră şi jumătate. 
Puteau ajunge la Resolution Bay cu mult înainte de prânz. Asta ar 
însemna că mai au... 

— Asta e locul, spuse Henry. O fâşie de lavă întărită 
pătrundea în ocean. Valurile care o loviseră secole de-a rândul o 
neteziseră suficient ca să permită aterizarea. 

— Dă-i drumul, spuse Kenner. 

Elicopterul se roti și se pregăti să coboare. Evans privea 
peretele dens de junglă, în punctul unde se întâlnea cu plaja. Văzu 
urme de camion în nisip și un fel de spărtură în desiș, care era 
probabil un drum. Și urmele acelea de camion... 

— la ascultă, spuse Evans. Cred... Sanjong îl înghionti în 
coaste. Tare. Evans gemu. 


— Ce e, Peter? 


— Să... nimic. 

— Aterizăm, spuse Henry. 

Elicopterul cobori lent, așezându-se ușor pe lavă. Valurile 
clipoceau la poalele stâncilor. Era o atmosferă pașnică. Kenner 
privi desișul, scrutând cu atenţie zona. 

— E bine? E loc bun? spuse Henry. Acum, că aterizaseră, 
părea nervos. Nu vreau să rămân prea mult, Jon. Poate că o să 
vină curând... 

— Da, înţeleg. 

Kenner deschise ușa, apoi se opri. 

— Deci, tot bine. Jon? 

— E perfect, Henry. Un loc foarte bun. leşi şi deschide-ne 
uşa asta din spate, te rog. 

— Păi, Jon, cred că poți... 

— leşi! 

Şi cu o mişcare uimitor de rapidă un pistol apăru la tâmpla 
lui Henry. Henry bolborosea și gemea îngrozit în timp ce se 
chinuia să deschidă ușa. 

— Dar Jon, eu trebuie să rămân înăuntru, Jon... 

— N-ai fost cuminte, Henry, spuse Kenner. 

— Şi acum o să mă împuști, Jon? 


— Nu acum, spuse Kenner și-l împinse brusc afară. Henry 


căzu pe lava aspră, gemând de durere. Kenner trecu în scaunul 
pilotului şi închise ușa. Henry se ridică imediat în picioare, 
bătând în ușă, cu privirea rătăcită. Era îngrozit. 

— Jon! Jon! Te rog, Jon! 

— Îmi pare rău, Henry. 

Kenner trase de manetă, iar elicopterul începu să se înalțe 
în aer. De-abia se ridicaseră vreo şase metri în aer când un grup 
de vreo zece oameni ieşiră din junglă de pe toată întinderea plajei 
şi începură să tragă în ei. Kenner ajunsese deasupra oceanului și 
o luă spre nord, îndepărtându-se de insulă. În urmă îl putură 
vedea pe Henry, în picioare pe fâşia de lavă. Câţiva oameni 
alergau spre el. Îşi ridică braţele. 

— Jigodia, spuse Bradley. Din cauza lui puteam să murim. 

— Încă mai putem, spuse Kenner. 

Zburară spre nord, deasupra întinderii de apă. 

— Deci ce facem acum, spuse Sarah, aterizăm de cealaltă 
parte a golfului? Și ne apropiem din direcția opusă? 

— Nu, spuse Kenner. Exact asta se aşteaptă ei să facem. 

— Păi atunci... 

— Aşteptăm câteva minute şi ne întoarcem pe coasta de 
vest, cum am făcut prima oară. 


— Nu se vor aştepta la asta? 


— S-ar putea. O să alegem un alt loc. 

— Mai departe de golf? 

— Nu. Mai aproape. 

— Dar nu ne vor auzi oamenii FAC? 

— Nu contează. Până acum au aflat că venim. 

În spate, Sanjong spărgea lăzile de lemn, ca să ajungă la 
arme. Se opri brusc. 

— Veşti proaste, spuse el. 

— Ce? 

— N-avem arme. Ridică una dintre cutii. Lăzile astea conțin 
muniție. Dar nu şi arme. 

— Ce nenorocit, spuse Bradley. 

— Ce facem acum? întrebă Sarah. 

— Oricum mergem, spuse Kenner. 

Întoarse elicopterul şi, aproape atingând apa, se îndreptă 
înapoi spre Gareda. 

Arcul vestic al Resolution Bay consta într-o porțiune 
deluroasă, acoperită de junglă, care pătrundea în apă, culminând 


cu o aglomerare de stânci. Partea exterioară a arcului era teşită și 


forma un platou stâncos, aflat la cincisprezece metri deasupra 
plajei, care se curba spre vest. Platoul era protejat de o boltă de 
copaci înalți. 

Acolo se afla elicopterul, acoperit cu o prelată de camuflaj, 
deasupra plajei. Evans se uită în urmă spre el, sperând că va fi 
greu de remarcat, dar de fapt era extrem de vizibil, mai ales dacă 
priveai de sus. Grupul lor se afla deja la cincisprezece metri 
deasupra, străduindu-se să-și croiască drum pe panta abruptă, 
care se ridica de pe plajă spre junglă. Era uimitor de greu să 
înaintezi. Urcau în şir indian și trebuiau să fie foarte atenți, 
pentru că pământul de sub picioarele lor era noroios. Bradley 
alunecase deja și căzuse aproape zece metri. Se umpluse de noroi 
pe toată partea stângă a corpului. Și Evans văzu o lipitoare grasă 
pe ceafa lui, dar hotărî să nu-i atragă atenţia chiar în momentul 
acela. 

Nimeni nu vorbea. Echipa de șase oameni urca în tăcere, 
încercând să facă cât mai puţin zgomot. În ciuda eforturilor lor, 
erau destul de zgomotoși, căci vegetaţia le foșnea sub picioare, 
iar crengile trosneau când se sprijineau de ele. 

Kenner era undeva mult în faţa lor, deschizând drumul. 
Evans nu-l vedea. Sanjong închidea coloana. Avea o pușcă agățată 


de umăr; o adusese cu el și o montase în elicopter, din 


componentele aflate într-o mică servietă. Kenner avea un pistol. 
Ceilalţi erau neînarmați. 

Aerul era încă umed şi incredibil de fierbinte. Jungla 
fremăta - în fundal se auzea un zumzet neîncetat de insecte. Când 
ajunseră la jumătatea pantei începu să plouă, la început mai slab 
şi apoi un potop tropical șocant. Într-o clipă îi udă până la piele. 
Apa se scurgea la vale. Era mai alunecos ca niciodată. 

Acum ajunseseră la șaizeci de metri deasupra plajei, iar 
riscul de a-şi pierde echilibrul devenise în mod evident stresant. 
Peter o privi pe Sarah, care mergea înaintea lui. Mişcările ei 
aveau agilitatea şi grația obişnuită. Părea să danseze pe creasta 
dealului. 

În anumite momente, gândi el, în timp ce se târa cu 
dificultate, chiar îl călca pe nervi. 

Şi Jennifer, care mergea înaintea lui Sarah, se cățăra cu 
aceeași ușurință. Rareori se ținea de copaci ca să urce, deși Evans 
se agăța tot timpul de ei, intrând în panică atunci când degetele îi 
alunecau pe coaja lor acoperită de ciuperci. Privind-o pe Jennifer, 
avea senzaţia că era aproape prea competentă în chestia asta, se 
pricepea prea bine. Pe când urca pe panta înșelătoare de junglă, 
radia un fel de indiferenţă, ca și cum s-ar fi aşteptat la toate astea. 


Era atitudinea unui ofițer de armată sau a unui membru al unor 


trupe de elită, dur, experimentat şi antrenat. Neobișnuit pentru o 
avocată, gândi el. Mai mult decât neobișnuit. Dar până la urmă, 
era nepoata lui Kenner. 

Şi mai departe era Bradley, cu lipitoarea pe gât. 
Bolborosea, înjura şi mormăia la fiecare pas. Până la urmă 
Jennifer îl înghionti, apoi își duse un deget la buze: taci. Bradley 
aprobă din cap și, deși în mod evident nu-i plăcea să primească 
sfaturi de la ea, de atunci încolo tăcu. 

La nouăzeci de metri simţiră adierea unei brize și la scurt 
timp ajunseră pe creastă. Frunzișul era atât de dens încât nu 
vedeau Resolution Bay, care se întindea dedesubt, dar auzeau 
strigătele muncitorilor și huruitul intermitent al mașinăriilor. La 
scurt timp se auzi un fel de murmur electronic, un sunet care 
începu slab, apoi crescu treptat până când în câteva clipe păru 
efectiv să umple spaţiul și-i provocă lui Evans dureri în timpane. 

Apoi sunetul dispăru. 

Evans îl privi pe Kenner. 

Kenner se mulțumi să încuviințeze din cap. 

Sanjong se cațără rapid într-un copac. Din punctul său de 
observaţie vedea întreaga vale. Apoi cobori și arătă spre o colină 
care ducea în golf. Clătină din cap: e prea abruptă aici. Le sugeră 


că trebuie să ocolească şi să coboare pe o pantă mai blândă. 


Începură să coboare, urmând linia crestei ce înconjura 
golful. Mult timp nu putură vedea decât ferigile înalte de doi 
metri, de pe care se scurgea apa. După o jumătate de oră 
frunzişul se rări brusc şi avură o perspectivă panoramică asupra 
Resolution Bay, care se întindea dedesubt. 

Golful era lat cam de un kilometru și jumătate și plin de 
clădiri aşezate pe nisip, la o anumită distanţă una de alta. Cea mai 
mare era în dreapta, adică la capătul estic al golfului. Alte trei 
clădiri, egale ca dimensiuni, erau aşezate din loc în loc, alcătuind 
un fel de triunghi în capătul dinspre vest al golfului. 

Evans observă că era totuși ceva ciudat cu casele acelea. 
Ceva în neregulă cu lemnul folosit. Le privi atent. 

Sanjong îi făcu semn. Își flutură mâna în aer. 

Evans privi. Da, aşa era. Clădirile din lemn se mișcau, 
fluturau în aer. 

Erau corturi. 

Corturi care imitau niște clădiri de lemn. Și încă foarte bine. 
Nu e de mirare că păcăliseră avioanele de supraveghere, se gândi 
Evans. 

Sub privirile lor, doi indivizi ieșiră dintr-un cort sau altul și 
începură să strige la ceilalți oameni aflați pe plajă. Vorbeau în 


engleză, dar era greu să-ți dai seama ce spun de la acea distanţă. 


Majoritatea păreau indicaţii tehnice. 

Sanjong îi făcu din nou semn lui Evans. Evans îl văzu cum 
face un fel de piramidă din trei degete. Apoi începu să-şi miște 
degetele rapid. 

Deci se pare că reglau generatoarele în corturi. Sau cam aşa 
ceva. 

Ceilalți nu păreau interesați de detalii. Respirau cu 
dificultate, îşi trăgeau sufletul în briza blândă și priveau spre golf. 
Şi se gândeau probabil, ca și Evans, că acolo jos se aflau mulţi 
oameni. Cel puţin opt sau zece. Toţi în jeanși și cămăși de lucru. 

— Doamne, da’ mulți mai sunt nenorociţii ăștia! mormăi 
Bradley. 

Jennifer îl lovi puternic în coaste. 

— A, scuze, şopti el. Ea clătină din cap. 

— Din cauza ta o să murim, șopti ea. 

Bradley se strâmbă. În mod evident, se gândea că ea luase 
un ton melodramatic. 

Apoi, din jungla de dedesubt, auzi o tuse. 

Îngheţară cu toții. 

Aşteptară în tăcere. Se auzea zumzetul greierilor tropicali 
şi câte un strigăt de departe al vreunei păsări. 


Se auzi din nou acea tuse slabă. Ca și cum omul încerca să 


nu facă prea mult zgomot. 

Sanjong se ghemui la pământ, ascultând cu mare atenţie. 
Tuşea se auzi a treia oară, iar lui Evans i se păru în mod straniu 
extrem de familiară. Îi amintea de bunicul său, care suferise un 
atac de cord când Evans era copil. Bunicul său tușea astfel în 
spital. Slab. O tuse discretă. 

Acum se lăsase tăcerea. Nu auziseră nicio mișcare dinspre 
cel care tușise - sau, dacă se mișcase, o făcuse într-adevăr fără 
niciun zgomot - dar sunetul încetase. 

Kenner își privi ceasul. Așteptară cinci minute, apoi le făcu 
semn să continue spre est, pe panta ce înconjura golful. 

Exact când începuseră să se miște, auziră încă o dată tuşea. 
De data aceasta, de trei ori, una după alta. Apoi nimic. 

Kenner le făcu semn. Mișcaţi-vă. 

Nici nu avansaseră o sută de metri când dădură peste o 
potecă. Era o cărare vizibilă, deşi bolta de crengi era destul de 
joasă. Trebuie să fie o potecă făcută de un animal, îşi spuse Evans, 
întrebându-se vag ce fel de animal ar putea fi. Probabil că existau 
porci sălbatici pe-aici. Erau porci peste tot. Îşi aminti vag poveşti 
despre oameni luaţi prin surprindere de porci, străpunși de colții 
unui mascul agresiv care se repezise la ei din tufișuri... 


Totuşi, primul lucru pe care-l auzi fu un clic metalic. Îşi 


dădu imediat seama ce era: zgomotul armării unui pistol. 

Cu toţii încremeniră în șir, aşa cum erau. Nimeni nu se 
mişca. 

Încă un clic. 

Și încă unul. Clic! 

Evans privi rapid în jur. Nu văzu pe nimeni. Părea că sunt 
singuri în junglă. Apoi auzi o voce. 

— Dai. Nogot sok, waitman. Indai. Stopim! 

Evans nu înțelegea ce înseamnă, dar toată lumea prinse 
sensul. Nimeni nu se mișca. 

Din tufişurile din fața lor apăru un băiat. Purta bocanci fără 
ciorapi, pantaloni scurţi verzi, un tricou cu turneul mondial al 
Madonnei şi o şapcă de baseball pe care scria „Perth Glory”. O 
țigară fumată pe jumătate îi atârna dintre buze. Pe umăr purta o 
cartuşieră şi pe celălalt umăr ţinea o mitralieră. Avea un metru 
cincizeci înălțime şi nu putea avea mai mult de zece - unsprezece 
ani. Îndreptă arma spre ei cu o insolenţă naturală. 

— Okay, waitman. You prisoner biulong me, savve? Bookim 
dano! Arătă cu degetul, semn că trebuiau să înainteze. Gohet! 

Timp de câteva clipe fură prea uimiţi ca să se miște. Apoi, 
din jungla ce împrejmuia poteca apărură şi alți băieți. 


— Cine sunt ăștia, băieţii pierduţi? spuse Bradley. Fără 


nicio expresie, unul dintre copii își înfipse ţeava puștii în 
stomacul lui Bradley. Bradley icni și căzu. 

— Stopim waitman bilong toktok. 

— O, Doamne, făcu Bradley, rostogolindu-se la pământ. 
Copilul îl lovi din nou, de data aceasta în cap, cu putere. 

Bradley gemu. 

— Antațţi! Antaţi! spuse copilul, făcându-i semn să se ridice. 
Bradley nu avu nicio reacţie, iar copilul îl lovi din nou. Antați! 

Sarah se duse și-l ajută pe Bradley să se ridice. Bradley 
tuşea. Sarah avu destulă minte ca să tacă. 

— Oh, nais mari, spuse copilul. Apoi o împinse de lângă 
Bradley. 

— Antaţi! 

În timp ce se chinuiau să înainteze, unul dintre băieți se 
apropie de Bradley şi-l strânse de partea exterioară a braţului, de 
triceps. Râse. 

— Taiis gut! 

Evans simţi un fior când reuși să asimileze ce spunea 
Băieţii vorbeau un fel de engleză. Putea s-o descifreze, dacă se 
gândea puţin şi-şi repeta cuvintele în minte. Nais mari însemna 
„Mary drăguță”. Poate că Mary însemna femeie. Antați însemna 


» 


„Ssus”. 


lar taiis gut însemna „e gustos”. 

Mergeau în şir indian prin junglă, cu băieţii lângă ei. 
Kenner deschidea drumul, apoi urma Ted, a cărui rană de la cap 
sângera, apoi Sarah şi Jennifer. Apoi Evans. 

Evans privi peste umăr. 

Sanjong nu era în spatele lui. 

Nu văzu decât un copil zdrenţăros cu o pușcă. 

— Antați! Antaţi! 

Copilul făcu un gest ameninţător cu arma. Evans se 
întoarse şi grăbi pasul. 

Era ceva înfiorător în a fi mânațţi astfel de niște copii. Doar 
că ăştia nu erau copii. Era foarte conștient de răceala din ochii 
lor. Văzuseră multe la viaţa lor. Trăiau într-o altă lume. Nu era 
lumea lui Evans. 

Dar el era acum în lumea lor. 

În fața sa văzu două jeepuri, parcate lângă un drum 
noroios. 

Se uită la ceas. Era zece. Mai aveau șapte ore. 

Dar acum parcă nu i se mai părea atât de important. Copiii 
îi împinseră în mașini şi porniră pe poteca mocirloasă, în adâncul 
întunecat şi fără de poteci al junglei. 


PAVUTU 

Existau anumite momente, se gândi Sarah, când nu prea 
şi-ar fi dorit să fie femeie. Așa simţea pe când era dusă în satul 
noroios Pavutu, fortăreața rebelilor, într-un jeep neacoperit. 
Satul părea populat aproape exclusiv de bărbaţi, care veniră 
urlând în luminiș, să vadă cine a sosit. Dar erau și femei, inclusiv 
bătrâne care se holbaseră la părul şi statura ei, apoi începură s-o 
ciupească, ca şi cum nu le-ar fi venit să creadă că e reală. 

Jennifer, care era mai scundă şi avea tenul mai închis, 
stătea lângă ea și nu atrăgea deloc atenţia. Totuși, fură duse 
împreună într-una dintre clădirile enorme, cu acoperiş de paie. În 
casă era un spaţiu mare, un fel de cameră principală, pe trei 
niveluri. O scară din lemn ducea spre un şir de terase, care 
ajungeau până în vârf, unde se aflau un fel de platformă și un 
punct de observaţie. În centrul sălii ardea un foc, iar lângă foc 
stătea un bărbat masiv, cu pielea deschisă la culoare și o barbă 
neagră. Purta ochelari de soare şi un fel de beretă cu steagul 
jamaican pe ea. 

Acesta părea să fie Sambuca. Fură împinse în faţa lui, dar 
Sarah își dădu seama - intuia astfel de lucruri - că nu era 
interesat de ele. Era interesat de Ted și de Peter. Pe Kenner îl 


cercetă rapid, apoi se uită în altă parte. 


— Killim. 

ÎI împinseră pe Kenner spre uşă, împungându-l cu ţevile 
puștilor. Se vedea că erau surescitaţi la ideea că-l vor executa. 

— No n-au, mârâi Sambuca. Behain. 

Sarah avu nevoie de câteva clipe ca să-și traducă în minte. 
Nu acum. În spate. Ceea ce probabil că însemna mai încolo. Deci 
Kenner avea parte de un răgaz, cel puţin pentru moment. 

Sambuca se întoarse și-i privi pe ceilalţi. 

— Meris, spuse el, cu un gest de total dezinteres. Goapim 
meri behain. 

Sarah avu impresia clară, judecând după rânjetele băieţilor, 
că li se dăduse permisiunea să facă ce vor cu cele două femei. 
Goapim. Luaţi-le de aici. Ea şi Jennifer fură duse într-o cameră din 
spate. 

Sarah îşi păstră calmul. Sigur că știa că situaţia era gravă. 
Dar încă nu păţiseră nimic. Observă că Jennifer nu părea deloc 
tulburată. Avea aceeași expresie neutră, de dezinteres total, care i 
s-ar fi potrivit dacă ar fi participat la o petrecere de firmă. 

Băieţii le duseră într-o cameră acoperită cu paie aflată în 
spatele celei mai mari dintre clădiri. În pământ erau înfipţi doi 
stâlpi. Unul dintre copii scoase o pereche de cătușe și o legă pe 


Jennifer de un stâlp, cu mâinile la spate. Apoi o legă pe Sarah de 


celălalt stâlp, în același fel. Un alt băiat îi apucă sânul lui Sarah, 
zâmbi cu subînţeles și ieși din cameră. 

— Fermecător, spuse Jennifer, când rămaseră singure. Eşti 
bine? 

— Până acum da. Undeva afară, în curtea dintre cele două 
clădiri, începură să bată tobele. 

— Bine, spuse Jennifer. Încă nu s-a terminat. 

— Sanjong e... 

— Corect. E. 

— Dar am mers mult cu jeepurile. 

— Da. Pe puţin patru-cinci kilometri. Am încercat să mă uit 
la kilometraj, dar era împroșcat de noroi. Dar pe jos o să-i ia ceva 
timp, chiar dacă aleargă. 

— Avea o puşcă. 

— Da. 

— Poţi să te eliberezi? Jennifer clătină din cap. 

— E prea strâns. 

Prin uşa deschisă îi văzură pe Bradley și Evans care erau 
duşi în altă cameră. Îi zăriră doar o clipă. La scurt timp îi urmă şi 
Kenner. Privi spre camera lor, aruncându-le o privire care lui 
Sarah i se păru că spune multe. 


Dar nu era sigură. 


Jennifer se așeză pe pământ, sprijinindu-se de stâlp. 

— Putem să ne aşezăm. Ar putea fi o noapte lungă. Sarah se 
aşeză şi ea. 

După câteva clipe apăru unul dintre băieţi, care văzu că se 
aşezaseră pe jos. Intră în cameră, se uită la cătuşe şi ieși din nou. 

Afară, tobele se auzeau din ce în ce mai tare. Probabil că 
oamenii începuseră să se adune, pentru că auzeau strigăte și 
murmure. 

— O să fie o ceremonie, spuse Jennifer. Și mă tem că știu 
despre ce e vorba. 

În camera alăturată, Evans şi Kenner erau şi ei legați cu 
cătuşe de doi stâlpi. Pentru că alt stâlp nu mai era, Ted Bradley fu 
legat şi lăsat să stea pe pământ. Rana de la cap nu-i mai sângera, 
dar avea o vânătaie mare deasupra ochiului stâng. Și groaza lui 
era vizibilă. Dar pleoapele îi cădeau, de parcă ar fi fost pe punctul 
de a adormi. 

— Ce impresie ţi-a făcut până acum viaţa la sat, Ted? spuse 
Kenner. Tot mai crezi că e cel mai bun mod de viață? 

— Asta nu e viaţă la sat. E sălbăticie. 

— Face parte din asta. 

— Nu, nu-i adevărat. Copiii ăia, grasul ăla înfiorător... asta e 


o nebunie. Aici totul a luat-o razna. 


— Pur şi simplu nu înţelegi, nu-i așa? spuse Kenner. Crezi 
că civilizația e o invenţie umană oribilă şi poluantă, care ne 
îndepărtează de starea naturală. Dar civilizația nu ne 
îndepărtează de natură, Ted. Civilizaţia ne protejează de natură. 
Pentru că ceea ce vezi acum, în jurul tău - aceasta este natura. 

— A, nu. Nu, nu. Oamenii sunt de treabă, se ajută... 

— Căcat. 

— Există genele altruismului. 

— Ai vrea tu. 

— Cruzimea porneşte întotdeauna din slăbiciune. 

— Unora le place cruzimea, Ted. 

— Lasă-l în pace, spuse Evans. 

— De ce l-aş lăsa? Hai, Ted. N-ai de gând să-mi răspunzi? 

— Hai, dă-te-n mă-ta, spuse Ted. Poate că o să murim cu 
toţii aici, în mâinile delincvențţilor ăstora monstruoși, dar vreau 
să ştii, chiar dacă astea vor fi ultimele cuvinte, că ești un mare și 
incurabil dobitoc, Kenner. Scoţi tot ce-i mai rău din oameni. Eşti 
un pesimist, un frânar, eşti împotriva progresului de orice fel şi 
împotriva tuturor lucrurilor bune și nobile. Eşti un porc de 
dreapta în... În... În cum se numeşte căcatul ăsta în care eşti 
îmbrăcat. Cum dracu” le-o zice la hainele astea ale tale. Unde ţi-e 


pistolul? 


— L-am scăpat. 

— Unde? 

— Undeva în junglă. 

— Crezi că l-a găsit Sanjong? 

— Aşa sper. 

— O să vină să ne salveze? Kenner clătină din cap. 

— Se ocupă de treaba pentru care am venit aici. 

— Adică se duce în golf. 

— Da. 

— Deci nimeni nu vine să ne salveze? 

— Nu, Ted. Nimeni. 

— Am belit-o, spuse el. Am belit-o rău de tot. Nu-mi vine să 
cred. 

Şi începu să plângă. 

Doi băieţi intrară în cameră, cu două frânghii de cânepă. Îi 
legară strâns ambele încheieturi ale lui Bradley. Apoi ieşiră din 
nou. 

Tobele băteau mai puternic. 

În centrul satului, mulțimea începu să incanteze ritmic. 

— De unde stai poți să vezi uşa? spuse Jennifer. 

— Da. 


— Supraveghează intrarea. Spune-mi dacă vine cineva. 


— Bine, spuse Sarah. 

Privi în spate şi văzu că Jennifer îşi arcuise spatele și 
apucase stâlpul cu mâinile. Îşi îndoise picioarele până când 
tălpile atinseseră lemnul și începuse să urce pe stâlp cu o viteză 
uimitoare, ca o acrobată. Ajunse în vârf, îşi trecu mâinile 
încătuşate pe deasupra stâlpului, apoi ateriza cu agilitate pe 
pământ. 

— Vine cineva? spuse ea. 

— Nu... De unde ai învăţat chestia asta? 

— Nu scăpa din ochi ușa. 

Jennifer se aşeză din nou lângă stâlp, de parcă ar fi fost 
legată de el. 

— A apărut cineva? 

— Deocamdată nu. Jennifer oftă. 

— Trebuie să intre unul dintre băieţii ăia, spuse ea. Mai 
repede. 

Afară, Sambuca ţinea un discurs, urlând câte o frază scurtă 
la care mulțimea răspundea cu strigăte. Liderul îi întărâta, le crea 
o stare de agitaţie frenetică. Chiar şi în camera unde stătea Ted 
simțeau cum se acumulează energia. 

Bradley se ghemuise în poziţie fetală, plângând încet. 


Doi bărbaţi, mult mai în vârstă decât băieţii, intrară în 


cameră. Îi deschiseră cătuşele. Îl ridicară în picioare. Fiecare luă 
câte o frânghie. Îl conduseră împreună afară. 

După câteva clipe se auzi vuietul mulțimii. 

— Hei, bombonelule, spuse Jennifer, când unul dintre 
băieți îşi băgă capul pe uşă. Ea rânji. Îţi place ce vezi, 
bombonelule? 

Îşi ridică bazinul insinuant. 

Băiatul o privi suspicios la început, dar intră în cameră. Era 
mai mare decât ceilalți, trebuie să fi avut paisprezece - 
cincisprezece ani și era mai masiv. Avea o pușcă și un cuţit la 
brâu. 

— Vrei să te distrezi? Nu-mi dai drumul? continuă Jennifer, 
țuguindu-şi buzele. Mă înţelegi? Mă dor braţele, puişor. Vrei să te 
distrezi? 

Băiatul râse scurt, cu un fel de gâlgâit din gât. Se îndreptă 
spre ea și-i desfăcu picioarele, apoi se aplecă în faţa ei. 

— A, mai întâi dă-mi drumul, te rog... 

— No meri, spuse el, râzând şi clătinând din cap. 

Ştia că poate s-o aibă chiar dacă era legată de stâlp. 


Ingenunche între picioarele ei, luptându-se cu pantalonii, dar îi 


era greu să țină arma, aşa că o lăsă jos. 

Ceea ce urmă fu foarte rapid. Jennifer îşi arcui spatele și-și 
ridică picioarele, prinzându-l pe băiat de sub bărbie și 
proiectându-i capul pe spate. Își continuă mişcarea, 
ghemuindu-se ca o minge, și trecându-și brațele pe sub coapse şi 
fund peste picioare, astfel că ajunse cu mâinile în față. În timp ce 
băiatul se chinuia să se ridice în picioare, îl lovi cu ambele mâini 
în tâmplă. Băiatul căzu în genunchi. Ea se repezi asupra lui, 
trântindu-l, şi-i țintui capul la pământ. Apoi îi scoase cuțitul de la 
brâu şi-i tăie gâtul. 

Se aşeză pe corpul lui care tremura spasmodic, în timp ce 
sângele i se scurgea din gât pe pământ. Păru să treacă mult timp. 
Când corpul rămase în sfârşit inert, se dădu jos de pe el și îi 
scotoci prin buzunare. 

Sarah urmărise toată scena cu gura deschisă. 

— Fir-ar să fie, spuse Jennifer. Fir-ar să fie! 

— Ce s-a întâmplat? 

— N-are cheia! 

Întoarse trupul pe partea cealaltă, gemând din cauza 
efortului. Braţele îi erau pline de sângele care se scurgea din gât. 
Nu părea să-i pese. 


— Unde sunt afurisitele alea de chei? 


— Poate le are celălalt puști. 

— Care din ei ne-a legat? 

— Nu mai ţin minte, spuse Sarah. Eram derutată. Se holba 
la cadavru şi la tot sângele acela. 

— Hei, spuse Jennifer, revino-ţi. Ştii ce vor să facă indivizii 
ăştia? Să ne bată, să ne violeze și apoi să ne omoare. Dă-i în 
mă-sa. Omoram cât de mulţi putem și încercăm să scăpăm cu 
viață de aici. Dar am nevoie de porcăria aia de cheie! 

Sarah se ridică cu dificultate. 

— Bună idee, spuse Jennifer. 

Se apropie şi se ghemui în faţa lui Sarah. 

— Care? 

— Urcă-te pe spatele meu și cațără-te. Scapă de stâlp. Și 
mai repede. 

Afară, mulțimea țipa și vuia, un zgomot constant şi 
ameninţător. 

Ted Bradley clipi în lumina puternică a soarelui. Era 
dezorientat din cauza fricii, durerii şi a priveliştii care-l 
întâmpină: două şiruri de bătrâne, care formau un fel de coridor 
prin care trecu, în timp ce era aplaudat frenetic. De fapt, în 
spatele bătrânelor se ridica o mare de chipuri - bărbaţi cu pielea 


închisă la culoare, fete şi copii care de-abia îi ajungeau până la 


brâu. Cu toţii urlau și aplaudau. Zeci de oameni, adunaţi laolaltă, 
îl aplaudau! 

Fără să vrea, Ted zâmbi. Era un zâmbet slab, schiţat doar 
pe jumătate, pentru că era obosit și rănit, dar știa din experiență 
că era suficient pentru a-și arăta discret plăcerea faţă de reacția 
lor. Saluta din cap şi zâmbea în timp ce era împins înainte de doi 
bărbaţi. Îşi permise un zâmbet mai larg. 

Ted nu ştia ce avea să se întâmple, dar în mod evident 
interpretase greşit totul. Asta trebuia să fie sau poate că aflaseră 
cine e și îşi schimbaseră planul inițial. N-ar fi prima oară când se 
întâmpla așa ceva. Femeile aplaudau atât de tare în timp ce era 
adus de cei doi bărbaţi, cu gurile deschise de exaltare, încât 
încercă să-i îndepărteze pe însoțitorii săi, să meargă fără ajutor. 
Şi reuși! 

Dar când se apropie văzu că femeile care aplaudau aveau 
bâte masive sprijinite de coapse. Unele aveau bâte de baseball, 
altele - bucăţi de ţevi metalice. Continuară să strige când se 
apropie, dar își ridicară bâtele şi începură să-l lovească, lovituri 
puternice peste față, umeri și corp. Durerea fu instantanee și 
incredibilă și se prăbuși la pământ, dar bărbaţii cu frânghiile îl 
ridicară din nou şi-l târâră mai departe, în timp ce femeile îl 


loveau și urlau și-apoi îl loveau din nou. Durerea îi săgeta corpul 


şi avu o senzaţie vagă de detaşare, de gol, dar loviturile continuau 
să vină, nemiloase, iar şi iar. 

Într-un sfârşit, aproape inconştient, ajunse la capătul 
şirului de femei şi văzu doi stâlpi. Bărbaţii îi legară rapid braţele 
de stâlpi în aşa fel încât să rămână în picioare. Și mulțimea tăcu 
brusc. Avea capul plecat şi vedea cum îi picură sânge pe pământ. 
Şi în câmpul său vizual apărură două picioare goale, iar sângele 
căzu pe picioarele acelea și cineva îl forţă să-şi ridice capul. 

Era Sambuca, deși Bradley reuşea cu greu să-i fixeze chipul. 
Lumea devenise cenuşie şi vagă. Dar văzu că Sambuca îi rânjeşte, 
dezvelind un şir de dinţi galbeni și ascuţiţi. Apoi Sambuca ridică 
un cuţit, ca Ted să-l poată vedea, zâmbi din nou, luă între degete 
obrazul lui Ted și tăie o bucată. 

Nu-l duru, în mod surprinzător nu simţi nicio durere, dar 
ameţi când îl văzu pe Sambuca cum ţine în mână bucata 
însângerată din obrazul său, apoi rânjeşte, deschide gura şi 
mușcă din ea. Sângele îi curgea lui Sambuca pe bărbie în timp ce 
mesteca şi rânjea continuu. Lui Bradley începuse să i se învârtă 
capul. Îi era greață, era îngrozit şi revoltat şi simţea o durere în 
piept. Când se uită în jos, văzu un băiat de opt-nouă ani, care tăia 
o bucată de la subraţ cu un briceag. Apoi o femeie se repezi 


înainte, urlând la ceilalți să se dea la o parte, şi-i reteză o halcă de 


pe antebraţ. Apoi mulțimea se năpusti asupra lui, iar cuţitele erau 
peste tot, tăiau și urlau, tăiau și iar urlau și văzu cum un cuțit i se 
apropie de ochi, simți cum îi sunt smulși pantalonii, apoi nu mai 
ştiu nimic. 

Evans asculta urletele și ovațţiile mulțimii. Realiza pe 
undeva ce se întâmplase. Îl privi pe Kenner. Dar Kenner se 
mulțumi să clatine din cap. 

Nu puteau face nimic. Nimeni nu venea să-i ajute. N-aveau 
cum să iasă de acolo. 

Uşa se deschise și apărură doi băieți. Aveau două funii 
solide de cânepă, acum pătate vizibil de sânge. Se apropiară de 
Evans şi îl legară cu grijă de mâini. Evans simţi că inima începe 
să-i bată cu putere. 

Băieţii îşi terminară treaba şi ieșiră din cameră. 

Afară, mulţimea vuia. 

— Nu te teme, spuse Kenner. Mai ai de aşteptat. Încă mai 
există speranţă. 

— Speranţă în ce? spuse Evans, într-o izbucnire de furie. 
Kenner clătină din cap. 


— Speranţă... şi atât. 


Jennifer aştepta ca celălalt băiat să intre în cameră. În 
sfârşit, intră, se uită la cel căzut şi vru să se retragă, dar Jennifer îi 
încolăcise deja gâtul cu braţele. Îl trase înapoi în cameră, 
acoperindu-i gura cu mâna, să nu țipe, şi apoi îi răsuci brusc gâtul 
şi-l lăsă să se prăbușească la pământ. Nu murise, dar era scos din 
luptă pentru moment. 

Dar când privise afară, Jennifer văzuse cheile. 

Erau pe coridorul clădirii, pe o bancă. 

Aveau acum două arme, dar n-avea niciun sens să tragă. Cu 
asta n-ar fi făcut decât să-şi pună în cap toată tabăra. 

Jennifer nu voia să se mai uite afară. Auzise un murmur de 
voci. Nu era sigură dacă venea din camera vecină sau de pe hol. 
Nu-și putea permite să greşească. 

Se sprijini de zidul de lângă ușă și începu să geamă. La 
început mai încet, apoi mai tare, căci mulțimea era încă foarte 
gălăgioasă. Gemu iar și iar. 

Nimeni nu veni. 

Avea curajul să privească afară? Inspiră adânc şi aşteptă. 

Evans tremura. Simțea răceala funiei îmbibate de sânge pe 
încheieturi. Nu putea suporta așteptarea. Avea senzaţia că o să 
leşine. Afară, mulțimea se liniștea. Se calmau. Ştia ce însemna 


asta. In curând își vor primi următoarea victimă. 


Apoi auzi un zgomot slab. 

Era un om care tuşea. Încet, continuu. 

Kenner fu primul care înţelese. 

— Aici, spuse el, tare. 

Se auzi un pocnet, iar o macetă pătrunse prin peretele de 
paie. Evans se întoarse. Văzu cum gaura din perete se lărgește şi 
cum o mână mare, cafenie o lărgeşte și mai mult. O față acoperită 
de barbă îi privea prin spărtură. 

În prima clipă Evans nu-l recunoscu, dar când bărbatul își 
duse degetul la buze, ceva din gesturile sale i se păru familiar și 
brusc Evans văzu dincolo de barbă. 

— George! 

Era George Morton. În viaţă. 

Morton intră în cameră. 

— Mai încet, şuieră el. 

— Nu prea te-ai grăbit, spuse Kenner, întorcându-se astfel 
încât Morton să-i scoată cătușele. Morton îi dădu lui Kenner un 
pistol. Apoi veni rândul lui Evans. Cu un clic, mâinile sale fură 
libere. Evans începu să tragă de funiile de cânepă, încercând să şi 
le scoată. Dar erau legate strâns. 

— Unde sunt ceilalți? șopti Morton. 


Kenner arătă spre camera vecină. li luă maceta lui Morton. 


— Tu ia-l pe Peter. Mă duc după fete. Kenner ieși pe hol cu 
maceta. 

Morton îl luă pe Evans de braţ. Evans își smuci capul. 

— Hai să mergem. 

— Dar... 

— Fă cum îţi spune, puştiule. 

Intrară prin spărtura din zid în jungla de dincolo. 

Kenner înainta pe coridorul gol. Ambele capete ale holului 
erau deschise. Putea fi surprins în orice moment. Dacă s-ar fi dat 
alarma, erau cu toţii morţi. Văzu cheile pe bancă, le luă și ajunse 
la ușa camerei femeilor. Privi în cameră și văzu că nu era nimeni 
lângă stâlpi. Niciuna dintre femei nu se vedea. 

De afară întinse cheile în cameră. 

— Eu sunt, șopti el. 

După o clipă o văzu pe Jennifer cum iese din ascunzătoare 
şi vine să ia cheile. În câteva secunde, ea şi Sarah se eliberară 
reciproc. Luară armele băieţilor și veniră spre ușă. 

Prea târziu. De după colţ, trei tineri solizi se îndreptau spre 
Kenner. Toţi aveau mitraliere. Vorbeau și râdeau, nu erau atenți. 

Kenner se strecură în camera femeilor. Se lipi de perete și 
le făcu semn femeilor să se întoarcă la stâlpi. Ajunseră la timp, 


tocmai când bărbaţii intrară în cameră. 


— Bună, băieţi, spuse Jennifer, cu un zâmbet larg. 

În acea clipă, bărbaţii îi văzură pe cei doi băieți prăbuşiţi şi 
pământul îmbibat de sânge, dar era prea târziu. Kenner se ocupă 
de unul dintre ei, iar Jennifer îl atacă pe al doilea cu un cuţit. Cel 
de-al treilea aproape ajunsese la ușă când Kenner îl lovi cu patul 
armei. Se auzi trosnetul craniului. Se prăbuși cu viteză. 

Era timpul să se retragă. 

În curte, mulțimea devenea neliniştită. Sambuca îi privea. 
Primul waitman murise de mult, iar corpul i se răcea la picioare, 
aşa că nu mai era deloc apetisant. lar cei care încă nu avuseseră 
parte să guste din trofeu îşi revendicau dreptul, cereau să li se 
dea o şansă. Femeile își sprijineau bâtele pe umeri și vorbeau 
între ele în grupuri mici, așteptând ca jocul să continue. Unde era 
celălalt om? 

Sambuca latră un ordin şi trei bărbaţi alergară spre 
clădirea de paie. 

Panta dealului era abruptă și noroioasă, dar pe Evans nu-l 
deranja. Îl urma pe Morton, care părea să se orienteze foarte bine 
în junglă. Ajunseră la poalele dealului, aterizând într-un pârâu 
deloc adânc, cu apa maronie din cauza turbei. Morton îi făcu 
semn să-l urmeze şi alergă prin apă de-a lungul albiei. Morton 


slăbise mult; corpul îi devenise suplu și agil, iar fața îi era întinsă, 


cu o expresie dură. 

— Am crezut că ai murit, spuse Evans. 

— Nu vorbi. Mergi înainte. O să vină după noi în curând. 
Chiar în timp ce vorbea, Evans auzi cum cineva cobora panta în 
urma lor. Se întoarse şi alergă de-a lungul pârâului, alunecând pe 
pietrele ude, căzând, ridicându-se şi alergând din nou. 

Kenner începu să coboare dealul împreună cu cele două 
femei. Se împiedicau de rădăcini noduroase și rugi care le ieşeau 
în cale, dar era cea mai rapidă cale de a se îndepărta de sat. După 
urmele lăsate în noroi, își dădu seama că și Morton o luase pe 
acolo. Și era convins că nu avea decât un minut până când va 
suna alarma. 

Alunecară și căzură printre ultimele tufișuri în albia 
pârâului. Auziră împușcături din satul aflat deasupra. Deci 
evadarea fusese deja descoperită. 

Kenner ştia că golful se afla la stânga. Le spuse celorlalți s-o 
ia înainte, prin albia pârâului. 

— Şi tu ce faci? spuse Sarah. 

— Vin şi eu imediat. 

Femeile se îndepărtară, mișcându-se surprinzător de rapid. 
Kenner se întoarse la poteca noroioasă, își pregăti arma și 


aşteptă. Trecură doar câteva secunde până când primul rebel 


cobori panta. Trase trei focuri rapide. Trupurile se împotmoliră 
printre crengile noduroase. Unul dintre ei se rostogoli până la 
pârâu. Kenner aşteptă. 

Indivizii care se aflau deasupra se aşteptau ca el să se 
retragă. Aşa că aşteptă. Şi aşa cum prezisese, peste câteva clipe îi 
auzi cum încep din nou să coboare. Făceau mult zgomot - nişte 
copii înspăimântați. Trase din nou și auzi țipete. Dar nu credea că 
lovise pe cineva. Erau doar țipete de spaimă. 

Dar era sigur că vor alege o altă cale de-acum încolo. Și asta 
îi va încetini. 

Kenner se întoarse şi fugi. 

Sarah şi Jennifer înaintau rapid prin apă când un glonț îi 
şuieră lui Sarah pe lângă ureche. 

— Hei, strigă ea. Noi suntem! 

— A, scuze, spuse Morton, când îl ajunseră din urmă. 

— Pe unde o luăm? întrebă Jennifer. 

Morton arătă în josul apei. Începură să alerge. 

Evans îşi căută ceasul, dar i-l luase unul dintre băieţi. Nu 
mai avea nimic la încheietură. Dar Morton avea ceas. 

— Cât e ceasul? îl întrebă Evans. 

— Trei şi cincisprezece. 


Le mai rămăseseră mai puţin de două ore. 


— Cât mai e până la golf? 

— Cam o oră de mers, spuse Morton, dacă o luăm prin 
junglă. Și suntem nevoiţi. Băieţii ăştia se pricep să ia urma. De 
multe ori au fost cât pe ce să mă prindă. Știu că mă aflu aici, dar 
până acum am reușit să-i evit. 

— De când eşti aici? 

— De nouă zile. Parcă ar fi fost nouă ani. 

În timp ce alergau prin albia pârâului, trebuiau să se aplece 
mult pe sub crengile joase. Pe Evans îl ardeau coapsele. 
Genunchii îl dureau. Dar cumva asta nu mai conta pentru el. 
Dintr-un anume motiv, resimțea durerea ca pe o afirmare a vieţii. 
Nu-i păsa de căldură, insecte sau lipitori, deși știa că i se 
agățaseră de picioare. Se bucura pur și simplu că trăiește. 

— Aici cotim, spuse Morton. 

leşi din albia râului, repezindu-se spre dreapta, 
cățărându-se pe stânci și aterizând pe ferigile care-i ajungeau 
până la brâu. 

— Sunt şerpi pe-aici? întrebă Sarah. 

— Da, o groază, spuse Morton. Dar nu-mi fac eu probleme 
din cauza lor. 

— Atunci din ce cauză? 


— Plenti pukpuk. 


— Care înseamnă... 

— Crocodili. 

Și se repezi înainte, dispărând în frunzişul dens. 

— Minunat, spuse Evans. 

Kenner se opri în mijlocul râului. Ceva nu era în regulă. 
Până aici văzuse urmele celor care alergaseră prin albie înaintea 
sa. Pete de noroi pe stânci, urme de degete sau de pantofi sau 
alge smulse. Dar în ultimele minute nu mai văzuse nimic. 

Ceilalţi părăsiseră albia. 

Nu remarcase exact unde. 

Morton îşi luase toate măsurile. Morton știa, desigur, un loc 
unde puteau să părăsească râul fără ca ieșirea lor să fie 
observată. Probabil un teren mlăștinos, cu ferigi, cu ierburi între 
stâncile de pe maluri, ierburi care erau ca un burete, căleai pe ele 
şi-şi reveneau imediat. 

Kenner nu ştia unde era acest loc. 

Se întoarse şi o luă în susul râului, înaintând încet. Ştia că, 
dacă nu le găsește urmele, nu va putea ieși din albie. Sigur s-ar 
rătăci. Şi dacă ar rămâne prea mult în râu, copiii l-ar găsi. Şi l-ar 
ucide. 

Mai rămăsese doar o oră. Morton se ghemui printre 
manglierii şi stâncile din mijlocul golfului. Ceilalţi erau adunați în 
jurul lui. Apa clipocea uşor pe nisip, la câţiva metri de ei. 

— O să vă spun ce știu, spuse Morton, încet. Nava de 
comandă e ascunsă sub o prelată de camuflaj la capătul estic al 
golfului. De aici n-o puteți vedea. De o săptămână încoace 
submarinul s-a scufundat zilnic. Bateriile nu rezistă prea mult, 
aşa că nu poate rămâne în apă decât maximum o oră. Dar e clar 
că vor să plaseze un fel de explozibil cu o formă conică, cu un 
dispozitiv precis de detonare... 

— Aveau așa ceva în Antarctica, spuse Sarah. 

— Bine, deci știți. Aici vor să producă o avalanșă sub apă. 
Judecând după cât timp stă submarinul sub apă, cred că le 
plasează la o adâncime de nouăzeci de metri, care întâmplător e 
cel mai eficient nivel pentru avalanșele care provoacă tsunami. 

— Şi ce-i cu corturile astea de sus? spuse Evans. 

— Se pare că nu vor să riște. Fie n-au destule explozibile, 
fie nu au încredere că vor fi suficiente ca să-şi facă treaba, pentru 
că în corturi au montat niște chestii care se numesc generatoare 
de cavitație hipersonice. Sunt niște mașinării mari, cam de 


dimensiunile unei camionete. Au motoare diesel și fac mult 


zgomot când le testează, ceea ce se întâmplă de câteva zile. Au 
mutat de mai multe ori corturile, doar cu câteva zeci de 
centimetri de fiecare dată, deci presupun că locul în care sunt 
plasate e crucial. Poate că orientează fasciculele sau ce generează 
chestiile astea. N-am înţeles exact ce fac. Dar se pare că sunt 
importante pentru producerea alunecării de teren. 

— Şi noi ce facem? întrebă Sarah. 

— N-avem cum să-i oprim, spuse Morton. Suntem doar 
patru - cinci dacă Kenner reuşeşte să scape, ceea ce se pare că nu 
se prea întâmplă. Ei sunt treisprezece. Șapte pe vas şi şase pe 
mal. Toţi înarmaţi cu puști automate. 

— Dar îl avem pe Sanjong, spuse Evans. Nu uita de el. 

— Nepalezul? Sunt convins că l-au prins rebelii. Acum o oră 
s-au auzit Împuşcături pe creastă, atunci când v-au găsit pe voi. 
Eu eram la câţiva metri distanţă, înainte să vin după voi. Am 
încercat să vă transmit un mesaj tuşind, dar... Ridică din umeri şi 
se întoarse din nou spre plajă. În orice caz, presupunând că cele 
trei generatoare de cavitaţie trebuie să lucreze împreună pentru 
a produce un impact asupra pământului de sub apă, bănuiesc că 
am avea şanse dacă am scoate din uz unul dintre generatoare - 
poate chiar două. Asta le-ar compromite planul sau măcar ar 


atenua efectele. 


— Putem întrerupe alimentarea electrică? întrebă Jennifer. 
Morton clătină din cap. 

— Nu depind de nicio sursă. Au motoare diesel atașate pe 
corpul principal. 

— Sunt pe bază de baterii? 

— Nu. Panouri solare. Sunt autonome. 

— Atunci va trebui să-i eliminăm pe tipii care le 
manevrează. 

— Da. Dar au fost înștiințaţi de prezenţa noastră. După cum 
vedeţi, lângă fiecare cort se află câte un om care-l păzeşte şi au o 
santinelă undeva pe creasta aia. Arătă spre culmea din vest. Noi 
nu-l vedem, dar sunt sigur că supraveghează tot golful. 

— Ei şi? Mare lucru. Lasă-l să supravegheze, spuse Jennifer. 
Eu zic să-i eliminăm pe tipii din corturi și să distrugem 
mașinăriile. Avem destule arme aici ca să facem asta și... Se opri. 
Îşi scoase magazia de muniţie a armei. Era goală. Verificaţi dacă 
armele sunt încărcate, spuse ea. 

Urmă un moment de agitație. Cu toţii clătinau din cap. 
Evans avea patru cartuşe. Sarah avea două. Morton niciunul. 

— Tipii ăştia n-aveau practic niciun pic de muni... 

— Şi nici noi. Jennifer inspiră adânc. Fără arme va fi un pic 


mai greu. Făcu câțiva paşi în față şi scrută împrejurimile, în 


lumina strălucitoare. Între junglă şi corturile alea sunt cam zece 
metri. Doar plajă, n-ai cum să te ascunzi. Dacă atacăm corturile, 
n-avem cum să reuşim. 

— Ce zici de o diversiune? 

— Nu ştiu cum s-ar putea face. La fiecare cort există câte 
un tip afară și unul înăuntru. Amândoi sunt înarmaţi? 

Morton aprobă din cap. 

— Arme automate. 

— Nu e bine, spuse ea. Nu e bine deloc. 

Kenner înainta prin apă, uitându-se cu atenţie în stânga și 
în dreapta. Nu avansase nicio sută de metri când văzu amprenta 
ştearsă lăsată de o mână umedă pe un bolovan. Aproape că se 
uscase. Se uită cu mai multă atenţie. Văzu că iarba de pe mal 
fusese călcată. 

Aici ieşiseră din albia râului. 

O luă pe urmele lor, spre golf. Era clar că Morton cunoştea 
zona. Era o altă albie de râu, dar mult mai mică. Kenner observă 
cu un oarecare disconfort că panta era destul de abruptă. Era 
semn rău Dar părea un drum accesibil prin junglă. Undeva în față 
auzi lătratul unui câine. Câinele părea răgușit, bolnav sau ceva de 
genul ăsta. 


Kenner înainta rapid, aplecându-se pe sub crengi. 


Trebuia să ajungă la ceilalți înainte de a fi prea târziu. 

Morton auzi lătratul şi se încruntă. 

— Ce s-a întâmplat? întrebă Jennifer. Rebelii ne hăituiesc 
cu câini? 

— Nu. Asta nu e câine. 

— Dar chiar părea un câine. 

— Nu e. În colţul ăsta de lume, au învăţat o șmecherie. 
Latră ca un câine, iar când vin câinii, îi mănâncă. 

— Cine? 

— Crocodilii. Ce-ai auzit tu e un crocodil. Undeva în spatele 
nostru. 

Dinspre plajă auziră brusc huruitul unor motoare de 
automobil. Printre mangrove reușiră să vadă trei jeepuri care se 
apropiau dinspre capătul estic al golfului, îndreptându-se peste 
nisipuri către ei. 

— Ce e asta? spuse Evans. 

— Au repetat chestia asta, spuse Morton. Toată săptămâna. 
Priveşte. Fiecare se opreşte la câte un cort. Vezi? Cortul unu... 
cortul doi... cortul trei. Se opresc cu toţii. Motoarele rămân 
pornite. Cu toţii sunt cu fața spre vest. 

— Ce e la vest? 


— Un drum noroios care urcă pe deal vreo sută de metri și 


apoi se înfundă. 

— Era ceva acolo sus? 

— Nu, ei au făcut drumul. A fost primul lucru de care s-au 
apucat când au venit aici. Morton privi spre arcul estic al golfului. 
De obicei la ora asta, nava ar fi trasă la mal și ar începe deja să se 
îndrepte spre apă adâncă. Dar încă nu se întâmplă asta. 

— Aoleo, făcu Evans. 

— Ce e? 

— Cred că am uitat ceva. 

— Ce? 

— Ne-am temut că tsunamiul se va îndrepta spre coasta 
californiană. Dar o alunecare de teren ar atrage apa spre fund, 
nu-i aşa? apoi ar urca din nou. Dar e la fel ca atunci când arunci o 
pietricică într-o baltă. Aruncă o piatră într-o baltă noroioasă de la 
picioarele lor. lar valul pe care-l generează pietricica e... circular. 

— Merge în toate direcţiile... 

— O, nu! făcu Sarah. 

— Ba da. În toate direcţiile, inclusiv înapoi spre această 
coastă. Tsunamiul va lovi și aici. Și rapid. Cât de departe suntem 
de Fosa Solomon? 

Morton ridică din umeri. 


— Nu ştiu. Poate trei kilometri. Chiar nu știu, Peter. 


— Dacă aceste valuri se deplasează cu opt sute de kilometri 
pe oră, spuse Evans, asta înseamnă că vor lovi această coastă în... 

— Douăzeci şi patru de secunde, spuse Sarah. 

— Bine. Deci atât avem la dispoziţie să fugim de-aici, după 
ce începe dislocarea pământului. Douăzeci și patru de secunde. 

Cu un huruit metalic neașteptat, auziră primul generator 
diesel care se trezea la viață. Urmă al doilea, apoi al treilea. Toate 
trei funcționau. 

Morton se uită la ceas. 

— Asta e, spuse el. Au început. 

Auziră un ţiuit electronic, la început mai slab, dar care 
creştea rapid, transformându-se într-un zumzet profund. Umplea 
aerul. 

— Astea sunt generatoarele de cavitație, spuse Morton. Au 
intrat în funcțiune. 

Jennifer își sprijini puşca de umăr. 

— Să ne pregătim, spuse ea. 

Sanjong alunecă fără zgomot dintre crengile copacului pe 
puntea navei AV Scorpion. Nava, lungă de doisprezece metri, 
putea sta în ape foarte puțin adânci, pentru că fusese ancorată 
foarte aproape de capătul estic al peninsulei, în așa fel încât 


copacii uriaşi din junglă o acopereau. Nava nu putea fi văzută de 


pe plajă; Sanjong își dăduse seama că era acolo când auzise 
păcănitul radiourilor dinspre junglă. 

Se ghemui la pupa, ascunzându-se în spatele scripetelui cu 
care era manevrat submarinul, şi aşteptă. Vocile păreau să vină 
din toate direcţiile. Bănuia că la bord se aflau șase sau șapte 
oameni. Dar ceea ce voia să facă era să găsească detonatoarele. 
Presupunea că se aflau în cabina piloților, dar n-avea de unde să 
ştie sigur. lar între ascunzătoarea sa și cabina piloților se 
întindea o porţiune expusă, de punte. 

Privi la minisubmarinul atârnat deasupra sa. Era de un 
albastru strălucitor, avea cam doi metri lungime, iar trapa de 
acces era deschisă. Submarinul era ridicat și coborât în apă cu 
scripetele. 

lar scripetele... 

Căută tabloul de comandă. Ştia că trebuie să fie prin 
preajmă, pentru ca operatorul să vadă submarinul în timp ce-l 
cobora. În sfârşit îl găsi: o cutie metalică închisă, aflată la celălalt 
capăt al navei. Se târî spre ea, o deschise şi se uită la butoane. 
Erau şase, marcate cu săgeți, în toate direcţiile. Ca o tastatură 
mare. 

Apăsă pe săgeata care indica în jos. 


Cu un huruit, scripetele începu să coboare submarinul în 


Se porni alarma. 

Auzi oameni care fugeau. 

Se retrase după o ușă și aşteptă. 

De pe plajă auziră sunetul slab al unei alarme, care 
răzbătea prin huruitul generatoarelor şi zumzăitul cavitației. 
Evans privi în jur. 

— De unde vine? 

— Probabil de acolo, de pe navă. 

Şi indivizii de pe plajă auziră. Stăteau câte doi la intrarea în 
corturi, arătând spre navă. Se gândeau ce să facă. 

Şi atunci, din jungla din spatele lor izbucniră salve de 
mitralieră. Indivizii de pe plajă intrară în alertă, agitându-și 
armele și privind în toate părțile. 

— Dă-o-n mă-sa, spuse Jennifer, apucând arma lui Evans. 
Mai bine de atât n-o să fie. 

Şi alergă pe plajă, deschizând focul. 

Crocodilul îl atacă pe Kenner cu o viteză înspăimântătoare. 
N-avu timp să vadă decât imaginea unor fălci uriașe care se 
căscau larg și împroşcau apa înainte de a deschide focul. Fălcile 
se închiseră cu putere, la mică distanță de piciorul său; animalul 


se zvârcoli, se întoarse și atacă din nou, iar fălcile se închiseră 


asupra unei crengi joase. 

Gloanţele nu-i fuseseră de niciun folos. Kenner se întoarse și 
începu să alerge, coborând panta în mare viteză. 

În urma sa se auzea răgetul crocodilului. 

Jennifer alerga pe plajă, îndreptându-se spre cel mai 
apropiat cort. Înaintase cam zece metri când două gloanţe o 
loviră în piciorul stâng, trântind-o la pământ. Căzu pe nisipul 
fierbinte, fără să-şi oprească tirul. Văzu cum paznicul de la 
intrarea în cort căzu. Şi știu că era mort. 

Evans veni în urma ei, ghemuindu-se la pământ. 

— Nu te opri! Du-te! îi strigă ea. 

Evans alergă înainte, spre cort. 

Pe navă, oamenii opriră coborârea submarinului și 
scripetele. Acum auzeau focurile de armă de pe plajă. Alergaseră 
cu toţii la tribord și se uitau peste parapet, încercând să vadă ce 
se întâmplă. 

Sanjong traversă puntea spre babord. Acolo nu era nimeni. 
Intră în cabină. Înăuntru se afla un tablou de bord uriaş, cu multe 
comenzi electronice. Un bărbat în tricou și pantaloni scurţi era 
aplecat deasupra tabloului, acţionându-l. În partea de sus văzu 
trei şiruri de becuri, marcate cu cifre. 


Sistemul de cronometrare. 


Pentru detonările subacvatice. 

Sarah şi Morton alergau de-a lungul plajei, rămânând 
aproape de junglă, spre al doilea cort. Omul care stătea lângă cort 
îi văzu și începu să tragă salve de mitralieră spre ei imediat, dar 
probabil că era foarte nervos, se gândi Sarah, pentru că nu-i 
nimeri. În jurul lor, crengile și frunzele erau spulberate de 
gloanţe. Şi cu fiecare pas, ştia că se apropie suficient ca să 
riposteze. Sarah avea pistolul lui Morton. Când ajunse la 
aproximativ douăzeci de metri, se opri şi se sprijini de cel mai 
apropiat trunchi de copac. Ţinu ferm pistolul și ţinti. Primul foc 
nu-și atinse ţinta. Cel de-al doilea îl lovi pe paznicul cortului în 
umărul drept, iar omul lăsă pistolul să cadă în nisip. Morton îl 
văzu şi ieşi din junglă, traversând plaja spre cort. Omul se chinuia 
să se ridice. Sarah trase încă o dată. 

Apoi Morton dispăru în cort. Auzi două focuri rapide de 
armă și un urlet de durere. 

O luă la fugă. 

Evans intrase în cort. Se pomeni în fața unui zid de 
mașinării care huruiau, un amalgam uriaș de ţevi şi valve 
încurcate, care se terminau cu o placă rotundă, lată de doi metri 
şi jumătate, montată cam la șaizeci de centimetri deasupra 


suprafeţei nisipoase. Generatorul avea cam doi metri înălțime, iar 


metalul era fierbinte. Zgomotul îl asurzea. Nu văzu pe nimeni 
înăuntru. Cu arma pregătită - dar dureros de conștient că 
magazia era goală - înainta spre primul colț, apoi spre al doilea. 
Atunci îl văzu. 

Era Bolden. Tipul din Antarctica. Lucra la tabloul de 
comandă, trăgând de manete în timp ce privea un monitor LCD 
pe care se vedea un șir de cifre. Era atât de concentrat încât la 
început nu-l observă pe Evans. 

Evans fu cuprins de o izbucnire de furie pură. Dacă ar fi 
avut arma încărcată, l-ar fi ucis. Arma lui Bolden era sprijinită de 
peretele cortului. Avea nevoie de ambele mâini pentru a lucra la 
tabloul de comandă. 

Evans urlă. Bolden se întoarse. Evans îi făcu semn să ridice 
mâinile. 

Bolden atacă. 

De-abia intrase în cort când primul glonţ îi atinse urechea 
lui Morton, iar al doilea îl lovi în umăr. Urlă de durere și căzu în 
genunchi. Asta îi salvă viața, pentru că următorul glonț şuieră pe 
lângă fruntea sa, sfâşiind pânza cortului. Zăcea pe pământ, lângă 
mașinăria care huruia când apăru cel care trăsese, cu pușca 
pregătită. Era un bărbat la vreo douăzeci de ani, cu barbă, posac, 


inexpresiv. Ţinti spre Morton. 


Apoi căzu peste mașinărie, iar sângele sfârâi când atinse 
metalul fierbinte. Sarah stătea în picioare în cort, trăgând cu 
pistolul o dată, de două ori, de trei ori, coborând braţul de fiecare 
dată, în timp ce individul se prăbușea. Ea se întoarse spre 
Morton. 

— Am uitat că ţintești bine, spuse el. 

— Eşti în regulă? întrebă ea. El încuviință din cap. Dar cum 
se închide chestia asta? 

Evans gemu când Bolden intră în el cu forță. Cei doi se 
împinseră în pânza cortului, apoi din nou în față. Evans își lipi 
țeava armei de spatele lui Bolden, dar asta nu avu niciun efect. 
Tot încerca să-l lovească în cap, dar nu reușea să-i atingă decât 
spatele. În schimb Bolden părea să încerce să-l scoată pe Evans 
din cort. 

Căzură amândoi la pământ. Mașşinăria duduia deasupra lor. 
Și atunci Evans înţelese ce încerca să facă Bolden. 

Încerca să-l împingă sub placă. Chiar şi de la acea distanţă, 
Evans simțea cum aerul vibrează intens. Aerul era mult mai 
fierbinte acolo. 

Bolden îl lovi pe Evans în cap și ochelarii de soare fură 
proiectați sub placă. Se făcură țăndări instantaneu. Apoi ramele 


se îndoiră. 


Apoi fură pulverizate. 

Dispărură fără urmă. 

Evans privea îngrozit. Și, încetul cu încetul, Bolden îl 
împingea mai aproape de margine, din ce în ce mai aproape... 

Evans se zbătu cu o forță izbucnită brusc din disperare. 
Lovi cu putere. 

Faţa lui Bolden se lipi de metalul fierbinte. Urlă. Obrazul i 
se înnegrise şi fumega. Evans lovi din nou și reuşi să iasă de sub 
el. Se ridică în picioare. Acum se afla deasupra lui Bolden și-l 
pocni violent în coaste, cu toată forța de care fu în stare. Încerca 
să-l omoare. 

Asta e pentru Antarctica. 

Bolden îl prinse pe Evans de picior la următoarea lovitură 
şi Evans căzu. Dar în cădere mai lovi o dată, nimerindu-l pe 
Bolden în cap şi Bolden se rostogoli din cauza impactului. 

Se rostogoli sub placă. 

Corpul său era pe jumătate înăuntru, pe jumătate afară, 
începu să tremure, să vibreze. Bolden deschise gura să țipe, dar 
nu se auzi niciun sunet. Evans îl mai lovi pentru ultima oară, iar 
corpul intră în întregime sub placă. 

Când Evans se lăsă pe mâini şi genunchi să se uite sub 


placă, nu mai rămăsese nimic acolo. Doar un firicel de fum 


înecăcios. 

Se ridică şi ieși. 

Jennifer îşi sfâşie bluza cu dinţii şi rupse o bucată de 
material ca să se bandajeze, uitându-se tot timpul în spate. Nu 
credea că-i fusese atinsă o arteră, dar avea mult sânge pe un 
picior, nisipul se umpluse de sânge, iar ea se simțea puţin 
ameţită. 

Trebuia să rămână în gardă, pentru că mai rămăsese un 
cort şi dacă cei din corturi ar fi apărut acum... 

Se răsuci şi-şi ridică pistolul, căci o siluetă apăruse din 
pădure. 

Era John Kenner. Îşi coborî arma. Alergă spre ea. 

Sanjong trase în geamul din fața tabloului de bord, dar nu 
se întâmplă nimic. Geamul nici măcar nu se sparse. Geam 
antiglonț, îşi spuse el cu uimire. Tehnicianul dinăuntru îşi ridică 
privirea, şocat. Dar Sanjong înainta deja spre ușă. 

Tehnicianul se repezi spre butoanele de control. Sanjong 
trase de două ori, o dată nimerindu-l pe tehnician, iar a doua oară 
țintind tabloul de comandă. 

Dar era prea târziu. În partea de sus a tabloului se 
aprinseră nişte becuri roșii, unul după altul. Detonările 


subacvatice începuseră. 


Automat, se porni o alarmă puternică, ce semăna cu un 
claxon de submarin. La celălalt capăt al navei, oamenii ţipau, iar 
teroarea li se simţea în voce. Aveau şi motive, se gândi Sanjong. 

Fusese generat tsunamiul. 

Era doar o chestiune de secunde până când îi va lovi. 

RESOLUTION BAY JOI, 14 OCTOMBRIE 4.43 P.M. 

Aerul se umplu de zgomot. 

Evans ieşi alergând din cort. Chiar în fața sa îl văzu pe 
Kenner, care o lua pe Jennifer în braţe. Kenner îi striga ceva, dar 
Evans nu-l putea auzi. Își dădu seama vag că Jennifer era plină de 
sânge. Evans alergă spre jeep, se urcă în el și îl conduse până 
lângă Kenner. 

Kenner o aşeză pe Jennifer în spate. Respira greu. În față o 
văzură pe Sarah, care-l ajuta pe Morton să se urce în celălalt jeep. 
Kenner fu nevoit să strige, ca să acopere zgomotul. La început, 
Evans nu reuşi să înțeleagă. 

Apoi își dădu seama ce spune Kenner. 

— Sanjong! Unde e Sanjong? Evans clătină din cap. 

— Morton spune că e mort! Rebelii! 

— Eşti sigur? 

— Nu! 


Kenner se uită în urmă, spre plajă. 


— Dă-i drumul! 

Sarah era în mașină și încerca să-l susțină pe Morton şi să 
conducă în același timp. Dar fu nevoită să-i dea drumul ca să 
schimbe viteza şi el căzu, sprijinindu-se de umărul ei. Horcăia, 
respira cu dificultate. Sarah bănuia că îi fusese perforat un 
plămân. Nu se putea concentra, încerca să numere în gând. 
Presupunea că trecuseră deja zece secunde de la alunecarea de 
teren. 

Ceea ce însemna că aveau cincisprezece secunde ca să urce 
dealul. 

Sanjong sări de pe vas în copacii de pe mal. Se agăță de 
câteva frunze şi crengi. Sări pe pământ şi începu să urce dealul 
frenetic. Oamenii de pe vas îl văzură și săriră după el, încercând 
să-l urmeze. 

Sanjong bănuia că aveau jumătate de minut până când 
primul val avea să lovească. Va fi cel mai mic dintre ele, dar tot va 
ajunge, probabil, la cinci metri înălțime. Creasta care se va sparge 
de coama dealului ar putea măsura încă cinci metri. Asta însemna 
că trebuia să urce cel puţin nouă metri pe panta noroioasă în 
următoarele treizeci de secunde. 

Ştia că nu va reuşi. 


N-avea cum. 


Începu totuşi să urce. 

Sarah conducea pe poteca noroioasă, iar jeepul aluneca 
periculos pe pantă. Morton, care stătea lângă ea, nu scotea niciun 
cuvânt, iar pielea căpătase o tentă urâtă de albastru-cenușiu. 

— Rezistă, George! Rezistă! Doar puţin! strigă ea. Jeepul se 
afundă în noroi, iar Sarah gemu, panicată. 

Schimbă vitezele, recapătă controlul mașinii și continuă să 
urce. În oglinda retrovizoare, îl văzu în urma ei pe Evans. 

Număra în gând. 

Optsprezece. 

Nouăsprezece. 

Douăzeci. 

Din ultimul cort de pe plajă, doi indivizi înarmaţi cu 
mitraliere săriră în jeepul rămas. Începură să urce dealul în urma 
lui Evans, deschizând focul asupra lui. Kenner trăgea și el. 
Gloanţele spulberară parbrizul lui Evans. Evans încetini. 

— Mergi înainte! urlă Kenner. Du-te! 

Evans nu vedea clar. Porțiunile din parbriz rămase întregi 
erau împroşcate cu noroi. Își mişca încontinuu capul, încercând 
să vadă drumul din faţa sa. 

— Înainte! urlă Kenner. Gloanţele şuierau în jurul lor. 


Kenner trăgea în cauciucurile jeepului care-i urmărea. Le 


nimeri, iar mașina se înclină într-o parte. Cei doi bărbați căzură 
în noroi. Se ridicară cu greu în picioare, șchiopătând. Se aflau la 
doar patru metri şi jumătate deasupra plajei. 

Nu destul de sus. 

Kenner privi în urmă, spre ocean. 

Văzu valul care venea spre mal. 

Era enorm, întins cât vedeai cu ochii, o creastă înspumată, 
un arc alb care se lățea pe măsură ce se apropia de plajă. Nu era 
un val foarte înalt, dar creştea pe măsură ce se apropia de mai, 
înălțându-se mult, din ce în ce mai mult... 

Jeepul se opri. 

— De ce te-ai oprit? urlă Kenner. 

— Aici se termină căcatul ăsta de drum! strigă Evans. Valul 
ajunsese la patru metri și jumătate înălțime. 

Cu un vuiet, valul lovi plaja şi se repezi pe țărm, spre ei. 

Evans avu impresia că totul se petrecea cu încetinitorul — 
marele val cu spuma sa albicioasă, care înghiţi nisipul şi reuşi 
cumva să-și păstreze creasta în timp ce înainta pe plajă spre 
junglă, acoperind total verdele pădurii cu alb în timp ce apa 
clocotea pe culmea dealului, spre ei. 

Nu reușea să-și desprindă ochii de la el, căci părea să nu 


slăbească deloc, ci înainta continuu. Puțin mai jos, pe drumul 


noroios, cei doi bărbaţi se târau, încercând să se îndepărteze de 
jeep, apoi fură acoperiţi de apa albă şi dispărură. 

Valul mai înainta pe creastă încă un metru-un metru și 
jumătate, apoi viteza sa scăzu brusc şi începu să se retragă. Cei 
doi bărbaţi și mașina lor dispăruseră fără urmă. Copacii din 
junglă erau dărâmațţi, mulți dintre ei scoși din rădăcini. 

Valul se retrase înapoi în ocean, din ce în ce mai departe, 
lăsând să se vadă plaja până spre mare, apoi se stinse, iar oceanul 
deveni din nou calm. 

— Ăsta a fost primul, spuse Kenner. Următoarele or să fie 
mai mari. 

Sarah îl ținea pe Morton în poziţie verticală, încercând să-i 
uşureze suferința. Buzele lui aveau o culoare groaznică, albăstrie, 
iar pielea îi era rece, dar părea pe fază. Nu vorbea, dar privea 
oceanul. 

— Rezistă, George, spuse ea. 

El dădu din cap. Încerca să spună ceva. 

— Ce e? Ce vrei să spui? 

Îi citi pe buze. Un surâs slab. 

N-aș rata asta chiar dacă ar fi ultimul lucru pe care-l fac în 
viață. 


Se porni următorul val. 


De la distanță arăta exact ca primul, dar pe măsură ce se 
apropia de mai văzură că era în mod evident mai mare și mult 
mai lat, iar vuietul cu care se sparse de mai fu ca o explozie. Un 
zid imens de apă se repezi pe deal spre ei, ajungând mult mai sus 
decât cel dinainte. 

Se aflau la aproape treizeci de metri de val. Apa urcase cam 
optsprezece metri pe creastă. 

— Următorul va fi și mai mare, spuse Kenner. 

Marea rămase calmă câteva minute. Evans se întoarse spre 
Jennifer. 

— Ascultă, vrei să... 

Dar ea nu era acolo. O clipă, Evans crezu că ar fi putut să 
cadă din jeep. Apoi văzu că se prăbușise la podea, unde zăcea 
chircită de durere. Chipul şi umărul îi erau scăldate de sânge. 

— Jennifer? 

Kenner îl prinse pe Evans de mână și i-o îndepărtă cu 
blândeţe. Clătină din cap. 

— Indivizii ăia din jeep, spuse el. Până atunci s-a simţit 
bine. 

Evans era uimit. Se simţea amețţit. O privi. 

— Jennifer? 


— Intoarce-te, spuse Kenner. Dacă rezistă, rezistă, dacă nu, 


nu. 

Următorul val venea spre ei. 

N-aveau unde să fugă. Ajunseseră la capătul drumului. Erau 
înconjurați de junglă. Așteptară pur şi simplu şi priviră cum apa 
se ridică într-un zid terifiant, șuierător deasupra lor. Valul se 
spărsese deja. Acesta era doar un şuvoi de apă care cuprindea cu 
repeziciune creasta dealului, dar tot era un zid de apă înalt de 
doi-trei metri. 

Sarah era convinsă că avea să-i înghită pe toţi, dar valul își 
pierdu energia la doar câțiva metri de ei, slăbi şi încetini, apoi 
alunecă la loc în ocean. 

Kenner se uită la ceas. 

— Avem câteva minute, spuse el. Să facem tot ce putem. 

— Cum adică? 

— Adică să urcăm cât mai sus posibil. 

— Mai vine un val? 

— Pe puţin unul. 

— Mai mare? 

— Da. 

Trecură cinci minute. Se cățărară încă douăzeci de metri pe 
deal. Kenner ducea în brațe trupul însângerat al lui Jennifer. 


Aproape că-şi pierduse cunoştinţa. Evans şi Sarah îl ajutau pe 


Morton, care se mişca extrem de greu. Până la urmă, Evans îl luă 
pe Morton în spate, ca pe un sac. 

— Mă bucur că ai mai slăbit, spuse Evans. Morton nu 
răspunse, ci îl bătu doar pe umăr. Evans se împleticea pe culme. 

Venea următorul val. 

Când se retrase, jeepurile dispăruseră. Locul unde 
parcaseră era presărat cu trunchiuri de copaci scoşi din rădăcini. 
Se uitară în jos, epuizați. Începură să se contrazică: ăsta fusese al 
patrulea sau al cincilea val? Nimeni nu-și aducea aminte. 
Hotărâră că trebuie să fi fost al patrulea. 

— Ce facem acum? îl întrebă Sarah pe Kenner. 

— Urcăm. 

După opt minute veni următorul val. Era mai mic decât cel 
dinaintea sa. Evans era prea obosit ca să facă altceva decât să-l 
privească. Kenner încerca să oprească sângerarea lui Jennifer, 
dar pielea ei căpătase o tentă urâtă, cenușie, iar buzele i se 
învinețiseră. Pe plajă nu se vedea niciun semn de activitate 
umană. Corturile dispăruseră. Generatoarele dispăruseră. Nu mai 
era nimic acolo, în afară de o grămadă de dărâmături, crengi de 
copac, bucăţi de lemn, alge, spumă. 

— Ce e asta? spuse Sarah. 


— Ce? 


— Strigă cineva. 

Priviră spre partea opusă a golfului. Cineva le făcea semne. 

— E Sanjong, spuse Kenner. Să fiu al dracu’. Zâmbi. Sper că 
e destul de deștept ca să rămână acolo unde e. l-ar lua câteva ore 
să treacă de dărâmăturile astea. Hai să vedem dacă elicopterul 
mai e unde l-am lăsat sau dacă l-a luat valul. Apoi mergem după 
el. 

BAZINUL PACIFICULUI VINERI, 15 OCTOMBRIE 5.04 P.M. 

La douăsprezece mii opt sute de kilometri est, în Golden, 
Colorado, era miezul nopţii, iar computerele Centrului Naţional 
de Informare Seismică înregistrară o undă seismică atipică 
dinspre bazinul Pacificului, la nord de Insulele Solomon, de 6, 3 
grade Richter. Era un cutremur puternic, dar nu neobișnuit de 
puternic. Datorită caracteristicilor ciudate ale undei, computerul 
trecu evenimentul în categoria celor „anormale”, o denumire 
asociată frecvent evenimentelor seismice din această parte a 
lumii, unde se întâlnesc trei plăci tectonice, suprapunându-se în 
forme neobișnuite. 

Computerele CNIS stabiliră că seismul nu avusese acea 
mișcare lentă asociată cu tsunamiurile, așa că nu-l trecură în 
categoria „evenimentelor generatoare de tsunami”. Totuși, în 


Pacificul de Sud, acest tip de categorizare era reevaluată în urma 


cutremurului devastator din Noua Guinee din 1998 - când 
avusese loc cel mai distrugător tsunami al secolului - care nu se 
încadrase în profilul clasic de mișcare lentă, cauzatoare de 
tsunami. Deci ca măsură de precauţie, computerele transmiseră 
informaţiile despre cutremur către MORN, Mid-Ocean Relay 
Network, care opera în Hilo, Hawaii. 

După şase ore, balizele detectară o creştere a nivelului 
oceanului de douăzeci şi doi de centimetri, asociată unei serii de 
valuri tsunami. Datorită adâncimii mari a apelor oceanului, 
deseori tsunamiurile produceau creșterea nivelului apei cu doar 
câţiva centimetri. În acea seară, navele aflate în zonă nu simţiră 
nimic în timp ce valurile treceau pe sub ele. Totuși, balizele le 
detectară și dădură alarma. 

În Hawaii era miezul nopţii când computerele începură să 
țiuie, iar monitoarele să se aprindă. Managerul reţelei, Joe Chiri, 
ațipise. Se trezi, își turnă o cafea şi cercetă datele. Era clar un 
profil tipic pentru tsunami, deşi părea să-și piardă forța în timp 
ce traversa oceanul. Desigur, Hawaii se afla pe traiectoria sa, dar 
valul va lovi malul sudic al insulei, ceea ce era relativ rar. Chiri 
calculă rapid forţa valului, rezultatul nu-l impresiona deloc, așa 
că trimise o înştiinţare formală către unităţile apărării civile de 


pe insulele locuite, începea cu „Acesta e un mesaj de informare” şi 


se termina cu obișnuita atenţionare că alerta se baza pe 
informaţii preliminare. Chiri știa că nimeni nu va lua în seamă 
informarea. Anunţă şi centrele de avertizare de pe coasta de vest 
şi Alaska, pentru că valurile aveau să ajungă pe coastă a doua zi 
dimineața. 

După cinci ore, balizele DART din largul coastelor 
Californiei şi Alaskăi detectară trecerea unei serii de valuri 
tsunami, dar și mai slabe ca intensitate. Computerele calculară 
viteza şi forța valurilor și stabiliră că nu se impun măsuri 
speciale. Asta însemna că mesajul era transmis către staţiile 
locale ca buletin informativ asupra tsunamiului, nu ca 
avertisment. 

DATORITĂ POZIŢIEI ȘI MAGNITUDINII CUTREMURUL NU 
A FOST SUFICIENT DE PUTERNIC PENTRU A GENERA UN 
TSUNAMI CU EFECTE DISTRUGĂTOARE PE RAZA 
CALIFORNIA-OREGON-WASHINGTON-BRITISH COLUMBIA SAU 
ALASKA. ÎN UNELE ZONE S-AR PUTEA PRODUCE MICI CREȘTERI 
ALE NIVELULUI MĂRII. 

Kenner, care monitoriza mesajele pe computerul său, 
clătină din cap când îl citi pe acesta. 

— Nick Drake nu va fi prea încântat azi. 


Ipoteza lui Kenner era că avuseseră nevoie de 


generatoarele de cavitație pentru a extinde efectul detonărilor 
subacvatice și pentru a crea acea dislocare de pământ care ar fi 
produs un tsunami puternic, care să traverseze oceanul. Le 
dejucaseră planurile. 

După nouăzeci de minute, tsunamiul, acum mult mai slab, 
lovi plajele Californiei. Fu resimțit ca o serie de cinci valuri, cu o 
înălțime medie de doi metri, care-i entuziasmară pentru scurt 
timp pe surferi, dar trecură neobservate de restul lumii. 

Kenner fu anunţat cu întârziere că FBl-ul tot încercase să-l 
contacteze în ultimele douăsprezece ore. Se părea că V. Allen 
Willy părăsise casa la două dimineața, ora locală. Asta însemna la 
mai puțin de o oră de la evenimentele din Resolution Bay și cu 
zece ore înainte de avertizarea de tsunami. 

Kenner bănui că Willy se speriase şi nu mai voise să 
aştepte. Dar era o greşeală importantă și relevantă. Kenner îl 
sună pe agent şi începu procedura pentru a obține lista 
convorbirilor telefonice ale lui Willy. 

Niciunul dintre ei nu primi permisiunea să părăsească 
insula în următoarele trei zile. Existau formalităţi, formulare, 
interogatorii. Existau probleme cu tratamentul medical de 
urgență pentru plămânul lui Morton şi hemoragia severă a lui 


Jennifer. Morton ceruse să fie operat la Sydney, dar nu i se 


permise să plece, pentru că în America era declarat dispărut. Deşi 
se plânse amarnic de doctori, un chirurg foarte bun, școlit la 
Melbourne, îi îngriji plămânul în Gareda Town. Dar Jennifer nu-l 
putuse aştepta pe chirurg; avusese nevoie de trei transfuzii şi de 
o operaţie de xinci ore pentru a i se extrage glonţul din partea 
superioară a corpului şi apoi respiră cu ajutorul aparatelor şi se 
luptă cu moartea în următoarele patruzeci și opt de ore. Dar la 
sfârșitul celei de-a doua zile deschise ochii, își scoase masca de 
oxigen şi-i spuse lui Evans, care stătea lângă patul ei: 

— Nu mai face mutra asta plouată. Sunt aici, pentru numele 
lui Dumnezeu. 

Vocea îi era slabă, dar zâmbea. 

Apoi urmă problema contactului lor cu rebelii. Erau 
probleme în legătură cu dispariţia unuia dintre ei, celebrul actor 
Ted Bradley. Cu toţii povestiră ce se întâmplase cu Bradley, dar 
nu se putea verifica. Așa că poliţia îi puse să repete povestea. 

Și brusc, din senin, fără nicio explicaţie, li se permise să 
plece. Actele lor erau în regulă. Li se înapoiară pașapoartele. Nu 
mai exista nicio problemă. Puteau pleca oricând doreau. 

Evans dormi aproape tot drumul spre Honolulu. După ce 
avionul fu realimentat și decola din nou, se ridică şi se duse să 


discute cu Morton și cu ceilalți. Morton le explica ce se 


întâmplase începând cu seara accidentului de mașină. 

— În mod evident existau probleme cu Nick și cu modul în 
care folosea banii. FNRM nu făcea fapte bune. Nick era foarte 
furios - periculos de furios. M-a ameninţat și l-am crezut pe 
cuvânt. Descoperisem legătura dintre organizaţia sa și FAC, iar el 
fusese ameninţat, ca să folosesc un eufemism. Kenner credea, ca 
şi mine, că va încerca să mă ucidă. Ei bine, a şi încercat. Cu fata 
aia de la cafenea, în acea dimineaţă, în Beverly Hills. 

— A, da, îşi aminti Evans. Dar cum ai înscenat accidentul de 
mașină? A fost incredibil de periculos... 

— Ce, mă crezi nebun? spuse Morton. Nu m-am răsturnat 
cu mașina. 

— Ce vrei să spui? 

— În noaptea aceea am mers tot înainte. 

— Dar... Evans tăcu, clătinând din cap. Nu înţeleg. 

— Ba da, înţelegi, spuse Sarah. Pentru că mi-a scăpat mie 
când vorbeam cu tine, din greşeală. Înainte ca George să mă sune 
şi să-mi spună să-mi țin gura cu chestia aia. 

Atunci își aminti. O conversaţie de mai demult. Atunci nu-i 
acordase mare importanţă. Sarah spusese: 

Mi-a spus să cumpăr un nou Ferrari de la un tip din 


Monterey și să i-l trimit la San Francisco. 


Când Evans se arătase surprins că George cumpărase încă 
un Ferrari, Sarah replicase: 

Știu. Câte Ferrari-uri poate folosi un om? Și ăsta nu pare să 
se ridice la standardul său obișnuit. Din pozele primite pe e-mail 
pare în stare jalnică. 

Apoi continuase: 

Ferrari-ul pe care l-a cumpărat e un 365 GTS Daytona Spider 
din 1972. Mai are unul, Peter. Parcă ar fi uitat... 

— A, ştiam asta, bineînţeles, spuse Morton. Ce risipă de 
bani! Maşina era o porcărie. Şi apoi a trebuit să aduc cu avionul la 
Sonoma câţiva recuzitieri de la Hollywood, ca să facă praf mașina, 
să pară totul un accident. În acea noapte au distrus-o, au dus-o pe 
şosea, au dat drumul la fum... 

— Şi tu ai trecut pe lângă resturile unei maşini care se afla 
deja acolo, spuse Evans. 

— Da, spuse Morton, încuviințând din cap. Am cotit chiar 
acolo. Am ieșit de pe șosea, m-am urcat pe deal și m-am uitat la 
voi. 

— Ce nenorocit ești! 

— Îmi pare rău, spuse Morton, dar aveam nevoie de emoție 
reală ca să distragem atenţia poliţiştilor de la probleme. 


— Ce probleme? 


— Una ar fi că motorul era rece ca gheaţa, spuse Kenner. 
Motorul nu mai funcționase de zile întregi. Unul dintre poliţişti a 
observat că era rece când ridicau mașina. S-a întors şi te-a 
întrebat când a avut loc accidentul și chestii din astea. Mă 
temeam că o să-şi dea seama. 

— Dar n-a fost așa, spuse Morton. 

— Nu. Ştiau că ceva nu era în regulă. Dar nu cred că au 
ghicit că era vorba de Ferrari-uri identice. 

— Niciun om sănătos la cap, spuse Morton, n-ar distruge 
intenționat un GTS 375 din 1972. Chiar dacă e o rablă. 

Morton zâmbea, dar Evans se înfuriase. 

— Trebuia să-mi spună şi mie cineva... 

— Nu, spuse Kenner. Aveam nevoie de tine să-l lucrezi pe 
Drake. Cum ar fi chestia cu mobilul. 

— Ce-i cu ea? 

— Microfonul din mobil era de calitate foarte proastă. 
Trebuia ca Drake să-și dea seama că iei parte la investigaţie. 
Voiam să fie sub presiune. 

— Ei bine, v-a ieșit. De aceea am fost otrăvit în 
apartamentul meu, nu-i aşa? spuse Evans. Văd că nu vă deranja 
să-mi riscați viaţa. 


— Totul a ieşit bine, spuse Kenner. 


— Ai înscenat accidentul de mașină ca să-l presezi pe 
Drake? 

— Şi ca să fiu liber, spuse Morton. Trebuia să mă duc în 
insulele Solomon și să aflu ce făceau acolo. Știam că Nick a 
păstrat ce era mai bun pentru sfârşit. Deşi dacă ar fi reuşit să 
modifice uraganul ăla - cea de-a treia inginerie pe care o 
plănuiseră - ca să lovească Miami, ar fi fost spectaculos. 

— Du-te-n mă-ta, George, spuse Evans. 

— Îmi pare rău că a fost nevoie de asta, spuse Kenner. 

— Du-te și tu în mă-ta. 

Apoi Evans se ridică şi se duse în partea din față a 
avionului. Sarah stătea acolo, singură. Era atât de furios încât 
refuza să-i vorbească. Își petrecu următoarea oră uitându-se fix 
pe geam. Într-un final, ea începu să-i vorbească pe un ton scăzut 
şi după o jumătate de oră se îmbrăţişară. 

Evans dormi un timp, un somn neliniștit, în timp ce tot 
corpul îl durea. Nu reușea să-și găsească o poziţie confortabilă în 
care să se poată odihni. Din când în când se trezea ameţit. La un 
moment dat i se păru că îl aude pe Kenner vorbind cu Sarah. 

Să nu uităm unde trăim, spunea Kenner. Trăim pe a treia 
planetă de la un soare de dimensiuni medii. Planeta noastră are 


cinci miliarde de ani și s-a schimbat constant în tot acest timp. 


Pământul a ajuns acum la a treia atmosferă. 

Prima atmosferă era din heliu și hidrogen. S-a disipat pe la 
începuturi, pentru că planeta era foarte fierbinte. Apoi, pe măsură 
ce pământul se răcea, erupțiile vulcanice au produs o a doua 
atmosferă, din aburi și dioxid de carbon. Mai târziu, vaporii de apă 
au făcut condens, formând oceanele care acoperă cea mai mare 
parte a planetei. Apoi, acum aproximativ trei miliarde de ani, unele 
bacterii au ajuns să consume dioxidul de carbon și să excrete un 
gaz foarte toxic, oxigenul. Alte bacterii emiteau nitrogen. 
Concentrația acestor gaze în atmosferă a crescut treptat. 
Organismele care nu s-au putut adapta au pierit. 

Între timp, masele de pământ ale planetei, care pluteau pe 
plăci tectonice uriașe, au ajuns să se alăture într-o configuraţie 
care a interferat cu circulaţia curenților oceanici. Pentru prima 
dată, a început să se facă frig. Primul strat de gheaţă a apărut 
acum două miliarde de ani. 

Și în ultimii șapte sute de mii de ani, planeta noastră s-a 
aflat într-o eră geologică glaciară, caracterizată prin înaintarea și 
retragerea gheţurilor. Nimeni nu știe sigur de ce, dar la fiecare o 
sută de mii de ani gheaţa acoperă planeta și există și mici puseuri 
la fiecare douăzeci de mii de ani. Ultima dată, gheţurile au avansat 


acum douăzeci de mii de ani, așa că e timpul să se întâmple din 


nou. 

Chiar și astăzi, după cinci miliarde de ani, planeta a rămas 
surprinzător de activă. Avem cinci sute de vulcani și câte o erupție 
la două săptămâni. Încontinuu se produc cutremure - un milion şi 
jumătate pe an, câte un seism moderat, de 5 grade pe Richter la 
fiecare șase ore, un cutremur mare la fiecare zece zile. 
Tsunamiurile traversează Pacificul o dată la trei luni. 

Atmosfera noastră e la fel de violentă ca pământul de sub ea. 
În fiecare clipă se produc o mie cinci sute de furtuni electrice în 
lume. În fiecare secundă, pământul e lovit de unsprezece fulgere. O 
tornadă răscolește suprafața pământului la fiecare șase ore. Și o 
dată la patru zile, un ciclon gigantic, de sute de kilometri diametru, 
se învârte asupra oceanului și creează haos pe pământ. 

Maimuţicile astea obraznice care își spun oameni nu pot face 
nimic decât să fugă si să se ascundă. Pentru maimuţele de care 
vorbeam, pretenţia că pot stabiliza atmosfera e peste măsură de 
arogantă. Nu pot controla climatul. 

Realitatea e că fug de furtuni. 

— Ce facem acum? 

— Îţi spun eu ce facem, spuse Morton. Lucrezi pentru mine. 
O să pun pe picioare o nouă organizație ecologistă. Trebuie să mă 


gândesc la o denumire. Nu vreau una de-aia pretențioasă, plină 


de cuvinte ca internațional şi resurse şi apărare şi natură şi fond 
şi conservare şi habitat. Poţi să faci orice combinaţie cu aceste 
cuvinte. Fondul Internaţional pentru Conservarea Naturii. Fondul 
pentru Apărarea Resurselor Habitatului. Fondul pentru Apărarea 
Resurselor Internaţionale. Oricum, toate denumirile astea sunt 
deja adjudecate. Am nevoie de ceva simplu şi clar. Ceva cinstit. 
Mă gândeam la o chestie gen: Studiaţi și Rezolvaţi Problema. 
Numai că acronimul nu sună bine. Dar poate că ăsta e un avantaj. 
Vom avea oameni de știință și cercetători de teren, economiști și 
ingineri şi... un singur avocat. 

— Ce-o să facă organizaţia asta? 

— Sunt atâtea de făcut! De pildă, nimeni nu ştie să se ocupe 
de natură. O să punem deoparte mai multe rezervaţii naturale și 
o să le conducem prin strategii diferite de management. Apoi 
vom cere unor echipe din afară să evalueze ce facem acolo și să 
modifice strategiile. Apoi o luăm de la capăt. Un proces repetitiv, 
evaluat din afară. Nimeni n-a mai făcut așa ceva. Și la sfârşit vom 
avea un corp de cunoştinţe despre cum să manageriem diferite 
tipuri de teren. Nu cum să le conservăm. Nu se pot conserva. 
Indiferent ce am face, tot se schimbă constant. Dar pot fi 
manageriate - dacă știi cum. Ceea ce nu ştie nimeni. Asta ar fi un 


domeniu mare. Managementul sistemelor ecologice complexe. 


— Bine... 

— Apoi ne vom ocupa de probleme de dezvoltare a lumii. 
Principala cauză a distrugerii mediului e sărăcia. Cei care mor de 
foame nu se gândesc la poluare. Se gândesc la mâncare. Jumătate 
de miliard de oameni din întreaga lume mor de foame chiar în 
momentul ăsta. Mai mult de jumătate de miliard nu au apă 
curată. Trebuie să punem la punct sisteme într-adevăr 
funcționale, să le testăm, să le verificăm cu oameni din afară și, 
dacă sunt eficiente, să le extindem. 

— Pare dificil. 

— E dificil dacă eşti o agenţie guvernamentală sau un 
ideolog. Dar dacă vrei doar să studiezi problema și s-o rezolvi, se 
poate. Şi va fi în întregime un proiect privat. Fonduri private, 
teren privat. Fără birocraţi. Administraţia va însemna cinci la 
sută din personal şi resurse. Toată lumea munceşte pe teren. O să 
conducem cercetarea ecologistă ca pe o afacere. Şi terminăm cu 
toate tâmpeniile. 

— De ce n-a mai făcut nimeni asta? 

— Glumești? Pentru că e ceva radical. Hai să recunoaștem, 
toate organizaţiile acestea ecologiste sunt vechi de treizeci, 
patruzeci, cincizeci de ani. Au sedii mari, obligații mari, personal 


mult. Poate că trăiesc din vânzarea viselor lor de tinereţe, dar 


adevărul e că acum fac parte din sistem. lar sistemul lucrează 
pentru menținerea status quo-ului. Așa este. 

— Bine. Și altceva? 

— Evaluarea tehnologiei. Ţările din lumea a treia pot 
avansa în salturi. Pot sări peste liniile telefonice și ajunge direct 
la telefonia mobilă. Dar nimeni nu face o evaluare decentă a 
tehnologiei, adică ce anume funcţionează şi cum să 
contrabalansezi deficienţele inevitabile. Energia eoliană e 
grozavă, dacă nu cumva eşti pasăre. Chestiile alea sunt niște 
ghilotine uriașe pentru păsări. Poate că ar trebui totuși 
construite. Dar oamenii nu știu cum să gândească aceste lucruri. 
Fac paradă şi ţin predici. Nimeni nu face teste. Nimeni nu face 
cercetări de teren. Nimeni nu îndrăznește să rezolve problemele 
- pentru că soluția le-ar putea contrazice filosofia și pentru 
majoritatea oamenilor e mai important să se agațe de opiniile lor 
decât să reușească în lume. 

— Serios? 

— Crede-mă pe cuvânt. Când vei avea vârsta mea, vei 
înțelege că așa e. Apoi cum rămâne cu utilizarea terenurilor în 
scop recreativ - utilizarea terenurilor în multe scopuri? E o 
fundătură. Nimeni n-a reușit să-şi dea seama cum se face şi e o 


problemă atât de spinoasă, atât de dificilă, încât oamenii de 


treabă renunţă pur şi simplu sau dispar într-un nor de procese. 
Dar asta nu ajută. Răspunsul se află probabil într-o serie de 
soluţii. Poate că trebuie să delimităm terenurile în funcţie de 
utilizarea lor. Dar toată lumea trăiește pe aceeași planetă. Unora 
le place opera, altora le place Vegasul. Și sunt mulţi cărora le 
place Vegasul. 

— Mai e ceva? 

— Da. Avem nevoie de un mecanism de finanţare a 
cercetării. În acest moment, oamenii de ştiinţă sunt exact în 
aceeași poziție ca pictorii renascentiști, cărora patronul le 
comanda un portret. Și dacă sunt deştepţi, se asigură că munca 
lor îl va flata subtil pe patron. Nu pe față. Subtil. Acest sistem nu e 
bun pentru cercetare în acele zone ale științei care afectează 
politica. Și mai rău, sistemul lucrează împotriva rezolvării 
problemelor. Pentru că, dacă rezolvi problema, gata cu 
finanţarea. Şi toate astea trebuie să se schimbe. 

— Cum? 

— Am câteva idei. Oamenii de știință să fie orbi la 
finanţare. Evaluările cercetărilor să fie oarbe. Când avem 
cercetări importante, care au legătură cu politica, putem lucra cu 
mai multe echipe la acelaşi proiect. De ce nu, dacă e chiar atât de 


important? Vom face presiuni asupra modului în care revistele 


fac publice cercetările. Vom publica articolul și ecourile acestuia 
în același număr. Asta va face imediat curăţenie. Va elimina 
politica din reviste. Redactorii iau de multe ori partea cuiva în 
anumite probleme. Nişte ticăloși. 

— Altceva? spuse Evans. 

— Noi etichete. Dacă îi citeşti pe unii autori, care spun 
„Suntem de părere că gazele de seră antropogenice și sulfaţii au o 
influenţă sesizabilă asupra presiunii nivelului mării”, sună ca şi 
cum s-ar fi dus acolo și ar fi măsurat ceva. De fapt, n-au făcut 
decât o simulare. Vorbesc de parcă simulările ar fi date reale. Nu 
sunt. Asta e o problemă care trebuie rezolvată. Eu aș opta pentru 
o etichetă pe care să scrie: AVERTISMENT: SIMULARE PE 
COMPUTER - POATE FI ERONATĂ ȘI NEVERIFICABILĂ. Ca pe 
țigări. Să punem aceeaşi inscripție pe articolele din ziare şi 
într-un colţ, la transmisiile de ştiri. AVERSTISMENT: SPECULAȚII 
- AR PUTEA FI LIPSITE DE BAZĂ. Îţi imaginezi chestii din astea 
presărate pe primele pagini ale ziarelor? 

— Altceva? Acum, Evans zâmbea. 

— Mai sunt câteva lucruri, spuse Morton, dar astea ar fi 
problemele principale. Va fi foarte greu. Va fi o luptă continuă. 
Vom fi criticaţi, sabotaţi, denigraţi. O să ne insulte groaznic. 


Sistemului n-o să-i placă. Ziarele vor strâmba din nas. Dar până la 


urmă o să înceapă să curgă banii, pentru că o să avem rezultate. 
Apoi o să-şi țină gura cu toții. Și apoi o să fim idolatrizaţi, ceea ce 
e cel mai mare pericol. 

— Şi? 

— Atunci eu voi fi mort de mult. Tu și Sarah veţi fi condus 
organizația de douăzeci de ani. Și ultima voastră misiune va fi s-o 
desființaţi, până când nu se transformă într-una dintre acele 
organizaţii ecologiste bătrâne şi obosite, care scuipă înţelepciuni 
demodate, irosesc resurse şi fac mai mult rău decât bine. 

— Înţeleg, spuse Evans. Și după ce-o desființăm? 

— O să găsești un tânăr luminat și o să încerci să-i stârneşti 
entuziasmul, ca să facă ceea ce e nevoie în viitor. 

Evans o privi pe Sarah. Ea ridică din umeri. 

— Doar dacă n-ai tu vreo idee mai bună, spuse ea. 

Cu jumătate de oră înainte de a ajunge deasupra coastei 
Californiei, văzură o ceață maronie, suspendată deasupra 
oceanului. Pe măsură ce se apropiau de pământ devenea din ce în 
ce mai groasă și mai întunecată. În curând văzură luminile 
orașului, care se întindeau pe kilometri întregi. Avea contururi 
vagi, din cauza atmosferei. 

— Arată ca dracu', nu-i aşa? spuse Sarah. Greu de crezut că 


o să aterizăm în chestia asta. 


— Avem multă treabă, spuse Morton. Avionul coborî uşor 


spre Los Angeles. 


MESAJUL AUTORULUI 

Un roman ca State of Fear, în care sunt exprimate atâtea 
opinii divergente, îl poate face pe cititor să se întrebe care e 
poziţia exactă a autorului față de aceste probleme. Am citit texte 
pe probleme de mediu timp de trei ani, ceea ce este în sine un 
demers riscant. Dar am avut șansa să văd multe date şi să cunosc 
multe puncte de vedere. lată la ce concluzii am ajuns: 

— Ştim surprinzător de puţine despre tot ce înseamnă 
mediu, de la istoria sa la starea sa actuală, la cum să-l păstrăm și 
protejăm. În toate dezbaterile, părțile implicate supraestimează 
cunoştinţele existente şi gradul lor de certitudine. 

— Dioxidul de carbon din atmosferă e în creştere, iar cauza 
probabilă e activitatea umană. 

— Ne aflăm în plină tendinţă de încălzire, care a început în 
jurul anului 1850, când am ieșit dintr-o perioadă rece, care a 
durat patru sute de ani, cunoscută sub numele de „Mica 
glaciațiune”. 

— Nimeni nu ştie în ce proporţie această tendință de 
încălzire este un fenomen natural. 

— Nimeni nu ştie în ce proporţie această tendință de 
încălzire se datorează intervenţiei omului. 


— Nimeni nu ştie cât se va încălzi clima în secolul următor. 


Modelele pe computer au variaţii de patru sute la sută, ceea ce eo 
dovadă de facto că nimeni nu știe. Dar dacă ar trebui să ghicesc - 
adică să fac ce face de fapt toată lumea -, aş spune că va fi o 
creştere de 0, 812436 grade Celsius. Nu există dovezi că 
presupunerea mea în privinţa viitorului lumii peste o sută de ani 
e mai exactă sau mai inexactă decât a altora. (Nu putem „evalua” 
viitorul, aşa cum nu-l putem „prezice”. Acestea sunt eufemisme. 
Nu putem decât să ghicim. Dacă ghicim pe baza unor informații, 
tot ghicit se cheamă.) 

— Bănuiesc că o parte din încălzirea observată la suprafață 
poate fi atribuită în cele din urmă activității umane. Bănuiesc că 
principalele efecte produse de om vor proveni din utilizarea 
terenurilor, iar componenta atmosferică va fi minoră. 

— Înainte de a lua decizii costisitoare de politică pe baza 
modelelor climatice, cred că e rezonabil să cerem ca aceste 
modele să prezică exact temperaturile pe o perioadă de zece ani. 
Douăzeci ar fi și mai bine. 

— Mi se pare ciudat să mai crezi în inevitabila criză de 
resurse, după două sute de ani de astfel de alarme false. Nu știu 
dacă în zilele noastre o astfel de convingere provine mai degrabă 
din ignorarea istoriei, dogmatism sclerotic, o dragoste 


nesănătoasă pentru Malthus sau simplă încăpățânare, dar în mod 


evident e mereu prezentă în calculele oamenilor. 

— Există multe motive de a renunţa la combustibilii fosili, 
şi asta vom şi face în următorul secol fără legislaţie, stimulente 
financiare, programe de conservare a carbonului sau jelania 
interminabilă a negustorilor de frică. Din câte știu, nimeni n-a 
fost nevoit să interzică transportul cu cai la începutul secolului 
XX. 

— Presupun că în anul 2100 oamenii vor fi mult mai bogaţi 
decât noi, vor consuma mai multă energie, populaţia globală se 
va reduce și deci vor exista mai multe spaţii naturale decât avem 
noi astăzi. Nu cred că trebuie să ne facem griji pentru ei. 

Preocuparea aproape isterică pentru siguranță din zilele 
noastre este în cel mai bun caz o irosire a resurselor și un ghimpe 
pentru spiritul uman şi în cel mai rău caz o invitaţie la 
totalitarism. Educarea publicului e o nevoie urgentă. 

Am ajuns la concluzia că cele mai ecologiste „principii” 
(cum ar fi dezvoltarea ecologică sau principiul precauţiei) au ca 
efect menţinerea avantajelor economice ale Vestului şi constituie 
deci o formă modernă de imperialism față de lumea în curs de 
dezvoltare. E un mod elegant de a spune „Noi avem, dar nu vrem 
să aveţi şi voi, pentru că veţi produce prea multă poluare”. 


„Principiul precauţiei”, corect aplicat, interzice principiul 


precauțţiei. Conţine în sine o contradicţie. Prin urmare, principiul 
precauţiei nu poate fi niciodată criticat prea aspru. 

Cred că oamenii sunt bine intenţionaţi. Dar am un mare 
respect pentru influența corozivă a erorii, distorsionării 
sistematice a gândirii, pentru forța raţionalizării, mascarea 
interesului personal şi pentru  inerenta consecințelor 
neintenționate. 

Îi respect mai mult pe aceia care-şi schimbă opiniile după 
ce acumulează informaţii noi decât pe cei care se agaţă de 
opiniile pe care le au de treizeci de ani. Lumea se schimbă. 
Ideologii şi fanaticii nu. 

În cei peste treizeci şi cinci de ani de la înfiinţarea mișcării 
ecologiste, ştiinţa a trecut printr-o revoluție importantă. Această 
revoluţie a dus la înțelegerea dinamicii nonliniare, sistemelor 
complexe, teoriei haosului, teoriei catastrofei. A schimbat modul 
în care gândim evoluţia şi ecologia. Și totuşi, aceste idei care deja 
nu mai sunt noi au afectat în mică măsură gândirea activiştilor 
ecologişti, care par să se fi oprit în mod straniu la conceptele și 
retorica anilor '70. 

N-avem nici cea mai vagă idee cum ar trebui să păstrăm 
ceea ce numim „natură” şi cel mai bine ar fi să facem studii de 


teren și să învăţăm. Nu am niciun indiciu că se fac astfel de 


cercetări într-un mod sistematic, raţional și modest. Prin urmare, 
nu-mi pun mari speranțe în managementul mediului în secolul 
douăzeci şi unu. Învinuiesc organizațiile ecologiste la fel de mult 
ca pe industriaşi și pe proprietarii exploatărilor miniere. Lăcomia 
şi incompetenţa dau rezultate similare. 

Avem nevoie de o nouă mișcare ecologistă, cu noi obiective 
şi noi organizaţii. Avem nevoie de mai mulți oameni care să 
lucreze pe teren, chiar în natură, și mai puţin în fața 
computerelor. Avem nevoie de mai mulţi oameni de știință și de 
mult mai puţini avocaţi. 

Nu putem spera că vom reuși să ținem sub control un 
sistem atât de complex cum este mediul prin procese. Nu putem 
decât să-i schimbăm temporar starea - de obicei prevenind ceva 
- ceea ce până la urmă înseamnă că nu putem prezice și deci nu 
putem controla. 

Nimic nu e mai politic decât mediul nostru fizic comun și 
nimic nu este mai dezavantajat decât mediul dacă este supus 
unui singur partid politic. Tocmai pentru că mediul e al tuturor, 
nu poate fi condus de o singură grupare, conform preferințelor 
sale economice sau estetice. Mai devreme sau mai târziu, 
gruparea din opoziţie va ajunge la putere şi politicile duse până 


atunci vor fi înlocuite cu politici opuse. Managementul stabil al 


mediului înseamnă recunoașterea locului tuturor 
componentelor: proprietari de snowmobile sau pescari, amatori 
de motociclism extrem sau escaladă, investitori şi ecologiști. 
Aceste componente se află la poli opuși şi nu se poate evita 
incompatibilitatea dintre ele. Dar rezolvarea unor obiective 
incompatibile este adevăratul rol al politicii. 

Avem o nevoie disperată de un mecanism neutru, care nu 
ştie de unde este finanțat, care să cerceteze şi să găsească o 
politică adecvată. Oamenii de știință sunt mult prea conștienți de 
cei pentru care lucrează. Finanţatorii cercetării - companii 
farmaceutice, agenţii guvernamentale sau organizaţii ecologiste 
se aşteaptă întotdeauna la un anumit rezultat. Finanţarea 
cercetărilor nu e niciodată deschisă. Oamenii de știință sunt 
conștienți că finanţarea lor e condiționată de oferirea unor 
rezultate dezirabile pentru finanţatori. În consecinţă, „studiile” 
organizaţiilor ecologiste sunt la fel de suspecte şi de pline de 
erori ca şi cele ale industriei. „Studiile” guvernului sunt la fel de 
eronate, în funcție de cine conduce departamentul sau 
administrația în acea perioadă. Nicio grupare nu ar trebui să 
primească permis de liberă trecere. 

Știu cu certitudine că lumea e prea plină de certitudini. 


Personal, îmi face mare plăcere să fiu în mijlocul naturii. 


Cele mai fericite zile ale anului sunt pentru mine cele petrecute 
departe de civilizație. Îmi doresc ca mediul să se păstreze pentru 
generaţiile următoare. Nu sunt convins că va fi păstrat într-o 
proporție suficientă sau cu suficientă pricepere. Am ajuns la 
concluzia că printre  „exploatatorii mediului” se numără 
organizaţii ecologiste, guvernamentale și companii importante. 
Toate au un palmares la fel de sumbru. 


Toată lumea are o agendă politică. In afară de mine. 


ANEXA I 

De ce știința politizată e periculoasă 

Imaginaţi-vă că s-a formulat o nouă teorie științifică ce 
avertizează asupra unei crize iminente şi indică și o cale de ieşire. 

Teoria capătă imediat susținerea oamenilor de știință și 
politicienilor cunoscuţi, dar și a personalităţilor din toată lumea. 
Organizaţii caritabile respectate finanţează cercetările, care sunt 
organizate de universități prestigioase. Criza e frecvent relatată 
de media. Știința se predă în sălile colegiilor și liceelor. 

Nu mă refer la încălzirea globală. Mă refer la o altă teorie, 
care a devenit faimoasă cu un secol în urmă. 

Printre susținătorii săi s-au numărat Theodore Roosevelt, 


Woodrow Wilson şi Winston Churchill. A fost aprobată de 


judecătorii Oliver Wendell Holmes şi Louis Brandeis, de la Curtea 
Supremă, care i-au dat un verdict favorabil. Printre 
personalitățile care au susținut-o se află Alexander Graham Bell, 
inventatorul telefonului, activista Margaret Singer, botanistul 
Luther Burbank, Leland Stanford, fondatorul Universităţii 
Stanford, romancierul H.G. Wells, dramaturgul George Bernard 
Shaw şi sute de alte nume. Câţiva câștigători ai premiului Nobel 
au aprobat-o. Cercetarea a fost finanțată de fundaţiile Carnegie şi 
Rockefeller. A fost construit Institutul Cold Springs Harbor, care 
se ocupa de cercetare, dar o mare parte din lucrări s-au 
desfășurat și la Harvard, Yale, Princeton, Stanford şi John 
Hopkins. Au fost emise legi speciale pentru criză din New York 
până în California. 

Aceste eforturi au beneficiat de susținerea Academiei 
Naţionale de Științe, Asociaţiei Medicale Americane și Consiliului 
Naţional de Cercetare. Se spunea că dacă ar trăi lisus, şi el ar fi 
sprijinit această cauză. 

Cercetările, legislația și modelarea opiniei publice în jurul 
acestei teorii au durat în total aproape jumătate de secol. Cei care 
s-au opus teoriei au fost reduși la tăcere și numiţi reacționari, 
orbi în fața realității sau pur și simplu ignoranți. Dar oricum, 


obiecțiile au fost surprinzător de puţine. 


Astăzi, ştim că celebra teorie care s-a bucurat de un 
asemenea sprijin a fost pseudoștiință. Criza la care se referea nu 
era reală. lar acțiunile întreprinse în numele acestei teorii au fost 
incorecte din punct de vedere moral şi legal. Până la urmă, s-au 
soldat cu milioane de morți. 

Teoria era eugenia, iar povestea ei e atât de groaznică - și 
pentru cei implicaţi, atât de rușinoasă - încât este rareori 
pomenită azi. Dar este o teorie pe care orice cetățean ar trebui 
s-o cunoască, pentru ca ororile acelea să nu se mai repete. 

Teoria eugeniei postula existența unei crize a fondului 
genetic, care va duce la deteriorarea rasei umane. Oamenii 
superiori nu se înmulţeau la fel de rapid ca aceia inferiori - 
străinii, emigranții, evreii, adică degenerații, inadaptaţii şi „cei cu 
mintea slabă”. Francis Galton, un savant britanic respectat, a 
speculat de fapt pe acesta temă, dar ideile sale au fost duse mult 
mai departe decât intenţiona el. Au fost adoptate de către 
americanii pasionaţi de ştiinţă, dar şi de către cei pe care știința 
nu-i interesa, dar care se temeau de emigranții din rasele 
inferioare veniţi la începutul secolului XX - „o ciumă umană 
periculoasă”, care reprezentau „un val de imbecili în continuă 
creştere” și care poluau partea cea mai bună a rasei umane. 


Susținătorii eugeniei şi cei care se temeau de emigranți 


şi-au unit forțele pentru a pune capăt acestui fenomen. Planul lor 
era să identifice acei indivizi cu mintea slabă - evreii erau 
consideraţi slabi de minte, dar şi mulţi străini, ca şi populaţia de 
culoare - și să fie opriţi să procreeze prin izolarea lor în instituţii 
şi sterilizare. 

După cum spunea Margaret Singer: „A-i adopta pe cei care 
nu sunt buni de nimic pe spinarea celor buni e un act de mare 
cruzime... pentru posteritate, nu există blestem mai mare decât 
să-i lăsăm moştenire o populaţie de imbecili aflată în continuă 
creştere”. Ea vorbea și despre povara de a purta de grijă „acestui 
balast de deşeuri umane”. 

Astfel de păreri erau împărtășite pe scară largă. H.G. Wells 
se arăta împotriva „unor roiuri needucate de cetățeni inferiori”. 
Theodore Roosevelt spunea că „Societatea n-are de ce să permită 
degeneraților să se înmulțească”. lată ce spunea Luther Burbank: 
„Nu le mai permiteţi infractorilor și celor slabi să procreeze'. 
George Bernard Shaw arăta că doar eugenia poate salva 
omenirea. 

Această mișcare era rasistă pe față, așa cum o 
demonstrează texte ca Valul culorii împotriva supremaţiei albilor 
în lume, de autorul american Lothrop Stoddard. Dar în acea 


perioadă, rasismul era considerat un aspect neglijabil al efortului 


de a atinge un ţel minunat - îmbunătăţirea rasei umane în viitor. 
Acest concept avangardist a atras cele mai liberale şi mai 
progresiste minţi ale momentului. California a fost doar unul 
dintre cele douăzeci şi nouă de state americane care a emis legi 
ce permiteau sterilizarea, dar a fost unul dintre cele mai 
entuziaste şi mai încrezătoare în viitor - în California au avut loc 
cele mai multe sterilizări din America. 

Cercetările de eugenie au fost finanțate de Fundaţia 
Carnegie şi mai târziu şi de Fundaţia Rockefeller. Aceasta din 
urmă a fost atât de entuziasmată, încât chiar şi după ce Germania 
a devenit centrul eforturilor, ceea ce a dus la gazarea celor 
internaţi în institute psihiatrice, Fundaţia Rockefeller a continuat 
să-i finanţeze pe cercetătorii germani la cel mai înalt nivel. 
(Fundaţia a păstrat discreția asupra acestui fapt, dar în 1939, cu 
doar câteva luni înainte de începutul celui de-al doilea Război 
Mondial, încă finanţau cercetările). 

Încă din anii '20, promotorii eugeniei din America erau 
invidioşi pe germani, care le suilaseră șefia mişcării. Germanii 
erau admirabil de progresiști. Au folosit case obişnuite, în care 
erau aduşi cei cu „deficiențe mintale” și intervievaţi pe rând, apoi 
trimişi într-o cameră izolată, care era de fapt o cameră de gazare. 


Acolo au fost gazaţi cu monoxid de carbon, iar trupurile le-au fost 


arse într-un crematoriu aflat pe aceeași proprietate. 

Până la urmă, programul a fost extins la o reţea vastă de 
lagăre de concentrare, situate lângă staţii de cale ferată, ceea ce 
permitea transportul eficient și exterminarea a zece milioane de 
indezirabili. 

După cel de-al doilea război mondial, nimeni n-a mai fost 
adeptul eugeniei și nimeni nu mai recunoştea că fusese vreodată. 
Biografii celor puternici şi admiraţi nu au insistat pe atracţia pe 
care această filosofie o exercitase asupra subiecţilor lor și uneori 
n-au menționat-o deloc. Eugenia a încetat să mai fie discutată în 
şcoli, deşi există voci care susțin că ideile de acest fel continuă să 
fie promovate, într-o formă mascată. 

Dar în retrospectivă, trei probleme se demarcă. În primul 
rând, în ciuda construirii laboratorului Cold Springs Harbor, în 
ciuda eforturilor din universităţi şi pledoariilor avocaţilor, nu s-a 
demonstrat nicio bază ştiinţifică a eugeniei. De fapt, pe vremea 
aceea nimeni nu ştia ce înseamnă o genă. Mişcarea a reușit să 
meargă înainte pentru că utiliza termeni vagi, pe care nu-i 
definea niciodată riguros. „Minte slabă” putea însemna orice, de 
la sărăcie la analfabetism sau epilepsie. În mod similar, nu exista 
nicio definiție clară a termenilor „degenerat' sau „inadaptat”. 


In al doilea rând, mișcarea de susținere a eugeniei a fost de 


fapt un program social care se pretindea ştiinţific. A fost 
alimentată de rasism, teama oamenilor de emigranţi și 
îngrijorarea că ţara sau cartierul lor se va umple de indezirabili. 
Încă o dată, terminologia vagă a contribuit la ascunderea situaţiei 
reale. 

Al treilea și cel mai tulburător fapt este că nici în Statele 
Unite, nici în Germania, comunitatea ştiinţifică nu a organizat 
niciun protest coerent. Ba chiar dimpotrivă. În Germania, 
oamenii de știință s-au implicat imediat în acest program. 
Cercetătorii germani din zilele noastre au studiat documentele 
naziștilor din anii '30. Se așteptau să găsească directive trasate 
oamenilor de ştiinţă, în care să li se spună cum să cerceteze. Dar 
n-a fost nevoie de asta. Aşa cum spune Ute Deichman, „Oamenii 
de ştiinţă, inclusiv cei care nu erau membri ai partidului [nazist], 
s-au implicat, pentru a obţine finanţare pentru munca lor, prin 
comportamentul lor modificat şi cooperarea directă cu statul”. 
Deichman vorbește despre „rolul activ al oamenilor de ştiinţă în 
ceea ce priveşte doctrina rasială a naziștilor... căci [cercetarea] 
avea ca scop confirmarea doctrinei rasiale... documentele nu 
indică existența unor presiuni din afară”. Oamenii de știință 
germani şi-au adaptat interesele de cercetare la noua politică. Și 


cei care nu s-au adaptat au dispărut. 


Cel de-al doilea exemplu de știință politizată este diferit, 
dar exemplifică riscul unei ideologii guvernamentale care 
controlează știința şi al unei media tolerante, care promovează 
concepte false. Trofim Denisovici Lisenko a fost un țăran care și-a 
făcut singur publicitate şi despre care se spunea că „a rezolvat 
problema fertilizării terenurilor fără îngrășăminte şi minerale”. 
În 1928, a pretins că a inventat o procedură numită vernalizare, 
prin care seminţele erau umezite şi răcite, pentru a îmbunătăţi 
culturile. 

Metodele lui Lisenko nu au fost niciodată verificate riguros, 
dar pretenţia sa că seminţele astfel tratate își transmiteau mai 
departe caracteristicile reprezentau un reviriment al ideilor 
lamarckiene, într-o perioadă în care toată lumea îmbrăţțișase 
genetica mendeliană. Iosif Stalin a fost atras de ideile lamarkiene, 
care promiteau un viitor eliberat de constrângerile ereditare; de 
asemenea, îşi dorea să crească producţia agricolă. Lisenko a 
promis că le rezolvă pe amândouă și a devenit răsfățatul presei 
sovietice, care căuta povești despre ţărani deştepţi care au 
inventat proceduri revoluționare. 

Lisenko a fost prezentat ca un geniu şi a muls cât a putut 
această celebritate. Se pricepea foarte bine să-și denunțe 


adversarii. A folosit chestionare date fermierilor, pentru a dovedi 


că vernalizarea duce la creșterea producţiei la hectar, evitând 
astfel testarea directă a metodei. Datorită valului de entuziasm și 
susținerii statului, a avut o ascensiune rapidă. În 1937 ajunsese 
deja membru al Sovietului Suprem. 

În acel moment, Lisenko şi teoriile sale dominau deja 
biologia din Rusia. Consecințele au fost foametea care a ucis 
milioane de oameni şi epurările în urma cărora sute de savanți 
sovietici au fost trimiși în gulag sau în fața plutoanelor de 
execuție. Lisenko ataca dur genetica până la urmă catalogată ca 
„pseudoștiință burgheză” şi interzisă în 1948. Ideile lui Lisenko 
nu au avut niciodată vreo bază și totuşi el a condus cercetarea 
sovietică timp de treizeci de ani. Anii '60 au pus capăt erei 
Lisenko, dar biologia rusă încă nu şi-a revenit total de pe urma ei. 

Acum suntem implicaţi într-o nouă mare teorie, care 
beneficiază iarăşi de sprijinul politicienilor, oamenilor de ştiinţă 
şi vedetelor din toată lumea. Teoria e din nou promovată de 
fundații importante. Cercetarea se desfășoară iar la universităţi 
prestigioase. lar sunt emise legi şi programe sociale în numele 
său. lar există puţini critici, care sunt priviţi cu ostilitate. 

Măsurile care s-au luat nu se bazează nici de această dată 
pe fapte sau adevăruri științifice. Grupările care au de fapt alte 


programe se ascund iarăși în spatele unei mișcări care pare 


nobilă. Pretenţiile de superioritate morală sunt folosite iar 
pentru a justifica măsuri extreme. Faptul că unii oameni au de 
suferit e iar ignorat, căci se spune că o cauză abstractă e mai 
măreață decât orice consecinţe asupra oamenilor. Termeni vagi 
precum dezvoltare durabilă şi justiţie ecologică - care nu au o 
definiţie unanim acceptată - sunt folosiţi iar în folosul noii crize. 

Nu susțin că încălzirea globală e același lucru cu eugenia. 
Dar asemănările nu sunt superficiale. Și susțin că dezbaterile 
deschise şi sincere asupra datelor şi problemelor sunt blocate. 
Revistele ştiinţifice de prim rang au luat o atitudine fermă în 
favoarea încălzirii globale ceea ce, după părerea mea, nu trebuia 
să se întâmple. În aceste condiţii, orice om de ştiinţă care are 
îndoieli va înţelege că trebuie să le păstreze pentru el. 

O dovadă a acestui embargo este faptul că mulţi dintre cei 
care critică deschis încălzirea globală sunt profesori retraşi din 
activitate. Aceştia nu mai caută finanţări și nici nu mai dau cu 
ochii de colegii ale căror finanţări şi șanse în carieră ar putea fi 
compromise de criticile lor. 

În ştiinţă, bătrânii sunt de regulă cei care greşesc. Dar în 
politică, bătrânii sunt înţelepţi, sunt în favoarea prudenţei și 
deseori au dreptate. 


Trecutul convingerilor umane e o poveste plină de 


învățăminte. Am ucis mii de semeni pentru că am crezut că au 
semnat un pact cu diavolul şi au devenit vrăjitori. Încă ucidem 
peste o mie de oameni în fiecare ani, pentru vrăjitorie. În opinia 
mea, omenirea are o singură șansă de a ieşi din ceea ce Carl 


Lă 


Sagan numea „lumea bântuită de demoni” a trecutului nostru. 
Şansa aceea este ştiinţa. 

Dar, după cum spunea Alston Chase, „când căutarea 
adevărului e confundată cu o cauză politică, atunci calea spre 
cunoaştere se reduce la lupta pentru putere”. 

Acesta este pericolul cu care ne confruntăm în acest 
moment. De aceea, combinaţia dintre știință și politică e una 
proastă, cu un trecut pe măsură. Trebuie să ne reamintim 
trecutul şi să ne asigurăm că ceea ce prezentăm lumii drept 
cunoaştere să fie dezinteresat şi cinstit. 

ANEXA II 

Sursele datelor pentru grafice 

Datele despre temperatura globală provin de la Institutul 
Goddard de Ştiinţe Spațiale, Universitatea Columbia, New York 
(GISS); setul de date Jones et al. provine de la Departamentul de 
Cercetare a Climatului, Universitatea East Anglia, Norwich, Marea 
Britanie (CRU), iar Global Historical Climatology Network 
(GHEN) este întreținută de National Climatic Data Center (NCDC) 


şi Carbon Dioxide Information and Analysis Center (CDIAC), de la 
Laboratorul Naţional Oak Ridge, Oak Ridge, Tennessee. 

Datele GISS nu sunt uşor de găsit pe pagina home a site-ului 
lor, dar se pot accesa la http://www.giss. nasa.gov/data/update/ 
gistemp/station data/. 

Setul de date Jones a fost măsurat de P.D. Jones, D.E. 
Parker, T.J. Osborn și K.R. Briffa, în 1999. Anomalii termice 
globale şi emisferice - măsurători terestre şi marine. În: 
Tendinţe: Un compendiu de date asupra schimbărilor globale, 
Carbon Dioxide Information and Analysis Center, Laboratorul 
național Oak Ridge, Departamentul de stat pentru energie, SUA, 
Oak Ridge, Tennessee. 

Global Historical Climatology Network este întreținută la 
NCDC și CDIAC al Laboratorului național Oak Ridge. Adresa 
paginii lor de internet este http://cdiac. esc. oml.gov/ghen/ghe 
n.html. 

Datele asupra temperaturii din Statele Unite provin din 
United States Historical Climatology Network (USHCN), 
întreținută la NCDC şi CDIAC al Laboratorului național Oak 

Ridge, care susține: „Recomandăm utilizarea USHCN de 
câte ori e posibil pentru analiza pe termen lung a climatului...” 


Adresa paginii de internet a USHCN este http://www.nede. 


noaa.gov/ca/climate /research /ushen/ushen.html. 

Autorii setului de date sunt D.R. Easterling, T.R. Karl, E.H. 
Mason, RY. Hughes, D.P. Bowman, R.C. Daniels și T.A. Boden, 
1996, United States Historical Climatology Network (USHCN), 
Temperatura lunară şi cantităţi de precipitaţii. ORNL/ CDIAC-87, 
NDP-019/R3, Carbon Dioxide Information and Analysis Center, 
Laboratorul național Oak Ridge, Oak Ridge, Tennessee. 

Graficele sunt realizate în Microsoft Excel pe baza datelor 
tabelare prezentate pe site-uri. 

Imaginile din satelit sunt de la NASA (http://datasystem. 
earthkam. used.edu). Imaginea globului pământesc de pe pagina 
de titlu și de la începutul părților cărții e adaptată după NASA 
http://earthobservatory. nasa.gov/Observatory/Datasets/tsurf. 
tovs.html). 

„E o nebunie să vezi cum un cerebral ca 
Michael Crichton rupe hălci întregi din ideile 
preconcepute despre încălzirea globală cu 
fălcile neindurătoare ale unui 
velociraptor." 


După stârşitul Războiului Rece, amenințarea terorismului 
intemaţional nu provoacă suficientă frică. Statul global are 
nevole de o catastrofă iminentă pentru a-şi controla 
cetățenii. „Negustorii fricii” au inventat încălzirea globală. 
Ecoterorismul a intrat în acţiune. Şi provoacă: furtuni și 
inundaţii, cutremure și tsunamiuri. În toată lumea s-a 
instaurat climatul fricii. Unde vom ajunge? 

Publicat în America spre sfârșitul anului 2004, Frica, ce! 
mai recent roman al lui Michael Crichton, conţine o 
uluitoare — şi sumbră — premoniţie: imensa tragedie 
provocată în Asia de Sud-Est de valurile tsunami. 


„Crichton a scris un thriller rapid și 
devastator ca un ciclon.“ 

